
Andrea Giardina 


Cu aproape un secol înainte de căderea Imperiului de Apus, Vegetius, 
autor al unei literaturi referitoare la domeniul militar, a propus o 
antropologie sintetică a tipului „roman”, construită printr-o succesiune 
de polaritäti simple. Romanii erau mai putin prolifici decît galii, mai 
scunzi decît germanii, mai puţin vînjoşi decît spaniolii, mai puţin bogaţi 
şi mai puţin gireti decît africanii şi inferiori grecilor în ceea ce priveşte 
tehnicile şi raţiunea aplicată la sfera umanului. Însă acest tip de om, 
definit în mod negativ, avea o superioritate decisivă, o vocaţie de dominare 
asigurată prin trei factori: exerciţiul armelor (armorum exercitio), dis- 
ciplina taberelor militare (disciplina castrorum) şi modul de folosire a 
armatei (usus militiae). Această rafinată ştiinţă a războiului, impregnată 
de etică, devenise fundamentul curajului, garanţia succesului şi, în acelaşi 
timp, trăsătura particulară a tipului roman. 

Această explicaţie nu fusese suficientă pentru Cicero: doar factorul 
militar nu putea explica dominaţia romană asupra lumii: „Nu i-am învins 
nici pe spanioli prin număr, nici pe gali prin forţă, nici pe cartaginezi 
prin siretenie şi nici pe greci prin tehnici”, ci respectînd scrupulos acea 
pietas, acea religio şi acea ştiinţă teologică aparte a romanilor (sed pietate 
ac religione atque hac una sapientia, quod deorum numine omnia regi 
gubernarique perspeximus)?. 

Vegetius nu strălucea în mod deosebit nici prin cultură, nici prin 
inteligenţă. Tratatul militar scris de el propunea, spre sfîrşitul secolului 
al IV-lea d.Cr., modelul legiunii romane alcătuite din cetăţeni: o piesă 
de arhivă, o fosilă. Reflectiile sale exprimă, mai întotdeauna, locuri 
comune: ca atare, avem motive să considerăm că şi antropologia sa 
schematică reflecta o imagine răspîndită în mediile culturale mijlocii si 
joase, as înclina să spun în mediile populare. Prin urmare, nu întîmplător 
tocmai această imagine, independent de Vegetius, continuă să fie si astăzi 
unul dintre punctele principale ale reprezentării obișnuite a „omului 
roman”. Un om nu tocmai strălucitor, mai puţin cultivat decît grecii şi 
mai scund decît germanii, însă războinic disciplinat si ca atare eficient 
şi brav ca nimeni altul. Si, am putea adăuga, dotat cu un minunat simţ 
organizatoric. 

Și după Vegetius, inclusiv după căderea Imperiului Roman de Apus, 
această asociere a caracterului războinic cu romanitatea se va bucura de 


1. 'Vegetius, Epitome, 1, 1 Lang. 

2. Cicero, Despre răspunsurile haruspiciilor, 9, 19 (este evident, din compararea 
lui Cicero cu Vegetius, că discursul acestuia din urmă prezintă o directă sau 
indirectă matrice ciceroniană). Despre Cicero ca interpret al istoriei romane, 
cf. S. Mazzarino, Il pensiero storico classico, II, Roma, Bari, 1966, pp. 175 
şi urm., 184 și urm. 

o carieră solidă, înrădăcinată nu numai în perspectivele pur istorice, ci 
şi în constiintele celor ce se considerau moştenitorii de drept ai acestei 
străvechi virtuţi. Episcopul Liutprando din Cremona, sosit în anul 968 
la Constantinopol pentru a-i cere împăratului bizantin Nikephoros Phokas 
în căsătorie o prinţesă porfirogenetă („născută în purpură”) pentru fiul 
împăratului Otto I, a lăudat, ca orice bun ambasador, meritele si puterea 
stăpînului său. Dar interlocutorul nu l-a lăsat să continue. ,Minti. 
Stăpînii tăi sînt necunoscători în arta cavaleriei şi nu ştiu nici măcar ce 
înseamnă o bătălie de infanterie. Mărimea scuturilor, povara platoşelor, 
lungimea spadelor și greutatea coifurilor îi împiedică de-a dreptul să 
lupte.” După care împăratul a continuat, zîmbind dispreţuitor: „Nu pot 
lupta nici din cauza voracitätii pîntecului. Pîntecul este Dumnezeul lor, 
curajul lor este lăcomia, iar puterea lor beţia. Pentru ei postul înseamnă 
o batjocură, iar sobrietatea frică”. Totul se explica printr-o constatare 
simplă : „Voi sînteti longobarzi, nu romani !”’. Cu siguranţă, împăratul de 
Răsărit nu folosea un argument retoric, ci exprima o morală a sa (chiar 
dacă era vorba de o morală rasială), atunci cînd îşi închipuia că poate 
opune cu asemenea duritate lasitatea apusenilor curajului şi experienţei 
de război a bizantinilor, singurii moştenitori adevăraţi ai Imperiului 
Roman: el cîrmuia asupra unui popor care continua să-și asume cu 
mîndrie numele de Rhomaioi!. 


Nu este cazul să revedem aici toate interpretările cele mai comune ale 
caracterului (adică bravurii) romane formulate în vechime, de la Polybios 
la Livius, la Vergilius şi la atîtia alţii. Nici una dintre ele n-ar putea fi 
adoptată astăzi ca o cheie de descifrare a „tipului roman” de-a lungul 
întregii istorii a Romei. Mai nouă ar fi o cercetare asupra reprezentărilor 
romanitätii înrădăcinate în opinia comună a zilelor noastre, la o distanţă 
suficientă de folosirea propagandistică a romanitätii în regimurile reac- 
tionare de masă. Aceasta ar putea constitui subiectul unei cărți fasci- 
nante, care rămîne să fie scrisă6. Alături de imaginea pe care tocmai am 
schiţat-o, s-ar impune cu siguranţă decorul arenelor pline de praf şi 


3. Liutprando da Cremona, „Relazione della sua ambasceria a Costantinopoli”, 
în J. Becker, Die Werke Liutprands von Cremona, ed. a III-a, Hannover, 
Leipzig, 1915 (retipărită 1977), „Scriptores rerum Germanicarum in usum 
scholarum ex Monumentis Germaniae Historicis separatim editi”, p. 182. 
În asprul răspuns acordat lui Liutprando, B. Croce a întrezărit un „monument 
solemn” al „preistoriei” rasismului contemporan : „La Germania che abbiamo 
amata” (1936), în Pagine sparse, ed. a II-a, în întregime revizuită de autor, 
II, Bari, 1960, pp. 511 și urm. 

4. Atitudinea bizantinilor faţă de trecutul lor îndepărtat nu a fost însă mereu 
aceeaşi: cf. A. Kazdhan, „L'eredită antica a Bizanzio”, în Studi classici e 
orientali, 38, 1988, pp. 139-153. 

5. Cf. M. Cagnetta, Antichisti e impero fascista, Bari, 1979. Dezbaterea a fost 
deschisă, cum se ştie, în Quaderni di Storia, conduse de L. Canfora. 

6. S-ar putea face multe, de pildă, pe urmele lui R. Barthes, „I Romani al 
cinema”, în Miti d'oggi, trad. it., ed. Torino, 1974, pp. 18-20. O sugestie din 
analiza barthiană a lui Iulius Cezar de Mankievici este dezvoltată într-un 
mod sclipitor de J.-M. Carrié, în prezentul volum, pp. 111 și urm. 

sînge, gladiatorii măcelăriți, creştinii dati pradă fiarelor sălbatice, spectrul 
crucii... Cu alte cuvinte, imaginea romanului crud. Asupra acestui punct 
(cum observă şi Paul Veyne în prezentul volum)”, este dificil să acordăm 
întîietate unei singure civilizaţii mari din istoria universală: unii vor 
continua să se simtă tulburati evocînd acele imagini palpitante ale amfi- 
teatrelor romane, alții vor găsi mai înfiorătoare amintirea marelui Michel 
Servet, ars la foc mocnit de către Calvin. Este o chestiune de înclinații. 
Însă nu există nici o îndoială că tipul roman este marcat pentru totdea- 
una, în această privinţă, de mai bine de un mileniu și jumătate de 
apologetică creştină : nici măcar Edward Gibbon nu a avut sorţi de izbîndă 
atunci cînd a minimalizat costurile omenești ale persecuțiilor păgîne în 
comparaţie cu ororile războaielor religioase moderne : „Vom încheia acest 
capitol — a scris el la capătul analizei întreprinse asupra persecuțiilor din 
Antichitate — cu un adevăr trist, care ne fncolteste în minte fără să vrem; 
şi anume că, chiar admitînd fără ezitare si fără altă examinare cele 
povestite de istorie ori cele născocite de devotiunea faţă de martiri, trebuie 
să recunoaștem că, în decursul luptelor lor intestine, creştinii şi-au pro- 
vocat unii altora mai multe suferinţe decît cele pricinuite de zelul necre- 
dinciosilor”. Discursul său culmina cu o referire la Carol Quintul: „Dacă 
e să ne încredem în autoritatea lui Grotius, trebuie să admitem că 
numărul protestanților executaţi într-o singură provincie şi pe timpul 
unei singure domnii l-a depășit de departe pe acela al martirilor din 
vechime, din cursul a trei secole şi de pe întinderea întregului Imperiu 
Roman”. 

Antropologia ne-a deprins sä nu judecäm si sä nu ne scandalizäm, mai 
cu seamă atunci cînd nu intră în joc o singură acțiune impresionantă, ci 
izbucnesc comportamentele colective şi tendinţele de repetare a acestora. 
Nu demult s-a demonstrat că romanii aveau o înclinaţie aparte pentru 
tăierea capetelor”. De bună seamă, nu este vorba de o densitate deosebită 
a capetelor tăiate într-o anumită perioadă, cum s-a întîmplat în epoci 
mult mai apropiate de noi, ci de o constantă şi punctuală deplasare a 
acestei practici de-a lungul întregii istorii romane. Capete retezate cu 
mare pricepere sau fără nici o îndemînare, de pe trunchiurile viilor si 
morților, înfăşurate în bandaje si protejate grijuliu cu straturi de miere, 
ulei de cedru, ceară sau alte substanţe, înfipte în lănci si în pari prin 
taberele militare, expuse în centrul vieţii civice sau aruncate la picioarele 
duşmanilor; capete de oameni simpli sau de mari protagonişti (aceasta 
a fost, de pildă, soarta lui Pompeius, Cicero, Nero şi Maxentiu); capete 
de adversari politici sau de inamici de război, de criminali sau de bandiți. 
Prin urmare, acea denumire de „civilizaţie a capului retezat”, imaginată 
pentru cazul celților, li s-ar potrivi în egală măsură si romanilor. Pentru 


7. Cf. infra. 

8. E. Gibbon, Storia della decadenza e caduta .dell'impero romano, I, trad. it. 
G. Frizzi, cu un eseu de A. Momigliano, Torino, 1967, pp. 517 şi urm. 

9. J.L. Voisin, „Les Romains, chasseurs de tâtes”, în Du châtiment dans la cite. 
Supplices corporels et peine de mort dans le monde antique, Roma, 1982, 
Roma, 1984, pp. 241-292. 

romani, tăierea capetelor nu ținea în nici un chip de o atitudine definibilă 
drept crudelitas : actul retezării capului reprezenta nu doar un evident 
mijloc de intimidare, ci şi un semn al puterii, o manifestare a eficienței 
şi bravurii. Romanii erau un popor rafinat, iar această crudelitas o vedeau 
mai curînd în unele comportamente care însoțeau uneori actul respectiv: 
de pildă, o bucurie neretinutä dinaintea capului retezat al unui adversar 
temut de prea multă vreme sau zăbovirea în comentarii de prost-gust 
asupra anumitor particularităţi fizionomice. Acestea sînt comportamen- 
tele care transformă în crudelitas acea admirabilă exteriorizare a puterii 
manifestată prin decapitarea inamicului. 

Totuşi, nici măcar romanii înşişi nu erau întotdeauna de acord în 
judecarea a ceea ce era tipic pentru romanitate. Un sacrificiu omenesc 
atestat în trei rînduri (în anii 228, 216 şi 114 î.Cr.), dar practicat neîndo- 
ielnic mult mai des, prevedea îngroparea de vii a două perechi (bărbat 
şi femeie) de greci şi de gali, în Forum Boarium. Evident, sacrificarea 
oamenilor îngropaţi de vii din Forum Boarium era legată, la origine, 
de o exterminatio rituală a celor două popoare aflate dincolo de graniţele 
Italiei acelor vremuri; ea a rămas însă multă vreme înrădăcinată în 
religiozitatea civică romană, în dubla ei percepere (nu întotdeauna limpede) 
de „moarte rituală” si de „sacrificiu uman”!. Comentînd acest rit al unor 
Gallus et Galla, Graecus et Graeca in foro boario sub terra vivi demissi, 
Livius a avut o reacţie de oroare spontană: „Un rit cu totul şi cu totul 
neroman !” (minime Romano sacro). Opinia lui Plinius cel Bătrîn era cu 
totul alta : pentru ca actul înmormîntării să-și desfăşoare toate potențiali- 
tätile în avantajul cetăţii, trebuia ca acesta să fie însoţit de o praecatio 
(„formulă de rugăciune”), a cărei eficacitate era confirmată de nu mai 
puţin de opt sute treizeci de ani. El mai afirma că ritul respectiv putea 
fi aplicat şi altor popoare, cum încă se mai petrecea pe vremea lui (etiam 
nostra aetas vidit)!!. Ceea ce pentru Livius era un rit straniu şi aberant 
în raport cu formele tipice ale religiozitätii romane, pentru Plinius, în 
schimb, era (trebuie să adăugăm: pe bună dreptate) o practică înrădă- 
cinată în viaţa civică. Nu întotdeauna este suficient să apelăm la romani 
pentru a identifica un soi de esenţă a romanitätii. 


Oricare ar fi substantivul pe care l-am alătura adjectivului „roman” 
(lume romană, om roman...), rezultatul este întotdeauna acelaşi : construim 
o categorie abstractă şi totalizantă — prin urmare, parţială. Cu cît această 
construcție se impune mai mult ca o dată empirică, într-o asemenea 
măsură, de la sine înţeleasă, încît nu mai pretinde nici verificări, nici 
precizări, cu atît mai puternic este caracterul său ascuns de tip ideal. 
Desigur, discursul este valabil în cazul tuturor civilizaţiilor complexe, şi 


10. Studiul fundamental asupra acestor rituri este cel al lui A. Fraschetti, 
„Le sepolture rituali del Foro Boario”, în Le délit religieux dans la cité 
antique, Roma, 1978, Roma, 1981, pp. 51-115. 

11. Livius, 22, 57, 6; Plinius cel Bătrîn, Istoria naturală, 28, 12. Despre comple- 
xitatea ceremoniilor sacerdotale la Roma, cf. infra, eseul lui J. Scheid, 
pp. 58 si urm. 

cu atît mai mult în cazul acelor mari civilizaţii care, asemenea celei 
romane, au extins pînă la limita extremă dimensiunile timpului și 
spaţiului. Timpul: de-a lungul celor 1.300 de ani reprezentînd durata 
minimă a istoriei romane (alte periodizări mai ample pot fi la fel de bine 
propuse), cum putem oare vorbi de un om roman în esenţă egal cu sine, 
de la cetatea Tarquinilor şi pînă la cea a lui Augustus ori a lui Theodosius 
cel Mare? Spaţiul: deplasările geografice ale unui imperiu foarte curînd 
„supranaţional” compun o aglomeratie de culturi si de tipuri umane, în 
vreme ce caracterul unificator al culturii greco-romane şi valenţele 
schimbătoare ale unei humanitas a claselor conducătoare sînt implantate 
după modelul petelor de leopard, urmînd urzeala punctată a urbanismului 
şi a zonelor controlate nemijlocit de cetăţi. 

Cînd Vegetius îşi propunea propria imagine a tipului roman, el o 
confrunta cu alte tipuri etnice, care făceau parte toate, într-o măsură mai 
mare sau mai mică, din Imperiul Roman. Prin urmare, el nu-i identifica 
în mod direct pe romani cu cetăţenii Imperiului Roman. La fel proce- 
daseră, înaintea lui, numeroși alți autori. Să-l luăm pe Cicero: într-un 
moment în care toate comunităţile italice se bucurau de cîteva decenii de 
cetățenia romană, el nu găsea imagini unificatoare : natura locurilor crea 
şi fixa tipurile etnice. Alături de nelipsitii cartaginezi, fraudulenti et 
mendaces din pricina porturilor lor, frecventate de prea multi negustori, 
Cicero îi amintea pe campani, pe care fertilitatea şi frumuseţea pämîn- 
tului lor îi făcuse mîndri, si pe liguri, duri atque agrestes, ca toate 
popoarele care luptă pentru a face solurile de la munte să rodească12 

În anul 212 d.Cr., cînd împăratul Caracalla a hotărît acordarea 
generalizată a cetăţeniei romane, el a trebuit să ia act de existenţa între 
graniţele Imperiului a unor mase de ţărani neatinse de romanizare — aşa- 
-numiții dediticii —, care au fost excluse din această prevedere. De altfel, 
pe vremea Sfîntului Ieronim, în jurul anului 400, în împrejurimile unei 
cetăţi cît se poate de romane cum era Treviri se vorbea celtica!*. De bună 
seamă, acelaşi lucru se petrecea în multe alte regiuni din Imperiu. 
Ca atare, încă de la intervenţia lui Caracalla, un criteriu strict juridic ar 
fi putut să-i identifice ca romani pe toţi cei care se bucurau de cetăţenia 
romană. Însă acest criteriu n-ar fi fost suficient pentru anularea dife- 
rentelor — vii în sensibilitatea oamenilor — de comportament, de înfățișare 
exterioară si de situare socială. Chiar după Caracalla, existau cetăţeni 
romani în cazul cărora un roman de cultură medie ar fi întîmpinat 
dificultăţi în a-i recunoaşte ca atare. De exemplu, erau indivizi cărora li 
se potriveau calificativele de rusticus si agrestis, categorii care îi cuprin- 
deau pe ţăranii neurbanizati, pe păstori şi în general pe toţi locuitorii 
spaţiilor deschise. Pentru cei ce locuiau în cetăţi, exista o oarecare 
dificultate în a-i recunoaște ca semeni pe indivizii (alcătuind majoritatea) 
care, trăind la ţară, în zone de cîmpie şi de pădure, se îndepărtaseră prea 
mult de parametrii medii ai comportamentului civil. Conotatiile fizice ale 


12. Cicero, Legea agrară, 2, 95. 
13. S. Mazzarino, „La democratizzazione della cultura nel «Basso Impero»”, în 
Antico, tardoantico ed era costantiniana, I, Bari, 1974, pp. 74-98. 

tipului agrestis, rusticus, montanus trimit către un individ necioplit, cu 
dinţii negri, care duhneste a tap, a usturoi sau a ciorbă. Acest tip uman 
era recunoscut la prima vedere după îmbrăcăminte, după părul prea lung 
(care nu era niciodată un „semn de virtute” şi care îl făcea să semene cu 
barbarii) sau, dimpotrivă, după tunsoarea foarte scurtă, chiar ras com- 
plet; după modul de a vorbi, care stîrnea rîsul, după tonul prea ridicat 
al vocii şi mai ales după mers: de pildă, îi era proprie o anumită aritmie, 
care contrasta cu deplasarea cumpănită şi lentă caracteristică bunului 
cetățean. Mai era recunoscut şi după modul de a şedea, ca si după 
gesturile dezarticulate ale mfinilor sale needucate!{. 

Acest amestec de distanţe psihologice și de diferențieri pare să ne 
ofere cel puţin o certitudine: pentru a ne apropia de tipul roman trebuie 
să ne apropiem de cetate. Dar lucrurile nu sînt chiar atît de simple. Dacă 
depărtarea de urbanitas reprezintă o cale privilegiată către starea de 
barbarie!5, formele extreme ale aceleiaşi urbanitas (adevărate degenerări 
ale vieţii civice) se exprimă prin comportamente atît de vulgare încît mai 
că se creează un soi nou de barbarie. Istoricul Ammianus Marcellinus 
(un grec din Antiohia ce trebuie inclus printre cei mai mari istorici ai 
epocii romane) şi-a exprimat, într-o descriere faimoasă, întregul dezgust 
faţă de plebea otiosa et desides de la Roma: predomină indivizii cu nume 
elocvente, trimitînd către un univers de activități sordide si de înclinații 
culinare (Messores, Statarii, Semicupae şi Serapini, Cicymbricus, 
Gluturinus, Trulla, Lucanicus, Porclaca, Salsula); pentru astfel de oameni, 
Circus Maximus înseamnă totul: templul, casa şi adunarea civică. Ei își 
petrec vremea vorbind despre faptele conducătorilor de care; apoi, cînd 
e zi de spectacol, o dată cu primii zori se bulucesc în Circ, mai rapizi decît 
carele care urmează să se întreacă. Descrierea culminează cu obsesia 
alimentară caracteristică pentru plebea capitalei, simbolizată prin ima- 
ginea unor indivizi care pîndesc cu ochi atintiti morbid frigerea unei 
bucăţi de carne gretoase: parcă ar fi Democrit, care în cercetările sale 
anatomice proiecta bunăstarea viitorimii ! Nu există nici o îndoială: 
acest istoric din Antiohia se simţea mult mai „roman” decît romanii din 
Roma. ; 

Oricum însă, chiar dincolo de unele viziuni exacerbate, ar fi fost o 
greşeală să asimilăm fără alte precautii urbanitas și Romanitas. Intreba- 
rea pe care şi-o pune Jean-Pierre Morel la începutul eseului său („Poate 
cineva să fie artizan şi, în acelaşi timp, un adevărat roman?” este 
valabilă si pentru numeroase alte figuri sociale ale lumii romane. 


14. Cf. A. Giardina, „Gli uomini, gli spazi aperti”, în A. Momigliano, 
A. Schiavone (coord.), Storia di Roma, IV, „Caratteri e morfologie”, Torino. 
Acestea sînt mediile preferate de banditismul antic: cf. în volumul de față 
eseul lui B. Shaw, pp. 272 şi urm. Pentru tipul ţăranului, cf., tot în acest 
volum, eseul lui J. Kolendo, pp. 182 și urm. 

15. Să ne mulţumim cu un singur citat: Quintilian spune că, despre o virtute 
primordială cum este justiţia, pînă si rusticii si barbarii au o anumită 
cunoaștere ; Institutione oratorica, 1, 11, 6. 

16. Ammianus, 28, 4, 28-34. 

17. Cf. infra. 

Aşadar, autoreprezentările tipului roman, aşa cum ne-au parvenit din 
cultura literară antică, sînt cît se poate de schimbătoare, atingînd un 
anumit grad de unitate şi de omogenitate numai pe nivelul extrem de 
restrîns al acelei humanitas, care limitează de fapt la cîteva mii de 
indivizi apartenenţa la tipul roman pur. 


În anul 449 d.Cr., un diplomat roman aşteaptă să fie primit de Attila în 
cartierul său general, situat undeva între Tibiscus și Danubius. Se lasă 
seara, iar omul se hotărăște să facă o plimbare în jurul fortificațiilor. 
De el se apropie un individ: după înfăţişare pare un barbar, însă surpriza 
nu întîrzie. Acest barbar îl salută în grecește, spunîndu-i khaire, „salve !”. 

Aşa începe una dintre cele mai faimoase (si mai putin studiate) poves- 
tiri din cîte ne-a lăsat istoriografia antică. Naratorul este chiar diplo- 
matul roman aflat în misiune pe lîngă căpetenia hunilor: Priscus, un 
funcţionar din administraţia imperială, născut cu 30-40 de ani în urmă 
la Panion, în Tracia, şi care a luat parte la mai multe legatii pentru 
împăratul roman de Răsărit, la Roma, în Egipt si la huni. Opera sa 
istorică, parvenită nouă prin intermediul unor excerpte din diferiţi autori 
bizantini, s-a bucurat de o faimă remarcabilă tocmai datorită sublinierii 
raporturilor dintre romani si barbari. Acest istoric clasicizant, care se 
revendică de la Herodot şi Tucidide, era în acelaşi timp retor, iar Suda 
ne spune că a publicat discursuri. Prin urmare, nu ne surprinde să 
regăsim în opera sa istorică numeroase „discursuri” contrafăcute şi credi- 
bile, ca toate „discursurile” elaborate de istoricii antici. 

„Cum se face că vorbeşti grecește ?”, îl întreabă Priscus pe bărbatul 
care l-a salutat. Atunci „barbarul” îşi povesteşte viaţa aventuroasă. Era 
grec, iar din raţiuni negustoreşti ajunsese pînă la Viminacium, cetatea 
Meziei aflată pe malurile Danubiului. Trăind acolo mai mulţi ani, își 
crease o poziţie şi se căsătorise cu o femeie bogată. Dar viaţa de la 
frontiere își are riscurile ei: cînd cetatea fusese ocupată de barbari 
(în 441-442), el se nimerise printre sclavii unui important comandant 
hun. După cum se obişnuia la huni, mersese la război alături de stăpîn. 
Luptase cu curaj, inclusiv împotriva romanilor, si chiar cîstigase o pradă 
personală de război, cu care își răscumpărase libertatea. Apoi se recăsă- 
torise cu o femeie barbară, cu care acum avea mai mulţi copii, şi ducea 
o viață mult mai fericită decît înainte. 

Printre barbari, urmează grecul, se trăieşte mai bine decît printre 
romani. În primul rînd din motive de siguranţă : romanii nu luptă personal, 
preferînd să se lase în seama mercenarilor, iar generalii lor sînt laşi. 
Acest lucru îi transformă în niște prăzi uşoare pentru dușmani. Dar si 
din alte motive, tinînd de viaţa civilă: „La romani legile nu se aplică 
tuturor ; dacă cel ce le încalcă este din rîndul bogatilor, el nu-și primeşte 
pedeapsa ; dacă este sărac, este pedepsit, dacă nu cumva moare înainte 
de judecată, în tärägänärile si marile cheltuieli ale procesului”. 

Probabil că spre sfîrşitul Antichității optiuniile de viaţă ca aceea a 
fostului negustor grec nu erau izolate. Cazurile pe care le cunoaştem 
trebuie considerate ca fiind numai vîrful aisbergului. Într-adevăr, 
Salvianus, preotul din Marsilia contemporan cu Priscus, îi aminteşte pe 

romanii care emigrează la celții răzvrătiți, la goți sau la alți barbari, 
întrucît „preferă să trăiască liberi sub aparenţa captivitätii decît captivi 
sub aparenţa libertăţii”, căutînd printre barbari acea humanitas Romana, 
căci „nu pot îndura, printre romani, o dezumanizare barbară”. Perceptorii, 
care transformă debitele fiscale într-un prilej de cîstiguri personale, 
subminează înseși regulile fundamentale ale vieţii asociate: urbes, 
municipia, vici, adică structurile de bază ale acelei civilitas care își află 
ratiunile existenţei în echilibrul normelor, sînt transformate de către 
curiali (alţi responsabili cu perceperea taxelor) în nişte legi tiranice!8. 
Urmărind parcă să exemplifice istoric problema augustiniană („O dată 
îndepărtată justiţia, ce altceva sînt regatele, decît nişte mari bande de 
tîlhari ? Si ce altceva sînt bandele de tîlhari, decît nişte mici regate ?”)!%, 
Salvianus merge pînă la identificarea reprezentanţilor puterii cu bandiții. 
Nu era uşor să răspunzi acuzațiilor acelui cetăţean roman care se 
hotărîse să trăiască printre barbari, într-atît erau ele de înrădăcinate în 
realitatea socială romană de la jumătatea secolului al V-lea d.Cr. „Există 
în această confruntare — cum minunat a scris Santo Mazzarino — o tristeţe 
nemărginită : bărbaţii îl preferă pe bunul sălbatic poverii unei civilizații 
superioare.”2 
Răspunsul lui Priscus este întesat de elemente stereotipe, este conven- 
ional, ocolitor, mai mult asertiv decît demonstrativ. El recuperează 
cu dificultate, mai ales în analiza repartizării funcţiilor civile, idealul 
platonic de polis, însă fără a izbuti să replice la criticile transfugului. 
Toate argumentele sale sînt slabe şi răsuflate. Toate, cu excepţia unuia. 
Spune Priscus: „Cît despre libertatea pe care ai dobîndit-o, trebuie 
să-i multumesti mai mult norocului decît stăpînului tău. Te-a dus la 
război şi se prea putea să fii ucis din pricina lipsei tale de experienţă. 
De altfel, dacă te-ai fi împotrivit să lupti, ai fi fost pedepsit. Romanii își 
tratează sclavii mult mai bine. La romani, multe sînt modurile de a-ţi 
obţine libertatea. O pot oferi nu numai viii, ci şi morţii, prin testament. 
Si orice ar statornici un om ca ultimă dorinţă a sa are valoare de lege”. 
Era un argument străvechi, însă nici pe departe sclerozat. În faimosul 
său discurs din Senat ţinut în anul 48 d.Cr.2, împăratul Claudius, un 
bărbat cît se poate de cultivat — printre altele, a fost autorul unei lucrări 
despre antichitätile etrusce, Tyrrenika —, a vrut să-i convingă pe senatorii 
romani să-i primească în adunarea lor pe membrii aristocrației galice, 


18. Salvianus, Cîrmuirea lui Dumnezeu, 5, 17; 18; 21 şi 22. Despre această 
translatio humanitatis de la romani la germani, cf. C. Leonardi, „Alle 
origini della cristianită medievale: Giovanni Cassiano e Salviano di 
Marsiglia”, în Studi Medievali, s. III, 18, 1977, pp. 491-608. 

19. Augustin, Cetatea lui Dumnezeu, 4, 4 (toposul este prezent, de pildă, încă 
de la Seneca, Despre natură, 3, pref., 5). 

20. S. Mazzarino, La fine del mondo antico, Milano, 1988, p. 68. 

21. FHG IV 8 = R.C. Blockley, The Fragmentary Classicising Historians of the 
Later Roman Empire, II, Liverpool, 1983, pp. 266-272; cf. şi G. Dagron, 
„“Ceux d'en face». Les peuples étrangers dans les traités militaires 
byzantins”, în Travaux et Mémoires, 10, 1987, pp. 229-232. 

22. ILS 212; cf. Tacitus, Anale, 11, 24. 

exponenti ai unor populaţii deja strîns legate de Roma si pătrunse de 
cultura romană. Nu era uşor: orgoliul de grup, teama de a-şi pierde unele 
privilegii exclusive şi geloziile faţă de indivizii care se ridicau îi deter- 
minau pe senatori să adopte un blocaj rigid. 

Împăratul şi-a construit o cuvîntare de largă respiraţie, axată în 
întregime pe identificarea unui „stil” al istoriei romane. Încă de la îndepăr- 
tatele sale origini, istoria Romei se caracterizase printr-o mare deschidere 
faţă de străini. Chiar şi numeroși regi veniseră din afară. Numa provenea 
dintre sabini; Tarquinius Priscus se născuse dintr-un tată corintean şi 
dintr-o mamă tarquineză. Această deschidere faţă de comunităţile limi- 
trofe nu excludea asimilarea la cele mai înalte niveluri a unor indivizi 
de origine servilă. Exemplul cel mai bun îl constituia povestea lui Servius 
Tullius, mit pozitiv al tendinţelor romane de întoarcere la origini: „Născut, 
potrivit tradiţiei romane, dintr-o prizonieră pe nume Ocresia — a spus 
Claudius —, el a obţinut domnia spre cel mai mare bine pentru stat”. 

Dar prezenţa elementului legat de sclavie era amintită chiar în legă- 
tură cu originile Romei. Plutarh povesteşte că, potrivit unui autor obscur 
pe nume Promathion (ce a trăit probabil pe la anul 500 î.Cr.), gemenii 
Romulus şi Remus, din care s-a tras Roma, nu se născuseră dintr-o stirpe 
regală (cum ne-a învăţat tradiţia populară), ci dintr-o sclavă: 


[...] Tarhetius, acea fecioară va face regele albanilor, fiind tare nelegiuit 
şi nemilos, a avut o vedenie zeiască în casa sa: a văzut un phallos ridi- 
cîndu-se din vatră și stînd așa mai multe zile. Ei spun că în Etruria este 
un oracol al lui Tethys, care i-a spus lui Tarhetius să pună o fecioară să 
se apropie de phallos, căci acea fecioară va face un băiat slăvit, care se va 
deosebi prin bärbätia, norocul si curajul lui. Tarhetius a destăinuit spusa 
oracolului uneia din fiicele sale și i-a poruncit să se apropie de phallos, dar 
ea n-a voit și în locul ei a trimis o sclavă. Cînd a aflat, Tarhetius s-a mîniat 
foarte şi a luat pe fiica sa şi pe sclavă să le ducă la moarte. Zeița Vesta, 
arătîndu-i-se în vis, i-a poruncit să nu le ucidă. [...] Sclava a făcut cu 
phallosul doi gemeni, pe care Tarhetius i-a dat unui oarecare Teratius, 
poruncindu-i să-i ucidă. Teratius i-a luat şi i-a pus pe malul rîului. Apoi, 
o lupoaică venea si le dădea tîtele să sugă, iar felurite păsări le aduceau 
firimituri de tot felul și le puneau în gurile pruncilor, pînă cînd un cioban, 
văzîndu-i și minunîndu-se, a îndrăznit să se apropie de ei şi să-i ia cu sine. 
Scăpînd ei cu viaţă în acest fel, au crescut mari și, pornind împotriva lui 
Tarhetius, l-au învins?’. 


23. Plutarh, Viața lui Romulus, 2, 4-8 (trad. rom. N.I. Barbu, în Plutarh, Vieţi 
paralele I, Editura Științifică, Bucureşti 1960 — n.t.). Povestirea lui Plutarh 
a fost valorificată, în cheia unei koiné etrusco-italiene, de către S. Mazzarino, 
de la care datează foarte probabila datare a lui Promathion în jurul anului 
500 î.Cr.: „Antiche leggende sulle origini di Roma”, în Studi Romani, 8, 
1960, pp. 389 si urm.; Idem, Il pensiero storico classico, I, Bari, 1966, 
pp. 197 si urm.; II, 1, cit., p. 477. Pentru o abordare critică recentă a 
problemei, C. Ampolo, în Plutarh, Le vite di Teseo e di Romolo, Fondazione 
Lorenzo Valla, Milano, 1988, pp. 272-276 (autorul a confirmat, împotriva 
unor ipoteze speculative, Arhaicitátea a cel puțin un nucleu al acestei 
tradiții). 

Ciudat oraş Roma, în care se povestea, cel puţin pînă într-o anumită 
epocă, despre aceşti întemeietori mitici născuţi nu dintr-o stirpe divină — 
cum ar fi fost normal şi previzibil —, ci dintr-o sclavă. 


Tot aşa le-a apărut şi străinilor raportul deosebit al romanilor cu 
sclavia. Grecii au rămas impresionați. Într-un alt document faimos, scri- 
soarea regelui Filip al V-lea al Macedoniei către locuitorii din Larissa, 
formulată în anul 214 î.Cr.24, această temă era tratată, din partea greacă, 
cu o evidentă admiraţie. Ba chiar exemplul roman era prezentat ca un 
model. 

Obsedat pe bună dreptate de problemele acelei lipse de oameni 
(oliganthropia) care lovea în polis-urile greceşti, suveranul voia să-i 
convingă pe cetăţenii din Larissa să-i primească pe meteci (străinii 
rezidenţi). Gînditi-vä la romani, a scris Filip, care le acordă cetăţenia 
chiar si sclavilor: „O dată ce i-au eliberat, îi primesc în cetăţenie şi îi fac 
pärtasi la magistraturi. Astfel, nu numai că și-au mărit patria, dar au 
mai şi întemeiat vreo şaptezeci de colonii”. Să trecem peste imprecizii 
(de fapt, fiii libertilor erau cei care obțineau magistraturile, si nu libertii 
înşişi; cît despre colonii, în anul 214 erau mai putin de șaptezeci): ceea 
ce contează este recunoașterea unei specificitäti romane văzute ca factor 
de vitalitate şi de putere, ca şi legătura dintre această specificitate şi 
asimilarea, flexibilă şi deschisă, a străinilor şi sclavilor. 

Pe urmele lui Filip al V-lea, istoricii moderni au insistat de multe ori 
asupra opoziţiei dintre „generozitatea” romană şi ,avaritia” greacă în 
materie de cetățenie. Polis-ul roman a fost mult mai deschis decît cel 
grecesc, şi în această deosebire ar sta secretul succesului unuia si al 
esecului celuilalt. Există cîteva date de fapt: în Grecia, numai Adunarea 
cetăţenilor putea numi noi cetăţeni. Era un proces complex şi anevoios, 
implicînd un „drept suveran” al cetăţii, prin care nu erau admise delegaţii 
ale magistraţilor si cu atît mai putin ale privatilor. Cu totul altfel se 
petreceau lucrurile la Roma: aici magistratul acţiona în afara controlului 
instituţional al poporului. Dar și mai impresionantă, în cazul roman, era 
inițiativa particulară a unui dominus: voinţa acestuia, însoţită de un 
ritual simplu si de aprobarea formală a magistratului, era suficientă 
pentru a elibera un sclav, transformîndu-l într-un cetăţean. Cu alte 
cuvinte, cetățeanul îl crea pe cetăţean. 

Putem extrage oare, din această opoziţie între rigiditate şi flexibilitate, 
între închidere si osmoză, unele consideraţii globale asupra istoriei Romei? 
Putem identifica oare, precum odinioară împăratul Claudius, un „stil” al 
istoriei romane? 

Unii au reacționat puternic împotriva întemeierii acestei abordări. 
Într-o lucrare cunoscută, Ph. Gauthier a afirmat necesitatea strămutării 
acestor consideraţii dinspre profilurile generale către contextele politice. 
El a amintit că cetatea romană era, într-adevăr, „permeabilă” atunci cînd 
era vorba să se acorde o cetățenie individuală, însă nu şi atunci cînd era 
vorba de primirea unor comunităţi întregi: în acest caz, era necesar votul 


24. SYLL. 543. 

comitiilor, iar deciziile pozitive erau destul de rare. Aparenta contradicţie 
se explică prin faptul că, în vreme ce individul singur se pierdea, izolat, 
în mareea corpului electoral, comunitățile agregate ca atare trebuiau să 
fie constituite, din punct de vedere electoral, în noi triburi, avînd posibi- 
litatea de a modifica echilibrele politice preexistente”. În vreme ce politeia 
grecească reprezenta integrarea într-o comunitate politică şi suverană la 
ale cărei hotärîri era asociat şi noul membru, cetăţenia romană se referă 
în primul rînd la drepturile civile, iar cetăţeanul normal şi singur, în 
afara legăturilor de clientelă, nu contează în nici un fel. „Supus legilor 
cetăţii și protejat de acestea, în măsură să acceadă la tribunale ca 
acuzator sau apărător, libertul grec este, ca subiect al dreptului, puţin 
inferior cetăţeanului. Iar din această perspectivă el se află într-o situaţie 
comparabilă cu aceea a libertului roman. Din punct de vedere politic, el 
nu contează defel; dar dacă într-o bună zi va deveni cetăţean, atunci va 
fi pe deplin cetățean. Libertul roman este integrat în mod nemijlocit 
printre cives ; dar această promovare va avea o semnificaţie politică numai 
dacă va fi urmată de reuşita socială.”2 La Roma, doar membrii aristo- 
cratiei senatoriale, susținuți de averi, prestigiu si clientele, ar reprezenta 
nişte cetăţeni deplini, în sensul grecesc al termenului. 

Apelurile la context, mai ales atunci cînd sînt formulate, ca în cazul 
de faţă, cu o statornică atenţie la categorii, devin întotdeauna preţioase. 
Si totuşi, în mod paradoxal, observaţiile lui Gauthier se dovedesc valabile 
mai mult prin partea de „formalizare” pe care o conţin decît prin îndemnul 
de a nu ignora situaţiile istorice precise. lar dacă este adevărat că 
numeroşi istorici moderni au greşit atunci cînd l-au urmat pe Filip 
al V-lea, care le reproşa polis-urilor greceşti că nu erau ceea nu voiau și 
nici nu puteau să fie — adică Roma -, la fel de adevărat este că opoziția 
dintre ,avaritia” grecească si generozitatea” romană nu reprezintă alt- 
ceva decît un nobil raționament istoric (prin analogie sau prin diferenţă) 
asupra a două destine istorice diferite. În consecinţă, această confruntare 
trebuie să țină seama de durata excepţională a polis-ului roman, de 
capacitatea acestuia de a depăşi nu numai încercările externe, ci si pe 
cele interne, ca şi de reînnoirea sa (în anumite cazuri, de transfigurarea 
sa) de-a lungul furtunilor războaielor si ale crizelor politice. Sub acest 


25. Ph. Gauthier, ,«Générosité» romaine et «avarice» greque: sur l’octoi du 
droit de cité”, în Mélanges Seston, Paris, 1974, pp. 212 si urm. ; A. Fraschetti 
(„A proposito di ex schiavi e della loro integrazione in ambito cittadino a 
Roma”, în Opus, I, 1982, pp. 9-103) a apelat, pe de altä parte, la cîteva 
texte ce ilustrează prezenţa la Roma a unei evidente „gelozii a cetăţeniei”, 
începînd cu un frumos fragment din discursul de sociis et nomine Latino 
al lui Caius Fannius, consul în anul 122 î.Cr. Acesta insista asupra faptului 
că funcţia cetățeanului consta în participarea la contio, la ludi, la dies 
festi, locuri și momente pe care latinii ar fi pus stăpînire și de la care, de 
bună seamă, sclavii erau excluși cu stricteţe. Despre Roma „oraș deschis” 
încă din epoca arhaică şi despre „caracterul structural” al acestui motiv 
din istoria romană, cf. C.A. Ampolo, „La nascita della cittă”, în A. Momigliano 
A. Schiavone (coord.), Storia di Roma, I, Torino, 1988, mai ales pp. 172-177. 

26. Ph. Gauthier, art.cit., p. 214. 

aspect, nu putem în nici un caz neglija valoarea elementelor ideologice 
sau, mai bine zis, psihologice conţinute în şansa, oferită teoretic tuturor, 
de a accede pe deplin la drepturile politice asigurate prin dreptul de 
cetăţenie, la avantajele sociale ce puteau decurge de aici, precum şi la 
funcţii??. Politica nu înseamnă doar exercitarea plenară a unor drepturi 
politice posedate, teoretic, în egală măsură de toţi cetățenii (model care, 
de altfel, nu exista în stare pură nici măcar în cel mai democratic polis 
grecesc), ci mai înseamnă şi consens, stabilitate a consensului, participare 
emoțională şi speranță. Nu încape nici o îndoială că succesul Romei 
datorează mult si acestei componente psihologice: dacă nu trebuie să ne 
străduim prea mult pentru a ne închipui disperarea lui Spartacus si a 
tovarășilor săi ori pentru a înţelege cruda eficacitate a măsurilor repre- 
sive prevăzute de legea romană (acel senatus-consultum Silanianum 
reprezintă un exemplu impresionant)“, nu ne este prea greu să intuim 
nici rîvna unui sclav care ştia că putea obține — prin simpla hotărîre a 
stăpînului — libertatea şi, o dată cu ea, atribuirea strălucitorului titlu de 
cetățean roman. De altfel, faptul că această şansă nu era pur teoretică 
îşi află nenumărate confirmări. Cum să nu-l credem pe Tacitus atunci 
cînd vorbeşte de liberti ca despre o categorie atît de larg răspîndită si 
adînc pătrunsă (late fusum corpus), încît din ea își trăgeau obîrşia nume- 
rosi senatori şi cavaleri??? Istoria Romei este marcată de această îmbinare 
de dominare violentă şi flexibilitate, de sentiment adînc şi nestrămutat 
faţă de imperium şi talent în născocirea unor soluţii elastice. E suficient 
să ne gîndim la o structură fundamentală a societății romane, precum 
puterea teribilă a lui pater familias : aceasta poate fi văzută, abstract, ca 
un factor de rigiditate şi scleroză, însă un pater familias care eliberează 
de bunăvoie un sclav, creînd astfel un cetățean, reprezintă în acelaşi 
timp un factor de osmoză şi de flexibilitate. Pe planul istoric propriu-zis, 
exemplificările ar putea dura la infinit, dar ne vom mulțumi să o amintim 
pe cea mai dramatică dintre toate: acea teribilă şi stranie „glorie socială” 
la capătul căreia învinsii obțineau tot ceea ce îi îndemnase să lupte”. 

Singura modalitate de a ajunge pînă la „omul roman” o constituie 
identificarea unui ,stil” al istoriei romane. Însă nimănui nu-i va scăpa 
faptul că este vorba tot de o opţiune: altele se vor putea măsura cu 
prezenta. 


27. Pentru limitele cetăţeniei libertilor si în general pentru problemele 
integrării acestora în societatea romană, cf., în prezentul volum, eseul lui 
.J. Andreau, pp. 162 si urm. 

28. Despre această măsură represivă și despre altele, în raport cu formele de 
„integrare” a sclavului, cf. eseul lui Y. Thebert, în prezentul volum, pp. 133 
şi urm. 

29. Tacitus, Anale, 13, 27, apud C.R. Whittaker în eseul său, în prezentul 
volum, pp. 246 și urm. 

30. Cf. C. Nicolet, în prezentul volum, p. 26. 

CETĂȚEANUL SI OMUL POLITIC 


Claude Nicolet 


„Lumea s-a golit după romani”: strigătul descurajat al lui Saint-Just 
exprimă, în felul său, nostalgia deja exprimată de Rousseau. Sparta si 
mai ales „Roma Repubblica” reprezintă, în istorie, ultimul şi poate sin- 
gurul exemplu de organizare civică. Întorcînd spatele „modernităţii, 
Rousseau încercase, în Contractul social, să identifice şi să întemeieze 
condiţiile oricărei „societăţi civile”. Dar el o concepea numai în măsura 
în care ea se completa si se realiza într-un contract politic, care îi 
transforma pe toţi oamenii în cetăţeni sau care, mai precis, definea 
umanitatea prin intermediul calităţii de cetățean: este om cu adevărat 
numai cel ce este şi cetățean, după cum este popor cu adevărat numai 
poporul liber şi suveran. Aceste principii care, într-un anumit sens, ar fi 
trebuit să constituie viitorul îşi află în realitate rădăcinile, în cazul lui 
Rousseau, într-un trecut aproape inaccesibil si încheiat: epoca de aur a 
cetăţii este în urma noastră, pe malurile Eurotasului și ale Tibrului. 

Într-un fel, modernii nu fac altceva decît să perpetueze această nos- 
talgie retrospectivă. Republica romană a continuat să-i fascineze pe 
istorici şi să obsedeze inconştientul colectiv. Intîi si-ntîi, o fascinatie a 
succesului: legionarii săi, generalii, funcţionarii şi colonii au ştiut să 
cucerească, să pacifice şi să unifice un spaţiu uriaș — o treime din „lumea 
cunoscută” de antici — în interiorul căruia amprenta lor a reprezentat, în 
esență, matricea Europei moderne. Imagine a măreției unei „republici 
imperiale” care, una peste alta, se reflectă asupra fiecăruia dintre cetă- 
tenii săi. Dar poate că măreţia acelei „Roma Repubblica” nu este numai 
aceea a cuceritoarei. Ea rezidă de asemenea, pentru moderni, în faptul 
că istoria internă a poporului roman descrie, într-o manieră oarecum 
exemplară şi unică, toate ipostazele posibile ale politicii : naşterea unei 
comunităţi, organizarea puterilor necesare unei cetăţi, cucerirea egalității 
în drepturi a poporului față de „cei mari”, revendicările de libertate 
împotriva oprimării, dar şi, de bună seamă, marile probleme „sociale” 
(cum încă nu erau numite): sărăeia, datoriile, „legea agrară”, ,subventiile 
publice”. Iar la finele secolului al XVIII-lea, cînd zorii libertăţii par să 
reintroducă în lumea modernă aceste procese din vechime, de temut sînt 
tot devierile din lumea romană: revoluțiile sînt ca niște războaie civile, 
iar Robespierre este de acord cu Ecaterina a Il-a atunci cînd prezice: 
„Cezar va veni”. Pe scurt, în măreţia, dar si depravarea ei, Roma rămîne 
modelul admirat si temut. Ea oferă omenirii panoplia completă a cetă- 
teanului. 

Se va mira oare cineva de o asemenea obsesie? În această privinţă, 
înaintaşii noştri erau, de bunăvoie, victimele unei tradiţii scolastice şi 
moralizatoare care, una peste alta, data ea însăşi din Antichitate. Citindu-i 

tocmai pe Cicero, Livius, Plutarh şi, la rigoare, pe Tacitus, îşi făcuseră 
o idee despre Grecia şi despre Roma. Aceşti autori (din care, de altfel, se 
repetau numai fragmentele cele mai celebre) erau cu toţii autori „scolas- 
tici”. Direct sau indirect, ei scriau pentru a exalta o imagine exemplară, 
şi probabil înfrumuseţată, a zilelor de aur ale cetăţii. O lume în care 
predomina virtutea civică şi militară, reprezentată în plină acţiune. 
In epoca Republicii cuceritoare ori, ca o plîngere sfişietoare, sub nişte 
principi denaturati. Chiar sub forma sa negativă, civismul este prezent 
atît la Tacitus, cît şi la Suetonius. 

De fapt, chestiunea pare limpede. Prin urmare, si sub Republică, si 
sub Imperiu, romanii sînt cetăţeni. Umili sau puternici, guvernati de 
adunări, de magistrați anuali si de un Senat ori de un principe ales pe 
viață (alături de care, de altfel, se menţin vechile instituţii), nu rămîne 
loc de ezitare: toţi romanii sînt cetăţeni, iar oricine posedă sau dobîndeste 
„dreptul de cetăţenie”, ,cetätenia” romană, este automat un roman. Cît 
despre „poporul roman”, el nu a reprezentat niciodată altceva decît totali- 
tatea extensivă a cetăţenilor romani. La Roma nu există distincţii, în 
rîndul poporului, între unii care s-ar bucura de dreptul de cetăţenie şi 
alţii care ar fi lipsiți de acesta. În linie de principiu, cetatea romană este 
unitară. 

Ca atare, ne-am afla în prezența unei surprinzătoare anticipări a 
situației (teoretice) a statelor moderne, născute din „principiile” anului 
1789, în care naționalitatea şi cetățenia coincid aproape perfect si în care 
întreaga populație, fără alte restricții în afara vîrstei şi sexului, se 
bucură, în principiu, de același drept civil, este guvernată prin același 
drept penal si participă în mod egal la drepturile politice? Unii au sus- 
ţinut această teză, într-o manieră mult mai legitimă, din moment ce, 
precum am spus, întemeietorii libertăţilor moderne (printre alţii, iacobinii 
francezi) porneau să recucerească o Antichitate pierdută. Totuşi, o ase- 
menea afirmaţie este problematică, ea implicînd numeroase nuantäri si 
amintirea cîtorva date anume. 

Să începem cu problema numărului cetăţenilor în raport cu populaţia 
totală. Lăsînd la o parte o inegalitate juridică fundamentală (despre care 
vom vorbi imediat), putem considera că la originile Republicii — pe cînd 
Roma nu domina încă nici măcar Latiumul — pe teritoriul său nu existau 
practic decît sclavi (lipsiţi de drepturi) şi oameni liberi (cu toţii cetăţeni). 
Fără îndoială, putem observa de îndată o trăsătură fundamentală 
a cetății romane: sclavii eliberaţi (libertii) obţin drepturi depline, ei 
bucurîndu-se, în mare, de toate drepturile civile şi chiar de unele drepturi 
politice. Ceea ce nu înseamnă că această coincidenţă între „popor” şi 
»populatie”, între corpul civil si ansamblul celor ce se pot numi romani 
încetează de a mai exista începînd cu finele secolului al IV-lea î.Cr., adică 
din momentul în care Roma porneşte la cucerirea Italiei. Încheiată în 
anul 272 î.Cr., această cucerire uneşte din această clipă sub aceeași 
suveranitate (a Romei) populaţii cu statut şi importanţă diferite. Pe de 
o parte, „romanii” (care, desigur, nu descind cu toţii din străvechii locui- 
tori ai Urbei), „cetăţeni cu drept deplin” (optimo iure). Pe de altă parte, 
italicii care, fiind membri (de multe ori în pofida lor înşişi) ai „alianţei” 

romane (symmachia), sînt, sub anumite aspecte, asimilabili romanilor 
(în tot ceea ce priveşte obligaţiile militare şi fiscale), pe cînd, sub alte 
aspecte, diferă de aceştia : în primul rînd fiindcă nu participă la guvernare 
(hotärîrile comune le sînt impuse în mod unilateral), dar si, la drept 
vorbind, printr-o mare autonomie locală, prin drepturi private şi instituţii 
diferite de cele ale Romei. Prin urmare, dacă privim această „alianţă” ca 
pe un ansamblu omogen (la urma urmei, în ciuda defectiunilor, ea a 
rezistat tentativelor de secesiune din vremea războiului lui Hannibal) 
care se pregătește să întreprindă, în propriul folos, cucerirea lumii, 
trebuie să constatăm imediat că grupul de cetățeni cu drept deplin 
reprezintă deja numai o parte, foarte curînd minoritară, din populaţia 
totală. Aşadar, tocmai cu globalitatea acesteia din urmă trebuie să con- 
fruntăm cifrele, ajunse pînă la noi, ale „recensămînturilor” romane. Chiar 
incomplete, sau uneori transmise într-un mod îndoielnic în texte, acestea 
reprezintă singura bază solidă a cunoștințelor noastre despre demografia 
antică: ele variază de la 165.000 de indivizi numărați în jurul anului 
340 î.Cr. la 270.000 la începutul celui de-al doilea război punic, la 325.000 
către anul 150 şi la 395.000 în jurul anului 115 î.Cr. Să spunem de îndată 
că în acele veacuri asemenea cifre erau departe de a reprezenta totali- 
tatea grupului alcătuit de cives Romani: în realitate, ele se refereau 
numai la adulții de sex bărbătesc mobilizabili, excluzînd prin urmare cu 
siguranţă femeile si copiii şi probabil bătrînii (însă acest lucru nu e sigur, 
cîtă vreme aceştia din urmă nu erau niciodată excluşi de la funcţiile 
politice) si poate că, de asemenea, în funcţie de moment, pe cetăţenii cei 
mai săraci. Ca atare, este probabil ca populaţia civică (incluzînd aici 
bătrîni, femei şi copii) să fi fost de trei sau patru ori mai numeroasă. 
Dar, pe lîngă ea, există mulţimea „latinilor si aliaţilor” italici, care fie că 
locuiesc în cetate sau în teritorii care, formal, nu le aparţin cetăţenilor, 
fie că au emigrat la Roma, în municipiile sau în coloniile romane. 
De altfel, să observăm că şi în interiorul comunităţilor „autonome” de 
latini sau de aliaţi, o minoritate mereu crescîndă a populaţiei îşi primeşte, 
la rîndul ei, dreptul de cetăţenie romană, ca privilegiu obţinut cu titlu 
individual sau (ca în cazul latinilor) în mod automat, prin exerciţiul 
magistraturilor : pentru aceste populaţii, cetățenia romană nu mai repre- 
zintă condiţia egalitară a tuturor, ci, dimpotrivă, un statut juridic privi- 
legiat (mai cu seamă din punct de vedere fiscal şi politic) şi deci, concret, 
un grup social. Avem numai mărturii indirecte pentru a evalua importanţa 
populaţiei non-romane și, ca atare, non-cetätenesti: cifrele — cînd acestea 
sînt cunoscute — ale contingentelor de trupe auxiliare pe care ea le furniza 
la cererea romanilor. În mare, dimensiunea acestor contingente poate fi 
estimată la o jumătate-două treimi din „armatele romane”. Prin urmare, 
în total, italicii reprezintă o populaţie cel putin egală cu cea a romanilor. 
Însă această estimare este, fără îndoială, inferioară realităţii, cîtă vreme 
nu este sigur că romanii şi-au împovărat aliaţii cu îndatoriri militare în 
aceeaşi măsură ca pe propriii lor concetäteni. 

Totuşi, este evident că, dacă se ia în calcul populaţia globală a Italiei 
romane, în epoca Republicii de mijloc, cetăţenii nu constituiau decît o 
minoritate. Această situaţie nu se va schimba pînă la „războiul social” 

din 90-89 î.Cr., un imens război de secesiune cîștigat în mod paradoxal 
de învinşi, care au obținut de la învingători ceea ce nu izbutiseră să le 
smulgă cu armele. Acum — deși înregistrarea şi integrarea concretă a 
totalitätii populaţiei au necesitat mai multi ani spre a deveni efective — 
întreaga populație liberă italică (desigur, cu excepţia „străinilor” aflați în 
trecere) era considerată citadină: numărul adulţilor de sex bărbătesc a 
atins, fără îndoială, milionul în jurul anului 70, iar populaţia totală era 
probabil de trei sau patru ori mai mare. 

O dată cu instaurarea Imperiului, din raţiuni pe care am încercat să 
le prezint în altă parte, procedurile şi finalitatea recensămîntului se 
modifică. Acum — începînd din anul 28 î.Cr. pînă în anii 47 si 73 d.Cr.- 
este înregistrată totalitatea populaţiei citadine, inclusiv bătrînii, femeile 
şi copiii, la Roma, în Italia și în provincii (în acest din urmă caz, este 
vorba de membri ai coloniilor şi de municipii de cetăţeni sau de indigeni 
care au primit dreptul de cetăţenie în altă parte). Această sumă crește 
de la ceva mai mult de 4.000.000 în anul 28 î.Cr. la aproape 6.000.000 
în anul 47 d.Cr. Însă aceste cifre impresionante (cu totul exorbitante în 
comparaţie cu cetăţile antice) trebuie comparate, pentru a fi apreciate, 
cu cele ale locuitorilor Imperiului, supuși autorităţii Romei si a împă- 
ratului său, indiferent dacă populează „provinciile poporului roman”, 
„cetăţile libere” (care, în interiorul provinciilor, formează un fel de enclave, 
teoretic independente) sau regatele cliente. În pofida nesigurantei surse- 
lor de care dispunem, aceastä populatie poate fi estimatä la 50-60 de 
milioane de locuitori. Vedem prin urmare, încă o dată, că — aşa cum se 
întîmpla cu trei veacuri în urmă în Italia — populaţia citadină nu repre- 
zintă decît o minoritate în comparaţie cu ansamblul ,supusilor” Romei: 
o minoritate privilegiată (vom vedea în ce anume) care, în pofida diversi- 
tätii de origine si de condiţii de viaţă, poate fi considerată, dintr-un 
anumit punct de vedere, ca un grup social de sine stătător, relativ 
omogen. Totuşi, de-a lungul secolului al II-lea d.Cr., provincialii peregrini 
(adică, din punctul de vedere roman, străini) naturalizati au fost din ce 
în ce mai numeroși, iar consecința spectaculoasă a acestui proces a 
reprezentat-o faimoasa „constituţie antoniniană” din anul 212 d.Cr., care 
le-a acordat cetăţenia romană tuturor locuitorilor liberi ai Imperiului 
(cu excepţia unei foarte mici minorităţi de dediticii). Aparent, din nou, 
orice „roman” era ,cetätean”. Totuși, este evident că acești termeni nu 
pot să fi avut aceeaşi semnificaţie de-a lungul întregului drum al unei 
istorii atît de îndelungate. A fi civis Romanus însemna cu totul altceva 
pe vremea războiului lui Hannibal, în perioada războaielor civile ori sub 
Tiberius sau Caracalla. Diferenţele dintre feluritele contexte istorice 
emerg în sfera specifică a vieţii civice, aceea care dă sens însuși con- 
ceptului de cetăţenie: războiul. şi îndatorirea militară, fiscalitatea 
(şi aspectul său pozitiv atît de important în vechime, dările publice), în 
sfîrşit, hotărîrile comune, puterea si modalităţile, mai mult sau mai 
puţin directe, în care fiecare putea lua parte la ea. Acest ansamblu foarte 
bine structurat de relaţii complexe determină condiţia concretă de exerci- 
tare a cetăţeniei, comunitatea de destin care unifică (sau, uneori, divide) 
corpul de cetăţeni. 

Totuşi, înainte de a constitui un mod de viaţă şi probabil, în anumite 
epoci, un soi de „meserie”, cetăţenia este în primul rînd, si aşa va rămîne 
pentru totdeauna, un statut juridic: în latină, un ius. Și, în plus, este 
vorba de un ius prin excelenţă, ceea ce, aplicabil tuturor, este definit 
drept ius civile, „dreptul cetăţenilor”. Să nu uităm însă că în latină acest 
adjectiv a ajuns să semnifice în cele din urmă nu atît îndatoririle şi 
avantajele politice, cît, pur si simplu, dreptul privat și dreptul penal. 
In cele din urmă, dreptul de cetăţenie romană înseamnă în primul rînd 
că aceia care îl posedă îşi vor vedea raporturile personale, familiale, 
patrimoniale şi comerciale reglate — iar disputele şi delictele judecate — 
în conformitate cu un drept comun. De fapt, acesta este chiar idealul 
cetăţii antice: Platon si Aristotel îl exprimaseră în termeni filosofici, 
reluati mai apoi de Cicero, care i-a aplicat fără nici o dificultate la cazul 
Romei. Prin urmare, pe cît se pare, egalitatea în fața legii reprezintă 
fundamentul (şi în acelaşi timp scopul) acelei forme de asociere (cea mai 
largă din cîte există) care este cetatea. De bună seamă, egalitatea în fața 
legii nu înseamnă că toţi se bucură de exact aceleaşi condiţii şi de aceleaşi 
drepturi: există diferenţe inevitabile, datorate naturii sau patrimoniului ; 
cetatea, comunitate de drept, se adaptează foarte bine la toate acestea. 
Însă aceste inegalităţi, în ultimă instanţă, nu privesc sfera raporturilor 
private : căsătoria, familia, raporturile cu copiii sau moştenirea. În sfîrşit, 
ele dispar în fața delictelor (cu excepţia evidentă a celor privitoare la 
politică). Astfel, un ius civile se poate desfășura în straturi succesive si 
tinde totuşi, chiar salvgardînd iura ale'tuturor, către universal. Într-adevăr, 
aceasta este märeata istorie a dreptului roman „clasic”, care pare să 
descrie ansamblul tradiţiei noastre, de la Cicero la Pomponius, trecînd 
prin Livius, Tacitus şi împăratul Tiberius: Roma sau „statul de drept”. 
Dar această cale spre o egalitate juridică din ce în ce mai raţională este 
în parte o iluzie. Egalitatea juridică a cetățenilor — care, după cum vom 
vedea, nu a existat niciodată în domeniul politic sau chiar „civic” — nu 
a durat, în domeniul privat, decît foarte putin : pînă la începutul secolului 
al III-lea î.Cr., plebeii şi patricienii erau încă separați prin niște inter- 
dictii rigide; în domeniul procedural, dreptul din perioada de mijloc a 
Republicii prezenta încă inegalităţi accentuate, după cum împricinatul 
era assiduus sau proletarius. În principiu, perioada cea mai egalitară a 
reprezentat-o ultimul veac al Republicii — cînd, de pildă, îndatoririle 
libertilor au fost foarte reduse. Dar, o dată cu instaurarea Imperiului, se 
produce o reacţie puternică, ce se va accentua cu trecerea vremii : inegali- 
tatea redevine de fapt principiul organizării politice și sociale, structurate 
în jurul ierarhiei dispuse în ordines. In plus, ea se extinde la dreptul 
privat şi la cel penal. Senatorii şi cavalerii — al căror status devine în mod 
oficial ereditar — se bucură de un drept matrimonial şi testamentar 
special, precum şi — lucru şi mai important — de privilegii jurisdictionale 
(ca, de pildă, să fie judecaţi de Senat). Foarte curînd, ei vor obţine şi 
privilegii de procedură (scutirea de tortură, introdusă, sub Augustus, 
pentru plebei) si, în sfîrşit, un drept penal separat de cel în care se 
înscriau humiliores. Din secolul al II-lea d.Cr., imunitatea şi atenuarea 
pedepselor pentru honestiores, poverile si pedepsele mai grave pentru 

humiliores fac să răsară dintr-o dată sub ochii noştri edificiul unitar 
al cetățeniei, evidențiind în interiorul acestuia cel putin două clase, cu 
drepturi cu atît mai inegale cu cît ele sînt deja ereditare. Ius civile nu 
mai este un aequum ius. 


Comunitate de drept, desigur: însă nu se întîmpla prea des ca anticii 
să conceapă „cetatea” ca pe o abstracţie transcendentă. Ea repezintă de 
asemenea, şi în primul rînd, o comunitate de interese. Res publica, spune 
Cicero, înseamnă res populi. În acest caz, are în același timp un sens 
abstract şi unul concret: bunurile comune, interesele comune ale tuturor 
cetățenilor, în ansamblul lor. Filosofi precum Platon putuseră atribui 
constituirii cetăților (de altfel fără nici un paradox) scopul superior de a-l 
face pe fiecare dintre ,asociati” nu doar — pe calea asocierii înseși — mai 
„fericit” (mai bine protejat sau mai bogat), ci şi „mai bun”. Desigur, 
acesta era un alt mod de a spune că din asociere, din „contractul” social 
şi politic iniţial se năştea o natură „morală” a omului, cîtă vreme aceasta 
trebuia să se potrivească, măcar implicit, într-o ierarhie de scopuri si de 
mijloace. Altfel spus, constrîngerea exercitată în mod necesar de către 
cetate (= societate) asupra membrilor săi nu poate fi exprimată numai 
prin forță, ci presupune în cazul fiecăruia o interiorizare a violenţei, un 
efort aplicat siegi. De bunä seamä, toate acestea erau profund adevärate. 
Însä cetätenii, în majoritatea lor, îşi trăiau viaţa colectivă, zi de zi, 
într-un cu totul alt mod. În cea mai mare măsură îi impresionau avan- 
tajele evidente ce decurgeau din asociere: protecţia cotidiană a unei 
comunități care, prin intermediul instituţiilor şi dreptului, îi garanta 
fiecăruia în parte şi tuturor laolaltă securitatea persoanei si a proprie- 
tätii (Cicero, Despre îndatoriri, 2, 73) şi, de asemenea, acumularea de 
averi si de bogății permisă de raporturile comerciale, pieţele organizate, 
de sărbători, tîrguri si porturi. Cîtă vreme „bunurile comune” — un pod, 
un curs de apă, un litoral, pășuni, mine — le aparţineau tuturor, exploa- 
tarea rațională a acestora trebuia să fie suficientă pentru a face faţă, în 
principiu, cheltuielilor presupuse de organizarea comunităţii : asigurarea 
cultului zeilor (care, de altfel, aveau propriile lor bunuri), construirea de 
edificii şi de spaţii publice, precum si garantarea acelor activități de 
gestiune, financiare şi de alte feluri care aveau nevoie de angajaţi şi de 
salarii. La urma urmei, acesta era idealul, foarte banal, pe care căuta 
să-l înfăptuiască, în modul cel mai puţin rău, modestul organism repre- 
zentat de cetate. Una peste alta, antica „voinţă de a trăi împreună” era 
în primul rînd o „voinţă de a trăi mai bine”, într-un echilibru liniștit. 

Acestea sînt avantajele vieţii civice, pe care fiecare cetăţean le poate 
constata zi de zi şi pe care are dreptul să le pretindă. Concepută dintr-o 
astfel de perspectivă utilitaristă, viaţa civică este, pe scurt, o asociere 
naturală care, în acelaşi timp, are atît ceva dintr-o familie, în măsura în 
care adună oameni de origine mai mult sau mai puţin comună, cît şi 
dintr-o societate comercială (unul dintre sensurile termenului societas) în 
care socotirea aporturilor şi beneficiilor fiecăruia reprezintă regula 
generală. De fapt, orice cetate oscilează între aceste două concepţii, nu 
tocmai lesne de împăcat: pe de o parte, solidaritatea instinctivă (şi de 

multe ori falsă) decurgînd dintr-o „origine comună” (atît de puternică în 
cazul grecilor, încît se revendica adesea de la o „autohtonie” mitică, 
afirmată în opoziţie cu ceilalţi); de cealaltă parte, egoismul îndărătnic al 
fiecărui „asociat”, care îşi arogă dreptul de a evalua zilnic avantajele si 
inconvenientele participării sale la afacerile comune si care, în cele din 
urmă, își poate rezerva întotdeauna posibilitatea de a. rupe contractul 
(în caz că se consideră prea lezat), prin emigrare, secesiune sau chiar 
„revoluţie” (stasis) ori printr-un război civil, care, prin violenţă, tinde să 
restabilească echilibrul ameninţat: o viziune raţională, oarecum juridică 
şi contabilă, a pactului fundamental. 

În această viziune, este evident că trebuia acceptat faptul că marile 
avantaje ale vieţii în comun presupuneau unele sacrificii: ,obligatiile” 
sau „îndatoririle”. Întîlnim această concepție nu numai la filosofii care 
teoretizează (a priori, precum Platon, ori a posteriori, precum Aristotel 
şi Cicero) orașul: termenii latini care o exprimă sau o subînțeleg — 
utilitas, commoda, munus, honores, officia — apar în mod curent în dis- 
cursuri sau în textele oficiale: ele fac parte din viaţa cotidiană. În 
schimbul a tot ceea ce primeşte, fiecare cetăţean trebuie, în caz de nevoie, 
să răspundă la apel, întru apărarea si păstrarea „lucrurilor tuturor”. 
Prin urmare, ca cetăţean, el este mereu şi a priori datornic, şi aceasta 
din trei perspective principale: le datorează tuturor prestații privind 
(așa cum frecvent grăiesc izvoarele de care dispunem) propria persoană, 
propriile bunuri, dar şi ceva mai imaterial si la fel de important: „buna 
sa judecată”, „părerile sale luminate”. De altfel, vedem că aceste aspecte 
corespund, grosso modo, cu datoria militară, cu îndatorirea fiscală şi, în 
sfîrşit, cu deliberarea politică şi exercitarea anumitor funcţii. 

Pe scurt, prin însăşi firea lucrurilor, cetăţeanul este un soldat ce 
poate fi mobilizat, un contribuabil, un alegător şi, eventual, un candidat 
pentru anumite sarcini. În realitate, aceste trei aspecte ale naturii sale 
sînt strîns legate, iar recurgerea colectivitätii la ele, chiar dacă numai 
periodică, rămîne virtuală în orice moment. Nu este nevoie de o hotărîre 
de principiu pentru a justifica sau pentru a crea asemenea îndatoriri : ele 
sînt anterioare oricăror legi, contemporane cu însăși întemeierea cetăţii. 
Ele îi privesc si îi implică pe toţi cetăţenii, din clipa în care aceștia fac 
parte din cetate, atunci cînd vîrsta lor o impune sau, dacă sînt alogeni, 
chiar în virtutea actului prin intermediul căruia devin cetăţeni. O cetate 
e asemenea unui organism viu: este ameninţată din afară și trebuie 
apărată. Uneori are nevoie de resurse: acestea trebuie furnizate. Este 
necesar să-şi manifeste propria voinţă : aceasta trebuie exprimată colectiv. 
Trebuie să acţioneze : e nevoie de oameni care să vorbească, să comande, 
să facă socotelile, să administreze, să asigure cultul şi să supună. Fiecare 
cetățean trebuie, „prin ceea ce îi stă în putere si îl priveşte”, să ajute 
colectivitatea, adică să răspundă în orice clipă la aceste apeluri. Li se 
poate sustrage doar asumîndu-si riscul suprem al plecării sau al sepa- 
rării. Vom reveni. Pentru moment, să observăm doar că, în majoritatea 
cetăților şi, în orice caz, în Roma republicană, aceste roluri diferite îi 
privesc în același fel (în linii mari) pe toţi cetățenii. Nu există distincții 
între cei care-şi varsă sîngele sau care-și oferă banii si între cei care 

comandă sau care se supun. După împrejurări, fiecare este, la nevoie, 
soldat, contribuabil, alegător sau magistrat. Fiecare trebuie să ştie (cum 
spun Cicero si Titus Livius) să comande si să se supună în acelaşi timp. 
Toţi trebuie să ia parte la decizii, întrucît acestea implică „poporul”, 
totalitatea. Prin urmare, în linii mari, la Roma nu există (nu într-o mai 
mare măsură decît în majoritatea celorlalte cetăţi) o specializare functio- 
nală, o inegalitate structurală (si ereditară) între soldaţi si producători, 
preoţi și conducători, contribuabili si privilegiați, cetăţeni „activi” sau 
„pasivi”. Dimpotrivă, există o angajantă (uneori o putem numi totalitatră) 
concepţie unitară asupra vieţii civice, impunîndu-le tuturor, rînd pe rînd, 
fiecare dintre rolurile pomenite mai sus. Literatura istorică şi politică 
romană (de la Cato şi Tacitus, trecînd prin Cicero si Titus Livius) insistă 
în mod constant — în „fragmente” care, deși scolastice si retorice, dezvăluie 
o ideologie recunoscută pe deplin — asupra adeziunii absolute a tuturor 
cetățenilor la cetate. Cincinnatus, numit dictator în timpul retragerii 
sale în provincie; Decius Mus, generalul care se sacrifică pentru armata 
sa; Spurius Ligustinus (Titus Livius, 42, 32-35), pildă de supunere la 
apelul militar şi de renunțare la drepturile dobîndite ; senatori si cavaleri 
întrecîndu-se în refacerea tezaurului dezechilibrat pe timpul războiului 
cu Hannibal; Cicero predicîndu-le modestia şi resemnarea candidaţilor 
ghinionisti respinşi de votul polular: iată cîteva ilustrări ale acelei iubiri 
de patrie, ale acelui „devotament pentru republică” fără de care, ni se 
spune, nici un stat nu poate rezista. O astfel de structură compactă era 
deosebit de puternică la Roma (Polybios, 6, 54). 

Totuşi, această cetate „totalitară” ce pare să pretindă în mod nedife- 
rentiat totul de la toţi nu este nici o mănăstire şi nici, dimpotrivă, o 
democraţie. Căci anticii — şi, în orice caz, foarte evident, romanii — sînt 
convinși că prin constrîngerea fizică sau morală nu se poate obţine orice. 
Oricît de exigentă ar fi, o cetate nu poate obține întotdeauna totul de la 
toţi, pînă la sacrificiul suprem, decît printr-o adeziune raţională prove- 
nind, de bună seamă, în primul rînd din interesul fiecăruia. In viaţa în 
comun există avantaje imense, dar si inconveniente, primejdii şi obligaţii. 
Aşa cum, în dreptul privat, juristii greci sau romani condamnă „con- 
tractele leonine” în care toate avantajele ar sta de o singură parte si 
toate inconvenientele de cealaltă, în același fel acest tip de contract 
trebuie exclus din oraş. Oricît de mult spirit civic şi de sacrificiu şi oricîtă 
resemnare li s-ar inculca cetăţenilor, printr-o morală colectivă de care 
sînt impregnati încă din copilărie, în primul rînd în familie dacă îndato- 
ririle sînt prea împovărătoare, și mai cu seamă prost distribuite, legătura 
se va rupe. Ca atare, problema fundamentală a cetăţii este aceea a 
împărţirii obligaţiilor si avantajelor. Împărțire între cele două talere ale 
balanței: în linii mari,.avantajele trebuie să fie superioare îndatoririlor ; 
împărțire în timp: ele trebuie să alterneze (mai ales obligaţiile nu trebuie 
să fie nici definitive, nici permanente) ; în sfîrşit, împărţire între cetăţeni: 
nu mereu aceiași cetățeni, nu toate obligațiile pentru unii și toate avan- 
tajele pentru alţii. 

Aceste principii foarte empirice (şi realiste, dacă nu chiar cinice) 
aparțin tuturor cetăților. Platon, Aristotel, Teofrast sau Dicearh le 

teoretizaseră si le discutaseră. Ele inspiră o „opinie comună” ce poate fi 
observată în limbajul decretelor şi al inscriptiilor. Dar la Roma această 
teorie apare mai lămurit decît altundeva. Fapt este că romanii — care, în 
comparaţie cu majoritatea cetăților greceşti, au păstrat pentru mai multă 
vreme unele instituţii arhaice — au fost pe deplin conştienţi că se aflau 
în posesia unui sistem de organizare civică deosebit de compact şi de bine 
structurat, al cărui scop suprem, în viziunea lor, era tocmai introducerea 
unui echilibru cît mai aproape de perfecţiune în această distribuire a 
avantajelor şi inconvenientelor, a onorurilor si obligaţiilor. Sistem ce se 
bizuie în întregime pe o operațiune de recensămînt și de repartizare a 
cetăţenilor (discriptio) pe care cetatea o practică periodic si care se 
numeşte census. Încă o dată, toate cetăţile antice, inclusiv cele mai „demo- 
cratice”, cunosc acest census (timema), ele fiind mai mult sau mai putin 
censitare sau timocratice. Dar numai Roma se păstrează astfel pentru o 
vreme atît de îndelungată și într-un mod atît de plenar. Romanii atribuie 
inventarea acestui census unuia dintre ultimii lor regi, Servius Tullius, 
situînd ca atare introducerea sa la originile Republicii. Prin urmare, 
este vorba în primul rînd de o calculare precisă a numărului tuturor 
cetățenilor. Atenţie însă: prin cetăţeni îi înţelegem pe cei ce pot fi 
mobilizați în caz de război, care plătesc impozitul şi care vor participa 
la decizii şi la acțiune. Aşadar, numai bărbaţii adulți. Restul populaţiei 
va apărea numai „în jurul” acestor „persoane utile”, spre o mai bună 
definire a fiecăruia. Pe lîngă nume, deosebit de semnificativ întrucît 
spune multe despre origini şi exprimă destul de limpede statutul fie- 
căruia, într-o atare definire concură si alte elemente: este vorba de un 
ansamblu de date privind vîrsta, originea locală şi familială, meritul, dar 
şi (mai ales) patrimoniul, altfel spus averea. În funcţie de aceste diferite 
criterii (care nu reflectă altceva decît opinia comună a tuturor asupra 
fiecăruia), magistraţii însărcinaţi cu census-ul îi vor repartiza pe toți 
cetăţenii conform unui sistem (ratio) care le va atribui un loc precis într-o 
ordine riguroasă si ierarhică. Acest loc este esenţial. Fiecare trebuie să-l 
cunoască si să-l pretindă, întrucît numai el va determina rolul exact pe 
care fiecare cetățean va trebui să-l joace în teatrul vieţii civice: rangul 
şi îndatoririle în armată, mărimea eventualelor sale tributuri, dar şi 
(aspect tipic pentru Roma) drepturile sale de a participa la deliberările 
politice şi de a accede la gradele şi la „onorurile” cetăţii. Pe scurt, se 
observă că de această atribuire a unui loc precis într-un sistem vast de 
ordine, clase, triburi şi centurii va depinde în mare parte condiţia fie- 
căruia, existența sa autentică si concretă. 

Rezumînd, dacă apartenenţa la cetate, în general, îl transformă pe 
omul natural într-un subiect de drept în reciprocitate (civis înseamnă si 
„concetățean”), chemîndu-l la un soi de viață juridică abstractă, abia 
după operaţia census-ului el primeşte, s-ar putea spune, adevărata viaţă, 
şi aceasta în mod oficial, printr-o proclamaţie în care este implicată 
întreaga cetate. Întrucît această clasificare mai presupune, pentru unii, 
o parte de blam și de elogiu, magistratul — pentru a recompensa ori 
pentru a pedepsi — are întotdeauna dreptul de a modifica datele de fapt 
şi de a privilegia sau de a retrograda pe cîte unul. Rolurile sînt fixate 

anterior, însă, în ultimă instanţă, rolul de a le proclama și de a le face 
operante îi revine opiniei, adică statului. 

Cetăţenii vor susține aceste roluri grupîndu-se în categorii inter- 
mediare (subunități ale cetăţii, dacă vrem) în care se vor manifesta plenar 
solidaritätile concrete din viaţa colectivă. Transpuse în faptă în mod 
empiric si pe straturi succesive de-a lungul istoriei, aceste subunități vor 
avea, atît în organizarea socială, cît şi în cea politică, un loc esenţial. 
Prin filtrele lor — şi la nivelul lor — este reprezentată comedia „civică”. 
Invers, ele vor defini la rîndul lor şi vor modela statutul fiecăruia, ceea 
ce în latină se numeşte condicio sau dignitas. Pînă la Imperiul tîrziu, 
străbătînd felurite sisteme economice si sociale, această structură bazată 
în întregime pe status şi alcătuită pe baza acestuia va predomina asupra 
oricărei alte forme de diferenţiere. Societatea romană este si rămîne 
o societate politică. 

Dar nu este suficient să vorbim de ierarhie, ceea ce îi implică pe 
primii si pe ultimii, guvernanti si guvernaţi ; trebuie să înțelegem pe ce 
se bazează ea. Descriind, fie şi într-o manieră anacronistă si idealizată, 
„sistemul censitar” atribuit lui Servius Tullius, pe care îl consideră încă 
în vigoare în epoca lor, Cicero, Dionysios din Halicarnas şi Titus Livius 
(recurgînd la o sursă comună) îl prezintă ca pe cel mai desävîrsit exemplu 
pentru principiul filosofic al „egalității geometrice”. Este vorba de a 
echilibra cît mai bine (ca în schimbul comercial ideal) obligaţiile si îndato- 
ririle cetățeanului, tinînd seama de tot ceea ce îl caracterizează pe acesta : 
libertatea şi „puritatea rasei” sale (adică a familiei sale), vîrsta, aptitu- 
dinile fizice şi morale, proprietăţile şi averea şi, eventual, descendența. 

Ca atare, în interiorul cetăţii vor exista „triburi” care sînt, în acelaşi 
timp, cadre teritoriale (o proprietate se află „în cutare trib”) şi umane, 
cîtă vreme în ele sînt grupaţi si indivizii, şi familiile lor, conform originii 
acestora ori conform voinţei legislatorului sau a magistratului. Vor exista 
„clase” censitare, incluzîndu-i pe toţi cei ce posedă un patrimoniu cuprins 
în limitele unei anumite valori. În interiorul claselor, ale căror efective 
sînt foarte inegale (săracii mult mai numeroşi decît bogatii), oamenii sînt 
distribuiţi într-un anumit număr de „centurii”, după vîrstă (adică după 
un criteriu militar). Aceste clase censitare (fixate în cele din urmă la 
cinci) determinau inițial (pînă la cel de-al doilea război punic) arma- 
mentul şi deci locul şi rolul fiecăruia pe cîmpul de luptă. De pildă, în 
rîndul bogatilor, cei mai bogaţi (şi „cei mai buni”) erau meniti serviciului 
ecvestru: celor 18 „centurii” de cavaleri li se adăugau cele 175 alcătuite 
din infanteriști (şi din „lucrători”). La un moment dat, a existat un raport 
evident între numărul acestor 193 de centurii si efectivele armatei (legio) 
înrolate realmente. Însă acest raport a dispărut curînd: treptat, s-au 
alcătuit unităţi care, deși purtau același nume, aveau dimensiuni foarte 
variabile. Cicero asigură că în ultima centurie „de mare clasă” formată 
din proletarii erau mai multi oameni decît în toate celelalte. Aşadar, mai 
mult de o jumătate din popor, într-una dintre cele 193 de centurii! 
Sistemul se dovedeşte de neînțeles dacă nu pricepem că este vorba, în 
realitate, de un sistem de recrutare, de percepere a impozitului si de 
votare. Tocmai de aceea efectivele sînt inegale: întrucît egalitatea de 

prestație este un rezultat final, nu o situaţie inițială. Pe scurt, fiecare 
centurie trebuie să furnizeze acelaşi număr de oameni, aceeaşi fracțiune 
din impozitul total si să dea o opinie socotită drept „vot”. Fiindcă bogatii, 
în centuriile lor, erau mult mai putin numeroși decît săracii, automat 
tributul lor (în sînge şi în bani) era mai masiv si mai frecvent. Invers 
însă, sistemul centuriilor constituia de asemenea (și va rămîne astfel 
pentru foarte multă vreme) un sistem politic ,comitial”. Într-adevăr, 
centuriile bogatilor erau mai numeroase decît cele ale săracilor: prima 
clasă şi cavalerii reprezentau majoritatea (98 de centurii din 193, 88 în 
sistemul modificat din secolul al II-lea). Prin urmare, vedem că totul era 
astfel aranjat — într-un chip admirabil în viziunea romanilor — încît 
obligaţiile militare şi fiscale să cadă mai greu asupra celor bogaţi, 
puternici „de neam bun”; fapt este că, într-o cetate, singurii soldaţi buni 
şi contribuabili leali sînt cei ce au ceva de apărat. Invers însă, cumva în 
compensație (căci altminteri tensiunea ar fi devenit insuportabilă), 
aceiaşi bogaţi au o influenţă preponderentă în adunările în care se 
votează (pentru alegeri, legi sau procese). În linii mari, nimeni nu este 
exclus de la vreo îndatorire sau de la vreun beneficiu: dacă bogatii sînt 
mobilizați mai adesea şi mai de bunăvoie, în caz de urgenţă se poate 
recurge la clasele din urmă, la „proletari” (şi de asemenea, aşa cum s-a 
petrecut pe timpul celui de-al doilea război punic, la sclavi voluntari, 
cumpăraţi de stat, care vor fi eliberaţi doar mai tîrziu, sau la condamnaţi). 
Tot astfel, în ce priveşte tributurile, săracii, scutiţi uneori de fapt, nu 
sînt scutiţi si de drept: avem încă un exemplu în timpul războaielor 
punice. Cît despre vot, prezența unei centurii de „proletari” salvează 
aparențele şi principiile: „Nimeni nu este în mod juridic exclus de la 
sufragiu”, spune Cicero (Republica, 2, 40), ceea ce ar fi un fapt tiranic. 
Dar ,multimea” nu are o influenţă reală, ceea ce ar fi primejdios. 

Acestea, în principiu. Practica, desfăşurată de-a lungul mai multor 
secole, este, cu siguranţă, destul de diferită. Orice generalizare grăbită 
(sau, dacă dorim, orice portret existenţial al unui „cetățean roman-tip”) 
este de două ori periculoasă. Pe de o parte, din cauza schimbărilor profunde 
survenite cu schimbarea vremurilor si a locurilor, a degradării si dezinte- 
grării sistemului teoretic în secolele al II-lea şi I î.Cr., ce vor conduce, 
în cele din urmă, la trecerea de la Republică la Imperiu. Pe de altă parte, 
fiindcă sistemul însuși, precum se vede, era de fapt diferenţial şi nu 
egalitar, din moment ce se manifesta prin obligaţii si avantaje reduse 
pentru unii si crescute pentru alții, cel putin cîtă vreme instituţiile 
„populare” nu vor corecta într-un fel acest dezechilibru. 

Să amintim rapid, din acest punct de vedere, cele trei sectoare esen- 
tiale ale vieţii civice. 


Activitatea militară. Ar dura prea mult să examinăm în toate detaliile 
rolul militar al cetățenilor romani. Totuşi, cum se ştie, acesta era unul 
esenţial. De asemenea, necesitățile si consecinţele cuceririi, mai ales din 
punctul de vedere al recrutării soldaţilor, au împins Republica într-o 
criză din care, în cele din urmă, au rezultat o armată nouă si o monarhie 
militară. Cu toate acestea, nu ne putem permite să nu amintim, în linii 
generale, această evoluţie, insistînd asupra cîtorva date de fond. Așadar, 


CETĂȚEANUL SI OMUL POLITIC 35 


la origine — şi pînă la începutul secolului al II-lea î.Cr. —, armata romană 
a fost o miliţie citadină recrutată în fiecare an pentru o anumită campanie 
şi, dacă era cu putinţă, concediată de îndată. Soldatul primeşte o soldă 
care nu reprezintă un salariu, ci o indemnizaţie, al cărei total este 
asigurat prin încasarea unui tributum, impozit direct pe avere, plătit de 
indivizii care pot fi mobilizați (şi, evident, de cei mai bogaţi); impozit 
care, la rîndul său, este legat de împrejurări, nepermanent și rambursabil 
(dacă prada de război o permite). Este un sistem simplu, bine structurat 
şi necostisitor. Să amintim că, în linii mari, la arme sînt chemați cu 
prioritate cei mai bogaţi. . 

Prima lovitură dată acestui sistem a constituit-o războiul lui Hannibal; 
dezastrele care-i marchează începutul, dificilele campanii pe tărîmuri 
îndepărtate care au urmat au avut, în primul rînd, consecinţe demografice 
pe care nu vom obosi amintindu-le: 13% din populaţia totală mobilizată, 
decesele datorate războiului totalizînd 20% dintre bărbaţii adulţi — 
o catastrofă care ne aminteşte de Marele Război. De aici, desigur, au 
decurs lipsa de bărbaţi şi dificultăţile cronice din veacul următor, precum 
şi, probabil, necesitatea în care s-au pomenit autorităţile de a scădea 
progresiv cifra pentru calificarea censitară a indivizilor mobilizabili. Dar, 
de acum, războiul a fost purtat peste mare: de aici decurg apariţia de 
fapt a unor armate „permanente”, extinderea duratei reale a serviciului — 
în Spania, iar mai apoi în Africa — si tendinţa de a recurge pe cît posibil 
(însă nu întotdeauna) numai la voluntariat. Un voluntariat care, prin 
urmare, poate fi suficient numai dacă se adresează celor mai săraci și 
dacă oferă speranţe de compensaţii financiare, dacă războiul devine 
„rentabil” ; de aici bine cunoscuta spirală a unei armate din ce în ce mai 
permanente, din ce în ce mai „profesioniste”, din ce în ce mai „proletare” 
şi a unei politici din ce în ce mai „imperialiste”. De bună seamă, nu este 
vorba de o armată de mercenari (Roma folosește neromani, însă pe baza 
alianțelor existente; ea nu îi „cumpără”, iar armata romană, pînă în 
epoca imperială, va fi o armată de cetăţeni); şi, în realitate, nici de o 
armată „de meserie”: aceasta va apărea formal doar o dată cu Imperiul. 
Vor mai exista (pînă în vremea lui Augustus) mobilizări de masă în 
perioadele de criză sau de război civil (25% dintre iuniores aflaţi în 
armată în anul 44 î.Cr.). Totuşi, în împrejurările obişnuite, datoria mili- 
tară nu mai apasă în mod egal asupra tuturor: i se pot sustrage straturi 
sociale întregi. Insă ideologia nu înaintează în același ritm si este curios 
să constatăm, la sfîrşitul Republicii şi sub Imperiu, păstrarea modelelor 
militare în medii din ce în ce mai puţin militare (acest fenomen nu s-a 
bucurat de atenţia pe care o merită). Clasa politică rămîne cu atît mai 
supusă, în majoritate, unor asemenea modele, întrucît serviciul militar ca 
ofiţer rămîne obligatoriu pentru cine dorește să parcurgă cursus honorum. 


Nu mai putin remarcabile sînt dezechilibrele financiare generate de 
aceste schimbări. Ele sînt de două tipuri. În primul rînd, succesele 
externe permit, începînd cu anul 167 î.Cr., să se suspende — fără o 
suprimare juridică — perceperea impozitului direct. Astfel, toţi cetăţenii 
romani devin în masă niște privilegiați fiscal, evident, foarte interesaţi 
de continuarea cuceririi. Dar imediat, bogatii (singurii cu adevărat supuși 

impozitului) erau cei care aveau de cîştigat : ei luptau mai puţin şi plăteau 
mai putin. Săracii, în schimb, erau din ce în ce mai solicitati sau mai 
constrînși să răspundă la apel, de altfel fără să obţină vreun avantaj din 
suprimarea tributum-ului. Foarte ciudat, de-a lungul acestei perioade, 
solda rămîne neschimbată. Prin sine, ea nu putea incita la înrolare, fiind 
mai scăzută, neîndoios, decît „salariul” unui sclav-muncitor. In aceste 
condiţii, nu ne mirăm nicidecum că, într-un fel sau altul, au apărut unele 
forme de compensare (inerente logicii unui sistem censitar). În primul 
rînd, „legea agrară” animată de Tiberius Gracchus în 133. Să lăsăm 
deoparte spinoasa problemă de a ști cu precizie cui anume se urmărea 
să-i fie de folos (foștilor sau viitorilor soldaţi ?): oricum, legătura ei cu 
problemele militare nu poate fi negată. În al doilea rînd, „legea grînelor” 
(lex frumentaria) introdusă (cu precautii) de către Caius Gracchus în 123. 
Era vorba în primul rînd să se asigure pentru cives posibilitatea simplă 
de a achiziţiona la un pret fixat, si destul de redus, o cantitate minimă 
de cereale, pe cheltuiala Tezaurului. Și în acest caz se pun numeroase 
probleme, mai cu seamă aceea de a ști dacă, de la bun început, acest 
privilegiu s-a mărginit, de fapt sau de drept, la locuitorii din Urbs. Trei 
sferturi de veac mai tîziu, o dată cu lex Clodia din anul 58 î.Cr., aceasta 
se petrecea cu adevărat; libertii erau primiţi la împărțiri, devenite în 
întregime gratuite. Ne aflăm în posesia unor cifre: 320.000 de benefi- 
ciari — o treime sau o pătrime din populația masculină adultă, o jumătate 
sau poate o treime din populaţia orașului; si după spusele lui Cicero, 
dacă înțelegem bine, a cincea parte din veniturile fiscale ale statului... 
Socotelile precise contează mai puţin : ordinul de mărime este semnificativ 
în sine. Dar, şi în acest caz, legătura exactă cu proletarizarea armatei nu 
este evidentă. Căci, în acest stadiu, cei care, cum se spune într-un pasaj 
din Florus, „profită de tezaurul lor” nu sînt nici soldaţi, nici recrutabili 
si nici dornici de a sluji în armată. 

În cazul soldaţilor aflaţi efectiv în serviciu în acea epocă există alte 
mecanisme care se declanșează, mai mult sau mai putin spontan. Distri- 
buirea individuală a echipamentului si prăzii — în cursul campaniei sau 
în ziua triumfului —, pe de o parte. Distribuirea de pämînturi veteranilor, 
pe de altă parte. Pentru aproape un secol, între anii 103 si 13 î.Cr., 
această din urmă ,institutie” a reprezentat un soi de cancer pentru stat 
şi una dintre cauzele prăbuşirii acestuia. Pe de o parte, cantitatea de 
terenuri publice disponibile se subtia, iar pe de altä parte, de multe ori, 
Senatul îngropa pretenţiile generalilor pentru soldaţii lor sau îi lăsa să 
aștepte vreme îndelungată. De aici unul dintre efectele, dacă nu dintre 
scopurile, războaielor civile : procurarea de terenuri (ale învinşilor ucişi, 
exilați sau jefuiti) pentru a le distribui soldaţilor (şi prietenilor) învingă- 
torilor. Transferurile de proprietăţi operate astfel pe scară largă au 
constituit, cu siguranţă, unul dintre elementele unei ,revolutii” romane: 
mărimea acestora poate fi estimată pornind de la zecile de mii de veterani 
aranjaţi de către Sylla, după efectuarea proscrierilor sale, sau de la cele 
realizate de triumviri după anul 43. Amintirea sau ameninţarea acestor 
exproprieri obsedau încă spiritele cincisprezece ani după întemeierea 
Principatului. Astfel, atunci cînd Augustus a hotărît, în anul 13 î.Cr., să 

înlocuiască, pentru lăsarea la vatră a soldaţilor, distribuirea de pämînturi 
cu plăţi în bani, practic o epocă a luat sfîrşit: s-a născut sistemul imperial. 


Politica. Soldat şi contribuabil (într-un mod întotdeauna constrictiv, 
pînă în epoca imperială), cetăţeanul roman nu este un subiect pasiv, 
obedient, lipsit de replică, față de cei care îl guvernează: el este si 
membru al unei comunităţi — populus Romanus — înzestrate în cel mai 
înalt grad cu autonomie şi iniţiativă. Se vorbeşte în mod curent de 
„libertatea” poporului roman, dar şi de „suveranitatea” sa (maiestas), iar 
uneori si de „autoritatea” sa. Și mai tehnic însă, se spune că el are o 
voință — dorește, pretinde — şi că, pentru a o manifesta, dă ordine 
(voluntas, iussus populi). La urma urmei, poporul, cum am văzut, nu e 
altceva decît totalitatea extensivă a cetățenilor. Aşadar, aceştia trebuie 
să exprime, într-un mod formal, verificabil si concret, ceea ce dorește 
poporul. Cu alte cuvinte, cetăţeanul roman — recrutabil și contribuabil — 
este înzestrat şi cu o voinţă, şi cu o opinie, pe care şi le poate exprima 
în legătură cu treburile comune. În democratiile parlamentare moderne, 
acest aspect al calităţii de cetăţean se poate defini lapidar prin termenul 
„elector”. La Roma lucrurile erau mai complexe si mai putin directe. 

Cetatea antică este un organism simplu şi practic. Pentru a afla ce 
doresc cei care o compun, nu s-a imaginat niciodată (sau poate doar 
foarte rar) alt mijloc decît acela de a-i întreba nemijlocit pe cei implicați 
şi de a asculta răspunsul acestora. „Sistemul reprezentativ” este necunos- 
cut: de aici necesitatea elementară de a-i „reuni” pe cetăţeni într-o 

„adunare”, care nu e, ca actualmente la alegeri, o abstracţie alunecoasă, 
ci o realitate foarte concretă şi prozaică: reunirea, într-un spaţiu bine 
precizat, a tuturor celor care au acest drept. În linii mari, fiecare se 
deplasează la faţa locului, ascultă şi vorbeşte. Grosso modo, acesta este 
modelul de instanţă de deliberare şi de decizie pe care-l ofereau micile 
cetăți grecești cu constituție „democratică”, dar şi cele mari, precum Atena. 
Toate aceste lucruri sînt simple, însă presupuneau elemente de fragi- 
litate : democraţia 'directă, „în aer liber”, care pretinde prezenţa repetată 
şi asiduă a tuturor, se ciocneste, dincolo de o anumită dimensiune a 
cetăţii ori de o anumită complexitate a raporturilor economice si sociale, 
cu unele dificultăți practice şi psihologice considerabile. 

Prin urmare, ca orice altă cetate, Roma avea o adunare. Sau, mai bine 
zis, aceasta fiind o caracteristică în acelaşi timp arhaică şi originală, ea 
avea mai multe (compuse, în principiu şi în fapt, din cetățenii înşişi, însă 
convocați şi mai ales repartizaţi într-un mod diferit, în funcţie de natura 
şi de scopul acestor adunări). Întrucît ceea ce caracterizează în principal 
adunările romane este tocmai faptul că ele rezultă nu din reunirea unui 
număr indefinit de indivizi, ci a unui număr limitat şi precis de unități 
de grupare, în sînul cărora fiecare individ își exprimă părerea, însă a 
căror unică opinie înregistrată va fi cea colectivă. De aici datul de fapt 
lingvistic: în latină, „adunare” se spune comitia (comitii), la plural. Aceste 
unități le-am găsit deja operative, în ce priveşte atît mobilizarea, cît şi 
perceperea impozitului: clasele, centuriile și triburile din sistemul 
censitar, pe care îl regăsim deci ca un cadru al sistemului comitial. Sînt 
consultate cele 35 de triburi si cele 193 de centurii, si nu, formal, indivizii 

ce le alcătuiesc. Este imediat evident că, în acest caz, sistemul funcționează 
ca un soi de negativ al celui privind obligaţiile fiscale şi militare : săracii, 
infinit mai numeroși decît bogatii si atinşi foarte putin, în practică, de 
mobilizare si de impozitul direct, sînt, dimpotrivă, practic lipsiţi de 
influenţă, cîtă vreme majoritatea care se ia în calcul este aceea a tribu- 
rilor sau a centuriilor, si nu aceea a indivizilor. Această afirmaţie trebuie 
probabil nuanţată în funcţie de tipul şi de scopul adunărilor convocate. 
Principiul timocratic se exprimă plenar numai în adunarea centuriilor: 
aici, cavalerii (care au censul mai ridicat, 400.000 de sesterti) si prima 
clasă reprezintă, numai ei, cvasimajoritatea, putînd prin urmare, dacă 
sînt de acord, să hotărască. În adunarea triburilor însă cetăţenii sînt 
grupaţi, în mare, numai în funcție de origine sau de domiciliu. Dar aceasta 
nu înseamnă însă că în atare adunări votul este mai egalitar: în primul 
rînd, pentru că numărul triburilor rustice (31) îl depășește cu mult pe cel 
al triburilor urbane (4), în timp ce populaţia Urbei este cu siguranţă, 
pînă în anul 89 î.Cr., mult mai numeroasă. Apoi, pentru că dimensiunile 
şi efectivele triburilor (fapt depinzînd de cenzori si de Senat) sînt cît se 
poate de inegale. Ca atare, există triburi cu efective reduse în care vocea 
unui elector este de fapt hotărîtoare şi altele (prea populate) în care ea 
nu valorează cine ştie ce. 

De ce această organizare complexă si de ce această dualitate a adu- 
nărilor romane? Răspunsul nu lasă loc îndoielii; l-au formulat chiar 
anticii (Cicero, În apărarea lui Flaccus, 15 şi urm.): 


Romanii de odinioară, atît de înţelepţi si de scrupulosi, au negat orice 
suveranitate reuniunii publice ; pentru plebiscite si pentru hotärîrile poporului, 
ei au voit ca, după separarea adunării, poporului să i se ofere diferite locuri 
de reuniune, împärtindu-l pe triburi si centurii, după ordin, clasă si vîrstă; 
pentru ca autorii propunerii să fie ascultați, pentru ca vreme de mai multe 
zile propunerea însăși să rămînă expusă și adusă spre cunoaşterea publicului 
si pentru ca numai atunci proiectul să fie adoptat sau respins. Dimpotrivă, 
statele grecești sînt cîrmuite numai de voinţa nechibzuită a unei adunări 
şezînd [pe niște trepte]. Astfel, pentru a nu vorbi de Grecia din zilele 
noastre, de mult prăbușită și ruinată de deliberările sale, Grecia de odini- 
oară, care a strălucit cu o atît de mare splendoare prin puterea sa, prin 
întinderea teritoriilor supuse și prin gloria sa, și-a datorat decadenta unui 
singur cusur: libertatea neîngrădită și permisivitatea adunărilor. Oameni 
nepriceputi la nimic, grosolani si neînvätati, se adunau în teatru, hotărau 
războaie inutile, încredintau cîrmuirea unor zei răzvrătiți și-i alungau pe 
cetăţenii care-și slujiseră cel mai bine patria. 


Prin urmare, este vorba, pur și simplu, de a modula exprimarea 
opiniilor şi hotărîrea, conferindu-le o ordine ierarhică. În fapt, adunările 
romane au o competență generală, îmbrăţişînd toate aspectele vieţii 
colective, însă care se exercită esențial în două sectoare: „recompense si 
pedepse”, cum spune Polybios, adică atribuirea sarcinilor publice, alegerea 
celei mai mari părți a magistraţilor si procesele criminale (pentru anumite 
delicte), pe de o parte; elaborarea de „reguli” și de „decizii” (adică, de 
fapt, votarea de „legi” şi „plebiscite”), de cealaltă parte. Aceste norme şi 
decizii pot acoperi aproape toate domeniile: drept public, drept privat, 

diplomaţie, război şi pace etc. În principiu, nimic (cu excepţia obiceiului, 
revocabil) nu limitează competenţa şi suveranitatea poporului. Nu există 
un „mediu rezervat” pentru magistrați sau pentru Senat. De fapt, pentru 
a modera această aparentă atotputernicie, guvernatii romani au păstrat 
cu sträsnicie organizarea comitialä complexă si ierarhizată de la origini. 
Adunarea centuriată este mai timocratică decît cea a triburilor: celei 
dintîi îi vor fi rezervate alegerea magistraţilor superiori cu putere militară, 
legile privind războiul, pacea, tratatele şi procesele cele mai însemnate. 
Celei de-a doua îi vor reveni alegerea celorlalți magistrați (inclusiv a 
tribunilor) si restul legislaţiei si al proceselor. Cel putin initial si în linie 
de principiu: în fapt, această expunere prea schematică nu pune bine în 
lumină o însemnată evoluţie istorică, prin care funcţionarea comitiilor 
s-a modificat profund către sfîrşitul epocii republicane şi pe care o vom 
vedea ceva mai jos. 

Prin urmare, acesta este cadrul în care cetățeanul roman exercită 
acea putere a opiniei şi a voinţei care ţine de însăşi natura sa şi care, 
evident, îi oferă fiecărui individ un loc (şi numai unul) într-o structură 
complexă și neegalitară. Trebuie să amintim însă și alte caracteristici 
esenţiale ale sistemului comitial roman, care ne vor îngădui să înţelegem 
mai bine rolul concret al fiecăruia. 

In primul rînd, oricît de universale le-ar fi competențele, adunările 
romane nu se reunesc niciodată plenar la intervale fixe, ci dimpotrivă, 
întotdeauna pe baza unei „ordini de zi” precise şi a unei convocări ce 
poate fi făcută numai de un magistrat competent juridic pentru respectiva 
„ordine de zi”. Poporul nu e în măsură să se reunească autonom: alţii 
trebuie să-l cheme. Se poate întîmpla (desigur, rareori) să nu fie convocat 
deloc. Dar, invers, nu trebuie să se creadă că feluritii magistrați îi pot 
supune orice, cînd vor şi cum vor: există un „drept comitial” de origine 
sacră, ce reglementează, prin sedimentări succesive, recursul la popor. 
Acest drept determină prin urmare un calendar si, în parte, o distribuţie 
spaţială a comitiilor: aceste două elemente vor manifesta o puternică 
influență asupra procedurilor şi, mai apoi, vor îngrădi uzul şi abuzul pe 
care anumiţi magistrați le-ar putea face în acest sens. Pe scurt, poporul 
nu se poate reuni singur: depinde de zei, de tradiţie, de obisnuintä. 

Poporul nu poate nici măcar să se exprime singur și liber. La Roma, 
cetățeanul simplu nu alege chestiunea pentru care este interpelat şi, în 
plus, nu deliberează. Oricare ar fi adunarea — electorală, legislativă sau 
judiciară —, poporul, în ,comitiile” sale, si cetățeanul, individual, nu fac 
decît să răspundă în mod binar (da sau nu) la o întrebare ce li se pune 
(rogatio). Acelaşi lucru se poate spune si despre alegeri. Astfel, cetăţeanul 
simplu este lipsit, în principiu, nu numai de dreptul de iniţiativă, ci şi 
de dreptul de a participa la o dezbatere, de a interoga, de a discuta şi 
de a amenda o propunere. Sigur, i se acordă un cuvînt, însă ca unui 
judecător sau unui martor mut, la sfîrşitul unui proces, si în niște termeni 
care, pe cît se pare, îi îngrădesc mult libertatea. 

In sfîrşit, această libertate îi este îngrădită si, într-un anume sens, 
supravegheată prin înseşi tehnicile de votare, cel puţin iniţial. De fapt, 
acest vot binar, exprimat printr-un „da” sau printr-un „nu”, este, pînă la 

sfîrşitul secolului al II-lea î.Cr., un vot oral, ce se desfășoară într-o 
manieră lungă și minuțioasă. Cetăţenii sînt convocați în momentul 
votării, în cadrul unităţilor lor (trib, centurie), sînt puşi să defileze — 
într-o ordine care initial fusese, probabil, mai curînd ierarhică decît 
alfabetică — prin faţa unui stat major de magistrați ai oraşului, de 
funcţionari ai acestor unităţi (curatori ai triburilor, centurioni ai centu- 
riilor, „rogatori” etc.) şi fiecare, sub privirile celorlalți, trebuie să răs- 
pundă verbal. Aparatul solemn al procedurii face din votul oral roman o 
ocazie în care controlul ierarhiei, ponderea ordinelor superioare si a 
autorităţilor constituite se manifestă plenar. Nu lipsesc cazurile în care 
aceste autorităţi repun în discuţie o votare deja înfăptuită: de pildă în 
167, cu prilejul votării triumfului lui Aemilius Paulus. 

Acest sistem timocratic, grav si solemn, corespundea necesităților 
cetăţii rurale oligarhice şi virtuoase de la origini. A funcţionat el oare, 
în acest mod ideal, şi în epoca de aur a civismului republican ? N-aş băga 
mîna-n foc: Dionysios, Cicero si Titus Livius îl descriu mai mult ca pe 
un principiu decît ca pe o realitate. 

Intrebarea pe care trebuie să ne-o punem privește însă adevărata sa 
anvergură, consecinţele sale asupra existenţei cetățeanului si, concomi- 
tent, profundele diferențieri pe care le implica. În primul rînd în mediul 
social: neegalitar în principiu, acesta nu-i priveşte si nu-i solicită în 
acelaşi fel pe toţi cetăţenii, ci, dimpotrivă, suscită şi favorizează diferenţe 
considerabile de comportament între bogaţi si săraci, cetățeni născuţi din 
părinţi liberi şi liberti, locuitori ai Urbei şi locuitori din ager, cetăţeni si 
provinciali şi mai ales, cum se va vedea, între membrii „cu normă întreagă” 
ai „clasei politice” (candidaţi la onoruri) şi ceilalți. Sistemul censitar 
(care afirmă unitatea corpului civic) prilejuieste în realitate, din necesi- 
tatea de împărţire a rolurilor, un soi de explozie a orașului. De aici evolu- 
ţia şi schimbările survenite în secolele al II-lea si I î.Cr., care au dus la 
dispariţia sa aproape totală, dar care au provocat şi o serie de proceduri 
substitutive, ca şi o adevărată redistribuire a influenţei şi mizelor. 

Primul lucru ce trebuie observat priveşte calendarul: putem încerca o 
evaluare a numărului și frecvenţei obligaţiilor pentru care prezenţa cetă- 
tenilor era necesară, în principiu, la Roma. E suficient să amintim, din 
cinci în cinci ani, necesitatea de a se prezenta pentru recensămînt: pînă 
la războiul social, astfel de operaţii au loc — în cazul majorităţii cetăţenilor 
ce locuiesc în ager Romanus — chiar la Roma. Lungi si minutioase, aceste 
proceduri se desfăşoară în fiecare trib în parte și se prelungesc pe un 
interval de 18 luni (pesemne din cauza existenţei a mii de declaraţii pe 
fiecare zi de lucru). O prezenţă coercitivă, obligatorie în principiu, sub 
ameninţarea unor sancţiuni deosebit de aspre. Probabil că în această 
epocă unele colectivităţi bine organizate din ager Romanus (cele care 
alcătuiau municipii, ca şi coloniile romane) desfăşurau ele însele aceste 
operaţiuni la fața locului, cu toate că trebuiau oricum să transmită la 
Roma, sub formă de documente, rezultatele parţiale. În orice caz, aceasta 
era procedura care li se aplica cetăţenilor nelatini din Italia: avantaj 
practic prin care se evita deplasarea ; inconveniente sau chiar sancţiuni, 
dacă trebuiau aplicate formulae provenite de la Roma. Dar, pînă în anul 

89 î.Cr., majoritatea cetăţenilor, dacă voiau să beneficieze de toate avantajele 
oferite de census, erau nevoiţi să se deplaseze. Menţionăm, tot cu titlu 
de exemplu, obligaţia de prezenţă la dilectus, cîtă vreme acesta i-a reunit 
la Roma si pe viitorii recruți, adică cel putin pînă în vremea lui Polybios 
(jumătatea secolului al II-lea). Prin definiţie, acest apel priveşte numai 
clasa care poate fi mobilizată: o minoritate. 

Ca atare, rămîn activităţile comitiale propriu-zise, „participarea” 
politică. Este vorba în primul rînd de alegeri. În fiecare an trebuie aleşi 
cel putin patruzeci de magistrați ordinari, plus douăzeci si patru de 
tribuni militari. Aceste operaţiuni — primele în faţa comitiilor centuriate, 
celelalte în faţa comitiilor tribute — sînt, de cele mai multe ori, lungi si 
complexe. Ele pot dura, pentru fiecare colegiu (consul, pretori, tribuni), 
mai mult de o zi. Cetăţeanul nu votează cînd vrea, ci într-o ordine 
riguroasă, în interiorul propriei unităţi, atunci cînd e chemat. Apelul — 
nominal —, sever controlat, durează mult. Chiar dacă nu toţi cei 
300.000-400.000 de cetățeni din secolul al II-lea (sau din milionul de 
cetățeni din secolul I î.Cr.) votau, operaţiunile erau interminabile şi 
repetate: cel putin zece zile în fiecare an. 

Dar mai existau, desigur, votarea legilor si procesele comitiale. 
Aici nu există nici o regulă fixă, în afara procedurii şi a termenelor ce 
trebuiau respectate în propunere şi votare. Numărul ocaziilor depinde 
exclusiv de conjunctura politică : voinţa sau lipsa voinţei de a se recurge la 
popor, activitatea legislativă a magistraţilor, conflicte între „partide” etc. 
Lacunele de documentate ne împiedică să trasăm un cadru precis al 
periodicitätii acestor operaţiuni. Insă tendinţele sînt foarte clare: înce- 
pînd cu epoca Gracchilor, votarea legilor tribuniciene a devenit probabil 
instrumentul esenţial al politicii, prin care acordul Senatului nu mai e 
necesar. Există, de bună seamă, cum se va vedea, o inflaţie de legi, de 
o importanţă tot mai mare (politică, socială şi economică). În cîţiva ani, 
putem identifica o duzină sau două. Dacă ținem seama că prezentarea 
unui proiect de lege — fapt adevărat şi pentru alegeri, dar în mai mică 
măsură — presupune o procedură complexă, care se întinde pe durata a 
cel putin 24 de zile (érinundinum) şi în cursul căreia poporul este reunit 
de multe ori în adunări convocate (contiones), în faţa cărora autorul 
proiectului îşi va susține propunerea si va cere sprijin; că adversarii săi 
au dreptul să procedeze asijderea; că în aceste adunări pregătitoare 
semioficiale afluenta si entuziasmul cetăţenilor sînt mult solicitate — 
reuşim să înţelegem că acest fapt comportă, în principiu, un număr 
considerabil de ore şi de zile de prezenţă: douăzeci, treizeci, iar uneori 
mult mai multe. Mai pe scurt, cetățeanul roman poate fi calificat pe bună 
dreptate, de anumite surse, ca forensis, comitialis, contionalis (sau 
contionarius). Un adevărat „full-time job”, cum s-a spus. 

Desigur, în aceste condiţii, trebuie să formulăm întrebarea principală: 
cine participa realmente la aceste activităţi electorale si politice? Nici o 
mărturie nu ne furnizează cifre sigure. De altfel, nu este sigur nici măcar 
că se ţinea o contabilitate, dat fiind sistemul unităţilor de votare. Este 
sigur în schimb că participarea era, prin definiţie, extrem de variabilă în 
funcție de împrejurări, dar şi, pe termen lung; în funcție de schimbările 

instituţionale si politice. Ne poate furniza topografia anumite răspunsuri ? 
Se ştie că triburile puteau fi convocate în interiorul unui pomerium, cel 
mai adesea în For, în faţa curiei sau altundeva, de pildă pe Capitoliu. 
Dimensiunile Forului nu sînt foarte mari, cum se ştie. Știm însă că, la 
sfîrşitul secolului al II-lea, în momentul votării, era uneori complet ocupat 
de popor. Si mai ştim că cei ce nu reuseau să-şi găsească un loc ocupau, 
în toată zona din jur, acoperișuri si balcoane, cum s-a petrecut cel putin 
o dată, în anul 124 î.Cr. La urma urmei, toate acestea nu ne spun nimic 
despre participarea normală, căci, după caz, se poate întîmpla ca poporul 
să fie chemat să voteze trib după trib, iar o incintă electorală nu foarte 
încăpătoare, dar folosită de 35 de ori succesiv, să fie suficientă. In mare, 
toţi cetățenii bărbaţi adulţi se puteau deplasa la comitiile tribute. Aceasta 
însemna, în secolul al II-lea, mai multe sute de mii de potenţiali votanti 
şi aproape un milion în secolul I. Pare improbabil ca -— fie şi presupunînd 
esalonarea operaţiunilor pe etape succesive — să fi fost atinse vreodată 
aceste cifre. Cel mult s-ar fi putut ajunge, la marile ocazii, la cîteva zeci 
de mii de votanti. Dar nu acest lucru contează. Sistemul celor 35 de 
triburi (număr fix, însă efective extrem de variabile) aduce, în principiu, 
un avantaj cert celor 31 de triburi „rustice”. În realitate, un avantaj 
dublu: ajunge ca foarte puţini rurali să se deplaseze pentru ca tribul lor, 
al cărui vot va conta tot ca o unitate, să fie reprezentat la Roma. 
Cîtă vreme populaţia Urbei era alcătuită din vechi cetăţeni înscrişi — de 
regulă — în cele patru triburi urbane şi cîtă vreme ager rusticus nu era 
foarte departe de centru, ponderea acestor provinciali în votare a fost 
considerabilă. Dar, în cursul secolelor al II-lea şi I, evoluţia economică 
şi politică a introdus prefaceri însemnate. Populaţia urbană a crescut 
datorită unui adevărat exod rural provenind din regiunile Italiei, unde 
se manifesta o concentrare a marilor proprietăţi : provinciali fără pămînt, 
latini şi aliaţi în căutarea cetăţeniei au venit să se stabilească la Roma. 
Pe de altă parte, si libertii (în majoritate locuitori ai Urbei) constituiau 
un nucleu din ce în ce mai important al populaţiei urbane: era imposibil 
ca ei să fie mereu înghesuiți în limitele celor patru triburi urbane. 
Pe scurt, la sfîrşitul secolului al II-lea î.Cr., locuitorii Romei erau înscrişi 
din ce în ce mai mult în triburile „rustice”. Cîtă vreme originea şi intere- 
sele lor rurale rămîneau puternice, această schimbare reprezenta o com- 
pensatie la depărtarea geografică a teritoriului roman. 

Totuşi, cunoaştem din surse sigure că marile reforme politice de la 
sfîrşitul secolului al II-lea (legile agrare ale lui Tiberius si Caius Gracchus, 
legea lui Saturninus) au prilejuit răzvrătiri şi răscoale tocmai în districtele 
rurale şi, de asemenea, migrații electorale sporite către Roma, atît pentru 
contiones, cât şi pentru votări. În secolul I î.Cr. situaţia se schimbă. După 
războiul social, înregistrarea noilor cetăţeni în triburi (de cele mai multe 
ori rustice) a lărgit efectivele acestora: în consecinţă, votul individual a 
devenit mai puţin influent. Pe de altă parte, numărul locuitorilor Romei 
(provinciali dezrädäcinati, liberti, noi cetăţeni) înscriși în aceleaşi triburi 
n-a făcut decît să crească. Incît, în comitiile tribute, unde predominau 
totuşi triburile „rustice”, ponderea principală aparținea acum locuitorilor 
Romei („plebea urbană”). Ca atare, oamenii politici, activi și ambitiosi, 

care căutau doar succesul, aveau probabil mai puţină nevoie de a-şi 
recruta ciraci în teritoriile extraurbane. Însă nu e sigur că plebea urbană 
era gata să urmeze pe orişicine. Totuşi, este cert că această prevalentä, 
oarecum mecanică, în adunarea triburilor — instrument privilegiat al 
tribunilor — a modificat profund regulile nescrise ale jocului politic. 

Dar, pe lîngă toate acestea, subzista viguroasa contrapondere consti- 
tuită de comitiile centuriate. Aici, cum spun Cicero şi conservatorii lumi- 
nati, „poporul adevărat” este „împărţit”, „ordonat”, ierarhizat, iar voturile 
sînt bine evaluate, nu doar numărate. Spectacolul comitiilor centuriate, 
în care sînt organizate ,ordinele”, averile, vîrstele, sub semnul aşa- 
-numitei gravitas, se opune celui din adunările democratice ale cetăților 
greceşti, reunite în amfiteatru, unde, stînd așezați toți comod și laolaltă, 
domină ,multimea”. În comiţiile centuriate se dezbat probleme grave: 
alegerea consulilor, pretorilor şi cenzorilor; procese de mare însemnătate 
ori legi ce pun în discuţie statutul sau viaţa unui cetăţean; votarea 
legilor privind războiul, pacea, diplomaţia (cel puţin pînă în secolul 
al II-lea). În aceste domenii, vîrsta, experiența dobîndită prin exercitarea 
funcţiei şi averea (care îi face pe oameni prudenti) trebuie privilegiate. 
Iar adunarea celor 193 de centurii este în realitate foarte oligarhică. 
Bogatii, senatorii, se distribuie în cele 70 de unităţi ale primei clase: cîte 
una de iuniores şi una de seniores pentru fiecare dintre cele 35 de triburi. 
Cavalerii (bătrîni şi tineri înainte de anul 123, apoi numai tineri) au 
18 centurii. Nu detinem nici o mărturie despre efectivele acestor grupuri, 
cu excepţia unuia: mai bine de jumătate dintre cetăţeni (la acea vreme 
cam 175.000 de persoane) este concentrată în ultima centurie, alcătuită 
din proletarii şi din capite censi, la care practic nu se apelează niciodată. 
Observăm deci cum diferitele migrații şi modificările din populaţia urbană, 
de care am vorbit, nu au ajuns să modifice în mod sensibil caracterul 
oligarhic al comitiilor centuriate. In realitate, membrii triburilor rurale 
care locuiesc la Roma sînt, în esenţă, „proletarii” sau oameni de condiţie 
modestă. Dacă însă o notabilitate (precum tatăl lui Cicero) ajunge să se 
stabilească la Roma, atunci glasul său își va avea greutatea sa, în primele 
centurii. Asa se explică — înainte şi mai cu seamă după războiul social — 
faptul că vaste mişcări migratoare se înregistrează tocmai pentru a 
participa la comitiile centuriate: candidaţii reprezintă zonele cele mai 
îndepărtate, în special din bogata si fertila Cisalpina. Sau — caz încă şi 
mai tipic — se organizează adevărate „marşuri către Roma”, ca acela care 
a dus la votarea „legii pentru întoarcere” a lui Cicero, în anul 57 î.Cr.: 
puşi în mişcare aşa cum se cuvenea de către Pompeius și amicii acestuia, 
notabilii din colonii şi municipii, după ce votaseră numeroase decrete, au 
devenit suficient de numeroși pentru a asigura triumful cauzei proprii la 
Roma. Putem spune cu siguranţă „notabilii”, întrucît numai votul lor 
conta. Poate că, în unele cazuri, ei erau însoţiţi de cetățeni mai modești, 
ce puteau fi utili în alte feluri, pentru a garanta numărul sau pentru a-şi 
pune la dispoziţie forţa, la nevoie, în caz de încăierări. Dar, în ce.priveşte 
votul, singurii care contau erau notabilii. 

Comitiile centuriate se ţineau pe Cîmpul lui Marte. Tot aici se ţineau, 
la sfîrşitul Republicii, şi comitiile (tribute) pentru magistraţii inferiori, 

edili şi, eventual, tribuni (Varro, Agricultura, 3,2). Curios, aici spaţiul 
era mai larg decît în For. Lîngă Villa Publica se ridicau incinte (saepta) 
care cuprindeau cele 35 de rînduri (cîte unul pentru fiecare trib) unde 
urmau să fie chemaţi cetăţenii, în ordinea ierarhică a claselor. Pe cît se 
pare, în cazul comitiilor centuriate afluenta putea fi scăzută. Totuşi, în 
acest sediu, tocmai pentru comitiile centuriate s-au clădit — e adevărat, 
pe vremea lui Caesar şi a lui Augustus — zidurile celui mai impunător 
edificiu cu scop electoral al Antichității: Saepta Iulia, un dreptunghi de 
310 metri pe 120, înconjurat de porticuri, avînd săli la cele două extre- 
mitäti, adaptate în mod special pentru controlul alegătorilor şi numărarea 
voturilor. S-a putut calcula că 70.000 de cetăţeni puteau — simultan sau 
în cursul unei zile — să-şi exercite aici dreptul (în această epocă, Italia 
număra cam un milion de alegători sau puţin mai mult). Printr-o amară 
ironie a evergetismului cezarian şi augusteic, această construcţie somp- 
tuoasă a fost realizată chiar în ajunul momentului cînd comitiile romane 
erau pe cale să devină o simplă formă de supravieţuire, la ceasul cînd 
Republica era pe punctul de a fi înlocuită de monarhie. 

Inainte de a se ajunge aici şi în pofida dificultăţilor şi slăbiciunilor 
organizării comitiale, ar fi totuşi o greşeală să credem în caracterul pur 
oligarhic, ritualic. şi formalist al „vieţii electorale” romane. Într-un 
asemenea caz, nu s-ar explica importanţa de care s-au bucurat, în istoria 
politică, reformele introduse si cele proiectate. Unele îngrădeau posibi- 
litätile pe care le aveau doar Senatul sau magistraţii — adesea mulțumită 
religiei — de a manipula sau controla adunările. Cîteodată, alte proiecte 
puneau în discuție însăşi natura timocratică a sistemului: ele n-au avut 
succes, dar faptul că un bărbat precum Caius Gracchus s-a gîndit la ele 
este semnificativ. Multe au avut ca obiect repartiţia, poate mai justă, a 
noilor cetățeni — liberti şi italici — pe triburi. Însă reformele cele mai 
importante au privit introducerea treptată, între anii 137 şi 107 î.Cr., ca 
urmare a numeroaselor „legi tabelarii”, a votului scris (şi deci secret) în 
diferite tipuri de instanţe : pentru legi, procese şi alegeri. Această schim- 
bare de tehnică (după caz, votantul alege o tabella pe care este deja 
înscrisă menţiunea da sau nu; sau, în cazul alegerilor, trebuie să scrie 
singur numele sau inițialele candidatului său) a avut întîi de toate conse- 
cinte în procedura de votare, în desfăşurarea adunărilor şi în pregătirea 
incintelor. Dar era în primul rînd menită, cu siguranţă, să garanteze mai 
bine secretul şi libertatea votului: însemna, desigur, o breșă în jocul 
influențelor clientelelor, în care domina o oligarhie. În Antichitate, votul 
în sine — în ce privește alegerile — nu este neapărat o procedură demo- 
cratică ; dar faptul de a-i asigura cel putin spontaneitatea şi libertatea 
a fost considerat la Roma un lucru eminamente „popular”. Însotite de 
proceduri de control extrem de ingenioase și de minutioase (pasarelele 
care duceau la urne, numărarea votantilor prin jetoane individuale, 
supravegherea scrutinului etc.), legile tabelarii au înlesnit, dacă nu chiar 
au îndreptăţit dezvoltarea legislaţiei tribuniciene, ce caracterizează politica 
romană între anii 133 şi 40 î.Cr. Tocmai din acest punct de vedere, şi nu 
din acela al recrutării personalului politic, trebuie să le cercetăm şi să 
le evaluăm efectul. Desigur, oligarhia conservatoare le-a putut contesta, 

unii lideri lipsiţi de prejudecăţi au putut căuta să le escamoteze, iar 
dictatorii militari au căutat să-și impună voinţa prin forţă : oricum, votul 
roman a ieșit din aceste încercări moralizat şi îmbunătăţit. Iar în vremuri 
obişnuite, a fost protejat de presiunile cele mai amenințătoare. 

Rämînea însă o altă ameninţare, şi mai primejdioasă : corupţia. Foarte 
probabil, votul nu putea fi ferit de acest fenomen, dacă e să judecăm după 
înmulţirea (nesănătoasă, evident), în secolele al II-lea si I î.Cr., a legilor 
ce căutau să o combată (leges de ambitu). Într-un sistem în care se ştia. 
cu precizie dinainte unde vota fiecare si, mai mult sau mai putin, ce grup 
putea fi. decisiv, tentatia de a cumpăra pur si simplu sufragiul era inevi- 
tabilă. De altfel, moraliştii conservatori considerau o formă de corupţie 
simplul fapt de a propune poporului sau plebei măsuri ce le-ar fi avan- 
tajat. Dar mai exista o corupţie, mai brutală și mai reprobabilă: aceea 
care consta, pur si simplu, în cumpărarea (la un tarif fix si în bani lichizi) 
a votului unui anumit grup. Această practică s-a răspîndit în secolul I 
î.Cr.; o vedem operînd — de altfel fără succes — împotriva lui Cicero în 
anul 71 î.Cr., împotriva lui Cato în 52 şi mai ales, la drept vorbind, în 
cazul alegerilor de consuli si pretori (centuriile primelor clase constituie 
ţintele predilecte). Puternica structură asociativă a plebei şi poporului — 
triburile, centuriile, asociaţiile de cartier sau corporatiile (collegia) — 
înlesnea contactele, negocierile și împărțirea cîstigului în toată această 
corupție. Punctul-limită a fost atins atunci cînd Augustus le-a asigurat 
pentru totdeauna o „rentă electorală” de 1.000 de sesterti tuturor mem- 
brilor celor două triburi ale sale, Scaptia si Fabia, nimeni după el nemai- 
îndrăznind să procedeze la fel (Suetonius, Viaţa lui Augustus, 40,2). 
Mărimea sumelor plătite în mod fätis de candidaţii corupți si corupători 
pentru o alegere putea provoca uneori creşterea ratei dobînzii pe piaţa 
financiară. Aceste exemple — ce ni se revelează din „corespondența secretă” 
a unui avocat consular, Cicero — sînt, în mod evident, surprinzătoare si 
deplorabile. Ca şi bacanalele din Directorat, ele par să dezvăluie deca- 
denta galopantă a unei oligarhii corupte şi să îndreptăţească ,curätenia” 
executată de o dictatură regeneratoare. În ce-l priveşte, Caesar nu a 
făcut altceva decît să „recomande” cu imperatoria brevitas candidaţii pe 
care îi alesese pentru diferitele triburi. Dar care au fost extensia reală şi 
anvergura exactă a acestui flagel? Ne lipseşte un studiu precis şi obiectiv. 

Dar poate că mai gravă decît corupţia a fost, la sfirşitul Republicii — 
între anii 101 şi 19 î.Cr. — apariţia violenţei organizate. Sistemul comi- 
tial roman era în continuare prea rigid si prea net împărţit, chiar prea 
controlat, pentru a permite unei populații diversificate şi exigente a unei 
cetăți gigantice, cum era Roma, să se exprime asupra tuturor mizelor 
posibile. Am văzut cum, pe marginea adunărilor în care se luau deciziile, 
se tolera un sistem mai amplu de reuniuni (contiones), unde cetăţenii 
simpli, care nu aveau drept de cuvînt, ar fi putut cel puţin să se informeze 
şi să-i audă pe magistrați sau pe senatori exprimîndu-se în dezbateri. 
In afară de aceste contiones (convocate, să observăm, tot de un magistrat) 
orice reunire a poporului, sau chiar a cîtorva cetăţeni, chiar dacă nu era 
interzisă sau, cu atît mai puţin, reprimată, era considerată un început 
de revoltă. 

Exemplele de coetus, mişcări de masă, tulburări, dacă nu de-a dreptul 
de răscoale, nu lipsesc totuşi nici în secolele al III-lea si al II-lea î.Cr. 
Ele n-au fost încă suficient studiate. Ce rol aveau „notabilii” din struc- 
turile corporatiste ale Urbei (triburi, cartiere, colegii)? Sau, dimpotrivă, 
feluritele categorii sociale şi economice — „negustorii”, „vînzătorii de 
carne”, dar şi „mînuitorii de bani” din For? Pentru a răspunde am avea 
nevoie de o analiză meticuloasă. Anumite împrejurări tradiționale ale 
vieţii civice îngăduiau, de altfel, unele prilejuri de adunare, în care opinia 
publică — cu ajutorul interesat al liderilor sau al „partidelor” — şi-a format 
obiceiul de a se manifesta zgomotos : triumfuri, funeralii ale personajelor 
de primă mărime, sărbători religioase şi, mai ales, reprezentațiile tea- 
trale care le însoțeau. La sfîrşitul Republicii, aceste împrejurări le ofereau 
liderilor politici — prin alegerea operelor ce urmau să fie reprezentate sau 
pur si simplu prin afişarea propriei prezenţe — ocazia de a testa opinia 
publică sau de a o provoca. Marile procese criminale sau politice, cu 
procedura lor publică şi teatrală, ofereau cam aceeași gamă de posibilităţi. 
După cum se vede, tocmai aceste circumstanţe marginale furnizau, într-o 
măsură mult mai mare decît rigidul ritual comitial, prilejul unei comu- 
nicări intermitente între „mase” şi clasa politică. Ele permiteau răspîn- 
direa mesajelor şi, în cele din urmă, creau la marginile cetăţii oligarhice 
un soi de democraţie substitutivă. Totuşi, si în acest caz, eventualele 
avantaje ale unor astfel de contacte au fost, la sfîrşitul Republicii, foarte 
curînd anulate din cauza abuzurilor generate de violenţă. Prima mărturie 
formală privind intimidarea şi folosirea forței (ciomăgeala) în adunări 
datează din anul 103 î.Cr., cînd veteranii lui Marius au pus să fie votată, 
fără prea multă tevatură, lex Appuleia. Din anul 88 î.Cr. a început epoca 
războaielor civile (menită să se prelungească pe mai bine de jumătate de 
veac). Acestea au opus, în Urbe, în Italia şi apoi în întregul Imperiu, 
armate de cetăţeni, înrolați regulat, pentru a regla socotelile generalilor 
lor şi pentru a decide asupra puterii supreme. Nu vom examina aici 
această chestiune, cu toate că ea a condus la o rată de mobilizare deosebit 
de ridicată (în anii 49, 43 şi 32 î.Cr.), la un număr incredibil de mare de 
morți violente si de proscrieri, la transferuri brutale de proprietate si, în 
cele din urmă, la tulburări sociale aproape revoluţionare: cetăţenii disci- 
plinati si piosi din epoca războiului lui Hannibal deveniseră, dacă ne 
bizuim si pe spusele martorilor, lupi unii faţă de ceilalţi. Acest fapt a fost 
suficient pentru a umili o generaţie si pentru a implica libertatea în chiar 
reprobarea luptelor civile: era nevoie de un stăpîn. 

În sfîrşit, aş dori să vorbesc despre un fenomen si mai important: 
influenţa pe care aceste conflicte armate de tip militar au exercitat-o, 
vreme de o jumătate de veac, asupra desfăşurării vieţii politice romane, 
anume apariţia si dezvoltarea acelor partes (pe care noi le traducem 
greşit prin „partide”) organizate, mai mult sau mai puţin, după un model 
paramilitar. Loviturile de stat sau acțiunile armate eșuate ale lui Lepidus 
în anul 78, Catilina în 66, Caelius si Milo în 47 arată că în acea epocă 
existau bărbaţi care vedeau în acţiunea politică o simplă fază pregătitoare 
a războiului civil. Pentru anumite facţiuni — a lui Catilina între anii 66 
şi 63 î.Cr., a lui Clodius între 58 şi 52 — sîntem destul de bine informaţi 

cu privire la componentele și organizarea lor. Unii, precum Catilina, 
urmăreau mai cu seamă anumite grupuri sociale bine definite — de pildă, 
negustorii sau veteranii împroprietăriți cu terenuri, dar ruinati. Dimpotrivă, 
Clodius, zece ani mai tîrziu, se baza mult mai mult, se pare, pe plebea 
urbană: în favoarea acesteia, după cum vom vedea, el a propus şi a 
izbutit să impună — vreme de mai bine de cinci secole — o prevedere de 
extremă însemnătate, gratuitatea „grîului public”. Dar „susţinerea maselor” 
nu mai era suficientă: era nevoie de braţe. Ca atare, aceste facţiuni au 
utilizat trupe bine ierarhizate (copiae, operae), al căror nucleu se com- 
punea din gladiatori devotați pînă la moarte, împreună cu sclavi sau cu 
liberti înregimentati (decuriati), proveniţi din Urbe, iar de multe ori şi 
din zone mai puţin civilizate ale Italiei. Cu ajutorul lor se disputau 
dominaţia străzii, ziua și noaptea, intervenţiile violente în contiones sau 
în adunările în care se vota. Evident, ne găsim deja în faţa unei simple 
caricaturi a unui popor... 

Prin urmare, aceasta era cu adevărat pervertirea extremă a sistemului. 
Totuşi, nu înseamnă că acesta nu functionase corect pentru o bucată de 
vreme destul de îndelungată. Într-adevăr, se cuvine să ne întrebăm de 
îndată, după ce am descris formele pe care le-a îmbrăcat, care a fost 
conținutul său real, cu alte cuvinte care erau mizele reale pe care le 
permitea. Ceea ce ni se înfățișează cu o mai mare pregnantä — probabil, 
gresind — este, bineînţeles, reglarea rivalitätilor dintre indivizi sau gru- 
puri în interiorul clasei politice, recrutarea guvernantilor si alegerile 
pentru magistraturi. Din‘ratiuni atît sociale, cît şi politice, toate acestea 
reprezentau, cu siguranţă, o dată esenţială de care depindeau menţinerea 
statutului familiilor şi succesul clientelelor. Este însă exagerat să se 
susțină, cum fac unii (printre care, de pildă, Tacitus), că în acest caz era 
vorba exclusiv de dispute de prestigiu sau de putere „pentru putere”, cu 
unicul scop de a determina cine era primul, la orice nivel: altfel spus, un 
joc în sine. De-a lungul întregii istorii a Republicii, constatăm, dimpotrivă, 
că de multe ori (sigur, nu întotdeauna) în spatele alegerii unor oameni 
se conturează o alegere politică, mai cu seamă în materie militară sau 
imperială. Întrucît cetatea antică, chiar oligarhică fiind, cum este Roma, 
reprezintă locul menit dezbaterii publice, proiectele unora şi ale celorlalți 
cu greu puteau rămîne ascunse. Cetăţenii, inclusiv cei de rang, nu puteau 
ignora bătaia propriilor opțiuni. Este cazul, de pildă, al strategiei şi 
tacticii ce trebuiau adoptate împotriva lui Hannibal între anii 218 şi 216, 
aşa cum dovedesc mai multe episoade bine cunoscute. Mai este cazul 
declarării celui de-al doilea şi a celui de-al treilea război macedonic. 
Chiar şi în epoca, oricum foarte zbuciumată, a „primului triumvirat” 
(60-55 î.Cr.), „distribuţia puterii”, care sare evident în ochi, între Pompeius, 
Crassus si Caesar este însoţită de o acţiune sistematică de cucerire, atît 
către răsărit, cît şi către apus, acțiune care angaja interese diferite şi 
considerabile si care reprezenta, prin urmare, probabil adevărata miză: 
ne revine nouă misiunea, dacă aceasta este cu putinţă, de a descifra o 
viaţă politică romană cam prea simplificată de istorici. 

În orice caz, există un domeniu în care cetățeanul era direct implicat, 
la nivel existenţial, în deciziile ce i se supuneau (ceea ce ne face oarecum 

să ne gîndim că el le solicita sau le sugera mai spontan decît s-ar putea 
crede). Ne referim la tot ceea ce era desemnat cu numele de commoda, 
„avantajele materiale”, pe care conservatorii le opuneau. adesea 
așa-numitei utilitas publica. Ele constituie esenfialul a ceea ce Cicero 
califică, o dată sau de două ori, ca ,program” (aşa zicînd) al acelor 
populares. În latină, termenul popularis îl desemnează atît pe „cel ce 
iubește poporul”, cît si pe „cel ce este iubit de popor”; mai curînd decît 
un program sau o politică, el indică un comportament. Cu toate acestea, 
poporul era deosebit de sensibil şi atent la modul cum erau puse anumite 
chestiuni: în fond, e natural să fie aşa. Există cel puţin trei sau patru, 
care constituie tot atîtea motive de fond ale politicii romane. Ele se 
concentrează în principal între anii 133 şi 44 î.Cr.: legea agrară, în 
primul rînd; apoi, lex frumentaria, adică distribuirea, întîi la un preţ 
redus, iar apoi gratis, a unei ratii minime de 40 de litri de grîu pe lună; 
suprimarea sau suspendarea impozitelor (cum s-a întîmplat în anii 167 
şi în 60 î.Cr.); legile asupra debitelor, altfel spus asupra ratei dobînzilor. 
Printre aceste „beneficii” să mai numărăm garanţiile de libertate, precum 
legile tabelarii. Știm deja despre ce este vorba şi este inutil să repetăm. 
Aș dori să insist însă asupra unui aspect aproape necesar (şi de multe 
ori greșit înțeles) al acestor prevederi felurite. În primul rînd, însemnă- 
tatea lor demografică şi financiară. „Bunăstarea” cetăţenilor (ţăranii în 
mizerie, „proletarii”, foștii soldaţi cărora diferitele legi agrare încercau să 
le redea terenuri) nu constituia doar un scop în sine: justificarea sa 
ultimă, nu numai sub Republică, ci şi sub Imperiu, a fost aceea de a-i 
„reda pe cetăţeni cetăţii”, de a creşte viitori. soldaţi, prin urmare de a 
restabili, pe o bază censitară, acel echilibru ideal pe care dezvoltarea 
excesivă a cetăţii şi proletarizarea îl compromiseseră. Legile frumentare, 
care costau foarte scump (o cincime din veniturile statului în anul 58 î.Cr., 
pentru a distribui gratuit grîul către cei 250.000 sau 300.000 care aveau 
dreptul), reprezentau și ele ultima consecinţă logică a principiilor sis- 
temului. Într-adevăr, s-a văzut cum acesta din urmă, încă de la început, 
tindea să uşureze pe cît posibil obligaţiile militare si fiscale ale celor mai 
putin avuti. Dar aceste obligaţii nu erau nici necesare, nici fixe: depin- 
deau numai de necesitate. Dacă cetatea, prin succesele sale externe, 
găsea altundeva (în prăzile de război, apoi în exploatarea „provinciilor”) 
resurse suficiente, de ce să-i împovăreze în continuare pe cetăţeni, fie că 
erau bogaţi sau săraci? Dacă resursele sporeau, de ce să nu le utilizeze 
tocmai în folosul cetățenilor? Nimeni, conservator sau ba, nu respingea 
această idee. Divergentele începeau cu privire la modul de a obține acest 
rezultat. Cu toţii erau de acord asupra umplerii Tezaurului. Cetăţenii 
săraci şi căpeteniile lor populares propuneau utilizarea unei părți în 
vederea procurării unor avantaje individuale concrete pentru cei ce duceau 
lipsă: terenuri, grîne (curînd, sub Caesar si sub Imperiu, împărțiri si de 
bani, ceea ce, în fond, nu era decît o adaptare a acelui misthos din cetăţile 
greceşti democratice). Cine nu vede legătura logică dintre suspendarea 
tributum-ului din 167 şi lex frumentaria din 123? Se spunea: „Este drept 
ca un popor învingător să trăiască din cîştigul tezaurului său” (Florus). 

De altfel, acelaşi tip de reacţie, structurată în mod necesar, se produce 
în legătură cu armata. Cum era şi just, pînă prin penultimul deceniu al 

secolului al II-lea î.Cr., coercitivul si inexorabilul dilectus apăsase greu 
asupra primelor clase censitare. Acestea plătiseră un drastic tribut de 
sînge, împotriva lui Hannibal sau a spaniolilor. Probabil că în cursul 
celui de-al doilea secol barajul censitar a trebuit să scadă puternic. 
La sfîrşitul secolului al II-lea si în secolul I, a început (prin Marius, în 
anul 106) să se accepte recrutarea „proletarilor”, adică a ţăranilor săraci. 
Dintr-o dată, numărul de voluntari a fost suficient pentru a garanta, în 
fiecare an, „recrutarea integrativă” necesară (supplementum). Prin urmare, 
iată-i şi pe proletari supuşi tributului de sînge. Aceasta este perioada în 
care, mulţumită legilor tabelarii, vedem cum influenţa lor în comitiile 
tribute se întăreşte ; şi, mulţumită legilor frumentare si agrare, existența 
lor este asigurată, iar statutul lor civic este reevaluat. Desigur, analiza 
ar trebui nuanţată: în acest joc, nu aceleași categorii au pierdut şi au 
cîştigat, aceasta constituind, de altfel, una dintre cauzele răsturnării 
finale. Dar acest mare joc de cîstiguri si de pierderi nu se desfășura nici 
spontan si nici în secret. Mecanismele pe care tocmai le-am descris rezultă 
dintr-o serie de decizii extrem de precise, bine definite (legi sau 
senatusconsulta), datate, numite într-un anumit fel si identificabile. Cum 
ştim, ele au fost concepute, discutate, propuse şi dezbătute în mod public. 
Scopurile şi consecinţele lor erau clare. Si, la urma urmei, ele au depins 
de un vot, de o majoritate. Nici în acest caz, viaţa publică romană nu este 
un „teatru de umbre”. Cetăţeanul roman, chiar cel din secolul I î.Cr., din 
perioada războaielor civile, nu este doar o bestie feroce sau o marionetă 
interesată, gata să vîndă-un vot, din care nu vede decît cîştigul, spectator 
corupt al „disputelor celor mari”. Sigur, el se gîndea — de ce nu? — la 
propriile interese, însă orizontul acestora depăşea întotdeauna cu mult 
profitul rezultat din corupţie. Numai după douăzeci de ani de războaie 
civile sîngeroase, către sfîrşitul triumviratului, spiritul public pare să 
dispară pentru totdeauna, iar pentru cives, ca să reluăm cuvintele lui 
Horatius, „Banu-i prima tintä-n viatä./ Vine după el virtutea !” (Epistole, 
1, 1, 53-54)!. Desigur, atîtea masacre ofereau oarece circumstanţe atenuante. 


Clasa politică. Pînă aici am vorbit, îndepărtîndu-mă pe cât posibil de 
o imagine idealizată, despre cetăţean sau despre cetățeni. Am lăsat 
deoparte ceea ce s-ar putea numi „clasa politică”. De fapt, ar fi posibil 
sau necesar şi un alt portret: cel al „omului politic” roman, diversificat 
la rîndul său, se înţelege, în funcţie de vremuri, de ierarhiile puterii şi 
de succes. Ratiuni tinînd de spaţiu mă împiedică s-o fac. De altfel, o 
astfel de strădanie ar putea fi considerată inutilă, întrucît literatura 
antică ajunsă pînă la noi pare să fi fost sedusă de numeroasele si feluri- 
tele tipologii ce s-au succedat de-a lungul timpului, pe care subiectul le 
propunea, iar mărturiile sînt multe şi sigure. Mai întîi, la Titus Livius 
şi Plutarh, îi avem pe eroii mai mult sau mai puţin legendari de pe 
vremea adevăratei Republici: personaje ca Fabricius, cu „sufletul lor 
mare” (Rousseau), Cincinnatus si plugul său, Manlius şi neclintitele sale 
imperia. Mai tîrziu, neînfricatii generali (precum Fabius Cunctator), 


1. Horatius, Opera Omnia, vol. II, trad. rom. Lelia Teodosiu, Univers, Bucureşti, 
1980, p. 181 (n.t.). 

oamenii noi, cu însuşiri uluitoare, dar şi cu eşecuri financiare, de tipul 
lui Cicero, căpeteniile militare ce-și disputau întîietatea. Si mai tîrziu, 
extraordinara Viaţă lui Atticus de Nepos, un soi de negativ al tipicului 
senator ambițios ; galeria oamenilor de la curte, din care se distinge cîte 
un erou sau cîte un înţelept, la Tacitus; si, la limită, monștrii deviati de 
puterea supremă, la Suetonius. Toate acestea sînt, desigur, prea şcolă- 
reşti pentru a fi cu adevărat de folos. Poate că mai concrete sînt puţinele 
opere filosofice, etice sau didactice care, în diferitele epoci, schiteazä 
portretul ideal, morala ori — lucru şi mai vrednic de luat în seamă — 
cunoştinţele (sau tipul de cultură) considerate a fi proprii sau de dorit 
pentru cei ce trebuiau să guverneze, de aproape ori de departe, Republica 
sau Imperiul: Despre îndatoriri şi Despre orator (sau unele pasaje foarte 
rafinate din În apărarea lui Murena, În apărarea lui Sestius, În apărarea 
lui Rabirius, dar şi din Despre republică) ale lui Cicero; unele pagini din 
Sallustius, Velleius, Valerius Maximus, Seneca şi, din nou, Tacitus. Au 
fost oare aceste mărturii (care uneori ni se înfăţişează mascate) sondate 
pînă la capăt? Incidenta, la diferitele niveluri ale puterii şi în diferitele 
epoci, a conformismului social, educaţiei şi interesului ar trebui studiată 
în toate mărturiile accesibile (inclusiv imaginea ostentativă şi, cu siguranţă, 
interesată furnizată de epigrafie). Desigur, nu e aici locul cel mai potrivit. 
Aş dori în schimb, pentru a încheia şi mărginindu-mă la epoca republi- 
cană, să amintesc cîteva date uneori acoperite de uitare. Întîi şi-ntii, 
cuvintele. În latină nu există nici un termen care să desemneze „omul 
politic”, în afară de acelaşi cuvînt (în nuditatea sa) care îl denumeşte şi 
pe cetăţean, civis. „Omul politic” ideal e acel civis care este bonus sau 
optimus. Ajunşi aici, ne-am putea imagina o democraţie ideală. Trebuie 
totuşi să ne dăm seama că Roma e un oraş censitar unde, la fel cum nu 
toţi cetățenii erau admiși în legiuni ori în centuriile cele mai influente din 
interiorul comitiilor, tot astfel nu toți puteau fi admsi în funcţiile publice. 
După anularea patriciatului în secolele al IV-lea si al III-lea î.Cr., pentru 
plebei nu a mai existat o incapacitate legată de naştere (care s-a menţinut 
pentru liberti). Au existat în schimb (lucru adeseori uitat) niște exigente 
censitare. În realitate, pentru a aspira la onoruri, a căror primă treaptă 
o constituie de fapt gradul de tribun militar, trebuia să poţi sluji în 
cavalerie, deci să posezi censul ecvestru şi calificările de onorabilitate 
(naştere din părinți liberi, ingenuitas) aferente. Apoi, trebuia — cel putin 
pînă la începutul secolului I — să fi efectuat cu adevărat anii de serviciu 
militar (această condiţie pare să se atenueze în jurul anului 75 î.Cr.; însă 
o experienţă pe cîmpurile miltare, oricît de scurtă, rămîne indispensabilă, 
cum se întîmplă în cazul funcţiilor municipale). În schimb, sub Republică, 
ereditatea (adică faptul de a avea un tată deja senator sau magistrat) nu 
este impusă printr-o lege sau printr-o regulă ; ea reprezintă totuşi practica 
predominantă. „Oamenii noi”, fii de notabilitäti, simpli cavaleri, au dreptul 
recunoscut de a aspira la onoruri şi, de asemenea, după pilda lui Marius 
ori a lui Cicero, la primele locuri. Dacă, apoi, acest drum este lesne de 
parcurs, asta e altă poveste. Sub Augustus însă, accesul la onoruri se 
închide : în principiu, acesta va fi rezervat fiilor de senatori. Totuşi, să 
nu credem într-o schimbare radicală: o şansă de „promovare” politică și 


CETĂȚEANUL ȘI OMUL POLITIC 51 


socială, aproape echivalentă, se păstrează pentru ordinul ecvestru sau 
chiar, în mod excepţional, pentru celelalte categorii. Doar că această 
promovare nu mai depinde, ca în timpul Republicii, exclusiv de votul 
comitiilor: acum ea este supusă controlului si voinţei principelui, care, 
prin două proceduri diferite, acordarea laticlavei şi adlectio, controlează 
personal ceea ce înainte constituia un „beneficiu” al poporului. 

Un al doilea fapt ce nu trebuie uitat: „politica” — s-o definim, deocam- 
dată, ca fiind accesul la magistraturi (ceea ce reprezintă sensul precis al 
unor expresii latine precum rem publicam capessere, ad rem publicam 
adire etc.) — nu reprezintă numai o carieră: ea este în acelaşi timp 
generatoare de statut, adică determină nu numai influenţa şi puterea, ci 
şi, aşa zicînd, „demnitatea”, precedentele ierarhice oficiale, cadrul juridic 
al condiţiilor sociale. Pe scurt, ea modelează și organizează, într-o foarte 
mare măsură, viaţa socială. Statutul de senator (începînd cu Augustus 
există în mod oficial un ordo senatorius care îi grupează pe toţi agnati) 
nu presupune doar monopolul deliberării si al funcţiilor „politice” ; el mai 
cuprinde şi „însemne exterioare”, privilegii de precedentä, dar, în același 
mod, şi avantaje deosebite în domeniul dreptului privat (matrimoniale 
sau testamentare) sau penal. Desigur, în societatea romană se pot desco- 
peri, de asemenea, alte diviziuni şi alte stricturări în afara acestei 
organizări a statutelor juridice si a ,ordinelor” : economia, averea, stirpea 
sau legăturile de rudenie își aveau rolul lor. Însă nimic nu este mai 
constant, mai constrîngător — si, mai ales, atît de oficial — ca această 
ierarhizare politică a societăţii, care, în toate protocoalele, aşază consu- 
larul deasupra pretoriului, stabilind între familiile establishment-ului, în 
funcţie de numărul înaintaşilor celebratori de triumfuri sau de rang 
cenzorial, toate gradele, meticulos calculate, de „noblețe? sau de 
„nenobleţe”. În orice caz, acesta este „modelul” pe care dreptul, educaţia 
(si, în curînd, împărații), dar şi elocventa vor tinde să-l impună : determi- 
nînd statutul şi, ca atare „demnitatea”, „politica” tinde să domine socialul. 
Că realitatea socială ar fi fost diferită, chiar în sînul familiilor sena- 
torilor ; că ar fi existat (cum s-a susținut recent) revolte împotriva acestor 
constrîngeri, evadări către sferele „hrematisticii”, finanţelor si industriei, 
se prea poate; că ele erau mascate şi că duceau la excluderea din memoria 
colectivă a celor ce le întreprindeau rămîne deosebit de semnificativ. 

Tinînd cont de aceste trei date fundamentale si cvasipermanente 
(calificări censitare, obligativitatea serviciului militar, determinarea 
statutului social prin intermediul onorurilor politice), ar trebui să mergem 
mai departe si să încercăm să schitäm condiţia existenţială a omului 
politic roman în multe dintre aspectele sale, ca si caracteristicile impuse 
de aceasta. Caracterul restrictiv al recrutării face din el, de bună seamă, 
tipul însuşi al „omului oligarhic”. Trebuie să adăugăm că, foarte curînd, 
în societatea romană, hotărît patriarhală si în care se pune pret pe 
bätrînetea omului şi pe vechimea obiceiului, faptul de a avea strămoși 
(a se citi: strămoși foşti „oameni politici”) creează o premisă favorabilă: 
ereditatea de fapt (şi cea de drept, în cazul patriciatului) este deci 
hotärîtoare. Dar, contrar celor ce se petrec în nobilimea modernă, ea nu 

este niciodată suficientă pentru garantarea menținerii statutului : pentru 
aceasta este nevoie, la fiecare generaţie, de învestirea sau „ungerea” prin 
votul popular. 

Nu putem uita în nici un caz că așa-numitele honores nu sînt nici pe 
viaţă, nici dobîndite în prealabil. Există cazuri şi epoci cînd poporul se 
înclină în faţa icoanelor, dar el este întotdeauna liber să-și manifeste 
refuzul sau nestatornicia. Faptul nu creează dreptul. Pe scurt, aceste 
honores, aceste titluri, aceste ranguri — chiar dacă faptul, este fals din 
punct de vedere istoric — nu sînt nişte daruri gratuite: ele sînt simple 
funcţii reclamate de res publica.. Unii — începînd cu sfîrșitul secolului 
al II-lea — vor ajunge chiar să susțină că ele nu sînt decît niște beneficii 
ale poporului, care le acordă, şi că cei ce le primesc sînt, ca atare, într-un 
fel „în serviciul” (termenul este folosit efectiv, şi nu doar de către „demo- - 
cratici”) nu atît al unui interes colectiv abstract, cît al vointelor concrete 
ale cetăţenilor. La limită, un vot ar putea chiar destitui un magistrat 
ales, ceea ce s-a petrecut (chiar dacă rareori) după anul 133 î.Cr. 

Faptul că, în cele din urmă, aproape totul depinde de sufragiile poporu- 
lui are, oricum, o consecinţă notabilă (ca în majoritatea cetăților): chiar 
dacă uneori decizia este obținută prin unele comportamente de tip pur 
ritualic, ea implică adesea (inclusiv pentru opţiunile de personal, pentru 
alegeri) o adevărată dezbatere. Aşadar, un limbaj comun, o gamă vastă 
de argumente şi de tehnici de persuadare. De aici decurge în primul rînd 
rolul elocventei, nu ca tehnică de fascinare, ci ca artă de a convinge — cel 
putin în linii mari. Ceea ce presupune cunoașterea si recunoașterea 
celuilalt. Asemenea principii — a cäror teorie ideală (si reciprocă, atît 
pentru popor, cît si pentru omul politic) va fi exprimată, după pilda 
grecilor, de către Cicero, în secolul I î.Cr. — vor sfirsi prin a transforma 
arta oratorică în creuzetul şi sinteza tuturor virtuţilor publice. Desigur, 
în orice moment, i se alătură si alte forme de dialog cu cetăţenii: recurge- 
rea brutală la autoritate, viclenia sau intimidarea, calomnia, pamfletul, 
invectiva : într-un vîrtej din ce în ce mai rapid, rotindu-se către prăpastia 
războaielor civile, politica romană tîräste cu sine laolaltă binele şi răul, 
elocventa lui Tiberius Gracchus (sau a lui Cicero, sau a lui Cato), banii 
lui Verres, provocările mîrsave ale lui Vettius, invectivele lui Clodius, 
calomniile sfruntate ale lui pseudo-Brutus, denunturile anonime, märtu- 
riile false şi înaltul curaj al lui Pompeius. Însă toate acestea sînt repre- 
zentate ca pe o mare scenă, şi totul sau aproape totul este aici public. 
Taina si tăcerea vor veni numai o dată cu Imperiul. 

Vorbe, fără nici o îndoială. Însă aceste vorbe nu alcătuiau un joc în 
sine. Această Republică, în acelaşi timp conformistă și turbulentă, putea 
inspira devotiunea si sacrificiul. O altă problemă este să aflăm cum 
garanta sistemul politic un minim de competenţă pentru feluritele activi- 
täti pe care le presupunea: militare, financiare, diplomatice si juridice. 
Conţinutul învățămîntului şi culturii din Antichitate nu privea nemijlocit 
aceste chestiuni. Modul de organizare a așa-numitului cursus honorum 
asigura cu înţelepciune o ucenicie treptată, impunînd condiţii de vîrstă 
şi o ordine fixă a magistraturilor : astfel, experienţa ţinea locul unei formări 
teoretice, aproape inexistente. Dar această potenţială gerontocratie purta 

cu sine și antidotul: tribunatul plebei, de multe ori deschis unor tineri 
(nobili sau nu), reprezintă eliberarea acțiunii, un soi de „magistratură a 
răzvrătirii”. Monopolul iniţiativei legislative îi aparţinea aproape în între- 
gime: un mod probabil mai exaltant, dar şi mai riscant, de a-şi atrage 
atenţia şi favoarea poporului, în probleme ca, de pildă, îndoparea acestuia 
cu jocuri si spectacole de-a lungul unei edilitäti fastuoase. Tinînd seama 
de toate aspectele, o astfel de oligarhie prezintă doar două competenţe 
bine consolidate: ştiinţa militară (care la Roma, conform lui Polybios, 
este numai disciplină şi sîrg) şi dreptul, drept civil în primul rînd, mare 
şcoală de acțiune şi de gîndire. Nu pledoaria, meseria avocatului — care 
va apărea mai tîrziu, în secolul I î.Cr., sub Imperiu -, ci ştiinţa juris- 
consultului, care nu se ocupă atît de fapte, cît de soluţia de drept; care 
îşi oferă cu generozitate ale sale responsa clienţilor, amici sau oameni de 
care sînt legaţi prin diferite obligaţii, cu „autoritatea” conferită atît de 
funcţie, cît si de ştiinţă sau de logică. Si care, prin aceste proceduri — fapt 
notabil — constituie, puţin cîte puţin, practica juridică, contribuind, nici 
mai mult, nici mai puţin, la construirea dreptului. Bun soldat (şi-a început 
cariera învățînd să se supună), bun ofiţer, bun general, „omul politic” 
roman este în același timp acel om cu judecata luminată, înconjurat de 
sfătuitori, de clienţi (şi elevi!), care, prin ştiinţa, bunul-simt şi morali- 
tatea sa (vir bonus), exprimă si dreptul, îl luminează pe pretor, contri- 
buind astfel la salvarea patriei, acordîndu-i fiecăruia, pe cît posibil, „ceea 
ce i se cuvine”. Desigur, mai tîrziu toate acestea se vor amesteca cu 
elocventa judiciară, arta de a-i emotiona pe jurati — şi pe spectatori —, 
de a manipula martorii, de a convinge cu orice pret; pe scurt, de a pune 
în scenă marele spectacol constituit de un proces penal roman. Transfe- 
rîndu-se în For, în aceleaşi spaţii şi cu aceiași actori, acest joc se apropie 
foarte mult de politică. Pe care o imită, de bună seamă, cu bune si cu rele. 

Curios, în cazul acestor filiere concrete de formare si selectare a guver- 
nantilor, sîntem frapati de aparenta absenţă a tot ceea ce priveşte 
tocmai administraţia si finanţele. Asupra celui din urmă aspect, igno- 
ranţa unora dintre cei responsabili era notorie. Explicaţia este relativ 
simplă. În primul rînd, exista o ruptură destul de netă între magistraţii 
răspunzători si administraţia propriu-zisă (de pildă, aceea a Tezaurului), 
lăsată în seama unor scribi profesionişti, organizaţi într-un „ordin corpo- 
rativ”, cu o recrutare uneori dubioasă, stăpînii de fapt ai operaţiunilor. 
De asemenea, administraţia fiscală nu exista, încredinţată cum era, sub 
formă de „concesionare generală”, unor companii private de perceptori, 
care primeau antrepriza de la stat: în principiu, senatorii si magistraţii 
erau riguros excluşi. De aici concentrarea acestora în mîinile cavalerilor, 
oameni bogaţi, dar, tocmai, nesenatori. Este sigur că au existat contacte 
(şi traficuri) clandestine între cele două grupuri: totuși, legea, aplicată 
uneori, se opunea. De aici, pe cît se pare, inutilitatea competenţei finan- 
ciare ca o calificare necesară pentru funcţiile înalte. Dar acest inconve- 
nient nu era îngrijorător. In societatea romană, orice personaj „mare” 
este practic înconjurat de un vast stat major privat, alcătuit din sclavi, 
liberti, clienţi, a căror educaţie specializată este destinată exclusiv slujirii 
stăpînului: ,Putina pricepere a unuia era compensată de priceperea 


54 OMUL ROMAN 


altuia”. Ceea ce principele va realiza în continuare pentru folosul său 
exclusiv exista deja în embrion, în mai multe exemplare, în Republica 
muribundă. De altfel — ultimul aspect pe care-l voi pomeni —, oricît de 
mari ar fi fost la Roma responsabilitätile magistraţilor, în cele din urmă 
controlul colectiv al Senatului se dovedea hotărîtor: memoria colectivă a 
grupului, vigilenta bătrînilor sau a adversarilor obligau la perfecţionarea 
competenţei sau îi ţineau locul. Una peste alta, presiunea socială si coeziu- 
nea grupurilor în raport cu tradiția consolidau această Republică rustică 
si militarä, a cărei ascensiune irezistibilă a trezit admiraţia lui Polybios. 

Pe de altă parte, viaţa politică romană nu însemna numai repaus. 
Încă de la bun început, se risca mereu cîte ceva. În primul rînd, viaţa : 
magistraţii şi senatorii vîrstnici erau, înainte de toate, ofiţeri şi generali. 
Războiul antic nu crutä căpeteniile: 170 de senatori (din 300) muriseră 
deja în 216, după trei ani de război împotriva lui Hannibal. Dar a venit 
şi vremea cînd oamenii politici romani şi-au riscat viaţa în lupte interne 
si, foarte curînd, în războaie civile. Începînd din 149 și mai ales din 123, 
marile procese penale au devenit un element esenţial al conflictelor: de 
regulă, acestea punctează carierele, distrugîndu-le adesea, preţul fiind 
plătit prin moartea civilă sau prin moartea propriu-zisă. Nu este cazul 
să examinăm aici cauzele acestei spirale de risc: notăm, desigur, că ea 
culminează, în războaiele civile, cu morţii de pe cîmpurile de luptă, cu 
masacrele sau reglările de conturi, în sfîrşit, cu „proscrierile”, care îl 
scoteau pe individ în afara legii fără judecată ori drept de apel. Chiar dacă 
cifrele victimelor transmise de izvoarele de care dispunem sînt exagerate 
(40 de senatori în anul 81 şi 300 în 43), ele reprezintă o proporţie 
remarcabilă în sînul a ceea ce ar trebui să se numească, pe bună dreptate, 
„clasa politică”. Cu mult înainte de aceste episoade sîngeroase, sporirea 
pericolelor (avem mărturii sigure) fusese percepută, în unele cazuri, cu 
multă luciditate : de aici, în cazul fiilor de senatori sau al multor cavaleri, 
respingerea ambițiilor personale şi refugiul în otium. Poate că literatura 
sau afacerile au avut de cîștigat. Însă Republica a sucombat. 

Capitolul 2 


PREOTUL 


John Scheid 


Ar fi eronat să vorbim la singular despre sacerdotiul roman ori despre 
puterea sacerdotală romană. Aceste funcţii nu pot fi examinate decît 
din perspectiva pluralitätii şi în raport cu un context social bine precizat. 
La Roma, situaţiile religioase căpătau forme multiple şi, prin urmare, 
competențele sacerdotale erau numeroase. Astfel, bogăţia figurilor romane 
legate de sacerdotiu e departe de a se epuiza în distincţia dintre cei ce 
sînt numiţi preoţi (sacerdotes) şi cei ce nu poartă acest titlu ori dintre 
preoţii publici şi cei privaţi. Oricare ar fi categoria în cauză, ea presu- 
punea întotdeauna nişte actori cultuali dintre care unii erau numiţi 
preoţi, iar alţii nu. Apoi, pe lîngă puterea sacerdotală din Roma propriu- 
-zisă, existau o sumedenie de funcții sacerdotale în diferite cetăţi. 

Cu alte cuvinte, a vorbi despre sacerdoti la Roma presupune întot- 
deauna o serie de distincţii si de precizări : în primul rînd, trebuie hotărît 
dacă subiectul să fie tratat în legătură cu romanii în calitate de cetăţeni 
ori de locuitori ai Romei, fără a uita că, treptat, cea mai mare parte a 
cetăţenilor romani nu au mai locuit la Roma, ci în cetăţile Imperiului, 
care erau înzestrate cu instituţii religioase proprii. Din motive nu numai 
de spaţiu, ci şi de înţelegere, vom vorbi despre sacerdotiu cu precădere 
în contextul Urbei, fapt ce permite sudarea cronologică a Republicii cu 
Imperiul şi, de asemenea, propunerea unei descrieri destul de complexe 
a figurilor preoțești, care să poată servi drept model pentru cea mai mare 
parte a cetăților de cultură si de drept roman. Totuşi, se cuvine să 
amintim încă o dată că, dacă adoptăm punctul de vedere al unui contem- 
poran al lui Cicero sau al lui Marcus Aurelius, va trebui să ţinem mereu 
seama de existenţa, la Roma, a unor sacerdotii şi a unor funcţii religioase 
diferite de sacerdotiile romane în sens restrîns. Un roman se putea întîlni 
şi putea frecventa zilnic responsabili religioşi ai unor comunităţi străine 
stabilite pe malurile Tibrului, fie că era vorba de egipteni, de evrei sau 
de greci din Siria sau din Asia Mică, comunităţi care, toate, exercitau, 
pe de altă parte, forme de iradiere spirituală şi ale căror culte au devenit 
adesea, în funcţie de evenimente, parte integrantă a patrimoniului religios 
al poporului roman: înainte de victoria definitivă a creştinismului, numărul 
şi natura preoţilor romani nu au încetat să se îmbogăţească. Și va mai 
trebui să ne amintim de caracterul provizoriu şi parţial al oricărui catalog 
al figurilor preoțești romane. 

Cea mai mare parte a expunerii noastre se va referi la cultele publice, 
nu pentru că acestea sînt predominante în raport cu celelalte expresii 
cultice ale romanilor, ci pentru că au influenţat pentru mai multă vreme 
şi într-un mod mai incisiv populaţia în ansamblul ei; sau, mai simplu, 
şi pentru că le cunoaștem mai bine. Modelul oferit de viaţa religioasă 
publică de la Roma poate fi aplicat oricum, fără prea multe riscuri, vieţii 

cultice private, aceea care se desfăşura în „colegii” sau în familie, ca si 
celei din oraşele Imperiului, oricît de putin ar intra în joc formele tradi- 
tionale ale religiei. 

După aceste premise, se impune o întrebare. Pe cine putem numi 
preot la Roma? Am spus deja că nu este suficient, nici măcar în cadrul 
tradiţional, să desemnăm astfel un personaj care poartă numele de preot, 
sacerdos, ca de pildă în creştinism : preoți romani erau toţi cei ce efectuau 
acte cultuale pentru o anumită comunitate. Dar definiţia e încă incompletă. 
Ea conduce, mai cu seamă, la un paradox: cei care ar corespunde mai 
degrabă ar fi nu cei ce erau numiţi sacerdos, ci chiar magistraţii și patres 
familias. Preoţii propriu-ziși aveau o calitate în plus: erau depozitarii 
dreptului sacru, pe care doar ei îl administrau și îl desfăşurau, iar în 
această misiune erau în mod necesar asistați de Senat, care, în ce-l 
privea, nu exercita nici o activitate de cult. În consecință, e de preferat 
să considerăm sacerdotiul drept exercitarea unei autorităţi religioase, a 
cărei putere de iniţiativă cuprinde aspectele rituale ale cultului sau 
controlul sistemului religios. Pentru a înţelege mai bine originalitatea şi 
bogăţia acestei puteri sacerdotale, vom defini înainte de toate rolurile 
sacerdotului ce pot fi identificate la Roma ; într-un al doilea moment, vom 
examina natura comportamentelor sacerdotale. 

Cine este preot la Roma? Ca si în cea mai mare parte a religiilor 
antice, un prim răspuns apare simplu: cultul şi puterea sacerdotală erau 
în primul rînd un atribut masculin, atît în plan public, cît şi în plan 
privat. Celebrat în numele unei comunităţi, actul sacerdotal nu putea fi 
încredințat unei femei, incapabilă de a reprezenta pe altcineva în afara 
ei înseși. Aceasta nu înseamnă însă că femeile ar fi fost excluse din cult. 
Toată lumea cunoaşte funcţiile sacerdotale feminine, precum serviciul de 
vestală sau de flaminică, si, de asemenea, funcţia cultuală a matroanelor, 
în public şi în privat. Flaminicele, ca şi mamele de familie erau, 
într-adevăr, asistente ale soţilor lor. Ele desfăşurau cel mai adesea 
misiuni marginale și complementare faţă de cele desfăşurate de flamini 
sau de patres familias. Actul de cult prin excelenţă, sacrificiul, le era 
interzis, cu puţine şi rare excepţii, iar în acest caz, ca de pildă în momen- 
tele legate de celebrarea zeiţei Damia, vestalele erau cele care oficiau. 
Dar vestalele, care erau supuse autorității marelui pontif, nu mai erau 
nici copile, nici femei märitate : între categoriile sexuale, ele se situau pe 
un plan intermediar. În ce le privește pe matroane, ele îndeplineau 
sacrificii ocazional, ca în ziua Fortunei Virilis, însă izvoarele precizează, 
în acest caz, că era vorba de un privilegiu excepţional şi amintesc faptul 
că le fusese acordat femeilor fiindcă salvaseră cetatea atunci cînd bărbaţii 
n-au fost în stare s-o facă. 

Cu timpul, la Roma au fost introduse si alte sacerdotii feminine: cel 
al lui Ceres Aventina, al lui Bacchus, al lui Isis. Dar aceste figuri 
sacerdotale au pătruns în religia publică sau privată a romanilor urmînd 
divinitätile străine al căror cult îl celebrau. Admise de romani ca figuri 
inseparabile de practicile de cult, aceste preotese îmbogäteau sistemul 
roman prin aportul unor variante semnificative, mai curînd decît să-l 
modifice. Asemenea zeilor naturalizati, aceste sacerdotii feminine, mai 

curînd decît să reflecte evoluţia convingerilor religioase ale romanilor, 
erau semnul lărgirii conceptului însuşi de romanitate, care, puţin cîte 
putin, îngloba, alături de vechiul spirit romano-italic, zeii, teritoriile si, 
foarte curînd, elitele lumii întregi. În orice caz, nu trebuie să pierdem din 
vedere faptul că, în religia publică, aceste culte şi sacerdotii naturalizate 
se supuneau autorităţii colegiului sacerdotal, exclusiv masculin, al asa- 
-numitilor (quin)decemviri. Exemplul Cărţilor Sibylline este, din acest 
punct de vedere, semnificativ. Aceste cărți, constituind singurul oracol din 
Roma care profetea viitorul, proveneau din Campania, deci din exterior, 
şi fuseseră dictate de o femeie, Sibylla din Cumae. Angrenaj indispensabil 
al instituţiilor romane, venerate ca unul dintre talismanele cetăţii, aceste 
oracole păreau, la prima vedere, să semnaleze intruziunea unei profetese, 
a unei preotese, străină în primul rînd, în chiar inima vieţii publice. 
Totuşi, această preoteasă din vechime si Cărţile, pe care, conform tradiţiei 
romane, i le vînduse regelui Tarquinius erau în întregime supuse cole- 
giului alcătuit din (guin)decemuiri, singurii abilitati în a le consulta şi în 
a le face să vorbească, pentru magistrați si pentru Senat. 

Toate aceste fapte, ca şi multe altele, ne îndeamnă să nu interpretăm 
greşit rolul femeilor în exercitarea puterii sacerdotale. Deşi excluse de la 
rolul principal, ele îl ocupau totuşi, în mod necesar, pe cel secundar, 
întrucît erau ajutoarele indispensabile ale bărbatului: separat de soția 
sa, flaminul lui Jupiter nu mai era în măsură să-şi îndeplinească slujbele ; 
fără vestale, Roma însăşi nu-şi mai putea juca rolul în istorie. 

Cu alte cuvinte, în tradiţiile romane, actul sacerdotal este prezentat 
adesea ca o colaborare necesară între bărbaţi și femei. 

Dar această definiție este încă imprecisă. Dacă bărbaţii, prin chiar 
sexul lor (şi cu sprijinul femeilor), erau potriviti pentru a reprezenta 
interesele comunităţii, mai era necesar ca ei să facă parte în mod intim 
din aceasta. Ca atare, numai cetăţenii erau în măsură să îndeplinească 
o funcţie de cult în res publica şi numai bărbaţii dintr-o familie se puteau 
ocupa de cultul privat. Chiar dacă nu erau integrați în sistemul religios 
roman, străinii aveau posibilitatea de a-şi celebra propriul cult în templele 
romane, cu condiția ca Senatul sau autoritatea competentă să-i autori- 
zeze, în timp ce, se înţelege, în sînul familiilor sau comunităţilor lor ei 
nu erau supuși nici unei restricţii. Cît despre sclavi, ei beneficiau, într-un 
fel, atît de condiţia femeilor, cît şi de cea a străinilor, căci își ajutau 
stăpînul în exercitarea puterilor sacerdotale, dar puteau primi şi sarcina 
de a-l reprezenta. 


Rezervată în principal cetăţenilor de sex bărbătesc, funcţia sacerdotală 
nu era totuşi accesibilă oricărui cetățean, în orice context. Oricare ar fi 
fost mărimea comunităţii respective — tot poporul sau o parte a sa -, 
puterea de a acţiona în numele său nu le era încredinţată decît unora: 
la Roma nu devenea preot oricine voia. Sacerdotiul nu era o chestiune de 
vocaţie (în nici un caz în cultele tradiţionale), ci de statut social. Dat fiind 
că actele religioase erau celebrate în numele unei comunităţi, și nu al 
unor indivizi separați, numai cei meniti prin naștere si prin statut să o 
reprezinte îndeplineau slujbele sacerdotale. 

În mediul reprezentat de familia, pater era cel ce-și asuma 
responsabilitätile oricărei acțiuni de cult comunitare, ca sacrificiul, 
riturile nuptiale sau funerare, fie că le oficia personal, fie că-şi delega 
puterile unui alt membru al familiei (fiului, libertului sau sclavului). 
În afara familiei, orice individ de sex bărbătesc care avea mijloace putea 
acționa pe cont propriu şi, eventual, în contul micii comunități ce 
depindea de el (de pildă, familia „nucleară”); însă gesturile sale nu 
angajau familia în ansamblul ei. 

Distribuția rolurilor sacerdotale în sînul familiei era determinată pe 
baza naşterii. Însă în viața comunitară a poporului roman ea era deter- 
minată de regulile tradiționale ale vieții publice. Faptele sacerdotale le 
erau încredințate, prin urmare, tuturor celor ce erau sau fuseseră aleși 
regulamentar ca magistrați sau sacerdoti ai poporului roman. 

Toți magistrații aveau de îndeplinit sarcini sacerdotale. Consulii 
trebuiau să celebreze o bună parte din numeroasele sacrificii prezente în 
calendarul citadin, începînd cu cele de la 1 ianuarie, pentru dezlegarea 
de jurămintele formulate în anul din urmă de către predecesori, pentru 
„salvarea” res publica şi, în perioada Imperiului, pentru cea a principelui 
domnitor. După acest sacrificiu, ei trebuiau să formuleze, la rîndul lor, 
noi jurăminte. Puțin după instalarea în funcție, consulii trebuiau să 
prezideze şi vechiul sacrificiu federal la Mons Albanus, în timpul 
aşa-numitelor Feriae Latinae, înainte de a-i aduce jertfe lui Lavinius. 
De asemenea, ei asistau la Ludi Romani, la 15 septembrie (înainte ca 
acestea să fi fost încredințate edililor magistrați), iar mai tîrziu, în timpul 
Imperiului, la serbările care se celebrau pentru victoria de la Actium, 
pentru aniversarea lui Augustus şi încă multe altele. Pretorului urban 
îi revenea misiunea de a asigura sacrificiile în cinstea lui Hercule la 
Marele Altar şi de a prezida şi alte jocuri (precum Apolinariile şi Ludi 
piscatorii). În general, pretorii îi înlocuiau pe consuli în funcțiunile lor 
sacerdotale, atunci cînd aceștia nu erau disponibili. Toţi ceilalți magis- 
trati, după rang şi atribuţii, își dedicau o parte din timp riturilor sacri- 
ficiale publice. Acestor acţiuni obișnuite (solemnes) li se alăturau în mod 
frecvent sacrificii şi închinări excepţionale, în cazul cărora iniţiativa le 
revenea consulilor. 

Ar fi eronat să credem că sacrificiile de acest gen erau niște rituri 
lipsite de angajament, la care magistraţii se mărgineau să asiste. Ele 
erau liturghii lungi şi complexe, care le solicitau magistraţilor mult timp 
şi numeroase expediente, astfel încît chiar consulii, ale căror atribuţii se 
extindeau o dată cu înaintarea cuceririlor, trebuiau din ce în ce mai des 
să fie înlocuiţi de alţi magistrați. Sacrificiul însemna să procure victimele, 
să alcătuiască o echipă de asistenţi sacrificiali, să ceară ajutorul unui 
coleg sau, eventual, al unui preot; şi însemna mai ales să petreacă o 
mare parte din ziua civică (de la răsăritul soarelui pînă la începutul 
după-amiezei) la locul sacrificiului: toate acţiunile acestei liturghii mai 
pretindeau din partea magistratului atitudini, gesturi şi cuvinte de auto- 
ritate, de la jertfirea victimei pînă la oferirea viscerelor (exta) zeilor si 
la „împărţirea” cărnii rezervate participanţilor la rit. Trebuie, de aseme- 
nea, să presupunem că magistratul se ocupa de organizarea banchetului 

sacrificial sau de distribuţia publică ce îi ţinea locul. Cu prilejul marilor 
sărbători, sacrificiile erau numeroase şi se prelungeau cu jocuri organi- 
zate şi prezidate de magistratul care celebra. 

Activitatea sacerdotală a magistraţilor nu se märginea la competențele 
sacrificiale sau la posibilitatea de a dedica sanctuare zeilor publici. 
Cealaltă competenţă religioasă importantă o reprezentau auspiciile. Orice 
act însemnat al vieţii publice era precedat si determinat, prin lege, de 
actul luării auspiciilor sau, eventual, de primirea unor auspicii nesoli- 
citate. Luarea auspiciilor însemna a-i întreba pe zei — pe Jupiter înaintea 
tuturor — despre oportunitatea îndeplinirii diferitelor acte publice ; divini- 
tatea se mărginea la a da un răspuns pozitiv sau negativ. Tehnicile de 
interogare erau multe și complexe (observarea păsărilor în zbor şi, mai 
frecvent la sfirsitul Republicii, examinarea comportamentului puilor sacri); 
ca şi în cazul sacrificiului, magistratul oficia, ajutat — iar uneori chiar 
asistat — de niște preoţi specializaţi : oricum, el era în continuare „maestrul” 
consultării. 

In sfîrşit, consulii aveau autoritatea (deloc minoră) de a lua initiative 
în chestiunile religioase. Ei erau cei care apelau colegiile sacerdotale şi 
consultau Senatul în legătură cu problemele religioase care se puneau ori 
cu inovațiile ce deveneau necesare: noile divinităţi publice se instalau la 
Roma la cererea consulilor. Cînd era vorba de inovaţii sau cînd inter- 
veneau crize, Senatul — consiliu al foştilor magistrați — exercita, în 
ansamblul său, prerogative de tip sacerdotal, căci îi sfătuia, controla şi 
sprijinea pe magistrați în elaborarea hotärîrilor şi sarcinilor religioase. 

Nu trebuie să uităm, în cele din urmă, o altă figură colectivă a sacer- 
dotiului, aceea a patricienilor care dețineau încă de la naştere puterea 
de a lua auspicii în caz de absenţă a unui magistrat competent: această 
procedură se manifesta însă doar în caz de vid de putere, de „interregn”. 


Ajunşi aici, se cuvine să ne întrebăm la ce foloseau, în acest sistem, 
colegiile sacerdotale propriu-zise. Înainte de a răspunde, credem că este 
oportun să ilustrăm, pe scurt, principalele sacerdotii publice de la Roma. 

Cu excepţia cîtorva preoţi legaţi de un anumit cult sau de un sanctuar 
(ca de pildă preoteasa publică a zeiţei Ceres), sacerdotii romani erau 
grupaţi în colegii sau congregatii cu efective fixe. La sfirşitul perioadei 
republicane şi sub primele dinastii imperiale, cea mai mare parte a 
preoţilor era inclusă în patru mari colegii. Primul dintre acestea, colegiul 
pontifical, prezidat de marele pontif (pontifex maximus), era compus din 
pontifi, flamini, rex sacrorum şi vestale. Al doilea ca rang era colegiul 
augurilor, care le preceda pe cel al decemvirilor — devenit, în jurul anului 
80 î.Cr., al quindecemvirilor — ce consultau Cărțile Sibylline, si pe cel al 
septemvirilor, care se îndeletniceau cu banchetele sacre. Pe lîngă aceste 
colegii existau congregatii, ocupate mai mult cu misiuni cultuale şi relativ 
limitate în perioada Republicii : salienii de la Palatin si Quirinal, lupercii, 
arvalii, sodales Titii. Treptat, sub Imperiu au fost create diferite congre- 
gatii dinastice, în funcţie de împărații divinizati: sodales Augustales 
Claudiales, sodales Flaviales Titiales şi sodales Antoniani. 

Funcţiile rituale ale acestor sacerdoti vor fi examinate mai jos. Între 
timp, va fi suficient să notăm că ei celebrau în mare parte aceleaşi 

ceremonii ca magistraţii, deşi posedau prerogative proprii. Prin urmare, 
vu ce se deosebeau acești preoţi de magistrați, față de care adesea, în 
timpul actelor rituale, păreau a fi nişte simple dubluri? Tradițiile romane 
povestesc că primii sacerdoti îl ajutau pe regele originar, magistratul 
mitic, să-și exercite funcţiile sacre. O dată cu nașterea Republicii, sacer- 
dotii aveau să se desprindă partial de magistrați, întrucît aveau să 
exercite în continuare o parte dintre puterile regale, interzise magis- 
tratilor Republicii, după ce regele însuşi dispăruse sau devenise un simplu 
sacerdot (rex sacrorum). De fapt, în afara marilor acte publice din res 
publica, ca de pildă jurămintele, sacrificiile sau consultarea auspiciilor 
direct legate de cîrmuire, pontifii, flaminii si augurii celebrau riturile 
calendarului arhaic, ca şi cum ar fi perpetuat un ceremonial ce nu ţinea 
de competenţa magistraţilor Republicii aflaţi în funcţie. Cu timpul, 
funcţiile sacerdotale s-au lărgit, iar preoţii celor patru mari colegii au 
devenit si depozitarii legali şi unici ai dreptului sacru. Deciziile lor nu 
aveau o putere executivă, cu excepţia cazului cînd ius-ul lor le acorda 
puterea în prealabil, însă ei administrau şi comunicau (în ultimă instanţă) 
dreptul sacru către magistrați şi consiliul acestora, Senatul. Prin urmare, 
sacerdotii se deosebeau de magistrați printr-o diviziune a activităților 
rituale şi prin competenţa juridică ultimă, fără a uita, în sfîrșit, că, prin 
aptitudinile lor ritualice, unii sacerdoti reprezentau puterile, calităţile si 
funcţia patronului lor divin, ceea ce magistraţii nu făceau decît în mod 
excepţional, mai ales atunci cînd incarnau arhaica plenitudine a puterii 
publice si sacre în celebrarea triumfului pentru o mare victorie militară. 

Functiilor caracteristice ale preoţilor li se alătura şi o modalitate 
specifică de recrutare. Puterile sacerdotale ale magistraţilor erau acor- 
date, la fel ca imperium si potestas, de alegerea populară, urmată, după 
caz, de auspiciile de învestitură. Puterea sacerdota'ă avea altă origine. 
De altfel, statutul lor personal nu era, pe cît se pare, acelaşi cu al altor 
reprezentanţi ai poporului roman. La o primă privire, sacerdotii publici 
proveneau în general din același mediu senatorial al magistraţilor, iar 
cea mai mare parte a lor parcurgeau aceleaşi cariere politice. Dacă însă 
privim mai cu atenţie, apar diferenţe de formă. Întrucît de obicei romanii 
exprimau sub formă de reguli si obisnuinte formale tot ceea ce li se părea 
indispensabil pentru menţinerea unei anumite egalitäti în sînul elitei 
senatoriale si pentru controlarea exercitării puterii, normele care stabi- 
leau alegerea sacerdotilor, ca şi evoluţia lor după instituirea Republicii 
în anul 504 î.Cr. ascund, fără îndoială, indicii preţioase în legătură cu 
poziţia sacerdotilor în „ordinea constituţională” romană. 

După îndepărtarea regilor, în timp ce alegerea magistraţilor şi moda- 
litätile prin care ei îşi exercitau puterea au fost repede supuse unui 
control strict, sacerdotii au păstrat o formă de recrutare pe care am putea 
fi tentaţi s-o numim „pre-republicană”. Colegiile sacerdotale îşi cooptau 
membrii fără nici un control exterior, independent de criteriile censitare 
sau de condiţiile de vîrstă ce reglementau accesul la magistraturi. După 
cum am văzut, în domeniul religios, preoţii dispuneau de prerogative 
echivalente cu ale consulilor, chiar dacă nu fuseseră aleși si nu erau 
senatori; deşi recrutaţi uneori la o vîrstă foarte timpurie, aveau să-și 

păstreze oricum funcţia pentru toată viaţa. Desigur, nu dispuneau de 
imperium şi nici nu puteau convoca poporul sau Senatul. Dar augurii 
aveau dreptul să amîne adunările electorale în cursul cărora constatau 
semne neprielnice. Mai în general, pontifii, augurii şi quindecemvirii, 
chiar făcînd abstracţie de rolul eminent al marelui pontif, exercitau o 
mare influență asupra vieţii publice, prin consiliile şi opiniile lor. Cu alte 
cuvinte, totul ne îndeamnă să credem că romanii le-au lăsat preoţilor o 
poziție centrală în res publica, o poziţie într-un fel opusă celei a 
magistraţilor. 

Puterea sacerdotilor şi raporturile lor cu magistraţii se desprind foarte 
limpede din evoluţia procedurilor de cooptare a colegiilor sacerdotale, 
chiar de la începutul Republicii. 

Într-o primă etapă, în faţa rapidei evoluţii a normelor privind magistra- 
turile, instituţia sacerdotală a menţinut alte forme de recrutare, consti- 
tuind un pol foarte conservator care — potrivit tradiţiei — a putut rezista 
cooptării nepatricienilor pînă în anul 300 î.Cr. În continuare, modalitățile 
de recrutare a sacerdotilor au apărut ca fiind simbolul unor privilegii 
oligarhice, constituind miza multor conflicte. Pînă la sfîrşitul secolului al 
II-lea î.Cr., preoţii îşi împrospătau forţele prin cooptări simple, adică fără 
nici un control popular sau senatorial. Totuşi, cel puţin de la jumătatea 
secolului al III-lea, cel mai însemnat sacerdot, pontifex maximus, nu mai 
era ales, ca înainte, numai de către pontifi, ci de o adunare specială ce 
reunea 17 triburi, desigur, trase la sorti în momentul alegerilor, dintre 
cele 35 în care se încadrau toţi cetățenii. Astfel, pentru întîia oară, 
cetățenii au dobîndit drept de control asupra alegerii unui preot, chiar 
dacă acest drept rămînea limitat, cîtă vreme marele pontif trebuia numit, 
oricum, dintre pontifii selecționați în prealabil de către colegiul pontifical, 
ai cărui membri erau aleşi după vechea obisnuintä. Un veac şi jumătate 
mai tîrziu, în 104/103 î.Cr., legea Domitia a aplicat acelaşi procedeu 
electoral si în cazul celorlalţi preoţi, conferind adunării restrînse, însărci- 
nată cu desemnarea lui pontifex maximus, puterea a-i alege pe membrii 
colegiilor pontifical, augural, decemviral și septemviral. Procedura presu- 
punea mai multe etape. Într-un prim moment, membrii colegiului procedau 
la „nominalizări”, adică la proclamarea, sub jurămînt, a candidaţilor pe 
care îi considerau vrednici de sacerdotiu: fiecare sacerdot nu putea 
„nominaliza” decît un candidat, dar nici un candidat nu putea beneficia 
de mai mult de două „nominalizări” o dată. Astfel, Cicero se mîndrea că 
fusese „nominalizat” de augurii Pompeius si Hortensius. În ziua comitiilor 
sacerdotale, convocate atunci cînd într-un colegiu apăreau locuri vacante, 
cele 17 triburi trase la sorti îi alegeau din rîndul acestor nominati, a 
căror listă le era cunoscută tuturor, pe cei pe care voiau să-i aleagă 
(creare). Într-o a treia etapă, colegiile cooptau candidaţii aleşi, iar unii 
sacerdoti, ca augurii, erau si „inauguraţi” printr-o consultare a cerului. 

Noul sistem era aplicat exclusiv celor patru colegii la care ne-am referit. 
În ce priveşte congregatiile, acestea au aplicat în continuare sistemul de 
alegere şi cooptare „cu uşile închise”, pînă la sfîrşitul Imperiului. Unii preoţi, 
ce ţineau de colegiul pontifical — flaminii, rex sacrorum şi vestalele —, nu 
erau nici aleşi, nici cooptați, ci numiţi nemijlocit de pontifex maximus, 
eventual dintre mai multi candidaţi selectaţi de alţi pontifi sau de Senat. 

Lex Domitia a urmărit să pună capăt controlării preoţilor propriu-ziși 
de către un număr foarte restrîns de familii, care în acest chip își însuşeau, 
în sînul Republicii, o putere pe care nu o împărțeau cu semenii lor. Fără 
să fi fost cu adevărat democratică (de altfel, trebuie să ne întrebăm dacă 
acest termen are sens cînd ne referim la regimul oligarhic roman), noua 
procedură de alegere a preoţilor oferea o deschidere, fără putință de 
tăgadă, în privinţa recrutării, poporul primind un drept de control asupra 
cooptării. În acest sens, lex Domitia era „republicană”. Altfel spus, preoţii 
deveneau aproape nişte magistrați, dobîndind în acelaşi timp o poziţie de 
o importanţă aparte: de la această dată, pe cît se pare, cele patru colegii 
la care legea se referea au fost numite amplissimi, „de mare importanţă”. 
Totuşi, constatăm că diferenţa dintre statutul unui magistrat şi cel al 
unui preot rămînea mare, iar această detaşare s-a menţinut, în pofida 
mișcărilor de apropiere întreprinse în anii 104-103. 

Mai întîi, noua lege a fost abolită în anul 80 î.Cr. de către Sylla (care 
urmărea restaurarea prerogativelor nobilimii asupra poporului), pentru 
a fi apoi restabilită, în anul 63, prin lex Atia. Ca şi Caesar cu o jumătate 
de veac mai tîrziu, Sylla a sporit numărul de preoţi o dată cu creşterea 
numărului de magistrați: aceasta dovedeşte legăturile existente încă 
în mentalitatea romană între sacerdoti şi magistrați. Totuşi, în pofida 
acestei evoluţii, preoţii şi-au păstrat specificul. Chiar şi atunci cînd, între 
anii 29 şi 18-13 î.Cr., Augustus a organizat, la rîndul său, recrutarea 
sacerdotilor, specificitatea alegerii acestora a rămas intactă. El s-a măr- 
ginit la a o consacra definitiv, împărțind sacerdotiile publice între ordinul 
senatorial si ordinul ecvestru, subliniind astfel condiţiile de ,cvasi- 
-magistrati” ale sacerdotilor de rang senatorial. Cu excepţia unor nuanţe, 
procedura de recrutare s-a menţinut. Începînd cu anul 29, Augustus 
însuşi primise privilegiul de a „nominaliza” cîti candidați dorea, chiar 
depășind numărul permis de lex Atia. Mai apoi, cînd a început să facă 
parte din toate colegiile sacerdotale şi a devenit pontifex maximus, el şi-a 
putut exercita privilegiul în orice colegiu, lucru în care a fost urmat şi 
de succesorii săi. Începînd cu Tiberius, nominalizarea membrilor celor 
patru colegii nu s-a mai efectuat în timpul adunărilor populare, ci, anual, 
în Senat, întrucît acum Senatul era cel care alegea candidaţii, pe care 
comitiile sacerdotale se märgineau la a-i confirma în mod formal. 
Nu ştim pînă cînd au fost convocate comitiile pentru a ratifica alegerile 
făcute de Senat, dar se poate presupune că această procedură a durat 
pînă la începutul secolului al III-lea d.Cr. Ca şi înainte, aşa-numitele 
solidalitates s-au menţinut în afara acestei proceduri, chiar dacă, pe plan 
intern, au adoptat unele elemente (mai ales cele trei faze: nominatio, 
creatio şi cooptatio). Aşa ne lasă să presupunem regulile operante în 
colegiul fraţilor arvali. 

Prin urmare, în pofida unei uşoare apropieri de statutul magistraţilor 
şi cu toate că efectuau adesea aceleași rituri, preoţii erau personaje 
publice net diferite, deși nimic nu împiedica formal cumulul celor două 
tipuri de funcţii. Această specificitate de roluri pare să corespundă în 
primul rînd necesităţii unei anumite diviziuni de atribuţii între preoţi şi 
magistrați, fie din motive inerente regulilor ,constitutionale” ale Republicii, 

care distribuiau puterile în mod sistematic, fie, cum vom vedea, din 
motive pur religioase. Dar, în fond, în ce privește natura religioasă a 
actelor cultuale îndeplinite de unii si de alţii ori dezbaterile legate de 
religie şi de dreptul sacru, este imposibil de formulat o distincţie între 
sacerdoti si magistrați: riturile celebrate erau de acelaşi tip şi, deși 
competențele lor erau diferite, ambele categorii administrau, împreună 
cu Senatul, viaţa religioasă din res publica. Ca atare, vom concluziona 
spunînd că, în religia publică a poporului roman, rolul sacerdotal li se 
încredința tuturor celor care erau reprezentanţi aleşi de către popor: 
rolul lor se schimba după funcţie şi rang, însă, în fond, aveau cu toţii 
aceleași competenţe religioase. 


După principii similare se călăuzeau si comunităţile de cetăţeni romani 
care nu locuiau în Urbe. . 

Se înţelege de la sine că promagistratii care, începînd cu Sylla, guver- 
nau provinciile Imperiului se comportau în același mod ca magistraţii de 
la Roma. Pe timpul mandatului își asumau toate atribuţiile sacerdotale 
pe care viața publică din provinciile respective le putea solicita: aus- 
piciile, jurămintele, sacrificiile si dedicatiile. Dar puterile promagistra- 
tilor s-au diminuat şi, în timpul Imperiului, iniţiativele lor religioase au 
fost subordonate faţă de princeps. Astfel, auspiciile acestuia din urmă 
erau superioare celor apartinînd „delegaţilor” sau proconsulilor. Sau, mai 
bine zis, el deținea auspiciile, cel puţin în provinciile pe care le guverna 
în mod nemijlocit. Consecința cea mai spectaculoasă a constituit-o dispa- 
ritia rapidă, sub principatul lui Augustus, a triumfurilor promagistratilor, 
întrucît prima condiţie a triumfurilor era posedarea auspiciilor. Totuşi, 
la locul ce le revenea, guvernatorii provinciilor exercitau responsabi- 
lităţile religioase obișnuite ale unui reprezentant al poporului roman, si 
aceasta chiar fără prezenţa preoţilor. 

Intr-o tabără de legiune, primul preot era comandantul legiunii, însăr- 
cinat cu celebrarea riturilor consuetudinare (un calendar al unei trupe 
de auxiliari găsit la Dura Europos şi datînd de prin anii 223-227 d.Cr. 
ne oferă unele extrase) si, de asemenea, cu celebrările excepționale. Tot 
astfel, în cartierele de la Roma, cultele locale erau celebrate în trivium-uri 
de către aşa-numiţii magistri ai pagus-ului, deveniți sub Augustus magistri 
ai vici-lor. Mai general, în corporatiile mestesugarilor, comercianților si 
funcţionarilor, magistri aleși se ocupau cu liturghia, pe care o efectuau 
şi o controlau împreună cu adunarea membrilor corporației. 

Asemănătoare era și organizarea religioasă din celelalte orașe ale 
Imperiului, încît e inutil să intrăm în amănunte. Vom semnala doar că 
numărul și varietatea magistraţilor şi preoţilor care exercitau funcțiile 
sacerdotale erau mai puţin importante decît la Roma, ceea ce presupunea 
o mai mare concentrare de competenţe. Tot în aceste cetăţi, mai observăm 
că sacerdotiile propriu-zise nu erau întotdeauna pe viaţă. Simplă etapă 
pe calea onorurilor, responsabilitätile sacerdotale nu constituiau, prin 
urmare, decît un aspect particular al responsabilitätilor publice. Ne vom 
întoarce asupra acestui aspect, întrucît el ne dovedeşte că nu competențele, 
titlurile sau comportamentele rituale îi deosebeau pe preoţi de magistrați. 
Dar, mai întîi, se cade să examinăm un ultim subiect: numărul preoţilor. 

Un mileniu şi jumătate de creștinism ne-a obişnuit nu numai cu o viaţă 
religioasă supusă în ansamblu clerului, ci şi cu o adevărată structură a 
puterii religioase şi cu o prezenţă sistematică a acestei puteri ierarhice 
în toate comunităţile de credincioşi. Dar e suficient să amintim structura 
comunităţilor ebraice pentru a arăta că nici în lumea occidentală modelul 
creştin nu este universal. Oricum, tipul de organizare familiar nouă nu 
este, cu siguranţă, acela al Romei dinainte de era creştină. Lăsînd la o 
parte o tentativă efemeră de la jumătatea secolului al Ill-lea d.Cr., 
se observă o mare răspîndire a actelor sacerdotale, de la sacrificiile oferite 
de către consuli la riturile domestice celebrate de patres familias. 
Nu exista un „cler” ocupat cu celebrarea tuturor actelor religioase: orice 
magistrat sau sacerdot nu deţinea decît o parte din competenţe, si aceasta 
doar față de o comunitate bine precizată. Cei ce reprezentau poporul în 
ansamblu — magistraţii şi sacerdotii de la Roma — erau prea puţini pentru 
a-şi putea oferi serviciul tuturor cetăţenilor, chiar si atunci cînd normele 
religioase le-o pretindeau. 

Cu foarte puţine excepţii, nici un roman nu s-ar fi putut gîndi vreodată 
să convoace un preot pentru a celebra cultul la el acasă. Sacerdotii 
publici — de pildă pontifii — nu celebrau decît rituri ce priveau poporul 
roman în ansamblu; sau, la solicitarea unui magistrat, deliberau asupra 
profanării locurilor sacre publice ori asupra altor probleme cu caracter 
general, însă ca sacerdoti publici nu aveau competenţa de a oficia pentru 
o comunitate restrînsă de cetăţeni. Unica excepţie atestată se referă la 
căsătoria patricienilor, confarreatio, care era celebrată de pontifex maximus, 
în prezenţa flaminului lui Jupiter. Totuși, statutul patricienilor era destul 
de diferit, mai ales pe plan religios, iar prerogativa lor nu poate fi extinsă 
la restul cetăţenilor. Pe de altă parte, sacerdotii nu aveau să fie niciodată 
consultați şi organizaţi în vederea unei politici religioase comune. La 
Roma, pentru a crea un „lobby” sacerdotal ar fi fost nevoie de a-i aduna, 
pe lîngă preoţi, și pe magistraţii aflaţi în funcţie. Desigur, unele conflicte 
îi puteau opune pe preoţi si pe magistrați, mai precis pe un sacerdot sau 
un colegiu sacerdotal unui magistrat, însă aceste dispute priveau doar 
nişte norme cultuale precise, si nu presiunile pe care sacerdotii le-ar fi 
exercitat asupra unei pretinse puteri „laice” sau viceversa. De fapt, cîtă 
vreme la Roma nu exista un mediu sacerdotal separat de magistrați şi 
de viața publică, nici măcar nu se putea vorbi de o putere „laică”. 

Vom vedea acum cît de puţini erau sacerdotii publici. La începutul 
Imperiului, poporul roman număra în jur de 4 milioane de cetățeni de sex 
bărbătesc trecuţi de vîrsta majoratului. Numărul de magistrați aflaţi în 
funcţie în acelaşi timp se învîrtea, cu unele variaţii de la o perioadă la alta, 
în jurul a 50, pe cînd promagistratii erau circa 60. Acestor 110 respon- 
sabili de rang senatorial li se adăugau vreo 40 de funcţii particulare 
deţinute de senatori şi circa 70 de funcţii acoperite de cavaleri. Acestor 
220 de persoane, care, alături de împărat, reprezentau esentialul puterii 
publice, li se adăugau circa 83 de membri din solidalitates — deja în jur 
de 190 de persoane — sau, dacă includem și acele solidalitates particulare 
ale salienilor si lupercilor, alcătuite în general din oameni foarte tineri 
(cam 60 în total), ajungem la 250 de persoane în măsură de a îndeplini 
atribuţii religioase de diferite niveluri. 

După ceea ce am spus şi tinînd cont de competențele limitate ale 
majorităţii congregatiilor, soarta religioasă a poporului roman era, prin 
urmare, în mîinile a 300-400 de persoane, în total. 

Acest număr atît de limitat face imediat ca ideea oricărui control al 
preoților — fie şi în accepţia cea mai largă — asupra vieţii religioase a 
tuturor cetățenilor să fie absurdă. La această imposibilitate materială se 
adaugă faptul că o astfel de atributie nu le revenea nicidecum sacerdotilor 
sau magistraţilor. Competentele acestora priveau un singur grup de 
credincioşi, res publica, poporul roman în ansamblul său, şi nu indivizii 
care îl compuneau: sacerdotiul lor privea actele de suveranitate si de 
guvernare, nu ajutorarea si controlul cetățenilor. Aceştia desfăşurau 
personal treburile sacerdotale acasă la ei sau în comunităţile restrînse 
de care aparţineau. Atunci cînd în acest mediu apărea vreun scandal 
legat de practicile religioase, chestiunea era de competenţa magistratului 
ca reprezentant al ordinii publice, şi nu a vreunei puteri religioase sau 
a magistraţilor ca ,sacerdoti” : într-adevăr, era vorba în primul rînd de 
o chestiune de poliţie, iar aspectele religioase supuse autorităţii erau 
eventual judecate într-o procedură ce atingea ordinea publică ori chiar 
prin uneltiri subversive, însă nu implicau cu nimic autoritatea religioasă 
ca atare. Astfel, în anul 213 î.Cr., cînd, în clipele cele mai negre ale celui 
de-al doilea război punic, cuprins de panică religioasă, poporul a recurs 
la toate superstitiile posibile şi imaginabile la acea dată — si aceasta în 
plin For, altfel spus în sediul cultelor publice —, un magistrat, si anume 
pretorul, a fost acela care a reprimat excesele (Titus Livius, 25, 1, 6-12). 

Ca atare, ne dăm seama că experienţa creștinismului occidental nu 
este suficientă pentru a evalua, chiar si superficial, faptul sacerdotal de 
la Roma. 


Pînă aici am descris din exterior imaginile romane ale sacerdotiului, 
definind statutul social şi politic al tuturor celor care aveau misiunea de 
a exercita o responsabilitate religioasă în numele comunităţii romane. 
Să ne apropiem acum de sacerdoti dintr-un alt punct de vedere. 

Am constatat că, prin criteriul prin care erau selectaţi şi prin rolul pe 
care-l jucau în viaţa comunitară, responsabilii religioşi ai romanilor erau 
foarte departe de ceea ce un creștin, de pildă, înţelege printr-un preot. 
În pofida moştenirii lingvistice şi gestuale lăsate creştinismului de către 
sacerdotii romani, comportamentele rituale ale acestora din urmă nu le 
anticipau întru totul pe cele ale preoților creştini. Aceste comportamente 
sînt multiple, putîndu-se distinge două situaţii principale, după cum 
preoţii celebrează şi controlează riturile ce stabilesc relaţiile cu zeii sau 
reprezintă manifestarea fizică a unei funcţii divine. Înainte de a descrie 
aceste două aspecte ale comportamentului sacerdotal, nu va fi lipsit de 
sens să ne oprim pe scurt asupra unuia dintre principiile fundamentale 
ale religiei romane, care ajută la înţelegerea diferitelor roluri ale preotului. 

În enunturile cultului, ca și în reflectia filosofică, romanii concep 
cetatea sau, pe un plan subordonat, orice comunitate civilizată ca fiind 
locul unde, hic et nunc, zeii şi oamenii coabitează. O dată cu oamenii, zeii 
participă la viaţa comunitară, ei urmărind, într-un anumit sens la fel ca 

magistraţii, binele comun. Potrivit tradiţiei romane, această coabitare 
datează de la începuturile orașului, iar religia este ansamblul relațiilor 
pe care cetatea (sau o comunitate dată) le întreține cu zeii săi: aceste 
relații materiale constituie ceea ce se numeşte „cultul zeilor” (cultus 
deorum). Prin această expresie romanii se refereau la omagiile ce li se 
datorau acestor ,concetäteni” foarte puternici, pe temeiul supremaţiei si 
în schimbul beneficiilor acestora, ca şi al dialogului regulat cu ei. 

Toate actele de cult ţineau de competenţa magistraţilor şi a sacer- 
dotilor, sub toate aspectele, atît în executarea, cît si în controlarea și 
definirea normelor ce le reglementau. În consecinţă, diferitele comporta- 
mente sacerdotale aveau ca scop realizarea, păstrarea, lărgirea şi contro- 
larea raportului dintre comunitate si zeii săi. Este limpede că, într-o 
religie politeistă ca aceea a romanilor, existau mari diferenţe între funcţiile 
sacerdotale, dar, una peste alta, cele două competenţe pe care le-am 
pomenit acoperă practic toate activităţile sacerdotale. Cum cultele publice 
sînt mult mai cunoscute decît cultele private, domestice sau colegiale, 
exemplele noastre vor privi în primul rînd religia publică a Romei. 

Înainte de a continua, se cade să examinăm o problemă generală ce 
nu poate fi eludată: dacă cetatea este locul de întîlnire cu zeii, iar religia 
mijlocul de realizare si păstrare a acestor raporturi, ce diferență există 
între actele publice ca atare şi actele sacerdotale încredințate magistra- 
tilor şi preoţilor? Cu alte cuvinte, ce legătură există, în definitiv, între 
un preot si un magistrat si, de asemenea, între un magistrat aflat în 
exercițiul functiunilor sale de guvernare si un magistrat aflat în exercițiul 
functiunilor sale religioase? 

Nu e uşor de răspuns la această întrebare. Aceasta fiindcă romanii nu 
aveau nici o constituţie politică şi nici un cod religios, sistematice şi 
complete. Pentru a încerca un răspuns oarecare, ne putem bizui doar pe 
anumite indicii. Un prim indiciu ne este dat de distincția operată de 
romani, în dreptul public (ius publicum), între două medii complementare, 
acela al dreptului public, de competenţa magistraţilor, si acela al drep- 
tului sacru în ultimă instanţă, de competența sacerdotilor. Răspunde 
această diviziune la întrebarea noastră? În primul rînd, putem observa 
că faptele atestă o colaborare strînsă între preoţi si magistrați în cea mai 
mare parte a actelor publice. Pentru a-şi îndeplini actele de autoritate 
proprii, magistratul avea adesea nevoie de ajutorul şi de sfatul preoţilor, 
iar dacă pontifii sau augurii refuzau să-i acorde asistență unui consul, 
acesta se pomenea blocat ori, cel puţin, împiedicat în acţiune. Pe de altă 
parte, cum ,constitutia” republicană era supusă unor presiuni datorate 
„creşterii” puterii romane, iar elita guverna explorînd mai mult lacunele 
existente în ansamblul normelor şi obiceiurilor (care alcătuiau ceea ce 
noi am numi constituţia) decît normele însele, părerea sacerdotilor se 
dovedea în cele din urmă indispensabilă în furnizarea unei aparente de 
legitimitate la inovațiile instituţionale si de cîrmuire mai mult sau mai 
puţin îndrăzneţe, întrucît ei puteau eventual atesta — sau contesta — 
conformitatea acestora cu dreptul sacru. Opinia preoţilor constituia deci 
un element relevant al jocului politic. Totuşi, o astfel de putere le scăpa 
liderilor de moment, din cauza faptului că sacerdotiul era pe viaţă si a 

modului lor particular de recrutare. lată de ce toate forțele politice au 
încercat să-i controleze pe preoţi, prin intermediul unor legi ce le regle- 
mentau recrutarea. Această evoluţie, pe care tocmai am schițat-o, s-a 
sfîrşit în cursul ultimului deceniu dinaintea erei creştine, cînd Augustus 
a fost treptat cooptat de toate colegiile sacerdotale. Acest privilegiu le-a 
fost transmis succesorilor. De acum înainte împăratul va participa din 
interior la deciziile colegiilor sacerdotale, adunînd în mîinile sale pleni- 
tudinea puterilor pe care romanii le acordau regilor de la origini. 

Deşi îndeplineau acte sacerdotale şi dispuneau de dreptul de inițiativă 
pe plan religios, magistraţilor nu li se permitea să facă abstracţie de 
preoţi, întrucît serviciul lor privea numai o parte a calendarului liturgic 
şi mai ales pentru că ei nu erau în măsură să judece singuri valabilitatea 
propriilor acte religioase. Sacerdotii şi Senatul trebuiau consultaţi în 
legătură cu orice criză sau inovaţie. Chiar dacă inițiativa consultării şi 
decizia finală îi reveneau în mod tradițional magistratului, totuşi, con- 
form obiceiurilor, acesta trebuia să urmeze sfatul lor. 

Recrutati într-un mod radical diferit de maniera de recrutare a magis- 
tratilor — ca si cum această diferenţă ar trebui să marcheze distincţia 
necesară dintre cele două funcţii —, sacerdotii aveau competenţe proprii 
foarte largi, de la celebrarea riturilor la gestionarea dreptului sacru. Dar, 
categoric, şi ei aveau nevoie de concursul magistraţilor. De fapt, asemenea 
Senatului, pentru a putea interveni în viaţa publică preoţii trebuiau să 
fie mai întîi consultaţi, dacă nu cumva ius-ul (adică ansamblul drepturilor 
inerente funcţiei lor) nu le conferea un mandat permanent pentru îndepli- 
nirea diferitelor acte. Într-adevăr, ei fixau datele şi se ocupau de toate 
sărbătorile arhaice din calendar fără a fi învestiti de nimeni, doar de 
liderul respectivului colegiu. Dimpotrivă, de sub controlul lor ieşeau 
celelalte ritualuri stabilite de calendar, mai ales acelea celebrate de 
magistrați : astfel, consulii, si nu pontifii, erau cei care fixau datele pentru 
Feriae Latinae ; analog, nici un magistrat nu era obligat să-i consulte pe 
auguri pentru a lua auspiciile ; chiar si pontifex maximus tăcea dacă nu 
era interpelat de consul. 

E de presupus că raporturile complexe dintre preoţi şi magistrați nu 
erau lipsite de sens, chiar dacă interpretarea lor este dificilă. Să ne 
închipuim că magistratul îi reprezenta pe oameni, iar sacerdotul pe zei 
ar fi o greșeală, pentru că, în exercitarea sarcinilor lor rituale, și magis- 
tratii îi reprezentau pe zei. De fapt, cei care administrau interesele zeilor 
erau de cele mai multe ori magistraţii, iar cînd era vorba de a-i „repre- 
zenta” pe zei, în sens ritualic, acest rol le putea reveni — cum vom vedea — 
atît magistraţilor, cît si sacerdotilor. 

Aşadar, se cuvine să situăm distincţia în planul acţiunii publice, întrucît 
despre aceasta este vorba în religia romană. În planul religios, magistratul 
dispunea de o putere mai largă decît preotul (sau Senatul), întrucît putea 
acționa cu poporul si cu zeii, pe cînd preoţii, care nu dispuneau (asemenea 
senatorilor) nici de imperium, nici de potestas, nu puteau acționa decît 
cu zeii. Nici augurii, care, la sfîrşitul Republicii, dispuneau de o putere 
de temut şi reprezentau una dintre pîrghiile jocului politic, nu aveau vreun 
mijloc de a se opune concret unui magistrat: ei puteau doar să amîne 

comitiile electorale, nu sä le si blocheze definitiv. Ca si pontifii si 
(quin)decemvirii, augurii interpretau cu toată libertatea dreptul sacru ce 
ținea de competenţa lor, însă numai împreună cu magistratul si la cererea 
acestuia, magistratului consultant revenindu-i decizia finală. 

Superioritatea magistratului faţă de sacerdoti si de Senat, dar si 
superioritatea ultimă a sacrului sînt perfect ilustrate într-o anecdotă 
povestită de Cicero. În timpul comitiilor consulare, consulul Tiberius 
Sempronius Gracchus, tatăl Gracchilor, a refuzat să ţină seama de un 
semn nefast (un omen). Fiindcă decizia lui a provocat murmure în rîndul 
poporului, Sempronius a deferit chestiunea Senatului, care, la rîndul lui, 
i-a consultat pe haruspicii. Aceştia din urmă au confirmat natura nefastă 
a semnului şi au conchis că, în consecinţă, adunarea populară era nele- 
gitimă. Sempronius a refuzat să ţină seama de această părere şi s-a 
întors pe Cîmpullui Marte pentru a duce la bun sfîrşit comitiile. La scurt 
timp, s-a adresat din nou colegiului augurilor, întrucît la citirea cărților 
augurale își dăduse seama că, într-adevăr, comisese o încălcare a nor- 
melor sacrale, atunci cînd abandonase Senatul pentru a închide comitiile. 
Părerea augurilor a fost expusă în Senat (probabil la iniţiativa unui 
consul), iar consulii ce fuseseră aleși în cursul comitiilor incriminate au 
trebuit să fie destituiti. 

Pe scurt, să fii preot la Roma înseamnă să actionezi cu zeii şi să ştii 
cum să te comporti cu ei. Competenţele sacerdotale ale magistraţilor, 
în schimb, constau în a putea acţiona, în anumite împrejurări, cu zeii şi 
în a se putea informa si'delibera asupra valorii sacre a acestor acte. 

Totuşi, n-ar trebui să tragem concluzia că sacerdotii se înscriau într-o 
dimensiune atemporală și metafizică. În ciuda întîietăţii de netăgăduit 
a magistratului, preotul păstra o demnitate aparte, care îl ridica deasupra 
rangului unui magistrat, si, de asemenea, o capacitate discretă, dar 
eficace de a interveni în cetate. Numai el putea spune şi interpreta 
dreptul sacru, numai el putea propune soluţiile pentru rezolvarea conflic- 
telor grave dintre zei şi cetate: cu alte cuvinte, puteâu alege normele 
adecvate faptelor, chiar dacă întotdeauna cu ajutorul unui magistrat, de 
cele mai multe ori asistat de Senat. 

Nimic nu ilustrează mai bine relaţiile existente între un sacerdot si 
un magistrat superior decît celebrul dialog dintre regele Numa şi Jupiter, 
la începuturile Romei (Ovidius, Fastele, 3, 277-377). Înfruntîndu-l fără 
teamă pe zeul zeilor cel înfricoşător, care, după spusele locuitorilor cetății 
romuleene, se purta într-o manieră brutală şi prea puţin civilizată, Numa 
şi-a cîştigat, mulțumită abilității verbale şi inflexibilitätii sale, simpatia 
regelui ceresc, care a acceptat în cele din urmă să pună să i se dicteze legea 
de către regele pămîntesc şi să fie convocat de către acesta în comitium, 
pentru a le oferi primilor cetăţeni zălogul „intrării” sale în cetate. Așadar, 
Jupiter se supune voinţei unui magistrat, însă fără a abdica nici o clipă 
de la supremație. Tot astfel, sacerdotii, prin obisnuinta lor permanentă, 
pe toată durata vieții, cu sfera sacrului, sînt mai venerabili decît un consul, 
însă, în ce privește guvernarea cetăţii, se supun autorităţii acestuia. 

Pornind de la acest tip de relaţii, s-a presupus că preoţii republicani, 
şi mai ales pontifii, au fost initial adjuvantii regelui arhaic, singurul 

abilitat să acţioneze cu zeii si cu cetățenii, şi că ei s-au „emancipat” o 
dată cu căderea monarhiei, înainte de a deveni grupul închis de colegii 
pe care îl cunoaştem în epoca istorică. Este posibil ca documentele antice 
citate îndeobşte să reprezinte nişte exegeze istoricizante ale relațiilor 
instituţionale ce existau între sacerdoti si magistrati la sfîrşitul Republicii. 

Dar poate că, pentru romani, relațiile dintre sacerdoti şi magistrați 
aveau implicații şi mai profunde. Într-adevăr, aceste relații nu existau 
numai între sacerdoti şi magistrați: ele se regäseau, de asemenea, în sînul 
colegiilor sacerdotale. Astfel, aşa-numiţii magistri ai colegiilor de sacer- 
doti, eponimi şi actori ai acțiunii cultuale, aveau în mod frecvent alături 
flamini pasivi, aproape în afara timpului şi legaţi indisolubil de magister. 
Aceeaşi diviziune a actelor religioase e atestată în cultul domestic, unde 
soția este neapărat alături de soţ. Cazul fraţilor arvali (preoţii zeiței 
Ceres), congregatie în care acest tip de colaborare între un magister şi 
un flamin este atestat extrem de clar, arată că cele două roluri sacerdotale 
reprezintă în realitate dedublarea aceleiaşi puteri, întrucît magistri sînt 
foştii flamini din anul precedent : s-ar spune că, pentru a dirija celebrarea 
riturilor cu care sînt însărcinaţi, arvalii trebuie să reunească cele două 
funcţii ritualice, fără a le putea contopi. În sfi îrşit, faptul că această 
bipartitie a fiecărui act suprem era profund ancorată în mentalitatea 
romană este atestat de tradiţiile legendare despre primii doi regi ai 
Romei: Romulus, regele tînăr, viguros, activ şi violent, întemeietor al 
cetăţii, şi Numa, bătrînul pașnic, neîndemnat la acţiune, creatorul pios 
al religiei şi dreptului. 

Ajunşi aici, îi putem imita pe intelectualii romani de la începutul erei 
noastre, dedicîndu-ne exegezei tuturor acestor fapte. S-ar spune că rela- 
tiile dintre magistrați si sacerdoti reprezintă oarecum ideea unui act si 
a unei puteri suverane care, pentru a fi desävîrsite, trebuie să se bucure 
de consensul dintre oameni şi zei. ,Constitutia” republicană, căreia îi 
aparţin exemplele instituţiilor citate, şi mai general obiceiurile romane 
par să evite a-i acorda unui singur om controlul tuturor raporturilor cu 
zeii şi cu poporul. În mod tradiţional, magistraţii erau privaţi de o parte — 
într-un anume sens, cea mai prestigioasă — a puterii lor, cea care privea 
relaţiile nemijlocite cu zeii. Pe timpul Imperiului, magistratul suprem care 
este împăratul a câştigat, nu printr-o lovitură de forță, ci pe calea traditio- 
nală a cooptării în toate colegiile si congregatiile, controlul asupra totali- 
tätii relaţiilor tesute în cetate. În fond, dispariţia autonomiei formale a 
preoţilor față de magistrați nu este altceva decît un aspect al construirii 
unui echilibru al puterilor, cu atît mai mult cu cît, inclusiv în perioada 
de aur a Republicii, liderii aristocrației senatoriale aparţineau aproape 
întotdeauna de un colegiu sacerdotal. Cumulul puterilor realizat de Caesar, 
şi, mai ales, de Augustus nu a fost deci un act revoluţionar în toată 
puterea cuvîntului, ci contrapartida, în plan sacerdotal, a privilegiilor 
acordate principelui în planul guvernării. Puterii depozitate în mîinile 
magistratului şi ale sacerdotului îi urma o putere încredințată unui 
singur principe, învestit în acelaşi timp cu puterea guvernării şi cu 
puterea sacră, ceea ce nu înseamnă totuşi că cele două tipuri de putere 
se confundau. De fapt şi de drept, acestea rămîneau separate formal, cum 


PREOTUL 73 


fuseseră şi sub Republică. Se schimbase însă modul cum erau exercitate. 
Oare nu va fi fost acesta unul dintre motivele scandalului stîrnit de 
împăratul Heliogabalus, care a voit să guverneze ca preot, în loc să guver- 
neze ca princeps, şi să controleze viaţa religioasă în calitate de sacerdot? 

În sfirşit, să observăm, întorcîndu-ne la întrebarea formulată mai 
înainte, că relațiile complexe dintre preoţi şi magistrați (care se regăsesc 
la toate nivelurile vieţii publice si private) exprimă, de asemenea — dacă 
vrem să ne lansăm în reflectia exegetică —, unul dintre principiile majore 
ale concepţiei religioase a anticilor: acela conform căruia cetatea era 
rezultatul unei alianţe dintre oameni și zei, sub cîrmuirea magistraţilor. 


După lămurirea dificilelor probleme legate de condiţia sacerdotală, ne 
rămîne să-i examinăm pe cei ce deţineau o putere sacerdotală în exerci- 
tarea concretă a funcţiilor lor. Activităţile lor ritualice pot fi grupate în 
două categorii principale : celebrarea cultului si reprezentarea funcțiilor 
divine. 

Celebrarea cultului de către magistrați şi preoţi îmbrăca, în esenţă, 
două forme : oferirea sacrificiilor, cu numeroasele sale variante şi ritua- 
lurile secundare, şi luarea auspiciilor. În timpul sacrificiilor, celebrantii 
exprimau, prin gest si cuvînt, un omagiu solemn către divinitatea invo- 
cată, cu prilejul unei mese consumate în compania sa si conform unor 
reguli ierarhice severe. Acest „act de credință” recunoștea supremația şi 
nemurirea zeului, atît atribuindu-i părțile vitale ale victimei (exta, cuprin- 
zînd ficatul, vezica, plămînii, peritoneul si inima) si conf erindu-i locul de 
onoare, cît şi printr-o diferenţiere a modului de consumare. În timpul 
banchetului se instaura un dialog în cursul căruia comunitatea, prin 
gura sacrificantului, îi putea mulțumi divinității pentru favorurile primite 
sau îi putea solicita alte favoruri. Un sacrificiu cuprindea numeroase rituri 
secundare și dura mult timp. Adesea, marile sărbători cuprindeau una 
sau mai multe serii de sacrificii, care uneori includeau jocuri scenice sau 
curse, prezidate tot de sacrificant. 

În cursul celui de-al doilea ritual roman fundamental, care consta în 
luarea sau primirea auspiciilor, magistratul sau, eventual, augurii consul- 
tau ori ascultau răspunsurile unei divinităţi, în primul rînd Jupiter, în 
privinţa diferitelor acte de guvernare. Ritualul divinatoriu al auspiciilor 
exprimă foarte clar caracterul civic al lui Jupiter, întrucît zeul suprem 
participa nemijlocit la viaţa publică, prin intermediul unor semne pe care 
le trimitea celor ce cîrmuiau destinele poporului roman. Consultantul 
observa semnele cereşti, în particular zborul păsărilor sau comporta- 
mentul puilor sacri, în cadrul unei proceduri rigide, care nu permitea 
prea multă libertate. Actele cultuale ale romanilor sînt întotdeauna 
expresia unei voințe obiective, aceea a poporului roman, înapoia căreia 
figura sacerdotului trebuie să dispară. Formalismul rigid al cultului 
exprima această voință comunitară şi asigura devotiunea publică împotriva 
oricărei intruziuni a individului, de pildă împotriva sentimentelor perso- 
nale ale oficiantului. Astfel, după mărturia lui Cicero, luarea auspiciilor 
consta nu într-o observare atentă şi respectuoasă din partea magistra- 
tului, ci într-un dialog între magistrat şi un asistent, de pildă un pullarius 

însărcinat cu observarea puilor sacri. Ritmul si tonul acestor schimburi 
arată că răspunsurile erau codificate si lipsite de surprize. Ele variau 
numai în cazul unui fenomen spectaculos şi cu adevărat nelinistitor. 
Totuşi, se poate presupune că, precum în cazul examinării asa-numitelor 
exta, continuarea dialogului si observarea erau suficiente pentru a obține 
răspunsul dorit. 

Caracterul pur formal al luării auspiciilor sau recurgerea la un asis- 
tent pentru a duce la bun sfîrşit actul consultării nu trebuie să ne 
surprindă. Participarea unor adjuvanti cultuali la actele sacre, precum 
acest pullarius, haruspicii în momentul consultării măruntaielor sau, 
mai general, mulţimea ajutoarelor, fiii senatorilor ori sclavii care-i încon- 
jurau pe sacrificanti, constituiau un element constant al cultului si al 
actului sacerdotal. Cine îşi asuma o responsabilitate sacerdotală avea ca 
principală funcţie exercitarea propriei autorităţi sau exprimarea autori- 
tätii poporului roman: fixa datele şi modalităţile liturghiei, prezida ritu- 
rile şi pronunţa toate formulele de autoritate. Gesturile materiale pe 
care cultul le presupunea, cu excepţia celor care manifestau voinţa și 
autoritatea oficiantului, erau adesea încredințate unor asistenţi de vîrstă 
sau rang social inferior. În acest chip, diferitele categorii ale societăţii 
romane participau la cult, fiecare după rangul şi funcţiile proprii, defi- 
nindu-se astfel sub ochiul divinității însesi. Ca atare, subîmpärtirea unui 
rit între mai multi oficianti, dintre care cei mai umili executau gesturile 
ce îi pot părea esenţiale unui occidental, nu este semnul unei religii 
sclerozate sau moarte, ci, dimpotrivă, una dintre principalele condiţii ale 
funcţionării sale. Nu gestul sacru în sine defineşte rolul sacerdotal, ci 
gestul sacru de autoritate: după cum arată termenul însuşi, sacerdos 
(*sakro-dhot-s, „cel care face actul sacru”, în sensul pe care facere îl avea 
în dreptul public) acţionează pentru popor. El are, prin al său ius perma- 
nent sau la cererea unui magistrat, puterea şi autoritatea în planul 
sacru, aşa cum magistratul le are în planul pur omenesc. În epoca istorică, 
termenul sacerdos li se aplică numai ,sacerdotilor”, însă nimic nu împie- 
dică aplicarea lui în cazul tuturor celor care, într-un context sau altul, 
sînt învestiti cu această autoritate sacrală. 

Nu trebuie însă ca aparenta rigiditate a dialogului auspicial, care 
poate părea o manipulare sistematică, să ne inducă în eroare. S-a văzut: 
se credea că Jupiter se supunea deciziilor magistratului şi că acesta 
acţiona în funcţie de interesele religioase comunitare. Așadar, atestînd 
transparenţa ritului public, formulele de consultare auspiciale dau ca 
sigură aprobarea lui Jupiter: conform pactului legendar, zeul suprem 
trebuia să colaboreze pentru binele public şi să aprobe orice măsură 
dreaptă şi legitimă ; prin urmare, el consimtea la aceste dialoguri ritualice, 
care exprimau mai mult asentimentul său decît încercarea de a-l obține, 
cu condiţia ca ele să nu conţină incongruente sau lezări. De regulă, ca 
şi sacrificiul, luarea auspiciilor presupunea prezenţa lui Jupiter printre 
cetățeni. La rîndul său, zeul era mai puţin atent la intenţiile sau dispoziţia 
consultantului decît la executarea exactă a gesturilor prin care oficiantii 
i se adresau ori care îi enuntau asentimentul. S-ar putea afirma că 
dezacordul lui Jupiter nu se explicita prin intermediul acestor rituri: de 

cele mai multe ori, el se manifesta prin fenomene spectaculoase si 
amenintätoare, exterioare consultării propriu-zise, care, eventual, îl 
obligau pe oficiant să lase deoparte rutina psalmodierilor pentru a analiza 
nemulțumirea stăpînului ceresc şi a acţiona în consecinţă. 

Pe scurt, în cursul consultării auspiciale, cel ce are cu adevărat initia- 
tiva este Jupiter, si nu magistratul. Acesta din urmă are funcția de a-l 
asocia pe Jupiter cu orice act de suveranitate şi de a confirma public, prin 
ritualurile stereotipate, aprobarea zeului : cîtă vreme Jupiter lăsa lucrurile 
să meargă de la sine, oficiantul nu era nevoit să se îndepărteze de res- 
pectarea rece şi solemnă a procedurilor. 

În cazul cînd zeul își manifesta nemulţumirea si trimitea semne 
neprevăzute, oficiantul avea datoria de a-i consulta pe sacerdotii specia- 
lizati, cum de altfel se proceda în faţa oricărei situaţii insolubile, recur- 
gînd la sprijinul tradiţiilor în vigoare. De cele mai multe ori, consultarea 
avea loc în Senat. Astfel, ori de cîte ori bunele relaţii cu zeii păreau 
întrerupte în mod grav si pentru multă vreme, magistraţii convocau 
Senatul si consultau (quin)decemvirii. Aceştia primeau porunca de a 
căuta în Cărțile Sibylline oracolul adecvat pentru a face faţă crizei. În 
continuare, acest oracol era anunțat si interpretat în Senat, iar pre- 
scrierile conţinute în el erau transformate în decrete publicate de către 
magistrat. Este semnificativ faptul că, în acest gen de consultare, augurii, 
pontifii sau (quin)decemvirii nu mai erau în contact nemijlocit cu divini- 
tatea. De fapt, pentru rezolvarea crizei se recurgea la o tradiţie, în 
principiu imuabilă, sau la un corpus delimitat de profeţii: prin aceste 
reguli ale dreptului sacru, ca şi prin oracolele sibyline, reconcilierea cu 
zeii era ca de la sine înţeleasă. De fapt, aceștia din urmă nu interveneau 
în căutarea soluţiei. Colegiile sacerdotale, s-ar spune, dispuneau întot- 
deauna de mijloace pentru a obţine consensul zeilor și a restabili pacea 
cu cerul. Știința lor era suficientă pentru a da o logică faptelor sau 
pentru a dezvălui în ele o raționalitate ascunsă şi garanția succesului. 

Această știință sacerdotală, acest drept sacru, deşi fragmentat între 
diferite colegii şi culte, ocupă un loc central în cultura romană, nu numai 
pentru că este legat nemijlocit de naşterea dreptului roman sau fiindcă 
reprezintă o funcţie tipic „sacerdotală”, ci întrucît cuprinde o reprezentare 
globală a realităţii. 

Preoţii romani, mai ales pontifii, erau oameni de drept şi. „oameni de 
litere”. Scrierile lor nu conţineau revelații metafizice, ci înregistrarea 
tuturor evenimentelor care puteau privi actele publice ale oamenilor si 
zeilor, precum şi compilarea tuturor decretelor si răspunsurilor oracolelor 
date de către sacerdoti: pe scurt, toată jurisprudenţa sacră. Nici Cărțile 
Sibylline nu ascundeau o revelaţie așa cum se înţelege astăzi, ci mai 
curînd retetele secrete de rezolvare a crizelor grave prevăzute, se spunea, 
de Sibylla. Totuşi, aceste cărţi sacerdotale, regulile pe care le conțineau 
şi, de asemenea, tradiţiile exegetice si cazuistice ce li se asociau consti- 
tuiau o concepţie asupra lumii tipic romană, în măsură să explice şi să 
justifice totul. Împreună cu formulele ritualice puse în scenă în timpul 
sacrificiilor sau în marile liturghii, aceste nenumărate tradiții şi price- 
perea celor ce le aveau în sarcină formau, asa zicînd, ,Revelatia” 

romanilor, o revelaţie înscrisă în istoria Romei, transmitînd certitudinea 
că zeii erau patronii şi aliaţii de neclinitit ai poporului roman. 


Oficianti si juriști, sacerdotii și magistraţii mai puteau îndeplini o 
funcţie ritualică : unii, datorită rolului lor, în permanenţă, iar ceilalți, în 
funcţie de circumstanţe, puteau reprezenta funcţiile unei divinităţi, divi- 
nitatea „lor”. 

Printre preoţii dedicați în mod esenţial acestei sarcini, flaminii ocupau 
primul loc. Cel mai venerabil dintre cei cincisprezece flamini, acela al lui 
Jupiter, a lăsat ample mărturii asupra acestor reguli cultuale, exprimate 
mai cu seamă prin prescriptii şi interdicții permanente, cuprinzînd un 
simbolism complex. Flaminul lui Jupiter nu era un om diferit de ceilalţi ; 
era un cetăţean obișnuit, care nu avea de trecut prin vreo iniţiere deose- 
bită pentru a-și desfășura funcţia, ce începea din ziua „învestiturii” sale 
de către pontifex maximus. Din acest moment, desigur, viaţa sa cunoaşte 
o cotitură, însă pentru asta flaminul nu trebuie să renunţe la altele. 
Modul de viaţă al perechii flaminale este, din exterior, cu totul formal; 
pare aproape paradigma vieţii conjugale romane. Cäsätoriti după ritul 
cel mai desävîrsit, acela numit confarreatio (căsătoria era o condiţie 
fundamentală pentru a aspira la această sarcină), flaminul si flaminica 
rămîneau în funcţie — dacă nu apăreau incidente — atît timp cît dura 
uniunea lor: „Dacă își pierde soţia, se retrage din flaminat”, afirmă 
Aulus Gellius; şi adaugă: „Căsătoria flaminului nu poate fi dizolvată în 
mod legitim decît prin moarte”. Tocmai de aceea soțiile romane îmbrăcau 
acel flammeum, vălul roşu ca focul, ca semn de bun augur: flaminica îl 
purta în permanenţă, ea neavînd dreptul să divorțeze. 

Pe de altă parte, flaminul lui Jupiter este foarte activ în viaţa cetăţii. 
Nu numai că participă, la locul de onoare, la sacrificiile dedicate zeului 
„său” (ceea ce implică faptul că el era primul în toate ceremoniile mai 
importante din oraş), ci este singurul dintre sacerdoti cu dreptul de a 
ocupa un loc în Senat. Eminenta participării sale este semnalată de 
scaunul de fildeş si de toga pretextă — însemne ale fnaltilor magistrați 
şi ale vechiului rege —, ca si de privilegiul de a se deplasa prin cetate 
într-un car. Mai mult, flaminul lui Jupiter îşi avea, literalmente, rădă- 
cinile la Roma: el nu-și putea petrece nici măcar o noapte în afara 
orașului (fără a comite un sacrilegiu) şi nici nu putea dormi trei nopţi 
consecutive în afara patului conjugal, ale cărui picioare, unse cu un strat 
subțire de noroi, indicau o comunicare permanentă cu pămîntul Romei. 
Pentru ca acest sacerdot să le fie accesibil concetätenilor, patul său era 
aşezat în vestibulul casei. Cel mai roman dintre romani, flaminul lui 
Jupiter era şi cel mai uman dintre oameni: în fapt, îi era interzis să se 
atingă de făină fermentată sau de carne crudă, alimente improprii con- 
sumului uman. . 

Dar, în acelaşi timp, aceste reguli deosebit de rigide semnalează 
puternica alteritate a vieții respectivului sacerdot. Flaminul este în 
permanență feriatus (în sărbătoare), adică într-un context sacral, iar 
atunci cînd se deplasează prin oraş, la trecerea sa orice muncă trebuie 
să înceteze, pentru ca el să poată trăi înconjurat de liniștea solemnă a 

unei zile de mare särbätoare. Din casa flaminului lui Jupiter nu se poate 
scoate decît focul destinat practicilor sacre, iar lîngă spătarul patului său 
trebuie să se afle întotdeauna o cutie cu prăjituri pentru sacrificiu. Acest 
context sacru se exprima şi prin bereta flaminului, numită apex sau, mai 
degrabă, albogalerus : confecţionată din pielea unei victime, avea în vîrf 
o crengutä înconjurată de un fir de lînă provenind, si el, de la un animal 
jertfit. Sacralitatea cuprindea si trupul flaminului, care, pentru a îndepărta 
de sine mulțimea ce-l înconjura cînd mergea să îndeplinească sacrificiul, 
dispunea de un lictor sau de o nuia; iar cînd se bărbierea, nu putea folosi 
decît o lamă din bronz, „material potrivit pentru contextul religios”. 

Totuşi, am exagera dacă ne-am închipui că, în actul învestiturii, însuşi 
trupul flaminului se transforma într-un obiect consacrat ; această calitate 
nu se aplică trupului, ci mai curînd funcţiei pe care el o întruchipează. 
De aceea, flaminul este imediat deposedat de caracterul său sacru atunci 
cînd comite o eroare ritualică sau divorțează. Pe de altă parte, imposi- 
bilitatea de a se despărţi de soţie ne ajută să înțelegem că, în sens 
restrîns, perechea este obiectul sacru, si nu unul sau altul dintre soți. 
Apoi, sacralitatea nu decurge din faptul de a fi sacerdot, ci din compor- 
tamentele sale neobişnuite: ea este ,actionatä”. Flaminul trebuie să 
poarte mereu cel puţin un însemn al funcţiei sale: nu-i este îngăduit să 
rămînă fără apex şi abia într-o perioadă destul de tîrzie a primit permi- 
siunea de a o scoate în casă. În sfîrșit, se va fi observat că obisnuintele 
nu-i împiedicau pe ceilalți cetățeni să-l atingă pe flamin, dar prescriau 
că el putea folosi gestul defensiv, pentru a semnala, la momentul oportun, 
caracterul sacru al persoanei sale. Această calitate este definită mai 
hotărît de o altă regulă: flaminului îi era interzis să consume bobi, din 
cauza conotatiei funeste a acestora, si, mai general, îi era interzis să 
vadă si să atingă un cadavru, să pătrundă în incinta unui rug funebru 
şi să asculte muzică funebră. Această ultimă prescripţie sublinia şi mai 
mult contextul sacru care îl înconjura pe flamin, căci era interzisă îngro- 
parea cadavrelor într-un loc sacru. Legea pădurii sacre de la Lucera 
interzice „tuturor să depună un cadavru sau să celebreze ritul funebru 
în această pădure sfintä”. 

Astfel, prin echipamentul său, prin modul său de viaţă si prin anumite 
gesturi si interdicții, flaminul își avertiza mereu concetätenii că se afla 
„altundeva”, că reprezenta altceva: pentru a notifica această absenţă, 
simbolismul operat recurgea la contextul sacru ce trimitea la zeii cereşti. 
Prin conduita sa insolită, puternic contrastantă cu viaţa obişnuită, flami- 
nul insera în universul cetăţii semnul unei lumi de dincolo ce se opunea 
întru toate lumii oamenilor și lumii morților. Astfel, o primă interpretare 
a comportamentelor flaminului permitea să se înțeleagă faptul că el 
stabilea o comunicare între cetate şi lumea zeilor. Dar erau numeroase 
regulile care precizau identitatea zeului. 

Dacă sacrificiile la care participa sau pe care le oferea nu lăsau loc 
nici unui echivoc, anumite tradiţii şi interdicții puneau în scenă alte 
elemente ale puterii divine incarnate prin intermediul flaminului lui 
Jupiter. Am citat deja însemnele regale sau consulare prin care se distin- 
gea acest sacerdot: aceleaşi însemne ale puterii supreme presupuneau si 

faptul că zeul beneficia de plenitudinea puterii. Această competență 
suverană este exprimată, de asemenea, prin imposibilitatea sa de a vedea 
armata echipată de luptă sau măcar un cal: acest fapt îl separă net, ca 
să ne exprimăm ca G. Dumézil, de „zona războinică” a activităţii umane, 
adică de sectorul lui Marte. 

Exclus de la jurămînt, flaminul lui Jupiter semnala că zeul său era 
stăpînul jurămîntului, stăpînul dreptului. Imposibilitatea de a depune 
jurămînt exprima totuşi libertatea necesară a acestui stäpîn al dreptului, 
a acestui stăpîn tout court. A depune jurămînt însemna a se lega, iar 
pentru flaminul lui Jupiter şi stăpînul său divin este cu neputinţă să 
accepte legarea. El nu poartă noduri, nici pe apex, nici pe centură, nici 
în altă parte; nu-i este îngăduit să poarte un inel care să nu fie rupt si 
gol; nu poate numi şi nici atinge iedera, întrucît ea leagă tot ceea ce 
cuprinde (vincit ad quodcumque se applicat), de asemenea, evită să treacă 
pe sub coardele de viță-de-vie. Mai spectaculoase sînt obisnuintele privi- 
toare la contactul dintre flamin si un prizonier: „Cel ce urmează să fie 
dus la biciuire, dacă se va arunca la picioarele sale, implorîndu-l, este un 
sacrilegiu să-l biciuiască în acea zi”. Mai trebuie evitat ca un om în 
lanţuri să pătrundă în casa flaminului, întrucît, atunci cînd un prizonier 
izbutește în această încercare, „trebuie să fie eliberat de lanţuri și... 
trecut prin impluvium pe acoperiş, pentru a-l arunca de acolo afară în 
stradă”. Pentru a justifica aceste reguli, Plutarh citează, printre alte 
explicaţii, interdicția ca flaminul să numească si atingă capra si cîinele. 
Pentru că era expusă la epilepsie (literal: „legată” de epilepsie, epilepsiai 
katalambanesthai) mai mult decît orice alt animal, capra, se credea, 
contamina tot ce atingea ; iar flaminul intrat în contact cu acest animal 
putea fi „legat” la rîndul său. Pentru a justifica interdicţia de a atinge 
cîinele, Plutarh aminteşte că acest animal este alungat din sanctuare din 
teama ca nu cumva, din cauza naturii sale belicoase, să-i împiedice pe 
suplicanti să se adăpostească ; pe scurt, cîinele este considerat un soi de 
împrejmuire de netrecut, o legătură aruncată în jurul sanctuarului si 
împrejurul preotului. 

In sfîrşit, vălul purtat de flaminică, așa-numitul flammeum, era de 
culoare galben-roşietică, „culoarea focului din fulgerul lui Jupiter”, 
comentează Paul Diaconul. 

Astfel, comportamentul perechii flaminale trimitea, fără echivoc, la 
Jupiter. Desigur, noi nu cunoaștem multe alte reguli şi nu le înţelegem 
pe toate cele care ne-au parvenit. Totuşi, izvoarele ne îngăduie să între- 
zărim că, în orice caz, trimiterea la Jupiter nu era nici sistematică, nici 
nemijlocită. Comportamentele care îl amintesc si care trimit la Jupiter 
se referă la atributul fulgerului, mesager al voinţei acestuia, la puterea 
sa suverană liberă şi absolută, la stăpînirea dreptului si a bunei-credinte, 
delimitîndu-i influenţa de cea a lui Marte. Prin intermediul lor, suvera- 
nitätii i se atribuie un conţinut şi o limită conforme cu acea coabitare 
tolerantă ce caracterizează panteonurile politeiste : Jupiter este suveranul 
şi nimic altceva. Această serie de elemente, nu foarte numeroase, dar 
probabil esenţiale pentru a înscrie figura lui Jupiter în realitatea coti- 
diană, nu reprezintă o calitate intrinsecă a figurii fizice a sacerdotilor: 

semnele nu decurg din consacrarea care i-ar fi transformat pe sacerdot 
şi pe soţia sa în trupuri divine ; aceste teologeme sînt exterioare persoanei 
lor, iar pentru a fi percepute trebuie ,actionate”, dobîndindu-şi existenţa 
numai prin percepția celorlalţi cetăţeni, ce reacționează la acest ritual 
necontenit. 

Figura zeului poate fi corpul zeului, flaminul ori, poate, o statuie a lui 
Jupiter? Plutarh ne lasă să înţelegem la finalul acelui pasaj pe tema 
dreptului de azil, care îi slujeşte la lămurirea relaţiilor dintre flaminul 
lui Jupiter si cîine: „Ca urmare, este natural ca sacerdotul lui Jupiter, 
care e ca o statuie însufletitä si sacră (hosper empsykhon kai hieron 
agalma), să poată fi abordat si el ca un refugiu pentru suplicanti si 
imploranti, fără ca nimic să-i alunge sau să-i îndepărteze”. Efectiv, pe 
lîngă dreptul de azil există şi alte precizări — precum folosirea bronzului 
şi imposibilitatea contactului cu lumea morții — care apropie figura 
flaminului de cea a unei imagini divine. 

Totuşi, Plutarh nu-l asimilează pur şi simplu cu o statuie. El notează 
că acest sacerdot este ca un idol, hosper agalma. Pe bună dreptate, 
întrucît el este mai mult decît atît: perechea flaminală nu poate fi în chip 
manifest redusă la o copie a lui Jupiter sau a uneia dintre statuile sale. 
Acești sacerdoti sînt ceva mai mult decît una dintre statuile zeului. 
Sînt mai mult decît o imagine: precum acel kolossos grecesc studiat de 
J.-P. Vernant, ei aparţin mai curînd categoriei „dublului”. Fără a fi un 
obiect ,natural” sau imitarea unui obiect real, nici un produs pur mental, 
acest dublu e o realitate exterioară subiectului, dar care prin chiar 
apariţia sa, în momentul cînd se arată, se opune, prin caracterul său 
insolit, desfăşurării obișnuite a vieții: se revelează drept ceva ce nu este 
prezent. Kolossos-ul introduce în universul celor vii puterea mortului pe 
care îl revelează în acelaşi timp într-o formă vizibilă. Prin comportamentele 
sale insolite şi printr-o serie de elemente semnificative, perechea flami- 
nală introduce în universul cetăţii o formă vizibilă a puterii lui Jupiter. 

Augustin a descris în termeni fericiţi un rit efemer care se desfăşura 
în jurul femeii gravide agresate de Silvanus, iar descrierea sa coroborează 
interpretarea noastră a comportamentelor perechii flaminale. Trei zei 
păzitori (custodes) o protejează pe lăuză, iar pentru a-i „reprezenta pe 
aceşti trei păzitori (eorumque custodum significandorum causa) trei oameni 
împresoară noaptea pragurile casei, lovind pragul mai întîi cu o secure, 
mai apoi cu un pisălog de piuă, înainte de a-l curăța cu o mătură”. Chiar 
numele acestor zei păzitori se reduc la gesturile ritualice efectuate de cei 
trei oameni: Intercidona (a securis intercisione), de la täisul securei, 
Pilumnus de la pisălog (pilum) şi Deverra de la mătură. Termenul 
significare, folosit de episcopul din Hippona pentru a desemna activitatea 
celor trei oficianti (custodum significandorum causa), nu este lipsit de 
interes. Spre deosebire de verbul imitor, legat de imago („aparenţă” opusă 
față de realitate, ca eikon faţă de phantasma), significare exprimă 
substituirea printr-un semn ori printr-un gest ritual a unei activităţi, 
a unui mesaj sau a unui fapt ce se vrea a fi reprodus. În opinia noastră, 
acest termen, care se va bucura de o carieră lesne de înţeles în lingvistică, 
desemnează perfect producerea dublului în cursul unei reprezentări. 

În ritualul pomenit, acești trei oameni significant cei trei zei, „arată, prin 
intermediul semnelor” perfect tangibile, puterile divine. Cele trei gesturi 
insolite sînt suficiente pentru a face să apară pe pragul casei amenințate 
signum-ul acestor trei divinităţi. i 

Unui ritual atît de pitoresc, care atestă (dacă ar mai fi cumva nevoie) 
cum, în cultul privat, obiceiurile care determină funcţii sacerdotale sînt 
întru totul asemănătoare cu cele din cultul public, i se poate adăuga un 
comportament practicat de către cei trei flamini de primă mărime. An de 
an, pentru a se deplasa la sanctuarul Bunei-Credinţe (Fides) spre a jertfi, 
flaminii lui Jupiter, Marte şi Quirinus străbăteau cetatea într-un car, cu 
mîna dreaptă acoperită cu un văl. Mîna dreaptă era sediul si, într-un fel, 
sanctuarul Bunei-Credinte : vălul care acoperea-mîna semnifica — potrivit 
comentatorilor antici — sacralitatea obiectului acoperit care transformă 
în signum, în statuie a Credinței (Fides) mîna dreaptă a flaminilor. 
De altfel, această „Credinţă acoperită” a provocat unele glume în rîndul 
modernilor, care uneori au presupus că expresia se referea la o statuie 
de cult a zeiţei: însă pe monede Fides nu este niciodată reprezentată 
acoperită. De fapt, „Credinţa acoperită” nu e decît mîna acoperită a 
flaminilor, reprezentînd, ca si dextrarum iunctio, o imagine vie a calită- 
tilor lui Fides. 

Rolul eminamente sacerdotal al „semnificării” este foarte adesea desfă- 
şurat de sacerdotii propriu-ziși, putîndu-ne determina să interpretăm 
dintr-un alt punct de vedere colaborarea dintre magistrat şi preot. Totuşi, 
acest rol nu le este rezervat numai preoţilor : un magistrat, sau în general 
orice sacrificant, îl adopta ocazional în cursul sacrificiilor, atunci cînd 
trebuia să descrie divinitatea invocată şi să o facă prezentă prin gest. 

' Pentru a oferi o ilustrare precisă, vom alege cazul foarte cunoscut al 
triumfătorului, care nu reprezintă numai magistratul în perfecțiunea sa 
ultimă, ci şi o „imagine” vie a lui Jupiter. 

Generalul triumfător parcurgea traseul cortegiului care îl conducea de 
la Cîmpul lui Marte la templul lui Jupiter Capitolinul într-un car tras 
uneori de cai albi; îmbrăca tunica palmata, probabil împodobită cu frunze 
de palmier brodate, şi toga picta, de culoarea purpurei. În mîna dreaptă 
strîngea un sceptru care avea la capăt acvila lui Jupiter. Deasupra capului, 
încins cu o coroană de lauri, un sclav public ţinea suspendată o coroană 
grea, de aur. Din cînd în cînd, sclavul striga: „Priveşte în urma ta şi nu 
uita că eşti om!”. Într-adevăr, această ţinută se putea preta la inter- 
pretări. Nu numai că Jupiter era reprezentat într-o cvadrigă deasupra 
templului său, dar folosirea de către legendarul Camillus a unui atelaj 
de cai albi îl putea aminti și mai direct pe zeu: „Nu este un lucru vrednic 
de cetăţeni si nici măcar de oameni”, ar fi murmurat romanii cu acel 
prilej, potrivit lui Titus Livius, „întrucît considerau un astfel de car ca 
fiind sacru si rezervat regelui şi tatălui zeilor”. Pe de altă parte, ves- 
mîntul îmbrăcat de triumfător era cel al lui Jupiter, ca şi coroana de aur 
şi sceptrul. În plus, chipul triumfătorului era machiat cu miniu, ca şi 
statuia lui Jupiter. 

Istoricii Romei nu au ezitat: pentru cea mai mare parte a lor, triumfă- 
torul era imaginea vie a lui Jupiter. lar J. Frazer, într-unul dintre acele 

pasaje logice care l-au făcut faimos, a putut conchide că regii romani şi 
italici, primii triumfători, erau consideraţi zei de către supuşii lor. 
Dimpotrivă, încredinţaţi fiind că echipamentul era la fel cu al regilor, alți 
istorici au respins ideea epifaniei lui Jupiter şi au derivat din costumul 
regal originar atît atributele zeului suveran, cît şi pe cele ale triumfă- 
torului uman. Recent, s-a impus o interpretare mai echilibrată : în timpul 
triumfului, străvechiul rege triumfător reînvie pentru o zi sub trăsăturile 
generalului victorios. Dar ca reper al acestui rex pentru o zi rămîn tot 
Jupiter si statuia sa. 

Ambiguitatea statutului triumfătorilor — oameni, regi de odinioară 
sau zei? — exprimă cum nu se poate mai bine natura relaţiei lor cu zeul, 
care se plasează la capătul cortegiului. Murmurele romanilor la trecerea 
atelajului lui Camillus şi celebra frază rostită de sclavul public care-l 
însoțea pe general arată că romanii înțelegeau perfect ce figură trecea 
dinaintea ochilor lor. De altfel, de-a lungul întregului cortegiu, soldaţii 
care-şi însoțeau imperator-ul triumfător strigau: io triumpe, un strigăt 
de invocare, căutînd în primul rînd — se pare — să invite un zeu să se 
manifeste. Dar aceste strigăte se împleteau cu glume si cîntece care-l 
luau în derîdere pe general, căruia ultimul dintre oameni, un sclav, îi 
amintea neobosit condiţia sa de om. În sfîrşit, triumfätorul juca acest rol 
doar pe durata cortegiului: el redevenea un simplu cetățean de îndată ce 
ajungea la Capitoliu şi celebra executarea jurămintelor rostite la 
începutul campaniei militare. Și magistraţii regulari, care purtau în mod 
traditional veşmîntul triumfal pentru a prezida jocurile, o făceau doar pe 
durata acestei şefii. 

Toate limitările introduse la explicitarea imaginii lui Jupiter exprimă 
bine valoarea acestei reprezentări. Ca şi în cazul flaminului, ea apelează 
mai curînd la categoria dublului decît la ideea de ,aparentä” si la incar- 
narea pur şi simplu a zeului. În cursul strălucitoarei manifestări a puterii 
romane pe care o constituie triumful, generalul slujeşte drept suport 
pentru un anumit număr de trăsături ce evocă fără nici o ambiguitate 
prezenţa lui Jupiter si a suveranităţii sale. Dar aceste trăsături sînt 
contestate de alte comportamente ce trebuie să exprime caracterul insolit 
al triumfätorului si, în acelaşi timp, absenţa si alteritatea lui Jupiter: 
prezentă, dar supraomenească, manifestarea zeului este oarecum pro- 
dusul ritualului celebrat de triumfător între Cîmpul lui Marte şi Capitoliu. 

Desigur, nu recurgînd la acest comportament ritualic vom defini în 
termeni mai precisi figura sacerdotului roman. Dar de ce să căutăm cu 
orice preţ o definiţie precisă ? Evident, romanii nu o căutau. În cele din 
urmă, totul ar părea să sugereze oportunitatea faptului de a lăsa să 
persiste ambiguitatea „preotului” roman, care exprimă cum nu se poate 
mai bine marea diversitate a figurilor sacerdotiului de la Roma. Rämînem 
cu impresia că fiecare dintre aceste roluri sacerdotale complementare ar 
constitui o reprezentare momentană a sacerdotiului ca atare, fragmentat 
în ansamblul cetăţenilor, potrivit obisnuintei foarte romane de a înfățișa 
universul în părți clar deosebite una de alta, spre a-l controla mai bine. 

Capitolul 3 


JURISTUL 


Aldo Schiavone 


Elaborarea si cunoaşterea dreptului — ius — ca exerciţiu intelectual 
distinct, solicitînd si desfăşurînd aptitudini si talente aparte, a străbătut 
întreaga istorie a Romei. Astăzi încă mai putem urmări, cu relativă 
uşurinţă, aproape zece veacuri de practică neîntreruptă : din epoca celor 
12 table, la jumătatea secolului al V-lea î.Cr., pînă la publicarea asa- 
-numitului Corpus iuris civilis al lui Iustinian, în plin Imperiu Bizantin. 

O continuitate cu atît mai remarcabilă dacă ţinem seama că perce- 
perea ei nu este numai produsul — oarecum forţat şi înşelător — al privirii 
noastre retrospective, rezultatul unei operaţiuni istoriografice îmbră- 
ţişînd segmente si itinerare diverse, recunoscînd trăsături comune, care 
însă nu sînt identificate ca atare de figurile treptat implicate. Dimpotrivă, 
senzaţia de scufundare în fluxul unui curent de gînduri si obisnuinte 
mentale (ca să nu spunem chiar şi sociale), care circula cu regularitate 
din vremuri foarte îndepărtate, a aparţinut întotdeauna, în mod lămurit, 
conștiinței protagonistilor acestui drum: reprezenta steaua polară a 
muncii şi identităţii lor. 

Juristii romani n-au fost numai nişte ,stiutori”, nişte „cunoscători” 
sau niște ,savanti” ai dreptului. Pentru o bună bucată de vreme de-a 
lungul istoriei lor, ei au fost, de asemenea, cei mai însemnați si mai 
prestigioși „constructori” şi „producători”. Ba chiar veacurile de aur ale 
ştiinţei juridice (de la sfîrşitul secolului al II-lea î.Cr. pînă în primele 
decenii ale secolului al III-lea d.Cr.) au coincis aproape complet cu epoca 
afirmării depline, în țesătura instituţională a societății romane, a unui 
model de „drept jurisprudential”, adică a unei ordonări în care puterea 
normativă era concentrată, într-o măsură relevantă, în prerogativele 
tagmei juristilor: acestora — independent de faptul că puteau acoperi 
funcţii publice — „permissum est iura condere”, le era permis să creeze 
dreptul, ca să repetăm expresia deja uşor birocratică a unui autor din 
secolul al II-lea d.Cr. (Gaius, Instituţiile, 1, 7). 

Totuși, trebuie să ne ferim ca privirile noastre să devină prizonierele 
cîmpului hipnotic determinat de uniformitatea unei asemenea durate. 
De-a lungul traseului pe care-l avem în vedere există și semne ale unor 
mari prefaceri, a căror însemnătate nu este cu nimic mai prejos decît 
înregistrarea continuității. Schimbările au privit atît poziţia sociologică, 
de clasă, a experţilor în drept si raporturile lor cu ansamblul comunităţii 
si instituţiilor — mai întîi ale cetăţii, apoi ale Imperiului —, cît şi formele 
ştiinţei lor: structura si calitatea cunoștințelor pe care le produceau, le 
acumulau si le transmiteau. Iar, cîtă vreme (cum tocmai am spus) juristii 
erau de asemenea, într-o bună măsură, creatorii dreptului pe care îl 
elaborau (mai bine zis, îl alcătuiau în actul reelaborării), prefacerile 
culturale se reflectau de îndată asupra organizării normative a societăţii. 

Spre deosebire de alte drepturi din vechime, dreptul roman nu a fost 
numai singurul elaborat ,stiintific”, ci şi singurul produs, în mare parte, 
de o clasă de experţi dedicată ,profesional”, secole de-a rîndul, acestei 
activităţi. 

Urmînd linia prezentului volum, dintre cele două planuri în care am 
situat desfășurarea istoriei jurisprudenţei romane — chestiunea socio- 
logică a tagmei şi, respectiv, evoluţia paradigmelor cognitive ale ştiinţei 
juridice — vom alege ca reper narativ cea dintîi perspectivă. Fără a uita 
însă că această distincţie are o valoare relativ precară şi că nu există 
schimbare în cunoaştere care să nu sfirseascä prin a implica modificări 
de statut şi viceversa. 

Putem fixa astfel patru cadre sau figuri, la care să raportăm - ca în 
expunerea unui poliptic — întreaga descriere. În fiecare dintre ele, prota- 
gonistul capătă înfățișarea unui personaj bine cunoscut din istoria Romei: 
respectiv, a unui sacerdot arhaic, a unui aristocrat republican, a unui 
sfetnic si „prieten” al principelui în anii dintre Augustus si Antonini si, 
în sfîrşit, a unui mare funcţionar din administraţia severiană şi, mai 
apoi, de la sfîrşitul Antichității. 


În amprenta genetică a celei mai arhaice mentalități romane — așa 
cum ni se desluseste atunci cînd descifrăm tradiţia ce i-a urmat — desco- 
perim două elemente distincte, pe care le vom putea defini drept adevă- 
rate cîmpuri sau valenţe prestabilite şi integrate, partial contigue si 
suprapuse, partial separate şi „specializate” de timpuriu. Cu o aproximare 
inevitabilă şi cu riscurile presupuse întotdeauna de definițiile aflate la 
încrucişarea dintre istorie şi antropologie, putem desemna aceste două 
zone cu numele de „cunoaştere magico-sacral-religioasă” şi de „cunoaştere 
a ius-ului”. Prin urmare, religia şi dreptul: nu întîmplător, pînă în secolul 
al IV-lea î.Cr., puţinele fragmente de scriere latină ce ne-au parvenit se 
raportează, cu certitudine, doar la aceste experienţe. Astfel, de la bun 
început, trăirea religioasă, care a avut probabil un rol hotărîtor în însăși 
formarea celei mai vechi așezări orăşeneşti, s-a îmbinat cu un patrimoniu 
mental și cultural parţial diferit, ce nu tindea către producerea de culte 
sau experiențe magice, ci către edificarea lentă şi stratificată a unei 
reţele de reguli menite să acopere în întregime cele mai însemnate 
comportamente „sociale” ale vechilor patres : cel mai îndepărtat nucleu al 
ius-ului cetăţii. 

Efectele practicării dreptului n-au întîrziat să se răsfrîngă asupra 
ansamblului de relaţii ale colectivitätii, iar contiguitatea mentală magie- 
-religie-ius a contribuit într-o măsură semnificativă la fixarea celui dintîi 
spaţiu „public” — ideal şi fizic — din istoria Romei. Pronuntarea ius-ului 
a fost repede rezervată în sînul unui cerc de sacerdoti : colegiul ,pontifilor” 
(pontifex — literal, „făcător de căi”; mai obscur, „cel ce deschide calea”), 
alături de cei trei flamini (ai lui Marte, Jupiter şi Quirinus), de auguri 
şi vestale, o componentă esenţială a organizării instituţionale a religiei 
romane arhaice. Istoriografia a discutat mult despre originea acestei 
exclusivitäti, care îi deosebea pe pontifi de alte grupuri sacerdotale. Dar 
această atribuire nu trebuie să ne surprindă. Separarea misiunilor este 

un fenomen originar în mecanismele celei mai vechi religii citadine, şi nu 
e nicidecum de ocolit ipoteza unei diferențieri genetice între ritualitatea 
sacrificială şi simbolică, rezervată flaminilor, şi concentrarea sapientialä, 
legată de pontifi. Fapt este că, oricum s-ar fi realizat împărţirea funcțiilor, 
pontifii au rămas, în cele din urmă, păzitorii gi interpreţii celor mai 
importante rezerve de cunoştinţe „civile” ale colectivitätii: ai calenda- 
rului, prin numărătoarea lunilor pline, a lunilor noi şi a zilelor faste, iar 
apoi prin importantul control social al timpului ; ai secventelor si formulelor 
de rugăciune şi de invocare ritualică a zeilor; probabil, chiar ai scrierii — 
începînd din perioada în care aceasta a fost introdusă la Roma, în jurul 
anului 600 î.Cr. Apoi, ei înregistrau cele mai semnificative evenimente 
din viaţa comunităţii, de la perioadele de foamete la eclipse, şi luau parte 
la comitia calata, în care se elaborau acte fundamentale pentru viaţa 
colectivă. 

Într-un cuvînt, erau ,înteleptii” cetăţii. 

În talentul lor şi în definirea rolului lor social — aproape un dispozitiv 
antropologic — nucleul mental şi cultural cel mai sugestiv se lasă încă 
întrezărit în plină epocă istorică. Îl putem identifica în impulsul constant 
către o „imaginaţie regulatoare” bogată si năvălitoare; ceva ce ar putea 
fi numit o continuă „supradeterminare ritualistică” a raporturilor sociale 
şi a relaţiilor dintre oameni si natură, cu scopul stabilităţii şi asigurării, 
atît individuale, cît si colective. Această percepţie a ritualitätii se apropia 
mult de un adevărat „sindrom prescriptiv” : spaţiul social al raporturilor 
dintre patres şi spaţiul suprasensibil si transfigurat al divinului şi magi- 
cului apăreau închise într-o armătură de reguli şi precepte fixe, amănun- 
tite si implacabile : s-ar putea spune, de-a dreptul obsesive. Imediat ce 
erau formulate — prin cuvintele revelatoare ale sacerdotilor —, acele porunci 
dobîndeau o obiectivitate alienată si irevocabilă, conform unei proiecții 
bine cunoscute în multe culturi primitive şi în societăţile antice. Dar 
respectarea lor scrupuloasă era răsplătită din plin: procedînd astfel, 
comunitatea căpăta siguranţă si forță. În acelaşi timp, pontifii căpătau 
putere: în cuvintele şi abilitatea lor interpretativă apărea depozitat 
secretul adeziunii oraşului la universul sacrului şi magicului, care era 
închipuit ca protejîndu-i şi făcîndu-i invincibili pe cei care îi puteau 
înţelege limbajul si ştiau să respecte voinţa zeilor care îl locuiau. 

Astfel, cunoştinţele pontifilor dovedeau un aspect de „socialitate” din 
ce în ce mai accentuat: prescriptibilitatea indicatiilor urmărea întot- 
deauna să le asigure un beneficiu imediat celor ce exploatau cunoaşterea 
pe care o conţineau. Prezenţa lor a sfîrşit prin a garanta o autentică 
reîntemeiere „urbană” a religiozitätii gentilice precedente, contribuind la 
menţinerea fermă a caracterului aristocratic timpuriu (structura aşa- 
-numitelor gentes se baza în mod hotărîtor pe selecţia aristocratică). 
Patrimoniul preexistent de mituri latine — în parte deja atins de conta- 
minările greceşti si de influenţele etrusce — era reinterpretat în cheie 
„istorică” şi „citadină”: era „dezintegrarea mitică” presupusă de istorio- 
grafia modernă, care, pe cît se pare, a sfîrşit prin a înlesni transpunerea 
în afara sferei sacrului a unor modalităţi și scheme mentale formate, la 
origine, doar ca fantezie magică si religioasă. 

O dată cu reelaborarea celor mai îndepărtate straturi ale religiozitätii 
gentilice, pontifii utilizau aceleaşi cunoştinţe — conform aceleiaşi menta- 
litäti prescriptive — şi pentru a regla, prin pronunţarea ius-ului, rapor- 
turile dintre diferitele grupuri familiale din sînul comunității, integrînd 
menţinerea „sistemului de putere” protocitadin al regelui şi flaminilor. 
Crearea ius-ului se întemeia în primul rînd pe amintirea aşa-numitelor 
mores, vechile tradiţii de comportament păstrate în sistemele de rudenie 
gentilice şi formate, la rîndul lor, prin sedimentarea precitadină a colecti- 
vităţii. Manevrarea acestor amintiri se efectua îmbinînd experienţele 
sociale si imaginaţia religioasă. Ea se manifesta sub forma unor räspun- 
suri ale pontifilor — date conform unor modalităţi tipic oraculare — la 
întrebările asa-numitilor patres, care voiau să afle, în împrejurări aparte, 
ce era ius-ul : altfel spus, ce conduită gestuală şi verbală trebuia adoptată 
astfel încît acţiunile fiecăruia să se dovedească adecvate, faţă de ceilalţi 
capi ai familiilor şi faţă de zei, pentru atingerea anumitor obiective în 
relaţiile dintre grupuri. 

Se forma în acest fel modelul unui responsum, un tip de comunicare 
autoritară, de o mare însemnătate în viaţa cetăţii arhaice, care, prin 
intermediul a nenumărate adaptări, însă păstrînd întotdeauna o urmă 
din propria calitate originară, avea să devină una dintre cele mai solide 
paradigme ale ştiinţei juridice romane. 

Răspunsul la întrebările adresate de patres a devenit o misiune din 
ce în ce mai inevitabilă a pontifilor, funcţia lor principală în cetate. 
Mecanismele eredității paterne, ale apartenenţei pămîntului, ale recipro- 
citätii si schimbului, atît matrimonial, cît si de bunuri (centrele societăţii 
gentilice), aveau nevoie de protecția sentintelor pontificale : cum să facă 
testament, cum să înstrăineze sau să achiziţioneze o res in mancipio, 
cum să-şi împace raporturile în exploatarea pămîntului, cum să contrac- 
teze un împrumut sau cum să-și reglementeze consecinţele patrimoniale 
şi de autoritate ale modificării raporturilor de rudenie, cu prilejul unei 
căsătorii sau al unui deces. 

In acest mod, trecînd prin filtrul unui grup omogen si foarte restrîns, 
se constituia o ştiinţă aparte, potential nouă în raport cu expedientele 
obişnuite ale mentalitätii arhaice : intrinsec cazuistică, ,localä” şi oarecum 
punctuală, un responsum diferit la fiecare întrebare. Competența ius-ului 
nu înflorea altundeva si nu avea alt sens. decît în rezolvarea unor pro- 
bleme imediate si concrete, răspunzînd nevoilor comunităţii. Ea îngăduia 
formarea unui talent interpretativ deosebit al faptelor sociale — chiar şi 
într-o societate nu foarte complexă —, legat în mod indisolubil de prilejul 
care îl provoca si îl solicita de fiecare dată. 

Suprapunerea iniţială dintre experienţa magico-religioasă şi drept, 
care dusese la o întărire reciprocă a celor două funcţii în labilul context 
protocitadin, le-a asigurat pontifilor o însemnătate care s-a menținut 
mult după primele veacuri de viață comunitară, de-a lungul întregii 
perioade etrusce a Romei, pînă foarte tîrziu, în plină eră republicană. 
Cu toate că, în cursul istoriei. Republicii, o asimetrie din ce în ce mai 
pronunţată avea să se stabilească încetul cu încetul între cele două 
domenii — iar cunoaşterea juridică apărea treptat ca fiind marea si 

singura vocaţie intelectuală romană -, caracterul aparte al raportului 
dintre ele a reprezentat o trăsătură care s-a putut conserva timp de mai 
multe veacuri. În anul 90 din secolul I î.Cr., ne este încă dat să-l observăm 
pe Mucius Scaevola, pontif şi jurist, străduindu-se să rezolve unele dintre 
problemele sale cele mai complicate. 

Conexiunea dintre sentintele ius-ului si experienţa religioasă, deşi nu 
s-a dizolvat, a început totuşi să cedeze încetul cu încetul, o dată cu con- 
solidarea — mai întîi prin monarhia etruscă, iar apoi prin instituţiile 
protorepublicane — a unei dimensiuni „politice” propriu-zise în functio- 
narea societăţii. Legislaţia celor 12 table — un episod neaşteptat, miste- 
rios, traumatic, probabil nu lipsit de explicite tonalități antipontificale — 
a contribuit, cu siguranţă, la prima ruptură a acestei legături. 

Astfel, între politică, religie şi drept s-a conturat schema unei secvenţe 
destul de precise, chiar dacă ritmurile mişcărilor nu vor fi nici pe departe 
transparente, iar combinaţiile sincronice vor tinde oricum să predomine 
asupra linearitätii succesiunilor temporale. Cu cît se întărea mai mult 
sfera politicii, încă din secolele al VI-lea şi al V-lea î.Cr., cu atît, în sînul 
cetăţii, ponderea religiei şi a vechilor structuri gentilice de rudenie pier- 
dea din intensitate. Iar relativa contracție a universului magico-religios 
indică, la rîndul ei, expansiunea irezistibilă a ius-ului, care apărea în 
mod limpede ca fiind produsul unei ştiinţe „civile”, organizat după criterii 
cu totul proprii, şi care, încă de la sfîrşitul secolului al IV-lea î.Cr., figura 
deja ca adevăratul logos roman. Vechii împletiri dintre sacru şi drept i 
se alătura, iar apoi, încetul cu încetul, i se substituia o altă alianță, pe 
deplin recognoscibilă la începutul secolului al III-lea î.Cr., între ştiinţa 
juridică si puterea politică a noii aristocrații patriciano-plebee, în timp 
ce, la rîndul ei, religia suferea o presiune vădită din partea noului bloc 
dominant. 


În secolele al IV-lea şi al III-lea î.Cr., imaginea sacerdotului-întelept 
păleşte pînă la a dispărea aproape cu totul, locul ei preluîndu-l figura 
nobilului-înţelept : oferirea de responsa capătă trăsătura unui privilegiu 
aristocratic, legat de hegemonia deţinută de acea nobilitas patriciano- 
-plebee, ieșită din luptele sociale din secolele al V-lea si al IV-lea; o 
situaţie care se asociază cu dominaţia politică a unei oligarhii. Apare 
corespondenţa dintre ştiinţa juridică şi primatul marilor familii: o legă- 
tură care va dura cel putin pînă la sfîrşitul Republicii. Totuși, în toiul 
acestei prefaceri, rămîne fermă o constantă : competenţa dreptului rămîne, 
oricum, o funcţie a exerciţiului puterii în cetate. 

Noi nu sîntem în măsură să spunem cîtă gîndire ,rationalä” — fie si 
de o raționalitate, aşa zicînd, „joasă”, lipsită de concepte şi abstracții — 
s-a concentrat în priceperea originară a pontifilor, faţă de unele nuclee 
de bună seamă prevalente initial, de gîndire şi ritualitate magico- 
-religioasă. Dar putem presupune cu temei că noul context, concomitent 
cu prelungirea atenţiei cazuistice, a favorizat acum dezvoltarea unor 
modele de realism empiric si de calcul distributiv. 

Acele responsa constituiau din ce în ce mai limpede ius-ul viu al cetăţii 
(al unei cetăți aflate deja în plină expansiune), osatura discontinuă, dar 

solidă a relaţiilor în curs de cristalizare din sînul acesteia. Totuși, ele nu 
stabileau nişte reguli generale, aşa cum putea face lex publica. Erau 
valabile numai pentru întrebarea respectivă. Într-un anumit sens, pro- 
nuntarea le epuiza: durau pe timpul realizării lor. Dar nu erau uitate: 
memoria lor era încredințată mai întîi tradiţiei orale a colegiului de 
pontifi, iar mai apoi aceleia a familiilor aristocrate. Orice nouă întrebare 
era măsurată în primul rînd pe baza existenţei întrebărilor precedente, 
pe temeiul masei aluvionare si sedimentate a sfaturilor deja date. Forţa 
de supravieţuire a oricărui răspuns era legată de un joc subtil între 
magnetismul evenimentului memorat în individualitatea sa irepetabilă 
şi căutarea unei posibile tipizări prescriptive. Această tensiune analogică 
stabilea durata în viața unui responsum: oricum, hotărîrea de a se 
îndepărta de trecut pentru a inova constituia o opţiune traumatică. 

Pentru multă vreme, aceste responsa n-au fost nici măcar motivate: 
ele apăreau ca fiind manifestarea unei capacități şi a unei priceperi 
secrete, într-un fel şi oraculare, şi profetice, chiar dacă din ce în ce mai 
puţin legate de practica pontificală. În examinarea chestiunii ce-i era 
supusă, privirea înteleptului se concentra asupra amănuntelor, a micilor 
semne care numai pentru o minte deprinsă deveneau revelatoare, putînd 
orienta răspunsul. Oricum, orice nouă situaţie trebuia raportată la traseul 
bătătorit al străvechilor mores. Realitatea socială era înregistrată prin 
intermediul unei reţele de parcele verbale, dintre care numai una putea 
fi hotărîtoare pentru soluţie. Mici segmente de cuvinte, de timp, de 
comportamente: o precedentä, o repetiţie, o formulă ritualică, un gest. 
O cercetare, într-un anumit sens, de tip diagnostic, semiotic, care dez- 
văluia acel raport special cu amănuntul, acea aptitudine mentală în 
înläntuirea semnelor pe care o întîlnim în epoci nu foarte îndepărtate, în 
țesătura logică a textelor greceşti de medicină ale tradiției ,clinice”. 
Există ceva mai mult decît o vagă posibilitate de comparaţie între înţelepţii 
romani din secolele de mijloc ale Republicii si medicii greci anteriori sau 
străini de „cotitura anatomică”. Există în comun implementarea unei 
medicine „raţionale semiprofesioniste”, empirică şi disponibilă, a aceluiaşi 
tip de cercetare zilnică centrată pe om, pe individ — elemente ce vor 
continua să apară active (si nu ca nişte fosile inerte) în gîndirea juridică 
cea mai matură, conferindu-i acea tonalitate inimitabilă de concretete şi 
realism tipică pentru marii jurişti romani, oricît ar fi fost ei de obişnuiţi 
deja cu înghețarea gîndirii abstracte : trăsătura de bază a „umanismului” 
lor particular. 

Acum, forţa unui responsum şi garanţia „adevărului” său nu mai 
rezultau din suprapunerea peste un fond de religie şi sacralitate. Ele se 
sprijineau pe un corpus de noţiuni şi doctrine interpretative aproape 
complet „civil”, însă nu mai putin admirabil şi auster în conştiinţa cetă- 
tenilor : stăpînirea acestuia rămînea un patrimoniu exclusiv al unui grup 
restrîns de oameni puternici, cu toate că aceştia nu mai erau legaţi 
neapărat de sarcini sacerdotale. În cazul lor, încă nu putem spune că 
ne-am afla în faţa unor „jurişti” în sensul modern al cuvîntului. Cunoaş- 
terea dreptului se prezenta în continuare ca un simplu aspect, neizolabil 
si nu pe deplin specializat, al unei educatii aristocratice încă unitare, 

care cuprindea în sine, la acelaşi nivel, alte ştiinţe si alte sarcini. Totuşi, 
ne aflăm deja în fața unor ,experti” pentru care cunoașterea juridică 
şi activitatea corespunzătoare pot deveni o adevărată „miliţie juridică” 
(va scrie Cicero), centrul unei prezențe publice intense si prestigioase. 

Insă, această deplasare, de la religie la politică, a cîmpului de atracție 
ce învăluie dreptul şi limbajul acestuia (impropriu numită de alţii „laicizare”) 
nu alterează din interior caracteristicile constitutive ale ştiinţei juridice. 
Stilul mental al noului expert aristocrat nu prezintă rupturi radicale în 
comparaţie cu acela al predecesorului său pontif. Există apropieri herme- 
neutice și acumulări cantitative, nu mutații calitative. În plin secol 
al III-lea î.Cr., ne aflăm încă dinaintea unei tradiţii aproape exclusiv 
orale, puternic înrădăcinate în particularitätile culturale si sociale ale 
celei mai străvechi istorii citadine. O înţelepciune a cuvintelor şi a 
semnelor, ce tindea să se mențină în limitele modelelor procedurale, 
păstrînd niște scheme în esenţă arhaice în interpretarea de mores şi 
leges, spre a deduce din acestea regulile cazurilor pe care cetăţenii le 
înaintau, de fiecare dată, experţilor. 

In rarele ocazii cînd apar în cultura juridică înainte de jumătatea 
secolului al II-lea î.Cr. (şi nu au doar valoarea unui expedient documentar 
şi mnemonic marginal), documentele scrise sînt legate exclusiv de probleme 
contingente de luptă politică. De fapt, există un singur fir ce uneşte 
documentul scris şi lupta politică în jurisprudenţa romană despre care 
avem ceva ştiri credibile: în De usurpationibus a lui Appius Claudius 
Ciecus (ca şi în opera libertului său Cn. Flavius), la sfîrşitul secolului 
al IV-lea, şi cu circa o sută de ani mai tîrziu, în Tripertita a lui Sextus 
Aelius Cato. Este probabil hazardată folosirea adjectivului „democratic” 
pentru descrierea genezei acestor opere (oricum, Sextus Aelius se mișcă 
într-un context probabil scipionic, ce nu poate fi confruntat nemijlocit cu 
mediul lui Appius Claudius și cu posibilele sale scopuri demagogice şi 
„tiranice”). Însă prezenţa scrierii trădează întotdeauna o intenţie de 
divulgare „populară” a ştiinţei juridice ori cel putin impulsul către o 
cunoaștere mai puţin îngrădită: cuvîntul scris împotriva unei folosiri 
supradimensionate a oralitätii aristocrate. Spaţiul închis şi verificabil al 
textului, al liber-ului, al tablelor împotriva arbitrarului memoriei secrete: 
se întîmplase deja în cazul celor 12 table. 

Dar o ştiinţă în întregime orală — ca şi o cunoaştere exclusiv cazuistică — 
nu putea cerceta și reglementa nişte structuri complexe. Atunci cînd 
societatea romană s-a lepădat definitiv de trăsăturile sale arhaice, în 
cursul secolului al III-lea î.Cr., vechea gîndire juridică — cristalizată în 
tradiția anonimă şi colectivă a lui ius civile — nu mai era suficientă. 
Pentru un moment, însăşi ,jurisprudentialitatea” experienţei juridice 
romane a părut să se zguduie, cum nu mai pätise de pe vremea celor 
12 table, iar centrul înnoirii juridice s-a înclinat către activitatea unui 
magistrat al Republicii — pretorul — care, prin prescriptiile procesuale ale 
edictului său anual, părea a fi în măsură să devină un interpret mai 
putin încătuşat și mai rapid al exigenţelor noii cetăți imperiale. 

Jurisprudenta aristocrată a ştiut însă să-și recupereze rapid întîie- 
tatea subminată. Pe de o parte, preluînd la baza propriului mod de lucru 

o etică a răspunsului mai sofisticată, reflex al unei morale a persuasiunii 
şi adevărului foarte articulate şi mature, faţă de straturile cele mai 
înalte ale vieţii citadine. Apoi, provocînd criza definitivă a vechiului 
primat pontifical: „Adesea — va spune Quintus Mucius Scaevola în rela- 
tarea lui Cicero — am auzit de la tatăl meu că nimeni nu poate fi un bun 
pontif dacă nu are cunoştinţă de dreptul civil” (Despre legi, 2, 19, 47). În 
acest avertisment există, în întregime, marca vremurilor. Vechiul model 
de cunoaştere e răsturnat. Acum, cunoaşterea lui ius civile nu se mai 
întemeiază pe practica pontificală, ci rolul pontifical este justificat de 
doctrina dreptului civil. Astfel, îşi face loc o imagine „specialistică” şi, în 
felul ei, „modernă” a atribuţiilor sacerdotale şi a cunoașterii dreptului, 
chiar dacă ancorate încă de o paideia univocă şi totalizantă. 

În sfîrşit, în ceva mai mult de un veac — în anii zbuciumati şi cruciali 
dintre Gracchi şi Augustus —, tradiţia aristocrată a înfăptuit o revoluţie 
fără precedent în conținuturile si metodele propriei doctrine. Transfor- 
marea intelectuală ce marchează naşterea noii gîndiri si a unei adevărate 
literaturi juridice (de-acum, scrierea constituie vehiculul feluritelor perso- 
nalitäti ale autorilor) se suprapune în bună măsură peste biografia unor 
figuri de seamă din jurisprudenţa de la sfîrşitul Republicii, ce pot fi 
dispuse de-a lungul a patru generaţii: Publius Mucius Scaevola, fiul său 
Quintus Mucius, Servius Sulpicius Rufus, Antistius Labeo, cu toții, în 
același timp, magistrați si conducători în acea nobilitas senatorială. 
Ei n-au fost artizanii conştienţi ai unui proiect unitar. Au lucrat în 
direcţii diferite, sub presiunea unor exigente diferite, dar conform unor 
modalități pentru care experienţa fiecăruia dintre ei a fost preluată de 
cei ce aparţineau generaţiei următoare şi repropusă în cadrul unui model 
mai complex. 

Istoria lor ne vorbește de apariţia dificilă a unor noi parametri 
conceptuali ; despre un drept „raţional” şi ,formal” pentru prima oară 
gîndit în forme abstracte, în termenii unei adevărate ontologii juridice. 
Scheme adecvate pentru o societate mai puţin elementară, care totuşi 
reuşesc să se îmbine cu reelaborările străvechii tradiţii sapientiale arhaice 
şi protorepublicane, conform unei împletiri ce va rămîne una dintre cele 
mai tipice trăsături ale gîndirii juridice romane. E o istorie ce se vede sub 
greutatea crizei politice care loveşte în nobilitas, sfărîmarea treptată a 
legăturii dintre primatul politic şi ştiinţa juridică, simbol al întregii 
jurisprudente aristocrate, şi cea dintîi constituire consecventă a „juriş- 
tilor” (de-acum putem folosi acest cuvînt) ca elită pe deplin profesionistă, 
purtătoare a unor interese şi valori distincte şi autonome faţă de ratiunile 
politicii; oricum, o expresie, de bună seamă, a păturilor dominante, 
nemaiputînd fi însă identificată fără nuantäri cu grupurile aflate succesiv 
la putere. 


„Revoluţia ştiinţifică” a jurisprudenţei romane poate fi considerată 
încheiată în anii lui Augustus, o dată cu moartea lui Labeo. După el, 
vreme de aproape două veacuri, juriştii au aprofundat autonomia si 
vocaţia tehnico-specialistică a doctrinei, pe care le-au întărit prin alegerea 
şi controlul unor logici din ce în ce mai complexe. Sistemul de concepte 
folosite constituia deja textura unei noi mari ştiinţe, aflată în grija unei 

pături deosebit de compacte, care îşi asuma rolul de interpret riguros si 
cu care puterea principilor nu putea evita realizarea unor alianţe si 
înţelegeri, unde raporturile de forță erau determinate de condiţiile de 
moment. 

Astfel, un dialog neîntrerupt, dens, punctat încontinuu de schimbări 
de registru şi de lumini, va marca de acum înainte relaţiile dintre juriști 
şi puterea imperială. Istoria acestor evenimente nu a fost încă scrisă, iar 
noi trebuie să ne mulțumim aici numai tu fixarea cîtorva perspective, ce 
au în vedere anumite situații asupra cărora ochiul celei mai recente 
istoriografii s-a oprit mai pătrunzător. 

Putem presupune că începuturile nu au fost tocmai liniștite. Cel mai 
mare jurist din timpul lui Augustus, acel Labeo pe care l-am mai pomenit, 
a fost în acelaşi timp un opozant subtil şi sever al noului regim, în 
numele devotamentului față de un regim aristocratic căzut în criză dato- 
rită instituţiilor Principatului. Este probabil că, printre cele mai impor- 
tante obiective ale muncii sale, urmărind stabilirea parametrilor unei 
dialectici între interpret şi textul normativ (edict al pretorului, leges, 
senatusconsulta) în măsură să reproiecteze, pe baze mai avansate, hege- 
monia tradiţională a jurisprudenţei, se număra implicita, dar evidenta 
încercare de a-i contesta noii puteri politice monopolul înnoirii juridice. 

Insă ostilitatea „ideologică” a lui Labeo nu avea să se păstreze în 
generaţiile următoare de jurişti, iar flexibilitatea şi precautia lui Augustus 
(poate că nu mai puţin decît măsura prudentă a oponentului său) contri- 
buiseră deja la localizarea şi sterilizarea efectelor sale cele mai nemijlocit 
politice, încă din primii ani ai noului regim. Dar tocmai munca şi exemplul 
lui Labeo, chiar dacă nu au contribuit la afectarea viitorului principatului, 
au sfîrşit totuşi prin a trasa hotarele acelui mare „compromis al puterii” 
pe care jurisprudenţa ulterioară l-a practicat şi l-a menţinut cu succes 
vreme de mai bine de un secol. 

Pentru Labeo, punctul la care nu se putea renunţa si care trebuia 
menţinut cu fermitate cu orice pret fusese apărarea ,jurisprudentialitätii” 
dreptului roman, împotriva oricărei posibile veleitäti a regimului de 
a schimba în sens „legislativ” vechile echilibre (o idee pe care ultimul 
Caesar a atins-o, probabil, în treacăt). Iar în pactul tacit pe care, după 
el, juriştii l-au stabilit cu noua putere, ei le-au asigurat instituţiilor 
loialitate și colaborare, primind în schimb de la ele garanţia substanţială 
a unei respectări depline a primatului jurisprudenţei în ierarhia surselor 
de producere ale dreptului. Prerogativele de clasă ale marii jurisprudente 
n-au fost atinse; dimpotrivă, prestigiul său a crescut şi s-a lărgit, la 
adăpost si protejat de politică. 

Astfel, dificultatea iniţială s-a putut transforma într-o alianţă solidă: 
cei mai importanţi jurişti au devenit consultantii si consilierii aproape 
institutionali ai principilor. Epoca lui Hadrianus a înregistrat cel mai 
intens si mai fericit moment al acestei integrări, pe fundalul unei perioade 
politice si culturale fără egal în istoria imperială romană. Biografia 
intelectuală şi cariera lui Salvianus Iulianus — cel mai mare jurist al 
epocii, printre cei mai mari din întreaga istorie a jurisprudenţei, inspira- 
torul multor opţiuni ale lui Hadrianus, dacă nu chiar al modelului său 

de guvernare — a concentrat si a exaltat trăsăturile cele mai semnificative, 
chiar în opinia contemporanilor şi a tradiţiei imediat următoare. 

Dar nu numai dialogul cu puterea imperială caracterizează evoluţia 
jurisprudenţei în secolul care a urmat după moartea lui Augustus. În 
afara faptului că se măsurau cu principele, juristii discutau între ei, cînd 
paşnic, cînd cu asprime, stabilind regulile, ritmurile și spaţiile unei 
dezbateri intense si îndîrjite, care se împleteşte, de-a lungul generațiilor 
şi vîrstelor, legînd gîndirea acestora într-o unică textură de probleme, 
sporită de o migală neîntreruptă în prospectarea de ipoteze, soluţii, noi 
figuri si discipline. Juristii se împart, nu fără patimă, fără ca totuși să 
abandoneze o fundamentală solidaritate „de grup”. Opțiunile de fond, 
consolidate în secolele „revoluţiei științifice”, n-au mai fost puse la îndoială, 
ci pe acea bază comună de metode, principii şi concepte s-au altoit şi alte 
opţiuni, atît tehnico-specialistice, cît şi de „politică a dreptului”. 

În epoca dintre Labeo şi Iulianus se pare că în sînul jurisprudenţei 
se puteau deosebi cel putin două orientări, două ,scoli” (cum erau numite), 
fiecare despärtindu-se în realitate în trasee distincte, care se nutreau si 
se inspirau — oferind însă reelaborări mereu originale — si din marile 
curente ale dezbaterii filosofice a veacului. Celei dintîi — „sabiniană” 
(după numele unui jurist din vremea lui Tiberius) — îi putem identifica 
originea, poate, într-o tendință în general empiristă, care nu renunţa 
uneori nici la unele tonuri și argumentatii sceptice în judecarea realităţii 
şi în evaluarea evenimentelor juridice. Cealaltă — „proculiană” (tot după 
numele unui jurist din secolul I d.Cr.) — ne apare mai deschisă unui 
rationalism nedogmatic, încrezător, însă cu precauţie, în primatul concep- 
telor şi categoriilor în raport cu datele şi materialele experienţei sociale. 

Dacă e să urmărim o reconstituire deja în circulaţie în ultimele decenii 
ale secolului al II-lea d.Cr., munca si doctrina marelui Iulianus ar fi pus 
capăt dezbaterii ,scolilor”, depăşind limitele vechilor antagonisme. Probabil 
că în această evaluare se exagerează oarecum. Dar există si un element 
de adevăr, dacă ţinem seama de liniile de-a lungul cărora s-a dezvoltat, 
treptat, „politica dreptului” iuliană : pregătirea, prin efortul jurispruden- 
tei şi atenţia activităţii normative imperiale, a unui drept consolidat în 
parametrii „utilităţii” şi „certitudinii”, rezultat al unei colaborări încă, 
într-un fel, de paritate — ca de la putere la putere — între Principat şi 
tagma juristilor. 


În anii dinspre sfîrşitul secolului al II-lea d.Cr., jurisprudenţa cunoaşte 
cea din urmă metamorfoză de rol si de situare din lunga sa istorie. 
Transformarea se petrece pe fundalul unui proces excepţional din multe 
puncte de vedere : naşterea, pe ruinele modelului hadrianic de guvernare 
imperială, a unei adevărate masinärii „statale”, nemijlocit birocratice si 
centralizante, cu atribuţii de conducere si control social si economic din 
ce în ce mai extinse. Înainte de această dată, numai cu o discutabilă 
fortare analogică am putea numi „stat” instituţiile romane din politică şi 
administraţie. - i 

Noua configuraţie a puterii si a guvernării absoarbe complet auto- 
nomia juriştilor. La fel cum marii experţi republicani ai dreptului fuseseră 

toți magistrați ai poporului roman, acum cele mai însemnate personaje 
din jurisprudenţa severiană sînt mari funcționari ai administrației impe- 
riale: intelectuali-birocrati de tip aproape hegelian, chemaţi să gestioneze 
o putere mondială, asaltată de contradicții, ameninţări şi primejdii. Dar, 
pe cînd juristii-magistrati republicani aveau în spate o organizare admi- 
nistrativă (şi, într-un fel, şi politică) relativ simplă şi ,usoarä”, ministrii- 
-jurişti severieni ai principilor dădeau formă si direcţie unui aparat de 
o complexitate nemaivăzută în Occidentul antic. 

Acest fapt a creat o situaţie cu totul nouă: tradiționala, „labeoniana” 
autonomie a jurisprudenţei — al cărei model, chiar revăzut si adaptat, 
rezistase pînă la Iulianus — nu era umbrită si dizolvată, așa zicînd, „din 
exterior”. Ci juristii înşişi — probabil în deplină cunoștință de cauză — au 
schimbat semnul dreptului ,lor” si al propriului rol. Acceptînd să conducă 
ei înşişi marea administraţie, şi-au rezervat rolul de naşi ai noii forme 
„statale” a politicii si guvernării, punîndu-şi pecetea asupra acesteia. 
Si, acordînd cancelariei imperiale inevitabilul primat în producerea drep- 
tului, prin constitutiones, dacă, pe de o parte, puneau capăt „jurispru- 
dentialitätii” dreptului roman, în realitate nu făceau decît să se exprime 
pe sine, fie si sub o altă înfăţişare, conform unei modalităţi de-acum fätis 
„legislative” de producţie juridică. 

Insă, depunîndu-l în faptele realităţii constituționale, ei au oferit 
vechiului drept jurisprudential o sistematizare „definitivă”, culegîndu-l 
în registre interminabile, care trebuiau să reziste uzurii timpului. Iar în 
acelaşi timp, prin intermediul unor noi genuri literare, elaborau un model 
cu totul inedit de ordine, în care, desigur, nu mai era loc pentru vechea 
autonomie normativă a jurisprudenţei, însă unde puterea de-acum 
nelimitată a principelui-suveran se putea îndulci si oarecum îmblînzi în 
proiectul unui jusnaturalism ecumenic, elastic si riguros în același timp. 

Dacă Iulianus a reprezentat exemplul cel mai luminos al „juristului- 
-consilier”, Domitius Ulpianus a fost probabil, într-o măsură chiar mai 
mare decît colegul (si, poate, rivalul) său Iulius Paulus, exemplul cel mai 
strălucitor al „juristului-mare funcţionar”. Opera sa nespus de întinsă — 
din plin utilizată de compilatorii iustinieni şi, prin urmare, relativ cunos- 
cută nouă — aşteaptă încă să fie cercetată în profunzime, cu criterii 
într-adevăr moderne. În unele scrieri, şi mai ales în lungi pasaje din 
comentariile ad edictum şi ad Sabinum, țesătura extrem de densă a 
citatelor care punctează continuu discursul pare să devină adevăratul fir 
conducător (în singurele rămăşiţe pe care le putem citi din ad edictum 
se numără mai bine de o mie de trimiteri la jurişti anteriori). Dar 
referirile se dovedesc a fi manipulate subtil, pentru a le face omogene 
într-un proiect în care sistematizarea doctrinară prevala net asupra 
fidelității trimiterilor. 

In realitate, deşi Ulpianus utiliza din plin dezbaterea jurisprudentialä 
din veacurile de aur, el se mişca cu totul în afara acesteia. Acum, prin 
el nu se mai exprima glasul colectiv al clasei, care dura în timp, ci avea 
cuvînt legislatorul severian, ce a tratat textele jurisprudenţei cu aceeași 
atitudine cu care Iulianus se apropiase de textul edictului pretorian : spre 
a-l supune unui proces de cristalizare care pecetluia sfîrşitul unei tradiţii. 

Pentru o vreme, în intervalul cîtorva decenii, munca acestor ultimi 
mari jurişti a părut să se mențină, în mod miraculos, în echilibru între 
formele noi şi memoria tenace a vechimii. A fost o epocă de o extra- 
ordinară densitate intelectuală, inițiată cînd deja dădea năvală veacul 
crizei. Tocmai în timp ce contribuia prin propriile opţiuni la crearea 
condiţiilor prăbușirii sale, dreptul jurisprudential roman a avut vreme 
să-şi ridice oarecum un monument sieşi, trasînd profilul desävîrsit al 
unui drept ,formal” (în sensul lui Hegel, dar si al lui Weber) — oricît de 
îngrădită putea fi aplicarea efectivă a acestuia în societatea imperială a 
timpului —, pregătind calea următoarelor recuperări actualizante ale gîn- 
dirii juridice antice, de la cea iustiniană la cele moderne. Cariera sa avea 
să dureze extraordinar de mult, pînă la a se identifica aproape, sub 
nenumărate drapele, cu destinul oricărui drept ,rational”. 

Capitolul 4 


SOLDATUL 


Jean-Michel Carrié 


Celor ce-și îndreaptă de preferinţă interesul către epoci şi personaje 
care să poată transmite mai bine o impresie de înstrăinare, la prima 
vedere „soldatul roman” le va părea prea puţin pitoresc. Sub domnia lui 
Augustus, care va constitui începutul intervalului cronologic examinat în 
acest studiu, Roma inventase deja, în unele cazuri de multă vreme, ceea 
ce în societăţile zilelor noastre vor deveni structurile obligatorii şi omni- 
prezente ale vieţii si instituției militare. Citez, cu titlu de exemplu si 
într-o ordine oarecare: viaţa de cazarmă si schemele de promovare, 
goarna de apel şi infirmeria de pe cîmpul de luptă, evidența efectivelor 
şi turele de serviciu, raportul de dimineaţă si permisiile, „armata care-ţi 
dă o meserie” şi reprezentările teatrale pentru trupe. Incurajati să comită 
anacronisme de o atît de mare modernitate, unii istorici au proiectat 
asupra soldatului roman amintirile propriilor lor experienţe militare, 
susținînd că „legionarii sufereau, cu siguranţă, mai mult de plictiseală 
si de izolare decît din cauza dușmanului”. Această generalizare arbitrară 
a fost pe bună dreptate combătută de unul dintre cei mai buni cunoscători 
ai armatei Romei, regretatul R.W. Davies. Cu toate acestea, legiunile 
continuă să asigure succesul unor anacronisti de profesie, cineasti ingenui 
şi autori malitiosi de benzi desenate. 

Lipsă de farmec: aşa suna probabil si judecata romanilor, dacă se ţine 
seama de faptul surprinzător că soldatul nu-și avea un loc în galeria 
personajelor romanului latin. Desigur, genul se supunea unor reguli 
moştenite de la greci, limitîndu-se la un repertoriu convenţional de eroi 
şi situații: totuşi, romancierii latini, picareşti ante litteram, nu au pre- 
getat să introducă şi unele figuri sociale extrase din realitatea încon- 
jurătoare. În cele două exemple de care dispunem, singurul soldat care 
în Satyricon se ridică la rangul de personaj rămîne atipic si lipsit de 
personalitate : el este, împotriva propriei voințe, protagonist al episodului 
cu doamna din Efes, nu în calitatea lui de soldat, ci numai pentru că face 
de gardă la locul supliciului. Ceva asemănător se petrece în Măgarul de 
aur al lui Apuleius, de altfel mai apropiat de idealul grecesc: naratorul 
transformat în măgar se află pentru moment în slujba unui legionar, 
despre care se spune totul înainte ca această calitate a sa să se verifice 
(„un individ înalt, ale cărui straie si al cărui umblet indicau un soldat 
de legiune”). Deşi foarte succint, acest portret nu este lipsit de interes, 
întrucît prezintă criteriile legate de statură şi de aspectul general luate 
în consideraţie la recrutare si, în acelaşi timp, exprimă o componentă de 
respect instinctiv, dictată poate şi de o formă de prudenţă elementară, 
pe care soldatul selecționat spre a reprezenta şi apăra autoritatea impe- 
rială le-o inspira probabil civililor. Este însă surprinzător faptul că, în 
continuarea romanului, mediul militar astfel introdus nu prezintă nici un 

semn al vreunei culori locale, al vreunui jargon ori măcar al vreunui loc 
comun legat de condiţia militară. Absența unui reflex literar care să 
transpună realitatea pe un plan imaginar ne face si mai dificilă recon- 
stituirea unei reprezentări a noastre proprii despre soldatul roman. 
Aşadar, această reprezentare rămîne legată în esenţă de două tipuri de 
izvoare, care nu prea se. confirmă unul pe altul: discursul civil, în mod 
fundamental ideologic, unde numai unii topoi de neclintit ajung să schiteze 
un referent vag, şi unele reprezentări iconografice ale unor soldați, rareori 
însoţite de explicații, lapidare în toate sensurile termenului. 

Astăzi dispunem de un număr mare de studii savante si de lucrări de 
popularizare despre armata romană. Totuşi, în zadar am căuta o sinteză 
privind figura soldatului. Nu că ar lipsi eseurile cărora li s-a dat acest 
titlu: în aceste cazuri, este vorba de unele descrieri ale serviciului în 
armata romană, de „vieţi cotidiene ale soldatului”, utile şi interesante ca 
atare, dar care examinează această figură numai din punctul de vedere 
al profesiei sale. Soldatul ca actor social, creator, reproducător si difuzor 
de comportamente şi mentalități, imaginea militarilor despre ei înșiși si 
cea pe care celelalte grupuri sociale şi-o formează despre ei, discursurile 
elaborate, în această privinţă, de o parte şi de cealaltă: pînă în prezent, 
toate acestea au fost abordate doar într-o manieră sectorială, iar unele 
probleme fundamentale continuă să constituie motive de controversă între 
istorici. Vom vedea ceva mai jos cu cîtă atenţie trebuie să ne folosim de 
izvoarele civile, pe care s-a întemeiat opinia primilor comentatori moderni, 
incluzînd aici aşa-numită literatură tehnică: tratate de „artă a războ- 
iului”, de strategie, de cucerire a cetăților, de istorie militară, în mare 
parte scrise. de civili străini de viaţa militară. Un studiu sociologic si 
antropologic despre soldatul roman, cum ne-am dori să putem face, ar 
trebui să fie bazat prin definiție pe asemănări şi contraste. Dar, la insu- 
ficienta înţelegerii noastre în ce-l priveşte pe soldatul roman se adaugă 
aceea a „civilului”, cu puţinele excepţii ale cîtorva grupuri sociale privile- 
giate de izvoare. Ca atare, într-un anumit sens, încercarea de față este 
prematură faţă de cantitatea de cercetări sistematice de care ar fi nevoie 
pentru schitarea acestui portret al soldatului roman. Cel putin, vom 
căuta să sintetizăm rezultatele lucrărilor preliminare actualmente dis- 
ponibile, care arată calea cercetărilor viitoare. Limitarea necesară a 
indicatiilor bibliografice va da seamă numai partial de datoriile contrac- 
tate de autor. 


Puterea armatei romane, instrument al unui destin istoric excepţional, 
s-a bazat multă vreme pe identitatea perfectă dintre structura politică si 
structura militară a orasului-stat. Aici, datele personale determinau în 
același timp responsabilitätile politice si participarea militară a indivi- 
dului: mai mult decît o îndatorire, acestea constituiau un drept, ba chiar 
un privilegiu. Cetatea nu avea altă armată în afara celei alcătuite din 
cetăţenii săi, mobilizați prin rotaţie şi proporțional cu necesităţile, numai 
pe durata războiului. În continuare, dilatarea cetăţii cuceritoare, pre- 
lungirea războaielor şi nevoia de menţinere a prezenţei militare în pro- 
vinciile cucerite au provocat criza acestui cadru tradițional: devenind de 

fapt permanentă, armata a trebuit să fie receptivă faţă de cei săraci, de 
proletari, să se îngrijească de soldă şi să accepte disocierea crescîndă 
dintre meseria armelor şi „meseria de cetățean”. Atunci, devenit finalitate 
si mijloc al unor ambiţii rivale, soldatul roman s-a văzut obligat să-și 
apropie comportamentul de cel al mercenarilor aflaţi în serviciul regilor 
elenistici. Punînd capăt crizei cetätii-stat prin impunerea unui regim 
autoritar, întemeiat pe controlul absolut al armatei, Augustus a inaugu- 
rat o nouă şi durabilă versiune a soldatului roman, asupra căreia, de 
multe ori, istoricul modern poate arunca o privire lipsită de prejudecăţi. 
Pe de altă parte, aceasta s-a aflat la originea unei dezbateri care s-a 
prelungit, în sînul opiniei publice romane, de-a lungul veacurilor urmă- 
toare, devenind obiectul unei respingeri larg împărtășite: practicînd 
meseria armelor ca profesie, soldatul imperial a fost considerat mercenar; 
o dată cu serviciul permanent, a început să fie privit ca un fluierä-vînt, 
o inutilă gură de hrănit în perioadele în care nu trebuia să lupte; adesea 
cetățean de puţină vreme (de la o dată ce putea coincide chiar cu înrolarea), 
a fost considerat barbar. Cu toate acestea, noua organizare militară 
păstra două principii fundamentale moștenite din tradiție: conceptul de 
cetätean-soldat, chiar dacă reinterpretat ca soldat-cetätean, şi monopolul 
comenzii rezervat cu strictețe claselor superioare, rămăşiţă a vechiului 
sistem timocratic. Dar, în același timp, într-un regim care-şi întemeia 
întreaga putere pe soldat, preacredincios al principelui, şi în curînd cel 
ce va înscăuna împărați, atributul de ,cetätean” se golea de orice conţinut 
real. Mai trebuie să notăm că, la Roma, soldatul de profesie a fost cel 
care a inventat personajul „civilului”, cu totul necunoscut pînă atunci, 
cîtă vreme orice cetățean era oricum un potenţial soldat. De fapt, chiar 
un cuvînt din jargonul militar desemnează acest nou concept: paganus, 
literal ,täran” (de unde, mai tîrziu, „păgîn”), poate pentru că civilii care 
se aflau mai des în contact cu garnizoanele erau ţărani. Totuşi, cînd voi 
vorbi de un „discurs civil” pe tema soldatului, nu va fi vorba de aceștia 
din urmă, ci de acea parte restrînsă a societăţii romane, apropiată de 
puterea politică sau închipuindu-se astfel, care şi-a rezervat practic 
monopolul mesajelor ideologice transmise pînă la noi si care, în ce ne 
priveşte mai ales, a acoperit de multe ori şi glasul soldatului. 
Transformînd armata romană într-o armată de profesie, Augustus a 
înlocuit serviciul prin rotaţie al tuturor prin serviciul permanent al unora. 
In ultimele două veacuri ale Republicii, populaţia aflată sub arme, în 
principal italică, ajunsese să reprezinte în mod frecvent 10% dintre 
cetăţeni, iar în unele împrejurări aparte, chiar 20%. Cum ne putem 
închipui că Italia ar fi putut continua să contribuie în această proporție 
la o armată devenită permanentă? Cred că această întrebare ne permite să 
eliminăm imediat diferitele ipoteze (diminuarea vocației militare, depopu- 
larea şi criza economică) formulate pentru a explica scăderea numărului 
italicilor din legiuni la începutul Imperiului. Cel puţin în cursul primelor 
două secole după Cristos, Italia şi-a păstrat prerogativele militare, conti- 
nuînd să furnizeze de fiecare dată contingentul iniţial al legiunilor nou 
formate sau înrolate spre a le înlocui pe cele distruse şi, mai ales, 
atribuindu-şi aproape în exclusivitate accesul direct în cohortele pretoriene, 

armă prestigioasă, privilegiată din punct de vedere economic si pepinieră 
de cadre pentru legiuni, unde, prin urmare, elementului italic îi revenea, 
cel puţin pînă la Severi, o poziţie aparte. Pe lîngă acestea, J. Mann a 
identificat, cel puţin în cazul secolului I, o politică centrală de redistri- 
buire a soldaţilor italici în toate provinciile. 

Mărirea armatei romane si a compoziţiei acesteia la dimensiunile 
universului civilizat, extinderea cetăţeniei romane la cea mai mare parte 
a apărătorilor acesteia, deschizînd calea pentru edictul și mai radical al 
lui Caracalla (212 d.Cr.), nu putea decît să satisfacă discursul filosofic 
idealist, predominant la cea dată. Suveranii elenistici dăduseră deja un 
exemplu în acest sens, acordînd trupelor lor mercenare statutul de „persoane 
juridice” (politeumata), fapt care, pe de o parte, determina similaritatea 
politică a acestora cu comunităţile elenice, iar pe de altă parte constituia 
o recunoaștere a identităţii lor culturale specifice. În aprecierea făcută 
de bărbaţi precum Plutarh şi Aelius Aristides referitor la Imperiul Roman, 
în reforma lui Augustus se întrezărea înfăptuirea programului platonic 
(al celui din Republica, nu din Legile): o armată permanentă, concepută 
pentru o funcţie specializată, aşadar în măsură să asigure un înalt nivel 
tehnic; un ansamblu de soldati-cetäteni aleşi pentru aptitudinile lor 
naturale, dezvoltate ulterior prin instrucţie, permitîndu-le celorlalți cetă- 
teni să se dedice fără piedici meseriilor lor; prin urmare, nu soldați 
împinşi de nevoi, precum săracii sau mercenarii: conform proiectului 
platonic, ei ar fi trebuit să primească drept retributie nici mai mult, nici 
mai putin decît le-ar fi fost strictul necesar. Dar, în vreme ce Platon ar 
fi preferat ca aceștia să fie hräniti în localuri publice, Aelius Aristides 
îi separă net de civili, conform unui precept pe care el îl atribuie întelep- 
ciunii egiptene (Aelius Aristides, Elogiu Romei, 72-87). Chiar mai util 
decît agricultorul, întrucît asigură libertatea tuturor (Maximus din Tir, 23), 
soldatul se află în serviciul principelui, care, la rîndul lui, primeşte de 
mic o educaţie războinică, precum filosoful din Republica, Suflet al lumii 
în măsură să integreze rațiunea sa în trupul lumii, permitîndu-i astfel 
acestui trup să acceadă la fericire. Conform acestei concepţii, de bună 
seamă, soldatul ar fi trebuit să incarneze un model deosebit de elevat de 
exigentä morală; metaforic, el trebuia să fie acel „cîine de rasă” de care 
vorbește Platon, imagine reluată de Plutarh şi — lăsînd deoparte amă- 
nuntul calităţii rasei — de Dion Chrysostomos (1, 28), în timp ce calitatea 
rasei (în acest caz, lăsînd deoparte elementul canin !) va califica denumirea 
oficială a soldaţilor dinspre sfîrșitul Imperiului: în greacă gennaiotatoi, 
mai expresiv decît corespondentul latin fortissimi. 

Poate că mai apropiată de realismul politic roman apare argumentarea 
prin care Dio Cassius, în discursul pe care i-l atribuie lui Mecena, justifică 
instituirea soldatului profesionist din timpul lui Augustus (52, 27, 1-5): 
cum principiul utilului prevalează asupra celui al onestitätii, se cuvine 
să fie folosiţi, înaintea tuturor, cei mai puternici şi cei mai săraci, care 
sînt într-adevăr niște potenţiali delincventi. Acum banul contează mai 
mult decît gloria şi trebuie să te adaptezi la propria epocă. Tot astfel, la 
Horatius soldatul apare alături de ţăran, de hangiu si de marinar, cu 
toţii exemple ale celor ce trebuie să sufere (labor) pentru a-și procura 

bani, pentru a-şi feri bätrînetile de nevoi; ale celor ce trebuie să-și 
înstrăineze propria libertate personală, să se supună altora (iar în cazul 
soldatului, ce supunere!), să-şi facă griji pentru propria existenţă; pe 
scurt, ale celor cărora le este refuzat otium-ul, recreere şi pace a sufle- 
tului (Ode, 2, 16). Se prea poate ca, în sinea lor, multi cetăţeni să se fi 
bucurat că, prin crearea armatei profesioniste, erau scutiţi de serviciul 
militar, ceea ce le îngăduia să se dedice în întregime propriei profesii şi 
otium-ului. Dar aceasta nu-i împiedica să deplîngă în public dispariţia 
străvechii mentalități romane, întemeiată pe abnegatie, pe curaj, pe 
tenacitate, şi să pretindă din partea soldatului voluntar punerea în 
practică a acestor virtuţi. 

Într-o concepţie mai „romană” şi mai tradiționalistă, interpretînd 
evoluţia societăţii şi a instituţiilor nationale în termeni de corupţie, 
soldatul preia locul abandonat de cetățean din cauza decadentei morale 
a acestuia: în consecinţă, el nu poate fi considerat cetățean de această 
ideologie integralistă, chiar dacă, de fapt, soldaţii principelui sînt, în 
marea lor majoritate, cetăţeni romani sau oricum străini care se străduie 
din răsputeri să devină cetăţeni. În viziunea pesimistă a lui Tacitus, 
realitatea militară a Imperiului este prezentată ca o pervertire şi o inver- 
tire a schemelor platonice. Thymos-ul, „nobila suferinţă” care constituia 
calitatea specifică a „păzitorilor cetăţii”, s-a depreciat în ira, în furor sau 
în ferocia — aceştia sînt termenii ce revin mereu atunci cînd Tacitus scrie 
despre soldaţi —, altfel spus, în mînie sălbatică şi pasională, neavînd 
nimic în comun cu starea de transă sacră, de dedublare supraomenească 
exprimată în arhaicul furor, rămăşiţă ritualizată a unei ideologii functio- 
nale, tripartită şi ea, provenită din adîncurile unor origini indoeuropene 
nebănuite de romanii înşişi. Faptul că soldatul era sclavul dorințelor sale 
tiranice — de plăcere, de avere, de putere, eventual de glorie (Iuvenalis, 
10, 140 şi urm.) — îl transformă într-un personaj primejdios, gata să 
întoarcă împotriva binelui obştesc armele cu care ar fi avut datoria să-l 
apere. De multe ori, el e descris ca o făptură subumană, ale cărui defecte 
se înmulțesc prin influenţa psihologiei de masă, pentru care constituie 
un laborator de observaţie ideal. Prin număr, produce spaimă. Turma, 
gregarii milites, este de multe ori desemnată de Tacitus prin termenul 
volgus, care îmbracă în conotaţii peiorative orice formă de „masă” 
(Tacitus, Istorii, 2, 29, 5; 37, 2; 44, 5; 45,6; 93, 2; 3, 31, 2). O etimologie 
propusă de Varro derivă cuvîntul „soldat”, miles, din numărul mille 
(o mie): cuvîntul se pretează în mod deosebit la mania stilistică, dragă 
lui Tacitus, de a folosi singularul cu valoare colectivă: miles, pentru a 
indica ,soldati”, surprinşi ca o entitate. 

Exercitînd o puternică influenţă asupra claselor superioare ale socie- 
tätii imperiale, această ideologie, mai activă ca niciodată încă în secolul 
al IV-lea d.Cr., schiţa un ideal conform căruia soldatul trebuia să fie de 
origine țărănească: o temă comună repetată fără încetare de la Cato 
(Agricultura, pref. 4) la Vegetius (Epitome, 1, 3 ; cf. Maximus din Tir, 24); 
apoi, trebuia să fie cît mai „roman” cu putinţă (ce-o fi vrînd să spună 
acest cuvînt ?); de asemenea, trebuia să fie separat de societatea civilă 
(asupra acestui punct, în acord cu neoplatonicii); trebuia plătit cu parcimonie 

(gelozia socială îl orbeşte pe civil); în sfîrşit, trebuia să fie într-o mai 
mare măsură controlat şi supus printr-o disciplină nemiloasă. Întrucît 
cîinele platonician a devenit lup (Suetonius, Viaţa lui Tiberius, 25, 1), 
comandanților şi generalilor le revine sarcina de a reconstitui în soldat, 
împotriva asalturilor instinctelor (libidines, cupido), stăvilarele rațiunii 
(sapientia, prudentia) şi ale simțului moral (devotio în sensul cel mai 
larg), respectul pentru valorile morale date uitării de miles impius. 

Puterea de orchestrare a acestor „teorii despre soldat”, convergente si în 
acelaşi timp contradictorii, a acționat la fel de puternic şi asupra istoricilor 
moderni, care le-au luat pentru multă vreme drept puncte de plecare în 
încercările lor de reconstituire a soldatului real. Destul de recent, puteau 
fi încă întîlnite opinii divergente chiar în chestiuni de mare importanţă, 
precum originile recrutării, nivelul averii şi culturii şi gradul de roma- 
nitate a soldaţilor. Unele dintre ele formează şi astăzi obiectul discuţiilor. 
Dar, pe măsură ce izvoarele documentare şi-au cîștigat întîietatea asupra 
surselor ideologice, iar acestea din urmă au fost recunoscute ca atare, a 
fost posibilă obţinerea unor progrese însemnate în ceea ce priveşte cunos- 
tintele, unele coricluzii care fuseseră multă vreme general acceptate fiind 
reconsiderate. 


Teoria lui Mommsen, conform căreia înrolarea obligatorie a constituit 
sistemul principal de recrutare sub Imperiu, a fost abandonată treptat, 
în pofida eforturilor depuse de P.A. Brunt de a-i restitui autoritatea. 
Voluntariatul era prevalent cu mult înainte ca, în secolul al II-lea d.Cr., 
sistemul de recrutare locală să se generalizeze şi fără să fie nevoie de 
îmbunătățirile aduse de Severi condiţiilor serviciului. Brian Dobson a evi- 
dentiat modul în care Augustus a instituit permanenta legiunilor si reîn- 
noirea lor parțială în fiecare an — limitată la cîteva sute de bărbaţi —, mai 
curînd decît să înroleze dintr-o dată noi legiuni complete, conform stră- 
vechii practici a dilectus-ului, al cărei scop era reconstituirea unităţilor 
risipite sau distruse. Din această perspectivă, mi se pare limpede că 
armata permanentă a fost concepută încă de la început ca un sistem ce 
evita recrutarea forțată si, mai ales, în împrejurările aparte de la sfîrşitul 
războaielor civile, ca un sistem ce nu le impunea dilectus-ul cetăţenilor 
italici, chiar şi cu riscul de a prelungi excesiv durata serviciului în cazul 
celor ce rămîneau în armată (ultimile zvîcniri ale acestei perioade de 
tranziţie de la vechiul sistem la cel nou se vor face simţite, de fapt, pînă 
la revoltele din anul 14, sub Tiberius). În acest sens, voluntariatul ar 
trebui văzut ca fiind corolarul inevitabil al armatei permanente si nu, 
cum s-a întîmplat, ca o formă de evoluţie progresivă şi spontană. 

În acelaşi timp, a devenit necesară înrolarea a numeroși peregrini, nu 
numai în unităţile auxiliare, ci şi în legiuni. La o primă privire, onomas- 
tica legionarilor acredita ideea persistentei recrutării civice. Dar cazul 
Egiptului — despre care avem informaţii mulţumită corespondenţei pe 
papirus a recrutilor, care-şi înştiințau familia si prietenii de noul lor 
statut civil (de pildă, P. Bad. 72; BGU 2, 423; a se mai vedea şi P. Yale 
inv. 1545) cu aceeaşi simplitate cu care noi astăzi comunicăm o schimbare 
de adresă — ne obligă să regîndim problema: există un anume M. Longinius 
Valens, care cu o zi înainte se numea Psenamounis, fiul lui Asemos, sau 

un altul, Lucius Pompeius, fiul lui Pompeius, Niger, din tribul Pollia, 
care în realitate e fiul unui anume Syrus şi nepotul unui Apion. De aici 
trebuie oare să deducem că orice fellah egiptean putea deveni soldat şi, 
în consecinţă, cetățean la Romei? Cu siguranţă că nu. Dar trebuie să se 
mai ţină seama şi de faptul că un cetăţean egiptean elenizat nu mai era 
considerat „egiptean” în comisiile de recrutare, chiar dacă un „roman” din 
Italia nu l-ar fi recunoscut în calitate de concetätean. Acum, încă de la 
Augustus, de bună seamă că hotarul dintre înrolați si neînrolaţi nu-i 
separa pe cetăţenii romani de provincialii peregrini, ci mai curînd, în 
interiorul fiecărei provincii, pe proprietarii mici şi mijlocii integrați într-o 
structură a cetăţii (Aelius Aristides, Elogiu Romei, 78: phylokrinesantes, 
aleşi pe criterii civice) sau cel putin sătească, de poporul de rînd lipsit 
de proprietăţi, din oraşe sau de la ţară. Această linie de demarcaţie 
economică se suprapunea, pe de altă parte, cu o frontieră culturală care 
nici în acest caz nu opunea o „cultură romană” unei „culturi neromane”, 
ci cultura claselor dominate (care de altfel se identifică cu o serie de 
„culturi locale” subapreciate) culturii claselor dominante sau asociate la 
dominare, un soi de koine supranationalä, puternic modelată sau influ- 
entatä de elenism. 
Spre deosebire de recrutarea „proletară” din ultimele două veacuri ale 
Republicii, recrutarea din secolul I se baza într-o mai mare măsură pe 
provincialii înrolați în cetăţi decît pe cei din pagi, districtele rurale. 
Nivelul social a crescut probabil si în Italia: într-adevăr, se observă că 
proveniența recrutilor tinde să se concentreze în zonele pe atunci mai 
prospere, Campania şi Cîmpia Padană. Extinderea teritoriului de recru- 
tare la întregul lumii mediteraneene a permis Imperiului să concilieze 
înrolarea voluntară cu selectarea unor soldaţi potriviti fizic si care, în 
același timp, să nu aparțină claselor celor mai sărace economic şi cultu- 
ral; deci, să nu fie înfometați, dezrädäcinati, neavînd de apărat nici un 
interes şi ca atare gata pentru toate aventurile — dezertare sau revoltă —, 
ci bărbați capabili să identifice apărarea Imperiului si devotamentul în 
serviciu, jurat în mod solemn faţă de principe, cu supraviețuirea unei 
societăți din care nu erau excluşi. Pe de altă parte însă, acest tip de 
personal nu era gata să se vîndă în schimbul simplei sigurante de a nu 
muri de foame : de la serviciu se aştepta nu numai o condiţie economică 
discretă (în legiuni) sau bună (cu urcarea în grad), ci şi o înaintare în 
prestigiu şi în statutul personal (în corpurile auxiliare). Dificultăţile de 
recrutare, care de altfel ar fi suficiente pentru a explica abandonarea 
înrolării obligatorii, ar putea prin urmare să fi provenit mai degrabă 
dintr-o selecţie calitativă spontană a indivizilor ce puteau accede în 
armată, şi nu, cum s-a spus adesea, dintr-o crescîndă inapetentä a civililor 
pentru viaţa militară, din cauza riscurilor, greutăților şi constrîngerilor 
acesteia. Pentru epoca în care a trăit, Aelius Aristides confirmă ușurința 
cu care Roma își găsea voluntari în provincii (Aelius Aristides, Elogiu 
Romei, 85 şi urm.). Există totuşi un sector care întotdeauna a scăpat de 
recrutarea „civică” astfel restructurată : acela al unităţilor speciale, pentru 
care Roma nu s-a lipsit de posibilitatea de a se bizui pe populaţii extra- 
provinciale cu un înalt potenţial de război şi care aveau „culturi militare” 
complementare faţă de a sa (mauri, traci, caucazieni, persani etc.). 


SOLDATUL 105 


Augustus şi succesorii săi imediati nu-şi propuseseră nicidecum să 
creeze (şi nici măcar să încurajeze) o clasă militară care să-şi poată 
garanta reproducerea socială, un soi de armată ereditară. Apoi, inter- 
dictiile de a contracta o căsătorie legitimă pe timpul serviciului militar 
şi de a achiziţiona bunuri imobile în provincia respectivă ar fi trebuit să-l 
împiedice pe soldat să-şi construiască o familie, încurajîndu-l să se întoarcă 
în regiunea natală după lăsarea la vatră. Si sub acest aspect, provinciali- 
zarea soldatului a suferit o turnură neprevăzută. Într-adevăr, dacă cei 
400.000 sau 500.000 de soldaţi din războaiele civile pe care Augustus i-a 
stabilit în Italia în calitate de coloni n-au furnizat în nici un caz fii-soldati 
în raport cu numărul lor, foarte curînd în provincii s-a statornicit o 
proporţie directă între dimensiunile unei garnizoane regionale şi contri- 
butia acesteia la recrutare. Astfel, în prima jumătate a secolului I, cînd 
în Peninsula Iberică stationau trei legiuni, se găseau soldaţi spanioli la 
aproape toate hotarele Imperiului, pe cînd reducerea progresivă a contin- 
gentului la o legiune presupune, invers, reducerea prezenţei iberice în 
celelalte provincii. De la Augustus la Traianus şi, mai mult încă, de la 
cucerirea Marii Britanii (vechea Britannia), centrul de gravitație militar 
al Imperiului se situează pe Rin, pentru ca în secolul al II-lea să se 
deplaseze pe Dunăre, unde va rămîne pentru multă vreme ceea ce va 
provoca, în secolul următor, prevalența grupului iliric: mai întîi soldaţi, 
apoi, din soldaţi, împărați. La început provincială, recrutarea a avut 
tendinţa rapidă si spontană de a deveni regională, iar apoi locală. Fapt 
este că soldaţii înșiși erau cei mai convingători agenţi ai recrutării: 
prestigiul uniformei, al prestantei, al ceremonialului militar, dar si sigu- 
ranta zilei de mîine si constatarea nemijlocită a unei vieţi mai adesea 
liniştită decît expusă primejdiilor, pînă la Marcus Aurelius, îi puteau 
impresiona în mod pozitiv pe tinerii care, departe de tabere, influenţaţi 
de locuri comune, de clișee, de tradiționala zeflemea pe seama vieţii 
militare, ar fi respins din toate puterile ideea de a se înrola. Pînă si în 
provinciile periferice rolul hotărîtor l-a jucat fişia cea mai exterioară, 
zona în care se găseau taberele: ducînd la bun sfîrşit coeziunea unui 
mediu specific si modelîndu-i identitatea colectivă proprie, aceasta a 
sfîrşit prin a furniza esentialul recrutării si prin a stabili o continuitate 
ereditară de fapt, cu mult înainte ca puterea legislativă să fie obligată 
să o stabilească prin lege, atunci cînd barbarii au zguduit echilibrele şi 
structurile zonelor de frontieră, pămînturi ale soldaţilor. 


În vreme ce, o dată eliberat, soldatul oriental tindea mai curînd să se 
întoarcă în cetatea natală, unde uneori pătrundea în cercul magistraţilor 
şi al sacerdotilor municipali (de exemplu AE 1981, 775, din Sebaste, în 
Asia Minor), în Occident, care initial avea un caracter mai pronunţat 
rural, taberele militare au propagat în multe cazuri civilizaţia urbană si 
i-au menținut în apropiere pe soldaţii eliberaţi, independent de existența 
unor colonii de veterani instituite oficial. Potrivit datelor adunate de Eric 
Birley pentru patru provincii occidentale, o majoritate zdrobitoare (între 
65 şi 97%) de veterani a rămas după eliberare la faţa locului. Istoriografia 
a dezvoltat pe larg tema contribuţiei soldatului roman la răspîndirea 

agriculturii sedentare şi a urbanizării şi care susține efortul apărării 
militare propriu-zise prin opera sa de valorificare a teritoriilor. Aceste 
scheme au fost, pe bună dreptate, criticate pentru formulările lor sim- 
pliste, care nu tinuserä seama de situațiile agrare gi urbanistice ante- 
rioare stabilirii romanilor pe locurile respective. Dacă e să ne referim la 
cazul cel mai studiat şi discutat, acela al Africii de Nord, de bună seamă 
că „frontiera” militară nu se arată a fi constituită dintr-un mare zid care 
să-i ţină la adăpost pe rezidenții romani sau romanizați de indigenii 
nomazi alungaţi de pe pămînturile pe care le străbăteau. Apoi, începînd 
din secolul al II-lea, soldaţii romani nu se mai deosebeau etnic de popu- 
latia locală si ca atare nu reprezentau opoziţia dintre două civilizaţii în 
mod ireductibil impermeabile una faţă de cealaltă. Prin urmare, trebuie 
oare să răsturnăm vechea teză si să susţinem că, în aceste regiuni, 
soldaţii nu au avut nici un rol în lărgirea zonelor cultivate şi a urbani- 
zării? Ar fi paradoxal. 

Desigur, soldaţii nu proveneau din partea locului şi nu puteau nici 
măcar să se transforme în cultivatori atunci cînd li se plătea prima de 
lăsare la vatră, mai frecvent în pămînturi decît în bani. Dar nu pentru 
asta se grăbeau ei să-şi vîndă terenurile: deveniți proprietari funciari, 
se pomeneau situaţi într-un plan de egalitate cu clasa mijlocie din cetăţile 
de provincie, al căror tip de avere era analog. Să dăm citire textelor 
militare : atît soldaţii, cît şi veteranii se dovedesc a fi posesori de sclavi. 
Să citim contractele agrare : soldaţii apar adesea ca locatari ai terenurilor 
cultivabile. Nu sînt cetățeni, dar ridică rente funciare, iar atestarea 
drepturilor lor de „posesie” asupra terenurilor imperiale este larg docu- 
mentată. Acesta era cîndva sistemul cleruhiei elenistice: soldaţii, în 
calitate de posesori de rente supuşi regelui, își exploatau proprietăţile 
folosind o mînă de lucru salariată sau prin arendasi. 

Deci, la rîndul său, regionalizarea a presupus o înrădăcinare locală a 
soldatului, care devenea astfel mai puţin dispus să-şi părăsească teri- 
toriul. Atunci, cum s-a exprimat Cagnat, armata romană s-a transformat 
oare într-o „miliţie provincială subventionatä de către stat”? A izbutit ea 
să menţină unitatea morală necesară, în această înrădăcinare care risca 
să o dilueze cultural în mediul înconjurător ? Studiind un caz particular, 
dar semnificativ — răspîndirea folosirii epigrafiei în Britannia —, 
J.C. Mann a atras atenţia asupra modului în care lipsa de răspuns 
a populaţiei locale la introducerea de către soldaţii italici a practicii 
inscriptiilor lapidare a avut în cele din urmă efectul de a diminua zelul 
epigrafic al clasei militare, pe măsură ce aceasta s-a provincializat. 
Un caz diferit ni-l oferă soldaţii sirieni din Intercisa, în Pannonia (actuala 
Ungarie) studiaţi de Jeno Fitz. În decurs de aproape un secol, de la 
Antoninus pînă în anii 260, aceşti sirieni din Emesa (Oms), care-și 
păstrau cu tărie tradiţiile culturale și o omogenitate etnică menţinută 
printr-o endogamie riguroasă, ca si prin recrutările succesive, cu toate că 
se găseau la mare distanţă de provincia lor natală şi într-un context atît 
de diferit ca acela din Tracia, au izbutit să constituie un centru de 
atracţie, un loc de ancorare a identităţii orientale pentru întreaga pro- 
vincie, pînă într-acolo încît aceia dintre fiii lor care erau trimişi să 

servească în legiunile din Pannonia se întorceau în Intercisa pentru 
a-şi petrece perioada de după lăsarea la vatră si pentru a fi înmormîntaţi. 
În acest caz, autoritatea romană conferă un statut oficializat unui specific 
regional care, pentru mediile civile de la faţa locului, reprezintă imaginea 
Romei pe teritoriul lor. Acest exemplu, cunoscut mai bine decît altele, ne 
arată varietatea situaţiilor în care se putea stabili raportul dintre socie- 
tatea civilă şi cea militară, o varietate indicînd cît de improprie si de 
insuficientă era problematica „romanului” şi a „indigenului” în care isto- 
ricii înghesuiseră tema aculturatiei în Imperiul Roman. 

Această varietate interregională, împreună cu forţa acestor entităţi 
etnice acceptată de împărați, ar părea să fndreptäteascä criticile lui 
Tacitus, repetate ca un laitmotiv: „armate disonante prin limbă si prin 
obisnuinte” (Tacitus, Istorii, 2, 37); „o armată cu multe limbi şi obiceiuri, 
unde se amestecau cetăţeni, aliaţi, străini...” (3, 35, 5). Cît despre atasa- 
mentul crescînd al soldatului faţă de tabără, devenită sediul ,penatilor” 
săi (2, 80, 5), acesta apare în povestirea răscoalei împotriva lui Vitellius, 
reluată în mod curios în Historia Augusta ca una dintre explicaţiile 
asasinării lui Severus Alexander: acesta 'ordonase să fie transferate în 
Orient trupe de pe Rin şi de pe Dunăre, pentru o expediţie neconcludentă 
împotriva perșilor, dezarmînd astfel provinciile unde soldaţii îşi lăsaseră 
lipsite de apărare familiile şi bunurile, şi unde chiar Severus Alexander 
a trebuit să-i însoțească spre a opri atacurile barbarilor pe care le 
prevăzuseră şi de care se temuseră. Ceea ce soldaţii au considerat a fi 
o eroare strategică i-a întärîtat împotriva împăratului. Dar autorul (Cei 
doi Maximini, 7, 5) sugerează că, în aceste împrejurări, se exprimă în 
mod limpede un factor emoţional tipic pentru oamenii care identificau 
apărarea Imperiului cu aceea a „frontierei lor”, a „propriei lor bucăţi de 
Imperiu”. | 

Si totuşi, cum să nu recunoaştem, împreună cu J.F. Gilliam, că tocmai 
„loialitatea faţă de Roma a acestor romani incompleti care servesc în 
armată a susținut Imperiul si în timpul îndelungatei crize din secolul 
al III-lea”? Chiar dacă această armată a devenit permanentă, profesio- 
nistă, provincială, locală, chiar dacă cetăţenia s-a golit de conţinutul său 
politic, aceşti oameni amestecați nu s-au comportat niciodată ca niște 
mercenari. Pînă si relatările răscoalelor militare ne arată că, în sinea lor, 
identificarea cu finalitätile colective ale Imperiului îşi păstra vigoarea. 
Desigur, ei pot fi împinși de resentimente, manipulati de ambitiosi sau 
de intriganti, demoralizati de anumite împrejurări speciale de serviciu ; 
se pot afla în rivalitate cu anumite grupuri ale societăţii civile, fără ca 
din această cauză să înceteze de a-și înscrie comportamentele într-o 
atitudine de ansamblu de responsabilitate, ce poate fi calificată, în sens 
larg, ca fiind una civică. Soldatul ajungea la un nivel de „conştiinţă 
imperială”, susținut de pilastrii religiei militare oficiale care erau Roma 
Eternă, Victoria Augusta, Jupiter Capitolinul (Optimus Maximus). 
În secolul al III-lea, calendarul militar de la Dura Europos (P. Doura 54 = 
Fink, RMR 117) păstrează în continuare cadrul religios tradiţional al 
celor Șapte Coline, pe care Augustus îşi întemeiase armata regenerată 
(Horatius, Ode, 3, 5, 5-12). Tot J.F. Gilliam observă că, deşi aceste 

sărbători tradiționale nu mai aveau probabil nici o semnificaţie pentru 
soldatul din epoca severiană — şi mai putin chiar, aş adăuga, pentru acei 
coreligionari ai sirienilor pe care i-am întîlnit mai înainte la Intercisa —, 
„ele, ca şi uniforma, folosirea limitată a latinei si regulile de disciplină, 
foloseau la deosebirea soldatului de civil, fiindu-i utile soldatului spre 
a-şi aminti de caracterul special al condiţiei sale”. 

Deşi amintesc întotdeauna cu precizie traseul ierarhic, epigrafele 
soldaților trec îndeobşte sub tăcere strămutările geografice (Aurelius 
Caius, soldat al tetrarhilor, constituie o excepţie: AE 1981, 777). Totuşi, 
era un principiu bine stabilit ca promovările să presupună o schimbare 
de unitate. Atunci, această tăcere nu înseamnă oare că părăsirea propriei 
provincii natale, rătăcirea în lung şi în lat prin Imperiu, în voia reparti- 
zărilor, a campaniilor, a transferurilor, făcea oricum parte din viața 
soldatului ? Nu înseamnă oare că nici o deplasare nu putea fi văzută ca 
o expatriere ? Într-o scrisoare adresată soţiei îngrijorate de o posibilă 
mutare, un soldat egiptean pe nume Theon scrie: „înainte de toate, 
precum ţi-am spus şi prin viu grai, îngrijeste-te de tine așa încît să fii 
bine şi să nu suferi pentru că eu mă aflu pe pămînt străin; sînt obișnuit 
cu ţara si nu sînt necunoscut” (P. Oxy. 8, 1154). Călătoriile în timp nu 
nu sînt cu nimic mai prejos decît cele în spaţiu: un gal din Vienna, în 
Narbonensis, înrolat ca soldat simplu în Britannia, a devenit, cincizeci 
şi şapte de ani mai tîrziu, primipilus (altfel spus, comandant secund) al 
legiunii I Italica, plasată la Novae, în Moesia (AE 1985, 735); cu acest 
grad, care încununează cariera unui ofiţer provenit din trupă si care îi 
deschide, foarte tîrziu în cazul lui, porţile ordinului ecvestru, împlineşte 
în sfîrşit jurămîntul depus faţă de Victoria Augusta în momentul înrolării. 
Inrolîndu-se, soldatul roman nu știe dacă va vedea sau nu cîmpul de 
bătaie, însă cunoaşte oricum riscurile la care se expune si, eventual, îşi 
doreşte să le întîlnească. 


Textele antice nu scapă nici o ocazie de a exalta separarea dintre 
militari şi civili impusă de Augustus: de la plasarea legiunilor la periferia 
Imperiului (Dio Cassius, 52, 27), la separarea în locurile de spectacol din 
capitală (Suetonius, Viaţa lui Augustus, 44, 1). Fraza inter paganos miles 
corruptior, „soldatul se corupe mai mult în contact cu civilii”, sună, la 
Tacitus (Istorii, 1, 53, 14), ca un adagiu de străveche înţelepciune ce 
justifică, în numele binelui soldaţilor, faptul că ei trebuiau plasați departe 
de oraşe, care îi moleseau. N-o fi fost însă obsesia de a trebui să li se 
furnizeze soldaţilor o locuinţă rechizitionatä (hospitium), cu titlu per- 
manent sau temporar, cea care a contribuit la inspirarea unor afirmaţii 
atît de strîns legate de virtuți? Citite literal, aceste dispoziţii ar fi făcut 
din soldat un personaj ţinut mereu la distanţă, lăsat în afara societăţii 
civile pe tot parcursul unei lungi paranteze, care foarte adesea reprezenta 
cea mai mare parte a vieţii sale adulte. Aşa marginalizat, cum ar fi putut 
el evita crearea unui contrasistem propriu de valori, o mentalitate si o 
cultură de castă ale cărei ecouri le vom regăsi atît în jargonul militar, 
cît si într-o îndîrjire de a rade de pe fața pămîntului cetăţile şi locuitorii 
lor, atunci cînd războiul civil le oferea ocazia? Astăzi abandonat, cel 
puţin în forma pe care i-o dăduse Rostovzev, acest portret al soldatului 

roman ca marginal a fost propus din nou în ultimii ani de diverşi autori, 
care au căutat să introducă paralele cu armatele Europei medievale şi 
moderne. În acest caz, armata romană îşi regăseşte acea nuanță pito- 
rească ce îi lipsea atît de mult. Dar, este acesta cu adevărat scopul pe 
care istoricul trebuie să şi-l propună cu orice pret? Trebuie el să caute 
în Barry Lindon al lui Thackeray ceea ce Petronius nu ne-a spus? 

N 

Voi răspunde în continuare argumentelor pe care unii ar vrea să le 
deducă din sermo militaris. Să trecem însă imediat la o altă chestiune: 
ne permit izvoarele să recunoaștem comportamente familiale specifice 
care diferențiază societățile militare de cele civile? Un articol recent a 
pornit de la raritatea mormintelor din Britannia (actuala Marea Britanie) 
executate de către rudele defunctului, pentru a deduce izolarea familială 
a soldaţilor datorată recrutării extraprovinciale. Această concluzie, contra- 
zisă de toate studiile precedente pe tema armatei din Britannia, ar fi 
suficientă pentru a dovedi cît de simplist este raționamentul. Dar ceea 
ce ne interesează cel mai mult în această problemă este să înţelegem de 
ce familia e atît de putin prezentă în inscripţiile funerare ale soldaţilor. 
Aceştia aveau garanţia automată a unei înmormîntări demne, mulţumită 
contribuţiei pe care o depuneau în „seiful” unităţii. Această solidaritate 
instituțională era întărită de o solidaritate profesională spontană, prin 
care soldaţii își asumau răspunderile îngropării tovarăşilor. Forma cea 
mai naturală a unui astfel de angajament o constituia, atunci cînd se 
putea, aceea care îi lega pe fraţi: într-adevăr, epitafurile o menţionează 
adesea, fără ca prin asta să ne fndreptäteascä să gîndim că fratele res- 
pectiv era singura rudă din zonă sau că defunctul era celibatar. De fapt, 
comemorarea unui soldat de către un frate nu face parte din sistemul de 
responsabilități familiale privind onorurile funebre, ci reprezintă forma 
ideală de celebrare din partea unui tovarăș de arme, un commilitio. 
Totodată, frecvenţa sa dovedeşte prezenţa unei dimensiuni colective în 
alegerea profesiei militare în unele familii şi, de asemenea, înfăptuirea 
de către statul major a unei politici de reapropiere familială în aceeaşi 
unitate ori cel putin în aceeași garnizoană. 

Pînă la domnia lui Septimius Severus, soldatului care era celibatar în 
momentul înrolării nu i se permitea să contracteze o căsătorie recunoscută 
de dreptul roman. Invers, situația de concubinaj în care multi soldați 
trăiau era legalizată în: momentul eliberării din serviciu, iar partenera 
sa „peregrină”, ca de altfel şi copiii născuţi din această uniune, primeau 
chiar cetăţenia romană. Prin urmare, chiar mentinînd un principiu teo- 
retic foarte rigid, ce nu îngăduia nici o apropiere a serviciului militar de 
viaţa de familie, autoritatea militară închidea ochii în privinţa vieții 
particulare a soldatului. Soldatul se putea „descurca”. Pe multi îi vedem 
convietuind cu o hospita (0 „gazdă”), numită si focaria. Acest din urmă 
termen, tipic pentru limba militară, nu mai e înţeles în sensul originar 
de „fată de la bucătărie”, ci o desemnează pe cea care, în afara taberei, 
în canabae, „îi pregătea masa” soldatului. În testamentul militar este 
permis ca o parte din depunerile obligatorii ale soldatului să fie lăsate 
acestei focaria, care, altminteri, n-ar fi avut nici un drept asupra moştenirii 

(P. Wisconsin 14; BGU 2, 6000; P. Princ. 57). Eventualii copii poartă 
numele ei, pînă la sfîrşitul serviciului tatălui (P. Oxy. 3, 475 = Sel. Pap. 337). 
Alţi soldaţi au o „sclavă”, care, de bună seamă, nu se mărginește la a se 
ocupa de aranjarea lor în oraș, dat fiind că le face copii, sclavi la rîndul lor. 
Un veteran al flotei de la Misena, care avea chiar două sclave, a cerut 
în testamentul său să fie eliberate, numindu-le legatare cu drepturi egale, 
la fel ca pe fiica născută de una dintre ele (BGU 1, 326 = FIRA 3, 50). 
Chiar dedicatia de pe mormîntul unui pretorian din partea unei femei 
care iniţial îi fusese sclavă, iar apoi soţie, ne face să întrezărim o situaţie 
asemănătoare (CIL 6, 32678). Prin urmare, soldatul nu-i nicidecum con- 
damnat la a frecventa prostituatele care, de altfel, nu lipsesc din rîdurile 
populaţiei din canabae. 

Documentaţia papirologică ne arată mai ales soldaţi care trăiesc iai 
ghezeste în cadrul unei legături stabile, de multe ori împreună cu fiice 
şi surori ale unor soldaţi ca si ei, iar inscripţiile confirmă o aspirație 
generalizată pentru o viaţă de familie analoagă celei a civililor. În prac- 
tică, ei îşi recuperează toate drepturile de cetăţeni, pentru care inter- 
zicerea căsătoriei constituie o restricție gravă, justificabilă numai în acel 
drept de excepţie pe care îl reprezintă ius militare. Revanşa valorilor 
morale asupra normei conduce, într-o primă etapă, la neutralizarea inter- 
dictiei, iar în final la suprimarea acesteia. De fapt, la Roma, nu poate 
exista succes social fără întemeierea unui nucleu familial respectabil. 
Ca si notabilitätile sau mestesugarii din oraşe, militarii pun să fie din 
ce în ce mai des reprezentaţi pe monumentele funerare împreună cu 
familiile lor, revendicîndu-si astfel un puternic conformism moral si 
social. Apoi, clasa militară, viguroasă prin coeziunea si solidaritatea ei 
profesională, care explică anumite tendinţe endogamice, își manifestă 
totuşi voinţa de inserare în societate, cultivînd legăturile primare cu 
familia, dar şi, pe măsura răspîndirii recrutării locale, cu rădăcinile 
geografice. Astfel, nu ne va. surprinde tonul ideologic al epitafurilor 
membrilor săi mai putin zgîrciţi în cuvinte: „a trăit cu cinste”; „a prestat 
serviciul fără să se cruţe” ; „am trăit cît mi-a fost dat tinînd întotdeauna 
la bine, în chip cinstit, sărac, fără să fac rău nimănui şi de asta oasele 
mele se bucură”, formulă ce se regăseşte, cu excepţia cîtorva detalii, pe 
un mormînt din capitală şi pe unul din Dalmația (LS 2028 si 2257). 
Dimpotrivă, se va observa absenţa comentariilor în epitafurile soldaţilor 
căzuți în luptă (ZLS 2305-2312), ceea ce nu înseamnă că această armată, 
înmultindu-si contactele cu viaţa civilă, îşi pierduse simţul valorilor 
războinice. Numai împrejurările, imprevizibile în momentul intrării în 
serviciu, hotărau asupra tipului de existenţă al soldatului roman, care se 
aştepta la aceeaşi recunoștință pentru meritele sale, fie că era pace sau 
război. Mai surprinzătoare este absenţa în oraşe a „monumentelor celor 
căzuţi”, cum au existat, de pildă, în cetăţile greceşti. Epitaful lui Iulius 
Quadratus Bassus, ucis în timpul campaniei din Dacia, constituie o 
excepţie. Corpul i-a fost adus la Perge, oraşul său natal, si condus cu 
cortegiu prin tot orașul (AE 1933, 268; cf. PIR 1, 508). Dar aceasta s-a 
petrecut pentru că ceremonia, care îi aducea onorul unui militar de foarte 
înalt grad, a avut loc din iniţiativa si pe cheltuiala împăratului Hadrianus. 

Trebuie atunci, în celelalte cazuri, să interpretăm tăcerea publicului ca 
pe o mărginire a patriotismului civililor şi a solidarităţii lor cu soldaţii? 
Poate că, mai simplu, principele îi încuraja pe civili mai curînd să-i 
celebreze victoriile decît să-i pomenească pierderile din armată. 


Afirmată încă din vremea lui Augustus, legătura de apartenenţă a 
soldatului faţă de împărat (milites mei) îi determină acestuia obligaţiile 
şi privilegiile. Soldatul justifică aceste privilegii ca recompensă pentru 
sacrificiile sale personale. Mărimea preţului ce trebuie plătit oferă ceva 
mîngîiere invidiei civililor, atenuînd frica pe care soldatul le-o inspiră 
printr-un sentiment de superioritate condescendentă. Dificultatea ser- 
viciului militar şi-a găsit expresia populară în diferiţi termeni metonimici 
simbolizînd viaţa în armată, militia. Unul dintre ele este sarcina, de la 
numele boccelei pe care, după Marius, soldaţii o purtau pe umeri în 
timpul deplasărilor. Potrivit comentatorilor, greutatea acesteia era între 
20 şi 50 de kilograme. 

Mai există un termen ce revine adesea: sudor, sudoarea, concomitent 
produs si dovadă a labor-ului soldatului, semn al dăruirii consimtite a 
persoanei sale şi al renunţării la comoditätile vieţii civile. „Să lase în 
seama noastră sudoarea vărsată, praful şi toate celelalte”, se înflăcărează 
Marius îndemnîndu-și trupele, „cei ce-și află mai mare plăcere în festi- 
nuri” (Sallustius, Războiul lui Iugurtha, 85, 41). Imediat ce soldatul o 
reclamă ca pe un privilegiu, civilul reclamă din nou sudor-ul ca si cum 
ar fi o datorie. Generalilor ce trebuie să reia controlul unor trupe slăbite, 
Vegetius le recomandă să impună un antrenament dur, „pînă ce încep să 
asude” (Epitome, 3, 4), ilustrînd astfel valoarea implicit mîntuitoare a 
sudorii. Conceptul trece cu toată naturaletea în limbajul administrativ, 
unde se vulgarizează într-o expresie surprinzător metonimică : o lege din 
anul 369 îşi propune să-i descopere pe cei care nu au „asudat în serviciul 
armatei”, ci au îndeplinit pur si simplu slujbele de la palat (Codul lui 
Theodosius, 7, 20, 10; cf. şi 7, 1, 8, din 365). 

Transpiratia este atît de strîns legată de activitatea militară, încît 
împăratul, commilito al trupelor, nu se poate eschiva de la a asuda şi el, 
cu scopul de a-şi manifesta simţul datoriei, de a oferi un exemplu de 
disciplină a strămoşilor şi de a trezi devotiunea nemărginită a oame- 
nilor” ; „tu, care le aduceai escadroanelor soldaţilor pulberea si sudoarea 
imperiale” : astfel preamăreşte Plinius virtuțile militare ale lui Traianus, 
înainte de a prezice vremurile pelerinajului cu vizita la „cîmpia ce ţi-a 
absorbit sudoarea” (Panegiricul, 13, 1 şi 15, 4). Natura divină a împăra- 
tului nu are a se teme de a-şi amesteca pretioasele umori cu ale tovarä- 
şilor săi de arme si de a pecetlui cu ei, prin această libatiune fiziologică, 
un pact inviolabil. Printr-o mişcare semantică inversă (efectul, sudor, 
pentru cauză, militia), metonimia se realizează în mod concret, şi chiar 
hiperbolic, în biografia fantastică pe care Historia Augusta i-o face 
întîiului Maximinus, împăratul-soldat prin excelenţă: „De multe ori își 
aduna sudoarea, păstrînd-o în cupe sau într-un vas, aşa încît să poată 
arăta două sau trei sextare” (Cei doi Maximini, 4, 3). Presupusul autor 
al acestei Vieţi, Iulius Capitolinul, exploatează gustul publicului său 

pentru mirabilia, acele fenomene extraordinare cărora epoca Antichității 
tîrzii le îÎnmulteste consemnările, multumindu-se în același timp să atribuie 
autenticitate istorică unui joc de cuvinte inspirat neîndoielnic din reper- 
toriul clasic al glumelor populare legate de soldaţi. 

Dacă, într-un discurs oficial, transcendenta persoanei împăratului 
înnobilează si reablitează sudor-ul militar, faptul în sine nu izbutește să 
sporească valoarea meseriei armelor în opinia civililor. Sub aparenţa 
elogiului, exagerarea citită în textul menţionat din Historia Augusta, în 
raport direct cu monstruozitatea fizică şi cu originea barbară atribuită 
lui Maximinus, face insuportabil excesul fiziologic, evidențiind astfel în 
mod deosebit ambivalenta profundă — admiraţie si dezgust deopotrivă — 
a imaginii soldatului în opinia civililor. Adevăratul soldat se măsoară 
după sudoarea pe care o produce. Dar, în acelaşi timp, toată această 
sudoare provoacă repulsie: o confirmare imediată a neomeniei condiţiei 
militare în raport cu valorile civile şi, concomitent, o justificare a unei 
sporiri a rigorii faţă de nelinistitorul personaj care e soldatul. 

Ca atare, făcînd din sudoare un semn imediat inteligibil al romanitätii, 
cineastii de la Hollywood demonstrează că au citit sau că li s-au citit 
textele latinești. Contrasensul îl constituia extinderea la toţi romanii a 
acestui atribut specific militar. Dar această inconsecventä nu ne va 
surprinde: aşa cum a dovedit în mod strălucit analiza semiologică a lui 
Roland Barthes, pentru Hollywood, Roma nu serveşte decît la nutrirea 
miturilor americane. 


Într-un pasaj cu totul anacronic, Titus Livius justifică politica lui 
Augustus anticipînd cu patru secole instituirea soldei militare. Orice 
sträduintä merită un salariu, spune el, invocînd principiul potrivit căruia 
ar exista o legătură între labor si voluptas (54, 5, 4). Să lăsăm deoparte 
sărăcia acestei deghizări pseudofilosofice. Urmînd un raţionament mult 
mai concret, împăratul a considerat că tranzacţia încheiată cu soldatii, 
în schimbul sfertului de veac din existenţa lor pe care ei i-l consacrau, 
îndreptăţea ca, în chip de contrapartidă, să le fie oferită o oarecare 

„consolare”. Opinia publică, în marea ei majoritate, nu împărtășea acest 
punct de vedere. 

In textul lui Titus Livius, folosirea termenului voluptas vrea să însemne 
că puterea de cumpărare a soldei nu acoperea doar strictul necesar, ci 
permitea si ceva în plus. Într-o societate săracă, unde pentru cei mai 
mulţi simpla supravieţuire era o problemă, mai mult decît un concept 
moral, voluptas constituia un indice al nivelului social. În schimb, devenea 
o chestiune pur morală recunoașterea sau nu a legitimitätii accesului 
unui anumit grup la voluptas. Această legitimitate le-a fost complet 
refuzată soldaţilor, oricare le era originea, întrucît ascensiunea lor socială 
era văzută ca o transgresare a valorilor stabilite. Felix militia ironizează 
Iuvenal în Satira XVI, făcînd un joc de cuvinte între cele două sensuri 
ale adjectivului : atît pentru că fericirea nu-i făcută pentru soldat, cît şi 
pentru că soldatul a avut într-adevăr noroc obţinînd atîtea avantaje 
necuvenite, cu atît mai evidente în cazul pretorienilor de care vorbeşte 
poetul. Paralela cu epocile străvechi, care respectaseră riguros principiile 

tradiţionale, într-o viziune oarecum mitizată, oferă un arsenal nelimitat 
de argumente spre a-i repune la locul lor pe soldaţii corupți de därnicia 
excesivă a principelui, putin lipsind ca ei să fie puşi în aceeași oală cu acele 
făpturi încă şi mai scandaloase în insolenta lor felicitas care sînt libertii. 

Pe de altă parte, voluptas e considerată incompatibilă cu virtuțile 
militare ce trebuie să garanteze siguranţa lumii civilizate. Teama de a-l 
vedea pe soldat molesindu-se în lux şi pierzînd disciplina vetus e atît de 
puternică pentru civil, încît acesta înclină să se asigure închipuind sistemul 
de viaţă din armată mai spartan decît era în realitate. În Historia 
Augusta, Avidius Cassius şi Severus Alexander, ambii prezentaţi ca 
modele de severitate disciplinară în termeni uneori identici, trebuie să 
aducă la ordine legiuni deosebit de dezmätate — însemnînd legiuni orien- 
tale, dat fiind că, pentru romani, Orientul rămîne „creuzetul tuturor 
viciilor”. Printre alte nelegiuiri, aceşti soldaţi obișnuiau să facă, nici mai 
mult, nici mai puţin, băi calde (Viaţa lui Avidius Cassius, 5, 5; Viaţa lui 
Severus Alexander, 53, 2); ca şi cum fiecare tabără militară n-ar fi putut 
dispune de propria instalaţie termală, mai mult sau mai putin spațioasă 
şi perfecționată, potrivit cu însemnătatea unităţii şi cu posibilităţile 
locului : situată într-o construcție adiacentă sau nemijlocit în interiorul 
taberei, ca în cazurile reprezentate de Chester, Vindonissa sau Lambaesis, 
aceasta nu era cu nimic mai prejos faţă de băile din cetate. Uneori, 
funcționarea ei necesita o muncă dificilă pentru aducerea apei şi a com- 
bustibililor, ceea ce dovedeşte importanţa atribuită acestui element tipic 
pentru viaţa citadină, câre nu reprezenta doar o comoditate, ci şi un loc 
fundamental al contactului social. Astfel, de pildă, micile terme de la Bu 
Njem, vechiul Gholaia din Tripolitania, au fost puse la punct în mai puţin 
de doi ani de la sosirea romanilor. Centurionul aflat la comandă la acea 
vreme şi-a descätusat suflarea poetică compunînd în cinstea zeiţei Salus 
un poem în septenari iambici. lată cîteva versuri: „Cît de bine am putut 
am sfințit numele (de Salus) si am dăruit tuturor adevăratele ape Salutare, 
în atîta dogoare pe aceste coline pururi nisipoase sub schimbătorul vînt 
de miazăzi, încît, înotînd în pace, să poată îmblînzi vîlvătăile arzătoare 
ale soarelui” (IRT 918, vv. 9-13). 

De aceea, în ce priveşte baia, soldatul nu are puternicele prejudecăţi 
culturale ale ţăranilor, a căror revanșă asupra cetăţii se exprimă de 
multe ori, la sfîrşitul Antichității, prin distrugerea edificiilor termale. 
Totuşi, orăşeanul, condamnîndu-l la blestemul sudor-ului, îi refuză si 
acea voluptas a băii, dovedindu-si astfel ignorata în ce priveşte „adevă- 
ratul soldat”. 

Mai mult încă decît ca un personaj iubitor de plăceri, soldatul este 
văzut ca o făptură plină de dorinţe, impulsuri şi pofte. Acești termeni 
revin necontenit în scrierile lui Tacitus, potrivit căruia, am văzut deja, 
pasiunea dominantă a militarilor este mînia, inspiratoarea faptelor lor 
cele mai nesăbuite. În denuntarea exceselor soldätesti, antimilitarismul 
roman subliniază în mod special, subtil dar eficient, dat fiind că se 
adresează maselor înfometate, o înclinaţie care le rezumă pe toate cele- 
lalte: bulimia. Imaginarul popular roman îl înfăţişează îndeobște pe 
soldat ca pe un mîncău sau un lăcomilă — asemenea călugărului din Evul 

Mediu -— şi, de asemenea, ca pe un bäutor nesätios. În poemul despre 
războiul civil declamat în Satyricon de poetastrul Eumolpus, un soi de 
listă parodică de locuri comune, se spune: „oşteanul/ Rătăcitor şi-narmat 
jinduieste comorile lumii./ Gura flămîndă-i dibace”? (Petronius, Satyricon, 
119, 31-33). În Viaţa fictivă a lui Maximinus, prezentat drept soldatul 
simplu care a ajuns la purpura imperială, se susține că el era în stare 
să bea într-o zi o amforă capitolină de vin (26 litri) şi să înghită patruzeci 
de livre de carne (Cei doi Maximini, 4, 3). Într-un discurs în care polemica 
împotriva armatei e dusă pînă la limita de toleranţă a destinatarului său 
imperial, Libanios descrie „soldaţi care-şi cheltuiesc toată vremea în 
mijlocul satului, adormind lîngă o nemăsurată grămadă de vinuri şi de 
merinde” (Libanios, Discurs despre protecţie, 5). Iar loan Hrisostomul, 
schițînd portretul unui anume Cornelius, centurion model, menit să 
devină creştin la puţină vreme, precizează că acesta „nu-și petrecea viaţa 
în festinuri, betii şi chiolhanuri”, lăsînd astfel să se înțeleagă că el nu 
împărtășea apucăturile camarazilor de arme (loan Hrisostomul, A șaptea 
cateheză baptismală, 29). De bună seamă, nu-i o întîmplare că acuzele de 
genul acesta se înmulţesc în secolul al IV-lea, cînd nevoile armatei sînt 
considerate responsabile pentru noile poveri fiscale. 

Totuşi, autorii cei mai porniţi să denunțe aceste excese prezintă în 
alte părți un tablou complet diferit al dietei în taberele militare : de pildă, 
cînd îl arată pe „bunul împărat” Hadrianus împărțind ratia soldatului, 
adică slănină, brînză şi apă amestecată cu oţet (Historia Augusta, Viaţa 
lui Hadrianus, 10, 2); Caracalla, altminteri foarte denigrat, își macină 
singur grîul pentru pîinea coaptă pe cărbuni, fără mai mari pretenții 
decît „ale celui mai sărman soldat” (Herodianus, 3, 7, 5 şi urm.); la rîndul 
său, Iulianus „mănîncă în picioare, aidoma soldaţilor, o mîncare puţină 
şi proastă” (Ammianus, 25, 4, 4). În aceste texte se recunoaște descrierea 
ratiei de mars distribuită pe timpul expedițiilor, chiar dacă „galetele” 
luaseră de mult locul pîinii nedospite. Acest arhaism constituie o referință 
ulterioară la regimul sever din vremurile de demult, pe care civilii l-ar dori 
restabilit în toată rigoarea sa. Dimpotrivă, denuntarea, neîndoielnic exage- 
rată, a luxului mesei întărește anumite chestiuni polemice mai substan- 
tiale : pretinsa dispariţie a disciplinei si a spiritului de sacrificiu; costul 
considerat excesiv şi nejustificat al bugetului armatei. Mai e şi ocazia de 
a-l zugrăvi pe soldat ca pe o făptură animalică, lăsată în voia instinctelor 
primare, străină de acea rațiune ce guvernează atît cosmosul, cît si legile 
cetăţii, si care merită, prin urmare, să fie tratată cu o cît se poate de 
mare rigoare şi să fie repusă pe locul pe care îl merită în societate. 

Dacă părăsim limbajul vechii diatribe politice pentru acela al actualei 
sociologii a consumurilor și izvoarele literare pentru cele documentare, 
constatăm că soldatul de garnizoană îşi poate permite un minimum de 
luxuri alimentare si o sofisticare gastronomică indicînd deja o primă etapă 
în ascensiunea socială. Dat fiind că furnizorii intendentei imperiale îi 
asigură suficiente merinde, el nu disprețuiește prilejurile de a-şi îmbunătăți 


2. Caius Petronius Arbiter, Satyricon, trad. rom. Eugen Cizek, Hyperion, 
Chişinău, 1991, p. 199 (n.t.). 

ratia alimentară. Apreciazä mai cu seamă produsele sărate, condimentele, 
saramurile. Corespondenta cu familia sau între tovarăşi pune în evidență 
locul delicateselor în viaţa şi preocupările soldatului: stridii la Vindolanda, 
garum, sparanghel şi zburătoare în Egipt. Resursele rețelei de solidaritate 
familială şi profesională sînt foarte adesea puse în slujba mesei sale, al 
cărei nivel alimentar este net superior față de cel al maselor şi care 
indică, nu fără o oarecare ostentatie, demnitatea rangului său. Cercetarea 
arheologică a depozitelor de resturi menajere de pe lîngă tabere dovedeşte 
că se consuma carne în cantităţi mari, contrar unei prejudecăţi a civililor 
romani, preluată nemijlocit de istoricii moderni. La rîndul lor, voluptates 
ne îndeamnă să introducem chestiunea nivelului economic al soldatului 
roman. f 

Era soldatul imperial un biet amărît, moştenitor al soldatului proletar 
de la sfîrşitul epocii republicane, mînat de necesitățile aspre să-şi înstrăi- 
neze existența de om născut totuşi liber şi să-şi riște viața pentru o soldă 
abia suficientă ? Ori împăratul îi garanta o bunăstare de invidiat şi chiar 
invidiată de civilii aflați la un nivel social echivalent? Urmîndu-i pe 
anticii care, după caz, au exprimat ambele aprecieri, istoricii moderni 
s-au împărțit asupra acestui punct, la fel cum se împărțiseră în ches- 
tiunea originii sociale a soldaților. De altfel, cele două probleme sînt 
legate : o armată prost retribuită nu i-ar fi putut atrage decît pe proletari, 
pe cînd o recrutare din clasele mijlocii ar fi trebuit să presupună un 
tratament economic demn. 

Transformarea armatei republicane (care era, în esenţă, o armată de 
tîlhari) într-o armată regulat administrată şi retribuită se numără, cu 
siguranţă, printre cele mai însemnate rezultate ale operei lui Augustus, 
această complexă restructurare constituind o excelentă piatră de încercare 
pentru soliditatea noilor instituţii. Pentru soldat, la prima vedere, bilanţul 
este de departe negativ: reducerea profiturilor decurgînd direct din cuce- 
rire, dat fiind că aceasta suferă o stagnare sau cel puţin o încetinire şi 
că prada de război îi revine de drept împăratului; sfîrşitul întrecerii în 
promisiuni demagogice între ,stäpînii războiului” şi unificarea cliente- 
lismului militar, acum monopolizat de principe ; epuizarea posibilităţilor 
de anexare de pămînturi pe care să fie stabiliți veteranii, drept recom- 
pensă. De acum, soldatul nu se mai poate aștepta să facă avere în cîțiva 
ani de campanii: dacă ţine cu adevărat să se bucure de roadele sacrifi- 
ciului său, trebuie să aştepte (admitînd că mai rămîne în viaţă) pînă la 
sfîrşitul unui serviciu îndelungat. După o perioadă de așezare a noului 
sistem administrativ al armatei, pe timpul căreia insuficienţa resurselor 
s-a confruntat cu o mentalitate înrădăcinată în vechiul sistem — exprimată 
în revoltele militare din anul 14 d.Cr. —, rotația efectivelor si noile surse 
de finanţare au permis să i se asigure soldatului niște avantaje institutio- 
nalizate, reglementate, în măsură să înlocuiască riscantele si aleatoriile 
profituri ce fuseseră posibile la sfîrşitul Republicii. Apelînd la o evaluare 
şi motivare psihologică diferită, noul sistem nu a putut evita efectele 
manifestate asupra compoziţiei sociale a contingentelor. 

Dacă se ţine seama numai de simpla dimensiune a soldei propriu-zise 
(stipendium), aşa cum fac anumiţi istorici, nu se poate ajunge decît la 


116 OMUL ROMAN 


concluzia că soldatul era tratat foarte rău. Prea puţinele reajustări care 
să-i fi menţinut puterea de cumpărare în perioadele de depreciere a 
monedei (solda nu s-a schimbat de la cel de-al doilea război punic pînă 
la Caesar, apoi de la Caesar pînă la Domitianus si, în sfîrșit, de la 
Domitianus la Septimius Severus) şi însăşi slăbiciunea acestor reajustări 
reduc solda la un cîştig de mizerie în comparaţie cu salariile artizanilor 
şi funcţionarilor. Pe de altă parte, acest fapt nu i-a împiedicat pe contem- 
porani să judece mărirea hotärîtä de Septimius Severus ca fiind scandalos 
de generoasă. În acest sens, se impun două consideraţii. Cea dintîi e că 
soldatul nu poate dispune decît de o mică parte din această soldă, cîtă 
vreme din ea se scad retinerile legate de costul meselor şi depunerile 
obligatorii în casa unităţii, care nu sînt utilizabile înainte de lăsarea la 
vatră. Cea de-a doua e că variaţia retributiilor în funcţie de gradele 
militare era atît de mare, încît civilul putea să-și facă o idee foarte 
deformată despre solda obișnuită, observînd nivelul de trai al ofiţerilor: 
un prefect de legiune primea o leafă de patru ori mai mare decît un 
centurion, care, la rîndul său, primea de opt ori solda unui subofițer si 
de şaisprezece ori mai mult decît un legionar: pe vremea Republicii, 
acest din urmă raport era doar de unu la doi. În rîndul oamenilor de 
trupă, solda mai varia între legionari, auxiliari şi marinari, pe cînd 
pretorienii se bucurau de un tratament privilegiat. 

Trebuie oare să ne înduioşăm pentru soarta soldatului imperial? 
Se pare că nu, si din motive felurite. În primul rînd, e o eroare de perspectivă 
să ne imaginăm solda ca pe un echivalent al salariilor de astăzi sau chiar 
al salariilor din Antichitate, cărora li se opune conceptul de stipendium, 
ireductibil ideologic la conceptul de salarium. Apoi, avantajele obţinute 
de soldat din serviciu trebuie măsurate pe distanţa unei întregi cariere 
(militia), de la prima de înrolare la cea de demobilizare, trecînd prin 
toate cîştigurile intermediare, fie financiare sau juridice (ca de pildă 
scutirile fiscale). Am mai avut prilejul să definesc militia romană ca fiind 

„un soi de plan de economisire, cu vărsăminte de prime periodice în 
cursul contractului şi constituirea unui capital disponibil la scadentä, 
sporit prin dobînzi sub formă de prestigiu social”. În sfîrşit, dacă darurile 
acordate periodic soldaţilor de către împărați (donativa), pe care „litera- 
tura de senzație” le-a supradimensionat fabulos, nu trebuie supraesti- 
mate, nu este cazul să credem nici că banii care intrau în zonula (centura) 
soldatului se mărgineau la soldă. Legate inițial de succesele militare, 
aceste acte de dărnicie au căpătat, în timpul Imperiului, caracterul unor 
celebrări oficiale : urcarea pe tron şi aniversările următoare ale acesteia 
şi, mai cu seamă, începînd cu Antoninus, sărbătorile jubiliare, ca şi 
evenimentele dinastice privind persoana succesorului desemnat. Aceste 
daruri sînt cunoscute mai bine în cazul Imperiului tîrziu, cînd înmulțirea 
lor aproape că a compensat — sau a provocat — dispariţia stipendiului, 
ceea ce a dus pur şi simplu la modificarea terminologiei soldei regula- 
mentare. În cazul Imperiului timpuriu, ar mai trebui să se ţină seama 
şi de o întreagă serie de gratificatii minore, despre care izvoarele literare 
vorbesc putin, însă care, adunate, sporesc solda într-un chip deloc 
neglijabil: diferite subsidii, pentru sare (salgamum), pentru cuiele de la 

încălțări (clavarium), pentru mesele rituale (epulum), care alcătuiau o 
listă lungă pe calendarul militar. La aceste prime fixate prin calendar 
sau prin obicei şi la pomenitele donativa regulate se mai puteau adăuga 
gratificatii speciale pentru trupele angajate în bătălie sau chiar în simple 
manevre, efectuate sub conducerea nemijlocită a împăratului, așa cum 
s-a petrecut de pildă la Lambesa, sub Hadrianus. 

Numai efectul cumulativ al acestor avantaje, concretizat mai ales la 
sfîrşitul serviciului, poate explica atît răbdarea cu care soldații au supor- 
tat stabilitatea seculară a soldei, redusă deja în secolul al IV-lea la o 
valoare nesemnificativă ca putere de cumpărare, cît şi absența unor 
revolte militare născute din proteste împotriva insuficientei ori neregula- 
ritätii plăţilor, spre deosebire de cele ce se petrecuseră în epoca repu- 
blicană şi aveau să se petreacă în armata bizantină. În acest fel, cifrele 
stipendiului si indicaţiile de ansamblu ce ni s-au transmis în legătură cu 
o relativă bunăstare a numeroşi soldați şi veterani devin din nou incom- 
patibile. În sfîrşit, înţelegem mai bine cum armata imperială a putut să 
atragă oameni ce nu erau constrînşi să se înroleze din griji presante 
legate de propria supraviețuire. Desigur, trebuie să se țină seama de 
diversitatea condiţiilor individuale şi, mai mult chiar, de inegalitatea de 
tratament economic în diferitele tipuri de trupă. Cetăţenii romani prin 
naștere, mai ales dacă proveneau dintr-un mediu superior faţă de medie 
în ce privea bunăstarea şi educaţia, puteau fi mînati de speranţa de a 
urca în grade de subofițer sau chiar de centurion, a căror retributie era 
de invidiat. Omologii lor străini, cărora li se refuza un număr considerabil 
de avantaje materiale, mai ales consistenta primă de eliberare din ser- 
viciu, aveau în compensație, chiar dacă nu avuseseră niciodată prilejul 
să facă dovada curajului lor în luptă, garanţia de a obţine, o dată cu 
vîrsta, cetățenia romană şi, pe cît se pare, această avansare în statutul 
juridic personal şi-a păstrat atractivitatea pînă la edictul lui Caracalla. 
Apoi, pentru unele popoare din lumea antică, meseria armelor constituia 
o vocaţie tradițională: neputînd-o exercita decît urmîndu-l pe împăratul 
roman, ei acceptau condiţiile acestuia fără nici o obiectie. Era greu ca un 
ansamblu destul de variat de grupuri sociale şi etnice, fiecare cu propriile 
motivații, să poată fi oprit să se înroleze. Este însă normal ca tocmai un 
înrolat în infanteria marină, arma cea mai declasată şi mai prost retri- 
buită, să-şi declare în epitaf: „M-am născut în cea mai adîncă mizerie; 
apoi, ca soldat în infanteria marină, am servit şaptesprezece ani sub 
Augustus, fără supărare şi nici părere de rău, pînă la eliberarea regula- 
mentară” (CIL 6, 938). 


Elementele de care dispunem pentru a evalua nivelul de trai al 
soldatului imperial se pot preta, la rîndul lor, la interpretări contra- 
dictorii. De exemplu, corespondenţa soldaților cu familiile lor, păstrată 
în cîteva papirusuri egiptene, ni-i înfăţişează foarte dependenţi de acestea 
pentru a se echipa, îmbrăca, pentru a-și îmbunătăţi hrana sau a plăti 
unele distracții, mai ales în momentul intrării în serviciu (cînd sînt 
tirones, „boboci”) şi în primii ani de militia. Dacă, apoi, încearcă să fie 
promovați, darurile în natură sau în bani pesin se dovedesc cu mult mai 

eficiente decît scrisorile de recomandare, cum constată cu resemnare 
soldatul din infanteria marină Claudius Terentianus, pentru a-și îndrep- 
tăţi noua cerere de fonduri adresată tatălui său, Claudius Tiberianus, 
soldat şi el: „Iar, dacă divinitatea o doreşte, aştept să trăiesc cu putin 
şi să fiu transferat într-o cohortă. De fapt, aici fără bani nu se face nimic, 
iar scrisorile de recomandare n-au nici o valoare dacă nu ne ajutăm 
singuri” (P. Mich. 8, 467 lat. = Pighi 4). Promisiunea legată de modestia 
traiului riscă într-adevăr să rămînă o bună intenţie, si poate că acest 
tînăr, supraestimînd ceea ce trebuia să constituie nivelul de viaţă militar, 
trăiește deasupra propriilor mijloace. Nu avem oare în faţă încă unul 
dintre acei tineri care, nemulțumiți de subsidiile militare, se folosesc de 
iubirea proprie părinţilor, povestind modul cum camarazii îşi bat joc 
de ei? Cum putea fi atît de lefter el, un copil de soldați (cf. BGU 3, 814)? 
Chiar tinînd cont de potrivirea argumentatiei în cazul unui fiu cheltuitor, 
această anecdotă rămîne semnificativă : de la un soldat se aşteaptă să 
arate în nivelul de trai demnitatea poziţiei sale sociale şi bunăstarea de 
rigoare. Pe de altă parte, trebuie să notăm că legionarii egipteni plasați 
la porţile Alexandriei trimit propriilor familii un număr de pachete egal 
cu al celor primite, dacă nu chiar mai mare (e vorba de pachete conținînd 
produse alimentare şi artizanale de negăsit în sate). De multe ori, sumele 
cerute de ei de la rude sînt legate de plata comisioanelor cu care au fost 
însărcinaţi. Dintr-o dată, ne dăm seama de răspîndirea în mediul militar 
a unei mentalități consumiste cu adevărat uluitoare, presupunînd înclina- 
ţia în același timp financiară si psihologică de a consuma cu mult mai 
mult decît strictul necesar. Încă de mult s-a observat atracţia exercitată 
de taberele militare asupra activităţii de producţie si de comerț din 
Imperiul Roman, însă această schemă rămîne oarecum teoretică, chiar 
atunci cînd se întemeiază pe date arheologice incontestabile. Corespon- 
denta soldaţilor, constînd adesea în lungi liste de cumpărături, de expe- 
dieri şi de primiri de felurite produse, comparînd preţuri, calităţi şi 
disponibilitäti în diferitele zone, ne oferă fundamentele socio-psihologice 
ale acestui fenomen. Convieţuirea soldaţilor cu populaţia civilă, conse- 
cintä a recrutării locale, îi permite armatei să desfăşoare o funcţie de 
stimulare a consumului, atît prin exemplul oferit de propriul sistem de 
viaţă, cât şi asumînd rolul de intermediar, prin rețeaua contactelor sociale, 
între produsele cele mai rare, exotice chiar, şi provincialii din partea 
locului. Dacă termenul „romanizare” poate indica inserarea unor culturi 
locale, sectoriale, în circuite de schimb mai ample, atunci putem spune 
că soldatul a fost un agent economic al romanizării. 

Să ne întoarcem însă la ceea ce, din punctul de vedere al poziţiei 
economice, constituie specificitatea soldatului. Mai mult decît bogăţia, 
ceea ce îl caracterizează e dispunerea de bani lichizi, într-o societate în 
care aceştia lipsesc adesea şi unde împrumuturile mobiliare, dacă se ţine 
seama de ratele aproape cămătăreşti practicate în mod legal, sînt deosebit 
de rentabile. De foarte multe ori, în contractele ce ne-au parvenit, soldaţii 
apar dînd bani cu împrumut, iar la moartea lor, soldaţii sau veteranii par 
să fi investit o parte considerabilă din propriul patrimoniu în numeroase 
împrumuturi personale. În acest chip se explică şi relativa sărăcie a 

averilor legionarilor (bona domestica) înregistrate de oficiul egiptean al 
impozitului pe succesiune, o altă explicație putînd fi căutată în investiţiile 
imobiliare făcute pe timpul serviciului. Cît despre micimea depozitelor 
forțate (bona castrensia) ce intră în posesia moștenitorilor soldatului 
defunct, ea ar dovedi că, excepţie făcînd solda, celelalte gratificatii vărsate 
legionarilor, mai ales donativa, erau imediat disponibile (trebuie notat că 
textul lui Vegetius, utilizat în celălalt sens, folosește donativum în sensul 
de stipendium : Epitome, 2, 20). Ca atare, pentru soldat, mulţumită posibi- 
lității de a profita de o parte din cîştiguri, acestea aveau în practică o 
valoare mai mare decît cea nominală. Astfel, găsim armata romană 
într-un rol destul de neașteptat, dar a cărui însemnătate n-ar trebui 
subestimată, şi care ilustrează bine faptul că soldatul se află în zona de 
contact dintre circuitul monetar activat de administraţia imperială şi o 
economie țărănească si în mare parte autarhică, ce-şi procură din greu 
lichiditätile pretinse de fisc. Atît consumînd, cît si împrumutînd sume 
mici, soldatul alimentează și răspîndeşte formele monetare ale economiei. 

O altă trăsătură a averii în armată este acumularea ei mai mult pe 
familii decît pe indivizi, într-un mediu în care solidaritätile se întemeiază 
pe faptul că exercitarea profesiei militare era împărtăşită de mai multi 
membri ai aceleiaşi familii. Astfel, cei mai norocoşi adună cîstigurile 
provenite din serviciul celor dispăruţi, care se adaugă la transmiterea 
ereditară a averilor însumate de-a lungul generațiilor. Dacă ţinem seama 
că din doi soldaţi care se înrolează la douăzeci de ani — după estimările 
lui E. Burns — numai unul ajunge la lăsarea la vatră, putînd astfel 
profita de efectele multiplicatoare ale diferitelor forme de avantaj econo- 
mic procurat de desfăşurarea completă a unei cariere, vom înțelege cum, 
pentru soldatul roman, a reuşi însemna în primul rînd a supraviețui sau, 
mai bine zis, a trăi mai mult decît ceilalți eventuali soldaţi din familia 
sa şi a ajunge viu la capătul serviciului. În acest chip putem înţelege de 
ce, în sursele de care dispunem, veteranul mijlociu este mai înstărit şi 
în acelaşi timp mai respectat decît soldatul mijlociu. La această loterie 
a vieţii, soldatul nu apărea dezavantajat faţă de civil — păstrînd asupra 
acestuia, pe cît se pare, un ușor avantaj pînă la vîrsta de patruzeci de 
ani —, dar, cel puţin din punct de vedere economic, avea de pierdut dacă 
extrăgea, ca să spunem așa, un număr prost. Cît despre promisiunea 
imperială a primei de lăsare la vatră la capătul unei militia complete, ea 
trebuia ţinută numai pentru jumătate dintre cei cărora le fusese făcută, ceea 
ce determina ţinerea oamenilor în serviciu şi dincolo de durata legală. 

Tinînd seama de posibilitatea morţii, care îl ameninţă pe soldatul 
roman din Imperiul timpuriu mai mult prin condiţiile generale ale demo- 
grafiei antice decît prin riscurile meseriei, ne întoarcem încă o dată la 
cercetarea nivelurilor patrimoniale ale acestei categorii: de fapt, monu- 
mentele funerare constituie un instrument de măsură ceva mai putin 
imprecis. Poate din cauza caracterului public al profesiei lor — la Roma 
ceea ce este public fiind menit să lase o urmă epigrafică monumentală 
—, dar poate şi pentru că se mîndreau cu condiția aleasă, soldaţii au 
acordat mormîntului, altarului sau pietrei funerare o însemnătate cu 
totul aparte, dacă e să o comparăm cu clasele sociale de nivel echivalent. 

Cum o minoritate a lor pomenea şi costurile acestora, Richard Duncan-Jones 
a putut releva si comenta cam douăzeci de preţuri. Ostentaţia funerară 
apare mai vie în Italia decît în Africa, iar soldaţii din peninsulă, mai bine 
plătiţi, nu se sustrag acestei emulatii. În perioada de care ne ocupăm, 
mormintele lor se situează într-o gamă de preţuri între 500 şi 1.250 de 
denari, față de o medie de 200 în Africa, în vreme ce, să ne amintim, 
solda anuală a unui legionar era de 300 de denari. Este adevărat că 
monumentele construite pentru soldaţii şi subofiterii aflaţi în serviciu de 
către moştenitorii lor se menţin în general între minimele prevăzute de 
casa unităţii sau de colegiul funerar, ca primă de deces. Dimpotrivă, 
veteranii, în cea mai mare parte a lor, îşi construiesc mormintele încă din 
timpul vieţii: atunci ei cheltuiesc de trei ori pe atît, sau chiar mai mult, 
fără altă limită decît libera alegere a comitentului. Într-adevăr, nu reuşim 
să descoperim vreo proporție medie între grad şi cheltuielile de înmor- 
mîntare : un centurion din Africa ajunge să cheltuiască 15.600 de denari, 
faţă de cei 2.500 ai unui tovarăș de-al său, tot din Africa. Doi veterani 
africani cheltuiesc aceeaşi cifră (6.500 denari) cît un centurion, tot din 
Africa. Dacă aceste cifre, care ne arată arbitrarul unor opţiuni pur perso- 
nale, ne interzic aproape orice abordare statistică, ele ne ajută cel putin 
să înţelegem atît eterogenitatea averilor individuale în sînul grupului 
militar, cît si diversitatea aspirațiilor culturale şi a sistemelor de valori, 
condiţionate la rîndul lor de puternicele impulsuri unificatoare ale mediului. 


Soldatul imperial a avut mult de îndurat pînă s-a descotorosit de 
epitetele de ,täran” (rusticus, agrestis) ce i-au fost date în cursul ultimului 
veac al Republicii, cu toate conotatiile peiorative pe care orășenii, încă 
din romanul grec, le atribuiau oamenilor de la ţară: naivitate, vulgari- 
tate, prostie. Ei nu pricep farsele celor de la oraş, cărora le cad în plasă 
cu naivitate pînă în clipa cînd explodează în reacţii de o brutalitate 
extremă (Tacitus, Istorii, 2, 88, 4 şi 3, 32, 4). În secolul al III-lea, portretul 
convenţional al soldatului mai este încă aplicat la soldatul tipic al epocii, 
panonicul: „De altfel, bărbaţii din acele legiuni, pe cît sînt de mari si 
vigurosi la trup, gata să se bată şi să ucidă, pe atît sînt de tari cap şi 
neputincioşi să bage de seamă orice se petrece cu viclenie sau înşelă- 
ciune” (Herodianus, 2, 9, 11). Aceste locuri comune sînt întărite prin 
unele teme anacronice, precum personajul teatral al soldatului, ale cărui 
läudärosenii de prostovan se exprimă printr-o vorbire aparte, în tirade 
pompoase în care cuvintele se ciocnesc unele de altele, cu un efect sonor 
amintind de ciocnirea armelor. Era însă soldatul roman cu adevărat 
ignorantul grosolan pe care scriitorii ni-l înfăţişează îndeobşte ? 

Autorii Antichității ne-au transmis unele citate, dar mai ales termeni 
izolaţi, care aparţin în sens propriu limbii vorbite în tabere, sermo 
militaris: este o probă denaturată prin izolarea din contexte şi prin 
transcrierea unor enunturi tipic orale. Modernii au înclinat să vadă în 
asta un simplu jargon, semn de recunoaştere si factor de identitate pentru 
un grup care — se spune — ar fi fost ţinut la marginea societăţii respec- 
tabile. De fapt, corpusul care ne-a parvenit, alcătuit din propoziţii foarte 
limitate, constituie un ansamblu eterogen în care lingviştii contemporani 

ar putea identifica uneori o „limbă de grup”, alteori o „limbă a 
specialiştilor”, iar în alte cazuri un „nivel al limbii”. Mai ales necunoas- 
terea limbii colocviale, a acelui sermo vulgaris vorbit în general în tot 
Imperiul, i-a făcut pe unii moderni să exagereze deosebirea dintre limba- 
jul militar şi cel comun. Trăsăturile cele mai evidente ale lui sermo 
militaris : căutarea forței de expresie, a conciziei, gustul expresiilor ironice, 
umoristice (acea iocositas indicată de Petronius, Satyricon, 82), imagina- 
tive, metaforice, împinse uneori pînă la deformarea grotescă, fantezia în 
crearea de neologisme, toate acestea poartă semnul unui registru popular 
al limbii, ce stă la baza unui limbaj militar care-i putea părea obscur 
neinitiatului atunci cînd desemna sensurile tehnice ale profesiei. Apoi, 
armata romană acoperea două arii lingvistice foarte diferite, Occidentul 
latinofon şi Orientul elenofon, în care latina era impusă ca limbă militară 
oficială, ce trebuia folosită în arhivele şi hîrtoagele taberelor auxiliare, 
şi ale celor legionare: pe atunci, era suficient ca soldaţii care se îndelet- 
niceau cu scrisul (mai ales așa-numiții signiferi) să fie în măsură să scrie 
în latină. Aceasta nu înseamnă că unii soldaţi de origine orientală nu 
erau în stare să scrie într-o latină cît se poate de demnă, cel mult marcată 
de cîte o interferenţă sintactică si fonetică cu greaca, pe care, alături de 
limba locală, o vorbeau în mod curent. Această situație i-a acordat armatei 
un rol însemnat în schimburile si influenţele dintre greacă si latină, 
conferind limbii militare anumite aspecte tipice ale limbilor de comu- 
nicare internaţională. Prin precocitatea lor, multe dintre aceste influențe 
sugerează chiar că, la sfîrşitul Republicii, cancelaria militară romană 
adoptase proceduri consolidate în armatele elenistice, care, tocmai, ofereau 
un exemplu de armată permanentă. Astfel, simbolurile tahigrafice folosite 
în dregătoriile armatei (notae militares) îi desemnează prin literele grecești 
theta si tau respectiv pe soldaţii căzuţi în luptă şi pe supraviețuitori. 
Prima dintre aceste litere face loc chiar derivatului latinizat thetatus („căzut 
în luptă”), ceea ce ilustrează bine latura tehnică a lui sermo militaris. 
Schimburile dintre greacă şi latină desfăşurate prin circulaţia soldaților 
în spaţiul mediteranean pot lua si forme mai putin rafinate : ne-o dovedeşte 
acel soldat care, într-un desen mural de la Pompei, latinizează verbul 
grecesc binein (în sensul latinului futuere) spre a-şi preamări performanţele 
erotice : găsim aici latura de jargon a lui sermo militaris, dar probabil că 
libertii greci transplantati în Occident nu foloseau un limbaj foarte diferit. 

Ar fi interesant de evaluat raportul dintre soldaţii bine instruiți si cei 
înzestrați doar cu o formare rudimentară, însă documentele care să facă 
posibilă o statistică sînt rare: există un papirus, păstrat la Hamburg, 
care ne informează despre nivelurile diferite de alfabetizare coexistente 
într-o aripă a cavaleriei egiptene în anul 179 (P. Hamb. 39 = Fink, 
RMR 16). Pe acest sul, 80 de oameni dintre cei circa 500 care alcătuiau 
această unitate au atestat în limba greacă, unul după altul, primirea 
anuală cuvenită a ratiei de fin: un exerciţiu de scriere, de şase rînduri 
în medie, pe care 36 dintre beneficiari au fost în stare să-l facă singuri, 
iar dintre aceştia 11 au scris şi pentru un camarad analfabet, faţă de cei 
56 pentru care au trebuit să scrie alţii, din care însă 3 erau în stare să 
semneze. Deci, în această unitate auxiliară, recrutată aproape în totalitate 

în Egipt, şi ca urmare, în principiu, de limbă greacă, cei ce nu ştiu să 
scrie reprezintă majoritatea, iar raportul nu se modifică nicidecum dacă 
li se adaugă cele 12 mfini care, în fragmentul păstrat, au scris exclusiv 
pentru alții, grup alcătuit în parte de signiferi, profesioniștii gradati ai 
scrierii.. Cît despre grupul alfabetizatilor, acesta prezintă o extremă 
varietate în devierile de la norma lingvistică: unele ortografii deosebit 
de defectuoase exprimă de fapt aproximările foneticii. Totuşi, se cade să 
notăm că soldaţii nealfabetizati în greacă puteau fi alfabetizati în 
egipteană şi că, oricum, în această trupă, priceperea de a scrie în greacă 
era mai răspîndită decît în rîndurile populaţiei civile. Cu titlu comparativ, 
cererile de înscriere la distribuirile gratuite de grîu descoperite la 
Oxyrhynchos (secolul al III-lea d.Cr.), prezentate de civili apartinînd 
straturilor mijlocii şi superioare ale cetăţii, arată că peste două treimi 
dintre acești civili nu ştiau să scrie în greacă. Dacă se ia însă în 
consideraţie abilitatea de a scrie în latină în armata orientală, aceasta 
apare rezervată unui grup si mai restrîns. Dar o asemenea minoritate 
accede la o cultură „vehiculară” relativ uniform de la un capăt la celălalt 
al Imperiului, fapt demonstrat de remarcabila asemănare în modul de 
scriere în latină în Egipt si în Britannia. 

Editorii täblitelor de lemn (acoperite sau nu cu ceară) care au fost 
descoperite în cursul ultimilor ani în tabăra de la Vindolanda ne ajută 
să observăm cum, alături de un anumit număr de scrieri neîndemînatice, 
se întîlneste o majoritate de scrieri dezinvolte şi bine alcătuite şi chiar 
cîteva pilde de caligrafie. Aici, mi se pare, găsim o confirmare a aparte- 
nentei unor soldaţi la o categorie urbană mai curînd înstărită si instruită. 
Un veteran din Ancyra (Ankara de astăzi) si soția sa îi asiguraseră fiului 
lor, născut în tabără — de unde si numele său, Castrensis —, o educaţie 
îngrijită. Pe o stelă, ei deplîng moartea, la treisprezece ani, a acestui 
adolescent „împodobit cu toate fînfätisärile gratiei, înţelepciunii şi culturii 
(paideia) (AE 1981, 784, prima jumătate a secolului al III-lea). Tot astfel, 
legionarii şi subofiterii constituie una dintre categoriile care preferă să-şi 
inscriptioneze pe mormînt epitafuri în versuri, imitînd clasa municipală, 
fără ca exemplul să fie urmat de elitele aristocrate, care, în Imperiul 
timpuriu, nu cunoşteau această practică. Dacă nu proveneau din cetate, 
soldaţii se găseau la rîndul lor în contact cu tovarăși de arme educați în 
spirit de urbanitas, iar coincidenta, păstrată multă vreme, dintre ierarhia 
militară si ierarhia socio-culturală, pe toate gradele, implica frecventarea 
unor reprezentanţi ai unei pături superioare. Aşa cum a scris René 
Rebuffat, pentru gradati viaţa militară constituia „o adevărată şcoală 
lingvistică”. In caz că nu o cunoșteau bine, aceasta îi învăţa, ca şi pe unii 
dintre soldaţi, o latină curentă, purtînd pecetea vremii şi a unui mediu 
nu foarte erudit, o latină cu o sintaxă simplificată faţă de lexic, dar care 
constituia vehiculul unei culturi literare nu tocmai neglijabile şi, într-un 
cuvînt, „robuste”. Aceste reflecții au fost inspirate de studierea producţiei 
poetice, păstrată în inscripţiile conducătorilor de post de la fortăreața 
severiană Gholaia (actualmente Bu Njem, în Libia). Găsim aici un centu- 
rion de origine africană, M. Porcius lasuchtan, cuprins de näzuinta de a 
egala versurile — senari iambici de o factură destul de apreciabilă — 

predecesorului său Q. Avidius Quintianus, născut într-un mediu latinofon 
şi strălucitor, produs al şcolii unui grammaticus. La rîndul lor, amîndoi 
serviseră sub ofițeri superiori a căror situaţie socio-culturală privilegiată 
își află o confirmare în recenta publicare a unei corespondențe latinesti 
între sotiile unor comandanti ai unităţilor plasate în Britannia, de-a 
lungul Zidului lui Hadrianus : cel mai vechi autograf latin cunoscut scris 
de o mînă feminină. 

Prin urmare, armata romană nu era un fel de pustiu intelectual si 
cultural. Ar fi trebuit să ne surprindă contrariul, într-o armată a cărei 
forță îşi avea originea într-o „cultură militară” în sensul puternic al 
termenului (cultură ca împletire a unor cunoștințe şi tehnici predate 
oamenilor proporţional cu responsabilitätile respective) şi într-o formaţie 
morală si psihologică în care „disciplina”, în sensul tehnic al cuvîntului, 
nu reprezenta decît unul dintre aspecte. Din acest punct de vedere, 
armata a constituit un spaţiu de unificare culturală și un factor de 
aculturare a noilor membri, pe măsură ce ariile geo-sociale ale recrutării 
variau. Pe de altă parte, tendinţa crescîndă către un caracter ereditar 
spontan al acestei profesii a întărit nucleele active cultural din sînul 
grupului, care s-au afirmat treptat în încercările din secolul al III-lea. 
La sfîrşitul acestui secol, venirea la putere a militarilor capătă o dimen- 
siune de reînnoire culturală, în măsura în care, pentru a înfrunta marile 
probleme politico-administrative, propune o mentalitate si niște atitudini 
mai ,Stiintifice”, un rationalism mai mult „tehnic” decît filosofic, menit 
inevitabil a se ciocni cu umanismul idealist, liberal si individualist al 
culturii dominante pînă în acel moment. 

Să trecem de la cuvînt la imagine. Astăzi există tindinta de a se 
abandona ideea unei „arte a soldatului”, dat fiind că pătura militară s-a 
mulțumit să introducă, pe monumentele funerare ornate cu motive icono- 
grafice (o minoritate în comparaţie cu totalitatea), simple referinţe profe- 
sionale în interiorul unor formule şi motive decorative adoptate în mod 
obișnuit în societatea civilă. Este probabil, însă nu şi demonstrabil, ca 
sculptorul să fi fost în unele cazuri un soldat, fără ca de aici să rezulte 
o deformare marcată a mesajului ideologic. Tot astfel, soldaţii s-au con- 
format obisnuintelor funerare (incinerare si înhumare) si comemorative 
(altar, stelă, sarcofag) comune, utilizate în fel şi chip, în funcţie de 
perioadă şi de regiuni. Însă -reprezentările funerare au exprimat întot- 
deauna o dublă exigentä : sublimarea valorilor militare, fără ca de altfel 
acestea să fie excluse din esenţa universală o umanităţii obișnuite. Soldatul 
roman îi cerea artistului, care nu întotdeauna izbutea la fel de bine, să 
exalte, cum ar fi spus Alfred de Vigny, acea servitude et grandeur militaire : 
arme şi uniforme în tripla lor valoare: regulamentară, funcțională şi 
metonimică ; seriozitatea profesională, bravura militară (dovedită prin 
decoraţiile etalate cu mîndrie) şi, în cazul gradatilor, sentimentul autori- 
tätii, atitudinea responsabilă si hotärîtä, prestanta fizică, sporită prin 
prestigiul uniformei. Această „autoritate” a soldatului își află expresia 
cea mai evidentă — însă nu magnilocventă — în sculpturile în relief ale 
unor militari cu platosä (Zoricati), influențate nemijlocit de statuile monu- 
mentale ale împăratului echipat în comandant suprem, unde legăturile 

reciproce care-l unesc pe soldat cu căpetenia Imperiului sînt vizibile în 
chip limpede. Ambii incarnează o forţă ce se vrea liniștită, sigură pe sine, 
asemănătoare într-un fel cu sobrietatea „păzitorilor” din cetatea plato- 
nică, în măsură să canalizeze către obiectivele cuvenite thymos-ul, vio- 
lenta potenţială, şi să stăpînească dorinţele. Asprimile si riscurile vieții 
militare, cruzimea acesteia, legalizate prin funcţionare, sînt şterse, 
trecute sub tăcere, neutralizate: soldatul își afirmă cu nu mai puţină 
insistenţă apartenenţa la structura organizatoare ce se opune dezordinii 
barbare ; stăpînirea de sine, triumfătoare asupra violenţei naturii umane 
şi întărită de disciplina, înţelepciune si cunoaştere în același timp. Cînd 
e să aleagă o imagine care să-i perpetueze amintirea ca individ, soldatul 
roman nu se vrea reprezentat în culmea acțiunii miliatre, în violenţa 
bătăliei, cum au procedat uneori predecesorii săi greci, de la care cavale- 
ria auxiliară de la începutul Imperiului a preluat temele cele mai crude. 

Deci, soldatul roman nu se foloseşte de eficienţa mortală a armatei 
romane cu scopul de a-l intimida pe civil sau de a-şi afirma propria figură 
socială, eficiență exploatată, dimpotrivă, fără rezerve în reprezentările 
triumfale ale artei oficiale. De altfel, contrastul dintre aceste două icono- 
grafii nu se oprește aici: dacă arcurile si coloanele ne-au obișnuit privirile 
cu imaginea multiplicată a unui soldat anonim, „standard”, lipsit de 
emoţii si de individualitate (imaginea cea mai potrivită pentru a asigura 
societatea civilă asupra modului în care este apărată), dimpotrivă, prin 
intermediul stelelor şi altarelor funerare, armata romană se transformă 
într-o galerie de identități capabile să depună mărturie pentru adeziunea 
lor la idealul individualist pe care încă de multă vreme îl afirmase 
civilizaţia clasică. „Realismul idealizant”, care în arta triumfală negli- 
jează chipurile pentru a se concentra asupra faptelor de vitejie, înde- 
plineşte o funcţie inversă în reprezentările funerare ale clasei militare. 
Acest atașament faţă de „portret”, deosebit de dezvoltat în Italia la 
sfîrşitul epocii republicane, de unde mai apoi se räspîndeste în garni- 
zoanele provinciale, populate la început cu recruți din peninsulă, exista 
şi în Orient, dacă e să ne luăm după acel recrut din Egipt a cărui primă 
scrisoare adersată familiei conține un „portret” de-al lui, executat neîndo- 
ielnic pe papirus (BGU 2, 423). Acum, succesul acestui tip de repre- 
zentare, în rîndurile soldaţilor Imperiului, succes prezentat de Bianchi 
Bandinelli ca tipic pentru o artă „democratizată”, se conformează pe 
deplin unei anumite structuri „democratice” a armatei romane : o armată 
care nu s-a închis niciodată în sine ca o castă, care nu a creat „genealogii” 
militare, nici măcar în epoca în care a devenit, de fapt, ereditară; o 
armată care a transmis valorile claselor umile sau mijlocii, însuşindu-și, 
din mers, formele divulgative ale culturii de elită, ale clasicei paideia. 

Pe măsură ce se înaintează în epoca imperială, reprezentările funerare 
în ţinută de luptă dispar, lăsînd locul celor în care soldatul îmbracă 
ţinuta regulamentară simplă (tunică si manta pe umeri), mai asemănătoare 
cu vestimentația civililor, sau, uneori, de-a dreptul toga, simbol civil prin 
excelenţă (cedant arma togae !), care, probabil, în unele cazuri exprimă 
dobîndirea cetăţeniei la capătul serviciului. In alte cazuri, soldatul e 
însoţit de tatăl sau de fiul în togă. Această schimbare a fost interpretată 
uneori ca fiind reflexul unei pretinse amestecări ce s-ar fi petrecut, într-o 

etapă tîrzie, între sfera civilă şi cea militară si al unei şi mai discutabile 
slăbiri a caracterului războinic al meseriei. Va fi însă suficient să-l citim 
pe Ammianus Marcellinus pentru a ne convinge că soldatul din secolul 
al IV-lea nu devenise „un artizan sau un funcţionar care, la nevoie, poate 
şi să se înarmeze şi să meargă la război”. De fapt, funcţia militară îşi 
păstrează întreaga specificitate, însă această mutație în imaginea pe 
care soldatul doreşte să o ofere despre sine dovedeşte voinţa de a împăr- 
tăşi cu civilii celebrarea, revendicarea, punerea în practică a aceloraşi 
valori culturale, acelea pe care aristocrația le afirmase ca valori predo- 
minante. Soldatul, ori cel putin subofiterul şi centurionul, pe care i-am 
văzut uneori ispitind Muzele, odihneşte pentru vecie într-o atitudine de 
om de cultură (musikos aner, vir litteratus), fără a face referire la meseria 
sa pămîntească mai mult decît o fac civilii. Ca si în cazul acestora din 
urmă, se întîmplă să-l vedem cu un volumen în mîini, un sul de papirus 
sau pergament în care unii au dorit să recunoască matricola de înrolare 
în armată, în timp ce este vorba de obiectul cultural prin excelenţă, de 
forma sub care s-au transmis textele literare pînă la apariţia codex-ului. 
Fără a renega condiţia militară, acești soldaţi au vrut să demonstreze că 
aceasta nici nu-i exclusese din lumea civilă, nici nu-i împiedicase să 
cunoască „adevăratul bine”. Concomitent, chipurile tind să-şi piardă din 
individualitate şi mai ales veşmintele pierd din realism. De fapt, atunci 
cînd nu poartă togă, soldatul din secolul al IV-lea este reprezentat cu 
tunica plisată tipică pentru Imperiul timpuriu, abandonată între timp ca 
uniformă regulamentară, şi înlocuită cu o tunică cusută si cu mînecile 
tubulare, strămoaşa vestimentatiei moderne, camisia (initial termen din 
jargonul militar). Invers, această nouă uniformă, bine reprezentată în 
iconografia oficială, în frescele de la Luxor sau în mozaicul cu „Marea 
urmărire” din Piazza Armerina şi care l-ar reduce imediat pe soldat la 
simpla condiţie militară, nu apare pe nici un monument funerar. 

Această abandonare a realismului în avantajul unui expresionism 
idealizat, renunţarea la portretul individual pentru exprimarea aparte- 
nentei la o categorie umană — socială si spirituală — mai amplă nu sînt 
incompatibile cu păstrarea specificitätii militare şi a spiritului de echipă. 
Dimpotrivă, ele exprimă incontestabil nevoia de afirmare şi de recu- 
noastere a soldatului în practica culturală a elitelor, de unde civilii sînt, 
din contra, prea lesne înclinați să-l excludă, păstrîndu-i reputaţia traditio- 
nală de grosolănie. Ne revine prin urmare nouă, la rîndul nostru, să 
supunem unei revizuiri această apreciere, a cărei substanţă se regăsește 
încă la istoricii moderni, fără ca totuși să cădem în exagerarea inversă: 
nu exista oare o oarece diferenţă între reprezentarea pe care acești 
militari voiau s-o dea despre sine şi personalitatea lor reală? La această 
întrebare se poate obiecta că o supraestimare analoagă trebuia să existe 
şi în rîndurile civililor. Pe de altă parte, oare aceşti militari cu „suflet 
bun” nu se reduceau la acea minoritate mai înstărită care îşi putea 
permite să facă față cheltuielilor pentru un mormînt împodobit? Totuşi, 
important este faptul că aceste reprezentări se regăsesc pe toate nive- 
lurile ierarhiei şi în toate tipurile de unităţi, ceea ce arată răspîndirea 
fenomenului si valoarea de exemplu, de stimul, pe care acesta îl putea 
avea într-o structură atît de puternic integratoare. 

De altfel, problema propriei identități, cu care războinicul roman se 
confruntase mereu, în dubla sa funcţie de protector al ordinii civile şi de 
specialist al violenţei primitive, pulsionale, nu a încetat să-l preocupe pe 
soldatul imperial. Iniţial, această problemă fusese reprezentată, depă- 
şită, integrată atît în conştiinţa individuală, cît şi în cea colectivă prin 
intermediul reprezentărilor lui furor. Se poate presupune că, în epoci 
ulterioare, succesul obținut în mediile militare de religia mithriacă ar 
trebui explicat astfel, cu viziunea antitetică, ierarhizată, urmărind subli- 
marea forţelor primordiale, pe care aceasta o propunea omului. 


Nu putem fi decît frapati de distanţa existentă între imaginea și 
discursul pe care soldatul le prezintă despre sine şi cele de proveniență 
civilă. Ca în parabola cu elefantul și orbii, „civilii” îşi făuresc despre 
soldat o idee pornind de la formele parţiale si particulare sub care li se 
înfăţişează vastul organism al armatei romane şi, chiar mai des, pornind 
de la absenţa soldaţilor în peisajul lor obişnuit. Pentru a înţelege mai 
bine superficialitatea, de multe ori dezamăgitoare, a imaginii pe care 
aceştia şi-au format-o despre soldat în primele două secole ale Imperiului, 
trebuie deci să se ţină seama întîi şi-ntîi de condiţiile în care civilii 
puteau fi în contact cu militarii. 

Dintre marile oraşe ale Imperiului, cele a căror opinie a avut influenţă, 
s-a exprimat si ne-a putut parveni, Roma şi Alexandria sînt singurele a 
căror populație a avut sub ochi nemijlocit o prezență militară masivă şi 
permanentă. În cazul Romei, este vorba în primul rînd de trupele cel mai 
bine tratate economic si cel mai strict legate de vicisitudinile Imperiului, 
pretorienii ; în al doilea rînd, de cohortele urbane, cele mai specializate în 
menţinerea ordinii ; în sfîrşit, de garda personală a împăratului, care oferă 
imaginea cea mai puternică a unei barbarizări a armatei: acest ansamblu 
eterogen al forţelor sale cele mai puţin reprezentative nu era în măsură să 
lumineze populaţia capitalei asupra naturii armatei romane în ansamblu. 

Peninsula italică, pe care Augustus o tinuse într-un anumit sens sub 
presiune militară, prin instituirea de numeroase colonii de veterani gata 
să-i asigure mînă forte în caz de nevoie, a continuat să se demilitarizeze. 
Nu că ea ar fi încetat să contribuie la recrutarea soldaţilor, dat fiind că 
cei 4.500 de pretorieni — 10.000 începînd de la Domitianus — au fost, pînă 
la Severi, înrolați în mare parte în Italia, ci mai curînd pentru că își 
pierde obisnuinta cu prezenţa regulată a soldatului pe teritoriul ei. Civilii 
au contact cu militarul numai cînd acesta e în permisie sau ca veteran, 
adică în perioadele în care soldatul se întoarce la viaţa civilă. Realitatea 
armatei li se înfățișa acestora numai în împrejurări episodice, însă dra- 
matice si traumatizante, ce lăsau în amintire urme durabile : cînd pämîn- 
tul italic devine cîmpul de bătaie al pretendentilor la tronul imperial. 
Herodianus descrie bine, în cazul anului 193, panica civililor italieni, 
felul în care „de multă vreme străini de tot ceea ce privea armata şi 
războiul,... se tulburau din cauza neobișnuitului eveniment” (2, 11, 3-6). 
Amintirea precedentă a unor întîmplări la fel de tragice data din anul 69, 
cînd se ciocniseră trupele lui Vitellius şi ale lui Vespasianus. Nici în acest 
caz condiţiile nu erau cele mai potrivite pentru a inspira o apreciere obiec- 
tivă asupra soldatului. Acesta din urmă devine un personaj nelinistitor, 

atît în amintirea trecerii sale, cît și în lucrarea înfăptuită de imaginaţie 
asupra acestui individ, plasat între timp la frontiere atît de îndepărtate, 
încît deveneau mitice, unde se presupune că frecventarea continuă a bar- 
barilor nu poate să-l „civilizeze”, ci, dimpotrivă, trebuie să-i accentueze toate 
elementele care îl predestinează pentru rolul de perturbator al vieţii civile. 

În cazul provinciilor, chiar al celor mai apropiate de limes situaţia se 
prezintă, în esenţă, cam la fel: o dată trecut secolul I şi o dată părăsite 
marile concentrări de legiuni plasate iniţial în inima acestor teritorii, 
soldatul este, şi în acest caz, o creatură străină ce intră în contact cu 
provincialii doar ca agent de rechizitie şi reprimare, care se prezintă 
pentru a-şi retrage creditul pe surplusul economic al civililor. Sînt rare 
regiunile precum Egiptul, unde absenţa unui limes propriu-zis înmulțește, 
pe ansamblul teritoriului provinciei, prilejurile de contact social, econo- 
mic, familial si uman între civili şi soldați. O asemenea apropiere nu 
implică neapărat o mai bună înţelegere şi cu atît mai puţin o osmoză, dar 
îngăduie, cel putin, o mai bună cunoaştere reciprocă a celor două medii. 
Este ceea ce s-a petrecut în secolul al IV-lea, ca urmare a profundei 
resistematizări a taberelor militare — dispozitivul de apărare în adîncime — 
care i-a repus pe civili si militari umăr la umăr, dar si față în față, dată fiind 
rigiditatea economică pe care această reorganizare nu doar strategică, ci 
şi administrativă şi financiară a resurselor Imperiului nu a putut-o evita. 

Oricum, societatea civilă nu a admis niciodată nici utilitatea, nici necesi- 
tatea armatei permanente, așa cum o crease Augustus. Și nici n-a izbutit 
vreodată, pentru a relua conceptele lui Halbwachs, să-și reprezinte „distanța 
socială” a soldatului, extraordinar de apropiat de împărat si nemaipomenit 
de îndepărtat de cetate, cele două centre ale vieţii sociale din lumea romană. 

În aceste condiţii, se înțelege mai bine cum soldatul s-a pretat atît de 
bine la rolul de victimă a unor topoi: adesea contrarictorii, în funcţie de 
împrejurări si de utilizatori, în general anacronice, întrucît erau în întîr- 
ziere față de evenimente, sau împrumutate ne varietur dintr-un repertoriu 
străvechi, acestea sînt, în orice caz, menite a umple golul ce marchează 
locul soldatului în reprezentările colective. Nemulțumirea generată de 
necunoasterea „soldatului real” este întărită de apariţia ideii că armata 
ar fi o instituție politică monopolizată activ de către principe: faptul că 
societatea civilă este astfel expropriată de propria ei armată sfirseste 
prin a transforma soldatul mai degrabă într-un rol decît într-o persoană, 
deci într-o abstracție : mai mult decît oricînd, soldatul este miles, termen 
singular cu valoare colectivă. 

Capitolul 5 


SCLAVUL 


Yvon Thébert 


Antichitatea greco-romană întreține raporturi privilegiate cu 
sensibilitatea contemporană. Potrivit unui sentiment general, civilizaţia 
noastră a moștenit de la greci şi de la romani trăsăturile sale cele mai 
specifice, împrumutînd în mod constant de la acestea teme filosofice şi 
literare sau forme estetice. Totuşi, această familiaritate este contrazisă 
de unele practici care introduc, în ceea ce se consideră a fi civilizaţia prin 
excelenţă, un semn profund de barbarie. De departe, această alăturare 
e concepută ca o contradicție insurmontabilă. Cum e posibil să näscocesti 
filosofia şi politica, să construieşti monumente incarnînd în chip 
desăvîrşit noile valori şi, în acelaşi timp, să-i pui pe oameni să se lupte 
în amfiteatru sau să înrobești o parte a omenirii? 


Această contradicție nu este una superficială. Dacă libertatea poli- 
tică — întelegînd prin asta faptul că noţiunea de cetățean prevalează 
asupra celei de supus — apare intim legată de cetate, acelaşi lucru se 
poate spune și despre sclavie. Aceasta din urmă devine forma de depen- 
dentä predominantă numai în lumea polis-ului. Mai trebuie precizat că 
sclavia ajunge la răspîndirea maximă numai în unele cetăți: acelea în 
care marile reforme au făcut să dispară masa aservitilor locali. Spartanii 
îşi au hilotii lor. În schimb, după reformele din epoca arhaică, care au 
mărit numărul cetăţenilor, atenienii nu mai dispun, chiar în Attica, de 
o masă de supuși similară. Pentru a acoperi această lacună, se înmulţesc 
rapid sclavii proveniţi mai cu seamă din exterior, cu mult înainte ca 
Aristotel să teoretizeze coincidenta dintre aservit şi barbar. 

La Roma, o situaţie asemănătoare se creează prin luptele plebei. 
Constituirea unei comunităţi de proprietari-soldati, adică a unei colec- 
tivitäti de cetăţeni cuprinzînd majoritatea populaţiei, presupune exploa- 
tarea unor străini înrobiţi. Pierderea totală a libertăţii, caracteristică a 
sclavului, reprezintă consecinţa dezrădăcinării şi a excluderii acestuia 
din grupul la care a fost adăugat în mod arbitrar. Dimpotrivă, este foarte 
semnificativ modul riguros în care, înainte de Imperiu, dreptul roman 
îngrădește aservirea cetățenilor si, în acest caz extrem, prevede, de cele 
mai multe ori, vînzarea condamnatului în afara cetăţii. Dată fiind legă- 
tura intimă dintre sclavie şi polis, pare logic faptul că acest fenomen a 
avut o răspîndire fără precedent în cadrul celei mai puternice cetăţi şi 
că decadenta sa a început atunci cînd instituţiile acestei cetăţi s-au 
modificat profund. 

In esenţă, sclavul este definit prin antiteză. Dincolo de profundele 
prefaceri provocate de tulburările succesive ale contextului: istoric, el 
rămîne, vreme de veacuri, negativul cetățeanului. Pentru Aristotel, în 
vreme ce omul este în primul rînd o fiinţă politică, sclavul nu este 

înzestrat cu facultatea de a delibera (Politica, 1, 13, 7). Modul de viață 
al cetăţeanului presupune timpul liber, scholé sau otium, ce-i permite să 
se dedice activităţilor creatoare, începînd cu politica ; condiția de sclav se 
caracterizează în schimb prin absenţa timpului liber: asemenea unui 
animal domestic, el muncește si, ca să-şi recapete forțele pentru muncă, 
mănîncă şi doarme. Se identifică cu funcţia pe care o are: e pentru stăpîn 
ceea ce boul e pentru sărac (Politica, 1, 2, 5), e un obiect însufleţit ce face 
parte din proprietate. Aceeaşi idee se regăsește în mod constant în dreptul 
roman, unde cazul sclavului este asociat în mod frecvent cu al altor 
elemente patrimoniale : este vîndut cu aceleași norme de apreciere ca un 
teren, este inclus, într-o moştenire, printre unelte si animale. Rămîne în 
primul rînd un obiect, o res mobilis. Spre deosebire de salariat, persoana 
sa nu se distinge de capacitatea sa de muncă. 

Acest statut servil ocupă deci un loc specific în evantaiul feluritelor 
forme de dependenţă. Presupune precautii pentru atenuarea oricărei 
nesupuneri, dar permite şi o exploatare deosebit de intensă a aservitului. 
Acest fapt explică existenţa sclavilor cu mult înainte si cu mult după 
evoluţia vieţii urbane. De fapt, regimul sclavagist se menţine în Occident 
pînă la începutul secolului al XI-lea. Aşa se explică şi renasterea sa, în 
vremuri foarte recente, ca mod de exploatare predominant al mîinii de 
lucru în sînul unor societăţi de cele mai multe ori coloniale, capabile să 
construiască sisteme extrem de coercitive. 

De-a lungul Antichității, păstrarea datelor esențiale ale definiției 
sclavului nu trebuie să me facă să pierdem din vedere unele evoluţii 
însemnate. Întîi şi-ntii, rezultă că opoziţia dintre oameni liberi și sclavi 
se afirmă din ce în ce mai mult ca diviziune fundamentală a umanităţii 
pe măsură ce sistemul cetăților încetează de a constitui cadrul esenţial 
de organizare a vieţii oamenilor. La Aristotel, reflectia se articulează tot 
în jurul noţiunii de cetățean. Desigur, în prima carte a Politicii, autorul 
îl opune pe sclav omului liber, precizînd însă că omul e prin natura sa 
menit să trăiască în cetate (1, 2, 9). De altfel, în cartea a treia, prima 
operaţiune căreia i se dedică Aristotel este distincția dintre cetăţean şi 
necetätean, în funcţie de unele criterii în principal politice care pot fi 
rezumate în participarea la putere (chiar dacă formele acestei participări 
pot fi foarte diferite). Din acest procedeu încă foarte clasic, care instau- 
rează o ruptură majoră între cetăţean si necetätean, rezultă că sclavul 
nu rămîne izolat, ci, dimpotrivă, se află în compania altor grupuri, opuse 
şi ele cetățeanului: meteci, străini, aserviti de diferite feluri si chiar 
tineri, bătrîni şi femei ce tind către cetățenie, fără a o poseda întru totul. 
În acest sens, este semnificativ că, în cartea întîi, orice reflecţie făcută 
asupra sclavului este în mod constant intercalată cu analize paralele 
privitoare la copil şi la femeie. Ruptura cea mai mare se găseşte între 
cetăţean şi ceilalți membri ai familiei sale: aceasta serveşte ca bază 
pentru o reflecţie asupra diferenţei de natură dintre puterea în cetate si 
puterea capului familiei asupra sclavilor, soţiei şi copiilor. Rolurile de 
stăpîn, soţ şi tată implică trei relaţii originale, însă aceste trei relaţii 
intră în sfera domestică şi, prin natură, sînt, toate trei, raporturi de la 
superior la inferior. 

De-a lungul veacurilor următoare, cetatea rămîne un cadru esenţial. 
Evoluţia monarhiilor presupune totuşi o reducere considerabilă a inde- 
pendentei acestor unităţi, acum supuse unor sisteme politice mai vaste. 
Idealul supusului intră în competiţie cu cel al cetățeanului. Imperiul 
Roman accelerează evoluţia. Cetăţenia e din ce în ce mai puţin cea a unei 
anumite cetăţi si din ce în ce mai mult cetățenia romană, adică o cetăţenie 
de stat, depășind o strictă ancorare geografică si răspîndindu-se tot 
mai mult în masa populaţiei, pînă în clipa în care edictul lui Caracalla 
(212 d.Cr.) consfinteste accesul tuturor oamenilor liberi la statutul de 
cetățean. 

De aici decurge o deplasare a celei mai însemnate rupturi.ce divide 
specia umană. De-acum, aceasta îl izolează de restul lumii mult mai 
putin pe cetățean decît pe sclav. Omul lipsit de libertate a devenit prin 
excelenţă un element original, ce se distinge de toate celelalte. Această 
schimbare e lesne de observat în rîndul juristilor încă de la jumătatea 
secolului al II-lea al erei noastre: Caius împarte omenirea în liberi si 
sclavi. Este summa divisio personarum (Instituţiile, 1, 9). Foarte rapid, 
încă din secolul al III- lea, se produce o altă deplasare a acelei cezuri de 
esenţă care acum îi separă pe honestiores de humiliores : vom avea prilejul 
să mai vorbim despre toate acestea. 

Această supunere radicală a unor oameni în beneficiul altora aruncă 
o lumină violentă asupra realităţii lumii greco-romane. Nu este suficient 
să renuntäm la o abordare idealistă, altfel spus să recunoaştem că impre- 
sionantele realizări ale Antichității se sprijină pe o exploatare exhibată 
cu cruzime, pentru a rezolva ceea ce ni se înfățișează ca fiind o contra- 
dictie fundamentalä : cum este posibilä o exaltare a libertätii cetäteanului 
si în acelaşi timp o susţinere a principiului sclaviei. Înainte de a răspunde 
la această întrebare, e necesar să analizăm mai în profunzime natura 
sclaviei. 


O primă dată esenţială este marea eterogenitate ce caracterizează 
universul sclavilor. Aceştia se definesc printr-un statut juridic care, în 
ansamblu, îi lipseşte de personalitate, îi transformă în nişte obiecte de 
proprietate ce pot fi vîndute sau cumpărate, îi supune autorității stă- 
pînului : pe scurt, îi asimilează cu animalele domestice. Adesea, în cetăţile 
greceşti, o aceeaşi lege li se aplica atît sclavilor, cît şi animalelor domes- 
tice, asociere frecvent regăsită în dreptul roman, de pildă la Ulpianus, 
jurist din secolul al III-lea, care de mai multe ori echivalează fuga unor 
sclavi cu pierderea unor vite. Între aceste două momente, îl avem pe 
Cato: capitolele din tratatul său agricol referitoare la rațiile alimentare 
ale sclavilor (Despre agricultură, 56-58) sînt alăturate la pasajul tratînd 
rațiile boilor (59). Fără nici o îndoială, redactarea textului nu datorează 
nimic întîmplării. Ceea ce realizează unitatea universului servituții este 
deci definiția sa juridică, valabilă pentru toți sclavii. Însă această unitate 
este contrazisă de modalitățile concrete, extrem de variate, în care erau 
utilizați sclavii. 

S-a subliniat de multe ori diviziunea esențială ce-i separă pe sclavii 
rurali de cei de la oraș, mai ales de cei legaţi de casa stăpînului. Ea pare 

să corespundă într-adevăr unei realităţi profunde: în momentul marii 
revolte sclavagiste a lui Spartacus, zonele de ţară se ridică, însă grupurile 
aservite urbane par să nu fi reacţionat sau s-o fi făcut într-o măsură 
foarte slabă. Acest fapt poate fi înțeles destul de uşor. În marea lor 
majoritate, la ţară, sclavii sînt utilizaţi în munci de producție. Prea putin 
în contact cu stăpînul, ei sînt supuşi, de cele mai multe ori, unei discipline 
severe ce tinde să le exploateze la maximum capacitatea de muncă.. 
Dincolo de o anumită diversitate de situaţii, acestui grup i se potriveşte 
cel mai bine formula unor indivizi ascholoi, lipsiţi de „timp liber”. Cato 
nu uită să introducă în tratatul său un capitol intitulat ubi tempestates 
malae erunt, quid fieri possit, adică : ce se va putea face cînd timpul va 
fi urît ? Spiritul acestui capitol e limpede: se încearcă a se evita cu orice 
preţ ca mîna de lucru să fie inactivă, căci cheltuielile legate de cultivare 
curg în continuare. Un sclav care nu muncește e un sclav care costă în 
loc să dea randament. Chiar si cei care se bucură de un loc privilegiat 
sînt absorbiți de treburile cu care sînt însărcinați. Să luăm ca exemplu 
modul în care același Cato concepe funcţia unei vilica, soţia unui vilicus, 
cel care, de cele mai multe ori sclav şi el, gestionează proprietatea în 
locul proprietarului, a cărui prezenţă e numai periodică. De fapt, această 
vilica trebuie să se ocupe de curăţenia din villa şi de hrana personalului, 
să se ocupe de găini, de conservele de fructe, de măcinarea grîului (Despre 
agricultură, 143). Pentru ca lucrurile să fie perfect lămurite, se precizează 
că de la vilica se aşteaptă să fie mereu prezentă, să-şi viziteze cît mai 
putin vecinele, să refuze brice invitaţie şi să nu facă nici una. Tot timpul 
ei trebuie dedicat muncii; desigur, toate acestea sînt valabile şi pentru 
tovaräsul ei, vilicus : el trebuie să fie primul care se trezește şi ultimul 
care se culcă. Acestui vilicus i se impune şi un principiu moral: să se 
mulțumească cu soția pe care i-a dat-o stăpînul. Toată organizarea tinde 
spre autarhia prin care să se îngrădească la maximum orice pierdere de 
timp, adică, pentru proprietar, de cîştig. 

Acestui sistem închis reprezentat de villa, în care forţele cuprinse 
într-o familia rustica sînt în întregime menite muncii, i se opune uni- 
versul constituit de familia urbana, în care organizarea muncii este 
radical diferită. În primul rînd, numeroși sclavi se sustrag oricărui control 
nemijlocit si permanent, fiind însărcinaţi cu gestionarea unor afaceri 
diferite, prăvălii sau întreprinderi artizanale în folosul stăpînului. 
Ca atare, ei se bucură de o autonomie ce nu-și are egal la ţară, cu 
excepţia, poate, a cazului păstorilor. Apoi, numeroșii sclavi ce umplu casa 
stăpînului preiau funcţii cu totul specifice. Este vorba, în primul rînd, de 
o adevărată servitorime domestică, menită să înlesnească viaţa cotidiană 
a stăpînilor şi, ca atare, supusă unor ritmuri de lucru depinzînd cu mult 
mai mult de capriciile stăpînilor înşişi decît de gestionarea raţională a 
unei întreprinderi. 

Aceasta nu înseamnă că sclavii din domus sînt inactivi ; cu siguranţă 
că ei beneficiază adesea de condiţii de lucru mai puţin aspre, cu atît mai 
mult cu cît această servitorime nu trebuie doar să asigure funcţionarea 
casei, ci şi să exalte puterea stăpînului, prin numărul şi prin specializarea 
treburilor ce-i sînt încredințate. Caius, jurist din secolul al II-lea, 

precizează că un tutore trebuie să-i atribuie pupilului său un număr de 
sclavi care să corespundă propriei sale dignitas. Ne putem forma o idee 
asupra raporturilor complexe ce caracterizează o familia urbana din 
Măgarul de aur al lui Apuleius, autor african din secolul al II-lea. Sclavii 
numeroşi fac parte din modul de viață normal al unei case mari: un om 
bogat, dar foarte zgîrcit, se îmbracă precum un adevărat cerşetor si posedă 
o singură sclavă (1, 21); dimpotrivă, o femeie nobilă circulă prin cetate 
înconjurată de o servitorime numeroasă, iar prînzul pe care-l oferă la ea 
acasă este servit de sclavi specializaţi: unii taie felurile si le prezintă, alții 
toarnă vinul (2, 2 şi 19). Cei dintîi sînt îmbrăcaţi magnific, iar ceilalți 
sînt nişte tinerei buclaţi : la fel ca mobilele somptuoase, cupele de cristal, 
de aur şi argint sau paharele încrustate cu pietre preţioase, fac şi ei 
parte din decorul casei, pe care îl însuflețesc cu frumuseţea si cu numărul 
lor. Mai citim de un cîine turbat, care pătrunde într-o locuință bogată, 
mușcînd cîțiva aserviti, printre care un catîrgiu, un bucătar, un camerist 
si un medic (9, 2). Un alt stăpîn posedă, printre alţii, doi sclavi, unul 
cofetar, iar celălalt bucătar specializat în prepararea cărnii ; dar, desigur, 
aceştia nu epuizează lista sclavilor care lucrează la bucătărie (10, 13). 

Această situație implică raporturi dintre stăpîni şi sclavi diferite de 
cele ce pot exista atunci cînd aceştia din urmă sînt departe şi se ocupă 
cu activităţi de producție. În aceste condiții mult mai puţin aspre, cuvîn- 
tul familia, care cuprinde atît rudele, cît şi sclavii, pare să capete o 
dimensiune afectivă reală ; el nu-i mai desemnează pur şi simplu pe toți 
cei supuși față de autoritatea — potestas — unui pater familias, ci şi o 
„celulă afectivă”, un grup uman unificat, în raport cu celelalte, prin 
legături privilegiate si concrete. Să ascultăm plîngerea nobilei si neferi- 
citei fete răpite de tîlhari (4, 24): e singură, răpită dintr-o locuință atît 
de însemnată (tali domo), altfel spus, cu o servitorime atît de numeroasă 
(tanta familia), cu sclavi atît de scumpi născuți în aceeași casă (tam caris 
vernulis), de la nişte părinţi atît de venerabili (tam sanctis parentibus). 
Simetria dintre ultimele două elemente ale acestei fraze dă valoare 
paralelei ce se instalează, în mintea fetei, între feluritele componente ale 
domus-ului. 

In același text mai găsim şi alte exemple caracteristice ale acestei 
viziuni de ansamblu asupra a ceea ce se numea familia. Cînd nefericita 
fată este eliberată de logodnicul său, înspre ei dau fuga un grup de 
persoane printre care se află rudele şi sclavii (7, 13). Insă toate acestea 
nu trebuie să-l inducă în eroare pe cititor. Aceste practici paternaliste nu 
sînt lipsite de rezerve mentale: ele sînt indispensabile pentru a asigura 
coeziunea unui grup de sclavi ale căror treburi depind prea mult de 
necesitățile personale ale stăpînului. Ba chiar, în pasajele cele mai pate- 
tice ale povestirii, membrii clasei conducătoare nu-şi pierd niciodată sen- 
timentul locului lor potrivit şi al celui al sclavilor. Biata fată răpită care-şi 
regretă părinţii şi slugile dragi nu se înșală asupra adevăratei sorti a 
aservitilor. De fapt, pentru a-şi descrie situaţia, nu găseşte o comparaţie 
mai potrivită decît starea acestora din urmă, percepută cu perspicacitate : 
ea se consideră ca si cum ar fi fost înrobită, închisă într-o temniță de piatră, 
într-o cameră de tortură. Legăturile afective despre care se presupune că 

o leagă de sclavi nu o împiedică să înţeleagă în mod realist condiția 
sclaviei. La fel de revelatoare si de truculentă este anecdota care ne-o 
prezintă pe Venus, indignată din cauza legăturii dintre Psyché şi fiul ei, 
Cupidon, amenintîndu-l pe acesta din urmă că-l va înlocui cu unul dintre 
sclavii săi (5, 29). De fapt, această operaţiune de dezmostenire în favoarea 
unui sclav adoptat şi ca atare eliberat, este prevăzută de dreptul roman, 
anecdota putînd fi interpretată, într-o primă instanţă, ca un semn al 
intimităţii legăturii existente între zeiță şi tinerii săi sclavi născuţi în 
casă, vernulae. Dar această falsă impresie se spulberă îndată: Venus se 
grăbeşte să adauge că alegerea noului moștenitor menit să preia aripile 
şi săgețile e concepută ca un afront destinat să-l umilească pe fiul ei. 
Poziţia subordonatilor este atît de bine stabilită, încît nimeni nu i se 
poate sustrage cu totul, chiar apartinînd unui stăpîn tolerant si prea 
putin exigent. Cînd se cer ştiri despre un prieten, despre soție, despre 
copii şi despre sclavii domestici, este foarte sigur că nu există semnul 
egalităţii între aceşti termeni (1, 26). Starea bună a sclavilor este în 
primul rînd o veste bună privind prosperitatea stăpînului. 

De altfel, nici măcar în această povestire plină de smiorcăieli reali- 
tätile autentice ale sclaviei nu lipsesc. Un vilicus, vinovat de infidelitate 
față de soţia ce-i fusese dată, fapt ce cauzase pagube în averea stăpînului, 
este uns cu miere şi dat hrană furnicilor, care, încet-încet, îi rod carnea 
şi măruntaiele (8, 22). Un stăpîn gelos îi încredințează unui sclav supra- 
vegherea amantei sale: el cunoaşte fidelitatea excepţională a sclavului, 
dar asta nu-l împiedică să-l amenințe mult si bine, promitîndu-i, în caz 
că nu-şi va îndeplini misiunea, temnita, lanţurile şi, în cele din urmă, o 
moarte lentă prin înfometare (9, 17). Primind un denunt, un guvernator 
pune îndată ca sclavii unei femei bănuite de cîteva crime să fie torturați 
(10, 28). La morărit, un grup de sclavi este alcătuit din ființe slăbite, 
purtînd semnele biciului, îmbrăcaţi în zdrente, însemnați cu fierul 
si înläntuiti: o stare jalnică pe care o împărtășesc, într-o comparaţie 
sugestivă, cu animalele folosite la măcinat (9, 12-13). Totuşi, în alte 
privinţe, proprietarul morilor este un om bun şi blînd (9, 14). 

Ca atare, două lucruri rezultă cu limpezime. În primul rînd, un sclav 
e un sclav, adică, în esenţă, un om care nu este stäpîn pe soarta sa si 
a cărui situaţie, oricît de blîndă în unele împrejurări, poate fi în mod 
radical repusă în discuţie prin simpla voință a stăpînului. În al doilea 
rînd, chiar dacă sclavul nu poate decide asupra propriului destin, este 
evident că soarta sa este cît se poate de variabilă. 

Care este raportul dintre cel ce lucrează în mină -— si care, de fapt, 
e aproape un condamnat la moarte — şi cel care ia parte la intimitatea 
stăpînului, împărtăşindu-i ritmul de viață si avînd mereu deschisă posibi- 
litatea eliberării ? Eterogenitatea universului aservirii nu cuprinde numai 
aceste extreme, ci o ierarhie subtilă, pecetluită prin experienţă: juriști 
precum Paulus şi Ulpianus, ambii din epoca severiană, precizează că 
sclavii trebuie hräniti şi îmbrăcaţi în funcţie de rang: secundum ordinem 
ei dignitatem. 

În acest sens, sclavii nu constituie o clasă socială: statutul lor exprimă 
mai mult o viziune juridică și ideologică a societăţii decît realitățile 

socio-economice ale acesteia. Asta nu înseamnă că termenul „sclav” nu 
rămîne plin de o conotaţie socială cît se poate de rigidă. Sclavii care 
împărtăşesc într-o oarecare măsură intimitatea şi încrederea stăpînului 
nu constituie decît o minoritate asupra căreia atîrnă mereu amenințarea 
dizgratiei: la o simplă hotărîre a proprietarului, ei pot suferi pedepse 
corporale si pot fi retrogradati la munci grele. 


O a doua dată esenţială este introdusă de evoluția cronologică. 
O tendinţă încă foarte răspîndită constă în a trata Antichitatea ca pe un 
tot, fără a se încerca perceperea unor evoluţii ce caracterizează în reali- 
tate această perioadă îndelungată. O ilustrare a acestei conceperi unitare 
a Antichității se regăseşte în celebra lucrare a lui M.I. Finley, The Ancient 
Economy, care începe cu o cronologie mergînd din secolul al VIII-lea î.Cr. 
pînă la Iustinian, de-a lungul a treisprezece veacuri. Toată analiza se 
întemeiază pe o considerare globală a Antichității, ca si cum, pentru a 
înțelege o anumită problemă, s-ar putea căuta date de-a lungul secolelor, 
fără a deosebi locurile şi perioadele. 

Cercetările întreprinse asupra sclaviei în anii din urmă au avut o 
pondere considerabilă în înțelegerea mutatiilor decisive, a rupturilor ce 
divid epoca antică. Ele au permis mai ales înțelegerea faptului că istoria 
lumii antice nu constă doar în succedarea unor state puternice ori în 
evoluția unor sisteme politice, caracterizate de ponderea crescîndă a 
monarhiei în detrimentul cetăților de tip clasic, ci că aceste schimbări au 
fost legate de tulburările organizării sociale şi economice. 

Amplitudinea acestor tulburări apare în mod limpede printr-o per- 
spectivă centrată pe sclavie. Vreme de multe veacuri, cadrul predominant 
al societății mediteraneene îl reprezintă cetatea: comunități de mărime 
limitată, constituite în esență din proprietari. În sînul acestor comunităţi 
există tensiuni născute mai ales dintr-o tendinţă recurentă de concentrare 
a proprietății asupra pămînturilor. Dar, chiar de-a lungul acestor crize, 
viața comună se reglează în mediul constituit de polis, unde se materiali- 
zează interesele comune ale cetăţenilor. Acesta este, în particular, cazul 
sclavilor. Ei pot constitui o proprietate colectivă a comunităţii, dar rămîn 
în primul rînd în mîinile cetățenilor, constituind una dintre bazele esen- 
tiale ale sistemului. Prin activităţile lor, ei consolidează profiturile cetäte- 
nilor, lucrînd adeşea alături de ei, atunci cînd este vorba de mici proprietari. 
Sclavii le mai permit cetățenilor să se elibereze parțial de propria muncă 
şi să-şi facă rost de timp liber. Imaginea nobilă a acelor adunări dezbătînd 
probleme comune n-ar putea exista fără contribuţia acestei sclavii patri- 
arhale, care le oferă si cetățenilor mai putin avuti posibilitatea de a face 
politică şi de a participa activ la administrarea cetăţii. 

În epoca elenistică se produce o ruptură pe care o putem situa, în 
Grecia, încă începînd din secolul al III-lea î.Cr., iar în Italia, la începutul 
secolului al II-lea î.Cr. Este momentul afirmării unei organizări cu totul 
diferite, în care sclavul are un rol cu totul nou. De acum, el nu se mai 
află în serviciul familiilor de proprietari, ci este integrat în unități de 
producţie care implică, dimpotrivă, ruina şi excluderea acestor familii: 
amplitudinea acestei rupturi este accentuată de o altă schimbare. Nu 
doar funcția sclavului se modifică, ci şi numărul: în cadrul marilor 

războaie ce caracterizează această epocă, pe piaţă sînt aruncate cantităţi 
de sclavi incomparabile cu situaţia dinainte. 

În Italia, singura regiune unde, după cîte cunoaştem actualmente, această 
schimbare se dovedeşte a fi ajuns la maturatie, economia este profund 
tulburată de această revoluţie. In zonele rurale, micile comunităţi tärä- 
nești tradiţionale sînt îngrădite în zonele interioare și septentrionale ale 
peninsulei: pămîntul e lucrat de către proprietar, cîteodată cu ajutorul 
unor sclavi sau al unor salariaţi sezonieri : este vorba, în primul rînd, de 
o economie de autoconsum. În Sicilia şi în Italia de sud predomină 
sistemul latifundium-ului, proprietăţi imense lăsate pentru creşterea 
intensivă a animalelor sau lucrate de ţărani umili care plătesc o arendă: 
dintre aceștia, mulţi sînt sclavi. De-a lungul coastei tireniene a Italiei 
centrale, din Etruria în Campania, trecînd prin Latium, pămînturile au 
fost, de asemenea, acaparate în mare măsură de marii proprietari, fiind 
însă împărțite în unităţi de producţie originale, de o suprafaţă mai mică 
decît pomenitele latifundia : aşa-numitele villae. În aceste unităţi, totul 
este nou. Exploatarea este asigurată mai ales prin sclavi a căror muncă 
e organizată si supravegheată în mod rațional. Organizarea spaţiului e 
centrată în jurul unui mare edificiu, villa propriu-zisă, cuprinzînd clădiri 
somptuoase pentru stăpîn, pentru cazul în care poposeste la faţa locului, 
cellae pentru sclavi şi clădiri anexe pentru necesitățile exploatării. 
Culturile sînt intensive, destinate în primul rînd vînzării, de multe ori 
pe pieţe îndepărtate. Rezumînd, e vorba de o adevărată fabrică rurală, 
organizată conform unei discipline paramilitare. 

De acum, sistemul reprezentat de villae devine sectorul agricol predo- 
minant, asigurînd mari beneficii, mulţumită productivităţii muncii şi 
comercializării produselor. Administrat în mod extensiv şi cu puţine 
investiţii, latifundium-ul are un rol secundar, însă nu tocmai de neglijat, 
el înlesnind funcţionarea villae-lor, cărora le furnizează sclavi şi cereale. 
Aceste două modalități complementare de exploatare, bazate în mare 
măsură pe munca sclavilor, modifică radical situaţia zonelor rurale din 
circa o treime din suprafaţa peninsulei, marginalizîndu-i sau eliminîndu-i 
pe micii proprietari şi înlocuind o economie încă preponderent orientată 
către autosubzistentä printr-o comercializare intensă a produselor. 

Această revoluţie a organizării producției priveşte şi artizanatul. 
Si aici, există mici ateliere tradiţionale care funcţionează mai ales într-un 
cadru familial: dar ele se mărginesc de-acum la a fabrica produse de o 
calitate mediocră, cu o difuzare restrînsă. Acum, producţia este acaparată 
de mari ateliere şi mai ales de nişte adevărate manufacturi, întru totul 
comparabile cu acele villae agricole : aceleaşi dimensiuni mijlocii, aceeaşi 
mărime a producţiei, aceeași comercializare intensă a produselor, aceeaşi 
utilizare raţională a mîinii de lucru alcătuite preponderent din sclavi (cel 
putin în cazurile în care dispunem de informaţiile necesare spre a cunoaşte 
condiţia muncitorilor). 

Prin urmare, sclavul se află în centrul unei profunde prefaceri econo- 
mice. Noua organizare a muncii face din el, în manufacturi, un simplu 
element într-un proces de producție care îi scapă cu totul. O.examinare 
atentă a ceramicii negre numite campană ne-a permis să ne facem o idee 
precisă asupra modului de organizare a muncii într-un astfel de sector. 

De la prima apariţie a acestui produs, se constată o simplificare 
sistematică a muncii. Astfel, culoarea nu a fost niciodată aplicată cu 
penelul, ci prin scufundare ; rezultatul este mai puţin precis şi, mai ales, 
baza de care lucrătorul ţine vasul pentru a-l scufunda în lichid nu este 
colorată în întregime. Acest neajuns trebuie să fi fost neglijabil, dacă e 
să-l comparäm cu cîstigul de timp. În acelaşi spirit, formele utilizate, 
fără a mai fi inventate, ci împrumutate din producţiile anterioare, sînt 
în mod frecvent simplificate, de exemplu suprimînd micile borduri scobite 
care ornau modelele originale. Un al doilea principiu esenţial guvernează 
organizarea muncii: standardizarea. Acest principiu este atît de constrîn- 
gător, încît poate uneori contrazice voinţa de simplificare. Astfel, atunci 
cînd aceste vase sînt ornate, ele poartă, imprimate pe fund cu ajutorul 
unor sigilii, sau o rozetă centrală, sau patru frunzulite radiale înconjurate 
de un anumit număr de striatii. Acest motiv este respectat întotdeauna 
cu rigoare: nu vom găsi niciodată mai mult de o rozetă şi nici o rozetă 
înconjurată de striatii. Apoi, ornarea cu frunzulite presupune folosirea 
unui timp îndelungat, întrucît vasul trebuie reorientat în mai multe 
rînduri. Totuşi, acest ultim tip de ornament, folosit în întreaga primă 
jumătate a secolului al II-lea î.Cr., nu va cunoaşte nici o modificare: 
cercul de striatii nu va fi suprimat niciodată, iar frunzulitele nu vor fi 
niciodată orientate într-un alt sens. 

Apare astfel o lege esenţială a acestui tip de producţie: suprimarea 
oricărei inițiative, suprimare ce asigură eficienţa şi productivitatea. Este 
abolită orice legătură dintre cumpărător şi producător, ca şi între acesta 
din urmă şi produsul său. Nu mai există o ordine precisă, ci o gamă de 
obiecte destinate a acoperi esentialul nevoilor pieţei. Nu mai există 
semnături care să dezvăluie numele proprietarului sau al lucrătorului, ci 
lucrări anonime. Toate aceste elemente ne permit să reconstituim organi- 
zarea muncii în aceste manufacturi unde se adună lucrători însărcinaţi 
cu misiuni cît se poate de specializate, fiecare preluînd una dintre opera- 
tiunile a căror însumare duce la crearea produsului finit. Acum, predomină 
automatismul gestului, suprimarea reflectiei, a inovatiilor, a ezitărilor si 
răzgîndirilor. Nu mai este vorba de artizani ce se pot mîndri cu lucrarea 
pe care conceput-o în întregime, ce pot fi sensibili la nevoile şi dorinţele 
clienţilor: este vorba de adevărate mașini umane, a căror adunare în 
acelaşi local are ca rezultat ceramicile produse în serie şi la un preţ de cost 
cu atît mai puţin ridicat cu cît orice inițiativă este abolită. 

Noi nu cunoaștem statutul exact al acelor lucrători supuși unei disci- 
pline riguroase, cărora li se impune să renunţe la orice reflecţie, însă rolul 
hotărîtor al sclavului este confirmat de producţii ulterioare de același tip. 
Este mai ales limpede că aceste manufacturi reprezintă reflexul nemijlocit 
al rolului predominant exercitat deja de modelul sclavagist. O bună parte 
dintre lucrătorii rămași liberi din punct de vedere juridic sînt acum 
supuşi unor condiţii de lucru inspirate direct după modelul unui sclav 
exploatat în chip judicios. Acesta din urmă, deposedat de stăpînirea 
asupra propriei persoane, devine pîrghia decisivă datorită căreia se impune 
o diviziune a muncii care, în cazul muncitorului, va duce la o pierdere 
totală a controlului operaţiunii de producţie. 

Este vorba de o noutate revoluţionară. Era ceva obișnuit ca lucrătorul 
să nu fie proprietar al uneltelor, dar această împrejurare, pînă în această 
clipă, nu-i modificase condiţiile de muncă. Fie că-şi cultiva pămîntul 
propriu sau pămîntul altora în schimbul unei arende, fie că lucra ca 
salariat pe o proprietate funciară sau într-un atelier, gesturile sale 
rămîneau aceleași. El era parte integrantă dintr-un sistem de producţie 
a cărui logică o înţelegea, chiar dacă subordonarea sa față de poruncile 
stăpînului tindea să-i fractioneze munca. Acum însă, în aceste manufac- 
turi rurale sau urbane, lucrătorul nu numai că şi-a pierdut proprietatea 
asupra mijloacelor de producţie, dar şi-a pierdut şi orice control asupra 
acesteia. Nu mai este decît un element într-o operaţiune ale cărei detalii 
îi scapă complet. Nu mai e nevoit să se întrebe de ce trebuie să execute 
un anumit gest într-un anumit moment. Nu i se mai cere să-şi facă 
treaba în mod conștient, cu înțelegere. Dimpotrivă, i se pretinde să nu 
gîndească, să se plieze după o disciplină ale cărei scopuri nu-l privesc. 
S-a putut vorbi, într-o manieră lămuritore, de aplicarea unui taylorism 
ante litteram şi este adevărat că această despărţire radicală a lucrătorului 
de munca sa constituie un caz unic, anuntînd, în felul său, caracterul 
specific al modului de producţie capitalist. 

Totuşi, printre multe altele, frapează o diferență esenţială: în capita- 
lism, maşinile au un rol fundamental, pe cînd în economia antică, unul 
foarte slab. În această optică, pînă şi Evul Mediu poate apărea ca o 
perioadă a unui progres, tehnic considerabil, dacă e să-l comparăm cu 
stagnarea din epoca greco-romană (chiar caracterizată, cum este, de 
numeroase speculaţii teoretice care ofereau bazele necesare pentru un 
progres strălucitor al tehnicii). Mulţi autori au ezitat să caute chiar în 
sclavagism cauzele acestei stagnări. 

Ceea ce tocmai am spus despre organizarea manufacturilor sclavagiste 
ne permite să abordăm problema într-un mod radical diferit. În primul 
rînd, se constată că exploatarea sclavilor nu este nicidecum în contradicție 
cu cercetările din domeniul tehnic. Tocmai în villae sînt utilizate în 
modul cel mai raţional teascurile pentru vin şi pentru ulei şi tot aici se 
răspîndesc cel mai rapid importantele inovaţii tehnice privind aceste 
maşini, inovaţii atît de însemnate încît vor fi folosite aproape neschimbate 
pînă în perioada contemporană. 

Dar mai cu seamă se trece cu vederea extraordinara eficienţă a scla- 
vului exploatat în mod chibzuit. Cum remarcă Aristotel, dacă suveicile 
ar ţese singure si dacă plectrele ar cînta singure la liră, n-ar mai fi 
necesari nici salahorii, nici sclavii (Politica, 1, 4, 4). Dar aceasta ar 
implica maşini extrem de perfecţionate, de care nu putem dispune nici 
astăzi. Cine ar putea înlocui, în cîntatul la un instrument, un sclav supus 
poruncii si bun muzician? Chiar în sfera producţiei, ce maşină, înainte 
de epoca contemporană, ar fi putut produce ceramici precum cea campană 
sau cea aretină, dozînd într-un mod atît de eficient calitatea şi cantitatea, 
frumuseţea şi profitul? Tot la fel, ce întreprindere ar fi putut furniza 
produse agricole căutate atît de abundente și la nişte preţuri atît de 
competitive ? 

În cadrul modului de producţie sclavagist, sclavul este înzestrat cu o 
extraordinară eficienţă. Este intregrat într-o organizare care îl lipsește 
de orice inițiativă: dimensiunea sa umană e complet eliminată, el fiind 
transformat într-o maşină lipsită de forţa ce caracterizează dispozitivele 
din zilele noastre, însă înzestrată cu o pricepere de care sînt încă lipsiţi 
roboții noştri actuali. Masinismul antic nu e nici pe departe atît de 
inexistent cum s-a repetat de atîtea ori, iar acea unealtă însufleţită care 
e sclavul este, fără nici o îndoială, nestemata cea mai de pret, din moment 
ce este prins într-un proces de producţie coerent, bazat pe el. 

În această optică, inovațiile tehnologice ce caracterizează sfîrşitul 
Antichității, iar mai apoi Evul Mediu, apar ca un regres. Desigur, se 
obține o economisire de mînă de lucru, în realitate însă, nişte mașini 
sumare înlocuiesc maşinile umane experte; unei economii intensive, 
bazată pe o producţie considerabilă obţinută graţie unor investiţii impor- 
tante în oameni-maşină, i se substituie o economie extensivă în care 
pămîntul produce puţin, iar producția manufacturieră este redimensio- 
nată în funcţie de cerere. 

Această transformare radicală a organizării muncii constituie o conse- 
cintä a sfîrşitului modului de producţie sclavagist, fenomen încheiat în 
secolul al II-lea d.Cr. În epoca de care ne ocupăm, istoria sclaviei este 
deci marcată de două mari rupturi. Mai întîi, cea petrecută în jurul 
anului 200 î.Cr., marcînd consolidarea unui sistem economic bazat pe o 
exploatare judicioasă a sclavului, urmărind scoaterea tuturor profiturilor 
economice din condiția de totală dependenţă a acestuia. Apoi, cea din 
secolul al II-lea d.Cr., corespunzînd prăbușirii sistemului. În cele patru 
secole ale acestui interval mai trebuie să distingem ultimele două secole 
ale Republicii de primele două secole ale Imperiului, perioade ce cores- 
pund, respectiv, cu apogeul acestui mod de organizare şi cu declinul său 
îndelungat si treptat. Aceste mari distincţii cronologice condiționează în 
mod profund viaţa sclavului roman. 


Înaintea schimbărilor din epoca elenistică, sclavul, cel puţin în măsura 
în care e proprietatea unui stăpîn privat, este integrat în raporturile ce-i 
unesc pe diferitii membri ai unei familia sub autoritatea lui pater familias. 
Ar constitui, fără îndoială, o exagerare să se afirme că acesta din urmă 
ar exercita o potestas de aceeaşi natură asupra fiilor săi ca şi asupra 
sclavilor. În particular, în primul caz această putere nu poate fi transmisă, 
pe cînd în cel de-al doilea ea face parte din operaţiunea de vînzare. 
Totuşi, situaţia copilului nu se deosebeşte radical de a sclavului. Cele 
12 table, acest text fundamental al dreptului roman redactat la jumătatea 
secolului al V-lea î.Cr., declară că tatăl îşi poate vinde copiii. Viceversa, 
el poate adopta un sclav. Puterea sa nemăsurată tinde să şteargă diferen- 
tele existente între indivizii aflaţi în subordinea sa: cu atît mai mult cu 
cît e vorba de o societate patriarhală în care sclavii, la fel ca şi copiii, 
sînt consideraţi în primul rînd o prețioasă forță de muncă. Alte măsuri 
din vechiul drept roman merg în aceeaşi direcţie. Astfel, tot în cele 
12 table, se constată că cine se face vinovat de un prejudiciu faţă de 
altcineva, producîndu-i de pildă o fractură, trebuie să-i plătească victimei 

o indemnizaţie în bani, fie că acesta este un om liber sau un sclav. 
Desigur, mărimea sumei se dublează dacă e vorba de un om liber, dar 
frapează faptul că abordarea juridică a problemei e identică: oricare ar 
fi statutul persoanei, aceasta este considerată tot ca victimă a unei 
iniuria. 

Nu trebuie să ne amăgim însă: oricît de gravă ar fi ponderea acelei 
patria potestas asupra unui copil, o diferență esenţială subzistă între 
copil şi sclav. Cel dintîi e menit să devină el însuşi un cetăţean şi un cap 
de familie, iar al doilea să rămînă ceea ce este. Totuși, în această epocă, 
diviziunea fundamentală îi separă pe cetățeni de non-cetäteni, iar aser- 
vitul nu se găseşte izolat complet de restul societăţii. Asa cum procedează 
Aristotel pentru cetăţile greceşti, situaţia acestuia din primele secole ale 
Republicii poate fi examinată printr-o confruntare cu situaţia fiilor proprie- 
tarului: cele două condiţii nu sînt identice, însă coincid în ce priveşte 
realitatea predominantă a stäpînului-cetätean. 

Însă, atunci cînd sclavia patriarhală lasă locul unui adevărat sistem 
sclavagist, situaţia lui servus se schimbă complet. Dacă reluăm exemplul 
cu paguba adusă persoanei fizice, se observă că lex Aquilia, foarte probabil 
de la sfîrşitul secolului al III-lea î.Cr., introduce o deosebire fundamen- 
tală între omul liber şi cel neliber. Acum, rana produsă unui sclav nu mai 
este considerată o pagubă adusă persoanei sale, ci patrimoniului proprie- 
tarului. Astfel, aservitul îşi pierde orice personalitate : vinovatul trebuie 
să-i plătească stăpînului o sumă echivalentă cu valoarea maximă atinsă 
de sclav în timpul perioadei precedente. Așadar, sclavul este inclus în 
procedura valabilă pentru orice altă pagubă adusă bunurilor materiale, 
fie că e vorba de obiecte sau de animale. 

Această lege stă la baza cazului complex în care Cicero s-a aflat în 
postura de avocat al lui Q. Roscius, un comedian ce-l instruise în arta 
teatrală pe sclavul unui anume Fannius. În această asociere, unul îl 
adusese pe servus, iar celălalt îl instruise si amîndoi îşi împărțeau profi- 
turile, devenite rapid considerabile, dat fiind că sclavul era închiriat la 
preţuri foarte ridicate, pînă în ziua în care a fost ucis. Împreună sau 
independent unul de celălalt, în funcţie de împrejurări, cei doi asociaţi 
l-au chemat la judecată pe ucigas, în numele pomenitei lex Aquilia. În 
cele din urmă, Roscius a acceptat o tranzacţie, obţinînd un teren în 
schimbul despăgubirii fixate. A urmat, între cei doi foști asociaţi, un lung 
proces în care intră şi pledoaria lui Cicero. Ceea ce ne interesează pe noi 
acum este spiritul acestui text. Nu se vorbeşte decît de banii şi de interesul 
proprietarilor. Sclavul ucis nu apare niciodată ca atare: rămînem într-o 
totală necunostintä în ce priveşte personalitatea acestuia si este limpede 
că iniuria nu a fost comisă în paguba lui, ci în paguba stăpînilor săi. 
Defunctul este considerat un bun si, întrucît a fost obiectul unei asocieri, 
Cicero deosebeşte la el trupul, proprietatea lui Fannius, si educaţia, 
proprietatea lui Roscius: „Quid erat enim Fanni? Corpus. Quid Rosci ? 
Disciplina” (În apărarea lui Quintus Roscius, 10, 28). Iar aceste părţi, în 
care sclavul e dezmembrat, îşi pierd orice consistenţă umană, fiind imediat 
evaluate în sesterti. Ne găsim în universul sclavului-marfă. 

Totul îi aparține stăpînului. Sclavul nu are nimic care să-i aparţină, 
fiind definit numai ca o proprietate a cuiva. Este revelator felul în care 
Cicero îl descrie pe acel actor, altfel atît de apreciat. Am putea oare crede 
că faima sa nu datorează nimic însuşirilor sale personale? Oricît de 
surprinzător ar putea părea, pentru Cicero e de la sine înţeles că favo- 
rurile publicului depindeau numai de faptul că sclavul era elevul lui 
Roscius. Celebritatea maestrului creează faima discipolului şi numai 
munca investită de primul dă o valoare reală celui de-al doilea. Singurul 
lucru demn de admiraţie este răbdarea maestrului care a ştiut să formeze 
un subiect atît de greu de cap. 

Dreptul înregistrează imediat această nouă formă de sclavie. Nu numai 
raporturile dintre stăpîni şi sclavi sînt pecetluite juridic din ce în ce mai 
pregnant, dar mutatia survenită provoacă si o schimbare în lexic. Vechiul 
termen erus, folosit în mod tradiţional spre a- -l indica pe stäpîn în opoziţie 
cu sclavul, este înlocuit prin dominus, iar această glisare indică trecerea 
de la un sistem patriarhal la un sistem în care primează noţiunea de 
proprietate. De-acum, cuvîntul erus va mai fi întîlnit doar în poezie, 
pentru a introduce o notă de arhaism. Dar şi în această folosire detaşată, 
termenul își va pierde specificitatea originală, fiindu-i aplicat şi proprie- 
tarului de bunuri sau animale : fenomenul ilustrează perfect dezvoltarea 
sferei comerciale care, în cadrul predominant al raportului de proprietate, 
dizolvă singularitatea ce caracteriza raportul stăpîn — sclav. 

Acum, sclavul-marfă se găsește numai dinaintea oamenilor liberi. Este 
înläntuit printr-o întreagă ideologie, prin măsuri juridice precise, prin 
situaţii cotidiene care îl izolează, îl desprind de restul omenirii, pînă la 
a-l exclude. A devenit cu adevărat un lucru sau un animal, iar dreptul 
îl tratează ca atare. 

Această transformare a condiţiei reale a sclavului corespunde unei 
mutații profunde a întregii societăţi, însă îl priveşte în primul rînd pe el. 
El reprezintă elementul în care se percepe cel mai bine importanţa 
transformărilor survenite, căci e primul care le suportă consecinţele. 
Chiar dacă nu trebuie să uităm niciodată marea eterogenitate a uni- 
versului sclaviei, în timpul ultimelor două veacuri ale Republicii romane, 
în Italia pătrund mase considerabile de sclavi, dintre care o mare parte 
sînt meniti a munci în noile structuri economice coercitive în curs de 
instalare. Răspunsul acestor oameni însträinati si exploataţi din greu va 
fi revolta — să ne gîndim la marile războaie sclavagiste din secolul al II-lea 
si de la începutul secolului I î.Cr., în care, ani la rîndul, armate de sclavi 
au sfidat ordinea romană: în Sicilia din 136 în 132, iar mai apoi din 104 
în 101, în Italia de sud, prin Spartacus, din 73 în 71. Din cifrele transmise 
nouă de către autorii antici şi care concordă între ele cu mult mai mult 
decît s-a voit a pretinde, ne putem gîndi că, în Sicilia vremii, numai la 
țară trăiau în jur de 200.000 de sclavi adulţi de sex bărbătesc, dintre care 
o mare parte au participat activ la revolta din anul 136. 

În acelaşi timp, aceste mişcări de masă, care exprimă în modul cel mai 
limpede rezistenţa sclavilor, au fost provocate şi de creşterea considera- 
bilă a numărului acestora în unele zone din Italia, ca şi de noile condiţii 
de muncă. Integrat cîndva într-o familia, în sînul căreia dependenţa sa — 

oricît de originală — nu apărea ca un fenomen izolat, putînd deveni mai 
ușoară mulțumită eventualelor raporturi afective, favorizate şi de speci- 
ficitatea redusă a treburilor sale, sclavul se află acum adesea departe de 
stăpîn şi obligat să desfăşoare munci a căror organizare îi scapă cu totul. 
Din acest moment, lipsa libertăţii devine foarte apăsătoare, materia- 
lizîndu-se adesea în lanţuri si detentia în temniţă (ergastulum), versiunea 
brutală a „lanţurilor” ideologice care şi-au pierdut eficacitatea. 

Ca atare, sînt lesne de înţeles violenţa si amploarea revoltelor unor 
indivizi care nu au mare lucru de pierdut. Rezistenţa armată a fost 
continuă, însă după Spartacus a îmbrăcat forme sporadice, mai apropiate 
de brigandaj decît de răscoală. Printre numeroasele cauze ale acestei 
renuntäri la insurecția de masă a atras atenţia, pe bună dreptate, rolul 
hotărîtor al contextului politic, altfel spus, al războaielor civile si al 
importanţei crescînde a împăraţilor. 

Trebuie remarcat faptul că figura carismatică a imperator-ului, ales 
de zei, este, încă de la bun început, în clipa în care devine din ce în ce 
mai important în viaţa politică şi oficială, modelul conducătorilor marilor 
revolte ale sclavilor. Ca să dăm numai un exemplu, Spartacus spune că 
întreține raporturi privilegiate cu zeii, mai ales cu zeul trac Sabazios, 
identificat încă din trecut cu Dionysos, însoţit fiind de o companie înzes- 
trată cu virtuţi profetice. Figura sa coincide strict cu cea a lui Marius 
însoţit de profetesa lui. Căderea „împăraţilor” sclavi nu a însemnat, 
pentru aceștia, sfîrşitul acestei idei politico-religioase. Ei vor apela pur 
si simplu la alţi imperatores, care totuși nu vor fi pentru ei la fel de 
specifici ca cei dinaintea lor. 

De fapt, evoluţia războaielor civile şi rolul crescînd al conducătorilor 
militari le-au oferit sclavilor alte soluţii decît rebeliunile autonome. 
O cotitură însemnată, politică şi militară în același timp, s-a petrecut 
atunci cînd Marius, după ce primise comanda războiului din Africa, a 
recrutat numai voluntari pentru campania din anul 107 î.Cr., oferind în 
aceeași măsură accesul în legiuni cetăţenilor celor mai săraci, pînă atunci 
înrolați doar în mod excepţional si marginalizati în corpuri speciale. 
Consecințele acestei hotärîri au fost fundamentale : recrutarea şi-a pierdut 
aspectul coercitiv, iar armata a devenit un mijloc de promovare pentru 
nevoiasii care căutau în război prăzi şi pămînturi. Dar, spre a satisface 
aceste speranţe, era nevoie ca iniţiativa să reuşească. De-acum, generalul 
şi soldaţii erau legaţi : fidelitatea soldatului faţă de imperator reprezenta 
condiția necesară pentru succes. Ambii tindeau să devină profesionişti. 
Această turnură a eliminat noțiunea de cetätean-soldat, dar si pe aceea 
de general-magistrat, în favoarea legăturilor personale si a dezvoltării 
raporturilor propriu-zis clientelare care-l legau pe comandantul militar 
de trupele sale. 

Astfel, imperator-ul de la sfîrşitul Republicii a jucat un rol important 
în stabilizarea socială, prin reintroducerea grupurilor marginalizate. 
Pe plan geografic, această acțiune s-a amplificat rapid, căci recrutarea 
armatelor se efectua în sectoare din ce în ce mai vaste. Semnificativă a 
fost politica lui Pompeius după victoria asupra piraţilor din anul 67. 
În loc să se dedea unei reprimări sistematice, el i-a plasat în Occident 

şi în cetățile decăzute din Cilicia, dintre care una şi-a luat atunci numele 
de Pompeiopolis. Piraţii, infractori prin excelenţă, au fost transformați 
în coloni renovatori ai unei cetăţi care a luat numele imperator-ului. 

Această funcţie integratoare a generalilor victorioși a antrenat foarte 
curînd si universul sclaviei. În luptele care au sfisiat Republica muri- 
bundă, căpeteniile partidelor au înrolat sclavi. Încă din timpul războiului 
social aveau să fie eliberaţi 21.000, pentru a lupta împotriva socii-lor ; 
mai apoi, Sylla sau Pompeius nu vor pregeta să recruteze sclavi în acelaşi 
fel, mai cu seamă atunci cînd situația va deveni dificilă, ceea ce se va 
petrece adesea. Uneori, sclavul își va putea obține libertatea fără să 
trebuiască să servească în armată. Astfel, după moartea lui Caesar, 
triumvirii care au moştenit puterea au emis un edict cuprinzînd o listă 
de duşmani proscrişi. Celor ce aveau să-i denunțe sau să-i ucidă li se 
promitea o recompensă, iar sclavilor libertatea. Aceştia din urmă, asemenea 
altor grupuri dezavantajate, şi-au găsit astfel un mod mult mai eficient 
decît marile revolte colective pentru a scăpa de propria soartă. Ca atare, 
aceste mari tulburări politice au fost însoţite de profunde prefaceri econo- 
mice si sociale, al căror impact asupra situaţiei sclavilor a fost cu atît 
mai important cu cît, în Imperiul timpuriu, funcţiile sclavului au suferit 
o transformare. 


__ Elementul fundamental al acestei transformări este de ordin economic. 
Începînd cu prima jumătate a secolului I, organizarea propriu-zis sclava- 
gistă a producției ce caracteriza o mare parte a Peninsulei italice şi care-i 
conferea acesteia un rol predominant în schimburile din zona meditera- 
neană a început să stagneze, iar apoi să decadă. Această criză a modului 
de producţie sclavagist e un fenomen de lungă durată, ce se întinde pînă 
în cea de-a doua jumătate a secolului al II-lea, fără a se încheia prin 
dispariţia sclaviei, ci prin sfîrşitul unei economii bazate pe aceasta. 

Din aceste prefaceri decurg o diversificare a rolului sclavului şi de 
asemenea noi moduri de a-i exploata forța de muncă, caracterizate în 
esenţă prin dispariţia acelei separatii riguroase dintre lucrători şi mijloace 
de producţie, care fusese tipică pentru manufacturile sclavagiste. Desigur, 
organizarea manufacturieră a muncii nu-i implicase niciodată pe toți 
'aserviţii, însă reprezenta sectorul de vîrf al producţiei. Acum însă supre- 
matia economică a acestor întreprinderi era progresiv pusă în discuţie, 
în concurenţă dezvoltîndu-se alte moduri de exploatare, în care mîna de 
lucru a sclavilor nu deţinea un rol specific. 

S-a spus de multe ori că acest proces corespunde cu renașterea unor 
vechi raporturi sociale. Lucrul nu este atît de evident. Chiar dacă, apa- 
rent, regăsim vechi tipuri de aservire, distincţia dintre exploatare şi 
proprietate este acum stabilită cu mult mai ferm decît înainte: pentru 
cel însărcinat cu administraţia rezulta o listă de prestații foarte precisă, 
în schimbul unor drepturi care aveau prea putin în comun cu cele ale 
vechilor comunităţi rurale. Oricum ar fi, condiţiile de lucru ale sclavilor 
s-au transformat cu repeziciurie. 

Această evoluţie este clară în zonele rurale, unde numeroși proprie- 
tariau abandonat exploatarea directă, încredinţîndu-le unor aserviti 

administrarea pămînturilor, împărțite în moşii. Aceşti aserviti puteau fi 
sclavi, cărora li se încredința administrarea unui teren, cu tot ceea ce 
aceasta presupunea ca autonomie relativă si responsabilităţi. Oricum, 
nivelul lor de viață era radical diferit de cel al celorlati sclavi, înglobati 
integral într-un sistem ce le cerea doar trăiască pentru a munci în 
activităţi ce li se fncredintau de la o zi la alta. Cu excepţia faptului că, 
prin statutul lor juridic, ei se apropiau mult de acei oameni liberi care, 
si ei, administrau exploatarea unei părți dintr-o proprietate în schimbul 
unor prestații clar specificate. O dată cu dezvoltarea acestui tip de 
intermediere — foarte constrîngător pentru cultivator, cu toate că-i garan- 
tează acestuia unele drepturi asupra pămîntului pe care-l cultivă — se 
ajunge, în secolele al II-lea si al III-lea, la existenţa unor zone rurale 
lucrate în mare măsură de nişte aserviti, colonii, al căror statut juridic 
personal este secundar în comparaţie cu realitatea poziţiei lor sociale. 
Specificitatea sclavului tinde să se șteargă treptat: Ulpianus, jurist din 
epoca severiană, poate vorbi, citîndu-i pe unii predecesori din secolul I, 
de „servi qui quasi coloni in agro sunt” (Digeste, 33, 7, 12, 3). Se ajunge 
astfel la gruparea în aceeaşi categorie a unor oameni liberi şi neliberi: 
ultimii rămîn sclavi, însă nu mai fac parte din instrumentum fundi, 
întrucît cultivă pămîntul în contextul unui soi de convenţie. 

Un alt fenomen paralel îl reprezintă creșterea numărului sclavilor 
care joacă un rol însemnat în administrarea proprietăţilor, asumîndu-si 
responsabilități în supravegherea si administrarea moșiilor ori ocupîndu-se 
cu arendarea unor terenuri închiriate de la proprietar. Astfel, pe lîngă 
acei vilici tradiţionali, rămaşi agenţi executivi ai stăpînului, apar vilici 
care administrează moşia pe cont propriu, în schimbul unei arende, 
nemijlocit sau împărțind-o şi încredințîndu-le sclavilor loturi de pămînt. 
In general, supravegherea averii stăpînului e încredinţată unei întregi 
ierarhii de responsabili financiari, în măsură a întreprinde operaţiuni în 
numele respectivului dominus: este vorba de procuratores, actores, 
dispensatores, cellarii, arcarii şi alţi subordonați pe care îi cunoaștem din 
inscripţii şi care uneori își exercită funcţiile si în cetate. 

De fapt, în mediul urban se asistă la exact aceeaşi evoluţie. Găsim 
activităţi specific urbane, precum aceea a asa-numitilor insularii, care 
administrează casele date în arendă de stăpîn, dar mai găsim și din ce 
în ce mai numeroși medici sau intelectuali sclavi. Mai în general, consta- 
tăm același fenomen fundamental de regres al organizării manufacturiere 
a producției. Devine o obisnuintä să i se încredinţeze sclavului-artizan o 
activitate autonomă. Pentru a-şi administra afacerile, stăpînul recurge la 
institutores, aproape întotdeauna sclavi care gestionează un atelier şi se 
ocupă cu vînzările şi cumpărările de mărfuri, de operaţiuni de împrumut, 
de transport etc. Desigur, ca şi cazul zonelor rurale, nu este vorba de 
nişte practici absolut noi. Nouă este însă răspîndirea acestora, care le 
modifică profund semnificaţia. Eficienţa sclavului ca agent este nemijlocit 
legată de condiţia sa juridică. Stăpînul îl poate supune oricărui fel de 
anchetă, inclusiv tortura, şi-şi poate face dreptate singur. Aceste garanţii, 
pe care un om liber nu le oferă, explică de ce bogatii recurg din ce în ce 
mai adesea la sclavi pentru a-și administra afacerile şi, de asemenea, de 

ce aceasta devine regula absolută în cazul în care funcţia implică o 
mînuire a banilor. Aceste garanţii mai explică si cazul, în aparenţă 
extraordinar, al unor astfel de oameni liberi care se oferă de vînzare unui 
proprietar pentru a-i putea administra averea, ad actum administrandum 
sau gerendum. Situaţia socială a acestor administratori este demnă de 
invidie, însă pentru siguranţa stăpînului implică o condiţie de servitute. 
În atare situaţie, înrobirea devine un mijloc de promovare socială. 

Această evoluţie contribuie enorm la sporirea eterogenităţii uni- 
versului sclaviei. Încă din secolul I, tema sclavului bogat şi insolent se 
alătură celei a libertului care-l depășește pe aristocrat prin nivelul de 
viață și prin putere. Fenomenul se accentuează o dată cu creşterea rapidă 
a numărului de sclavi apartinînd împăratului. Nu numai că aceştia se 
bucură de drepturi specifice care-i deosebesc de restul cetăţenilor, dar 
apropierea de putere oferă unei minorităţi dintre ei posibilităţi de ascen- 
siune mult mai numeroase, mai ales în administrarea enormului patri- 
moniu imperial şi în serviciul statului. Ca şi stăpînul privat, şi împăratul 
are nevoie de persoane devotate, care să depindă în întregime de el. 

Toate aceste prefaceri implică, în practică, o diminuare a incapacității 
juridice a sclavului. De pildă, atunci cînd un institutor sclav adminis- 
trează o afacere, el trebuie să se bucure si de o anumită libertate de 
acțiune: se pune atunci problema articulării dintre responsabilitätile 
sclavului şi ale stăpînului. Dreptul este silit să abordeze aceste chestiuni. 
Se prevede că un dominus poate fixa în atelier un aviz legat de o afacere 
pe care nu doreşte ca sclavul să o întreprindă, eliberîndu-se astfel de 
orice responsabilitate. De multe ori însă, institutor-ul e departe de stăpîn, 
dispunînd, de fapt, de o largă autonomie ce nu poate să nu se exprime 
prin validarea contractelor pe care le stipulează. Părţile contractante își 
pot scoate paguba pe socoteala stăpînului, cerînd însă o despăgubire 
exclusiv pe valorile produse de activitatea sclavului, anume peculiul 
acestuia si sumele încasate de stăpîn. 

Recunoaşterea unei anumite capacităţi a sclavului în afaceri apare, 
prin urmare, ca fiind indispensabilă atât în interesul celor ce tratează cu 
el, cît şi în interesul stăpînului, care se bizuie tocmai pe autonomia 
sclavului pentru a-şi gestiona cu eficienţă afacerea. Soluţia care a permis 
împăcarea acestei evoluţii cu inferioritatea fundamentală a sclavului s-a 
bazat pe dezvoltarea unei obisnuinte străvechi, aceea a peculiului sclavului. 
Obisnuintä străveche, care însă nu avea nimic sistematic: initial ea 
pretindea, din partea stăpînului, o manifestare explicită a voinţei, dar 
începînd cu Imperiul timpuriu, și mai ales din secolul al II-lea, această 
voinţă a fost din ce în ce mai mult considerată implicită. În paralel, a 
crescut posibilitatea, pentru sclav, de a dispune în mod liber de acest soi 
de patrimoniu, de a deveni atît debitor, cît şi creditor, fără a implica 
responsabilitatea juridică a stăpînului. Dincolo de numeroasele dispute 
privind interpretarea unor texte de multe ori contradictorii, se afirmă 
recunoaşterea progresivă a unei anumite capacităţi patrimoniale şi chiar 
a unei anumite capacități procesuale a sclavului, oglindire nemijlocită a 
noilor funcții pe care acesta e împins din ce în ce mai mult să si le asume. 

Slăbirea organizării coercitive care îi încadrează pe sclavi a dus astfel 
la slăbirea posibilităţilor de control ale stăpînilor. Faptul era valabil, de 
bună seamă, pentru elita sclavilor, care se ocupa de afaceri, dar şi pentru 
numeroși sclavi săraci, precum acei servi quasi coloni, cărora li se încre- 
dintau responsabilităţi administrative mai mari sau mai mici. În conse- 
cintä, a devenit deja indispensabilă găsirea unor noi soluţii de încadrare. 
Aceste soluţii au îmbrăcat diferite forme. 

Prima e importanţa crescîndă a peculiului. Acesta nu-i privea pe cei 
ce se aflau aserviti în raporturi de tip manufacturier, ci constituia, pentru 
indivizii care se bucurau de o relativă autonomie, un stimul, un soi de 
coparticipare la rezultatele activităţii lor. Pentru sclav, scopul ultim era 
răscumpărarea libertăţii, însă era vorba mai ales de o operaţie de inte- 
grare, după cum o dovedeşte practica, din ce în ce mai curentă, de a-i lăsa 
sclavului, o dată eliberat, beneficiul patrimoniului. O dovedesc şi dispo- 
zitiile legale — foarte surprinzătoare în sine — avînd drept finalitate 
protejarea peculiului de omnipotenta stăpînului, cu scopul de nu-l lipsi 
de nici unul dintre punctele sale de atracţie: este cazul măsurilor care 
îi impuneau lui dominus plata obiectelor produse sau vîndute în atelierele 
gestionate de sclavul său. Patrimoniul celui de-al doilea se constituia 
avid pe cheltuiala primului, condiţie indispensabilă pentru integrarea 
eficientă a subordonatilor. De altfel, a devenit un obicei ca afacerea ges- 
tionată sau pămîntul cultivat de sclav să fie incluse în peculiul acestuia. 
În același scop, legile din secolul al III-lea îl deosebeau clar pe sclavul 
care se răscumpărase — chiar dacă uneori operațiunea era numai fictivă, 
din moment ce, de multe ori, acesta își păstra peculiul — de sclavul care 
îşi datora eliberarea mărinimiei stăpînului. Primul îi datorează doar 
respect fostului său proprietar, pe cînd al doilea rămîne supus la diferite 
prestări si obligaţii, precum aceea de a-i lăsa moştenire o parte din 
averea sa. 

Astfel, dezvoltarea valorilor comerciale a provocat consecinţe ce ne pot 
apărea oarecum neașteptate. Dacă, într-un prim moment, aceasta a permis 
dezvoltarea comerțului de oameni la nişte dimensiuni nemaivăzute înainte, 
într-un al doilea moment a revelat o posibilitate de emancipare pentru 
indivizii ce nu erau legaţi de o organizare a muncii ce le garanta simpla 
supravieţuire. Din pasiv cum era, simplu obiect de vînzare-cumpărare, 
sclavul-marfă devine activ, în calitate de cumpărător al propriei persoane. 

Procesul de integrare nu se opreşte aici. Inainte de a fi eliberată, 
minoritatea bogată ori cel puţin înstărită a sclavilor iniţiază constituirea 
unui patrimoniu ce reproduce fidel structurile dominante. La rîndul lor, 
acești sclavi pot poseda alți sclavi, vicarii, dintre care unii vor putea 
desfăşura funcţii de procuratores sau de institutores în administrarea 
averilor; astfel, așa-numiții vicarii desfăşurau pentru sclavii privilegiați 
aceleaşi servicii pe care aceştia din urmă le desfăşurau pentru stăpînii 
lor. Dreptul precizează că aceşti sclavi ai altui sclav îi aparţineau chiar 
sclavului, şi nu stăpînului acestuia: raporturile dintre sclav şi ai săi 
vicarii erau modelate după cele existente între omul liber si sclavii săi. 
Aceşti vicarii puteau fi exploataţi cu asprime: Pomponius, jurist din 
secolul al II-lea, aminteşte de un sclav care prostitua ancillae ce ţineau 

de peculiul său. De asemenea, ei puteau face parte din minoritatea 
privilegiată a sclavilor, posedînd la rîndul lor un peculiu ce cuprindea 
sclavi, adică vicarii apartinînd unui vicarius. 

Felul în care raporturile sclavagiste se reproduc în serie, în interiorul 
universului aservirii, reprezintă cea mai bună mărturie a succesului 
politicii de integrare a elitelor servile. Ce poate fi mai linistitor pentru 
clasa dominantă decît acel text al lui Iulianus, datînd tot din secolul 
al II-lea, unde sînt amintiţi acei venaliciarii, sclavi negustori de sclavi ? 

Eficienţa acestei politici se mai bizuia pe o trăsătură specifică a cetăţii 
romane: acea capacitate de deschidere față de elementele străine, care 
o deosebeşte profund de cetăţile greceşti. In acestea din urmă, încă din 
epoca clasică, nucleul cetăţenilor constituia un univers închis, în care era 
foarte dificil să te integrezi. Cazul libertului caracteriza foarte bine 
această diferenţă profundă. Sub acest aspect, funcționarea cetăţii romane 
corespundea unui model social radical diferit de cel grecesc. El implica 
o secvenţă aproape necunoscută lumii greceşti şi pe care se întemeia 
politica de integrare a elitelor sclavagiste: sclav-răscumpărare-acces la 
toate activităţile economice, inclusiv posedarea pămîntului. 

O a doua formă de încadrare consta într-o prezentare diferită a rapor- 
turilor stăpîn — sclavi. În clasele conducătoare s-a afirmat conştientizarea 
necesităţii de a exercita o presiune morală asupra acelor aserviti din ce 
în ce mai putin controlati printr-o disciplină fermă. Poate că socul războa- 
ielor civile nu a jucat un rol tocmai secundar în această evoluţie, în 
măsura în care le-a permis multor sclavi să-şi manifeste, prin mecanismul 
denunturilor, ura pe care o nutreau faţă de stăpîni sau, mai simplu, le-a 
îngăduit să acționeze în funcţie de propriile lor interese. Din acel moment, 
o dată restabilită ordinea, redobîndirea controlului asupra lumii sclavilor 
reclama soluții diferite de ergastuli, cu atît mai mult cu cît acest procedeu 
de exploatare a mîinii de lucru nu mai corespundea, în multe cazuri, cu 
evoluția economică. 

La Seneca găsim, probabil, una dintre încercările cele mai elaborate 
de reflecţie asupra nevoii unor noi raporturi între stăpîni şi sclavi, asupra 
necesităţii de a obţine o supunere nu numai fizică, ci şi morală, aceasta 
din urmă constituind cea mai bună garantie a celei dintîi. Ar fi inutil să 
căutăm, în această încercare, o înrîurire profundă a stoicismului: acesta 
din urmă e doar un mijloc tehnic, permitînd transpunerea în planul 
moral a conflictelor sociale, spre a le rezolva fără a ştirbi cîtuşi de puţin 
ordinea constituită. 

Caracteristică în acest sens e logica scrisorii 47 către Lucilius, dedicată 
în întregime problemei sclaviei. Punctul de plecare îl constituie recursul 
la ceea ce devenise un loc comun al gîndirii elenistice, egalitatea dintre 
oameni, principiu valabil inclusiv pentru sclavi („Servi sunt. Immo 
homines”). Numai că această egalitate e pur abstractă: si noi sîntem 
sclavi, şi anume ai viciilor noastre, şi întrucît nimeni nu-i ferit de răstur- 
nările sorții: pînă şi Platon a fost vîndut; cît despre sclav, sufletul său 
rămîne liber („Servus est. Sed fortasse liber animo”), temă reluată adesea 
de către Seneca (de exemplu Despre beneficii, 3, 20), avînd avantajul de 
a eluda problema adevăratei eliberări a aservitilor. Pe aceste baze, politica 

preconizată e simplă. Proasta noastră tratatie e cea care îi transformă 
pe sclavi în dușmani. Acestora trebuie să li se insufle nu frica, ci respectul 
care creează afecțiunea; trebuie recreate legăturile de odinioară între 
sclav şi casă, de pe vremta cînd dominus era pater familiae şi cînd sclavii 
purtau frumosul nume de familiares. 

Desigur, în tot acest discurs nu există nimic care să repună în discuţie 
sclavia: dimpotrivă, există dorința de a o întări. Recunoaşterea unui 
suflet al sclavului permite localizarea în el a libertăţii acestuia, o libertate 
spirituală pe care nimeni nu i-o poate sustrage, dar care nu împiedică în 
nici un fel funcționarea raporturilor sociale. Ba chiar le poate înlesni, 
întrucît, dacă e bine tratat, sclavul nu se va mulțumi să se supună, ci 
îşi va arăta devotamentul prin propriile sale iniţiative. Libertatea morală 
a sclavului poate si trebuie să producă fidelitate. Cît despre conceptul de 
umanitate, acesta implică aceeași situaţie pentru toţi : supunerea faţă de 
necesităţi si, mai precis, faţă de autorităţi: aristocratul se va supune 
puterii imperiale, iar sclavul faţă de dominus, întrucît răzvrătirea sporeşte 
apăsarea dominaţiei, întocmai precum animalul sălbatic, care, zbă- 
tîndu-se, strînge nodurile care-l leagă (Despre mînie, 3, 16). Lumea nu 
poate fi schimbată. 

Această teoretizare a raporturilor stăpîni — sclavi, în care sentimen- 
talismul trebuia să permită obţinerea unor rezultate mai bune decît 
acelea ce puteau fi obținute prin constrîngerile fizice, a cunoscut un 
anumit succes. Se pare însă că nu a modificat realmente comportamentele, 
începînd cu Seneca însuși, care recunoștea fără rezerve utilitatea pedep- 
selor corporale. În realitate, această viziune era valabilă numai în cazul 
raporturilor privilegiate, acelea întreţinute de stăpîn cu un cerc retrîns 
de sclavi; sub acest aspect, ea aducea cîteva noutăţi. Atitudinea lui 
Plinius cel Tînăr apare lămuritoare. În corespondenţă, el își afişează cu 
nonşalanţă a sa humanitas faţă de aserviti (8, 16, 3). Totuşi, în legătură 
cu uciderea unui senator de către sclavii săi, nu pierde prilejul de a 
sublinia primejdiile la care se expune chiar şi un stăpîn indulgent: 
moartea unui dominus, pe care el însuşi îl descrie ca fiind un bărbat 
crîncen, constituie totuşi un prilej pentru o diatribă împotriva nelegiuirii 
lumii sclavilor, de care nimeni nu se poate apăra printr-o atitudine 
binevoitoare (3, 14). 


Ne putem întreba, atunci, la ce bun toate aceste discursuri, din moment 
ce märinimia stăpînului era mai mult un bine ţinînd de topos-ul literar 
decît expresia unei modificări profunde a comportamentelor şi din moment 
ce i se atribuia o eficienţă îndoielnică. Poate că răspunsul se află în 
modul în care era conceput rolul statului în raporturile dintre stăpîni şi 
sclavi. Modelul teoretic îl reprezintă epoca cea mai îndepărtată, cînd 
sclavii erau integrați în familia, unde îşi asumau sarcini onorifice, cînd 
domus era considerată o adevărată republică în miniatură (Seneca, Către 
Lucilius, 47, 14: „domum pusillam rem publicam esse iudicaverunt”). 
O dată epuizată această realitate, cu siguranţă iluzorie în mare măsură, 
rămînea modelul noilor domini, care nu aveau altă preocupare decît 
dispretuirea si oprimarea sclavilor. lată de ce revin mereu comparatiile 

cu statul: mînia provoacă fuga sclavilor, așa cum provoacă ura faţă de 
magistrat (Seneca, Despre mânie, 3, 5, 4); sclavii îl ucid pe stăpînul 
nemilos aşa cum popoarele își ucid tiranii (Despre clementä, 1, 26); 
peculiul îi aparține stăpînului în același fel în care totul îi aparţine 
regelui: aceasta nu trebuie să împiedice exercitarea unui alt drept de 
proprietate, acela al sclavilor si al supusilor (Despre beneficii, 7, 4). Pentru 
sclavi, domus e asemenea unei republici, a unei cetăţi (Plinius cel Tînăr, 
Scrisori, 8, 16: „servis res publica quaedam et quasi civitas domus est”). 

Din această comparaţie constantă între domus şi stat decurge o con- 
cluzie fundamentală. În trecut, vechii patres familias îşi administrau 
casa la fel cum administrau cetatea, întrucît erau patres conscripti. Însă 
acum vremurile s-au schimbat: Caesar s-a identificat atît de bine cu 
republica, încît a devenit imposibil de disociat de aceasta, precum sufletul 
şi trupul (Despre clemenţă, 1, 4-5): acum, pater familias are nevoie de 
sprijinul lui pater patriae, căci deţinătorii autorităţii private şi ai auto- 
ritätii publice nu mai coincid. Această concepţie este exprimată lămurit 
de către Plinius în Panegiricul lui Traianus (42), cînd îl laudă pe împărat, 
nu întîmplător numit pater patriae, pentru că restabilise pietatea filială a 
descendenților si obedienta sclavilor, garantînd în acest fel siguranța stă- 
pînilor şi calitatea aservitilor. 

În trecut, statul se manifesta numai în reprimarea marilor revolte. 
Acum, se celebrează acțiunea sa în chiar sînul acelei familia, unde 
armonia e restabilită în numele salvării publice (salutis publicae signo), 
pentru a relua expresia lui Plinius, care nu e o simplă formulă teoretică. 
E suficient să amintim că o măsură a lui Tiberius le-a permis sclavilor 
să se refugieze pe lîngă imaginile împăratului nu numai în locurile 
publice, ci şi în casele particulare (Tacitus, Anale, 3, 36). Arbitrajul 
imperial se manifestă și în inima acelor domus. Într-adevăr, întregul 
Imperiu timpuriu se caracterizează printr-o intervenție crescîndă a împă- 
ratului în raporturile dintre stăpîni şi:sclavi, pe linia unei politici inaugu- 
rate de însuşi Augustus. Un dominus trebuie să se arate mai generos, 
căci evoluția raporturilor de producție nu-i mai îngăduie să oprime sclavul 
atît de violent ca odinioară; el poate deveni mai liberal în măsura în care 
statul i se substituie parțial în menținerea ordinii. 

Prin urmare, acest interes pentru un sector complet neglijat pînă 
atunci de dreptul public este tipic pentru legislația imperială. Fenomenul 
presupune o relaxare a legăturilor dintre stăpîni şi sclavi, pentru a face 
loc acțiunii statului. Ca să ne dăm seama de amplitudinea acestei revo- 
lutii din drept şi din comportamente ajunge să ne referim la acel senatus 
consultum Silanianum din anul 9 d.Cr., care prevedea condamnarea la 
moarte a sclavului care nu ar fi sărit în ajutorul stăpînului agresat, dacă 
s-ar fi găsit suficient de aproape ca să-l poată auzi. Pentru a eficientiza 
această prevedere, legislatorul a îngrădit puterea domini-lor : testamentul 
stăpînului asasinat nu trebuia deschis înainte de sfîrşitul anchetei si a 
execuțiilor capitale care aveau să urmeze eventual, pentru a se evita ca 
moștenitorul să încerce a-i salva pe unii servi vinovaţi, întrucît ar fi făcut 
parte de-acum din patrimoniul său. În paralel, alte legi, destinate să combată 

formarea unor bande înarmate, au introdus noţiunea de responsabilitate 
a sclavului, care nu mai trebuia să se supună orbește stäpînului. 

În această perspectivă, legislația imperială mai implica două aspecte 
inseparabile. Primul consta în măsuri menite -a-l proteja pe sclav de 
violența proprietarului : îngrădirea torturii ; controlarea sclavilor condam- 
nati să lupte împotriva fiarelor sălbatice ; interdicția de a ucide un sclav 
incapabil de muncă (Claudius), iar apoi orice sclav (Hadrianus); libertatea 
acordată sclavilor abandonaţi de stăpîni pentru că erau bolnavi. În seco- 
lele al II-lea si al III-lea, această legislaţie a fost întărită: ea a ţinut din 
ce în ce mai mult cont de legăturile de familie ale aservitului, tinzînd să-i 
favorizeze răscumpărarea atunci cînd aceasta era motiv de controverse 
juridice. 

Cel de-al doilea aspect derivat din legislaţia imperială consta în preve- 
deri represive, menite a garanta siguranța pentru domini. Prevederea 
centrală a reprezentat-o decretul silanian de care tocmai am vorbit, prin 
care s-a stabilit dobîndirea de către stat a unui rol represiv care înainte 
se desfășura în interiorul „familiilor”. Acest senatus consultum a fost 
întărit de către Nero, care i-a extins aplicarea la sclavii tovarăşului de 
viaţă, şi mai apoi de Traianus, care a extins-o la libertii stăpînului 
asasinat. Alte legi au avut ca scop menţinerea sclavilor la locul lor: 
organizarea căutării fugarilor; condamnarea la moarte pentru sclavul 
care ar fi încercat să se înroleze în armată etc. 

Astfel, mulțumită acelui pater familias suprem care era pater patriae, 
domus a redevenit o mică republică, unde indivizii coabitau armonios. 
Importanţa crescîndă a statului în viaţa familială se simte şi în mime- 
tismul ce caracterizează crearea noilor instituţii. Augustus a reorganizat, 
în mediile urbane, cultul asa-numitilor Lares compitales, larii răscrucilor, 
deja asociaţi cultului zeului său protector (genius). Cu acest prilej, el a 
păstrat tradiția care-i asocia pe sclavi cu celebrarea acestor rituri, pe 
post de magistri şi de ministri. Dimensiunea politică a acestei reforme 
religioase e limpede: ea constituie un element important al legăturii 
dintre persoana împăratului şi diferitele medii ale societății romane, 
inclusiv sclavii. 

Modelul imperial a fost reluat de proprietari. În zonele rurale, imitînd 
proprietăţile imperiale, familia rustica fac parte din colegii care își au 
propriii decuriorni şi magistri, şi care organizează cultul larilor „familiei” 
şi al zeului protector al stăpînului. Aceste colegii, care reuneau sclavi şi 
liberti, cu magistraturile lor elective, se regăsesc în mediile urbane. 
Posibilităţile de organizare oferite astfel sclavilor, cu promovările onori- 
fice pe care le implică în cazul unora dintre ei, urmăresc să înlesnească 
necesara integrare a universului aservirii. Ele mai întăresc şi, nemijlocit, 
puterea lui dominus, a cărui dimensiune supranaturală tinde să se afirme 
în paralel cu divinizarea crescîndă a împăratului: cultul Genius-ului 
stăpînului calchiază nemijlocit cultul oficial al Genius-ului imperial. 


O dată schitate schimbările profunde care implică, în mai multe rînduri, 
raporturile dintre stăpîni şi sclavi, ne putem întoarce la întrebarea 

formulată la început: cum poate fi concepută o societate în care coexistă 
cetățeanul şi sclavul? Cu alte cuvinte, cum îl putem defini pe servus 
astfel încît acest sistem să se justifice? De bună seamă, răspunsul se 
schimbă în funcţie de diferitele situaţii istorice. 

Într-un prim moment, marele concept justificator e ideea de natură. 
Eşti sclav pentru că ai o natură de sclav. Aceasta este ideea care se 
impune în epoca elenistică, nu fără a întîlni opoziţia a numeroase curente 
de gîndire ostile sclaviei. Trebuie să apelăm din nou la prima carte din 
Politica lui Aristotel, care va deveni textul de referință pentru autorii ce 
i-au urmat. Ideea de sclav de la natură se bazează pe afirmaţia potrivit 
căreia natura unui lucru o reprezintă finalitatea acestuia şi că orice lucru 
îşi are finalitatea sa proprie, căci natura creează fiecare obiect pentru un 
singur scop. Același lucru îl subliniază si Platon atunci cînd scrie că 
natura i-a creat pe oameni nu identici, ci diferiţi unii de alţii si potriviti 
cu felurite funcţii (Republica, 2, 370b). 

Prin urmare, diferenţele de natură se află la baza diferenţelor de 
condiție. Rămîne problema esenţială de a determina în funcţie de ce 
criteriu cineva va deveni stăpîn sau sclav. Aristotel propunea două criterii 
esenţiale. Primul este de ordin politic: omul e, prin natură, o fiinţă poli- 
tică, o făptură civică (1, 2, 9-10); în consecinţă, numai omul liber este om 
cu desăvîrşire, întrucît numai el este potrivit cu viaţa politică (1, 5, 10). 
Stăpînul coincide cu cetățeanul. Dimpotrivă, prin natură, sclavul este 
incapabil de a delibera (1, 13, 7): el ia parte la rațiune fără a o poseda 
(1l, 5, 9). 

Al doilea criteriu este strîns legat de primul. Anumite munci, care 
presupun numai folosirea forței, sînt prin esenţă ale sclavilor (1, 5, 8; 
11,6), ele potrivindu-li-se indivizilor care au fost definiti drept sclavi 
pentru incapacitatea lor de a rationa. 

Diferenţa de natură care-l opune pe stăpîn sclavului se manifestă deci 
în trup (unii se comportă nobil, ceilalți sînt puternici) si în suflet. Totuşi, 
tot Aristotel subliniază că este foarte anevoie să descoperi frumuseţea 
spiritului şi că mulţi au numai trupul unui om liber, nu şi sufletul. Deci, 
trebuie îndepărtat mai categoric riscul ca o parte dintre cetățeni să 
înrobească cealaltă parte, un risc pe care criteriile stabilite nu sînt în 
măsură să-l înlăture. Soluţia constă în a stabili o coincidenţă între 
categoriile de sclav si de străin. Astfel, nevoile cetăţii sclavagiste erau 
satisfăcute într-un mod coerent, fără să fie renegată natura sa, modelată 
de marile reforme care, pe bună dreptate, excluseseră aservirea unei 
părți a populaţiei indigene. Încă şi mai utilă este stabilirea coincidentei 
dintre sclav şi barbar: epoca” marilor războaie înlesneste acest lucru. 
Această opțiune e justificată de criteriul politic susținut de Aristotel: 
barbarul nu aparţine universului cetăţii, fiind deci, prin natura sa, o 
fiinţă degradată, incapabilă de a se sluji cum se cuvine de cuvînt, cu care 
doar omul, dintre animale, a fost înzestrat (1, 2, 9-10). Într-adevăr, la 
această soluţie se oprește Aristotel (1, 2, 4), recunoscînd că aceia care le 
refuză grecilor numele de sclav rezervîndu-l barbarilor ajung, în acest fel, 
la noţiunea de sclav prin natură expusă de el (1, 6,6). Tot astfel, în 
Republica, Platon stabileşte o legătură fundamentală între problema 
sclaviei şi războaiele împotriva barbarilor (469b si urm.). 

Ideologia sclavagistä romană s-a dezvoltat pe aceste baze. Războaiele, 
care în ultimele secole ale Republicii au făcut să pătrundă mulţimi de 
prizonieri pe pieţe, au făcut ca ideea unei sclavii de la natură să coincidă 
perfect cu aceea de străin. Totuşi, s-au petrecut unele devieri faţă de 
ereditatea aristotelică. Se asistă la nașterea unei noi geografii ideologice 
care aşază Roma, ca singură cetate adevărată, în centrul unui sistem ce 
adună sclavi din întreaga lume mediteraneană si de la periferia acesteia. 
Coincidenţa cetate — libertate, barbarie — sclavie se păstrează, însă în 
avantajul Romei. Venerabilele cetăţi greceşti s-au corupt lăsîndu-se înglo- 
bate în sisteme monarhice în care au devenit supuse. Într-un fel, ele au 
căzut într-o stare barbară. De-acum, numai cetăţenia romană mai întru- 
chipează libertatea. 

Evoluţia nu se mărgineşte însă la o deplasare a centrului de greutate 
al sistemului. Cum am subliniat de la bun început, importanţa criteriului 
cetăţeniei släbeste putin cîte putin. Rolul crescînd al sferei de circulație 
implică afirmarea progresivă a unei rupturi esenţiale care de-acum îi 
separă mai mult pe cetăţeni de non-cetäteni decît pe liberi de non-liberi, 
cei în stare să manevreze mărfuri şi cei ce sînt ei înşişi nişte mărfuri. 
Criteriile aristotelice de identificare a sclavului evoluează. Trupul său nu 
mai e diform în comparaţie cu frumuseţea întruchipată de cetăţean, ci în 
raport cu normele de producţie. Poate avea mîna palmată sau mai mult 
de cinci degete: nu constituie un defect pentru el dacă nu-l împiedică să 
se slujească de acest organ (Digeste, 1, 10, 2 si 1, 14, 16). În schimb, unul 
dintre aspectele pozitive ale femeii aservite e să nască sclavi, sursă 
esențială de împrospătare, prea des subestimată în trecut. Astfel, legile 
o consideră nesănătoasă pe o sclavă sterilă sau suferind de vreo boală 
susceptibilă de a-i reduce fertilitatea. 

Deci, sclavul se pomenește practic lipsit de orice natură fizică specifică. 
Pentru Aristotel, tocmai constituţia sa robustă îl destinase treburilor de 
sclav. Noua interpretare e mai realistă: ea recunoaște că omul nu se 
naşte cu o musculatură puternică, ci că şi-o capătă, iar cei care sînt 
destinati muncilor grele nu sînt puternici de la natură, ci ori devin astfel, 
ori sucombă. Prin urmare, sclavul este acum un individ care a fost 
cumpărat spre a fi destinat unor munci de aservire, oricare i-ar fi consti- 
tutia. Preocupările legate de principiul teoretic al adecvärii sale fizice la 
misiune sînt mult mai puține decît cele referitoare la defectele ascunse 
care ar putea provoca scandaluri. Restul e doar o chestiune de piaţă, 
unde un sclav robust valorează mai mult decît unul slab. 

Din punct de vedere ideologic, sclavagismul triumfant de la sfîrşitul 
Republicii se mulțumește deci, ca garanţie, mai ales cu criteriul aristo- 
telic al sufletului. Procedeul nu e lipsit de eficacitate, întrucît autorizează 
orice afirmaţie (cum observa însuşi Aristotel, e foarte greu să vezi frumu- 
setea sufletului) şi întrucît tema irationalitätii sclavului e însoţită, în 
mod insistent, de acuze de pervertire morală. 

În această optică, apare caracteristic lexicul lui Cicero. În Verrine, 
autorul încearcă să-i discrediteze pe Verres şi suita sa, atribuindu-le 
acestor indivizi, care din punct de vedere juridic nu sînt sclavi, trăsăturile 
unor sclavi. Acum, marea majoritate a acestor trăsături e de ordin moral 

şi intelectual, urmărind să întocmească portretul unor indivizi pervertiti 
şi stupizi. Aluziile la fizicul lor sînt rare si, de cele mai multe ori, apar 
numai ca o consecinţă a coruperii spiritului. Natura aservită se opune în 
mod esenţial naturii libere, precum viciile virtuţii. Un singur pasaj amin- 
teste direct de tradiţia aristotelică pură: acela în care Cicero denunţă în 
Verres un operarius care, prin natură, prin educaţie, prin dispoziţia 
sufletului si a trupului, e mult mai potrivit să care statui decît să le 
cumpere (Verrine, 4, 126). 

Din această dimensiune — deja esențialmente morală — a naturii 
aservite decurge posibilitatea producerii unor fenomene de contagiere. 
Este baza atacurilor lui Cicero îndreptate împotriva lui Verres, a lui 
Catilina şi a multor altora. Principiul fundamental care face posibilă 
această contaminare îl constituie invertirea valorilor: Marcus Antonius 
o personifică excelent. El e descris ca fiind incapabil să-și administreze 
averea, folosit ca femeie de către bărbaţi si pradă a femeilor, nefiind în 
stare să deosebească, în orgiile sale, ziua de noapte. Însă invertirea 
fundamentală e aceea care sfişie ordinea socială, acordîndu-le un rol 
predominant sclavilor, complici ai stăpînului, pe care îl contaminează: 
tot acest mediu, unde nimeni nu mai e la locul său, este copleşit de 
sclavia morală. Cum ar mai putea fi Antonius considerat un stăpîn: 
„Quamquam quo modo iste dominus ?” (Filipice, 2, 104). 

Cîtä vreme sistemul sclavagist era în stare sä exercite puternice 
constrîngeri asupra masei sclavilor, cîtă vreme stäpînii aveau suficientă 
putere pentru a-și menţine în ascultare aservitii, slăbirea definiţiei natu- 
rale a sclavului avea consecinţe reduse. Însă, atunci cînd, în Imperiul 
timpuriu, condiţiile de exploatare a sclavului au început a se modifica 
profund, această incertitudine ideologică a devenit periculoasă. Atunci 
s-a început chiar a se repune sub semnul îndoielii deosebirea fundamen- 
tală dintre oamenii liberi şi sclavi. Desigur, încă de multă vreme, un 
întreg ansamblu de curente de gîndire puseseră în discuţie însuşi prin- 
cipiul sclaviei. Dar noutatea a reprezentat-o şovăiala care a pătruns în 
practicile şi în chiar situația stăpînilor, părînd că diviziunea decisivă 
dintre oameni liberi şi sclavi nu mai este atît de evidentă ca înainte. 

În această confuzie, un rol însemnat l-a avut, desigur, diversitatea 
crescîndă a funcţiilor atribuite sclavilor. Minoritatea privilegiată a aces- 
tora poate trăi într-un mod care o deosebeşte foarte putin de oamenii 
liberi. De altfel, oare nu eliberarea e destinul lor natural? Acești sclavi 
lipsiţi de griji sînt cei care profită în cea mai mare măsură de capacităţile 
juridice care le sînt treptat recunoscute, nu numai fiindcă au mai multe 
ocazii şi mijloace de a acţiona, ci şi fiindcă dreptul însuși le validează 
specificitatea. Astfel, o iniuria în paguba unui sclav, care înainte era 
urmărită numai în măsura în care îi provoca o pagubă stăpînului (conform 
lex Aquilia, de care am vorbit), putea deveni acum obiect de procedură, 
chiar dacă fapta nu-l privea deloc pe stăpîn: era suficient, cum scrie 
Ulpianus, ca sclavul să fi suferit în urma ei. Dar juristul adaugă imediat 
că această actio iniuriam servi nomine se va întreprinde, în legătură cu 
o pagubă morală, numai dacă sclavul în chestiune ocupă o funcţie privile- 
giată : trebuie luată în consideraţie a sa qualitas (Digeste, 47, 10, 15, 44). 

În practică şi în drept, sclavul înstărit este deci acela care ocupă cea mai 
bună poziţie, atenuînd consecinţele condiţiei sale și eliminînd diferenţele 
care-l despart de lumea oamenilor liberi. 

Această evoluţie îngreunează uneori înțelegerea zonei de graniță 
dintre libertate si sclavie în viaţa de zi cu zi. Textele juridice se ocupă 
din ce în ce mai des de cazurile născute din aceste incertitudini: un 
bărbat descoperind că soţia lui e sclavă (Papinianus, Digeste, 24, 3, 42, 1), 
o libertă căsătorindu-se cu un sclav pe care îl credea liber (Ulpianus, 
Digeste, 24, 3, 22, 13) sau, dimpotrivă, un om liber arestat ca sclav fugar. 
Aceste probleme nu se ivesc numai din erori sau din greșeli, ci şi din 
îndoieli reale. Unul dintre invitaţii lui Trimalchio povesteşte cum servise 
ca sclav timp de patruzeci de ani, fără ca cineva să poată afla vreodată 
dacă era liber sau sclav (Petronius, Satyricon, 37). Astfel, numeroase texte 
juridice se ocupă de omul liber care nu-şi cunoaşte condiţia şi care 
serveşte ca sclav, în vreme ce unele procese de lămurire a condiţiei 
indivizilor arată că numeroase cazuri erau cu adevărat neclare. Mai 
mult : dreptul însuşi poate crea situaţii ce îndeamnă la punerea la îndoială 
a valabilitätii separaţiei dintre oamenii liberi si aserviti: ce putem gîndi 
despre cazul, cu totul posibil, a doi fraţi, dintre care întîiul născut e 
sclav, iar cel de-al doilea liber, după ce tatăl o eliberase pe mama lor, 
sclavă, între cele două naşteri? Primul născut se află în situaţia de a fi 
un servus al tătălui său, iar apoi al fratelui, dacă acesta e moştenitor. 
Mai departe, ce trebuie să gîndim despre acei oameni liberi care se 
aservesc de bună voie pentru a putea accede la importante funcții admi- 
nistrative sau, mai des, pentru că sînt atît de săraci încît trebuie să se 
vîndă; sau, încă, de repetatele cazuri de răpire care-i transformă pe 
oamenii liberi în sclavi înläntuiti ; ori de înrobirea debitorilor insolvabili, 
practică adesea condamnată din punct de vedere juridic, însă foarte 
comună? În sfîrşit, ce semnificaţie are fragmentul din Paulus, jurist din 
epoca severiană, în care se afirmă că un copil născut diform nu este liber 
(Digeste, 1, 5, 14)? Trebuie să notăm că numeroase astfel de cazuri 
corespund dispariţiei unui criteriu esenţial: cel prin care masa sclavilor 
era identificată cu a străinilor. Acum, în paralel cu războaiele, cu comer- 
tul si cu reproducerea naturală, unele surse esenţiale de aprovizionare 
depind de aservirea unor oameni liberi făcînd parte din Imperiu, prin 
răpiri, sclavie voluntară, abandonare sau vînzare de copii. 

Prin urmare, există o anumită neliniște legată de slăbirea barierei 
care ar fi trebuit să-i izoleze pe oamenii liberi de sclavi. Ea apare din ce 
în ce mai ineficientă pentru a îndepărta sclavia de cei dintîi, dar şi 
pentru a interzice uzurpările celorlati : unii sclavi fugari izbuteau atît de 
bine să-și camufleze adevăratul statut, încît accedeau la funcţii impor- 
tante, precum acel servus devenit centurion sub Domitianus sau un altul 
devenit pretor. Problema era atît de serioasă, încît Ulpianus se întreba 
dacă deciziile luate de un magistrat, care în realitate era doar un sclav 
fugar, erau valabile (Digeste, 1, 14, 3). 

În acest context, e de înțeles sensul unor propuneri disperate, precum 
aceea făcută în Senat, de a-i îmbrăca pe sclavi într-o ţinută specială, 
pentru a-i deosebi de oamenii liberi. O asemenea idee ne dezvăluie cît de 

incertă, în fapte si în conștiințe, devenea această distincție datorită 
evoluției sociale. Din acest punct de vedere, foarte revelator apare un 
text al lui Statius: este vorba de consolarea scrisă pentru Flavius Ursus, 
care tocmai şi-a pierdut un sclav tînăr, favorit de-al său (Silvae, 6). În 
acest caz privilegiat, cînd între stăpîn şi servus s-au stabilit raporturi de 
intimitate, toate graniţele devin confuze. Dispare sclavia prin natură, 
întrucît se afirmă că Fortuna, care făcuse din tînărul defunct un sclav, 
nu cunoștea inimile şi ignora calitatea spiritului său, care dovedea, mai 
bine decît genealogia unor oameni liberi, apartenenţa sa la o condiţie de 
libertate. Atît de mare era contradictia între graţia şi condiţia sa, încît 
textul evocă fantasme recurente: poate că el era cu adevărat un sclav. 
Poate că avea strămoși iluştri. Chiar în cadrul relaţiilor stăpîn — sclav, 
orice punct de reper poate dispărea. 

În această perioadă de confuzie — chiar dacă nu trebuie să uităm de 
marea masă de sclavi aflaţi cu adevărat în robie, condiţia lor nefăcînd 
obiectul prea multor speculaţii —, pentru a defini sclavia (anume, conți- 
nutul si limitele acesteia), dreptul nu se mai bazează pe autoritatea lui 
dominus sau pe ideea de sclavie prin natură. Juristii din secolele al II-lea 
şi al III-lea vorbesc numai de legalitate: nu mai există natură aservită, 
ci doar o instituţie juridică. Pentru Florentinus, sclavia ţine în întregime 
de drept, fiind contrară naturii (Digeste, 1, 5, 4, 1). Pentru Trifoninus, 
dreptul natural se deosebeşte net de dreptul ginţilor, întrucît unul se 
întemeiază pe libertate, iar celălalt pe sclavie: „libertas naturali iure 
continetur et dominatio iure gentium introducta est” (Digeste, 12, 6, 64). 
Ulpianus face aceeași distincție, subliniind că, din punctul de vedere al 
dreptului natural, toţi oamenii sînt egali: „quod ad ius naturale attinet, 
omnes homines aequales sunt” (Digeste, 50,17, 32). 

Această evoluție a gîndirii juridice permite să li se acorde temei juridic 
numeroaselor fapte pe care le-am putut nota atunci cînd am studiat 
transformările petrecute pe vremea Imperiului timpuriu. E cazul impor- 
tantei crescînde a peculiului : Ulpianus notează că, dacă sclavul, conform 
dreptului civil, nu poate poseda nimic, conform dreptului natural el e 
capabil să posede bunuri. Aceeaşi afirmație în ce priveşte responsabilitatea 
crescîndă a sclavului : încă de la jumătatea secolului al II-lea, Venuleius 
subliniază că legea paricidului poate fi aplicată şi sclavilor, chiar dacă 
nu au rude legitime, întrucît natura este aceeași pentru toți oamenii 
(Digeste, 48, 2, 5). Afirmarea unui ius naturale autonom permite ratio- 
nalizarea prefacerilor din interiorul sclaviei, în vreme ce poziţia ei sub- 
alternă în raport cu ius civile şi cu ius gentium împiedică repunerea în 
discuție a bazelor sistemului sclavagist. Sînt depășite astfel, la nivel 
juridic, contradicţiile existente între ideea totalei dependențe a sclavilor 
şi solida autonomie de care numeroşi sclavi se bucurau în mod concret. 
Se mai renunţă şi la dimensiunea naturală a sclaviei, pentru a se elabora 
un construct pur juridic: în acest domeniu, regăsim rolul crescînd al 
statului. La întrebarea: „ce este un sclav?” se oferă acum un răspuns 
mult mai sigur decît cel dinainte, care se întemeia pe conceptul vag de 
sclavie naturală. Sclavia a devenit o realitate juridică, care nu poate fi 
pusă în discuţie fără a ataca puterea centrală. Nu mai e un subiect de 

dezbateri filosofice şi nu se mai înscrie în mod esenţial în cadrul constituit 
de familia : a devenit o afacere de stat. Prin urmare, este vorba de întări- 
rea unui sistem ameninţat, însă acest recurs la drept ascunde în parte 
realitatea. Cîtă vreme sclavul se află în primul rînd faţă în față cu 
dominus, el este asimilat animalelor domestice. Inegalitatea capătă un 
aspect natural care o consolidează. Însă atunci cînd statul e constrîns să 
intervină, împingînd în planul al doilea argumentele legate de natură, 
această dependenţă devine fätis socială. Evoluţia în continuare a 
Imperiului, începînd cu secolul al III-lea, evidenţiază din ce în ce mai 
mult un fapt: sclavia e o formă de aservire care datorează totul oamenilor. 


Caracterul eterogen al universului sclaviei nu trebuie să ne facă să 
pierdem din vedere o realitate fundamentală: masa sclavilor constituie 
una dintre clasele de bază ale societăţii. Dacă e să abordăm chestiunea 
privilegiind exclusiv condiţia juridică a acestor oameni, cum ne îndeamnă 
ideologia dominantă a epocii, fie că se preferă dimensiunea naturală sau 
cea juridică a definiţiei lor, se constată doar slaba coeziune a acestui 
grup. Dacă se privilegiază însă grila de structură de clasă a societăţii 
romane, devine perfect clar că majoritatea acestor aserviti fac parte din 
rîndul săracilor, a claselor dominate, în sînul cărora statutul lor juridic 
le conferă un loc aparte. - 

Această condiție comună în esenţă, dincolo de diversitäti, este resim- 
titä uneori chiar de către cei implicaţi. Epoca marilor revolte sclavagiste 
este cît se poate de gräitoare în ce priveşte această realitate, întrucît 
numeroși oameni liberi se alătură insurectiilor : nu numai micii proprie- 
tari, ci şi proletari urbani, lucru cu atît mai semnificativ cu cît, la oraș, 
aşa-numitele familiae se schimbă prea puţin. Atunci, criteriile de clasă 
au prevalat asupra separatiilor ideologice. 

Aceste raporturi dintre clasele subalterne și masa sclavilor nu dispar 
niciodată. Desigur, definiţia juridică a sclavului este destul de eficientă 
încît să poată crea o barieră concretă. Numeroși oameni liberi posedă un 
singur sclav, care totuși constituie pentru ei o sursă esenţială de profi- 
turi, în măsura în care nivelul averii lor e foarte scăzut: Paulus citează 
cazul unui proprietar care-şi oferă ca zălog sclavul, aflîndu-se apoi în 
imposibilitatea de a-l recupera (Digeste, 9, 4, 22, 1-2). Așadar, raportul 
stăpîn — sclav se stabilește rapid, căci sclavia impregnează îndeajuns de 
mult ansamblul societăţii romane. Asta nu înseamnă că identitatea profundă 
dintre poziţia socială a săracilor liberi şi masa sclavilor nu creează 
legături, dincolo de separatia juridică, de multe ori plină de implicații 
concrete. În cetăţi, plebea urbană îi face pe sclavi si liberti pärtasi la 
viața socială şi religioasă. În acțiunea politică, tema ciceroniană a sub- 
minării statului de către sclavi ţine numai de propagandă; totuși, ea 
capătă credibilitate datorită legăturilor dintre plebe şi sclavi care permit 
condamnarea simultană a maselor aservite şi urbane, ca si a liderilor 
politici populares care se sprijină pe ele. Acest sentiment de solidaritate 
poate fi adesea dezmintit: cum scrie Tacitus în legătură cu fuga unor 
sclavi gladiatori amintind de revolta lui Spartacus, poporul dorește schim- 
bärile şi în același timp se teme de ele (Anale, 15, 46). El se mai manifestă 

însă, în mai multe rînduri, în vremea Imperiului, în momentul unor 
incidente revelatoare. Astfel, sub Nero, o aplicare deosebit de riguroasă 
a senatusconsultum-ului silanian a dus la condamnarea la moarte a patru 
sute de sclavi. Această condamnare a stîrnit o puternică agitaţie popu- 
lară, iar execuțiile au fost efectuate sub protecţia armatei. 

Cînd, începînd cu sfîrşitul secolului al II-lea, mișcările de răzvrătire 
şi-au recăpătat importanţa, regăsim imediat bande alcătuite din sclavi si 
oameni liberi. Acesta a fost cazul trupelor lui Maternus, sub Commodus, 
însă fenomenul s-a amplificat în continuare. De fapt, evoluţia socială 
începută la sfîrşitul Imperiului timpuriu şi intensificată în secolul al III-lea, 
a sfîrşit rapid prin a atenua diviziunea dintre oameni liberi si sclavi, 
scotînd la lumină realitățile ascunse dincolo de aceste statute. Această 
dezvăluire s-a petrecut în două moduri. Pe de-o parte, minoritatea privi- 
legiată a sclavilor se integrează din ce în ce mai mult cu oamenii liberi, 
prefigurînd astfel ceea ce va fi forţa ei socială după eliberare si dovedind 
că un om bogat nu poate fi cu adevărat sclav. Inscriptiile funerare atestă 
căsătoria unor femei libere cu sclavi, evident bogaţi: aceștia sînt 
dispensatores, actores şi alţi vilici. Dreptul sfirseste prin a ratifica aceste 
legături conjugale : Paulus examinează raporturile existente între dotă şi 
peculiu (Digeste, 16, 3, 27). În mare, legislaţia protejează din ce în ce mai 
mult drepturile sclavului asupra propriei averi, validîndu-i şi ea situaţia 
obiectivă de proprietar. 

De cealaltă parte, situaţia celor liberi, dar săraci se apropie mereu 
mai mult de cea a masei sclavilor. În zonele rurale, numeroşi ţărani 
ajung să cultive pămîntul marilor proprietari. Ce diferență există între 
un.colon şi un servus quasi colonus? Ei lucrează pămîntul în același fel, 
îi datorează stăpînului aceleași prestații şi se regăsesc împreună în 
aceleaşi colegii dintr-o familia, pentru a cinsti larii şi divinitatea 
protectoare a stăpînului. Unul o face în funcţie de constrîngeri economice, 
iar celălalt, în funcţie de necesități ce pot fi şi extra-economice. Însă 
amîndoi fac acelaşi lucru. De altfel, evoluţia dreptului validează rapid 
aceste realităţi: oricare ar fi statutul său, colonul este treptat legat de 
pămînt, ca si uneltele, acest proces încheindu-se începînd cu secolul 
al IV-lea, cînd se interzice vînzarea separată a averilor funciare şi a 
cultivatorilor, liberi sau sclavi. Cu toţii se regăsesc în aceeaşi stare de 
aservire : separatia arbitrară dintre oamenii liberi şi cei neliberi dispare 
în faţa realitätilor sociale. Legislaţia pecetluieşte această, apropiere 
reflectînd alcătuirea unei societăţi în care demarcatia cea mai importantă 
e aceea care-i separă pe honestiores, cei puternici, de humiliores, clasele 
inferioare. Astfel, în secolul al III-lea, crește amenda în cazul celui care 
a răpit un sclav apartinînd altcuiva sau care a ascuns un sclav fugar. 
Dar, lucru şi mai important, eventuale pedepse suplimentare sînt pre- 
văzute de un nou articol; e vorba de pedepse diferenţiate : honestiores pot 
fi condamnaţi la exil sau la confiscarea a jumătate din avere, humiliores — 
la crucificare sau la munci silnice. Această distincţie e cu atît mai grăi- 
toare cu cît crucificarea e o pedeapsă caracteristică sclavilor. In paralel, 
se dezvoltă practica sclaviei penale, care-i scuteste pe honestiores, dar 
care consacră aservirea unor cetăţeni apartinînd claselor inferioare. 

În secolul al IV-lea, pentru unul şi acelaşi delict de iniuria, un test al lui 
Hermogenianus îi arată pe sclavi pedepsiţi cu vergile, pe humiliores cu 
bastoanele, iar pe honestiores exilați provizoriu. Prin urmare, încă mai 
există o distincţie între humiliores şi sclavi în ce privește gravitatea 
pedepselor corporale, însă cele două grupuri sînt asimilate, în raport cu 
elita socială, prin natura pedepsei aplicate. 


Prin urmare, nu avem de-a face cu un „sclav roman”, ci cu „sclavi 
romani”. Întîi şi-ntîi pentru că, dincolo de unitatea decurgînd din definiţia 
juridică, universul aservirii e foarte eterogen. Apoi (şi mai ales) pentru 
că trebuie să deosebim mai multe contexte istorice. Între sclavul care 
cultivă pămîntul alături de stăpîn, cel ce lucrează într-o manufactură si 
cel stabilit pe o proprietate extraurbană ca un guasi colonus, există o 
adevărată deosebire de natură. Chiar şi statutul juridic, care ar trebui 
să unifice această categorie, evoluează în mod considerabil. Chiar şi 
raporturile sclavilor cu autorităţile se transformă: într-un prim moment 
simplă proprietate a stăpînului, ei devin mai apoi si supuși ai împăratului. 
In ultimă instanţă, dincolo de toate aceste prefaceri, realitatea profundă 
e faptul că masa sclavilor aparţine tot claselor inferioare ale societăţii. 
Ceea ce o definește în esenţă e faptul că este destinată muncilor aservite. 
Ei bine, aceste munci sînt exact aceleași cărora trebuie să li se supună 
cei nevoiți să-și vîndă forța fizică pentru a supravieţui. Cînd asimilează 
salariul şi sclavia, Cicero nu se înşală : „salariul este o garanție a sclaviei” 
(merces auctoramentum servitutis : Despre îndatoriri, 1, 150). 

LIBERTUL 


Jean Andreau 


După cum a subliniat Moses Finley, istoricii de la sfîrşitul veacului 
trecut ezitau să vorbească despre sclavia antică. Într-o perioadă î în care 
studiile umaniste începeau să fie puse în discuţie, istoricii nu voiau să-şi 
asume riscul de a păta memoria Antichității. Eduard Meyer, celebrul 
istoric german din la belle époque, a reacţionat împotriva acestei tăceri. A 
insistat asupra eliberării sclavilor : existenţa sclavilor eliberaţi şi condiția 
acestora dovedeau, în opinia sa, că anticii le ofereau sclavilor ample 
posibilități de eliberare şi de avansare socială şi că sclavia greco-romană 
nu putea fi comparată în nici un caz cu cea din America modernă. 

Deşi s-a inspirat mult din Meyer, Mihail Rostovzev avea alte pre- 
ocupări, însă si el a recunoscut importanţa libertilor. După el, libertul 
era semnul evident că economia antică trecuse prin faze capitaliste. 
Desigur, nu toţi libertii erau nişte burghezi capitalişti, dar multi erau 
ingenui (oameni născuţi liberi), chiar dintre cei mai distinşi, care se 
comportau ca niște adevăraţi burghezi. Potrivit lui Rostovzev, foştii sclavi 
eliberaţi se integrau perfect în societatea romană, iar posibilităţile lor 
economice nu erau foarte diferite de cele ale celorlalte notabilitäti; în 
acelaşi timp, ei reprezentau un simbol, acela al spiritului întreprinzător. 
In Satyricon, un libert precum Trimalchio, care, trăind în Campania, își 
vînduse pămînturile pentru a se consacra comerțului — de fapt, el nu 
urmărea altceva decît să se îmbogăţească, rămînînd străin de ierarhiile 
strict politice —, constituia, pentru Rostovzev, cel mai frumos exemplu al 
schimbărilor de mentalități produse de expansiunea economică a Italiei 
romane. 

Personaj mitic, Trimalchio a aprins imaginaţia lui Federico Fellini, 
dar şi a unor istorici, nu numai a lui Rostovzev. Ca şi acesta din urmă, 
Paul Veyne l-a transformat într-un mit emblematic al societăţii si econo- 
miei romane, interpretîndu-l totuşi într-o manieră cu totul diferită. 

Potrivit lui Veyne, Trimalchio nu este reprezentativ pentru toţi libertii; 
de fapt, prin moartea stăpînului său, el a dobîndit o libertate totală, ceea 
ce nu se poate spune despre cea mai mare parte a libertilor. Oricum, 
Veyne consideră că, pentru a înţelege mentalitatea libertilor — fie că sînt 
bogaţi sau săraci, independenţi sau nu -, trebuie să pătrundem într-un 
univers preindustrial, cu statute şi categorii juridice strict definite, cu 
legături personale şi valori aristocrate. Dacă vrem, universul din l’ancien 
regime. Foarte bogatul Trimalchio, care posedă enorme averi funciare în 
Italia de sud, îşi datorează avutia moştenirii primite de la fostul său 
stăpîn, probabil un senator, şi, prin urmare, legăturilor personale pe care 
condiţia sa de sclav i-a permis să le facă. Profiturile comerciale n-au 
făcut decît să sporească această avere inițială. Iar Trimalchio aspiră din 
adîncul sufletului la proprietatea funciară. 

Dar acest plonjon în mentalitatea aristocratică, deşi obligatoriu, nu 
este si suficient. De fapt, în monarhiile din Europa modernă, o categorie 
precum aceea; a libertilor nu există. Libertii, plebei ce se pot la o adică 
îmbogăţi, dar care nu vor fi niciodată nişte ,parveniti”, sînt mai exotici 
decît burghezii gentilomi. În opinia lui Veyne, nu este vorba de nişte 
adevărați burghezi: chiar dacă trăiesc printre gentilomi, nu vor putea 
niciodată să devină la fel ca aceştia. Ei sînt străini de epoca în care 
trăiesc: în gama de roluri oferită de societatea romană, Trimalchio nu 
găseşte nici unul potrivit pentru sine. 

Figura istoriografică a libertului este, cu siguranță, mai puțin sclipi- 
toare decît cea a sclavului (în rîndul libertilor, situați între lumea stăpî- 
nilor şi aceea a sclavilor, nu întîlnim nici un Eunus şi nici un Spartacus). 
Totuşi, ei au făcut obiectul unor sinteze remarcabile, al unor mituri 
unificatoare. Printre aceste sinteze, cea a lui Veyne este probabil cea mai 
încurajatoare, întrucît aruncă o lumină nouă asupra ansamblului socie- 
tätii romane și al valorilor acesteia. 


Trebuie să respingem interpretarea lui Veyne pentru că se bazează pe 
Satyricon ? Aceasta este teza lui Florence Dupont, care a căutat să demon- 
streze că romanul lui Petronius nu constituie o reprezentare fidelă a 
lumii autorului, ci o operă nerealistă, imaginară, ce poate fi plasată în 
cadrul unei specii literare şi filosofice, aceea a „banchetului”, care mai 
apoi se preschimbă în festin. 

Că în acest caz nu ne aflăm în faţa unei opere realiste, care să 
urmărească o reprezentare a vieţii cotidiene şi sociale, e un lucru sigur. 
Există prea puţine dubii în acest sens. Totuşi, banchetul si festinul sînt, 
şi ele, niște practici sociale. Ca atare, nu pot să nu se lege de anumite 
perspective de tip antropologic sau, mai simplu, de istorie socială. Ospätul 
lui Trimalchio e şi un text satiric, în sensul modern al cuvîntului, iar 
dacă autorul, prin artificiul citatelor şi intermedierea personajului nara- 
tor, Encolpius, se distanțează faţă de propriul text, faptul are legătură 
cu intenţiile sale satirice. Nu este lipsit de relevanţă că invitaţii la acest 
festin dedicat trupului sînt liberti (în timp ce naratorul înmărmurit e 
născut liber), că ei aspiră să realizeze un „banchet platonic” şi că, pînă 
la urmă, sînt incapabili să-și atingă țelul. De altfel, Florence Dupont 
vorbeşte de un „eşec al libertilor”, adäugînd : „Ei nu ştiu nici cum se bea, 
nici cum se iubeşte, nici cum se vorbește. Au nevoie de un stăpîn”. Pentru 
a înţelege ierarhiile sociale, merită să observăm că acel maestru al 
ospätului care se angajează într-un „banchet burlesc” e singurul din 
toată compania care posedă o avere de aristocrat şi vrea să fie senator, 
cu toate că, asemenea celorlalți, s-a născut sclav. 

Lectura Satyricon-ului făcută de Florence Dupont nu anulează valoa- 
rea de document de istorie socială a acestuia. Dimpotrivă, îl îmbogățește, 
conferindu-i adevărata dimensiune socioculturală. 

Rămîne faptul că, dacă sîntem atenţi la toate cazurile individuale 
oferite de texte si de inscripţii, sintezele şi miturile sociale își pierd din 
forţă şi din puterea de seducţie. Ceea ce se impune privirii e alăturarea 
unor situaţii foarte diferite sau de-a dreptul contradictorii. Desigur, 

Trimalchio are prostul-gust al unui parvenit, însă multi liberti deţineau 
funcţii pe care noi le calificăm drept intelectuale şi artistice ori care, în 
epoca actuală, sînt proprii profesiilor liberale : profesori, scriitori, medici, 
arhitecţi, pictori, sculptori, actori etc. Cei mai de seamă senatori nu se 
ruşinau să-l aibă ca maestru de filosofie pe libertul Epictet. Marcus şi 
Quintus Cicero, asemenea celor de-o seamă cu ei, obișnuiau să se încon- 
joare de sclavi si liberti instruiți. Era cazul, de pildă, al lui Marcus 
Tullius Crisippus, care se îngrijea de biblioteca lui Quintus. În anul 
50 î.Cr., Crisippus renunţă pe neaşteptate la o altă funcţie pe care o 
îndeplinea pe lîngă fiul oratorului. Pleacă în compania unui alt libert, un 
secretar. Cicero nu scapă prilejul de a batjocori acea poleială de cultură 
(litterularum nescio quid) pe care şi-o dăduse Crisippus (În apărarea lui 
Atticus, 7, 2, 8). Este totuşi limpede că ştie să facă deosebirea dintre 
literat şi secretar. 

Trimalchio era foarte bogat, iar personajul său a avut un asemenea 
impact asupra imaginaţiei, încît nu mai reuşim să ne gîndim la un libert 
sărac, mai ales în epoca ultimilor împărați din dinastia iulio-claudiană, 
Claudius şi Nero. Totuși, se mai găsesc si liberti fără un chior, chiar în 
Satyricon : Caius Iulius Proculus, care a avut un milion de sesterti, nu 
mai are nimic, fiind nevoit să-şi vîndă bunurile mobile ; dimpotrivă, Caius 
Pompeius Diogene a ajuns la bunăstare, însă imediat după eliberare nu 
avea nimic (de nihilo crevit, „a pornit de la nimic”, Satyricon, 38). lar 
multe texte latine, de la sfîrşitul Republicii la Imperiul timpuriu, îl 
asimilează pe libert cu săracul, mai ales cu săracul de la oraș. Horatius 
scrie despre un anume Priscus, care uneori trăieşte în palate, alteori se 
ascunde pe sub nişte scări de unde un libert cu putin respect de sine s-ar 
ruşina să iasă. O frază semnificativă: libertul e cel de la care ne-am 
aştepta să iasă dintr-o maghernitä. Chiar în epoca lui Petronius, Plinius 
cel Bătrîn vorbește despre plebea libertilor (plebs libertina), nu pentru a 
deosebi, în interiorul acestei categorii, o plebe şi o aristocrație, ci pentru 
a spune că acei libertini, adică grupul libertilor, constituiau în mod 
special, față de celelalte grupuri de la oraşe, plebea, poporul cetăţii 
(Istoria naturală, 14, 48). 

Libertii alcătuiesc un grup urban, după cum tocmai am spus; aceasta 
este o opinie foarte răspîndită si, cu siguranţă, corectă. Să nu uităm însă 
că unii dintre ei au trăit întotdeauna la ţară sau, cel putin, s-au ocupat 
mereu de agricultură. Cei pe care Caesar îi trimisese în coloniile sale, 
mai ales în Corint, primiseră pămînturi, devenind într-un fel proprietari 
de terenuri (Strabon, 8, 6, 22). Într-un pasaj din Plinius cel Bătrîn găsim, 
la un nivel superior ca avere, doi liberti, ambii implicaţi în exploatarea 
aceleiaşi moşii. Unul dintre ei o face, din vanitate, pe gentlemanul 
fermier, dar nu se pricepe defel la munca pămîntului: este Remmius 
Palaemo, gramatic celebru. Celălalt, Acilius Stenelus, este în schimb 
foarte competent în agricultură. Primul a cumpărat terenuri prost culti- 
vate în împrejurimile Romei, în zona Nomentum. Le-a încredințat mai 
apoi lui Acilius Stenelus, pentru a le replanta cu vie. După opt ani, 
profitul din recolta de vie urca la patru sute de mii de sesterti, adică două 
treimi din preţul de cumpărare al proprietăţii (storia naturală, 14, 49-51). 

Ce să credem despre aceste deosebiri, despre aceste informaţii 
contradictorii? Sînt ele numai o aparenţă, sau libertii nu au nimic altceva 
în comun în afara sclaviei pe care au cunoscut-o si de care au scăpat? 
Este statutul lor de liberti suficient pentru a-i reuni, sau contribuie la 
împărțirea lor în subgrupuri? 

Pentru a răspunde la aceste întrebări, trebuie să ne amintim că figura 
socială a libertului este complexă și fragilă. Ea nu are coerenţa aristo- 
cratului, sigur de proprietate si înveșmîntat în valori care-l susțin pe 
poziţia lui, chiar dacă nu le pune în practică în viaţa cotidiană. Nu are 
simplitatea rustică a ţăranului indigen autentic şi nici obrăznicia bine 
controlată a sclavului domestic. Libertul se află la răscrucea mai multor 
forte divergente sau chiar opuse. Pe de o parte, a fost sclav, lucru pe care 
nici el, nici ceilalți nu-l pot uita. Pe de altă parte, statutul său de libert 
este partial contradictoriu, întrucît eliberarea îi conferă aceeași cetăţenie 
cu a stăpînului său, însă îl supune unei întregi serii de obligaţii şi de 
obisnuinte care îl deosebesc de ingenui. Apoi, fiecare libert are o situaţie 
economică şi socială determinată. În sfîrșit, fiecare libert are rădăcinile 
sale geografice si culturale proprii. 

Dintre aceste componente diferite, pe care le voi examina una cîte 
una, unele tind să-l integreze pe libert în restul societăţii romane, iar 
altele, dimpotrivă, tind să-l detaşeze şi să-l izoleze. Unele accentuează 
coeziunea grupului libertilor, iar altele tind să-l fragmenteze, să-l descom- 
pună. Între trecut şi viitor, între cetăţenie şi sclavie, între integrare şi 
repliere, acest grup este continuu supus unei mişcări oscilatorii, fiind 
străbătut de cele mai multe eterogenitäti si contradicții. 

Dacă distanţa dintre liberti şi ingenui s-ar reduce cît de putin, nici 
n-ar mai avea sens să vorbim de un grup al libertilor. Aceasta ar însemna, 
într-un fel, succesul lor deplin, întrucît ar dovedi că viaţa pe care au 
dus-o înainte a fost uitată cu totul. Dar, la drept vorbind, ar însemna si 
sfîrşitul privilegiilor şi al posibilităţilor lof rapide de ascensiune socială. 
Am spus că, în opinia romanilor, multi liberti nu erau decît oameni de 
rînd, săraci si dispretuiti. Dar, cu unele excepţii, cei ce se susträgeau 
acestei sorți comune izbuteau s-o facă numai mulțumită unor legături 
personale, unor relaţii clientelare şi de patronat. Veyne arată bine acest 
lucru în cazul lui Trimalchio. Să adăugăm exemplul mai puţin cunoscut, 
însă la fel de semnificativ, al unui Trimalchio avant la lettre, postävarul 
Clesippus, care a trăit pe vremea lui Cicero. 

Clessipus era postăvar, însă nu vopsitoria i-a garantat ascensiunea 
socială. Ajuns pe mîna bogatei Hiegania în urma unei vînzări la licitaţie, 
a devenit amantul, apoi libertul şi moștenitorul acesteia, asigurîndu-si 
astfel o avere imensă. O inscripție ne arată că el a fost magister 
Capitolinorum, magister Lupercorum şi viator tribunicius. Această 
evidentă ascensiune socială ar fi fost cu neputinţă dacă el n-ar fi fost 
sclavul si favoritul Hieganiei. El însuşi era pe deplin conștient de acest 
lucru, pînă într-acolo încît, potrivit lui Plinius cel Bătrîn, începuse să 
arate o adevărată venerație față de candelabrul împreună cu care îi 
fusese adjudecat viitoarei sale amante, la licitaţie. Dacă Hiegania nu i-ar 

fi oferit patul şi testamentul, eliberîndu-l pur și simplu, fără vreo altă 
procedură, el şi-ar fi încheiat viaţa într-o prăvălie de postăvar, ca atîtia 
alţi semeni de-ai lui. 


De asemenea, statutul juridic al libertului contribuie la a-l supune 
acelei mișcări oscilatorii de care am vorbit. De fapt, în principiu, libertul 
este un om liber, susceptibil de a se integra perfect în restul populației 
libere a Imperiului. Totuși, în practică, el e supus unei întregi serii de 
reguli şi obligaţii care-l deosebesc de ingenui. 

El este liber pe deplin: în secolul al II-lea d.Cr., jurisconsultul Caius 
distinge două categorii de oameni liberi, ingenui si libertii, primii fiind 
născuți liberi, ceilalți fiind eliberaţi din sclavie (Instituţii, 1, 10 si 11). 
Eliberarea nu constituia numai un act de drept privat hotărît de stăpînul 
(sau stăpîna) sclavului, în baza căruia aceştia renunţă la dreptul lor de 
proprietate. Eliberarea sclavului e garantată de către cetate si de către stat. 

La fel se petreceau lucrurile şi în Grecia, în epoca clasică, la fel ca si 
în cea elenistică si după cucerirea romană. Se mai întîmpla ca sclavul 
eliberat să fie consacrat unei zeități, ai cărei preoți îi garantau drepturile 
de libert. Atunci, consacrarea religioasă înlocuia sancţiunea statului; în 
ambele cazuri, libertul era astfel protejat împotriva tuturor celor care ar 
fi vrut să atenteze la libertatea sa. 

Totuşi, în Grecia, si mai ales la Atena, statutul libertilor era, dacă nu 
identic, cel putin foarte asemänätor cu cel al sträinilor rezidenti (asa- 
-numiții „meteci”). În cetăţile grecești, libertii erau, prin urmare, excluşi 
de la viaţa politică, iar proprietatea asupra pămînturilor, care mergea în 
paralel cu dreptul de cetăţenie, le era interzisă. Cu totul altul era cazul 
Romei. În ultimele veacuri ale Republicii şi sub Imperiu, individul 
eliberat de un cetățean roman devenea la rîndu-i cetățean roman, oricare 
ar fi fost procedura oficială adoptată pentru a-l elibera. Prin voinţa sa, 
stăpînul se afla la originea unui act de suveranitate publică. El îi 
permitea fostului său sclav să acceadă la drepturile politice chiar din 
clipa în care îi acorda libertatea personală. Sclavul eliberat de un 
peregrinus (om liber supus al Imperiului, care însă nu se bucura de 
avantajele cetățeniei romane) intra în comunitatea „peregrină” a fostului 
său stăpîn. Libertii unor cetăţeni romani, cetățeni romani la rîndul lor, 
erau integrați în sistemul comitiilor centuriate, unde ocupau un loc 
corespunzător cu averea pe care o posedau. Aici aveau drept de vot. 
Libertul unui libert avea acelaşi statut ca şi propriul patron, care, la 
rîndul său, după cum am spus, îl reflecta pe acela al fostului stăpîn. 

Această integrare în categoriile oamenilor liberi îi împarte pe liberti 
în diferite subgrupuri juridice (la care ar trebui adäugati ,dediticii” si 
latinii „iunieni”). Pe de altă parte, ea contribuie la apropierea lor de 
restul populaţiei, astfel încît se creează impresia că nu există un grup al 
libertilor. Între ei nu ar exista decît două puncte comune: a) faptul de 
a fi fost sclavi şi de a nu mai fi; b) faptul de a nu fi ingenui. 

Totuşi, chiar şi în cazul libertilor cetăţenilor romani (privilegiați faţă 
de ceilalți în ceea ce priveşte dreptul), această definiţie negativă implica 
unele consecinţe legale cît se poate de pozitive. De fapt, libertul şi-a 
asumat nişte angajamente faţă de fostul său stăpîn. li datorează acestuia 

obsequium, adică respectul datorat de fiu tatălui. Acest respect comportă 
efecte juridice şi manifestări practice. De exemplu, libertii împăratului 
îşi manifestau fidelitatea prin ofrande si inscripţii votive consacrate 
diferitelor divinităţi, pentru sănătatea împăratului, pentru fericita sa 
întoarcere sau pentru victorie. Dar, lucru mult mai relevant, acest 
obsequium îl împiedica pe libert să-şi cheme patronul în judecată, atît 
civilă, cât şi penală. 

In afară de obsequium, patronul avea dreptul la operae, obligaţii 
materiale stabilite cu precizie. Acestea constau într-un anumit număr de 
zile de lucru pe care libertul promitea să le efectueze în fiecare an pentru 
patron. Se discută adesea asupra conţinutului respectivelor angajamente ; 
este dificil să-l evaluăm, întrucît anvergura acestor operae depindea de 
termenii înţelegerii încheiate în momentul eliberării. Știm, de pildă, 
dintr-un fragment al jurisconsultului Alfenus Varo (Digeste, 38, 1, 26), că 
un medic le putea interzice libertilor săi, dacă erau medici si ei, să 
profeseze independent de el sau în același oraş, pentru că i-ar fi făcut 
concurenţă. Ori lucrau împreună cu el (cu titlu de operae), ori plecau şi 
îi plăteau acestuia o indemnizaţie egală cu ceea ce ar fi cîştigat din 
prestațiile lor dacă ar fi ţinut să-l „însoțească” (sequi). 

În practică, în .aproape toate împrejurările vieţii, libertul avea de 
suportat multe îngrădiri si constrîngeri juridice, care s-au schimbat de 
la o epocă la alta. 

Să luăm cazul căsătoriei. Libertul sau liberta unui cetățean roman se 
bucură de connubium, dreptul de a încheia o căsătorie legală, după 
formele dreptului roman. Iar stăpînul, iniţial, nu avea nici un drept să 
se opună căsătoriei unui libert de-al său, bărbat sau femeie. Totuşi, 
începînd cu sfîrşitul Republicii, se întîmpla ca stăpînul să introducă în 
actul de manumisiune o clauză conform căreia fostul sclav sau fosta 
sclavă se angajau să nu se căsătorească după eliberare, astfel încît 
patronul să nu fie lipsit de operae. Aceasta înseamnă, cu siguranţă, că 
patronul nu mai exercita o tutelă asupra libertei măritate şi că de la ea 
nu mai putea pretinde operae. Se mai întîmpla şi ca, în calitate de tutore, 
el să-şi dea consimfämîntul ; altfel, liberta continua sä fie tinutä la operae. 
Apoi, dacă soţul trăgea să moară, patronul sau fiii acestuia redobîndeau 
tutela. Aşadar, înainte de a muri, soțul nu putea numi un tutore pentru 
soția sa libertă. După moartea soţului, dacă văduva se pomenea fără 
tutore, trebuia să ceară altul pentru a se putea recăsători în mod legal. 
De fapt, numai tutorele o putea autoriza să încheie o căsătorie. În anul 
186 î.Cr., pentru că le denuntase magistraţilor afacerea bacanalelor, liberta 
Faecenia Hispala a primit din partea Senatului, printre alte privilegii 
excepţionale, pe acela de a se putea căsători fără autorizaţia propriului 
tutore si de a-și alege singură un tutore, ca si cum soţul l-ar fi stabilit 
prin testament (Titus Livius, 39, 9). 

În practică, se întîmpla adesea ca, înainte de eliberare, liberta să fi 
fost amanta proprietarului. În momentul eliberării, dacă cei doi continuau 
să convietuiascä, bărbatul o putea face concubina sa oficială, fără a se 
căsători cu ea. În Digeste, concubinele sînt de multe ori liberte ale 
partenerului lor. Sau stăpînul se căsătorea cu fosta lui sclavă. Dar dacă 
se despärteau, ea nu putea să încheie altă căsătorie fără acordul lui. 

Cît despre libertul căsătorit, acesta nu-și putea apăra onoarea conjugală, 
nici împotriva patronului, nici împotriva soţiei, nici măcar în caz de fla- 
grant delict. Patronul, în schimb, era autorizat să-l ucidă pe libertul sur- 
prins în flagrant de adulter cu soţia lui. 

În epoca republicană, libertii si libertele erau oare autorizaţi să se 
căsătorească cu oamenii născuţi liberi? Probabil că da. Pe timpul lui 
Cicero însă asemenea căsătorii erau foarte rare. În orice caz, începînd cu 
Principatul lui Augustus, ei sînt, cu siguranţă, autorizaţi să o facă. 
Oricum, o libertă nu se poate căsători cu un senator sau cu un fiu de 
senator, deși acest lucru nu o împiedică să-i fie concubină. 

Trebuie să recunoaştem că, la urma urmei, connubium-ul libertului 
nu are prea mult de-a face cu acela al unui ingenuus. 

Să luăm un alt exemplu, acela al succesiunii în cauză de deces. Dincolo 
de importanţa ei patrimonială, care este fundamentală, aceasta joacă, în 
Roma republicană, un rol politic de prim-plan, dat fiind că participarea 
politică a fiecărui cetățean, obligaţiile sale militare si impozitul direct 
ce-i revine (tributum) se stabilesc pe baza valorii globale a averii pose- 
date. Libertul are dreptul — ca toţi ceilalți — să posede pämînturi, sclavi, 
case, turme, aur, argint, obiecte de artă. Se bucură de dreptul de a avea 
copii şi de a le transmite acestora averea. Dar, într-un frumos pasaj al 
jurisconsultului Caius, se explică foarte precis cum a evoluat, pe seama 
libertilor şi a descendenților lor, sistemul roman de succesiune (Instituţii, 
3, 39-76). Înainte de ultimul veac al Republicii, libertul cetăţeanului 
roman putea foarte bine să nu lase nimic din averea proprie nici patro- 
nului, nici fiilor săi sau nepoților patronului. Pînă si soția (măritată cum 
manu) sau fiii adoptivi puteau primi întreaga moștenire a libertului, în 
detrimentul patronului. Probabil către sfîrşitul secolului al II-lea î.Cr., 
edictul pretorului, text care, în fiecare an, fixa normele potrivit cărora se 
făcea dreptatea, a prescris că patronul trebuia să primească o jumătate 
din avere dacă libertul nu lăsa la moarte urmași de sînge direcţi. În 
epoca lui Augustus, o lege a sporit din nou drepturile patronilor, cel puţin 
în privinţa libertilor mai avuti. Orice libert care poseda cel putin o sută 
de mii de sesterti trebuia să-i lase patronului o parte, cu excepţia cazului 
în care avea trei sau mai multi copii. Dacă lăsa doi copii, patronul primea 
o treime din avere; dacă lăsa unul singur, primea jumătate. Mai grav, 
dacă patronul decedase înainte de moartea libertului, fiii stăpînului si 
fiii şi nepoţii fiilor săi îşi păstrau asupra succesiunii drepturi egale cu ale 
patronului. 

Vorbesc despre libertii bărbaţi. Asa cum observă Caius, libertele erau 
sub tutela patronului; întrucît aveau nevoie de autorizarea acestuia 
pentru a-și face testamentul, în cazul lor problema nici nu se punea. 

Consecințele unor asemenea dispoziţii sînt infinite. Dacă libertii 
comercianţi şi artizani puteau constitui un prim nucleu de burghezie, 
astfel de norme împiedicau acest embrion să se dezvolte, să cîştige spaţii, 
să se elibereze de influenţa aristocratiilor funciare. Totuşi, autorii latini, 
începînd cu Caius însuși, nu prezintă lucrurile în aceşti termeni; ei văd 
aici mai curînd un efort de echitate morală, o încercare de a-i da stăpî- 
nului partea pe care o merită şi pe care nu o avea sub vechiul drept. 

Rămîne faptul că, în materie de succesiune, aceste norme stabileau o 
separație netă între liberti şi ingenui. 

Libertii din Imperiu sînt mult mai putin excluși de la drepturile civice 
decît semenii lor din cetăţile greceşti independente. Ei constituie, oricum, 
un grup aparte, ai cărui membri, pe parcursul vieţii, nu se integrează 
niciodată complet în restul populaţiei libere. În aceste condiţii, cum pot 
fi ei consideraţi nişte oameni de afaceri similari celorlalţi, şi mai ales 
celor proveniţi din aristocrație? Cum'să-i califici ca fiind capitalisti, cum 
făcea Rostovzev? Capitalişti care le puteau lăsa propriilor fii, dacă-i 
aveau, numai o parte din avere! 


Dacă trecem de la drept la obiceiuri, de la textele legilor la uzantele 
vieţii de zi cu zi, se poate observa aceeaşi mişcare oscilatorie de care am 
vorbit mai înainte — si între aceiaşi poli. 

În primul rînd, existenţa legăturilor de dependenţă, amintirea trecu- 
tului de sclavie, unitatea grupului de liberti: fostul stäpîn si totalitatea 
stăpînilor si patronilor — altfel spus, ca să fim clari, întreaga lume bună a 
Imperiului — îşi rezervau dreptul de a-i aminti libertului că, la urma urmei, 
el nu era atît de deosebit de sclavul care fusese, de a-l califica drept sclav 
sau chiar, în cazuri extreme, de a-l trata ca pe un sclav. 

În textele juridice si în inscripţiile datînd din secolul al III-lea î.Cr., 
libertii sînt desemnaţi uneori prin cuvîntul servus, sclav, şi nu prin 
libertus, termen care mai tîrziu va indica persoana lor în raporturile cu 
patronul. Dar şi în această epocă mai avansată, denumirea oficială a 
libertului putea utiliza cuvîntul servus. Să amintim, de exemplu, cazul 
lui Servius Gabinius Titi servus: „sclavul lui Titus”, dacă interpretăm 
inscripția în sens literal, însă, în realitate, libertul acestuia (CIL 10, 
8054, 8). Mai apoi, libertus se impune în textele oficiale. Dar Cicero nu 
ezită să desemneze drept sclavi diferiţi liberti, fie că era sau nu patronul 
lor, şi fără voinţa de a-i descalifica. Scriindu-i chestorului său Lucius 
Mescinius Rufus în legătură cu dările de seamă asupra provinciei Cilicia, 
el vorbeşte despre scribul Marcus Tullius, unul dintre libertii săi, si, fără 
a-l critica nicidecum, îl califică drept servus scriba (Către prieteni, 5, 20, 
l şi 2). În discursul În apărarea lui Roscius Amerinus (48, 140), Crisogonos, 
libert al lui Sylla, e tratat cu toată naturaletea de către Cicero ca fiind 
un sclav, ba chiar ca fiind cel mai rău, cel mai netrebnic dintre sclavi. 
Georges Fabre observă pe bună dreptate că nu cunoaştem condiția multora 
dintre aservitii lui Cicero, pe care el îi numeşte în scrisérile sale: era 
vorba de sclavi sau de liberti? Această incertitudine este simptomaticä 
cel putin pentru maniera în care oratorul își considera propriii liberti, 
dacă nu pentru statutul şi modul lor de viaţă. 

Cu circa două secole mai tîrziu, Plinius cel Tînăr rămîne sceptic la 
lectura inscripţiei funerare a libertului Pallans, celebru a rationibus al 
împăratului Claudius, pe care a citit-o trecînd prin faţa mormîntului 
acestuia, pe o stradă din Tivoli. Scandalizat de omagiile pe care Senatul 
i le adusese fostului sclav si de condescendenta cu care, după el, Pallans 
răspunsese la aceste omagii, Plinius îl califică în mai multe rînduri drept 
sclav. Dar el îi numește sclavi si pe senatorii care, de frica împăratului, 
au arătat față de el atîta lingusealä: pe plan metaforic, vocabularul 

sclaviei e prin excelenţă unul al josniciei şi al lipsei de demnitate. I se 
poate aplica oricui, însă se recurge la el cu o frecvenţă deosebită atunci 
cînd e vorba despre liberti (Plinius cel Tînăr, Scrisori, 7, 29 şi 8, 6). 

În cazuri excepţionale, în pofida dictatului legii, libertul este tratat 
într-un mod asemănător unui sclav. Astfel, după înfrîngerea lui Vitellius 
în anul 69 d.Cr., libertul său Asiaticus a fost ucis, la fel ca numeroși 
aristocrați. Însă el a fost crucificat — supliciu rezervat sclavilor — fiindcă 
era libert : „Asiaticus (is enim libertus) malam potentiam servili supplicio 
expiavit” (Tacitus, Istorii, 4, 11, 10). 

Ca şi în epoca republicană, pe vremea Imperiului este ‘bob sä se 
anuleze o eliberare înfăptuită potrivit legii. După spusele lui Suetonius 
şi ale juristului Marcianus, împăratul Claudius ar fi hotărît să-i refacă 
sclavi pe unii liberti, vinovaţi, de exemplu, de ingratitudine față de 
patronul lor (Suetonius, Viața lui Claudius, 25, 3; Digeste, 37, 14, 5 pr., 
Marcianus). Totuşi, în afara acestor situaţii excepţionale (şi a infrac- 
tiunilor înfăptuite de către deditici, care sînt vînduti, în acest caz, împre- 
ună cu tot ce au, fără posibilitatea de a mai fi eliberaţi), o eliberare 
legitimă nu este niciodată anulată. Cel mult, lex Aelia Sentia (4 d.Cr.) 
permite alungarea libertului dincolo de a o suta milă de Roma sau 
condamnarea acestuia la muncă silnică. În ciuda acestui fapt si cu toate 
că o astfel de revocatio in servitutem nu a fost niciodată făcută posibilă, 
putem intui că multi patroni visau la o asemenea instituţie, dacă nu 
pentru altceva, măcar pentru a-i ameninţa pe acei liberti care îi îngrijorau 
sau îi iritau. Valerius Maximus, de pildă, adresează un omagiu insistent 
Atenei şi Marsiliei, întrucît legislaţia acestor două oraşe prevedea reînro- 
birea libertului acuzat că-şi trădase patronul sau că se arătase ingrat 
față de acesta (2, 6, 6 si 7). Furat de propria argumentatie, el scrie un 
scurt elogiu al legii ateniene, exclamînd: ,N-as putea să-l consider folo- 
sitor pentru cetate pe acela care s-a dovedit un scelerat față de propria 
familie. Du-te deci, fii sclav, căci n-ai știut să fii liber!”. 

Cînd Crisippus, libertul lui Cicero, părăsește misiunea ce-i fusese 
încredinţată, oratorul începe să caute o argumentare juridică ce i-ar permite 
să anuleze eliberarea. Conduitei aservite a lui Crisippus, care s-a eclipsat 
ca sclav fugar, îi corespunde opinia lui Cicero, care îl consideră ca atare, 
rîvnind să-l facă din nou sclav. 

Sub domnia lui Nero, în Senat se discută despre comportamentul 
libertilor. Tacitus adnotează că multi senatori erau favorabili unei astfel 
de inovaţii, întrucît „celor care se fac vinovați e drept să li se retragă 
libertatea” (Anale, 13, 26-27). Însă împăratul î însuşi a intervenit pentru 
a recomanda ca dreptul să nu fie modificat. Si nu a fost. 

Dionysios din Halicarnas se revoltă împotriva situaţiei din vremea sa: 
cetatea Romei e plină de liberti care şi-au cumpărat manumisiunea cu 
salariul crimelor si violurilor lor sau care-şi datorează libertatea super- 
ficialitätii stăpînului. Insă nu propune nici ca eliberarea lor să fie împiedicată 
sau anulată. El îşi doreşte doar ca cenzorii sau consulii să examineze 
viaţa şi meritele libertilor, aşa cum făceau în cazul senatorilor si al 
cavalerilor: dacă sînt demni de dreptul de cetăţenie, să rămînă la Roma; 
dacă nu sînt demni, să părăsească cetatea şi să plece să întemeieze o 
colonie, lucru care, de altfel, nu are nimic dezonorant (4, 24). 


LIBERTUL 171 


Vigoarea diagnosticului este egalată doar de timiditatea remediului. 
Notabilii romani şi, probabil, totalitatea ingenui-lor înclinau să vadă în 
libert nimic altceva decît un fost sclav, cu jugul cald încă. Liberţii îi 
făceau să se gîndească la sclavi, deci tînjeau să-i înrobească la loc. Insă 
nu au atentat niciodată la libertatea acestor noi cetăţeni. 


Pe de altă parte, în multe activităţi, mai ales economice, libertii se 
integrau foarte bine în restul populaţiei. 

La Roma, ca şi în Europa medievală si modernă, meseriile şi activităţile 
erau nespus de numeroase. Pentru a înţelege semnificația socială a 
fiecăreia, ele trebuie reunite în categorii mari, pe care le voi numi „statute 
de muncă”. Statutul de muncă reprezintă raportul față de muncă în 
sensul cel mai larg al termenului, atît în planul instituţiilor, cît şi în 
acela al reprezentărilor. Vizează organizarea materială a vieţii lucră- 
toare; modul de remunerare şi influenţa exercitată de acesta asupra 
mentalitätii financiare ; maniera în care munca este concepută în raport 
cu totalitatea vieţii sau ca activitate principală, condiţie a supravieţuirii, 
ori ca o activitate printre altele, facultativă. E vorba de modul cum a fost 
aleasă o anumită muncă şi cum poate fi ea schimbată; mai este si raportul 
cu statul în ceea ce priveşte munca. 

În societăţile antice, există o diferență enormă între munca „notabi- 
lului” şi aceea a ,täranului”. Acesta din urmă, fie că e proprietar, arendas 
sau administrator, lucrează pămîntul el însuşi, eventual cu ajutorul unor 
sclavi sau al altor țărani, Dar individul, în pofida asprimii muncii sale, 
nu e considerat deţinător al unei meserii (numai cei care nu trăiesc din 
munca pămîntului au o meserie determinată). În ceea ce-l priveşte pe 
notabil, acesta concepe renta ca pe o dobîndă pe un capital investit, ce 
corespunde averii sale. Chiar dacă urmăreşte îndeaproape administrarea 
averii sale, nu muncește cu propriile mîini, neavînd nici o noțiune de 
muncă independentă de un întreg ansamblu de activităţi sociale şi politice 
legate de rangul său. Deși este foarte ocupat, nici măcar nu concepe că 
trebuie să se supună vreunei constrîngeri profesionale. 

Negustorii, artizanii şi vînzătorii cu ridicata sau cu amănuntul au un 
alt statut de muncă, acela al oamenilor de meserie. Ei alcătuiesc plebea 
urbană. Poartă un nume de meserie, iar dacă statul o permite, se asociază 
în corporaţii profesionale, gäsindu-si propria definiţie, inclusiv juridică, 
prin nişte funcţii si obligaţii precise. 

Mulţi sclavi cultivă pămîntul; la fel şi cz e Alţi sclavi gestionează 
o prăvălie sau un atelier; la fel şi libertii. Insă, în ceea ce priveşte 
statutul de muncă, locul libertului nu este deloc asimilabil cu cel al 
sclavului. 

Sclavul nu se bucură de nici una dintre cele patru libertăţi care, 
conform definiţiei delfice, îi caracterizează pe oamenii liberi: ocuparea 
unui loc recunoscut în mod legal de către comunitate ; protecţia împotriva 
detenţiei ilegale; libertatea de mişcare; libertatea de a-şi alege munca. 
Activitatea sa depinde de voinţa stăpînului. El şi-o poate schimba numai 
dacă stăpînul consimte sau dacă este vîndut unui alt stăpîn. Fără a 
constitui o clasă socială, sclavii au deci toţi în comun unul şi acelaşi 
statut de muncă. Nu numai că acest statut diferă de cel al oamenilor 

liberi, dar este şi de un alt tip: el îi permite sclavului, dacă stăpînul vrea 
sau dacă legea ori obişnuinţele sociale i-o îngăduie, să i se substituie 
omului liber în orice funcţie. 

Stăpînul îi poate pregăti sclavului o însărcinare rezervată în general 
sclavilor — şi anume munca agricolă desfăşurată în grupuri („sclavie de 
plantație”) sau o funcţie (servitor, administrator, intendent) în casa 
stăpînului — sau îi procură un tip de muncă efectuată şi de oamenii liberi. 
Se întîmplă astfel că sclavul poate cultiva pămîntul ca un ţăran, poate 
ţine o prăvălie ca un artizan si, de asemenea, în mod excepţional, poate 
duce o viață de notabil, în cazul în care gestionează averea stăpînului. 
Cît despre celelalte statute de muncă, ce nu pot fi reduse la cele trei 
principale pe care tocmai le-am definit, sclavul poate desfășura funcţiile 
unui angajat în administraţie (în Imperiul timpuriu, mulţi sclavi şi liberti 
imperiali au avut, după cum se ştie, astfel de funcţii), însă legea îi 
interzice efectuarea serviciului militar. 

Orice îndatorire ar avea, sclavii nu ocupă funcţii decît pentru alţii. 
Adesea, ei nu sînt remunerati ca oamenii liberi şi nu pot, conform legii, 
să posede o avere analoagă. Evident, raportul lor cu statul nu este acelaşi 
şi, de la o zi la alta, se poate întîmpla să fie nevoie, fără să vrea, să treacă 
de la o muncă la alta. 

Situaţia libertilor e cu totul alta. Dacă totalitatea sclavilor nu constituie 
o clasă socială, putem spune acelaşi lucru și despre liberti. Asemenea 
sclavilor — cum vom vedea ceva mai jos —, libertii au acces la cea mai mare 
parte a statutelor de muncă. Numai că ajung la ele în maniera oamenilor 
născuţi liberi: cu o poziţie recunoscută legal şi social, pe care o pot 
întotdeauna părăsi, cum se întîmplă cu oamenii liberi, şi ale cărei avantaje 
si inconveniente le-au asimilat în totalitate. Chiar atunci cînd continuä 
să depindă de fostul lor stäpîn, de exemplu dacă au primit de la acesta 
bani cu împrumut, chiar atunci cînd preferă să exercite mai departe, în 
casa stăpînului, treburi îndeobşte rezervate sclavilor, acest fapt nu-i 
împiedică să-şi desfăşoare activitatea la fel ca oamenii născuţi liberi. 

Si de fapt, în activitatea lor, libertii se integrează în rîndul acestora 
în fiecare zi. Aproape oriunde se întîlnesc liberti, întîlnim si ingenui, fie 
că e vorba de cetăteni romani sau de „peregrini”. 

Faimosul gramatician Quintus Remmius Palaemo, născut sclav la 
Vicenza, unde şi-a petrecut tinerețea, e un excelent exemplu în acest 
sens. După ce a fost tesätor, s-a dedicat învățămîntului, întrucît stäpîna 
îl însărcinase să-i însoţească fiul la şcoală: un frumos exemplu al statu- 
tului de muncă aservit. Eliberat şi devenit celebru conducînd o şcoală ale 
cărei cursuri le-au urmat Quintilianus şi Persius, a dus în continuare o 
viaţă de notabil. Poseda o avere imensă, alcătuită în principal din pämîn- 
turi şi manufacturi, şi nu ţinea să ştie să-şi administreze bine domeniile ; 
se lansa în initiative nu din curaj, ci din vanitate — o trăsătură bine 
cunoscută a caracterului său, comentează Plinius cel Bătrîn (Istoria 
naturală, 14, 49-51 ; cf. şi Suetonius, Despre gramaticieni şi retori, 23). 
Astfel a izbutit să-şi cumpere, în Nomentum, o proprietate lăsată în voia 
sorții, încredinţînd-o apoi, cum am văzut deja, lui Acilius Stenelus. Mai 
tîrziu, aceste pämînturi au fost cumpărate de Seneca, un senator. 

Un alt libert lăudat de Plinius cel Bătrîn pentru succesele din agricultură 
este Vetulenus Egialus, care a cumpărat vila de la Liternum, ce fusese 
odinioară a lui Scipio Africanul. Așa cum scrie Cicero explicit în Pro 
Balbo (25, 56), în proprietate nu există stirpe (praediorum nullam esse 
gentem), iar nişte pämînturi din Tusculum care îi aparținuseră lui Metellus 
au trecut mai apoi în mîinile libertului Marcius Sotericus, înainte de a 
fi cumpărate de marele Crassus. 

Libertii si oamenii născuţi liberi se regăsesc amestecați, de asemenea, 
în meserii şi în afaceri. Trimalchio fusese negustor, practicase negotiatio, 
însă nu reprezenta un caz izolat: din inscripţiile funerare cunoaştem 
multe alte nume de negustori liberi. Dar, în aceeași vreme, comerţul 
maritim era practicat şi de Sempronius Gracchus, fiul unui senator exilat 
şi descendent al acelei stirpe ilustre (Tacitus, Anale, 1, 53 şi 4, 13). În 
perioada triumvirilor şi la începutul principatului lui Augustus, bunicul 
lui Vespasianus, un ingenuus, Titus Flavius Petro, era perceptor-bancher 
la Rieti. Dar alţi bancheri contemporani erau liberti, de exemplu Lucius 
Ceius Serapio din Pompei. În Imperiul timpuriu, în zona vestului medi- 
teranean, găsim în același timp, printre bancherii şi financiarii de meserie 
(argentarii, nummularii, coactores argentarii, coactores): a) oameni născuţi 
liberi, precum Lucius Precilius Fortunatus din Cirta şi, probabil, Caius 
Marcius Rufus din Portus (CIL 8, 7156; H. Thylander, Inscriptions du 
port d'Ostie, Lund, 1952, A 176); b) liberti ai împăratului, precum 
Tiberius Claudius Secundus, al cărui fiu, Secundinus, a devenit cavaler 
încă din copilărie (dat fiind faptul că a murit la nouă ani: CIL 6, 1605, 
1859 si 1860); c) liberti ai unor familii senatoriale, de exemplu Lucius 
Calpurnius Dafnus, bancher activ în vînzările la licitaţie din Macellum 
Magnum (CIL 6, 9183); d) liberti ai unor liberti, precum Caucilii 
din Piaţa Vinurilor (CIL 6, 9181-9182); e) „peregrini” cum au fost cei 
doi orientali născuţi liberi, originari unul din Antiohia, iar celălalt 
din Sinnada, Frigia, care erau bancheri în Forumul roman în secolul 
al II-lea d.Cr. (Archeologia Classica, 30, 1978, pp. 252-254); f) mai existau 
apoi sclavi, precum viitorul papă Callistus, sclav al libertului imperial 
Carpoforus (Hippolit din Roma, Respingerea tuturor ereziilor, 9, 12, 1-12). 
Insă sub domnia lui Commodus, cînd, din motive greu de aflat, Callistus 
nu a mai fost în stare să facă faţă plăţilor si a spălat putina, clienţii s-au 
adresat patronului său, Carpoforus, care habar n-avea ce se petrece. 
Callistus avea rolul unui bancher liber, libert sau ingenuus. Totuşi, în 
faţa dificultăţilor, el a recurs la atitudinea tipică a sclavilor — fuga —, iar 
clienţii îl tratează ca atare: se adresează de îndată stăpînului. Acest 
episod contribuie si el la a dovedi că, dacă în ceea ce privește munca 
ingenuii şi libertii sînt foarte apropiaţi, în ciuda aparentelor, această 
apropiere nu-i privește si pe sclavi. Admiterea unor liberti în majoritatea 
statutelor de muncă reprezenta pentru ei un important element de 
integrare socială. 

Însă numai pînă la un punct. Satyricon-ul ne înfăţişează un grup de 
liberti care au diferite meserii urbane : antreprenorul de pompe funebre 
Proculus, negustorul de stofe Echion, avocatul Filerus, cioplitorul în 
marmură Habinnas. Între aceşti artizani şi profesioniști tronează 

Trimalchio — potrivit datelor furnizate de autor, infinit mai bogat decît 
ei şi care, după moartea fostului stăpîn, a avut acces la unele activităţi 
de un înalt rang social, mai întîi comerțul şi afacerile, apoi gestiunea 
averii sale. La Trimalchio, totul evocă aristocrația, cu excepţia naşterii 
lui, a vulgaritätii, prostului-gust, drepturilor lui politice şi lumii pe care 
o frecventează. Pe plan politic, libertul este dintotdeauna exclus de la 
magistraturile romane si de la Senat; din anul 24 d.Cr., în baza lex 
Visellia, el este exclus şi de la magistraturile municipale, şi de la consiliile 
decurionilor. Desigur, în funcţiile cultului imperial (augustalitatea, sevi- 
ratul) sînt numeroși liberti. După cîte ştim, Trimalchio a fost sevir, ca şi 
invitatul său Habinnas, cioplitorul în marmură. Dar chiar Satyricon-ul 
indică limitele demnităţii acestor pseudo-magistrati. Măreţia pe care 
încearcă să o simuleze Habinnas, însoţit de un lictor si de o suită nume- 
roasă, nu trebuie să ne înşele ; după cum îi spune Agamemnon naratorului 
Encolpius: ,Linisteste-te, prostule, nu-i decît sevirul Habinnas”; nu trebuie 
să-l confunzi cu un pretor! Interesant este să analizăm şi cele spuse de 
Trimalchio şi de invitaţii săi, mai ales Echion, despre politica locală. Sînt 
reflecţii de plebei, oameni care se folosesc de politică, însă nu fac politică, 
oameni, cu cîteva excepţii, străini de cercul restrîns al clasei conducă- 
toare. Aceşti liberti sînt interesaţi doar de pîine si de jocurile de la circ, 
cîntărind valoarea magistraţilor, cum probabil procedează cea mai mare 
parte a cetăţenilor romani ai vremii, pe baza costului gladiatorilor pe 
care îi scot la luptă şi a mărimii dărilor publice pe care binevoiesc să le 
facă. Gérard Boulvert a observat, de altfel, că inclusiv unii liberti impe- 
riali importanţi, foarte bogaţi si care detinuserä înalte funcţii adminis- 
trative, rareori deveneau patroni de oraș. Sînt cunoscuţi numai trei dintre 
aceştia, faţă de cei mai bine de optzeci de aristocrați municipali atestati 
ca patroni citadini. 

„Cît despre relaţiile sociale si prietenii, Veyne are dreptate : Satyricon-ul 
arată limitele integrării sociale a libertilor. Mişcarea oscilatorie de care 
vorbeam ceva mai sus îi inserează în diferitele statute de muncă din 
societatea romană, însă le interzice domeniul politic şi îi împiedică să 
frecventeze persoane conforme cu rolul lor economic si profesional. 
Trebuie apoi să ne întrebăm dacă, în cadrul meseriilor, libertii şi asa- 
-numiții ingenui întretineau legături de prietenie private. Probabil că da, 
chiar dacă Satyricon-ul nu ne furnizează nici o dovadă în acest sens. 
Dar, în orice caz, libertii notabili nu-i frecventau pe notabilii ingenui, 
şi se înţelege de ce. Acest lucru ni-l lämureste o satiră a lui Horatius. 
La Roma, notabilii erau în primul rînd senatori si cavaleri, care nu-i 
admiteau printre ei pe liberti. Mecena, care era mai liberal decît alţii, 
acceptă compania, desigur, nu a libertilor (ar însemna să-i cerem prea 
mult), ci a fiilor acestora; el nu vrea să ştie cum se născuseră taţii lor 
(quali sit quisque parente natus), fiindcă e convins că poţi fi un om 
valoros fără să ai înaintași iluştri şi că Roma epocii lui Servius Tullius 
le-a făcut loc şi oamenilor lipsiți de trecut. Chiar în felul acesta el a 
devenit prieten cu Horatius. Cît despre frecventarea libertilor, de așa 
ceva nici nu poate fi vorba (Horatius, Satire, 1, 6: dum ingenuus). 

Aristocraţiile municipale erau la fel de exclusiviste precum cele de la 
Roma? Nu ştim precis, poate că situațiile erau diferite. Judecînd după 
„colonia” din Satyricon, acestea par, într-adevăr, exclusiviste. 

Totuşi, chiar dacă notabilii refuză să se amestece cu libertii în viaţa 
privată, nimic nu-i împiedică să-l cinstească în mod oficial pe un fost 
sclav, bogat, care a adus servicii cetăţii, pentru ca mai apoi, la generația 
următoare, să-l admită printre ei pe fiul acestuia. Exemplele de asemenea 
omagii sînt numeroase. Să ne gîndim la Caius Titius Cresimus, care, sub 
Antoninus Pius, după ce oferise jocuri publice, a primit un loc special în 
amfiteatru, racordarea la apa municipală şi podoabele decurionale. Fiul 
său va fi admis gratuit în Senatul municipal (CIL 10, 4760). Vedem aici 
marea diferenţă care-l separă pe libert de propriul său fiu. Nimic nu ne 
îndreptățește să ne gîndim că tatăl era invitat cu plăcere la cină de către 
magistraţii citadini. 


Aveau locul de naștere al libertului, limba maternă, tinereţea si 
educaţia sa o mare influenţă asupra caracterului şi a vieţii sale sociale? 
Probabil că da. În ce fel însă ? Cum putem cunoaşte toate aceste elemente ? 
Din ansamblul informaţiilor privitoare la liberti, nimic nu e mai putin 
necunoscut decît trecutul lor, adică evenimentele petrecute înaintea elibe- 
rării lor, decît, poate, viaţa lor afectivă şi familială. Printre ei, cîte erau 
femeile si cîti erau bărbaţii născuţi liberi, mai apoi însă aserviti în 
timpul cuceririlor sau din cauza comerţului cu sclavi? Cîţi erau vernae, 
născuți în casa stăpînului şi apoi eliberaţi de acesta? Pînă la ce vîrstă 
li se îngăduia să trăiască alături de părinţii lor adevărați? Buna cunoas- 
tere a limbii greceşti sau a latinei constituia, în practică, o condiţie 
pentru eliberare ? Sclavii „orientali”, mai în largul lor în sistemul cetăților 
şi mai „civilizaţi”, erau eliberaţi cu o mai mare ușurință ? Influenţa vîrsta 
eliberării posibilităţile de integrare şi promovare socială? Cîţi sclavi 
continuau să trăiască, de la naştere și pînă în momentul eliberării, în 
aceeaşi cetate, pînă într-acolo încît să o considere propria lor „patrie”? 

Pentru fiecare dintre aceste probleme, dispunem de informaţii sugestive, 
însă prea fragmentare pentru a ne permite un răspuns cu caracter general 
şi pentru a identifica obignuinta cea mai răspîndită. 

În inscripţiile funerare, libertii, bärbati si femei, vorbesc despre pärintii 
lor sclavi folosind expresii rezervate îndeobste raporturilor familiale 
dintre oamenii născuţi liberi: pater, mater, soror etc. Licinia Eucaris, 
otînără libertă din Roma, moartă la 14 ani şi care era deja foarte 
cultivată (docta, erudita omnes artes), se plînge, într-un epitaf în versuri, 
că pierduse iubirea stăpînei şi pe aceea a tatălui, parens, genitor, care 
i-a închinat inscripția (CIL 1, 1214). O inscripţie din Aquincum, pe 
Dunăre, vorbeşte despre un anumit Caius Iulius Euritus, mort în vîrstă 
de treizeci de ani în această cetate, însă venit din Alexandria. Cei doi 
fraţi, Iulius Crispinus şi Iulius Lynce, liberti ai aceluiași stäpîn al lui 
Caius Iulius, au fost cei care i-au dedicat inscripţia funerară (CIL 3, 10551). 

Evident, trebuie să ne gîndim la o înrudire de fapt, nu la una legală. 
Totuşi, textele de acest gen dovedesc că, în anumite cazuri, condiţia de 
aservire nu avea nici o influenţă asupra soliditätii legăturilor naturale 

şi că un copil sclav rămînea legat de părinţii săi prin intermediul sîngelui. 
Este vorba de nişte excepţii sau, dimpotrivă, de o practică mai frecventă? 
Influenţa stăpînului era, oricum, foarte puternică, după cum ne încredin- 
teazä numeroasele uniuni „endogame” contractate între libertii aceluiaşi 
stăpîn. Adesea, aceasta era mult mai puternică atunci cînd libertul se 
căsătorea cu propria concubină sclavă după ce o räscumpärase : în acest 
caz, patronul şi soțul ajungeau să coincidă. 

Anumiți liberti amintesc că s-au născut liberi, însă acest lucru se 
petrece rareori. Să luăm două exemple. Cel dintîi e foarte cunoscut: unul 
dintre invitaţii din Sazyricon, libert al aceluiaşi patron al lui Trimalchio, 
se pretinde fiu de rege. Cum a fost însă lipsit de libertate? El însuși şi-a 
dorit-o, preferînd să devină cetăţean roman prin eliberare mai curînd 
decît să rămînă un peregrinus supus tributului (Petronius, Satyricon, 57, 4). 
Celălalt exemplu este cel al libertului Caius Annius Dionysius, a cărui 
inscripţie funerară a fost descoperită la Roma: capturat la 9 ani, a rămas 
12 ani în sclavie si a murit la vîrsta de 70 de ani (CIL 6, 11712). 

Să trecem la orașul de origine. Pe timpul Imperiului, se întîmplă ca 
vernae să fie amintiţi, în inscripţia lor funerară, ca originari din orașul 
în care se născuseră sclavi. Este cazul Corneliei Dionysia, moartă la 
Pozzuoli, unde se şi născuse în urmă cu 30 de ani, care e numită verna 
Puteolana (CIL 10, 3446). 

Anumiți liberti ai împăratului sînt atasati de cetatea sau de regiunea 
în care s-au născut (cel mai probabil sclavi), pe care mai apoi au părăsit-o 
şi în care, în cele din urmă, se întorc, bătrîni, bogaţi şi puternici. Este 
cazul lui Publius Aelius Onesimus, libert al lui Hadrianus: el numește 
ca patria sa cetatea Nacoliei, din provincia Asia, căreia îi lasă o moştenire 
de două sute de mii de sesterti, cu condiţia să fie investiţi si ca dobînzile 
anuale să fie consacrate unor danii publice, întîi în grîu, iar mai apoi în 
bani (CIL 3, 6998). 

Din cât se ştie, liberţii sînt mai putin reticenti decît se crede uneori 
în a vorbi despre naşterea şi originea lor. Stăpînii şi patronii erau mult 
mai puţin interesaţi de trecutul sclavilor şi al foştilor sclavi decît erau 
aceştia din urmă. Faptul apare cu atît mai logic dacă ne gîndim că 
senatorii si cavalerii pe care îi cunoaştem prin intermediul scrierilor lor 
nu aveau nici o idee precisă despre ascensiunea socială. Cel mult o 
constatau ori o deplîngeau, însă nu îi distingeau etapele. Practic, nu se 
întîmpla niciodată ca ei să stăruie asupra poveștii unui libert de la 
naştere şi pînă în clipa prosperității, chiar dacă acesta devenise faimos. 
Se multumeau să-i sublinieze originea aservită şi să indice numele stăpî- 
nului şi pe cel al patronului. Astfel, personajul era clasificat şi legat de 
un roman sau de o stirpe senatorială; ei nu vedeau utilitatea rătăcirii 
printre prea multe amănunte. 
` In mijlocul atîtor influenţe contradictorii, cum își reprezentau libertii 
propria lor condiţie, şi ce idee încercau să le formeze altora despre ei, mai 
ales societății stăpînilor ? 

Se subliniază de multe ori, pe bună dreptate, că libertul acordă o mare 
însemnătate sorții, întîmplării şi cultului Fortunei. Totul îi apare cu 
putinţă libertului ; săracul devine bogat într-o clipită, iar bogatul sărac; 

nefericitul poate fi dintr-o dată copleşit de fericire, iar norocosul de 
ghinioane. Satyricon-ul e plin de astfel de observaţii, si chiar se poate 
întîmpla ca senatorii să adopte această concepţie de liberti atunci cînd 
e vorba de unul dintre ei: însuși Plinius cel Tînăr recurge la cuvinte 
precum fortuna şi felicitas, în legătură cu Pallas, iar Plutarh vorbeşte 
despre norocul (tyche) lui Demetrios, libert al lui Pompeius (Plinius cel 
Tînăr, Scrisori, 7, 29, 3-4; Plutarh, Viaţa lui Pompeius, 40). Acestui cult 
al ocaziei neaşteptate i se asociază, evident, un puternic sentiment al 
vicisitudinilor umane şi un anumit gust pentru mobilitatea socială. 

Fiecare e mîndru de steaua lui, cuceritorul şi sclavul deopotrivă. 
Simţul norocului nu-l împiedică pe libert să-şi caute buna reputaţie, 
gloria şi favor, si să se laude cu soarta sa surîzätoare. Sub acest aspect, 
Pallas si Remmius Palaemo nu sînt mai prejos decît Trimalchio. 

În sfirsit, libertul constituie un soi de hibrid curios de mimetism si 
prost-gust. Cînd e bogat, aristocrații au prilejul de a-și bate joc de acest 
amestec bizar (cînd însă e sărac, îl confundă probabil, fără a sonda prea 
mult realitatea, cu restul plebei). Libertul se străduiește să-l imite pe 
ingenuus, şi mai ales pe acel ingenuus prin excelenţă care este aristocratul. 

Cu o aleasă reverență, un libert al lui Augustus, mare expert în vinuri 
pentru masa imperială, i-a spus într-o zi unui invitat cum că împăratul 
nu ar fi băut niciodată alt vin decît acela din ţinutul său natal. Acest 
servitor perfect (căruia nu-i cunoaștem numele, într-atît de mult se 
confunda cu funcția) asimilase atît de bine psihologia si gustul aristocrat 
încît pricepuse că toți sînt foarte susceptibili în ce priveşte vinul preferat, 
acela din propriul ţinut: suum cuique placet (Plinius cel Bătrîn, Istoria 
naturală, 14, 12). 

În ultimii ani ai Republicii si la începutul Imperiului, unii liberti de 
la Roma și din Italia, care nu sînt nici cei mai bogaţi, nici cei mai săraci, 
pun să fie reprezentaţi în efigie, cu busturi, pe propriile morminte. Paul 
Zanker, care a studiat aceste busturi, vede în ele, pe bună dreptate, o 
relație cu acele imagines ale aristocraților. Numai că busturile aristocra- 
tilor, transportate cu ocazia funeraliilor, nu erau niciodată aşezate pe 
mormînt. lată deci un caz în care imitatia duce la o nouă practică. Care 
poate totuşi include si prostul-gust, dacă libertul exagerează, dacă imită 
prea servil şi sacrifică spiritul literei. Florence Dupont a dovedit în mod 
eficient că, pornind de la singura cultură adevărată, aceea a aristocra- 
tilor, libertii din Satyricon îşi întocmeau o sub-cultură de prost-gust. 
Chiar atunci cînd se dedă exceselor unor ingenui membri ai Senatului 
sau cavaleri, libertul reușește să se facă ridicol în faţa acestora. Un libert 
caută să se îmbogăţească în orice fel: practicînd cămătăria, fiind lacom 
şi zgîrcit. Dar oare nu la fel procedează si anumiţi ingenui, ba chiar unii 
senatori? Ba da. Numai că senatorii vor face obiectul reprobării, iar 
libertul al batjocurii. 


În încheiere, aş dori să insist asupra unei alte perechi de diferenţe 
ideologice între liberti si patronii lor. 

Se spune adesea că notabilii romani nu vedeau cu ochi buni rolul jucat 
de liberti în societate. Totuşi, documentaţia disponibilă nu mi se pare, în 

ansamblul ei, orientată în acest sens. De pildă, în scrisoarea 47 adresată 
lui Lucilius, Seneca vorbeşte despre Callistus, libertul lui Caligula care 
în timpul lui Claudius a avut o sarcină importantă în administraţie; 
fostul său stăpîn, al cărui nume nu-l cunoaștem, îl vînduse. Devenit un 
puternic libert imperial, Callistus s-a răzbunat pe acesta, lăsîndu-l să 
facă anticameră. Mărturia a fost interpretată ca un simptom al „orgoliului 
clasei rampante”, a libertilor, si al iritării produse de ea în rîndurile 
membrilor aristocrației. Dar nu despre aceasta este vorba. Seneca, dim- 
potrivă, se aşază de partea libertului, împotriva fostului stăpîn al acestuia, 
care primise ceea ce meritase (Seneca, Către Lucilius, 47, 9). 

Cu mai multe prilejuri, Plinius cel Bătrîn vorbeşte favorabil despre 
activitatea economică a unor liberti, nepregetînd să facă din ei niște 
modele vrednice de urmat. De fapt, el povesteşte cum, la începutul 
secolului al II-lea î.Cr., întrucît obținuse de pe mica sa moşie recolte mai 
abundente decît cele ale marilor proprietari vecini, Caius Furius Cresimus 
a fost victima invidiei acestora. Acuzat de maleficii, s-a deplasat în for 
cu uneltele si cu sclavii, iar triburile l-au absolvit în unanimitate. Episodul 
demonstrează că opinia publică nu se arăta defel ostilă faţă de succesul 
şi îmbogățirea libertilor (Istoria naturală, 18, 41-43). 

Evident, se poate afirma că aceste relatări au mai ales o valoare 
morală, urmărind într-un fel să-i mortifice pe ingenui, arătînd că pînă şi 
unii liberti se descurcă mai bine decît ei. Este adevărat. Apoi, aceasta nu 
înseamnă că libertii erau consideraţi egali cu oamenii născuţi liberi. 
Totuşi, ele ne arată că îmbogățirea şi ascensiunea socială a anumitor 
liberti, între nişte limite bine definite si tinînd cont de nivel, nu erau 
considerate scandaloase. Sub domnia lui Nero, cînd în Senat s-a desfă- 
şurat o amplă dezbatere pe tema libertilor, adepţii moderatiei au invocat 
rolul pe care aceştia îl jucau în corpul social. În loc de a suscita indignare, 
faptul că numeroși senatori si cavaleri erau, se spunea, urmaşi ai unor 
liberti era un bun motiv de a nu se arăta prea severi față de libertini 
(Tacitus, Anale, 13, 26-27). Dinspre partea lor, adepţii rigorismului nu 
puneau, desigur, sub semnul întrebării importanţa libertilor în societate ; 
mai curînd îi acuzau de ingratitudine faţă de patroni. Indiferent care era 
opinia lui Tacitus, acest document spune multe despre favoarea de care 
libertii, în efortul lor de afirmare personală, se bucurau în opinia sena- 
torilor. Însă cu condiţia de a nu sări etapele. Că unii senatori s-ar trage 
din liberti, mai treacă-meargă! Era însă exclus ca un libert să ajungă 
senator. De altfel, am văzut deja că, în viaţa privată, libertul era exclus 
din mediile aristocrate, cu excepţia cadrului relaţiilor de patronat. 

Toleranta senatorilor poate cä nu era atît de împărtăşită de ingenui 
din plebe, şi mai cu seamă de clienţi, din ale căror recriminări găsim 
ecouri în operele lui Martialis si luvenalis. Însä, în ceea ce-i privea pe 
senatori si pe cavaleri, ascensiunea „clasei” libertilor nu era, cu siguranţă, 
ideea lor fixă; ei erau atenţi mai curînd la respectarea îndatoririlor 
personale ale fostului sclav față de patron. Libertus era cel care îi pre- 
ocupa, şi nu libertinus. În dezbaterea din Senat, nerespectarea unor 
astfel de îndatoriri a constituit tema principală a susținătorilor severi- 
tätii. lar dacă libertul Pallans, chiar în acea perioadă, a primit din partea 

Senatului recompense cu totul. neobişnuite (cincisprezece milioane de 
sesterti şi însemnele pretoriene), care l-au scandalizat pe Plinius cel 
Tînăr cu o jumătate de veac mai tîrziu, motivele subliniate de decretul 
senatorilor vor rămîne înrădăcinate în ideologia senatorială: Pallans a 
făcut dovada ataşamentului si fidelității sale față de patroni (ef fidem 
pietatemque erga patronos); a fost un păzitor vigilent al averii principelui 
şi fiecare senator recunoaşte, în ce-l priveşte (pro virili parte), că-i este 
îndatorat. Se poate înţelege că Plinius biciuieşte înjosirea şi servilismul 
acelor senatori; să observăm totuşi că ei cel putin au evitat să scrie că 
Pallans servise Roma şi Imperiul (Plinius cel Tînăr, Scrisori, 7, 29 şi 8, 6). 
De fapt, libertul, oricît de bogat ar deveni, nu poate avea acces la aristo- 
cratia dominantă, iar cel mai bun lucru pe care-l poate face e să-şi mani- 
feste întotdeauna recunoştinţa şi fidelitatea față de patron. Problema 
este tratată în numeroase texte, iar patronii vorbesc cu mare ușurință 
despre această relaţie personală, văzută deseori aproape ca o legătură de 
paternitate. 

In schimb, libertul, chiar dacă îi adresa patronului omagiile datorate, 
înclina probabil să nu insiste prea mult asupra acestei legături personale. 
Cultul Sortii şi al Fortunei reprezintă un mijloc de atenuare a poverii 
unei legături pe care libertul nu reuşeşte să o considere ca fiind cu 
adevărat familială. Trimalchio, libert independent, al cărui patron a 
murit lăsîndu-l pe el moștenitor, reprezintă un caz aparte, după cum 
observă Veyne. Ba chiar ar putea fi vorba de materializarea unei fantasme 
a libertilor, de visul, caracteristic pentru ei, de a nu mai fi supuşi acestei 
legături. Patronii sînt marii absenţi din Satyricon, toţi patronii, şi nu 
doar cel al lui Trimalchio. Dimpotrivă, nici unul dintre libertii care apar 
aici nu încearcă să-și facă uitate originile şi statutul. Ne-am putea 
închipui că libertul cetăţean roman ar face tot posibilul pentru a se 
contopi în anonimatul mulţimii adeväratilor Quiriti, ingenuii. Totuşi, nici 
un text nu confirmă o asemenea atitudine, care de altfel ar fi fost inutilă: 
era probabil dificil, chiar într-o cetate mare ca Roma, să te ascunzi în 
anonimat şi să-ţi camuflezi adevăratul rang social. Dar, ca să ne întoar- 
cem pentru ultima oară la Satyricon, libertii aduşi în scenă nu se sustrag 
cîtusi de putin de la a-şi povesti întreg trecutul, nici de la a-și afișa 
amănuntele cele mai scabroase ale vieţii lor ca sclavi. Decorația murală 
a vestibulului lui Trimalchio nu trece cu vederea nici una dintre etapele 
vieţii de stäpîn al casei, reprezentînd totul în detalii (omnia diligenter : 
Petronius, Satyricon, 29). 

Existenţa unui mediu al libertilor, al libertinilor, pe care l-am mai 
putea numi ordo libertinorum, constituia o piedică în calea integrării 
rapide si complete a libertilor înşişi, dacă nu a urmaşilor lor. Aceasta 
nu-i deranja însă pe cei implicaţi, poate fiindcă îi detaşa mai mult sau 
mai putin de casa fostului lor stăpîn pentru a-i scufunda în societate. 

Libertul nu este nici sclav, nici ingenuus : a fost sclav, iar acum e liber. 
Nu e victima unei segregări juridice sistematice, însă nu este nici pe 
deplin integrat. Inserat în rîndul oamenilor născuţi liberi prin numeroase 
activităţi, economice sau de alt tip, este separat de aceştia prin propriile 
origini şi îi frecventează destul de putin. 

În pofida acestor contradicții, libertii constituie un grup social. Ceea 
ce îi apropie pe unii de ceilalți sînt statutul lor juridic, destul de rigid 
în viața cotidiană, şi maniera în care ei trăiesc acest statut. E şi amintirea 
unei condiții încă foarte constrîngătoare, pe care toţi libertii au cunos- 
cut-o: sclavia. E, în sfîrşit, maniera în care libertii înşişi resimt acest 
trecut şi în care îl resimt ceilalți. 

TÂRANUL 


Jerzy Kolendo 


Dacă prin ţăran am înţelege omul ce lucrează personal pămîntul pe 
care îl posedă, în multe perioade ale istoriei antice, medievale și moderne 
am întâlni prea puţini țărani. Proprietatea nu reprezintă o condiţie nece- 
sară pentru această definiţie : alături de ţăranii liberi, care cultivă pämîn- 
tul aflat în proprietatea lor, trebuie luate în considerare grupuri ample 
de indivizi care lucrează pămînturile apartinînd altora, atît în raporturi 
mai mult sau mai putin stabile, cît si, de pildă, prin prestări de muncă 
sezoniere. Cele două categorii (proprietari sau nu) prezintă, de altfel, 
trăsături comune, care au fost bine identificate, în comparaţie cu alte 
perioade istorice, de către savanții aşa-numitei peasant economy. În pre- 
zentul volum, un eseu este dedicat în mod special acelor lucrători aparte 
ai pămîntului care erau sclavii. Aici ne vom märgini la lucrătorii „liberi”, 
cu toate că unele categorii precum colonii de la sfîrşitul Antichității se 
găsesc de fapt într-o condiţie de cvasi-aservire. 

Terminologia romană însăși ne îndeamnă să folosim o acceptie largă 
a cuvîntului ,täran”. Termenul de bază era rusticus, formă derivată din 
rus, „zonă rurală”, în opoziţie cu urbs, ,oras”. Dar rusticus nu e numai 
ţăranul: mai e si individul „simplu” şi „modest” sau, într-un sens peio- 
rativ, „mitocanul”, „grosolanul”, „neurbanul”, „necivilizatul”. Si în acest 
caz, terminologia exprimă bine realitatea raporturilor sociale. 

Ceilalţi doi termeni principali — agricola şi colonus — se leagă de 
diferite aspecte ale vieţii rurale. Ambele se află în conexiune cu verbul 
colo, „a cultiva”: „De la acest verb — spune Sfîntul Augustin — își trag 
numele atît agricultorii, cît şi colonii” (Cetatea lui Dumnezeu, 10, 1). 

„Agricola (de la ager şi colo) exprimă contactul nemijlocit al omului cu 
pămîntul. Îl poate desemna atît pe ţăranul care îşi lucra lotul aflat în 
proprietatea sa (Plinius, Istoria naturală, 1, 6), cît şi pe proprietarul 
bogat (Varro, Despre agricultură, 1, 4, 1). Ambivalenţa termenului se 
explică prin faptul că membrii aristocrației romane arătau o mare conside- 
ratie față de propriile ocupaţii agricole. Adesea, pe timpul verii, senatorii 
se transferau la ţară, iar plăcerii acestei refugieri departe de vacarmul 
citadin i se alătura necesitatea de a controla principalele munci ale 
cîmpului. 

Termenul colonus are o istorie foarte complicată. De foarte multe ori, 
este pur şi simplu un sinonim al lui agricola: i se aplică în principal 
„micului agricultor”, dar se poate referi şi la membrii aristocrației senato- 
riale și ecvestre (Cicero, de exemplu, îl numeşte pe un cavaler optimus 
colonus : Despre orator, 2, 287). Dar apare şi cu o pluralitate de înţelesuri 
tehnice : de pildă, colonus îl desemnează pe locuitorul unei colonii (romane 
sau latine), care primește un lot de pămînt pentru cultivat, dar și pe 

täranul care ia în arendä. Aceastä din urmä acceptie se întîlneste deja 
în secolul I î.Cr., însă devine mai frecventă în prima epocă imperială şi 
mai ales în Imperiul tîrziu. 


Istoria ţăranilor romani este în primul rînd o istorie „exterioară”, care 
se identifică în mare parte cu evenimentele din agricultura italică. Per- 
spectiva e determinată inevitabil de izvoarele de care dispunem şi care 
ne spun prea puţine despre „istoria interioară” a țăranilor. Aceștia apar 
aproape exclusiv în contextul specific al luptelor politice pentru legile 
agrare, așa cum erau văzute de clasa conducătoare romană sau, mai bine 
zis, de o parte a clasei conducătoare. Cu foarte puţine excepții, țăranii 
nu ne-au lăsat mărturii directe. 

Un alt factor deformant îl constituie idealizarea vieţii rurale: amin- 
tirea celui mai îndepărtat trecut al Italiei, cînd bărbaţii îşi cultivau 
personal fisia de cîmp, ori poezia bucolică, în care ţăranii sînt înfăţișați 
pe sub felurite travestiuri. Astfel, aproape întotdeauna, nu putem face 
altceva decît să înregistrăm simpla prezenţă a țăranilor, fără a putea 
pătrunde în universul lor. Ce ştim, de pildă, despre acei „oameni liberi 
de la cîmpie” care au participat, alături de sclavi, la revolta lui Spartacus? 

În mod tradiţional, ţăranii trăiau în lumea închisă a autosuficientei. 
Ei se situau la hotarele economiei negustoreşti, mărginindu-se la a-și 
vinde produsele pămîntului în piețele locale sau în micile cetăţi — foarte 
numeroase — din Italia centrală. În acele versuri frivole închinate lui Priap 
care capătă numele de Priapea, ţăranul sărac e de regulă proprietarul unei 
grădini de zarzavaturi, asupra căreia veghează o grosolană statuie din 
lemn a zeului, înfățișat cu falusul în erectie. Dar țăranii nu se märgineau 
la cultivarea acestor mici grădini, ei sporindu-si cîstigurile prin prestarea 
unor iucrări ca salariați pe timpul principalelor munci sezoniere. 

Proverbiale erau sărăcia ţăranilor şi modul lor de viață primitiv. 
Moretum, atribuit lui Vergilius, îl zugrăveşte pe ţăranul care se trezește 
în zori, lîngă un foc stins, se acoperă cu o piele de capră și începe să 
trudească în jurul unei pietre de moară. Pentru a-și alina suferinţa, el 
intonează cîntece campestre. Are un singur ajutor: o sclavă africană cu 
buzele groase si încălțările pline de găuri. 

Georgicele lui Vergilius alcătuiesc un poem didascalic, însă nu erau, 
cu siguranţă, destinate ţăranilor. Totuși, poetul evocă modul de viaţă al 
ţăranilor pe care îi cunoscuse la Mantua, în anii tinereţii. El se gîndeşte 
la o mică proprietate: „Tu să lauzi întinsele-ogoare,/ Dar unul mic să 
cultivi” (2, 412 şi urm.)!. Simbolul idealizat al ţăranului vergilian îl 
constituie faimosul senex Corycius (unul dintre piraţii din Cilicia învinşi 
de Pompeius şi stabiliţi în Italia meridională), care din cîteva iugăre de 
pămînt părăsit, la Tarentum, crease o grădină minunată (4, 116-148): 


Însă desigur, la ultim dacă-acum capăt al trudei 
Vele n-aş strînge și spre pămînt n-aş grăbi să-ndrept prora, 
Poate că și grădinile grase ce grijă-a culturii 


1. Fragmentele citate din Georgicele lui Vergilius sînt preluate din temerara, 
«oneorina traducere a lui Nicolae Ionel, Institutul European, Iași, 1997 (n.t.). 

Le-mpodobeste-as cînta și-n flori duble, rozarii din Pestum; 
Si în ce fel de sorbit bucura-s-ar cicorile rîul, 

Si înverzite -de telinä maluri si strîmbul prin iarbă 
Creste-ar burtos castravete; si nici pe tîrziu înfrunzitul 
Narcis ori cu mlădioasă tăcere-aș acantul, 

Impalidatele iederi si iubind tärmurii mirtii. 

Căci sub ale Ebaliei îmi amintesc turnuri nalte, 

Unde negrul stropeste galbene hore Galesus, 

Corycian am văzut un bătrîn, ce putine-n lăsatul 

Cîmp avea iugăre, neroditor acela prin tauri, 

Nici turmei bun de islaz si nici prieten lui Bacchus. 

El totuși rare-n tufișuri legume și albii în preajmă 
Crini, rozmarin culegînd și comestibil și macul, 
Forte-egala, prin suflet, de regi; și-n tîrzie venind el 
Noapte acas’, cu mîncări încărca masa necumpărate. 
Primul în primăveri roze, iar toamna-a culegere poame; 
Și, cînd iarna amară încă cu-nghetul ei pietre 

Le rumpea, si cu gheaţă cursu-l frîna de pîraie, 

Coama acantului el de atunci o tundea, celui fraged, 
Vara certînd-o tîrzie si pe Zefirii zăbavnici. 

Deci, în albine fecunde aceleași și-n roiuri mulțime 
Primul se-mbelsuga și spumoasă trăgea din presatii 
Fagurii mierea; el avea tei, cum si pini foarte rodnici; 
Și cu cît floarea lui nouă cu fructe prearodnic copacul 
Se îmbrăcase, pe-atîta și toamna purta cele coapte. 

El chiar tîrzii în sir transplantatu-si-a ulmii 

Și foarte tarele păr, pruni sălbatici purtînd deja prune, 
Cum și platani ce deja dau însetoșaţilor umbre. 


Intenţia lui Vergilius este evidentă: aceea de a arăta la ce rezultate 
poate duce munca aspră a cîmpului. Dar aproape că nu mai trebuie să 
spunem că realitatea era cu totul alta. 


Izvoarele istorice referitoare la ţărani datînd de la începutul şi mijlocul 
Republicii sînt în aparenţă destul de numeroase. Istoricii (Titus Livius, 
Dionysios din Halicarnas) ne informează asupra legilor agrare si a gra- 
velor conflicte legate de promulgarea lor. Tradiţia antică ne-a transmis 
multe informaţii despre faza cea mai străveche a agriculturii romane. 
Cunoaștem destul de bine şi procesul de întemeiere a coloniilor romane 
si latine. Asupra valorii acestor surse au loc discuţii aprinse. La sfîrşitul 
secolului trecut şi începuturile secolului nostru, în istoriografie au predo- 
minat tendinţele hipercritice. Se considera că întreaga tradiţie privitoare 
la legile agrare şi la așa-numitele leges de modo agrorum (care stabileau 
limite în ocuparea pămînturilor publice) nu era demnă de crezare, fiind 
o simplă anticipare a faptelor din epoca Gracchilor si a lui Sylla. Astăzi, 
aceste tendinţe au fost în mare parte abandonate, considerîndu-se că se 
pot folosi anumite informaţii asupra istoriei agrare a Romei de la începu- 
turile Republicii. 

Societatea romană din perioada regală şi de la începuturile Republicii 
era o societate țărănească. Despre țărani se poate vorbi însă abia atunci 
cînd încen a se manifesta ocupaţii neagricole. Documentaţia literară și 

cea arheologicä dezväluie prezenta unor grupuri de artizani si negustori 
în Roma epocii regale. Era însä vorba de grupuri minoritare, provenite 
în cea mai mare parte din afară. 

Tot grupul conducător din perioada de început a Republicii (seco- 
lele V-IV î.Cr.) se compunea din ,tärani”. Această constatare îşi găsește 
confirmarea în tradiția mult mai tîrzie, care ne vorbeşte despre mari 
bărbaţi din trecut implicați nemijlocit în munca cîmpurilor. Cincinnatus 
ar fi aflat despre numirea sa ca dictator pe cînd tocmai ara. Populară era 
şi etimologia cuvîntului viatores („curieri”) din via: curierii aveau de 
bătut cale lungă pentru a-i găsi, pe cîmpuri, pe senatorii cărora li se 
încredințaseră sarcini importante (Plinius cel Bătrîn, Istoria naturală, 
18, 21). Această tradiţie exalta simplitatea strămoşilor şi întărea necesi- 
tatea implicării aristocrației senatoriale în proprietatea de pămînturi. 

Ar fi fundamental să determinăm cînd anume s-a format o clasă a 
țăranilor uniformă în esenţă (în ciuda diferenţelor de avere, uneori consi- 
derabile) si cînd a avut loc separarea unei clase de proprietari de pămînturi 
care nu cultivau nemijlocit pămînturile. Fenomenul este clar perceptibil 
în secolul al III-lea î.Cr., dar trebuie să fi început cu mult timp înainte. 
Separarea grupului proprietarilor bogaţi trebuie legată de lupta acerbă 
dintre patricieni şi plebei şi de cucerirea romană a Italiei, care a dus la 
confiscarea unei mari părţi a teritoriilor populațiilor învinse. Zonele 
confiscate intrau în ager publicus populi Romani şi erau exploatate în 
diferite moduri. Disputele legate de modul de exploatare a acestui ager 
publicus au fost foarte âspre, mai cu seamă în momentele în care nu 
apăreau noi cuceriri. Unele grupuri voiau să-l transforme în pășuni legate 
de transhumanță, iar altele cereau să fie supus unei exploatări agricole 
propriu-zise. 

Din punct de vedere juridic, acest imens patrimoniu funciar putea fi 
menit întemeierii unor colonii, aşa-numitei partitio viritim între cetăţenii 
romani, sau putea fi lăsat în seama competenţei cenzorilor, care erau 
autorizaţi să-l atribuie după diferite criterii. Această din urmă soluţie 
ducea la rezultate foarte inegale din punct de vedere economic. Cota cea 
mai relevantă era dată în arendă în mari loturi sau era atribuită în 
proprietate ereditară prin plata unei taxe: de beneficiat, au beneficiat 
aproape numai senatorii (avantajati de faptul că cenzorii proveneau din 
rîndurile lor) şi — ceva mai tîrziu — cei mai bogaţi si mai influenți dintre 
cavaleri. Alcătuirea marilor proprietăţi a pornit de la această aprobare, 
cu felurite titluri, a așa-numitului ager publicus. 

În realitate, existau limite pentru această ocupare a ager publicus. 
La început părea să prevaleze principiul potrivit căruia nu era permis să 
obţii un lot ce depăşea capacitatea de cultivare a împroprietăritului. 
Într-un al doilea moment, s-a permis cumpărarea suprafeței ce urma să 
fie valorificată. În cele din urmă, s-a încercat fixarea unei limite maxime 
pentru proprietatea individuală ; în particular, mai sus pomenita lex de 
modo agrorum a consfințit interdicția ocupării a mai mult 500 de iugăre 
(125 de hectare) din ager publicus şi de a duce la păscut mai mult de 100 
de capete de vite mari sau 500 de capre sau oi: această prevedere este 
dificil de datat cu precizie, dar probabil că a fost adoptată după cel de-al 

doilea război punic şi, cu siguranţă, înainte de anul 167 î.Cr. Potrivit 
tradiţiei, limita celor 500 de iugăre figura în una dintre legile Liciniae- 
-Sextiae, promulgate în anul 367 î.Cr., în faza de încheiere a luptelor 
dintre patricieni şi plebei. Desigur, nu putem exclude că atunci s-a hotărît 
un maximum de suprafață ocupabilă, însă măsura este prea ridicată dacă 
o raportăm la o epocă în care teritoriul roman cuprindea numai Latiumul 
şi o fişie restrînsă din Etruria meridională. 

Concret, toate dispoziţiile limitative s-au dovedit posibil de eschivat, 
iar chestiunea destinaţiei acelui ager publicus a rămas, în consecinţă, 
una dintre temele fundamentale ale dezbaterii şi luptei politice pentru 
o mare parte din perioada republicană. 


În tradiţia privitoare la Roma regală şi din perioada de început şi de 
mijloc a Republicii, revine frecvent motivul dimensiunilor mici ale pro- 
prietätilor cultivate de ţărani. Romulus le-ar fi atribuit tuturor romanilor 
un teren cu suprafaţa de bina iugera, două iugăre (un iugăr înseamnă 
0,25 ha). Acesta ar fi fost aşa-numitul heredium, lotul de pămînt în 
proprietate deplină, transmisibil moștenitorilor. Chiar în cele mai vechi 
colonii romane, împroprietăriţii ar fi primit loturi de această mărime. 
Însă datele sînt discordante: se povestea că, după alungarea regilor, 
plebea ar fi obţinut loturi de 7 iugăre. De aceeași dimensiune ar fi fost, 
după o altă ştire, loturile atribuite după războiul împotriva lui Pyrrhus : 
învingătorul Curius Dentatus (consul în anul 290) ar fi spus că cetățeanul 
căruia nu-i ajungeau 7 iugăre de pămînt trebuia considerat primejdios. 
Cincinnatus ar fi fost numit dictator în timp ce cultiva o moşie de 
4 iugăre. De bună seamă, e vorba de nişte tradiţii legendare, născute pe 
timpul luptelor îndîrjite pentru reforma agrară de la sfîrşitul Republicii ; 
ele erau legate de vechiul principiu al economiei agrare romane, în baza 
căruia nu era drept ca cineva să posede pämînturi pe care nu era în 
măsură să le cultive bine. 

Tradiţia vorbeşte de loturi mici și atunci cînd se referă la perioada 
următoare. În coloniile romane întemeiate la începutul secolului al II-lea, 
cotele ar fi avut dimensiuni diferite, însă mai totdeauna reduse: 5 iugăre 
(două cazuri), 6 iugăre (două cazuri), 8 iugăre (un caz), 51 de iugăre si 
jumătate (un caz). Numai în coloniile de drept latin se atribuiau loturi 
mai mari: de regulă, soldaţii de cavalerie primeau 30 sau 40 de iugăre, 
iar cei de infanterie 15 sau 20. Însă la Bolonia (Bologna) cavalerii au 
primit 70 de iugăre, iar ceilalți coloni 50; la Aquileia, captată în anul 183 
la limitele dominației romane, cavalerii au obținut 140 de iugăre, centu- 
rionii 100, iar infanteriștii 50. 

Aceste diferenţe sînt explicate în diferite moduri. Potrivit celei mai 
răspîndite ipoteze, scopul era acela de a evita formarea unor averi mari 
în coloniile romane. În orice caz, rămîne de explicat cum putea supra- 
vietui o familie țărănească cultivînd un pămînt de numai două iugăre, 
chiar practicînd o cultivare manuală intensivă. Mai trebuie amintit şi că, 
în sistemul rotației bienale, în fiecare an era cultivată doar o jumătate 
din suprafaţa disponibilă. Nu se poate exclude eventualitatea ca echiva- 
lenta 1 iugăr = 0,25182 ha să fie greșită prin lipsă. Potrivit lui Titus 

Livius (5,30,8), după cucerirea orașului Veii s-au distribuit 7 iugăre de 
cap de locuitor, însă Diodor vorbeşte de 4 iugăre sau, după o altă tradiţie 
amintită tot de el, de 28 de iugăre. Poate că nu e vorba pur şi simplu de 
erori, ci de unităţi de măsură a suprafeţei diferite. 

In general, se consideră că aceste mici moşii ale ţăranilor din Italia 
antică erau rotunjite prin exploatarea pămînturilor comune. Romuleenele 
bine iugera ar fi însemnat numai grădina. Același lucru se întîmpla şi în 
colonii : improprietäritii ar fi găsit în vastele suprafeţe neîmpärtite rotun- 
jirea necesară a loturilor proprii. 

Această varietate a informaţiilor asupra dimesiunii loturilor constituie 
o dată de fond a întregii tradiţii privitoare la istoria agrară republicană. 
O regăsim, punctual, şi în ce priveşte atribuirile din epocile următoare: 
reformele gracchiene prevedeau atribuirea unor loturi de 30 de iugăre; 
Marius ar fi spus că 14 iugăre trebuiau să fie suficiente pentru o familie 
țărănească ; în secolul I î.Cr. a apărut ideea împărțirii terenurilor fertile 
din ager Campanus si ager Stellas în loturi de 10 şi 12 iugăre. 

Este evident că, în aceste împrejurări, sînt foarte greu de estimat 
condiţiile reale de viaţă ale țăranilor romani. Apoi, trebuie să se ţină 
seama că orice viziune generalizantă e menită să se ciocnească de varie- 
tatea extremă a situaţiilor locale, care după cucerirea romană a fost 
complicată de diferentierile juridice ale populațiilor supuse. 

Luptele agrare si propunerile de împărţire de pămînturi plebeilor par 
să se fi concentrat în anumite perioade. Problema apărea mai ales atunci 
cînd cuceririle exterioare stagnau şi, în consecinţă, trebuiau împărțite 
pămînturile disponibile. Este evident că, în acele momente, nu toate 
poftele puteau fi satisfăcute. Nici ritmul de întemeiere a coloniilor nu era 
constant. Această alternanță între perioadele în care romanii dispuneau 
de noi pămînturi de cultivat şi perioadele în care această disponibilitate 
lipsea poate fi considerată o altă trăsătură de fond a istoriei romane de 
la începutul Republicii, putînd explica asprimea conflictelor sociale ce au 
decurs de aici. 

Pentru aristocrația patriciană deţinătoare a puterii, achiziționarea de 
pămînturi reprezenta o problemă minoră. Dar cine avea să le cultive? 
Această întrebare evocă problema clientelei. Adesea, clienții primeau o 
fisie de pămînt din proprietatea patronului, căruia trebuiau să-i predea 
o parte din recoltă. Apoi, o mînă de lucru considerabilă era constituită 
probabil din indivizii privaţi de libertate din cauza datoriilor ; Varro, care 
îi numește obaerati şi îi defineşte ca fiind lucrători ce se află „între 
libertate şi sclavie”, afirmă că pe vremea lui aceștia se găseau mai ales 
în Illiria, Asia si Egipt (Despre agricultură, 1, 17, 2-3). 


În secolul al II-lea î.Cr. au avut loc schimbări fundamentale în ceea 
ce priveşte condiţiile de viaţă ale clasei țărănești, ca urmare a marilor 
cuceriri mediteraneene. De fapt, acest proces a condus la o „modernizare” 
fundamentală a structurilor sociale şi economice: Roma a început să 
semene cu cele mai dezvoltate ţări elenistice. 

În regiunile centrale şi meridionale, mica proprietate țărănească a 
intrat în criză, în timp ce proprietatea mijlocie şi mare, bazată pe munca 

sclavilor, s-a întărit. Este faimos episodul povestit de Plutarh: trecînd 
prin Etruria, Tiberius Gracchus ar fi fost uimit de cîmpurile pustii, 
străbătute numai de sclavi. 

Care au fost cauzele acestei crize? Izvoarele antice evidenţiază cîțiva 
factori concomitenti. 

În primul rînd, serviciul militar, care îi îndepărta pe ţărani de pe 
cîmpuri, ţinîndu-i vreme îndelungată în afara hotarelor Italiei. Dacă 
pater familias rămînea departe mai multi ani, gospodăria sa sfirşea în 
mod inevitabil prin a decădea din lipsa de control şi de mînă de lucru. 
În afară de aceasta, cînd se întorcea, nu mai era obișnuit cu munca aspră 
a cîmpului. Mai mult, soldaţii, recrutaţi în principal din rîndul țăranilor 
care trăiau într-un cadru economic preponderent sau în exclusivitate 
natural, intrau în contact, în ţările elenistice mai dezvoltate, cu unele 
forme economice cu caracter comercial. Războiul le furniza mijloacele, 
care erau cu repeziciune consumate la fața locului. În patrie, aceste 
obiceiuri „consumistice” nu mai puteau fi satisfăcute. Dezvoltarea 
oraşelor, mai ales a Romei, a oferit însă posibilitatea reproducerii modului 
de viață experimentat în armată. Populaţia agricolă era absorbită de 
marii poli ai urbanismului. În Roma secolelor al II-lea şi I î.Cr., lucrările 
edilitare înfloreau, afirmîndu-se în acelaşi timp diferitele sectoare ale 
artizanatului, care utilizau nu numai sclavi si liberti, ci şi emigranţi din 
zonele rurale. Se putea supraviețui vînzînd votul, profitînd de împărțirile 
de grîne la pret scăzut sau (mai tîrziu) gratuite ori cîstigînd sprijinul 
patronilor. Într-adevăr, Sallustius scrie: „Tinerii, care înainte supor- 
taseră sărăcia cîstigîndu-si cele necesare traiului prin munca braţelor, 
atraşi de împărțirile publice si private, preferau trîndăvia la oraș unei 
munci ingrate” (Conjuraţia lui Catilina, 37, 6). Dar Roma atrăgea şi prin 
stilul ei de viaţă: „Țăranii au părăsit secera si plugul, preferînd să-şi 
folosească mîinile pentru a aplauda la teatru sau la circ mai curînd decît 
pentru a cosi sau pentru a culege via” (Varro, Despre agricultură, 2, 4). 

O altă cauză o reprezenta concurența marii proprietăţi funciare, con- 
centrată în mîinile senatorilor, cavalerilor şi aristocratiilor locale. Secolul 
al II-lea e o perioadă caracterizată printr-o puternică dezvoltare a marii 
proprietăţi, întemeiată pe munca sclavilor si orientată mai ales către 
cultivările rentabile ale măslinului şi viţei-de-vie. Clasa conducătoare 
reuşea să pună stăpînire pe întinderi enorme din ager publicus, trans- 
formîndu-le de fapt în proprietate privată, izbutind să le cultive multu- 
mită afluxului de mînă de lucru sclavagistă. „Ieftin ca un sard”, se spunea 
în anul 177 î.Cr., cînd, ca urmare a operaţiunilor militare întreprinse în 
Sardinia — o gigantică incursiune cu miză sclavagistă — au fost scoşi la 
vînzare în acelaşi timp 65.000 de prizonieri. Astfel de împrejurări caracte- 
rizează bine fenomenul. : 

Cultivarea vitei-de-vie şi a măslinului, mult mai rentabile decît 
cerealele, putea fi întreprinsă numai de proprietarii bogați, singurii în 
măsură să plătească dinainte cheltuielile ridicate ale plantării (mai ales 
în cazul viei) si să aştepte mult timp, necesar obținerii primelor recolte. 
Țăranul de rînd nu numai că nu avea aceste posibilități, dar nu putea 

nici măcar să producă cereale mai putin costisitoare decît cele produse 
de marile proprietăţi ori decît cele provenite din provincii. Economia 
negustorească îl atrăgea pe țăran în calitate de consumator, însă îl 
excludea în calitate de producător. 

Un alt motiv de criză a fost uzurparea de către marii proprietari a 
pămînturilor comune, ce reprezentau, cum am văzut, o fundamentală 
rotunjire a proprietăţilor ţărăneşti (destinate mai ales päsunatului). 


Exodul masiv al ţăranilor către orașe a avut consecinţe foarte grave 
pentru Republica romană şi din punct de vedere militar: în realitate, 
recrutarea a devenit din ce în ce mai anevoioasă. Reformele agrare ale 
Gracchilor îşi propuneau să reconstruiască pătura ţărănească, împărțind 
mici loturi din ager publicus. Legea agrară a lui Tiberius Gracchus, 
promulgată în anul 133 î.Cr. şi reluată zece ani mai tîrziu de Caius 
Gracchus, stabilea ca limită pentru ocuparea lui ager publicus 500 de 
iugăre plus 250 de iugăre pentru fiecare copil, dar nu pentru mai mult 
de doi (prin urmare, un total de 1.000 de iugăre). Cota din ager publicus 
devenită indisponibilă ca urmare a acestei limitări urma să le fie distri- 
buită ţăranilor în loturi de 30 de iugăre nealienabile. 

O comisie de triumviri agris dandis adsignandis iudicandis s-a ocupat 
de distribuirea pămînturilor. Mărturie a activităţii acesteia stau pietrele 
de hotar găsite în diferite regiuni din Italia centrală si meridională. Însă 
reforma a fost aprig combătută de aristocrația senatorială. Violentei 
luptei politice, transformată în două rînduri în sîngeroase reglări de con- 
turi, i s-au adăugat dificultăţile tehnice: să ne gîndim, de exemplu, la 
dificultatea de a deosebi ager publicus propriu-zis de pămînturile culti- 
vate ca proprietate privată. 

Rezultatele reale ale acestei acțiuni reformatoare sînt greu de evaluat: 
nu ştim nici măcar cîti au beneficiat de activitatea triumvirilor. Oricum, 
imediat după uciderea lui Caius Gracchus a început suprimarea refor- 
melor. Printre altele, a fost abolită prevederea fundamentală a inaliena- 
bilitätii loturilor atribuite. 

Altul a fost caracterul reformelor agrare din secolul I î.Cr. Acestea 
urmăreau atribuirea de pämînturi veteranilor, cîtă vreme soldaţii prove- 
neau acum în cea mai mare parte din straturile cele mai sărace ale 
populației. Aceste atribuiri aveau scopul de a garanta supraviețuirea 
foştilor soldați după serviciu; ele reprezentau un soi de primă de lăsare 
la vatră. 

Prima împărţire de acest gen a avut loc pe timpul lui Sylla: potrivit 
lui Appianus, 120.000 de indivizi au primit pămînturi. Însă, conform 
estimărilor mai realiste ale unor istorici moderni, cifra trebuie să fi fost 
cam în jur de 80.000. Pentru înfăptuirea acestei operațiuni grandioase, 
au fost confiscate teritoriile unor cetăţi italice care se arătaseră ostile lui 
Sylla. Prin urmare, nu putem afirma că aceste măsuri au izbutit să 
reconstruiască pătura țărănească: ce se dădea într-o parte era luat din 
alta. Trebuie să menţionăm însă că nu întotdeauna acești veterani erau 
ori voiau să devină țărani. De multe ori, pămîntul era revîndut de îndată 
sau dat în arendă. 

Practica împărțirii de pămînturi veteranilor a continuat în epoca 
războaielor civile. La ea au recurs Pompeius, Caesar şi Octavianus. Dar 
cea mai vastă împărţire de pămînturi a avut loc în vremea lui Augustus. 


Pe lîngă țăranii de rînd, care-şi cultivau pămîntul din proprietate, si 
zilierii salariați, exista categoria celor care cultivau o fîşie străină, furni- 
zîndu-i proprietarului un echivalent în bani, în natură sau în prestări de 
munci. Termenul cel mai potrivit pentru condiţia acestora este „coloni”. 
Trebuie să evităm însă riscul de a transfera la epocile mai vechi modelul 
colonatului dinspre sfîrşitul Antichității. 

Mărturii despre ţăranii care lucrau pămînturi apartinînd altora datează 
încă din epoca de început a Republicii. Însă aceste situații sînt legate de 
unele fenomene specifice pentru epoca respectivă, precum înrobirea din 
datorii sau anumite tipuri de clientelă. Prin urmare, ar fi eronat să 
căutăm o continuare a acestor situaţii în epocile următoare. 

În ultima perioadă a Republicii, acest fenomen e legat mai cu seamă 
de dezvoltarea marilor proprietăți. Totuşi, nu reuşim întotdeauna să 
determinăm ce statut social se ascundea sub termenul ambivalent colonus. 
Știm că, în paralel cu folosirea mîinii de lucru a sclavilor, o parte dintre 
marii proprietari de pămînturi obișnuiau să atribuie mici loturi de pămînt 
unor coloni. Care era criteriul ce determina adoptarea uneia dintre aceste 
două soluţii? Răspunsul ne este oferit de Columella (1,7,4 şi urm.): 


Să căutăm să avem pe proprietate coloni țărani, și întotdeauna aceiași, 
dacă sînt harnici: asta ne e de folos atunci cînd nu putem conduce singuri 
gospodăria agricolă și nu ne convine să ne punem sclavii să o lucreze, 
întrucît pămînturile sînt situate în zone nesănătoase ori sterile [...]. În 
proprietățile îndepărtate, unde stăpînului nu-i este ușor să meargă, orice 
fel de teren produce mai mult în mîna colonilor liberi decît a sclavilor. 
Aceasta e mai cu seamă adevărat pentru terenurile cultivate cu grîu... 


Potrivit lui Columella, folosirea colonilor ar fi reprezentat deci o cale 
complementară faţă de folosirea sclavilor, justificată prin motive legate 
de dislocarea proprietăţilor. Pe proprietăţile sale sabine, Horatius avea 
5 coloni, care cultivau mici moşii. În altă parte a proprietăţii însă lucrau 
8 sclavi conduşi de un vilicus. În epoca imperială, colonii au un rol mai 
important, după cum dovedește corespondenţa lui Plinius cel Tînăr: pe 
proprietăţile sale din Tifernum Tiberinum (astăzi Cittă di Castello) pre- 
domina munca sclavilor. 

Pentru a determina poziţia colonilor în raport.cu proprietarul, este 
fundamental să stabilim prestațiile cărora le erau ei destinati: în bani, 
în natură sau în muncă (însă, în Italia de la începutul Imperiului, această 
din urmă soluţie, chiar dacă exista, era probabil foarte limitată). 

Prestatiile colonilor erau determinate prin două modalităţi principale. 
Ori erau obligaţi să plătească (în bani sau în natură) o cantitate fixă din 
recoltă, ori se angajau să predea o cotă variabilă în raport cu valoarea 
recoltei. În această perioadă, cea mai răspîndită formă o reprezenta plata 
fixă anuală în bani, stabilită pentru un lustrum, adică pentru o perioadă 
de cinci ani. Remissiones sau reduceri ale plăţii se acordau în cazul unor 

enlamităţi. Însă izvoarele vorbesc foarte adesea si de reliquia colonorum, 
adică de datorii neplătite ale colonilor. 

Din punct de vedere economic, prestațiile colonilor aveau de multe ori 
o importanţă secundară. Asa-numitele parvae accesiones, de pildă un 
fagure de miere sau diferite brînzeturi pe care colonii le duceau proprie- 
tarului, reprezentau un soi de dar, menit să elogieze legătura dintre cele 
două părți. 

Predarea unei cote de recoltă ce varia în funcţie de valoarea acesteia 
e descrisă amănunţit de Plinius cel Tînăr, care fusese nevoit să acorde 
o serie de remissiones ca urmare a unor ani nefavorabili, care îi sărăciseră 
colonii. Tocmai pentru a ieşi în întîmpinarea nevoilor colonilor, Plinius 
a stabilit acest tip de prestație; spre deosebire de arenda fixă, ea nu-i 
ruina pe țărani din cauza unei recolte proaste. Sistemul prezenta însă un 
dezavantaj pentru proprietar: implica existenţa unor forme de control, cu 
scopul de a verifica valoarea exactă a recoltei. 

In prima epocă imperială, proporţia acestei forme de dependenţă e cu 
neputinţă de determinat. De fapt, nu știm nimic despre raportul dintre 
munca sclavilor şi cea a colonilor, nici în acele villae de mici dimensiuni, 
nici pe latifundii. Secolele al II-lea şi al III-lea, mai ales, reprezintă o 
epocă săracă în izvoare literare, în vreme ce săpăturile recente efectuate 
în unele villae rusticae nu ne furnizează informaţii pe care să ne putem 
baza. Dar tendinţa este limpede: aceasta se îndrepta către o creştere a 
numărului colonilor, chiar dacă reperarea acestui tip de mînă de lucru 
era, de multe ori, anevoioasă (într-adevăr, Plinius cel Tînăr, Scrisori, 3, 
19, 7, vorbeşte de o penuria colonorum). 

Deşi contractele erau de regulă pe cinci ani, colonii tindeau să rămînă 
pe proprietate pentru perioade mai îndelungate. În acest sens, interesul 
proprietarului coincidea cu acela al ţăranilor. Ar: văzut cum, pentru 
Columella, un felicissimus fundus era acela care avea coloni născuţi la 
faţa locului. Datoriile neplătite, reliquia colonorum, îi obligau şi mai 
mult pe coloni, care, de altfel, după cum arată Plinius cel Tînăr, nu par 
să fi depus mari eforturi pentru a-şi plăti datoriile. In pofida conflictelor 
recurente, ambele părți erau interesate în continuarea raportului. 

Spre sfîrşitul Antichității s-a mai adăugat un factor: intervenția statu- 
lui, care căuta să îngrădească mobilitatea populaţiei agricole, pentru a 
asigura stabilitatea colectării fiscale. Izvoarele juridice ne transmit nume- 
roase informaţii asupra colonatului din această epocă. Potrivit viziunii 
istoriografice tradiționale, muncile colonilor, stabiliți pe mici fisii de 
pămînt, le-ar fi înlocuit treptat pe acelea a sclavilor, ajungînd să ocupe 
un loc central în sistemul economic. Apoi, unii istorici văd în colonatul 
dinspre sfîrşitul Antichității o anticipare a aservirii iobägesti din Evul 
Mediu. Unele studii recente au subliniat însă caracterul unilateral al 
acestei interpretări si orientarea parțială a documentaţiei de care dis- 
punem în realitate, aceasta priveşte, aproape în exclusivitate, proble- 
mele fiscale, care nu epuizează complexitatea colonatului de la sfîrşitul 
Antichității. Începînd cu reforma fiscală a lui Diocletianus, fiecare individ 
care trebuia să plătească un impozit personal (capitatio) era înscris 
într-un registru special în localitatea de rezidență. Grupul de contribuabili 

din care acesta făcea parte era responsabil de plata impozitului. Din 
punct de vedere fiscal, colonii erau deci legaţi de pămîntul pe care trăiau: 
de pildă, o lege din anul 332 stabileşte că, dacă un proprietar primeşte 
pe domeniile sale un colon al altcuiva, nu numai că trebuie să-l înapoieze 
vechiului proprietar, ci trebuie să plătească şi capitatia pentru întreaga 
perioadă în care colonul s-a oprit pe lîngă el. 

Este evident că interesul statului, preocupat de stabilitatea colectării 
fiscale, coincidea cu acela al proprietarilor, care urmăreau să evite scurgerea 
mâinii de lucru de pe teritoriile lor. Spre sfîrşitul Antichității, „pămîntul 
fără oameni” prevala asupra „oamenilor fără pămînt”. 


Zilierii salariaţi au jucat şi ei un rol fundamental în agricultura 
romană. Dat fiind caracterul însuși al muncii agricole, cu puternice vîrfuri 
sezoniere, pentru marele proprietar era extrem de antieconomic să facă 
față acestei majore, dar temporare nevoi de mînă de lucru prin munca 
sclavilor din personalul permanent al unei villa, meniti inevitabil să 
rămînă prea putin folosiţi pentru o mare parte a anului. Cato vorbeşte 
despre rolul însemnat al acestor zilieri. Printre diferitii factori de care 
trebuia să se ţină seama în achiziţionarea unei villa, el aminteşte disponibi- 
litatea unei mîini de lucru suficiente în preajmă (Despre agricultură, 1, 3: 
operariorum copia sit). Si bunele raporturi cu vecinii erau importante, 
întrucît înlesneau recrutarea de zilieri. Zilierii salariaţi sînt amintiţi şi 
de Varro, atunci cînd vorbeşte despre tipologia mîinii de lucru agricole; 
potrivit acestui agronom, lucrătorii trebuiau folosiţi în teritoriile insalubre 
întrucît moartea unui zilier era mai puţin păgubitoare din punct de 
vedere economic decît moartea unui sclav (1, 17, 2). Zilierii trebuiau 
folosiţi şi în muncile primejdioase, precum culesul viilor plantate pe 
arbori, ad arbustum. 

Uneori, zilierii formau echipe sub conducerea unor antreprenori numiți 
mancipes. Unul dintre aceştia avea să fie străbunicul împăratului 
Vespasianus: lucrătorii zilieri conduşi de el se deplasau din Umbria în 
Sabina. Foarte probabil, în acest caz e vorba de o migrare a populaţiei 
din zona montană către terenuri mai potrivite, situate nu departe de 
Roma. Acești lucrători erau recrutaţi din rîndurile țăranilor celor mai 
săraci, care nu reuşeau să supravieţuiască prin simpla cultivare a pro- 
prietätilor lor. Prin urmare, era vorba de o muncă de completare, ce avea 
în plus avantajul de a furniza bani lichizi, de care, nu de puţine ori, se 
ducea lipsă în sistemul economic roman. 


Proprietari, arendasi, zilieri salariaţi: ţăranii romani alcătuiau un 
grup foarte deosebit sub toate aspectele. În plus, aceste diferenţe erau 
accentuate prin diversitatea situaţiilor locale. Însă complexitatea cadrului 
pe care l-am schițat este însoţită de unitatea de esenţă a unei clase 
alcătuite din indivizi a căror supravieţuire depindea, oricum, de munca 
cîmpurilor. 

ARTIZANUL 


Jean-Paul Morel 


Putea fi cineva artizan! şi, în acelaşi timp, un roman adevărat? 
O astfel de întrebare apare în mod spontan, dat fiind disprețul afişat de 
„intelighenţia” romană pentru tot ce are de-a face cu activitatea arti- 
zanală si cu orice formă de muncă salariată. După Cicero, „atelierul 
artizanal nu se împacă nicidecum cu condiția de om liber” (nec quicquam 
ingenuum habere potest officina), iar „toţi artizanii practică o meserie 
sordidă” (opifices omnes in sordida arte versantur). Pentru Seneca, trebu- 
rile artizanului sînt „josnice” şi „vulgare”: „...nu au nimic de-a face cu 
adevăratele calități ale omului” (ad virtutem non pertinet). 

În aceste judecăţi nu există nici o îndoială : orice activitate artizanală 
sau manufacturieră îi este interzisă omului de bine. Artizanul este alun- 
gat într-o condiţie de om inferior sau, în cel mai bun caz, de cetăţean de 
mîna a doua. Acelaşi lucru se poate spune despre artist sau tehnician si, 
mai general vorbind, despre oricine lucrează pentru un salariu. 
Recunoastem în aceste evaluări un întreg curent de gîndire care, 
străbătînd țări şi secole, i-a marginalizat în subteranele istoriei pe cei ce, 
prin munca lor, ţineau şandramaua în picioare. 

In acelaşi timp însă, orice observator al lumii romane - cu singura 
condiţie să fie lucid si de bunä-credintä — nu poate să nu rămînă impre- 
sionat de cantitatea enormă de articole de manufactură produse, schimbate 
şi consumate. Arheologia pune neobosit în lumină probele lor neperi- 
sabile, vîrful aisbergului. Ici si colo, observatorul nostru poate regăsi 
reprezentări figurative sau inscripţii iluminînd într-un mod fragmentar, 
dar revelator un întreg univers de specialişti si negustori. El înţelege că 
puterea centrală sau cea municipală supraveghează preţurile, supunînd 
anumite producţii unei legislații specifice, ori că legiunile si o serie de 
sanctuare au propriile lor ateliere artizanale. Acelaşi observator poate 
constata înmulţirea bunurilor şi a serviciilor în nenumăratele cetăţi ale 
unui Imperiu care a fost aproape universal, ca si circulaţia intensă a lor 
prin arterele acestui trup gigantic. Pe scurt, arheologul, istoricul sau 
simplul curios trebuie să admită că, prin produsele şi prestațiile sale, 
artizanul ocupă în lumea romană un loc pe care nu l-ar fi putut bănui 
dacă s-ar fi mărginit să-i citească pe autorii antici, să parcurgă corpusul 
inscriptiilor latine ori să străbată cea mai mare parte a muzeelor. A ne 
întreba cu privire la modul în care ne putem apropia de această figură, 
la obstacolele de orice fel care îi ascund personalitatea şi activitatea 
înseamnă deja, în parte, a izbuti să ne formăm o idee cel puţin parțială 


1 Tinînd seama de discuţia filologică întreprinsă de autoru) eseului, vom 
păstra termenul generic „artizan”, prin care cititorul va putea înţelege, după 
caz, si ,mestesugar” sau ,meserias” (n.t.). 

despre statutul şi poziţia sa în societate, despre sentimentele pe care le 
încearcă şi pe care le inspiră. 

Dacă produsele artizanale ale lumii romane sînt relativ lesne de 
cunoscut si studiat, este greu să ne facem o idee îndeajuns de precisă 
asupra persoanei şi comportamentului artizanului, dată fiind mai ales 
măsura în care, îndeobşte, acestea sînt disimulate prin formidabilul 
camuflaj reprezentat de honestas, fixînd ceea ce poate fi pomenit fără 
stînjeneală, ca și ceea ce poate fi mărturisit fără a te înjosi. Numai 
existenţa unei lex Metilia de fullonibus (220 î.Cr.), ce reglementa acti- 
vitatea vopsitorilor de stofe, face ca Plinius — cum el însuși afirmă — să 
nu întîmpine „nici o dificultate” în a pomeni această breaslă de lucrători. 
În izvoarele de care dispunem, artizanatul roman apare doar atunci cînd 
legea sau dreptul se interesează de el ori atunci cînd produce oarecare 
inovaţii tehnologice care trezesc curiozitatea naturalistilor sau a enciclo- 
pedistilor. În sfîrşit, interesul faţă de artizan poate apărea atunci cînd 
un individ îşi datorează notorietatea infamantă unei averi dobîndite pe 
căi reprobabile, întrucît a fost obţinută prin exercitarea unei meserii ori 
atunci cînd vreun personaj sus-pus găseşte în compania artizanilor o 
plăcere perversă. Remmius Palaemo, un libert care, în epoca lui Tiberius 
şi a lui Claudius, a acumulat cîstiguri enorme datorită atelierelor sale de 
îmbrăcăminte, nu putea decît să merite reprosurile sarcastice ale lui 
Suetonius ; era vorba despre un personaj pierdut în viciu, infamis omnibus 
vitiis, despre insuportabilele arrogantia şi luxuria; după Varro, de-a 
dreptul un „porc”. Cicero nu şi-a rostit faimosul dicton (o tempora, o 
mores) în legătură cu birurile lui Verres din Sicilia, ci la sfîrşitul unui 
pasaj în care îl descrie pe propretorul care-şi supraveghează lucrătorii în 
orfevrărie, ca un artizan vulgar, „cu o tunică închisă la culoare şi cu o 
manta grecească”: o ocupaţie şi o vestimentaţie deopotrivă de nedemne 
pentru un roman. 

Informaţiile noastre despre artizanii romani sînt cuprinse, în esenţă, 
în trei genuri de documente: textele în care ei constituie subiectul prin- 
cipal, inscripţiile pe care le-au lăsat şi produsele pe care le-au fabricat. 
În funcţie de tipul de document pe care-l vom utiliza, artizanul ne va 
apărea ca o ființă meschină şi neobrăzată ; sau se va defini pe sine ca un 
maestru în arta sa şi un personaj notabil în cetate ; sau vom avea despre 
el o imagine mai obiectivă, însă extrem de ştearsă. Deşi contradictorii, 
aceste abordări sînt, în acelaşi timp, inseparabile : de fapt, ele contribuie 
la definirea situaţiei ambigue a artizanului în societatea romană. 


Definirea artizanului roman se dovedește și ea deosebit de anevoioasă. 
Problema rezultă din faptul că termenul ars se aplică, împreună cu 
derivatele sale, fără deosebire, la cunoştinţele cele mai perfecționate si 
la practicile cele mai elementare, cuprinzînd astfel ceea ce astăzi distin- 
gem prin substantivele „artizanat”, „tehnică” sau „artă”. In realitate, 
pentru romani, linia principală de demarcaţie nu se situează între activi- 
tätile intelectuale si cele manuale, ci între ocupațiile ce urmăresc exclusiv 
plăcerile spiritului şi cele care urmăresc scopuri practice (animi libera 
oblectătio/utilitas), definite ca atare drept arte „liberale”, adică demne de 

un om liber, precum matematica, retorica sau filosofia, şi toate celelalte: 
de la meseriile manuale la medicină şi arhitectură. Nu puţini romani 
şi-ar fi putut însuşi opiniile lui Platon si Aristotel, potrivit cărora arti- 
zanii erau nişte personaje vulgare şi mîrsave, nedemne de a fi considerate 
cetățeni. Nici măcar cei mai competenţi dintre tehnicieni nu scapă de 
această condamnare, dat fiind că ei vulgarizează artele liberale prin 
punerea lor în practică. 

Iată deci vastul cadru în care va trebui să se desfăşoare cercetarea 
noastră : atît de mare este întinderea confreriei celor pe care trebuie să-i 
considerăm „artizani”, fie ei sărăntoci sau extrem de bogaţi. Dacă, în 
plus, se ţine seama de faptul că cercetarea va trebui să examineze mai 
bine de un mileniu de istorie şi o arie geografică extinsă, la apogeul 
Imperiului, pe milioane de kilometri pătraţi, ne vom putea închipui cum 
eterogenitatea condiţiilor, modurilor de viață si comportamentelor fractio- 
nează la infinit figura artizanului roman pe care o căutăm, zădărnicind 
de la bun început orice posibilă încercare de a identifica un „tip ideal” 
care să nu coincidă cu acela deductibil din judecätile simpliste ale auto- 
rilor antici. 


Să încercăm să pătrundem mai adînc în complexitatea acestor condiţii. 
Termenii şi conceptele moderne în jurul cărora se desfășoară atîtea pole- 
mici pe tema artizanatului antic — „artizan” şi „muncitor”, „manufactură” 
şi „industrie”, „burghezie” si „proletariat” — nu sînt neapărat mai putin 
eficiente în acest domeniu decît un vocabular latin adesea ambiguu. 

Un termen precum vestiarius poate desemna, după caz, un artizan al 
vestimentatiei sau un negustor de haine, dar si un sclav însărcinat cu 
supravegherea garderobei sau cu procurarea de haine în casa unui stăpîn. 
Si tot aşa, la nesfirsit. De altfel, deosebirea dintre artizan şi servitor e 
destul de artificială într-o societate unde un mare număr de produse 
artizanale sînt confecţionate în domus şi villae. Tot astfel, artizanul se 
poate confunda adesea cu negustorul, în universul prăvăliilor, unde se 
desfăşoară o parte însemnată a vieţii artizanale din Antichitate : de multe 
ori, se întîmplă că cizmarul sau căldărarul care lucrează ascunși în 
ateliere pot chiar să vîndă ceea ce au fabricat cu mîna lor. De aici relativa 
independenţă — dacă nu altceva — a acestei categorii de artizani, care 
trăieşte în contact permanent cu viaţa cetăţii si cu animația de pe străzi. 

Însă mulţi lucrători nu au această posibilitate sau şansă. Prin urmare, 
apare o nouă incertitudine, în faţa căreia vocabularul nostru se dovedeşte 
de multe ori imprecis sau chiar înselätor. Știm că „artizanii” romani nu 
se bucurau întotdeauna de acea „autonomie” şi de acea „iniţiativă”, cel 
puţin relativă, pe care condiţia de artizan o implică în viziunea noastră. 
O primă linie de demarcaţie priveşte condiţia juridică a artizanului. El poate 
fi liber prin naștere (în acest caz, stăpîn sau salariat, mercennarius), 
libert sau sclav, şi nici o regulă univocă nu este în măsură să dea seamă 
de infinita varietate de situaţii, în funcţie de epoci şi locuri. A susţine 
că artizanii ar fi în majoritate sclavi sau liberti — aceşti mutanti ai 
societăţii romane — corespunde unui adevăr partial: ceea ce poate fi 
adevărat în Roma secolului I î.Cr. nu este la fel de adevărat cu două 

secole mai înainte sau patru secole mai tîrziu. Ceea ce este valabil pentru 
Italia de la începutul Imperiului nu e valabil şi pentru Gallia aceleiași 
perioade. Însă cea mai mare dificultate rezidă în faptul că peste această 
distincţie fundamentală se suprapun stratificări ce nu sînt congruente cu 
ea. Nu numai fiindcă sclavul, libertul si așa-numitul ingenuus pot munci 
unul lîngă celălalt în acelaşi atelier, unde ierarhia atribuţiilor şi a respon- 
sabilitätilor corespunde adesea, însă nu întotdeauna, cu aceea a condi- 
tiilor sociale; dar mai cu seamă fiindcă există o altă deosebire, pe care 
noi nu o putem defini decît în termeni moderni: aceea care îl separă pe 
artizanul propriu-zis de muncitor. 

De fapt, există ateliere în care lucrătorii se îndeletnicesc cu munci nu 
numai anonime, ci şi fragmentare, repetitive şi oprimante. În ceramică, 
metalurgie, sectorul textilelor etc., în anumite epoci şi în anumite regiuni, 
înfloresc întreprinderi care folosesc o mînă de lucru numeroasă și slab 
calificată pentru fabricarea unei serii de produse destinate comerţului de 
masă, pläsmuite în baza unor criterii de diviziune a muncii si de standar- 
dizare ce reduc la minimum specializarea necesară şi prețul de cost. 
Mutatis mutandis, acelaşi fenomen caracterizează şi lucrările edilitare. 
Chiar prin intermediul rămășițelor de obiecte şi de monumente ne putem 
face o idee despre acel „mod de producţie sclavagist”, căruia istoriografia 
modernă îi subliniază, pe bună dreptate, importanţa și originalitatea. 
Acest tip de ateliere, manufacturi şi şantiere caracterizează în primul 
rînd Italia centrală şi tireniană, în cursul ultimelor două veacuri dina- 
intea erei noastre (şi, într-o măsură mai mică, la începutul Imperiului). 
Nu cunoaștem practic nimic din identitatea si din modul de viaţă al 
oamenilor care lucrau acolo: nici obiectele descoperite, nici textele nu ne 
oferă explicaţii în acest sens. Tot ce putem presupune este că lucrătorii 
sînt în mare parte (dacă nu chiar toţi) sclavi şi că situaţia lor se apropie 
mai mult de cea a muncitorului decît de cea a artizanului. 

Un text al lui Diodor din Sicilia ne permite să înţelegem cum era 
organizată activitatea în cadrul uneia dintre aceste industrii: metalurgia 
de la Pozzuoli la sfirsitul Republicii. În acest oraș, fierul provenit într-o 
stare semiprelucrată din insula Elba este cumpărat de „anumite per- 
sonaje” (nu vom mai afla nimic despre ele), care încredinţează unei 
„mulţimi de fauri” misiunea de a forja, după niște „modele” bine deter- 
minate, obiecte de fier de tot soiul: arme, instrumente, unelte. După 
aceasta, negustorii cu ridicata care în prealabil importaseră şi vînduseră 
fierul se angajează să exporte produsele finite „în lumea întreagă”. 
Cu această separare riguroasă între fabricaţie şi comerț, între capital si 
muncă, ne aflăm la polul opus față de adevăratul artizan, aşa cum 
îndeobște îl concepem. Sîntem departe de el întrucît aceste cohorte de 
muncitori lucrează conform unor modele impuse, ori de negustorii cu 
ridicata, ori de proprietarii fabricilor, însă oricum, evident, fără nici o 
iniţiativă personală. In plus, în acest caz munca se desfăşoară mai curînd 
în cadrul unor fabrici decît la domiciliu sau în prăvălii. Aceasta este 
soarta muncitorului roman acolo unde triumfă „modul de producţie scla- 
vagist”: o condiţie interesantă prin originalitatea ei în istoria medite- 
raneană, însă izolată atît în timp, cât şi în spaţiu. Acest mod de producţie 

nu va fi exportat ca atare în afara Italiei: la începutul Imperiului, galii 
fabricanți de vase de ceramică sigilată nu lucrau în aceleaşi condiţii cu 
omologii lor din Italia. 

La cealaltă extremă a spectrului posibilităţilor, artistul (sculptor, 
pictor, gravor de camei), dar şi tehnicianul si arhitectul abia dacă se 
diferenţiază de artizan în viziunea celor ce-și fac doar o părere. Cu cîteva 
excepţii, nici ei nu părăsesc anonimatul. De fapt, pentru romani, adevä- 
ratul autor al unei opere de artă nu e acela care a făurit-o, iar adevăratul 
autor al unui monument nu e acela care l-a clădit; autorul este mai 
curînd personajul care a cerut si a plătit execuţia, putînd să-şi imprime 
gusturile şi ideologia: comitentul. O situaţie similară poate fi observată 
în Grecia: Gorgias îi replică lui Socrate că arsenalele şi zidurile Atenei 
se datorau într-o mai mare măsură hotärîrilor lui Temistocle şi Pericle 
decît competenţei oamenilor de meserie. Totuşi, noi vorbim de „Doriforul” 
lui Policlet, de „Discobolul” lui Miron, de Partenonul lui Fidias, Ictinos 
şi Callicrates, în timp ce ne referim la monumentul lui Paulus Aemilius, 
la columna lui Marcus Aurelius sau la arcul lui Constantin, ai căror 
adevăraţi creatori nu-i cunoaştem. Oricare ar fi talentul său, un artifex 
rămîne un executor în serviciul unui comitent. 

Artist sau artizan? În general, pentru romani, „toate artele sînt 
meserii” (J.-P. Waltzing), iar Seneca afirmă că pentru nimic în lume nu 
ar aşeza pictura în rîndul „artelor liberale”. Pe de altă parte, există 
perioade ale istoriei romane în care cele două noţiuni tind să se reconjuge 
la cel mai înalt nivel; perioade în care artizanatul comun prezintă rafina- 
mentul și calitatea de execuţie tipice artizanatului de artă. În acest caz, 
artizanul face dovada gustului pentru meseria sa, iar în ierarhia valorilor 
calitatea lucrului (opus) înlocuieşte sau însoţeşte bogăţia materialului 
(materia). O perioadă caracterizată prin aceste trăsături se situează la 
începutul elenismului, în jurul anului 300 î.Cr.: la Roma şi în Latium, 
ca în aproape întreaga Italie greacă sau etruscă, se observă o sporire a 
producției de ceramică, teracotă, bronzuri de calitate. Fenomenul este si 
mai evident în epoca lui Augustus, care marchează un moment de stagnare 
în procesul de decadentä a demnităţii profesionale a artizanului. Rareori 
munca acestuia a fost atît de apropiată de aceea a artistului. În această 
epocă sînt reunite toate condiţiile istorice ce pot concura la acest rezultat: 
pacea civică regăsită după o lungă perioadă de lupte sîngeroase; o putere 
centrală viguroasă, care promovează energic o estetică oficială, sustinutä 
de o literatură ce'oferă neobosit modele ideologice si modele iconografice ; 
dezvoltarea unui mecenatism ce întărește şi prelungeşte sugestiile pro- 
venite de la puterea centrală ; în sfîrşit, creșterea puterii de cumpărare 
a claselor mijlocii. Acum, artizanul, deși rămîne mărginit în rangul său, 
îşi vede munca reabilitată. El se mîndreşte că participă la un impuls 
colectiv, reconciliindu-se, aşa zicînd, cu cetatea sa. Astfel este prin exce- 
lentä secolul lui Augustus şi așa va fi, într-o măsură mai mică, domnia 
lui Constantin. Este însă vorba de excepţii, de focuri de paie, atît de 
paradoxal devenise pentru artizanul roman să caute calitatea estetică, 
atît de largă era, cel puţin începînd cu secolul al II-lea î.Cr., deosebirea 

dintre munca artizanului de rînd şi munca celuilalt artizan, mai apropiat 
de exigenţele celor mari: artistul. 


Varietatea condiţiei artizanilor este şi mai largă dacă se iau în consi- 
derare ponderea economică şi capacitatea de iniţiativă. Există puţine 
alte clase în societatea romană unde diferenţa dintre mari si mici este 
atît de considerabilă. 

„Cei mici” sînt artizanii räspînditi prin cetăţi şi prin orăşele, fabricanți 
şi reparatori de produse de lux sau de obiecte din viața de zi cu zi; mai 
sînt şi lucrătorii din producția de masă. În interiorul acestei mulțimi 
nenumărate există mari diferențe între oamenii liberi, liberti şi sclavi, 
între muncitorii înregimentaţi si specialiştii semiautonomi. Totuşi, aceste 
deosebiri sînt neînsemnate în comparaţie cu ceea ce îi separă pe aceşti 
bărbaţi si pe aceste femei de întreprinzători sau de magnați si, de 
asemenea, de ceea ce separă „burghezia industrială” de o castă nobiliară. 

Dezbaterea asupra pertinentei aplicării conceptului de „burghezie” la 
o clasă socială romană care şi-ar datora ascensiunea socială muncii este 
încă în curs de desfășurare. Dar și mai deschisă e dezbaterea asupra 
existenţei, în lumea romană, a unei burghezii „industriale”, care şi-ar 
trage principalele venituri nu din agricultură si din speculație — fapt ce 
rămîne ca normă -, ci din artizanat şi din manufactură. Știm — fapt 
deosebit de relevant — că există oameni bogaţi care se autonumesc arti- 
zani şi că unii dintre aceştia izbutesc să urce pe scara socială. 

La Roma, în apropiere de Porta Maggiore, se poate observa ciudatul 
mormînt al brutarului Marcus Vergilius Eurysaces, pe care el însuși îl 
desemnează drept un panarium, o covatä de frămîntat si păstrat pîinea, 
unele dintre elementele ce amintesc probabil de cuptoarele sau de mașinile 
de frămîntat din fabrica sa. O friză în relief care încununează monumen- 
tul descrie fabricarea pîinii : numeroşi muncitori în tunică se îndeletnicesc 
cu măcinarea grîului, cu frămîntatul, coacerea si cîntărirea pîinilor, 
supravegheați de cîţiva togati, printre care figurează, pe cît se pare, şi 
stăpînul lor. Pe mormîntul familiei Ateriilor, tot la Roma, o macara 
acționată de niște oameni închişi într-o mare roată de lemn şi prevăzută 
cu un joc complex de frînghii şi scripeti sugerează că șeful familiei, 
Quintus Aterius Tichicus, era un întreprinzător edil, fapt confirmat de o 
friză reprezentînd monumentele de la Roma la a căror construire probabil 
că a participat, printre care se numără și Colosseumul. O maşinărie 
asemănătoare figurează, la Capua, într-un basorelief votiv al unui anume 
Lucceius Peculiaris. 

O trăsătură comună caracterizează această categorie de oameni, evi- 
dent, mult mai numeroasă decît apare din rarele mărturii ce ne-au 
parvenit : ei se proclamă numai parţial oameni de meserie, condiţie care, 
în ciuda evidentului succes economic, n-ar fi în sine suficientă pentru a 
atrage stima concetätenilor. Monumentele lor, inscripţiile si, de asemenea, 
alte indicii îi arată ca pe niște notabilitäti, ca pe niște interlocutori 
recunoscuţi de cetate sau de stat. 

Într-adevăr, epitaful lui Marcus Vergilius Eurysaces îl numeşte pistor 
et redemptor, brutar şi antreprenor de afaceri publice, de pildă pentru 
furnizările din armată sau pentru distribuirile către popor. Tot astfel, 

Lucceius Peculiaris se numește redemptor prosceni al frumoasei sale 
cetăți Capua, unde avea, aşadar, în antrepriză construirea sau repararea 
scenei teatrului. Redemptor era şi Aterius, cum menţionează o inscripție 
legată probabil de mormîntul său şi monumentele publice sculptate pe ea. 
Aşadar, iată ce anume îi evidențiază pe oamenii noştri în ierarhia socială. 
Tot astfel, în festinul grotesc din Satyricon-ul lui Petronius, libertul 
Habinnas, care-şi face intrarea precedat de un lictor si urmat de un 
cortegiu, e un cioplitor în marmură specializat în construirea de monu- 
mente funerare pretentioase, însă în același timp e prezentat ca fiind 
preot al cultului imperial, sevir idemque lapidarius: sevir (augustalis), 
graţie succesului său financiar şi, prin urmare, social ca lapidarius. 
Petronius a avut prilejul să observe personal acest soi de personaje. 
Cunoaștem că un anume Gnaeus Avus Doriforus din Puteoli, îmbogăţit 
graţie activităţii sale de vopsitor de purpură (purpurarius), a devenit 
augustalis dupliciarius, funcţia locală cea mai înaltă la care un libert 
putea aspira (J. D'Arms); un membru al familiei acestuia va deveni 
decurion, iar un altul procurator ecvestru. 

Mai bogaţi şi mai celebri sînt acei întreprinzători pe care i-am putea 
considera mari industriasi. Pe aceştia nu-i cunoaștem numai din urmele 
pe care le-au lăsat prin activitatea lor, ci şi — fapt singular şi caracteristic 
într-o literatură romană care atît de adesea păstrează o tăcere apăsătoare 
asupra acestui subiect — din mărturiile pe care ni le-au lăsat unii scriitori, 
prin intermediul cărora se exprimă şi o opinie publică în acelaşi timp 
scandalizată si fascinată de capacitatea dovedită de acești bărbaţi de a 
părăsi cărările bătătorite, de îndrăzneala comportamentului lor inovator, 
de lipsa de prejudecăţi economice. 

Este cazul lui Vestorius din Puteoli, care, potrivit lui Vitruvius şi lui 
Plinius, a introdus în Italia o tehnică inventată în Egipt: caeruleum, 
albastrul viu pe bază de cupru, care a repurtat un mare succes comercial 
şi din care o variantă foarte apreciată a primit denumirea de vestorianum. 
Cicero îl numără pe Vestorius printre relaţiile sale şi, în pofida dispre- 
tului pe care îl afişează faţă de tot ceea ce priveşte officina, se vede 
obligat să-l descrie, poate cu puţină invidie, ca pe un homo remotus a 
dialecticis, in arithmeticis satis exercitatus ; recunoaşte, prin urmare, deşi 
cu o jumătate de gură, un oarecare merit al acestei clase de întreprin- 
zători patroni, care, în vreme ce politicienii şi avocaţii se dau în spectacol 
pe scena socială, se pricep să inoveze, să producă, să vîndă şi să se 
îmbogăţească. Și Vitruvius recunoaşte, nu fără o rezervă care-i atenuează 
anvergura afirmației, că domeniul de activitate în care se distinge 
Vestorius satis habet admirationis. Acest personaj e un reprezentant 
tipic al burgheziei manufacturiere din Pozzuoli care, la sfîrşitul Republicii 
şi la începutul Imperiului, întăreşte economia acestui port cosmopolit, 
introducînd diferite tehnici, de multe ori importate din Orientul elenistic, 
dar care, pe coastele Mării Tireniene, sînt dezvoltate, perfecționate si 
destinate unui nou succes comercial: metalurgia, ceramica sigilată roşie, 
sticla suflată, colorantii. 

Un alt mare industriaș, Quintus Remmius Palaemo, ne este cunoscut 
prin intermediul lui Suetonius, care, am văzut, insistă asupra infamiei 


ARTIZANUL 203 


sale reale sau pretinse, dar pune totuşi în evidenţă, aproape împotriva 
propriilor intenții, dinamismul si spiritul întreprinzător. Acest fost sclav, 
muncitor tesätor în tinereţe, a ştiut să adune o avere considerabilă 
graţie unor activităţi desfășurate concomitent în ceea ce astăzi am numi 
sectoarele primar, secundar şi terțiar: profesor plătit extraordinar de 
bine, el a izbutit să-și fructifice într-un mod excepţional viile, prin cîteva 
tehnici noi. În sfîrşit, amintindu-si de vechea sa meserie, a obţinut cea 
mai pare parte a cîştigurilor sale din atelierele de vestimentaţie : officinae 
promercalium vestium, a căror producţie poate fi măsurată în cîteva zeci 
de mii de obiecte de îmbrăcăminte anual. Trebuie să ne amintim de 
aceste lucruri atunci cînd, urmînd orbeşte sugestiile ideologiei romane, 
tindem să vedem întotdeauna în producţia textilă genul tipic al artizana- 
tului domestic. 

Astfel, printre romanii care se dedică artizanatului (mai că am spune 
„vinovaţi de artizanat”), cei cărora le putem schiţa cel mai bine activitatea 
şi personalitatea aparţin unei „burghezii” pe care nu ne surprinde s-o 
regăsim în mediul lui Trimalchio. Într-adevăr, e vorba de nişte oameni 
care vorbesc despre ei înşişi sau care fac să se vorbească despre ei 
întrucît s-au ridicat ori s-au îmbogăţit, adesea participînd ca redemptores 
la antreprizele promovate de putere sau de evergeti, şi întrucît, pe de 
altă parte, poziţia lor în societate nu este îndeajuns de înaltă spre a-i sili 
să-şi ascundă activităţile şi capacităţile care constituie întreaga lor mîndrie. 
Totuşi, aceste personaje ocupă o zonă relativ restrînsă dintr-o gamă de 
posibilităţi care, de la anbnimul muncitor din producţia de masă ori de 
la papucarul din prăvălie, trecînd la specialist şi apoi la artist, ajunge 
pînă la demnitarul care le încredințează unor administratori sau unor 
oameni de paie conducerea unor fabrici din care îşi cîştigă o parte nu 
tocmai neînsemnată din venituri. Aceşti administratori (institores, praepositi) 
sînt nişte pesonaje-cheie ale artizanatului roman. Sclavi sau liberti, ei 
fructifică în manufacturi sau în comerţ sumele (sub formă de peculium 
sau de împrumuturi) care le sînt încredințate de patroni. Tocmai prin 
asemenea intermediari mai-marii acestei lumi pot accede fără să se 
compromită la surse de cîştig pe care a lor dignitas le interzice în 
principiu. Cum spune Crassus, care ştie multe în acest sens, „totul trebuie 
să fie guvernat de sclavi, iar aceştia de stăpîn”. 

De fapt, nici personajele sus-puse nu se dau în lături de la a scoate 
cîştiguri din unele activităţi artizanale. T.P. Wiseman a arătat că Titus 
Rufrenus şi Caius Vibienus, proprietari din Aretium ai unor ateliere de 
ceramică sigilată, aparţin unor familii senatoriale. Dar despre aceasta 
sîntem informaţi în primul rînd prin intermediul industriei cărămizilor 
şi a ţiglei: o curioasă ficţiune face ca această activitate, opus doliare, să 
fie asimilată de romani cu agricultura, poate pentru că este legată de 
argilă şi, prin ea, de pămînt. În consecinţă, aristocrații nu întîmpină 
dificultăţi în a se recunoaşte implicaţi, imprimîndu-şi ca atare sigiliul pe 
aceste produse de manufactură. Deja în jurul anului 200 î.Cr., doi clienţi 
ai puternicei familii a Liciniilor au porecle grăitoare Tegula şi Imbrex: 
„țiglă plată” şi „ţiglă rotundă”. Personaje precum Cicero sau Asinius 
Pollio produc cărămizi marcate cu numele lor. Nici chiar familia imperială 

nu ascunde faptul că practică asemenea activităţi. Este cazul tuturor 
împăraţilor de la Traianus la Caracalla şi, înaintea lor, al Liviei şi 
Poppeei, al lui Agrippa si al fiului său, Agrippa Postumus ; la Pompei au 
fost găsite cărămizi marcate cu numele acestuia din urmă, pe cînd avea 
unul sau doi ani (Pupillus Agrippa). 


Este greu să gîndim artizanatul roman la feminin; de fapt, marea 
majoritate a femeilor artizan se găsesc la cele două extremităţi ale 
mediului nostru de cercetare. În realitate, ele sînt sau niște muncitoare, 
sau nişte mari doamne. În primul caz, sînt condamnate la obscuritate; 
în cel de-al doilea, se ascund înadins. Cu privire la acest aspect al 
artizanatului nu ne-au parvenit decît fragmente ale unei realități probabil 
mult mai relevante decît ne-ar îndemna să gîndim izvoarele de care 
dispunem. 

Adesea, noi identificäm artizanatul feminin tout court cu tesäturile, 
şi nu fără motiv. Unele liste găsite pe Acropole la Atena ne transmit 
numele şi meseriile a treizeci şi cinci de femei care, în jurul anului 
300 î.Cr., exercitau o activitate artizanală sau comercială si care i-au 
consacrat zeiţei Atena nişte patere de argint. Dintre ele, douăzeci şi şase 
sînt tesätoare de lînă ; prin urmare, aceasta este preponderența muncitoa- 
relor în această meserie, şi a acestei meserii în rîndul muncitoarelor. 

La Roma, o tradiţie înrădăcinată, perpetuată din epoca regilor pînă 
în cea imperială, vede în prelucrarea lînii un feminus labor (Tibullus), 
considerînd ca matroană ideală o lanifica, femeia care toarce sau ţese 
lîna şi se îngrijește de căminul familial, precum acea Claudia care, afirmă 
epitaful ei, domum servavit, lanam fecit. 

Această retorică moralizantă are, de bună seamă, un fond de adevăr, 
cu toate că un asemenea ideal a fost treptat abandonat, mai ales în înalta 
societate, iar tesäturile au fost lăsate în seama „acelor turme de roabe 
nefericite” (infelices ancillarum greges) care, potrivit lui Seneca Retorul, 
confectionau veşmintele celor bogaţi. Atunci, ne închipuim marile săli din 
casele greceşti şi mai apoi din cele romane, unde, potrivit lui Vitruvius, 
„mamele de familie se întretin cu torcătoarele de lînă”. Tot la muncitoare 
se referă si Digeste atunci cînd desemnează persoanele însărcinate cu 
confecționarea veşmintelor pe marile proprietăţi (lanificae qui familiam 
rusticam vestiunt), cu remarcabila excepţie a meseriei piuarilor, care, în 
lumea romană, este considerată mult mai „tehnică”, specializată şi mas- 
culină. Doar cîteva mărturii, tot ceea ce ne-a rămas din acele imense 
armate de torcätoare şi tesätoare care în cursul unui mileniu au îmbrăcat 
atîtia romani, ne ajută să atingem parcă o realitate în mare parte ascunsă. 
Aceste mărturii gravitează în jurul temei așa-numitului pensum, o canti- 
tate de lînă ce trebuia lucrată într-o zi — „lucrul în acord” este tipic 
pentru orice activitate considerată puţin calificată — şi care revine în 
multe texte, inscripţii şi graffiti. Astfel, cîteva inscripţii găsite în Sabina 
şi Apulia menţionează nişte conservae lanipendae, companii sclavagiste 
care, împreună, îşi torc si își tes pensum-ul de lînä. La Pompei, un graffito 
enumeră treisprezece sclave si, alături de numele lor, respectivele canti- 
täti de lînă toarse sau lungimea urzelilor tesute. Aceste exemple sînt 

tipice pentru micile ateliere, nici propriu-zis domestice, nici cu adevărat 
industriale, unde mucitoarele tesätoare își petreceau zilele lor monotone. 
Știm cu certitudine că si multi bărbaţi lucrau în sectorul textil. Totuşi, 
la sfîrşitul Imperiului, atelierele textile de stat continuă să poarte numele 
de gynaecea, atît de puternică era ponderea unei tradiţii care considera 
torsul, țesutul si confecţionarea îmbrăcămintei nişte activităţi prin exce- 
lentä feminine. 

Tot datorită legăturilor sale cu artizanatul textil, mult mai sus pe 
scara socială, cunoaştem o femeie energică, Eumachia. Această burgheză 
din Pompei aparţine unei familii care s-a îmbogăţit din viticultură si 
opus doliare (amfore, cărămizi, ţigle), înainte de a avea profituri în 
ramura textilă, înlesnite de legăturile matrimoniale cu o gens care practica 
creşterea oilor. Sub Tiberius, Eumachia ridică în Forul oraşului un edificiu 
împodobit cu un remarcabil portal sculptat. Acest „edificiu al Eumachiei” 
este în general considerat, nu fără motiv, bursa lînii din Pompei. Pentru 
a o înfrumuseta, asociația profesională a piuarilor oferă o statuie dedicată 
Eumachiei, „preoteasă publică”. Iată deci, în industria textilă, desigur, 
însă într-o legătură strînsă cu aspectul cel mai profesional şi, aşa zicînd, 
cel mai masculin al acesteia — tehnica piuarului —, o femeie care se 
distinge prin activitate, prin iniţiativă, prin stima pe care i-o mărturisesc 
profesioniștii din domeniu si care, asemenea „colegilor” săi de sex masculin, 
e o „notabilitate” a oraşului. Sîntem departe de acea Janifica tradiţională 
şi este semnificativ faptul că, mulțumită unei serii de statui şi inscripţii 
care îi evocă pe marii bărbaţi ai Romei si ideologia dinastică a Iulio- 
-Claudienilor, Eumachia conferă edificiului său o respectabilitate pe care 
destinaţia lui iniţială nu i-ar fi putut-o conferi şi care-l transformă într-un 
soi de For al lui Augustus în miniatură. 

De altfel, tesäturile nu reprezintă singurul sector profesional în care 
găsim la lucru femeile. Ele practică multe alte meserii: sînt pieptănă- 
toare, confectionere de coroane de flori, vopsitoare, brutărese. Treburi, 
dacă nu specific feminine, cel puţin relativ ușoare? Nu întotdeauna, căci 
întîlnim femei si în atelierele de ceramică. Tiglele marelui templu de la 
Pietrabbondante au fost produse de o fabrică unde lucrau femei, care au 
gravat pe una dintre ele cîteva expresii glumete. Descoperirea, în labora- 
toarele de ceramică sigilată din Lezoux (Puy-de-Dôme), a mormintelor 
unor nou-născuţi ne introduce într-un registru mai grav: cu siguranță, 
erau copiii unor muncitoare ce născuseră la locul de muncă, de care erau 
legate printr-o condiție nemiloasă. ,Nefericiti olari, nefericită mizerie”, a 
scris H. Vertet în legătură cu acești muncitori; și probabil că femeile 
suportau cele mai mari greutăți. 


În Antichitatea romană, reperarea mîinii de lucru calificate constituie 
o problemă constantă. Bineînţeles, aceasta priveşte în principal profesiile 
cele mai specializate, precum meseriile legate de prelucrarea pietrei. 
În anul 173 î.Cr., un cenzor a avut ideea de a despuia de tiglele sale de 
marmură templul Herei Lacinia din Crotona, pentru a decora cu ele un 
templu, tot al ei, de la Roma. Atunci Senatul, scandalizat de un asemenea 

sacrilegiu, i-a impus să repună lucrurile la punct; însă nu s-a găsit 
nimeni — scrie Titus Livius — care să fi fost în stare s-o facă. 

Dar mîna de lucru specializată este rară şi în multe alte meserii 
mult mai simple. De regulă, ucenicia unui artizan se petrecea lent, sub 
călăuzirea unui maestru. Însă în vremea marilor cuceriri de la sfîrşitul 
Republicii, cînd la Roma au început să se reverse mase enorme de sclavi 
lipsiţi de orice calificare sau folosiţi pentru treburi diferite de cele la care 
se pricepeau, în vreme ce laboratoarele mijlocii şi mari se înmulțeau, iar 
contactul dintre maestru şi ucenic slăbea sau ajungea chiar să se piardă, 
apariţia problemei formării mîinii de lucru a devenit inevitabilă. 

Soluţiile au fost felurite. Grupuri de artizani itineranti îşi puteau 
purta competenţa acolo unde era nevoie de ea, aşa cum s-a petrecut în 
cazul cioplitorilor în marmură greci care, pe vremea lui Traianus si a lui 
Hadrianus, au sculptat basoreliefurile de la amfiteatrul din Lecce. La 
nevoie, experții specializaţi în lucrări de primă utilitate trebuiau aduşi 
de departe: pe la mijlocul secolului al II-lea, locuitorii din Saldae, în 
Algeria de astăzi, îl imploră pe așa-numitul legatus al armatei din Africa 
să le trimită un inginer militar a cărui pricepere era recunoscută pentru 
a face să funcționeze un apeduct al cărui traseu fusese greșit conceput. 
Dar soluţia mai elegantă era alta : formarea prin propriile forte a specia- 
listilor de care era nevoie. De bună seamă, e vorba de o soluție rezervată 
marilor case: Crassus, bogat printre bogaţi, „prezida el însuși — scrie 
Plutarh — formarea personalului său, pe care îl instruia cu o atenţie 
meticuloasă, convins că întîia îndatorire a unui stäpîn era aceea de a se 
îngriji de sclavii săi, ca de niște unelte vii ale economiei domestice”. 

Un specialist valorează enorm : același Plutarh ne asigură că, tot prin 
intermediul servitorilor săi, Cato obținea profituri substanțiale ,instruind” 
sclavi care erau mai apoi revînduti la prețuri extrem de ridicate. De 
asemenea, Atticus se ocupa de formarea unor specialişti în casă (domi). 
După cum spune Echion, negustor de stofe şi comesean al lui Trimalchio, 
„cu o meserie nu se moare niciodată de foame”, artificium nunquam 
moritur?. Dar, de bună seamă, profiturile acestei formări intrau în primul 
rînd în punga stăpînului, care putea să vîndă sclavul astfel instruit, 
putea să-l închirieze sau să-l pună să muncească pentru sine. Dimpotrivă, 
Varro îi sfătuieşte pe proprietarii mici si mijlocii să nu posede muncitori 
prea specializaţi, întrucît moartea acestora sau chiar indisponibilitatea 
lor provizorie nu numai că l-ar pune în dificultate, ci ar provoca o pierdere 
financiară „seacă”. Era mai bine să-ți asiguri serviciul specialistului 
necesar închiriindu-l ori de cîte ori era necesar. 

O altă soluţie constă în a ajunge la o diviziune a sarcinilor atît de 
exacerbată încît cea mai mare parte a acestora să poată fi desfășurate 
fără dificultate de o mînă de lucru putin calificată, sub conducerea unui 
tehnician căruia să i se încredinţeze coordonarea echipelor. În acest caz, 
munca depinde de o clauză de comitentä atît de precisă încît artizanii 
sînt reduși la niște simpli executanti. Această tendinţă apare foarte clar 
în construcţii, atît pentru că ne-au parvenit multe vestigii, cît si pentru 


2. În traducerea lui E. Cizek (ed.cit., p. 91): „meseria nu piere niciodată” (n.t.). 

că dorinţele clienţilor sînt mai bine definite, iar caracterul public al 
respectivelor activităţi a făcut ca despre ea să rămînă urme epigrafice 
mai numeroase decît în alte cazuri. În acest domeniu, principala inovaţie 
romană, și anume înlocuirea construcției din piatră tăiată (opus quadratum), 
cu zidăria pe bază de prundis sau teracotă amestecate în mortar (opus 
caementicium), care necesita muncitori calificaţi, permite recursul la 
muncitori conduși de arhitecţi, pe care contemporanii îi consideră de 
regulă mai curînd nişte tehnicieni relativ specializaţi decît nişte creatori 
de înalt nivel. După cum a observat P. Gros, meritul lucrării îi revine tot 
comitentului: Caesar pontem fecit. El este cel care controlează lucrările, 
el este cel care, aşa zicînd, conduce mîinile executantului. O inscripţie de 
la Puteoli datînd din anul 107 î.Cr. descrie de-a fir-a-păr cum trebuie 
construit un zid în opus caementicium, care trebuiau să fie dimensiunile 
pietrelor, dozajele liantului sau forma unui acoperiș: nu lasă nici o 
incertitudine şi nici vreo marjă pentru iniţiativă, nu numai în ce-l priveşte 
pe zidar, dar nici măcar în ceea ce-l priveşte pe întreprinzător, asa- 
-numitul redemptor. 

In ultimii ani ai Republicii şi apoi sub Imperiu, toți acești factori 
conduc la o parcelare a sarcinilor care are puţine echivalente în istoria 
mondială a muncii. Cunoastem nu mai putin de 160 de meserii diferite 
existente în Roma antică, menţionate în texte sau inscripţii (225, dacă 
se ia în considerare întregul Occident roman). Le putem compara cu 
cifrele corespondente, de 101 şi de 99 de meserii diferite, referitoare, 
respectiv, la acele importante centre ale artizanatului care au fost Parisul 
secolului al XIII-lea si Florenţa secolului al XV-lea. Aceeași specializare 
se regăseşte la Capua, în meseriile bronzului şi fierului: ca scutarius, 
lanternarius sau vascularius, gladiarius sau cultrarius, fiecare dintre 
acești artizani fabrică numai scuturi, felinare, vase, spade sau cuțite. 
Iar în marile case (unde trebuie să se ţină seama şi de componenta 
ostentativă, care provoacă o înmulţire a „oficiilor” specializate), diferiți 
sclavi se ocupă numai de menţinerea veselei de argint sau a celei de aur, 
cu subdiviziuni ulterioare în funcţie de vasele pentru băut sau pentru 
mâncat, de aur simplu sau împodobit cu nestemate. Desigur, nu pot fi 
neglijate cazurile, numeroase, fără îndoială, unde fenomenul exprimă 
specializarea unor artizani foarte pricepuţi care, în diferite părţi ale 
Imperiului, continuă să producă adevărate capodopere. Dar, de multe ori, 
această „extravagantă diviziune a muncii”, dincolo de „ingeniozitatea cu 
care romanii săraci găseau din ce să trăiască” (S. Treggiari), oglindeşte 
lipsa unei formaţii si mărginirea competenţei. 

Unii patroni — aceiaşi pe care mai înainte i-am identificat ca mari 
întreprinzători — încearcă să evite folosirea masivă de muncitori putin 
calificaţi. Ei îşi investesc capitalul în utilaje, ca de pildă malaxoarele 
mecanice ale lui Vergilius Eurysaces sau în macaralele relativ perfec- 
tionate ale Aterius Tichicus sau Lucceius Peculiaris. Dar poate că mîndria 
justificată pe care aceşti întreprinzători o manifestă e o dovadă a raritätii 
unui astfel de comportament. Economisirea manoperei prin mașini nu 
face parte din spiritul vremii, nu într-o mai mare măsură decît pînă în 
prima jumătate a secolului al XIX-lea, cînd A. Brongniart îl va sfătui pe 

un fabricant de cărămizi să nu investească în maşini „scumpe”, ci mai 
curînd simple (erau miscate de un cal), acolo unde folosirea cîtorva 
muncitori ar fi putut rezolva problema, cu o cheltuială mai mică. 
Atingem aici unul dintre feluritele aspecte ale respingerii progresului 
tehnologic de care a fost acuzată Antichitatea clasică (respingere a cărei 
anvergură ar fi, în orice caz, foarte nedrept să o exagerăm, dat fiind 
numărul de inovaţii ce se succedă veac de veac). Desigur, există tendinţa, 
mai ales din partea statului, de a favoriza folosirea oamenilor, ba chiar 
suprautilizarea acestora, în detrimentul investiţiilor si rentabilitätii. 
Cînd un inventator i-a prezentat lui Vespasianus o maşină care ar fi 
permis ridicarea cu un cost redus a coloanelor pe Capitoliu, împăratul l-a 
recompensat din belşug, însă i-a refuzat oferta, sustinînd că „trebuia să-l 
lase să potolească foamea poporului de rînd” (sineret se plebiculam pascere). 


Specializarea strictă a artizanului ori lipsa lui de calificare nu se 
oglindesc neapărat în cultura sa, care poate fi mai puţin îngustă decît 
bagajul său de cunoștințe tehnice. Rămînem surprinși de cantitatea de 
graffiti pe care o populaţie alcătuită în mare parte din artizani a lăsat-o 
pe zidurile de la Pompei. Glumele sînt de multe ori obscene, dar mai 
apare și cîte o vorbă de duh, caracterul unei întregi „literaturi plebee” 
(M. Gigante) pe care zidurile străzilor noastre ar putea-o invidia. În Italia 
secolelor al II-lea si I î.Cr., unele mărturii surprinzătoare atestă acest tip 
de capacități la nişte muncitori care, cu siguranţă, nu puteau fi prea 
calificaţi, dat fiind că lucrau în fabrici de ţiglă. Două sclave din Samnium, 
dintre care una scrie în oscă, iar cealaltă în latină, gravează în lutul încă 
proaspăt al unei ţigle pe care se pregătesc s-o ducă la uscat parodia 
ascuţită a unei formule juridice, imprimîndu-si urmele fncältärilor ca 
sigiliu. Tot pe o ţiglă, găsită la Pellaro, în Reggio Calabria, sînt gravate, 
într-un limbaj destul de slobod, unde greaca folosită în regiune se ames- 
tecă cu ecoul cîtorva cuvinte latinești, anumite replici lipsite de vulgari- 
tate pe care un sclav le adresează tovarășilor săi de lucru; împotriva 
unuia dintre aceştia, apostrofat ca malempte, „proastă achiziţie”, autorul 
îşi ia, în glumă, rolul stăpînului cu o formulă care-l aminteşte pe Plautus. 

Oricum, să evităm idealizarea unei realități de multe ori cenusii: de 
fapt, încrezîndu-ne în acest criteriu, noi îi luăm în considerare numai pe 
acei artizani romani (ce proporţie vor fi reprezentînd ?) care, în afară de 
faptul că ştiau să scrie, practicau liber scrierea. 


Dacă încercăm să reconstituim aspectele economice ale artizanatului 
şi viața economică a artizanului, nu vom izbuti să înţelegem anumite 
lucruri decît prin intermediul unor texte foarte rare, care, în plus, se 
referă la cazuri extreme: de pildă, îmbogăţirile excepţionale de care se 
ocupă cronicile şi care trezesc curiozitatea uimită sau scandalizată a 
enciclopediştilor sau a moraliştilor. Totuşi, alte izvoare mai directe, 
precum acele graffiti de la Pompei şi Edictul prețurilor al lui Diocletianus, 
conţin indicii preţioase şi credibile, chiar dacă fragmentare. 

Dispretuit de antici, artizanul riscă să fie subestimat în ceea ce priveşte 
importanţa lui economică. În acest sens, oamenii moderni se lasă derutati 
de prejudecățile antice; nu numai pentru că se crede că posedarea de 

proprietăţi funciare ar fi singura care i-ar putea conferi romanului o 
poziţie socială de invidiat (însă, de regulă, nu ştim cum a fost alcătuită 
averea care a permis cumpărarea acestor proprietăţi si dacă artizanatul 
a avut parte de ea); nu numai pentru că se crede că posedarea de 
pămînturi oferă cîstiguri mai sigure decît o poate face activitatea artiza- 
nală, ceea ce este, desigur, eronat, dacă se ține seama de caracterul 
aleatoriu al agriculturii (pînă şi Cato, pe care de multe ori înclinăm să-l 
indicäm ca prototip al proprietarului de pămînturi, considera deținerea 
de muncitori de vopsitorie sau de păcurărie o sursă de venituri mult mai 
sigură decît exploatarea terenurilor agricole); dar, mai ales, pentru că 
mulți dintre istoricii actuali care se ocupă de economia antică concep 
manufactura ca o „activitate anexă a agriculturii” ori ca o „ramură a 
agriculturii” : pe scurt, artizanul ar fi gravitat în jurul agriculturii ca un 
satelit minor al vieții economice romane. 

Este incontestabil că în Antichitate agricultura reprezenta singura 
activitate economică într-adevăr fundamentală : ei i se datora subzistenta 
oamenilor, care, la urma urmei, e ceea ce contează. La fel de adevărat 
este că artizanii lucrau în bună parte pentru agricultură, căreia îi furnizau 
unelte, utilaje, ambalaje de tot soiul si edificii si ale cärei produse le 
transformau. În sfîrşit, este adevărat că artizanii reprezentau o firavä 
minoritate din întreaga populaţie: din informaţiile conţinute într-un 
papirus, privitoare la un orăşel din Egiptul roman, putem deduce că 
artizanii constituiau 9,5% din numărul celor ce munceau, față de 68% 
dintre oameni care se ocupau cu agricultura (restul populaţiei active se 
îndeletnicea cu comerțul, serviciile etc.). Calculele care se pot face pentru 
alte regiuni, din păcate foarte aproximative, duc la concluzii similare. 

Totuşi, ar fi o eroare să dorim să stabilim o legătură sistematică între 
artizanat şi agricultură, subestimînd ponderea economică a acestuia. 
În multe cazuri, materialele prelucrate de artizan si clienţii pe care îi 
serveşte nu au nici o legătură cu agricultura, în afara aceleia — atît de 
evidente, încît toată lumea va cădea lesne de acord — constituite printr-o 
dependenţă vagă şi generică de o activitate fundamentală. Tot ceea ce 
ştim despre Aulus Umbricius Scaurus, întreprinzător şi notabilitate din 
Pompei (unde era duumvir, lui sau tatălui său fiindu-i dedicată o statuie 
ecvestră), este că producea garum, un condiment pe bază de peste, într-o 
serie de fabrici, dintre care unele erau conduse de liberti. A afirma de-a 
dreptul, cum s-a făcut, că „nimic nu ne permite să vedem în el reprezen- 
tantul unei oligarhii industriale care să poată fi deosebită de o oligarhie 
funciară” echivalează cu o presupunere de principiu care riscă să ascundă 
existenţa unei burghezii manufacturiere care-şi trage majoritatea sau 
totalitatea cîştigurilor din activităţi extra-agricole. 

De altfel, majoritatea artizanilor lucrau la oraşe, nefiind vorba numai 
de cei care furnizau populaţiei urbane toate serviciile de reparaţie, de 
întreţinere sau genurile de lux pe care marile aglomerări umane le 
pretind. Principalele producţii manufacturiere ale Antichității romane se 
găsesc în orașe, indiferent dacă este vorba de metalurgie sau tesätorie, 
de ceramică sau sticlă, de lemn sau coloranți. Bineînţeles, ca toate regulile, 
şi aceasta comportă unele excepţii. Într-o provincie precum Gallia, unde, 

în pofida urbanizării crescînde, persistă forma de locuit reprezentată de 
vici, mici aglomerări răspîndite în zonele rurale, importanta producţie de 
ceramică sigilată din Graufesenque își are originea tocmai în vicus-ul 
Condatomagus, lîngă actualul Millau. Chiar în Italia, în Betica, precum 
şi în alte părţi, amforele pentru vin si pentru ulei destinate exportului 
sînt produse la periferia oraşului sau la ţară, pe lîngă zonele de producţie 
agricolă. În sfîrşit, marile proprietăţi au propriii lor artizani, însărcinaţi 
cu fabricarea şi repararea utilajelor, a veșmintelor personalului si cu 
construirea şi întreţinerea edificiilor. Dezvoltarea lor în Imperiul tîrziu, 
în detrimentul aglomeratiilor urbane, sporește numărul artizanilor care 
lucrează la ţară, ceea ce îi face pe jurişti să se întrebe în ce măsură 
trebuie ei asimilați cu instrumentum-ul, totalitatea uneltelor de pe pro- 
prietate. Este însă vorba: de nişte excepţii, regionale, cronologice sau 
structurale. Artizanul roman este, în mod fundamental, un om de la oraș. 


Este foarte greu să aflăm câștigurile din domeniul artizanatului. 
Trebuie să clarificăm trei probleme : în primul rînd, cât poate fi de renta- 
bilă o manufactură pentru o comunitate sau pentru un oraș; în al doilea 
rînd, sumele cîstigate de întreprinzători; în sfîrşit, cît cîştigă artizanii 
înşişi. 

Prima problemă are puţin de-a face cu artizanul. Chestiunea impactului 
economic pe care o producție manufacturieră de dimensiuni importante 
îl poate avea asupra unui oraș antic este foarte disputată. În general, se 
tinde să i se minimalizeze importanţa, pe urmele afirmațiilor făcute de 
R.M. Cook în legătură cu Atena, unde industria ceramicii, asupra căreia 
insistă arheologii, care îi descoperă mostre în toată lumea mediteraneană, 
ar putea să fi jucat în realitate un rol modest în complexul economiei 
orașului; ori urmînd teoriile lui Max Weber, mai mult sau mai puţin 
fericit dezvoltate după el, despre cetatea antică văzută ca un „oraș de 
consum”, al cărei prototip l-ar fi constituit Roma. Aici trebuie să fim 
rezonabili. Marea afacere economică a lumii antice este, desigur, agricul- 
tura, si nu manufactura. Totuşi, unele oraşe din Italia sau din Imperiu, 
unde artizanatul ocupă un loc important, îi datorează acestuia cea mai 
mare parte, uneori o parte esenţială, a relativei lor prosperitäti. Întîlnim 
acest caz la Capua, Puteoli, Pompei, Aquileia, Lugdunum, Colonia si 
poate chiar la Roma. Faptul e valabil si pentru comunităţile cele mai 
modeste. Afirmatiei lui M.I. Finley, după care „Lezoux si La Graufesenque 
nu prosperă decît în manualele de arheologie”, îi răspunde aceea a lui 
D. Vernhet, autorul săpăturilor de la La Graufesenque, după care în 
acest centru al olăritului „nivelul de viaţă era, probabil, destul de bun”. 

Oricum, este sigur că artizanatul îi poate aduce cîștiguri substanțiale 
celui care îl practică la scară mare. Altfel nu ne-am putea explica averile, 
mărturisite de costisitoare monumente funerare, acumulate de niște 
personaje a căror activitate principală o constituie construcțiile edilitare 
sau manufactura şi a căror ascensiune socială se concretizează adesea în 
accesul la magistraturi sau la sacerdotii. Nu ne-am explica nici de ce 
demnitarii cei mai înalţi ai statului posedă atît de des fabrici de cărămizi. 

În acest caz, numărul de muncitori, efectul de masă şi economia de scară 
joacă un rol esenţial. Toate aceste condiţii se realizează numai prin 
afluxul masiv de sclavi care începe în secolul al II-lea î.Cr. Înainte de 
această epocă, înainte de întărirea viguroasă a economiei romane, marile 
concentrări de artizani caracterizează însă unele cetăţi străine, unde, cu 
surprindere şi interes, romanii descoperă o economie de tip nou: e cazul 
reprezentat de Capua în anul 211 î.Cr., prin a sa multitudo opificum pe 
care învingătorii — în ciuda tratamentului aspru aplicat cetăţii — s-au 
silit să o menţină la faţa locului, întrucît era indispensabilă pentru 
bunăstarea bogatei agriculturi campane ; este şi cazul Cartaginei, unde, 
în anul 210 î.Cr., Scipio a găsit 2.000 de artizani la o populaţie de 10.000 
de oameni liberi. Să luăm aminte la aceste date, care marchează începutul 
„modului de producţie sclavagist” pentru o Romă ce începe să recupereze 
şi să-şi însușească masele de artizani. Apoi, să notăm aceste împrejurări, 
care evidenţiază rolul jucat de agricultură şi de economia de război la 
începutul acestui proces (Scipio îi transformă pe cei 2.000 de artizani din 
Cartagina în proprietate a poporului roman, promiţîndu-le eliberarea 
rapidă, cu scopul de a stimula un imens efort de producţie manufacturieră 
în anii grei ai celui de-al doilea război punic). 

Cei mai importanţi întreprinzători lucrează şi cu mase umane : zecile 
de mii de haine produse anual de Remmius Palaemo ne ajută să intuim 
numărul mare de muncitori pe care îl pretinde acest tip de organizare a 
producţiei. Pentru operațiunile sale de speculație imobiliară, care îi 
impresionau pe antici prin ingeniozitatea si cinismul lor, Crassus dispu- 
nea de mai bine de cinci sute de arhitecţi şi zidari. Acestea sînt însă niște 
excepţii, indicate ca atare. Într-adevăr, la Aretium, care este adesea 
considerat un „pol industrial”, micii întreprinzători, de la care cunoaștem 
uneori numai unul sau doi sclavi, sînt mult mai numeroşi decît anumiţi 
„giganţi”, precum Rasinius si P. Cornelius, de la care cunoaştem respectiv, 
60 şi 57 de sclavi. Structura artizanală a lumii romane este alcătuită în 
esenţă din zeci de mii de întreprinderi de acest gen, care comportă cel 
mult cîţiva muncitori şi alcătuiesc uneori niște constelații de mici ateliere 
gravitînd în jurul unei manufacturi nu cu foarte mult mai importante. 

Unul dintre factorii care apasă cel mai puternic asupra prețului de 
vînzare a produselor îl constituie costul transporturilor efectuate pe 
uscat. Din cele relatate de Cato se deduce că preţul unui teasc pentru 
uleiul de măsline fabricat la Pompei crește cu 73% dacă este predat la 
Venafrum, la circa 110 kilometri depărtare. De aceea, în majoritatea lor, 
artizanii romani au un teritoriu comercial mult mai restrîns, precum acel 
Cutronius, un olar stabilit în colonia romană de la Cosa, ale cărui produse 
sînt vîndute numai la Cosa ori, cel mult, pe o rază de cîțiva kilometri. 

Pentru cei ce vor să exporte, o creştere a numărului de muncitori la 
faţa locului nu rezolvă nicidecum problema gravă a transporturilor. 
De fapt, mai uşor e să deplasezi oamenii decît să transporti obiectele, iar 
adevărata soluţie constă în mobilitatea mfinii de lucru. Crearea unor 
filiale mai apropiate decît casa-mamă de clienţii potenţiali este, poate, un 
fenomen mult mai frecvent decît se consideră. 

În acest sens, ceramica sigilată „aretină” oferă cel mai bun exemplu. 
Întreprinzătorul patron Gnaeus Ateius deschide sucursale ale atelierelor 
sale din Aretium, mai întîi la Pisa (adică aproape de mare, pentru a 
înlesni exportul), apoi la Lugdunum (mai aproape de cîmpiile de la 
frontiera renană, unde este concentrată o clientelă însemnată). El trimite 
de la Aretium nu numai totalitatea utilajelor (mai ales matritele destinate 
lucrării vaselor ornate în relief), ci şi o mînă de lucru ce are misiunea 
de a „lansa” noua producţie şi de a forma muncitori recrutaţi la faţa 
locului. Chiar si o modestă fabrică galică de ceramică sigilată precum cea 
de la Montans, în regiunea Tarn, dispune de cel puţin patru ateliere- 
-satelit la cîteva zeci de kilometri distanță. Cu două veacuri înainte, la 
sfîrşitul secolului al III-lea î.Cr., specialiștii în ceramica numită „calenă”, 
în relief şi cu smalţ negru, creaseră deja o rețea complexă de ateliere în 
Etruria şi Campania. Echipe de sculptori își deplasează șantierele din 
oraş în oraş. Spre sfîrşitul Imperiului, mozaicari africani lucrează în 
bogatele vile din Sicilia si de aiurea. Pentru cei care îi dispretuiesc, 
artizanii sînt nişte sellularii, sedentari prin excelenţă, închistaţi în scău- 
nelul lor. Fapt este însă că, într-un Imperiu în care se călătoreşte mult, 
administratorii şi militarii, studenţii si vagabonzii se întîlnesc pe străzi 
şi în porturi cu specialişti si muncitori care-şi poartă încoace şi-ncolo 
capacităţile profesionale și forţa de muncă. Mai mult decît o mobilitate 
socială, pe care istoriografia modernă o ţine la mare pret, dar care își 
atinge foarte curînd limitele, adevărata mobilitate a artizanului roman 
este, de multe ori, o mobilitate geografică. 

A ne întreba despre nivelul de viaţă al artizanului înseamnă în mod 
necesar a-i compara veniturile cu costul principalelor mărfuri. Dispunem 
de foarte puține date în acest sens, întrucît Antichitatea nu ne-a lăsat 
multe date cantitative. La Pompei, unde pentru o familie mijlocie preţul 
pîinii de toate zilele oscila între patru şi opt aşi, o găleată de bronz se 
vinde cu nouă aşi, pe cînd modestele obiecte din ia (o lampă, o 
farfurie sau un vas pentru gătit supa) se vînd cu numai un as bucata. 
Dacă se ţine seama de costurile de producţie, cîştigurile artizanului sînt, 
hotărît, modeste în raport cu preţul de achiziţionare a celor necesare. 
Informaţii mai detaliate pot fi deduse din Edictul prețurilor al lui 
Diocletianus. Examinarea acestui izvor dovedeşte slaba influenţă a 
manoperei asupra prețului de vînzare a unui mare număr de obiecte si, 
prin urmare, putinätatea cîstigurilor artizanului în raport cu prețul de 
vînzare a ceea ce fabrică. Sub Diocletianus, o tunică de in de cea mai 
bună calitate costă 10.000 de denari, pe cînd cel mai calificat dintre 
tesätori este plătit, în afară de masă, cu 40 de denari pentru o zi de 
muncă efectivă (desigur, faptul că e vorba de niște valori maxime nu 
schimbă nimic în raportul dintre aceste cifre). Un muncitor dintr-o fabrică 
de cărămizi, tot în afară de masă, este plătit cu doi denari la fiecare 
patru cărămizi produse, care vor fi vîndute cu circa douăzeci şi cinci de 
denari. Cea mai puţin scumpă manta de lînă neprelucrată costă în jur 
de 33 de salarii zilnice ale unui tesätor al aceleiaşi lîni, iar o dalmatică de 
mătase poate costa chiar salariul pe vreo douăzeci de ani al unui tesätor 

al acestui material. Se observă, prin urmare, cîștigurile considerabile 
obţinute de cel care dă de lucru în activitatea manufacturieră, dar şi cît 
de slabă este puterea de cumpărare a muncitorilor. În sînul claselor 
populare, numai cei ce percep regulat sume modeste, dar sigure, şi anume 
militarii, au o putere de cumpărare reală. Nu surprinde faptul că arheo- 
logia identifică mai multe produse lucrate în manufacturi si că descoperă 
cantități mai mari de produse alimentare de import mai curînd în taberele 
militare decît în acele cellae ale sclavilor sau în prăvăliile artizanilor. 


Desigur, nu ne putem aștepta din partea romanilor să elogieze condiţia 
artizanilor sau să le invidieze soarta. Versul o fortunatos nimium... nu 
le este destinat artizanilor. Marginalizati în rîndurile dezmostenitilor 
societăţii, artizanii reacționează uneori reafirmîndu-și statutul si meri- 
tele, alteori cu inhibitie si reținere. 

De bună seamă, predomină tendinţa către o prezenţă discretă. Numărul 
de inscripţii lapidare sau de basoreliefuri în care un artizan se prezintă 
ca atare este, relativ vorbind, derizoriu. Totul concură la această ocul- 
tare: un sentiment răspîndit de ruşine si indispozitie, poate un anumit 
analfabetism si, oricum, nişte condiţii economice care nu permit decît 
unui număr mic de oameni să plătească un sculptor sau un lapicid. 
Exceptionala stare de conservare de la Pompei dezvăluie ceea ce altundeva 
aproape că nu se vede: artizanii se exprimă prin graffiti, inscripţii (sau 
steme) pictate, toate fiind sisteme gratuite sau puţin costisitoare. Invers, 
în oraşul vezuvian, o singură inscripţie lapidară propriu-zisă îi mentio- 
nează pe artizani: este dedicatia aplicată de vopsitori pe o statuie a 
Eumachiei, în „bursa lînii” pe care ea însăși a construit-o. O împrejurare 
excepțională, o asociaţie profesională puternică pe plan local, onoruri 
aduse unei notabile ; e nevoie de toate aceste elemente pentru ca un grup 
de artizani să lase despre sine o urmă materială permanentă care, pe 
orice alt șantier, ar fi singura ce ne-ar parveni. 

Totuşi, acest naufragiu al artizanului roman în noaptea veacurilor 
lasă la suprafaţă cîţiva supraviețuitori. De fapt, în istoria romană există 
perioade și anumite regiuni din Imperiu în care se manifestă fără ezitare 
mîndria calmă a condiţiei artizanului, inserarea lui într-un context social 
sau satisfacția muncii împlinite. În lumea romană, unde creatorul rămîne 
atît de des anonim, fie că e vorba de un muncitor în acord sau de un 
artist, semnăturile artizanilor constituie cel mai bun indiciu pentru toate 
acestea. Nu simplele mărci de fabricaţie, de pe care e atît de greu de 
înţeles la cine se referă si ce înseamnă, ci mai curînd semnăturile mai 
explicite. Una dintre cele mai vechi inscripţii proclamă pe un vas „Duenos 
m-a făcut” (Duenos med feced). Însă clipa cea mare pentru aceste semnă- 
turi o reprezintă începutul epocii elenistice, scurtă stare de graţie ce va 
fi întreruptă de primul război punic: sclavia încă nu a dezonorat munca 
si nici n-a provocat ruptura dintre artizan si clientela sa. Oricum, artiza- 
natul rivalizează cu arta. Regiunea unde a avut loc această înflorire este 
Italia centrală tireniană, unde, sub forme administrative diverse, domi- 
natia politică a Romei nu mai are rivali si unde se întîlnesc influenţele 

culturale din Magna Graecia, Etruria şi Latium. În această epocă, în 
această zonă, artizanatul ştie şi afirmă ceea ce este, ceea ce face şi 
pentru cine lucrează. 

Acest complex de factori — inserarea lucrătorului în societate, satis- 
factia pe care o găseşte în realizarea unei opere, un raport nemijlocit cu 
clientul, fericitul amestec al influențelor devenit posibil prin prezenţa 
artizanilor care se deplasează fără ca prin aceasta să se simtă dezrădă- 
cinati— se exprimă într-un mod exemplar în semnătura chivotului 
Ficoroni, cel mai celebru dintre chivoturile numite „prenestine” (este 
vorba de acele somptuoase casete din bronz menite să adăpostească 
accesorii de toaletă feminină): Novios Plautios med Romai fecid, Dindia 
Macolnia fileai dedit. Dar putem aminti şi o serie de vase din teracotă 
sau de obiecte din bronz în care se manifestă, imprimată sau în graffiti, 
mândria unei stirpe de oameni liberi (C. Pacolnius] C.f. Q.n., L. Canoleius 
L.f. T.n.), a unei asociaţii familiale de ingenui (T.L. Alba [...], C.L. Staie), 
a unei cetăţenii depline si complete (C. Ovio Ouflentina tribu] fecit), a 
apartenenţei la un oraş (C. Pactumeius C.f. Sueslsanus], L. Canoleios 
L.f. fecit Calenos), a lucrului executat într-o anumită localitate (Retus 
Gabinius C.s. Calebus fecit) sau a unei atribuţii specializate (Vibis Pilipus 
cailavit). 

Acești oameni, în general (însă nu întotdeauna) cetăţeni liberi de la 
Roma sau din coloniile acesteia, aparţin, din toate punctele de vedere, 
elitei artizanatului roman, într-o perioadă care a fost probabil cea mai 
prielnică pentru artizanat, în care şi-a acceptat condiţia cu un grad mai 
pronunţat de conștientizare. Există însă si alte epoci, alte regiuni, alte 
circumstanțe, în care apare din nou mîndria de a fi artizan. La începutul 
Imperiului, acesta este mai ales cazul Italiei septentrionale, unde 
G. Pucci a arătat modul în care micii artizani independenţi continuă să 
predomine ; ceva mai tîrziu, este şi cazul acelei părți din Gallia care se 
întinde de la Berry la regiunea Treviri. Aici au fost descoperite stele 
funerare pe care artizanul se numeşte în mod explicit ca atare, fără a-şi 
disimula condiţia sub o serie de apelative mai măgulitoare, precum sevir 
sau redemptor, cum fac deja cu plăcere, atunci cînd pot, întreprinzătorii 
din Italia centrală. Pe aceste monumente, de multe ori grosolane si 
pitoreşti, sînt reprezentaţi artizanii la lucru, tocmelile cu clienții si 
uneltele meseriei. Cîteva doamne elegante examinează o stofă pe care 
le-o arată un tesätor, un cizmar trebăluieşte printre încălțări, iar un 
măcelar taie carnea în timp ce nevasta îi ţine socotelile. Pe o stelă 
funerară din Ravenna, un anume Longidienus, tîmplar naval în acest 
port militar, pune să fie reprezentat modelînd o osaturä, cocotat pe lada 
cu unelte (sau mai degrabă pe casa de bani, simbol al succesului) si 
anuntînd mîndru: „Publius Longidienus, fiul lui Publius, se dedică cu zel 
lucrului său” (P. Longidienus P.f. ad onus properat). 


Artizanii, oameni cu resurse precare si initiative fragile, simt 
nevoia unui sprijin divin. Foarte solicitat în epoca arhaică, Hercule 
primește decimele de la producătorii mulțumiți. In Roma secolului 
al III-lea î.Cr. sau în sfera ei de influenţă, olarii îl reprezintă de multe 

ori pe vasele lor pe zeu, triumful său în Olimp, inițiala numelui ori sau 
unele atribute ale sale, cum este ghioaga. Într-o epocă mai tîrzie, zeii 
artizani, Vulcanus, Minerva, sau cei care favorizează activităţile econo- 
mice, Mercurius, Venus şi Fortuna, îi iau locul. Un birtas din Pompei 
adaugă la zeitățile tradiţionale ale lararium-ului său -— larii şi zeitatea 
personală - un Mercurius purtător de pungă, adică de noroc. 
Tot la Pompei, un pîslar pune să-i fie reprezentat atelierul în plină 
activitate, sub efigia triumfantă a lui Venus, care era şi patroana cetăţii. 
Pe friza lui Domitianus din Forum Transitorium, Minerva, divinitatea 
tutelară a împăratului, este cea care patronează munca torcătoarelor şi 
tesätoarelor: religia de stat trebuie să urmeze preferințele artizanilor 
pentru ca ei să apară în arta oficială. 

Această abordare a religiei este impregnată de o încredere solidă şi 
de o mare familiaritate. Artizanii şi zeii sînt în acord. Nu o dată, templele 
sînt înconjurate de prăvălii si ateliere, uneori ridicate de-a dreptul perete 
în perete cu zidurile lor, cum se întîmplă în cazul anumitor biserici din 
Roma de astăzi: astfel se peterec lucrurile cu templul lui Portunus în 
Forum Boarium, care este flancat de două serii de tabernae. E o familia- 
ritate ce se exprimă, fără nici un echivoc, în supranumele unor zei. 
Există la Roma un Hercules Olivarius, al cărui templu — frumoasa rotondă 
din Forum Boarium -— a fost oferit de un negustor de ulei; există și un 
Apollo Sandalarius, venerat în cartierul fabricantilor de sandale. În 
complicata topografie a Urbei, artizanii îşi indică adesea locul de acti- 
vitate raportîndu-se la un templu: de pildă, își spun eborarius ab Hercule 
Primigenio, vestuarius ab aede Cereris, lanius ab luco Lubentinae. Într-un 
mesaj gravat pe colierul unui sclav, scris în stilul tipic al limbii vorbite, 
la indicația normală a unui loc religios se adaugă, pentru o mai bună 
lămurire, o precizare toponomastică referitoare la o meserie: „(sclav 
fugar) ce trebuie adus pe lîngă templul Florei, unde stau bărbierii” (reduc 
me ad Floralm] ad toln]sores). Pe scurt, micul univers al artizanilor si 
comercianților — adesea aceste două categorii se confundă — se aşază sub 
sacra protecţie sau chiar în apropierea linistitoare a zeilor săi tutelari; 
ca să cităm o expresie a lui M. Rostovzev, se poate vorbi de un „business 
under the aegis of the religion”. 


Incertitudinea situaţiei artizanului şi sentimentul de precaritate pe 
care-l încearcă ţin şi de faptul că este considerat un element de deranj: 
cu atît mai mult cu cît natura activităţii sale îl îminge să se stabilească 
în inima centrelor urbane, unde mulțimea e mai deasă, iar posibilitățile 
de a găsi clienţi sînt mai mari, lucru care nu este văzut întotdeauna cu 
ochi buni (este semnificativ faptul că prima cetate din Magna Graecia, 
care, potrivit spuselor lui Athenaeus, a încercat să se descotorosească de 
acest deranj şi să alunge din centrul ei cele mai zgomotoase întreprinderi, 
astfel încît cetățenii să poată dormi liniștiți, este cea amintită ca fiind 
cetatea unde arta de a trăi a fost împinsă pînă la exces: Sybaris). 

Această tendință e generalizată. Într-un oraş de mici dimensiuni cum 
e Alesia, atelierele metalurgice proliferează în plin centru. Însă problema 
se pune cu deosebire la Roma, care, începînd cu epoca republicană, a 

căpătat proporţiile unui megalopolis. De-a lungul veacurilor, putem 
surprinde efortul autorităţilor Urbei de a stăvili invazia artizanatului şi 
comerţului. O luptă reînnoită mereu, dar în care se obțin rezultate inegale. 

Datul originar si fundamental îl constituie dugheana, taberna. Aici 
artizanul lucrează şi, de multe ori, tot aici şi locuieşte, în spatele tejghelei 
sau la mezanin. Încă în epoca lui Septimius Severus, harta în marmură 
a Romei, așa-numita Forma Urbis, arată nenumărate rînduri de tabernae 
care se succedă de-a lungul străzilor. Obiectivul edililor, dar si al împăra- 
tilor este să împiedice dughenele să năpădească cetatea sau, cel putin, 
să le concentreze în anumite cartiere. 

Contemporanii — Plautus sau Iuvenalis atestă acest fapt — percep 
într-un mod acut neajunsurile de tot felul datorate prezenţei dughenelor : 
înghesuială, zgomot, mirosuri, pericol de incendii, pe lîngă scăzuta lor 
compatibilitate cu idealul de prestigiu la care centrele urbane urmăresc 
să se adapteze într-o măsură tot mai mare. Pentru unele dintre activi- 
tätile considerate cel mai greu de suportat, precum aceea a olarului, se 
poate observa, de-a lungul secolelor, o deplasare progresivă a dughenelor 
dinspre centru către periferia imedistă sau mai îndepărtată a Romei. 
Dezagreabilele ateliere ale tăbăcarilor sînt împinse în masă trans Tiberim. 
Însă şantierele navale, fabricile de minium, ca si giganticele depozite si 
stabilimente în care este tăiată marmura, necesare pentru dezvoltarea 
Urbei, rămîn stabilite în plin centru, mai ales pe Cîmpul lui Marte. 

Cu toate astea, o idee pricipală îi călăuzeşte pe responsabilii urbanisti 
în activitatea lor seculară : îndepărtarea artizanilor din inima Romei, Forul. 
Iniţial, aceste tabernae constituie o parte integrantă a topografiei Forului — 
tabernae veteres, tabernae novae — si tocmai „în spatele lor”, scrie Titus 
Livius, este înălțată, în anul 179 î.Cr., Basilica Fulvia (pe cînd romanii 
din veacurile următoare — si noi la fel ca ei — sînt obișnuiți mai curînd să 
situeze aceste tabernae luînd ca reper bazilicile, si anume în faţa acestora). 

Pornind de la această situaţie iniţială, va avea loc o dublă mișcare, 
pe de o parte de concentrare (cu o evoluţie în același timp arhitectonică 
şi urbanistică), iar pe de altă parte de îndepărtare către periferia oraşului. 
Pentru autorităţi, e vorba de a face Forul mai maiestuos şi de a-l trans- 
forma, dacă nu în acea „agora liberă” la care visa Aristotel, curățată de 
negustori şi de artizani şi rezervată exclusiv politicii, cel puţin într-un 
spațiu menit functiunilor politice şi religioase sau, cel mult, unor activi- 
täti economice „nobile”, precum cele financiare. Referindu-se la secolul 
al III-lea î.Cr., Varro declară acest lucru în mod explicit: „Demnitatea 
Forului a sporit, de cînd dughenele măcelarilor au fost înlocuite de cele 
ale bancherilor” (forensis dignitas crevit, atque ex tabernis laniensis 
argentariae factae). Soluţia constă în a aduna micile prăvălii în pieţe, 
macella, care închid dughenele într-o împrejmuire ; şi aceste pieţe se află 
din ce în ce mai departe de For, artizanii regăsindu-se alături de negus- 
tori, ca acel „piuar din piaţa Livia” despre care se citeşte într-o inscripţie. 

Însă aceste macella se dovedesc insuficiente pentru stăvilirea fluxului 
implacabil al activităţilor comerciale şi artizanale dintr-o cetate ca Roma. 
În esenţă, Forul este de-acum la adăpost, însă la doi paşi cîteva ateliere 
de cizmari sînt înghesuite la picioarele Templului Dioscurilor, dacă e să 

dăm crezare unei anecdote pitoreşti relatate de Plinius (sub Tiberius, un 
corb care-i aparţinea unuia dintre aceşti cizmari învățase să salute, de 
deasupra Forului, principii si plebea). Desigur, negustorii si artizanii, 
alungaţi din centru pentru a face loc marilor lucrări, mai ales celor de 
construire a Forurilor imperiale în zona în care se întindea harnicul si 
populatul cartier Argiletum, se retrag către periferie, cu o mişcare ce 
anunţă Parisul hausmannian. Însă un autor ca Martialis insistă asupra 
marii obrăznicii a negustorilor, care, din prăvăliile lor, năpădesc trotua- 
rele şi străzile. Din fericire, un edict al lui Domitianus a pus capăt 
acestei situaţii: „bărbierul, cîrciumarul, bucătarul, măcelarul respectă 
acum limita pragului lor; am regăsit adevărata Romă, acolo unde, cu 
putin timp în urmă, nu era decît o mare prăvălie” (Tonsor, copo, cocus, 
lanio, sua limina servant. | Nunc Roma est, nuper magna taberba fuit). 

Aşadar, pe de o parte, un mic artizanat si un mic comerţ omniprezente, 
fragmentate, mereu gata să extindă, de multe ori în detrimentul pămîn- 
tului public, un spaţiu vital ce le este acordat cu o extremă parcimonie. 
De cealaltă parte, tendinţa statului sau a municipalitätilor (căci acest 
fenomen e la fel de perceptibil si aiurea) de a canaliza, de a regla acest 
dinamism sau această dezordine și de a atribui zone bine delimitate 
activităţilor legate de artizanat. În această luptă dintre ordine şi laisser- 
-faire, dintre înţelegere şi marginalizare, autorităţile au obţinut victorii 
importante, însă în nici un caz decisive. Propensiunea artizanilor de a 
depăși spaţiile ce li se atribuiau este, în realitate, constantă, în detri- 
mentul atît al edificiilor publice, cît şi al locuinţelor particulare. În plus, 
oricît de mult i-ar dispretui societatea urbană, ei reprezintă, prin vitali- 
tatea lor întreprinzătoare, unul dintre cele mai dinamice elemente ale ei. 
În secolul al II-lea î.Cr., în colonia latină Fregellae, ca urmare a unui 
aflux de mînă de lucru coborîtă din munţii Samnium, unele domus bogate, 
aflate uneori în curs de sistematizare, s-au transformat în ateliere de 
vopsitori, iar atriile şi vestibulurile lor au fost ocupate de căzi şi canali- 
zări (F. Coarelli). La Pompei, ca urmare a cutremurului care distruge 
pentru prima oară oraşul în anul 62, localurile necesare pentru viaţa 
economică se numără printre primele restaurate si chiar se observă arti- 
zani de toate felurile instalîndu-se în case abandonate de locuitorii lor. 
La Roma, o serie de ateliere ocupă una dintre navele laterale ale unei 
bazilici, afectîndu-i astfel simetria. În secolul al III-lea, vopsitorii din 
Roma se revoltă împotriva pretentiei formulate de curator aquarum de 
a recumpăra un locus publicus pe care ei îl ocupau de multă vreme sau 
de a-i pune să plătească folosirea acestuia: „Nici o chirie — astfel își 
motivează ei protestul — de la începutul domniei lui Augustus şi pînă 
astăzi, nu a fost plătită vreodată pentru acest loc” (ex eo tempore ex quo 
Augustus rempublicam obtinere coepit usque in hodiernum [numlquam 
haec loca pensiones pensitasse). 


Aceste tendinţe relevă un fapt constant: importanţa numărului şi a 
unităţii pentru artizani. Izolaţi, ei nu înseamnă nimic. Cînd sînt nume- 
rosi, capătă curaj. Uniti, pot pretinde să joace în societate un rol pe care 
nivelul scăzut al condiţiei lor nu le-ar permite să-l spere. 

În primul rînd, ei au tendinţa de a se reuni topografic prin afinități, 
altfel spus prin meserii. Fenomen universal, de la ceramica ateniană si 
pînă la suk-urile arabe si la orașele moderne. Numeroase cartiere si 
locuri din cetăţile romane își datorează numele unor concentraţii de 
artizani. La fel cum în Roma de astăzi se găsesc o stradă dei Giubbonari 
sau o stradă dei Baullari, în Roma antică se află un vicus materiarius 
şi un vicus turarius, unele scalae anularie şi un atrium sutorium, unde 
se adună negustorii de lemn de construcţii si parfumierii, fabricantii de 
inele şi cizmarii ; la Puteoli găsim un clivus vitriarius sive vicus turarius. 
Cutare casă e aşezată : inter falcarios, cutare sanctuar inter figulos şi tot 
aşa, atestînd faptul că fabricantii de seceri şi coase, olarii si alții îşi 
grupau atelierele sau prăvăliile într-un sistem în care dispersia struc- 
turală și concentrarea topografică coexistă. 

De fapt, artizanul nu se simte în largul său decît printre semeni. 
Această complicitate este atestată de sporovăielile invitaţilor lui 
Trimalchio, comercianţi şi mici întreprinzători (şi ale lui Trimalchio 
însuşi, care recită „replicile — sau proverbele? — tesätorilor”, textorum 
dicta) ; ori de semnătura colectivă a treisprezece torcătoare de lînă pe un 
zid pompeian ; ori, tot la Pompei, de un graffito prin care „Felix, meşter 
argintar, îl salută pe Campanus, meşter în pietre preţioase” (Felix 
argentarius Campano gemmario feliciter) ; ori de tiglele inscripţionate din 
Pietrabbondante si Pellaro, mulțumită cărora izbutim să pătrundem în 
interiorul unor ateliere „cu măsură omenească”, unde muncitorii și munci- 
toarele nu sînt niște piese anonime dintr-un mecanism, ci știu să se 
folosească de umor şi de ironie şi unde convivialitatea nu este sacrificată 
în detrimentul ritmurilor de producţie. Trebuie să intrăm apoi în confor- 
tabila locuinţă a unui mare sagarius (fabricant de mantii) din Capua, 
pentru a vedea menţionată, pe aceeași inscripţie ce conţine numele pro- 
prietarului, şi identitatea arhitectului, aproape întotdeauna trecută sub 
tăcere în alte împrejurări: P. Confuleius P.M.I Sabbio sagarius domum 
hanc [...] fecit arcitecto T. Safinio T.f. Fal. Pollione. 

Tot prin asociere, artizanii pot spera să-şi facă auzit glasul în compe- 
titiile politice. Pompeiul a păstrat, sub forma unor inscripții pictate, 
„manifestele” a numeroase campanii electorale. Brutarii şi cofetarii, 
orfevrii si bärbierii îşi „recomandă” candidaţii preferaţi. Puternica asocia- 
tie în care se adună lucrătorii din domeniul stofelor si specializările 
înrudite acționează grupîndu-se uneori pe meserii (vopsitori, fabricanți 
de pîslă, specialişti în veşminte de muncă), alteori în bloc, fullones universi. 
Dar şi rarii gravori de pietre preţioase diri cetate îşi declară solidaritatea 
în acelaşi mod: gemmarii universi. 

Cea mai impresionantă manifestare a acestui spirit de echipă o repre- 
zintă aşa-numitele collegia. Pentru romanul de rînd, şi mai ales pentru 
artizan, cel mai bun mijloc de a se simţi cineva îl constituie apartenenţa 
la o asociaţie. În ultimele decenii tulburi de la sfîrşitul Republicii, aceste 
asociaţii se înregimentează alături de una dintre părţi în luptele civile, 
transformîndu-se în grupuri de presiune, ceea ce va constitui, de altfel, 
motivul dizolvării multora dintre ele. Chiar şi Cicero, care, de regulă, nu-i 
scuteste pe muncitori de judecätile sale dispretuitoare si le reproșează 

adversarilor săi că profită de situație asmutindu-i pe artizani şi pe 
negustori (opifices atque tabernarios concitare ; concitator tabernariorum), 
ajunge în acele clipe să se laude cu sprijinul pe care mişcarea de opinie 
prielnică întoarcerii sale din exil îl primește din partea acestor collegia. 
Nu s-ar putea exprima mai bine această ambiguitate a artizanilor, dispre- 
tuiti individual, însă adulati sau temuti de îndată ce se adunau. 
Forţa pe care o constituie asociaţiile artizanilor este manipulată de 
putere de-a lungul întregii istorii romane. De la originile semilegendare 
ale Urbei, regele Numa instituie „colegii” de artizani, convins, spune 
Plutarh, că poate sfărîma prin aceste noi forme de asociere antagonismul 
tenace dintre romani şi sabini. Servius Tullius pune să fie reprezentate 
două centurii de muncitori în rîndul poporului înarmat, ca o recunoaştere 
a rolului modest, dar în acelaşi timp necesar pe care aceştia îl joacă în 
oraş. Un mileniu mai tîrziu, atunci cînd insuficiența mîinii de lucru 
aservite compromite însăşi supraviețuirea sistemului de asistenţă genera- 
lizată care s-a instaurat treptat la Roma, împărații din secolele al III-lea 
şi al IV-lea îi rechizitioneazä pe artizani, făcîndu-i prizonierii propriilor 
lor meserii: ei nu le mai pot părăsi, si chiar fiii lor sînt obligaţi să 
continue aceeaşi activitate. „Imperiul este transformat într-un imens 
atelier” (J.-P. Waltzing) : monstruozitate birocratică ce continuă să ilustreze 
caracterul ambiguu al figurii artizanului, marginalizat la periferia socie- 
tätii, însă în acelaşi timp indispensabil pentru supraviețuirea Romei. 
Totuşi, nu trebuie să reducem la aspectele administrative şi birocratice 
funcţiile acestor collegia de artizani (si, în acelaşi timp, ale asa-numitelor 
collegia tenuiorum, ale „oamenilor mărunți”, mai specific funerare, însă 
de multe ori formate din artizani adunaţi prin meserie). Aceste collegia 
au un rol important în rețeaua deasă a grupurilor şi claselor în care 
romanii se împart în funcţie de vîrstă, situaţie socială, afinități, credinţe 
şi ocupaţii. Ele nu au finalitäti pur profesionale. Artizanul le datorează 
însă certitudinea unor funeralii decente, trăiește în cadrul lor plăcerile 
convivialitätii, participarea colectivă la viaţa publică şi, uneori, satisfacția 
unei poziţii care, la nivelul său, poate fi considerată de prim rang. Aici 
el poate regăsi o demnitate care îi este refuzată în prăvăliile minuscule, 
în atelierele pline de fum şi mirosuri grele, în șantierele periculoase şi 
asurzitoare. Asemenea altor asociaţii, aceste collegia au locul lor propriu 
de reuniune, numit schola: un spațiu unde artizanul cel mai amärît 
poate găsi un fast precum cel atestat la Ostia de sediul asociaţiei de fabri 
navales — artizanii din șantierele navale —, cu marea sa curte interioară, 
bazinul, sala pentru banchete, mozaicurile şi frescele, coloanele şi plăcile 
de marmură. In documentele arheologice si epigrafice pe care le detinem 
despre aceste scholae de collegia, temele ostentative revin insistent. 
Aflat în faţa unui stat prea îndepărtat sau a oraşului său, unde nu 
poate aspira decît la roluri episodice, artizanul izolat nu înseamnă mare 
lucru (cu puţinele excepţii strălucitoare, care, de altfel, îşi situează 
protagoniștii la limita condiţiei artizanale). În collegium, el speră să se 
poată afirma. De aici dorinţa constantă de a reconstrui, prin intermediul 
asocierii, un univers alcătuit după măsura sa, unde să se simtă cu 

adevărat în largul său şi unde să se reabiliteze în propriii săi ochi. După 
cum subliniază J.-P. Waltzing, „ceea ce era cetățeanul bogat în municipium, 
artizanul era în collegium”. 


Acesta este artizanul roman. În primul rînd, ţinem seama de varie- 
tatea condiției sale, de la zilierul amärît şi pînă la întreprinzătorul putred 
de bogat, de la lucrătorul în acord necalificat şi pînă la specialistul intens 
solicitat pentru priceperea sa, de la muncitorul anonim din modul de 
producţie sclavagist şi pînă la artizanul liber şi responsabil, la sclavul 
sau libertul delegat de stăpîn la conducerea unui atelier. 

Sub aceste aspecte multiple se ascund însă unele elemente de fond 
comune pentru toţi acești oameni. Ele sînt dificil de surprins, întrucît 
romanii nu ne-au ajutat defel în acest sens. Faptul este valabil pentru 
întreaga Antichitate, însă lumea romană nu a avut un Leonida din 
Tarentum al său, acel poet care, la începutul secolului al III-lea î.Cr., a 
celebrat universul muncii şi care „i-a redat pe artizani istoriei civiliza- 
tiei” (M. Gigante). Artizanul roman este putin apreciat de contemporanii 
săi şi insuficient cunoscut de istoriografia modernă, iar astăzi este putin 
cunoscut tocmai pentru disprețul pe care îl stîrnea atunci. Dispretuit 
cînd putrezea în mediocritate, continua să fie disprețuit si atunci cînd, 
prin puterea inventivitätii, a muncii şi a bunelor rezultate, izbutea să 
urce pe scara socială, să se îmbogăţească şi să capete notorietate: prin 
urmare, era sau o nulitate, sau un parvenit, e adevărat, potrivit unei 
mentalități minoritare, care însă este singura ce a ajuns pînă la noi. 
În cel mai bun caz, era vrednic de o privire plină de curiozitate sau de 
stupoare scandalizată față de succesele sale cele mai impresionante, care, 
de altfel, erau considerate un soi de insolentä, întrucît erau dobîndite în 
acea officina atît de denigrată şi prin intermediul acelor artes atît de 
nedemne de un om liber. 

Dacă artizanul este „eroul secret al istoriei grecești”, potrivit frumoasei 
formulări a lui P. Vidal-Naquet, artizanul roman e o figură si mai secretă. 
Trebuie trecută bariera de indiferenţă, de denigrare şi uneori de ostilitate 
ridicată în faţa celor pe care Cicero îi numeşte „artizanii şi negustorii si 
toată această drojdie a cetăților” (opifices et tabernarios atque illam 
omnem faecem civitatum) pentru a descoperi că artizanul roman nu era 
numai un producător (calitate pe care multi i-o recunosc fără nici o tragere 
de inimă), ci şi un om, nici mai bun, nici mai rău decît alţii, însă cu 
siguranţă nu mai putin demn de atenţie. Printr-o curioasă ironie a sorții, 
arheologii si istoricii constientizeazä din ce în ce mai lămurit măsura în 
care aşa-numita cultură materială ne poate învăța despre societatea, 
civilizația şi economia Romei: o cultură ale cărei vestigii ne-au parvenit 
în mare parte grație muncii artizanilor romani. 

Capitolul 9 


NEGUSTORUL 


Andrea Giardina 


În toată literatura antică, nu vom găsi nici măcar un pasaj în care să 
ne fie propusă, fără evaluări etice mai mult sau mai puţin accentuate, 
o analiză economică a formării preţurilor în intermedierea comercială. 
Pe de altă parte, literatura antică este presărată cu referiri la figura şi 
meseria negustorului, la marele comerţ, la cele mai modeste practici de 
vînzare-cumpărare, la raportul dintre agricultură si comerţ, la problema 
„preţului corect”: un univers de semne, metafore, definiţii de tipuri 
sociale, inventare de virtuți şi de practici detestabile, ierarhii ale tinutei, 
asocieri construite prin diferență sau prin analogie, vîscozitäti milenare 
şi rupturi bruște: o încîlceală în care este greu (uneori imposibil) să 
reperezi parametrii necesari unei tratări cît de cît complete. În cultura 
romană, imaginile neliniştitoare ale raportului dintre om şi mărfuri se 
dovedesc mai mult „risipite” decît ordonate în sisteme, mai mult dez- 
articulate într-o multitudine de tendinţe decît aranjate în simetria unor 
polaritäti perfecte. 


Anticii erau convinși că negustorul falsifica în mod inevitabil „preţul 
corect”, întrucît îl sporea fără să adauge la valoarea de producţie a 
obiectului nici o altă muncă suplimentară. „Exista convingerea — a scris 
Paul Veyne — că intermediarul era autorul costului celui mai ridicat, de 
care profita. Noi ştim astăzi că lucrurile sînt mai puţin simple ; margina- 
liştii ne-au învăţat că sărăcia si piaţa fac singure valoarea bunurilor. 
Monopol asigurat sau consorțiu, intermediarul beneficiază de nivelul final 
la care urcă preţurile şi, cu siguranţă, nu el este cel care le mărește din 
mers. Costul nu crește de la producător la debitor, ci, dimpotrivă, reco- 
boară etapele distribuţiei si ale fabricației: se produce si se vinde numai 
ceea ce va găsi cumpărător, la preţul la care marfa își va găsi cumpă- 
rător. [...] Pe această diferență de cost se întemeiază cîştigul negus- 
torului, care profită de penurie și de foamete fără să fie autorul acestora. 
Însă conștiința ingenuă nu vede astfel lucrurile ; pentru ea, negustorul 
nu se insinuează în diferenţa ce separă valorile intermediare, ci chiar el 
provoacă această diferență. Deoarece conştiinţa ingenuă crede că valoarea 
urcă de jos; ea crede în valoarea de producţie. [...] Numai valoarea de 
producţie întemeiază aşa-numitul iustum pretium; negustorul falsificä 
preţul corect pentru că îl umflă fără a încorpora în obiect nici o altă 
muncă suplimentară. Desigur, negustorul nu este inactiv, însă osteneala 
pe care şi-o dă e suspectă: el SE Morena este un instabil, si apoi oste- 
neala sa nu modifică obiectul... 

Pentru antici, comerţul nu era, prin urmare, o „muncă” aşa cum o 
înțelegem noi. Îi lipsea acel coeficient de strădanie "fizică exprimată în 
transformarea materiei si care, dacă nu valora atît de mult încît să 

garanteze demnitatea socială a lucrătorului, justifica cel puţin caracterul 
neilicit al recompensei pe care o primea. Opțiunile lexicale în contra- 
poziţie între munca agricolă şi comerţ dezvăluie pe deplin această con- 
ceptie: acelui ponos gheorghikos („muncă agricolă”) nu i se opune un 
ponos legat de emporia, o „muncă de comerţ”, ci, de pildă, un emporias 
kindynos, „primejdia comerţului” (Vasile, Omilia împotriva bogatilor, 1, 
în PG 31, 280 B). Tot astfel, acelui labor agricol nu i se mai alătură un 
labor al negustoriei, ci așa-numitele damma ale negustoriei (Ausonius, 
13, 1, 1-6). Aşadar, în stînjeneala de a califica activităţile comerciale prin 
termeni precum ponos sau labor, se recurgea de preferinţă la termeni 
care trimiteau la trăsăturile psihologice şi morale ale activităţii comerciale : 
primejdia, factor intrinsec al vieţii negustorului maritim, pagubele ce pot 
deriva din ea sau cura, grija temătoare a unui suflet sfisiat de incerti- 
tudine şi de voinţa de a reuși (Augustin, Lucrarea călugărilor, 15, 16, în 
CSEL 41, p. 557). 


În contactele dintre grupurile umane, comerțul caracteriza măsura 
distanţei si a diversităţii. În nelinistitoarea aparitie a negustorului sträin, 
diferenta exterioarä (a limbii, obiceiurilor, culorii pielii) se adäuga la o 
ameninţare mai ascunsă, aceea a unei predispozitii viclene si insidioase. 
În special în societățile cele mai închise, unde confruntarea cu figurile 
dinamice ale negustorilor genera inevitabile tensiuni psihologice, reacția 
față de câştigul incontrolabil fixa o schemă mentală în care ethosul diferit 
se putea defini pornind de la cîteva cusururi ireductibile. Erau cusururile 
milenare ale negustorilor: viclenia, înseläciunea, frauda. 

Încă din eposul homeric, fenicienii, „navigatori faimoși”, sînt caracte- 
rizati cu epitetul de „lacomi”, lacom fiind numit si negustorul fenician ce 
l-a înşelat pe Odysseu, în povestirea pe care acesta i-o relatează lui 
Eumeu. La Homer, fenicianul este negustor, dar şi răpitor — un topos ce 
revine şi la Herodot, încă din deschiderea primei cărţi, în legătură cu 
capturarea lui Io, fiica lui Inacos. Această proastă faimă reapare în 
cultura romană în legătură cu cartaginezii: ei au fost cei dintîi, spune 
Cicero, care au exportat în Grecia, o dată cu mărfurile lor, „lăcomia, 
fastul şi cupiditatea de nespus a tuturor lucrurilor” (Despre republică, 3, 
fragm. 4). Acelaşi Cicero pare să atenueze străvechiul stigmat al cartagi- 
nezilor ca „înşelători şi mincinosi”, definindu-i astfel „nu prin stirpe, ci 
prin natura locului”: de fapt, din cauza porturilor lor fuseseră molipsiti de 
farmecele discursurilor negustorilor (Despre legea agrară, 2, 95). Însă feni- 
cienii şi cartaginezii au rămas pentru totdeauna prototipurile etnice ale 
negustorilor vicleni şi lipsiţi de scrupule. 

Desigur, asocierea conotatiei etnice cu cea comercială nu priveşte 
numai aceste două popoare. Recurgînd la întreaga istorie a culturii antice, 
se constată în mai multe rînduri apariţia acestei legături între imaginile 
popoarelor „diferite” şi înclinațiile mercantile : Iulius Caesar descrie succesul 
de care se bucura zeul Mercurius printre gali, care îl considerau născoci- 
torul tuturor meşteşugurilor, dux de viae şi itinera, dar mai ales înzestrat 
cu o putere ieșită din comun de a favoriza afacerile si traficele (Caesar, 
Războiul împotriva galilor, 6, 17, 1). Tot la sfîrşitul lumii antice (însă 

premisele sînt mult anterioare), sirii vor fi numiţi de Ieronim „comercianți 
şi mult hräpäreti între muritori” (Scrisori, 130, 7, p. 175, 9 Labourt), în 
timp ce Salvianus îi va indica aproape ca sinonimul însuși al mercator-ului, 
ca pe un soi de oameni aplecati exclusiv asupra „meditării înşelăciunii 
şi urzelii minciunii” (Cîrmuirea lui Dumnezeu, 4, 6, 9). Sidonius 
Apollinaris completează cadrul, definindu-i ca simbolurile vii ale cămătăriei 
(Scrisori, 1, 8, 2). Tot spre finele Antichității, evreii apar nu numai ca 
negustori în general, ci şi ca prototipuri ale acelor hangii vrednici de tot 
disprețul care amestecau apa cu vin (de exemplu, Ambrozie, Despre 
credință, 3, 10, 65 în CSEL 78, p. 132). Dacă am continua această 
clasificare de topoi etnico-mercantile, am asista la o ulterioară reames- 
tecare a reprezentărilor : e suficient să ne gîndim la impunerea, în izvoa- 
rele bizantine (mai ales ca urmare a cruciadelor), a occidentalului ca 
iubitor de cîştig si înselätor; Ana Comnena nu a fost singura care i-a 
definit pe latini „stirpe lacomă și vicleană” (Alexiada, 6, 6, 4). 

Prin urmare, un ethnos diferit este întotdeauna hräpäret si, ca atare, 
viclean şi trădător, întrucît în comportamentele sale căutarea unui cîştig 
exacerbat e o armă insidioasă. Dacă goana după cîştig scurtează distan- 
tele dintre popoare, numeroasele contacte comerciale care decurg de aici 
sporesc distanţele psihologice, introducînd conotaţii etnice care tind să se 
fixeze. Spațiile geografice îndepărtate, aproape de neatins, erau şi cele 
unde era posibilă practicarea unui ,comert” relaxat si paritar. 

Este faimoasă relatarea lui Herodot: cînd se deplasau în acea parte 
a „Libiei” care se întinde dincolo de Coloanele lui Hercule, cartaginezii 
obișnuiau să-şi descarce mărfurile pe plajă, asezîndu-le frumos în ordine, 
apoi se întorceau pe corăbii şi lansau semnale de fum. La vederea semna- 
lelor, băștinașii se deplasau la mal, unde depuneau o cantitate de aur, 
după care se retrăgeau. Cartaginezii, dacă găseau că aurul era potrivit 
cu valoarea mărfurilor lor, îl luau si ridicau ancora; în caz contrar, îl 
lăsau pe nisip si se îmbarcau din nou, asteptînd. Scena se repeta pînă 
cînd cartaginezii se considerau satisfäcuti. Herodot comentează : „Nu se 
nedreptätesc niciodată unii pe ceilalți. Nici cartaginezii nu se ating de 
aur înainte ca acesta să fi egalat valoarea mărfurilor, nici bästinasii nu 
se ating de mărfuri înainte ca primii să fi luat aurul” (4, 196). 

Romanii atribuiau obiceiul așa-numitului „troc silențios” şi altor 
popoare, precum serii (Seris) din Orientul îndepărtat. Iubitori de linişte, 
serii se multumeau să evalueze din ochi mărfurile depuse de-a lungul 
malurilor unui rîu de negustorii străini, efectuînd schimbul fără a rosti 
o vorbă (nullo inter partes linguae commercio: Solinus, 50, 2 şi urm.). 
O practică similară se desfăşura între etiopieni şi egipteni, într-o locali- 
tate de frontieră. Într-adevăr, celebrul Apollonius din Tyana a găsit la 
încrucișarea a două drumuri o cantitate de aur nebätut, dar si in, fildeş, 
rădăcini, unguente, totul nepăzit: „În această agora — povesteşte 
Filostrat — etiopienii strîng toate produsele ţării lor, iar egiptenii le ridică, 
aducînd, la rîndul lor, în acelaşi loc mărfuri din Egipt de o valoare 
corespunzătoare” (Viața lui Apollonius, 6, 2). 

„Trocul silențios” a atras de multă vreme atenţia istoricilor şi etnologilor, 
în ceea ce privește aceste documente și relatări, precum și altele mai 

apropiate de noi. Chiar dacă cei ce au negat realitatea istorică a acestei 
practici nu au lipsit, nu există nici o îndoială (dovezile sînt nenumărate 
şi convergente) că ea probabil că nu era rară, mai cu seamă acolo unde 
negustorii străini intrau în contact cu o comunitate mai slabă, care nu 
intenţiona nici să-l respingă pe străin, nici să-i asigure accesul la propriul 
ei teritoriu. Dacă exceptăm relatarea lui Cosma Indicopleustes referitoare 
la schimburile dintre axoumiti si indigenii din Sasou (2, 52), caracterizată 
printr-o explicaţie rationalistä („trocul silențios” s-ar trage din lipsa 
interpretilor), toate celelalte izvoare antice propun o cheie de lectură etică. 
… De fapt, pentru antici, această practică reprezenta un minunat exemplu 

care arată cum era posibilă, aproape la capătul lumii, pe nişte tărîmuri 
şi în nişte situaţii pe care astăzi le-am numi „de frontieră”, practicarea 
comerțului corect. Herodot observă că între punici şi libieni „nu există 
înşelăciune”, iar Filostrat îi atribuie lui Apolonius, referitor la schimburile 
dintre etiopieni si egipteni, o digresiune despre lăcomia grecilor, care 
„dacă dintr-un obol nu mai cîștigă unul si nu-și cresc preţul mărfurilor 
traficînd şi acaparînd, spun că nu se poate trăi”, ca şi o amară contem- 
plare a unei lumi degradate: „Lumea era frumoasă, într-adevăr, pe cînd 
bogăţia nu era pretuitä defel, iar egalitatea înflorea !”. Era, prin urmare, 
doar o amintire a acelei armonii din schimburile care, în raporturile 
dintre seri si străini, dintre indigenii din Sasou şi axoumiti, dintre 
etiopieni şi egipteni, dintre libieni şi punici, era în schimb o realitate. 
Putea fi transpusă această realitate în inima orașului? Cu alte cuvinte, 

se putea crea în polis o piaţă silentioasä ? Se pare că Platon așa credea, 
atunci cînd îşi imagina o dispoziţie care să-i oblige pe comercianții cu 
amănuntul să fixeze un singur preţ (Legile, 917 b-c), evitînd acel artificial 
joc de tocmeli şi de mici trucuri psihologice care se întemeia în principal 
pe abilitatea cuvîntului. Utopia unei pieţe silentioase revine în plină 
epocă romană în exordiul din Eroicul lui Filostrat: ,Sînteti experţi, îi 
spune vierul fenicianului, în arta navigaţiei. Cu adevărat, ati pus pe cer 
ca un fel de a doua Ursă, pe care o urmaţi navigînd. Sînteţi läudati 
pentru priceperea voastră de a înfrunta marea, însă comerțul vă face 
odiosi, întrucît sînteti lacomi de cîştig si hräpäreti”. Fenicianul răspunde 
că si agricultorul iubeşte cîştigul şi că toată munca acestuia își găseşte 
finalitatea în vînzarea produselor. Această constatare nu poate fi contra- 
zisă, şi, într-adevăr, vierul este silit să recunoască fatala necesitate 
a cumpărării si vînzării : „Și agricultura are nevoie de bani, fără aceştia 
neputînd trăi nici agricultorul şi nici vierul, nici păstorul de oi şi nici 
păstorul de capre, şi n-ar exista, pentru tine, o cupă în care să bei şi să 
poţi închina. Chiar culesul viilor, cel atît de dulce printre muncile pămîn- 
tului, se face pentru cîştig: Dacă n-ar fi aşa, viile ar lenevi, în lipsa 
vinului, de parcă ar fi pictate” (1, 3, 7). Pînă la acest punct, discursul se 
desfăşoară potrivit unor parametri de manieră. Însă ceea ce urmează 
este semnificativ : „Ceea ce am spus — continuă vierul — se referă la toţi 
agricultorii în general, însă avutul meu e mult mai modest. Nu negociez 
cu negustorii, nu ştiu ce înseamnă o drahmă, ci cumpăr și vînd eu însumi, 
boul pe grîu, caprele pe vin şi așa mai departe, iar puține lucruri am spus 
şi puține am auzit”. Aspiratia către „autarhie”, disprețul faţă de monedă, 


228 OMUL ROMAN 


căutarea trocului şi refuzul raporturilor cu negustorii sînt, toate, 
elemente tipice ale unei deplîngeri a miticei vîrste de aur. Lor li se 
adaugă încă unul, nu mai puţin esenţial: aspiraţia către un schimb 
aproape mut, ce reconstituie pe piaţa cetăţii tăcerile îndepărtate din 
tărîmurile serilor. 

Scoasă din utopii şi transpusă din spaţiile „de frontieră” în inima 
orașului, această relaţie dintre marfă şi cuvînt crea situaţii încurcate. 
Cuvîntul viclean se împletea cu un raport lucid cu timpul. 


Meseria negustorului era una competitivă: avantajul brusc, „prin- 
derea” ocaziei favorabile (grecii o numeau kairos), priceperea de a trans- 
forma slăbiciunea altuia în forţă proprie erau tot atîtea elemente care o 
făceau comparabilă cu cea mai competitivă dintre meserii : aceea a atletului. 
Protagonisti ai unor lupte fără sfîrşit, al căror rezultat păstra întotdeauna 
o marjă nelinistitoare si imprevizibilă, atletii şi negustorii mai puteau 
apărea şi ca nişte interlocutori privilegiați ai magilor: mecanismul echivoc 
al succesului implica folosirea celor mai cunoscute tehnici ale supra- 
naturalului (Filostrat, Viaţa lui Apollonius, 7, 39). 

Viclenia negustorului consta mai ales în inteligenţa sa naturală 
înclinată către previziune, care îi permitea să afle înaintea celorlalți 
schimbarea situaţiilor, abundența sau penuria mărfurilor, recoltele bune 
şi perioadele de foamete. 

Despre multi locuitori ai lumii grecești şi romane se putea spune ceea 
ce afirmă Cicero despre cei care cultivau pămînturile in Sallentinis aut 
in Bruttiis : aceştia primeau veşti de două-trei ori pe an (In apărarea lui 
Sextus Roscius Amerinus, 132). Unor asemenea medii, unde circulația 
vestilor era foarte lentă, iar accesul la informaţie episodic, însă si lumii 
mai informate de la oraş li se opuneau figurile dinamice ale negustorilor, 
siguri de profitul obţinut. 


Din acest punct de vedere, emoţiile cetății romane nu difereau de ale 
celorlalte oraşe antice. Textul Împotriva lui Dionyssodoros, parvenit prin 
corpusul demostenic, prezintă ca fiind credibilă, în jurul anului 322 î.Cr., 
o întreagă organizaţie de curieri maritimi cu centrul la Cleomene, în 
Egipt, avînd scopul de a îndrepta convoaiele de grîu către pieţele din ce 
în ce mai convenabile: prin „epistole si acorduri”, negustorii teseau cu 
succes o rețea de interese în mod obiectiv antagonistă faţă de oraș (56, 
7 şi urm.). Acest privilegiu al informaţiei anticipate era tipic pentru 
comerțul maritim, însă nu excludea nici categoriile mai modeste ale 
comercianților cu amănuntul: în Atena lui Lysias, cei ce revindeau grîul 
cu amănuntul — şi ale căror activităţi şi cîştiguri erau supuse supra- 
vegherii unor magistrați — speculau pe seama dificultăților de aprovi- 
zionare (sîntem cu puţin înaintea păcii de la Antalcida), crescînd preţurile 
de la o zi la alta „ca şi cum făceau cumpărări medimnus cu medimnus” 
(Lysias, 22, 12). Aceste creşteri erau justificate de o întreagă serie de 
evenimente neprielnice (vase scufundate în Pont sau capturate de spar- 
tani, emporii blocate, întrerupere de armistitii), pe care traficantii le 
născoceau sau ajungeau să le afle înaintea cetăţenilor; speculatia pe 

seama timpului (preţul de vînzare care creştea de la o zi la alta, în vreme 
ce prețul de cumpărare era deja depășit) era totuna cu monopolul informaţiei. 
“Intr-un pasaj din Istoria naturală, Plinius cel Bătrîn opune ştiinţa 
ţăranului, care nu are habar despre astronomie (indocilis caeli), căutînd 
pe pămînt semnele de schimbare a climei, științei negustorului, care 
scrutează fenomenele astronomice, descoperind pe cer, cu mintea sa 
insidioasă (cura insidiandi), semnele unui profit ce trebuie obţinut. Unei 
cunoaşteri care-și trage semnele din cele deja întîmplate (frunzele moarte 
pe sol anunţînd toamna) i se opune o cunoaştere care anticipă (pornind de 
la mişcarea Pleiadelor) ceea ce e pe cale să se întîmple (18, 225 şi urm.). 
O imagine, aceasta din urmă, pe care o vom regăsi, cu multe veacuri mai 
tîrziu, în Edictul prețurilor al lui Diocletianus, în legătură cu acei traficanţi 
„cu sufletul tăiat de grijă, căutînd să prindă, pînă si în mişcarea astrelor, 
însăşi mișcarea vînturilor si tulburările atmosferice” (prolog, 10, 2). 

Raportul negustorului cu timpul nu se epuiza în asemenea compor- 
tamente. În pieţele, brăzdate de mii de mişcări confuze, pe care Democrit 
le-a adoptat ca metaforă pentru mișcarea atomilor care produc vînturile, 
negustorul face dovada unei inteligente aparte, care constă în a opri clipa 
trecătoare în propriul său folos. Rațiunea negustorului brodează pe seama 
timpului, ea văzînd mai departe: nu întîmplător cîstigul său va fi indicat 
şi printr-o expresie precum captare pretium, ce exprimă tocmai „prinderea” 
rapidă şi vicleană a prețului favorabil. De această expresie se leagă o 
alta, şi ea semnificativă : captare annonam, indicînd specularea creşterii 
preţurilor î în vremuri de penurie, naturală sau artificială (Ambrozie, Despre 
îndatoriri, 3, 6, 42 şi 44). 

În estimarea anticilor, legătura dintre timp şi comerț tindea să fie 
absorbită — după cum am văzut — de o problemă mai generală: ponderea 
înşelăciunii, minciunii şi argumentului şiret în raporturile dintre oameni. 
Aceasta este cheia de lectură a unui bine cunoscut exemplum ciceronian 
ce propune, încă o dată, sub profilul raporturilor dintre ius civile şi 
principia naturae, folosirea informaţiei anticipate în practicile comerciale. 
Acest exemplum face obiectul unui dialog imaginar dintre Diogene din 
Babilonia si Antipatros, introducînd analiza ciceroniană a raporturilor 
dintre dolus si simulatio (Despre îndatoriri, 3, 50 şi urm.). 

Un vir bonus a încărcat pe o corabie ce se îndreaptă de la Alexandria 
spre Rodos o mare cantitate de cereale. La Rodos bîntuie foametea, împre- 
jurare care îi oferă posibilitatea să realizeze un cîştig optim. Totuşi, el 
ştie că alte corăbii, imediat după a sa, vor ajunge pe insulă; este acest 
vir bonus obligat să le dezvăluie locuitorilor sosirea iminentă a altor 
convoaie, sau va putea să tacă, pentru a obţine preţul cel mai mare? 
Antipatros e de părere că omul ar trebui să dezvăluie totul, „pentru ca 
eventualul cumpărător să ştie tot ceea ce ştie şi vînzătorul”. Diogene 
consideră însă că vînzătorul, deşi e obligat să declare defectele mărfii 
sale, potrivit celor prescrise de dreptul civil, nu are obligaţia de a furniza 
şi alte informaţii: „Am transportat, am pus în vînzare, vînd ce-mi apar- 
ține la acelaşi pret cu ceilalți, ba chiar poate la un pret mai mic, pentru 
că am mai mult decît ceilalţi. Pe cine păgubesc?”. Antipatros reacționează 
reclamînd îndatoririle fiecăruia faţă de societatea omenească, acele principii 

ale naturii în baza cărora „cîştigul tău să fie cîstigul tuturor şi, la fel, 
cistigul comun să fie şi cîştigul tău”. În baza unor astfel de principii, este 
mîrșav să ţii ascunsă față de semenii tăi paguba care-i pîndeşte. Însă 
Diogene consideră că poate opune exigenţelor abstracte ale unei societas 
umane guvernate de raporturi naturale (inter homines natura coniuncta 
societas) viziunea mai realistă a exigenţelor individuale: „Dar această 
societate este deci astfel concepută încît nimeni să nu aibă nimic al său? 
Dacă ar fi așa, n-ar trebui să se mai vîndă nimic, ci numai să se dăruiască”. 
Cicero, în schimb, înclină hotărît către părerea lui Antipatros: si după 
el, negustorul ar fi trebuit să-și informeze cumpărătorii: „Cine nu vede 
ce calitate are şi cărui om îi aparține această aplecare spre a ascunde? 
Desigur, nu unui om deschis, sincer, cinstit, drept şi bun, ci mai degrabă 
unui om mincinos, închis, viclean, înşelător si răutăcios”. 

Cazurile exemplare precum cel al negustorului ciceronian nu sînt 
specifice pentru reflectia romană pe tema negustoriei. Ele străbat întreaga 
tradiție a Europei preindustriale. Acea honestas de care, potrivit lui 
Antipatros/Cicero, ar fi trebuit să dea dovadă negustorul dezvăluindu-le 
cumpărătorilor valoarea reală a cerealelor pe care le vindea o regăsim, 
în forme exacerbate, în comportamentul unui om sfînt din secolul al IX-lea, 
contele Géraud d'Aurillac, relatat de Odon de Cluny într-o biografie care 
prezintă toate trăsăturile unui manual de bună purtare dedicat poten- 
tatilor (G. Duby). Si acest caz este unul paradigmatic. 

Plecat de la Roma şi ajuns la Pavia, Geraud s-a oprit într-o tabără de 
pelerini. Aici, s-au apropiat de el cîțiva negustori venețieni care, potrivit 
obiceiului lor, umblau de la un cort la altul, oferind spre vînzare stofe şi 
mirodenii. „Ceea ce voiam să cumpăr am luat de la Roma. Spuneti-mi 
dacă am făcut o afacere bună”, le-a răspuns contele. Printre stofele pe 
care le cumpărase era una foarte prețioasă, ce a atras atenţia negusto- 
rilor. Aflîndu-i prețul, negustorii au spus: „La Constantinopol ar fi fost 
mult mai scumpă!”. Această evaluare, care l-ar fi bucurat pe un om 
obișnuit, l-a deranjat însă pe Géraud; el dorise să ştie dacă îşi cheltuise 
bine banii şi aflase că făcuse o afacere excelentă. Acest lucru i s-a părut 
„cumva ca o mare nelegiuire” (quasi grande facinus). O gravă nelegiuire 
trebuie îndreptată: după cîteva zile, vînzătorul de la Roma avea să 
primească din partea contelui o sumă egală cu diferenţa de pret faţă de 
valoarea aceleiași stofe la Constantinopol!” (Odon de Cluny, Viaţa lui 
Géraud, 1, 27, în PL 133, 658). 

Contextele sînt cît se poate de diferite, însă cele două documente 
exprimă o concepţie în esenţă identică a comportamentelor de cumpărare. 
Géraud e un model de nobleţe si sfinţenie, iar scrupulele sale se manifestă 
într-o formă extremă, care îl face să anuleze afacerea făcută în mod 
inconștient. Dar si negustorul din Alexandria, aşa cum şi-l imaginează 
Antipatros/Cicero, e o figură ideală, şi deci exacerbată, personificarea unei 
conştiinţe nobiliare ce reflectează asupra umanei societas şi a valorilor 
sale naturale. În ambele cazuri se afirmă un principiu fundamental: în 
materie de cumpărare, nici una dintre cele două părți nu trebuie să 
deţină mai multe informaţii decît cealaltă. Cunoașterea, precedentă sau 
ulterioară, a cîstigului excesiv obținut sau care s-ar putea obține îl punea 

pe protagonistul voluntar sau involuntar, al afacerii într-o postură de 
îndatorare morală : o condiţie pe care nici Cicero, nici Odon de Cluny nu 
o considerau „cinstită”. De altfel, etica tradiţională nu acorda prea multe 
circumstanţe atenuante acestei retineri interesate, dissimulatio, faţă de 
simulatio, simularea propriu-zisă. 

In activitatea negustorului exista o înclinaţie înnăscută către min- 
ciună, un soi de lanţ otelit ce lega lucrum şi fraus. La această constrîngere 
se putea reacţiona în două feluri: ori în maniera lui Cicero, evocînd figuri 
ideale extreme și, după spusele lui Cicero însuşi, greu de realizat, care 
propuneau un model etic aristocratic, plăsmuit în raport cu exigenţele 
unei societas abstracte; ori în maniera oamenilor sfinţi de la sfîrşitul 
Antichității si din Evul Mediu (la rîndul lor, de multe ori, aristocrați), 
revendicînd necesitatea unei cumpărări temperate nu doar de un reper 
uman (iubirea de aproape), ci şi de unul ceresc. Evident, nici una dintre 
aceste reacţii nu elimina datul de fapt primordial, ci, dimpotrivă, sfirsea 
prin a-l accentua. 

Cazuri extreme, se va spune, figuri simbolice ale unei etici aristocrate 
în care se recunoşteau niște grupuri foarte restrînse. Dar fapt este că, 
aşa cum se întîmplă de multe ori, această etică (independent de compor- 
tamentele concrete ale celor care o reprezentau) devenea o măsură pentru 
comportamentele celorlalte pături sociale, parametru al unei honestas 
estimate în termeni absoluti. Tocmai pornind de la aceste valori se 
măsura josnicia, mai mică sau mai mare, a negustorului (de o apreciere 
deplină nici nu putea fi vorba). 

Raportul special al negustorului cu timpul nu consta numai într-un 
joc de anticipare (descifrarea semnelor cerești, informaţia privilegiată), 
în capacitatea de a bloca acel kairos ori într-o vînzare întîrziată care 
genera scumpiri artificiale. Exista si o înclinaţie de altă natură, care 
completa gama formelor posibile ale unei acţiuni lipsite de scrupule în 
timp ; aceasta consta în statim vendere, „vînzarea grabnică”, tipică pentru 
cei care mercantur a mercatoribus, „cumpără de la negustori”, pentru a 
revinde cu amănuntul. De fapt, condamnarea micului comerţ, activitate de 
kapelos şi de tabernarius, găsea la Cicero un fundament teoretic în 
raportul dintre timp si minciună: rapiditatea intermediarului ce revinde 
grabnic marfa cumpărată de la alt negustor este direct proporţională cu 
utilizarea fără scrupule a cuvîntului: „Sînt niște oameni mizerabili cei ce 
cumpără de la negustori spre a revinde imediat. Ei n-ar cîştiga nimic 
dacă n-ar minţi mult. Într-adevăr, nimic nu-i mai josnic decît minciuna”. 
Pe cînd marele comerţ (magna mercatura), acela care „aduce multe lucruri 
de pretutindeni”, e o activitate a timpilor lungi, ce justifică cîstigul si 
poate din acest motiv să fie practicată fără falsitate (sine vanitate), micul 
comerţ se bazează pe un cîştig care este, inevitabil, rodul înșelăciunii 
(Despre îndatoriri, 1, 150 şi urm.). 

În cazul marelui comerţ, viclenia, un rău intrinsec al comerţului, era 
atenuată şi aproape echilibrată de alte elemente, precum curajul celor 
care înfruntă marea şi funcţia civicä a celor ce aprovizionează orașele 
(despre ambele vom vorbi în continuare). În cazul micului negot însă ea 
tindea să se manifeste în stare pură. 

Condamnările micilor activităţi comerciale străbat aproape fără 
întrerupere întreaga Antichitate greco-romană. Deja Eschil propunea o 
imagine a acestor kapeloi ca născocitori de trucuri şi stratageme 
(fragm. 322 Nauck), în acord cu o tradiţie care considera „mintea negutä- 
torului” ca fiind „ambiguă şi coruptă”. Potrivit lui Platon, într-un polis 
bine organizat, misiunea intermedierii comerciale trebuia încredințată 
unor indivizi slabi fizic, incapabili de alte munci (Republica, 371c). Imaginea 
platoniciană a funcţiei negustoresti în cetatea ideală era conformă cu 
definiţia pe care o dădea aşa-numitei mesotes ca virtute a unei elite: 


Doar un număr mic de oameni, limitat de natura însăși, de oameni 
educați într-un fel excepţional, știu să se oprească statornic la hotarele 
cumpănirii (...) masa oamenilor are un comportament opus, iar dacă are o 
nevoie, nevoia ei nu cunoaște margini, si, chiar dacă poate cîştiga atît cît 
se cuvine, alege să cîştige nesätios. Astfel, toate felurile de activităţi care 
au de-a face cu negotul cu amănuntul sau cu ridicata ori cu acela al hangiilor 
au fost discreditate si sînt dispretuite ca un lucru rușinos. 


Distorsiunea pe care caracterul majorităţii oamenilor o introduce în 
practicile comerciale, făcîndu-le odioase şi detestabile, este totuşi străină 
de natura comerțului, ce are scopul de a face „uniforme şi proportionate” 
nişte bunuri care, „în ființa lor, sînt lipsite de proporţie şi de 
uniformitate” (Legile, 918b). Pînă şi activitatea unui kapelos „a apărut, 
prin natura sa, nu pentru a păgubi, ci pentru a le fi de folos celorlalți”. 
Dacă, din întîmplare, adaugă Platon, cei mai buni oameni din partea 
locului 


„„„dar dacă ar fi siliţi să practice pentru o bucată de vreme meseria 
hangiilor sau a negustorilor cu amănuntul, ori vreo altă meserie analoagă, 
şi dacă si femeile ar fi silite, printr-o fatalitate, să ia parte la un astfel de 
mod de viaţă, atunci ne vom da seama că fiecare dintre aceste meserii e un 
lucru vrednic de preţuire. 


Funcţia pe care am putea-o numi „natural democratică” a comerțului 
(nu numai emporia, ci şi kapelike!) este deci alterată de concilierea 
aproape imposibilă dintre etică şi cîştig. Etica, altfel spus căutarea unui 
cîştig măsurat, l-ar apropia pe negustor de polis. În viața de zi cu zi, 
această apropiere nu există. 

Desigur, acestea sînt reflectiile unui filosof, dar opinii analoage se 
reflectau probabil în comportamentele celor nevoiţi să trateze cu micii 
negutätori cu amănuntul, dacă e adevărat că la Atena exista o normă 
care interzicea să i se reproşeze meseria celui care practica o ergasia în 
agora (Demostene, Eubulide, 30). La Roma, tipul micului negustor cu 
amănuntul, la fel de disprețuit, era asimilat si proxenetului, ca de pildă 
în aceste versuri ale lui Martialis (10, 3): 


Izbucniri de canalie, atac mîrsav, 

înjurături strîmbe ale unei limbi caraghioase 

pe care un traficant (proxeneta) de pahare sparte 
nu le-ar cumpăra pe-o para chioară, 


un poet anonim le tot împrăștie 
vrînd să se creadă c-ar fi ale mele! 


Figura nedemnului vînzător de pahare sparte (pe care Martialis îl 
aseamănă cu poetul ce räspîndeste versuri de proastă calitate pe care i 
le atribuie lui) poate fi indicată prin apelativul proxeneta, care, tehnic 
vorbind, încă din'epoca lui Martialis îl desemna pe codoş, întrucît asupra 
ambelor figuri apăsa acelaşi dispreţ, Discreditat era, fără nici o putință 
de răscumpărare, vînzătorul cu amănuntul, discreditat era si inter- 
mediarul, al cărui cîştig, într-un fragment lui lui Ulpianus, este numit, 
cît se poate de clar, „sordid”. Același Ulpianus pare să atenueze această 
judecată consolidată, recunoscînd utilitatea proxenetului şi funcția sa 
„nu cu totul dezonorantă” în domeniul contractelor legale de vînzare- 
-cumpărare şi de comerţ (Digestus, 50, 14, 3). Însă această atenuare, 
născută din practica şi din perspectiva aparte a juristului, nu izbutește 
să elimine condamnarea străveche, evidentă încă de la Martialis în 
echivalarea semantică a activităţii de mijlocire şi a comerțului cu amă- 
nuntul: ca întotdeauna, în aceste fenomene micii factori dinamici abia 
dacă izbutesc să zgîrie platoșa imaginilor tradiţionale. Ca atare, este 
normal ca Filostrat (contemporan cu Ulpianus) să reprezinte vechea 
polaritate dintre micul şi marele comerț adăugîndu-i acestuia din urmă 
meseria mijlocitorului şi aproape formalizînd acea asociere etică dintre 
kapelos şi proxenetes căreia versurile lui Martialis îi oferiseră un indiciu 
lexical: unul dintre principalele motive care fac ca activitatea negustorilor 
să fie „nenorocită” este în realitate, potrivit lui Filostrat, faptul că aceştia 
erau nevoiți să aibă raporturi cu „micii negustori cu amănuntul şi cu 
samsarii” (Viaţa lui Apollonius, 4, 32). 


În sistemul roman al valorilor sociale, marele comerţ nu este niciodată 
cuprins în mod stabil printre meseriile sordide. Prefaţa tratatului lui 
Cato despre agricultură, considerată de multe ori unul dintre locurile 
exemplare ale condamnării negustorului, conţine, dimpotrivă, una dintre 
laudele cele mai hotărîte aduse acestei figuri sociale pe care ne-a lăsat-o 
Antichitatea: pe lîngă faptul că este „dornic de a-şi spori resursele” 
(studios rei querendae), ceea ce, în lipsa anumitor principii, în perspectiva 
lui Cato este întotdeauna interzis, mercator-ul este numit „curajos” 
(strenuus). Limita activităţii sale o constituie pericolul pe care îl presupune 
pentru persoana si pentru resursele investite (mercatorem periculosum et 
calamitosum). 

Riscul negustorului care înfruntä marea e un topos dintre cele mai 
obișnuite, datînd de la începuturile poeziei greceşti si legîndu-se în mod 
nemijlocit de aprecierea mării ca nestatornică şi primejdioasă, cel mai 
„drept” dintre elemente atunci cînd nici o forță nu-l tulbură si cel mai 
incontrolabil atunci cînd vînturile îl atîtä. Însă „dreptatea” mării, expri- 
mată în latină printr-un termen ca aequor, pe care Varro îl reducea la 
noţiunea de aequitas, numai avantajoasă nu era pentru negustorul maritim, 
asociat eventual cu viteza şi deci cu vîntul. De fapt, „echitatea” mării se 
află în opoziţie cu „nelegiuirea” ei, pe care negustorii o cunosc mai bine ca 

oricine, dar pe care totuși o înfruntă (de exemplu, Filostrat, Eroicul, 1, 2). 
Acest topos era susceptibil de numeroase îmbogăţiri. La Columella apare 
încărcat cu o conotaţie filosofico-religioasä : negustorul e acela care a 
cutezat să încalce pactul cu natura; îndrăzneala lui sacrilegă stîrneşte 
mînia elementelor; el este un dezrădăcinat, o pasăre călătoare (imagine 
recurentă de-a lungul veacurilor: să ne gîndim, de pildă, la rața sălbatică, 
simbol al negustorilor italieni din Evul Mediu). Dar tocmai acest recurs 
la un element naturalistic este semnul cel mai clar că marele negot, acela 
practicat pe mare, se putea afla şi în afara listei meseriilor sordide. 
Prin urmare, curajul negustorului maritim era un dat de fapt, care 
sfirsea în mod inevitabil prin a susţine plasarea acestei figuri în ierarhia 
valorilor sociale. Forţa acestui element moral a rămas neschimbată în 
timp. loan Gură de Aur, arătîndu-i destinatarului său Theodor virtutea 
constantei în toiul greutăților şi al durerii („Nu e un lucru grav, o, 
Theodor, să cazi în timp ce lupti, ci să rämfi la pămînt; primejdios nu-i 
să fii rănit în vreme ce te baţi, ci să fugi din pricina rănilor primite”), 
propune ca exemplu o galerie de personaje obişnuite cu oscilatiile nelinis- 
titoare ale încleştării : atletul, soldatul, martirul si, în capul listei, negus- 
torul: „Nici un negutätor, dacă a naufragiat şi şi-a pierdut încărcătura, 
nu încetează să navigeze, ci iarăși străbate marea, valurile şi largurile, 
şi-şi recuperează averea pierdută” (PG 47, 309). Astfel de documente sînt 
importante şi pentru că dovedesc, printre altele, inconsistenta opoziţiei 
dintre resemnarea dinaintea loviturilor sorții, care ar fi reprezentată de 
„tradiţia creştină şi de cea păgînă”, şi atitudinea negustorilor florentini 
de la sfîrşitul Evului Mediu, înclinați către luptă şi tenacitate (C. Bec). 
Celălalt element care atenua condamnarea socială a negustorului 
maritim era acel tip aparte de experiență auto-optică pe care anticii îl 
apreciau cît se poate de mult. Tema concilierii exigenţelor materiale ale 
unei hrematistici moderate cu exigenţele morale ale dorinţei de cunoas- 
tere culturală fusese tratată în „călătoriile lui Solon” şi reluată de Plutarh 
(Viaţa lui Solon, 2; 5-7) în cadrul unei reflecții de amplă respiraţie: 


Dar nimic nu împiedica pe un om politic cinstit să se ferească de a dori 
cu patimă câștiguri de prisos, dar nici să dispretuiascä folosirea lucrurilor 
necesare și trebuincioase. 

În acele timpuri, după cum spune Hesiod, nici un lucru nu era de 
batjocură si mestesugurile nu erau altfel privite decît celelalte îndeletniciri, 
iar negotul avea chiar o bună faimă, de vreme ce [negustorul] își atrăgea 
prietenia nemurilor străine și-și făcea prieteni printre regi și-i atrăgea pe 
cei care-l practicau să cunoască multe lucruri. 

Unii negustori au fost chiar întemeietori de mari cetăţi, cum a fost și 
Protis din Massalia, care a fost iubit de galii de la Rhon. Se zice că si Thales 
a făcut negot, ca și Hippocrates matematicianul, iar Plato a vîndut untde- 
lemn în Egipt, ca să aibă de cheltuială pentru drum!. 


1. Plutarh, Vieji paralele, trad. rom. N.I. Barbu, I, Editura Științifică, București, 
1960, p. 202 (n.t.). 

Plutarh propunea această viziune inclusiv atunci cînd polemiza cu 
opinia conform căreia „Solon a călătorit mai mult spre a căpăta experienţă 
(polypeiria) şi cunoştinţe (historia), decît spre a cîştiga bani”?. Tema nu 
era lipsită de tensiuni şi de încercări de atenuare, care trebuie să fi fost 
însă oarecum marginale, dacă însuşi Aristotel putuse susţine, cu multă 
simplitate, că Solon se dusese în Egipt „atît pentru a face negot, cît si 
pentru a vedea ţara” (Constituția atenienilor, 11, 1). Vorbind despre 
problema cîstigurilor dezinteresate, Seneca indică unele servicii foarte 
utile pentru semeni, care totuşi pierd din gratia pentru că sînt remune- 
rate : medicul le este de folos bolnavilor, traficantul de sclavi cui vrea să 
se pună în vînzare, iar negustorul cetăţii (De beneficiis [Despre beneficii], 
2, 13, 2). Mercator urbibus prodest, spune Seneca, dar — la fel ca în cazul 
celorlalte personaje amintite — aceasta nu îi situează pe cei ce profită de 
pe urma activităţii lor într-o postură de îndatorare morală, întrucît 
negustorul le este, într-adevăr, de folos celorlalţi, însă pentru a-și fi de 
folos siesi. Totuşi, lucrurile nu erau atît de simple. Faptul că reparcurgem 
țesătura complicată şi nuanțele subtile pe care legătura dintre utile si 
beneficium le reprezenta în funcţia negustorului ne introduce în miezul 
uneia dintre problemele fundamentale privind raportul dintre etică şi 
negot. 

Nu se poate nega rolul civic al negustorului, legat de problema esentialä 
a marii aprovizionări urbane. În documentaţia romană, conexiunea dintre 
marele negot, aprovizionare şi rolul civic apare cu referinţă la consacrarea 
sanctuarului lui Mercurius, la idele lui mai din anul 495 î.Cr.: 


Consulii — povestește Livius (22, 27, 5-7) — își disputau onoarea de a 
consacra sanctuarul lui Mercur. Senatul a lăsat chestiunea în seama poporu- 
lui: cine dintre cei doi primea, prin hotărîrea poporului, sarcina acestei 
dedicatio avea să fie pus în fruntea „annonei”, avea să întemeieze un collegium 
de negustori și să îndeplinească riturile cu funcțiunile unui pontif. 


Eventualele anacronisme şi incongruente din relatarea liviană sînt cu 
atît mai preţioase, în perspectiva unei istorii a mentalităților, întrucît 
evidenţiază asocierile prin intermediul cărora s-a constituit, în tradiția 
analistică, coerenţa povestirii: consacrarea acelui aedes Mercurii, zeul 
negustorilor, organizarea acestora într-un collegium, grija „annonei” sfir- 
şeau prin a alcătui un ansamblu de elemente armonice în ceea ce de 
regulă era considerat a fi raportul dintre funcţia negustorului şi cetate. 

Recunoașterea acestui rol civic revine în faimosul discurs ciceronian 
despre meseriile oneste si cele sordide: 


Dacă negotul e mic, e vrednic de dispreţ. Dacă însă e mare și abundent, 
importînd multe lucruri de pretutindeni, aprovizionînd fără vreo înșelăciune 
pe multă lume, nu trebuie să fie atît de disprețuit. Iar cînd, sätul de cîştig 
sau, mai simplu, satisfăcut, cum se întîmplă adesea, se mută din largul 
mării în port, iar din port pe proprietăţile agricole, pe bună dreptate poate 
fi lăudat (Despre îndatoriri, 1, 151). 


2. Ibidem. 

Este inutil să reluăm, pornind de la acest loc celebru al literaturii 
antice, vechea problemă a implicării păturii senatoriale în traficul 
comercial. Astăzi, nimeni nu se mai îndoiește (sau n-ar trebui să se mai 
îndoiască) de faptul că această implicare exista şi era foarte extinsă, 
graţie unei pluralitäti de soluţii care garantau aparenta lipsă de legătură 
dintre membrii elitei şi mărfuri. Problema va rămîne pentru multă vreme 
în morala păturilor înalte: ,Negotul nu-l înjoseste pe un cavaler — va 
spune şi un personaj al lui Goldoni —, dar, din motive tinînd de prejude- 
cätile oamenilor, am găsit de cuviinţă să mă ocup de el în taină”. Atunci 
cînd „teoretizau” pe această temă, romanii insistau asupra unei distincţii 
simple şi rigide: ceea ce se practică nu este comerț dacă se vinde numai 
ceea ce se produce. Această distincţie, recurentă în izvoarele romane, a 
fost expusă de Platon (Sofistul, 223 d), care, în cadrul reprezentat de 
agorastike, a făcut distincţia dintre autopolike („vînzarea produselor 
proprii”) şi metabletike („vînzarea produselor altora”). Cu alte cuvinte, 
important era să nu se „facă negot cu negustorii”, cum au precizat, printre 
alţii, Cicero, Filostrat si Sfîntul Ambrozie. Coerent, Cicero afirmă că 
singurul lucru care face ca negotul să fie vrednic de laudă este conver- 
siunea acestuia în proprietate funciară, altfel spus disoluția sa. Însă 
discursul lui Cicero arată şi că inserarea sau, mai bine zis, abordarea 
marelui comerţ în sistemul valorilor sociale nu se petrecea numai graţie 
anulării sale, adică graţie transformării „capitalului comercial” în proprie- 
tate funciară. Această conversiune frecventă („cum se întîmplă adesea”) — 
una peste alta, un fenomen scontat şi inevitabil — pe care Cicero o exem- 
plifică în trecerea mare — port — pămînt înnobilează mai mult decât orice 
alt lucru munca negustorului, după cum subliniază diferenţa dintre expre- 
sia „nu trebuie să fie atît de dispretuitä” (non est admodum vituperanda), 
cu referire la marele comerţ considerat în sine, si „poate fi pe bună 
dreptate lăudată” (videtur iure optimo posse laudari) cu referire la negus- 
toria transformată în agricultură. Însă gîndirea autorului s-a constituit 
pe temeiul unei imposibile condamnări absolute a marelui comerţ, tocmai 
ținînd seama de funcţia civică a acestuia („importă lucruri de pretutindeni”). 


Probabil că cititorul acestei cărți s-a obişnuit deja cu ideea că a vorbi 
despre figurile sociale ale Romei (şi ale oricărei alte societăţi de tip 
tradițional) înseamnă mai ales a vorbi despre modul în care aceste figuri 
erau văzute de păturile ce au produs izvoarele pe care noi le utilizăm. 
Desigur, simplul fapt de a folosi cîteva categorii precise ale istoriei sociale 
pentru analiza acestor izvoare constituie un bun antidot pentru recep- 
tarea pasivă a unor stereotipuri deja schitate în vechime. În același timp, 
reprezintă o invitaţie la recuperarea complexităţii situațiilor sociale şi 
mentale. Dar „lumea romană” a fost, de asemenea, o „civilizaţie epigra- 
fică”, iar graţie inscriptiilor (mai cu seamă celor funerare, din care vom 
examina doar cîteva exemple, dintre cele mai semnificative) putem recu- 
pera unele elemente de autoreprezentare, putem trasa contururile valo- 
rilor în care negustorii se recunoşteau sau spuneau că se recunosc, putem 
surprinde licăririle unei „morale negustoresti” romane. 

Trei sînt nivelurile de autoreprezentare: a) elemente de apreciere a 
unor aspecte ale funcției comerciale exprimate de cultura dominantă şi 
receptate de negustori ; b) răsturnarea criticilor aduse comportamentelor 
negustoreşti de către cultura dominantă; c) valori specifice ale păturilor 
implicate, la diferite niveluri, în activitățile comerciale. 


Tema curajului negustorului maritim se preta la unele valorificări 
strălucitoare din partea protagoniştilor înşişi. In formulările cele mai 
simple, negutätorul sau căpitanul de corabie (cele două roluri se suprapun 
adesea) se mulțumea să sublinieze frecvenţa călătoriilor, semn al unei 
îndrăzneli mereu împrospătate: „Am săvîrşit de multe ori călătorii, stră- 
bătînd valurile si mările” (CIL 9, 3337). În alte texte găsim formulări 
mult mai elaborate, de o savoare de-a dreptul poetică: de pildă, nu ne 
va fi greu să identificăm, în splendidul epitaf al unui negustor din Brindisi 
(CIL 9, 60), asocierea a două subiecte — curajul si cunoașterea multor 
tărîmuri — a căror prezenţă am analizat-o deja în unele izvoare literare 
(mai ales Columella și Plutarh). De bună seamă, vom observa nuanţe si 
accente diferite, însă primejdia (reprezentată de elemente, dar şi de 
ratarea cîştigului) face parte dintr-un ,model” care așază în prim-plan 
cunoaşterea multor ţări şi îndrăzneala celui care, chiar temîndu-se, a 
acceptat în mai multe rînduri provocarea: 


Pe corăbii cu pînze rapide am străbătut adesea marea cea mare, 

am atins multe tărîmuri: acesta e capătul 

pe care odinioară, cînd m-am născut, Parcele mi l-au cîntat. ` 

Aici am scăpat de suferințe şi de toate strădaniile. 

Acum nu mă mai tem nici de stele, nici de norii furtunii, nici de marea 
sălbatică 

şi nu mă tem nici ca nu cumva cheltuielile să-mi fie mai mari decît 
cîştigurile. 


Cutezantä si experienţă ; pe lîngă aceste virtuți, cîştigul putea apărea 
chiar mai curînd un mijloc decît un scop, ori cel puţin se dilua într-un 
cadru mai complex. 

Curajul si prestigiul unui negustor maritim, al unui căpitan de corabie, 
se măsurau după numărul de călătorii realizate. De 72 de ori înfruntase 
mările „din Malea în Italia” negustorul Flavius Zeuxis, amintit la Hierapolis, 
în Frigia (Syll. 1229). „A brăzdat de multe ori marea si a fost de folos 
patriei”: astfel le recomandă împăratul Hadrianus efesenilor doi trans- 
portori maritimi (Syll. 838 = Die Inschriften von Ephesos, 5, 1487 şi 1488) 
pentru a li se acorda un loc în consiliul citadin se lega de aceeaşi temă. 
Cele două personaje aveau şi alte merite (nu în ultimul rînd, acela de a 
fi transportat înalți demnitari, ba, de două ori, chiar pe principe), însă 
este semnificativ faptul că Hadrianus își începe prezentarea amintind 
cele două merite principale ale lor: curajul, direct proporţional cu 
„multele ori” în care înfruntaseră marea, şi folosul civic, strîns legat de 
curaj. Probabil că o astfel de intervenţie se înscrie într-o fază de tranziţie 
din istoria comerţului şi a evaluărilor sociale ale acestuia (H.W. Pleket); 
de fapt, consiliul din Efes nu pare pregătit să primească în rîndurile sale 
niște naukleroi de profesie. Insă împăratul consideră că această promovare 

este cu putinţă, drept care o susține. Este posibil ca în alte cetăți acest 
gen de cooptări să se fi petrecut deja, iar în altele să se fi înregistrat mult 
mai tîrziu, însă locul central al Efesului în sistemul de trafic al Mediteranei, 
ca şi nivelul părţilor implicate fac ca ipoteza că documentele exprimă 
tocmai o fază de tranziţie din evoluţia valorilor legate de poziția socială 
a transportorilor maritimi să fie probabilă. 

Cu siguranţă, transportorii maritimi şi marii negustori s-au aflat în 
avangarda acestui tip de ascensiune în rangurile consiliilor citadine. 
Foarte curînd însă fenomenul i-a implicat şi pe micii comercianți; în 
epoca severiană, juristul Callistratos a afirmat că vînzătorii de mărfuri 
de uz comun (utensilia) nu trebuiau dispretuiti ca nişte „persoane josnice 
şi infame”, ei putînd, prin urmare, aspira la un loc în consiliile citadine 
(Digeste, 50, 2, 12). Dintr-un atare document nu vom deduce consideraţii 
negative în legătură cu posibilităţile reale de acces în curiile locale ale 
micilor comercianţi: de fapt, opinia favorabilă a juristului rezulta din 
constatarea dificultății de a garanta, în situaţia în care obligaţiile finan- 
ciare ale membrilor curiilor erau tot mai mari, funcţionarea instituţiilor 
de autoguvernare locală. Promovarea socială a acestor categorii era deci 
scrisă în istoria urbanismului roman. 

De bună seamă, polaritatea dintre comerțul cu amănuntul si marile 
aprovizionări urbane nu se oglindeşte numai în reflectiile culturale elabo- 
rate pe tema hrematisticii şi a „datoriilor”. Ea apare ca un fenomen 
important în chiar atitudinile categoriilor implicate. Nimic nu ilustrează 
mai bine această conştientizare decît dedicatia făcută de boari, care în 
anul 204 d.Cr. au închinat în Forum Boarium (alături de argentarii) un 
arc lui Septimius Severus, Caracalla şi Iulia Domna. În prima redactare, 
textul epigrafic (CIL 6, 1035 = ILS 426) conţinea indicatia argentarii et 
boari huius loci, „bancherii şi vînzătorii de carne de vită din acest loc”, 
însă această indicație a fost modificată după ceva vreme (în orice caz, nu 
după domnia lui Caracalla) în felul următor: argentarii et boari huius 
loci qui invehent, „bancherii şi vînzătorii de carne de vită din acest loc, 
care vor importa”. Probabil că precizarea qui invehent („care vor importa”) 
era indispensabilă: califica grupul de boari ca „importatori”, şi nu ca 
nişte simpli boari. O nuanţă cît se poate de semnificativă, mai ales dacă 
era încadrată într-unul dintre cele mai prestigioase locuri civice ; de fapt, 
ea le atribuia acelor boari, în calitatea lor de importatori, acel rol civic 
pe care vînzătorii locali obişnuiţi (cu amănuntul sau cu ridicata nu 
contează) nu aveau să-l capete niciodată în opinia comună. În legătură 
cu topografia artizanatului şi comerțului la Roma, s-a vorbit recent de o 
marginalizare treptată a micilor activităţi lucrative din zonele centrale si 
mai cunoscute din cetate, precum si de dispersarea şi reconstituirea lor 
în contexte diferite (J.-P. Morel). Această marginalizare este paralelă, 
mai ales în secolul al III-lea d.Cr., cu extinderea a ceea ce am putea numi 
„spaţiile comerţului civic”, ale activităţilor negustoresti (înlesnite sau nu) 
înzestrate cu o trăsătură civică propriu-zisă (în sensul antic): lumea 
marii aprovizionări urbane, protejată de mărinimia imperială, sub- 
minează lumea sordidă reprezentată de tenue mercatura. Sensul viitorului 
invehent trebuie căutat în această direcţie. Adaosul, atît de semnificativ 

încît a fost considerat indispensabil, ne poartă către o nouă ordonare de 
ansamblu în Forum Boarium, o reorganizare formalizată pornind de la 
care acel context urbanistic avea să fie nu al unor boari pur si simplu, 
ci al unor boari care, în noul sistem al aprovizionărilor, „vor importa”. 
Dacă acest fapt e adevărat, atunci invehent, la viitor, subliniază noutatea, 
colorîndu-se în acelaşi timp cu o ulterioară conotaţie ideologică: „vor 
continua să importe”, să asigure aprovizionarea pentru plebea romană. 
Provizii care, prin locul în care sînt depozitate si probabil si pentru 
preţul lor scăzut, conferă un pronunțat caracter civic rolului jucat de 
boari qui invehent, faţă de alţi boari care-şi vînd marfa în oraş, fără a 
fi implicaţi în import. 

Recuperarea unei dimensiuni civice a activităţii comerciale nu era 
dificilă în cazul marilor importatori de alimente, al celor care le furnizau 
cetăţenilor grîul, carnea, uleiul si vinul de care aveau nevoie. O corabie 
la orizont, toate pînzele sus si o cală plină de mărfuri constituiau întot- 
deauna o privelişte linistitoare, cel putin cîtă vreme nu începea jocul 
tîrguielilor şi nu se ivea bănuiala unor cîstiguri incontrolabile. 

Totuşi, s-a înregistrat un avînt al acestui soi de acreditare civică, al 
cărei ecou îl surprindem în textele epigrafice, unde negustorii „vorbesc” 
despre sine (este vorba de nişte „autoreprezentări” : de fapt, în acest caz 
trebuie să presupunem neapărat ori o implicare a personajului, care şi-ar 
fi putut pregăti epitaful înaintea morții, ori o implicare, cel putin, a 
mediului său familial). Astfel, într-o inscripţie din Magliano (CIL 9, 4796), 
negustorul L. Nerusius Mithres declară că fusese „cunoscut în urbea 
sacră ca vînzător de piele de capră” (notus in urbe sacra vendenda pelle 
caprina) şi că pusese în vînzare „mărfuri potrivit cu nevoile poporului” 
(exhibui merces popularibus usibus aptas). În termeni asemănători, 
comerciantul de vin Herennuleius Cestus notează în curriculum, cu evi- 
dentă mîndrie , faptul că făcuse negot „cu mărfuri de tot soiul de peste 
mări” (mercator omnis generis mercium transmarinis : CIL 9, 4680), unde 
„de peste mări” apare ca o conotaţie indispensabilă pentru prestigiul 
personajului pomenit. 


Prin urmare, primul nivel al autoreprezentării constă într-o hotărîtă 
asumare de către negustori a două elemente (curajul si rolul civic) care, 
inclusiv în formulările extreme ale culturii dominante, reprezintă o ate- 
nuare nu tocmai neglijabilă a condamnării tradiţionale a negotului. 
Al doilea nivel constă în răsturnarea celor mai radicale şi mai răspîndite 
critici. Cine se scuză..., iar negustorul îşi alcătuiește un autoportret pe 
dos, care descoperă virtuţi acolo unde interlocutorii săi suspectează păcate. 

Epitaful mai sus amintit al lui L. Nerusius Mithres aminteşte că 
defunctul plătise întotdeauna ceea ce datorase fiscului, că fusese onest 
în toate tranzacțiile (in cunctis simplex contractibus), impartial în limitele 
posibilului (omnibus aequus ut potui), întotdeauna gata să sară în ajutorul 
celor nevoiaşi (subveni saepe petenti). 

Într-un epitaf din ultimii ani ai Republicii, vînzătorul de giuvaiere din 
Via sacra (margaritarius de sacra via) Caius Ateilius Euhodus este pomenit, 
printre altele, ca homo bonus, misericors şi amans pauperis (ILLRP 797). 
»lubitor al celui sărac”: această formulă a stîrnit curiozitäti şi reflecţii. 

În această atestare epigrafică (şi în altele care par să ateste o sensibilitate 
similară) s-a văzut manifestarea unei „morale populare păgîne”, asemă- 
nătoare, din punct de vedere sociologic, cu morala iudaică si, mai în 
general, cu cea a populațiilor orientale (H. Bolkestein). Alţii însă au 
insistat, bazîndu-se mai ales pe temeiuri onomastice, asupra unei influ- 
ente directe provenite din zonele orientale ale stăpînirilor romane (M.R.P. 
McGuire). Atât teza pe care am putea-o numi „sociologică”, cît şi aceea pe 
care am putea-o califica drept „istorică” prezintă neajunsul de a raporta 
istoria eticilor antice la problema circulaţiei unui topos. Mai ales în cazul 
unor concepte aşa zicînd „elementare”, acelaşi topos poate apărea, în mod 
independent, în situaţii istorice şi geografice diferite. Desigur, aceşti 
topoi pot călători si pot fi transplantati. Insă ceea ce contează nu este 
simpla identificare a unei formule, cît valoarea pe care-o capătă ea în 
diferite contexte. Efectuată în aceşti termeni, analiza epitafului lui 
Ateilius Euhodus deschide o altă perspectivă. Intr-o activitate precum 
aceea desfășurată de personajul pomenit, era cît se poate de oportun — 
tocmai în armonie cu morala claselor înalte — să fie îndepărtate umbrele 
şi suspiciunile : nu întîmplător celebrarea lui margaritarius amans pauperis 
este învăluită într-un lexic evocînd virtuţi de bonitas şi misericordia, 
inserate cu drepturi depline în repertoriul aristocraticii humanitas. 
Cît despre deosebita consideraţie față de pauperes, va fi suficient să 
amintim că şi aceasta — chiar dacă se referea la raportul dintre indivizi 
apartinînd aceleiaşi pături sociale — era considerată o parte integrantă 
a moralei omului cu adevărat liberalis. Într-un text atît de impregnat de 
valori elaborate în oglinda eticii nobiliare, nimeni nu poate exclude 
posibilitatea ca acesta să fi fost sensul lui amans pauperis, dar, chiar 
dacă n-ar fi aşa, expresia s-ar dovedi pe deplin inserată în trama unui 
lexic ce tindea să oculteze caracterul sordid al micilor activităţi comerciale 
prin accentuarea sensibilităţii sociale a defunctului. 

În mod asemănător, Praecilius din Cyrta, argentarius, era pomenit 
pentru că fusese misertus cu toată lumea : si în epitaful său (CIL 8, 7156= 
ILAlg 2, 820) se va observa strînsa conexiune dintre meseria exercitată, 
declaraţia de onestitate care i se potrivea atît de bine unui mînuitor de 
bani, ca atare suspectat fatalmente (Fydes in me mira fuit semper et 
veritas omnis) şi, în sfîrşit, atitudinea socială (Omnis communis ego: qui 
non misertus ubique ?). 

Însă adunarea unor virtuţi nobiliare de către negustori atinge niveluri 
extreme, în mare măsură nebănuite. Un text extraordinar, datînd epi- 
grafic din ultimii ani ai Republicii sau din primii ani ai Imperiului, 
descoperit în împrejurimile Romei, pe Via Portuense (S. Priuli se îngri- 
jeşte de publicarea sa), îl pomeneşte pe negustorul de carne de vită 
(bublarius) M. Valerius Celer. In elogiul acestuia găsim motivele recurente 
legate de fides şi amicitia. Găsim însă, de asemenea, declarată — si acesta 
este lucrul care surprinde cel mai mult într-un astfel de text — respingerea 
unei atitudini, pe care astăzi am numi-o „consumistă”, faţă de valorile 
achiziţionării şi economisirii : plura maluit emereri quam consumere. Din 
partea unui negustor ne-am aştepta, potrivit canoanelor celor mai 
consolidate reprobări, la un raport dinamic cu banii, la monede curgînd 

cu repeziciune, generînd lux şi bunăstare şi regenerîndu-se în noi mărfuri 
şi în noi monede. Nimic din toate acestea: Valerius Celer a ales calea 
acumulării precaute şi sistematice. Prefera să tezaurizeze mai curînd 
decît să cheltuiască. Cum să nu ne gîndim la bătrînul Cato şi la portretul 
pe care îl realizează lui pater familias (Despre agricultură, 2, 7), căruia i 
se cerea să încline către cumpărare (emax), si nu către vînzare (vendax)? 


Cel de-al treilea nivel al autoreprezentărilor cade sub semnul lui 
lucrum, fiind şi cel mai îndepărtat de viziunile păturilor înalte. 

Pentru a desemna câștigul, grecii foloseau un cuvînt, kerdos, care 
ocupă un loc central în lexicul legat de raţiunea vicleană, metis. Dar 
kerdos e şi lovitura şireată, stratagema neaşteptată care-l situează pe un 
individ într-o poziţie avantajoasă, iar kerdo este numele vulpii, cel mai 
şiret dintre animale. Negustorul, care urmăreşte cîştigul prin intermediul 
şireteniei, este un om al acestei metis. Cuvîntul revine în lexicul satirei 
romane, pentru a califica meseria sordidă a mestesugarului si a negus- 
torului cu amănuntul (din acest punct de vedere, cele două categorii erau 
văzute împreună, prejudecată ce avea să rămînă multă vreme înrădă- 
cinată în mentalitatea occidentală: chiar marele Michelangelo va consi- 
dera oportun să precizeze că nu tinuse niciodată prăvălie: „Întotdeauna 
m-am păzit bine de asta, pentru onoarea familiei si a fraților mei !”). 
La Martialis (3, 99; cf. 3, 59), cerdo e atributul cizmarului ignobil si 
ambițios, care a oferit lupte de gladiatori oraşului său: 


Cizmare (cerdo), nu te mînia; 
meseria, si nu viata ta 

e tinta mea. 

Ingäduie-mi cîteva glume nevinovate. 
Nu pot si eu glumi, 

dacă tie ti se îngăduie să jecmänesti ? 


Dar cerdo e si un termen colectiv indicînd plebea în ansamblul ei, 
poporul mărunt ca totalitate de indivizi sordizi care, ca să trăiască, recurg 
la expediente şi, ca atare, la cîştigul viclean (kerdos), la înşelăciune. 
Conexiunea a fost deja subliniată de către adnotatori: pe marginea unui 
vers din Persius (respue quod non es, tollat sua munera cerdo, ,revino-ti, 
să-și ia îndărăt darurile sale vulgul”), adnotarea precizează, într-adevăr: 
„Prin cerdo se înțelege masa plebeilor. Poporul este astfel numit apo tou 
kerdous, adică de la cîştig” (cf., de pildă, Martialis, 3, 59; 3, 99, 1; 
Iuvenalis, 4, 153; 8, 182). Am fi tentaţi să vedem în astfel de reprezentări 
simple divagatii erudite, opțiuni ale unor autori cultivați, care cunosc 
greaca şi o folosesc pentru a crea efect. Dar această interpretare ar fi 
înşelătoare sau, cel putin, parţială. O foarte scurtă, dar prețioasă măr- 
turie pompeiană deschide o perspectivă mai amplă: Cerdo cerdonibus 
salutem (CIL 4, 6869), pe care o interpretez ca fiind un joc autoironic şi 
ironic în acelaşi timp. Un personaj pe nume Cerdo (numele era răspîndit 
în păturile populare) a glumit pe seama lui însuși si a artizanilor-vînză- 
tori din partea locului folosind, printr-un joc de cuvinte facil, acelaşi 
epitet infamant pe care l-am întîlnit la Persius, Martialis şi luvenalis. 

Traseele mentalitätii romane, si în special ale acestui gen de topoi privitoare 
la muncă în sistemul valorilor sociale, sînt deci mult mai complicate decît 
înclinăm îndeobşte să considerăm. 

Însă motivul kerdos /lucrum ne duce şi pe nivelul unei morale care nu 
se nutrește din reflexe — pozitive sau negative —, ci din conştiinţa auto- 
nomă a unui scop ce trebuie atins şi care exprimă bucuria născută din 
cîştig, plăcerea profitului, satisfacția unui rezultat rîvnit. Ovidius poves- 
teşte (Fastele, 5, 674-88) că, la idele lui mai, zi consacrată zeului lor, 
negustorii (mercatores) se deplasau la Aqua Mercurii, lîngă Porta Capena, 
pentru a îndeplini rituri de purificare. Poetul îl zugrăvește pe negustor 
presărîndu-și părul cu o ramură de laur udată în izvor si rugîndu-se 
zeului cu vocea lui obișnuită să înșele (solita fallere voce): 


Spală falsele jurăminte din trecut, spune, 

spală cuvintele perfide de ieri. 

Dacă te-am chemat ca martor, dacă am invocat mincinos 

marea divinitate a lui Jupiter, care nu trebuie să mă asculte, 
dacă am înșelat cu bună știință vreun alt zeu sau zeiţă, 

fă ca vînturile ușoare să împrăștie cuvintele mele necinstite 

şi să moară înainte de a se naşte jurămintele mele false de mîine. 
Iar de voi rosti altele, să nu le pese zeilor. 

Însă dă-mi câștigurile, dă-mi bucuria născută din cîştig 

şi fă ca vorbele ce le-am spus cumpărătorului să-mi fie de folos. 


Această scenă păstrează, într-un context actualizat si regîndit, urmele 
unui ritual străvechi. Într-o societate arhaică, relaţiile comerciale aveau 
implicaţii colective : conștient ori inconştient, negustorul putea leza acea 
Fides, provocînd o ruptură traumatică între zei şi cetate: „Respectarea 
anumitor rituri, specifice pentru Mercuriales, precum ius fetiale, era o 
specialitate a asa-numitilor Fetiales în relaţia cu exteriorul, putea feri de 
consecinţele negative ale unei violări de Fides survenite în acest sector 
de activitate” (B. Combet-Farnoux). În ritualul originar, scopul principal 
nu era de a-l purifica pe negustor (aspect asupra căruia insistă Ovidius), 
ci de a neutraliza mărfurile, eliminînd acea îndatorare prin intermediul 
lucrurilor tipică pentru schimbul/dăruire arhaic. Același Ovidius dez- 
văluie un amănunt semnificativ : negustorul stropeste cu laurul muiat în 
izvorul sacru toate obiectele ce urmează să aibă noi proprietari. 

O dată cu dezvoltarea economiei comerciale și cu noile dimensiuni ale 
schimbului, ,semnificatia” acestui rit a ajuns să se piardă şi să se modifice. 
Versurile lui Ovidius constituie semnul unei transformări petrecute. 
Poetul reia temele cele mai consolidate ale condamnării negustorului, 
formulînd un inventar aproape complet al acestora : obisnuinta spontană 
pentru fallere, disponibilitatea pentru sperjur si folosirea unor verba care 
sînt fatalmente perfida şi improba, paguba care-l pîndeşte pe cumpărător, 
o conştiinţă lipsită de remuşcări, o repetitivitate instinctivă a gesturilor. 
Dar, dacă poetul are o viziune unilaterală, nu există nici o îndoială că 
şi negustorii care practicau acest rit de purificare aveau sentimente mai 
apropiate de cele închipuite de Ovidius, decît de cele ale strămoșilor lor 
din epoca arhaică. Intuim cîte ceva din sensibilitatea lor dacă citim, de 

exemplu, dedicatia la un ex-voto pentru Mercurius, unde zeul este amintit 
ca lucrorum potens et conservator (CIL 5, 6596): ca să merite recunoştinţa 
credincioşilor săi, acest Mercurius care putea înlesni si păstra cîstigurile 
probabil că-şi îndeplinise funcția cum nu se poate mai bine. Plautus a 
interpretat bine raportul privilegiat întreţinut de publicul său cu această 
zeitate, pe care o vedem intrînd în scenă la începutul lui Amphitryo: 


Voi, în negotul vostru, în cumpărările si vînzările voastre, vreţi să aveţi 
protecţia mea. Doriţi să vă fac să cîstigati si să vă fiu prielnic în orice 
împrejurare. Doriţi ca afacerile și socotelile să vă iasă întotdeauna bine, și 
în exterior, si în interior, si să vă crească mereu profiturile pînă sus de tot, 
atît în afacerile pe care le-aţi pornit, cît si în cele în care vă pregătiţi să 
intraţi. Mai vreţi să fac să vă ajungă veşti bune atît vouă, cît si celor dragi 
vouă, să aduc și să povestesc cele mai frumoase noutăţi în orașul vostru. 
Stiti că ceilalți zei mi-au îngăduit și mi-au conferit mie cîrmuirea veștilor 
si a cîstigurilor. 


Un cîstig träit cu bucurie si färä sentimente de vinovätie, asupra 
cäruia unele documente proiecteazä cîteva lumini scurte, dar intense. 
Casa lui P. Verdius Siricus de la Pompei (VII, 1, 25. 47 Eschebach) își 
întîmpină vizitatorii cu o scriere în mozaic alb în vestibulul de la intrare: 
salve lucru, „salut, o, cîştig!” (CIL 10, 874). Tot la Pompei, un graffito 
poartă expresia lucrum gaudium (CIL 10, 875), în care înclin să văd un 
soi de slogan, o invocatie stereotipă de bune auspicii răspîndită în rîndul 
indivizilor implicaţi în activităţile hrematistice. Într-adevăr, o regăsim 
şi în textele literare, de la Ovidius (facto gaudia lucro, în pasajul pe care 
tocmai l-am amintit) la Zenon din Verona (lucro gaudes: 1, 41, 3). 

Există însă un soi de aporie fatală în mentalitatea legată de lucrum 
gaudium: marile cîştiguri, acelea care aduc multă bucurie, îl îndepăr- 
tează pe negustor de propriile sale origini. Îl apropie de păturile din 
puterea tradițională, obligîndu-l la o pudoare dureroasă. 

Dacă cineva ar voi să înalțe laude unui împărat roman care a trăit 
după secolul al II-lea al erei creştine, ar fi aproape obligatoriu să-l 
compare cu marele Traianus, care a trăit la începutul veacului respectiv. 
Marcus Cornelius Fronto, curtean şi confident al împăratului Marcus 
Aurelius, a scris în anul 165 d.Cr. o Introducere în istorie, dedicată 
faptelor de arme din luptele cu parții ale fratelui împăratului, Lucius 
Verus, unde, inevitabil, Traianus era invocat pentru a arăta cum trebuiau 
cucerite favorurile poporului. Dar spusele lui Fronto sînt îndeajuns de 
revelatoare pentru modul în care aristocrația romană percepea clasele 
inferioare : „Increzîndu-se în cele mai înalte principii ale înţelepciunii 
politice, împăratul nu-i neglija niciodată pe actori şi pe ceilalți protago- 
nisti din circ sau din amfiteatru. El ştia prea bine că romanii sînt cuceriti 
de două lucruri mai presus de toate: împărțirea grîului şi spectacolele 
publice. Cîrmuirea unui împărat este pretuitä după măsura distractiilor, 
nu mai putin decît a lucrurilor serioase. Neglijarea afacerilor importante 
poate pricinui o pagubă mai mare, însă neglijarea distractiilor provoacă 
mai multă nemulțumire. Împărţirea darurilor îi mulţumeşte numai pe 
plebeii înscrişi pe listele frumentare, şi numai unul cîte unul, cînd le este 
strigat numele. Însă spectacolele îi mulţumesc pe toţi” (17). 

Acest pasaj e plin de prejudecățile tipice ale romanului bogat faţă de 
cel sărac, şi mai ales față de smintita lui devoțiune pentru pîine si circ, 
căreia poetul Iuvenalis i-a schiţat o caricatură nemuritoare într-una 
dintre satirele sale cele mai usturătoare (10, 79-81). Dar el conţine şi o 
aluzie la un fapt mai rar menţionat şi anume că un întreg segment al 
săracilor de la Roma, care frecventa spectacolele, nu a primit niciodată 
grîu sau bani din dările publice. Dacă ţinem cont şi de faptul că nici 
măcar cel mai mare spectacol, jocurile din Circus Maximus, nu putea fi 
urmărit de mai mult de 250.000 de spectatori (Colosseumul putea primi 
numai 50.000), începem să înţelegem că, din întreaga populaţie citadină 
(între un milion şi un milion și jumătate de persoane), o parte consi- 
derabilă a săracilor „autentici” nu asista la nici una dintre linguşirile 
spectaculare care, se pretinde, corupeau plebea romană. De bună seamă, 
şi bogatii se înghesuiau la spectacole, iar uneori nu se dădeau în lături 
de la a sta la coadă pentru bunele „annonarii” fără să se simtă degradaţi. 
În ceea ce-l priveşte, Plinius cel Tînăr aprecia luptele de gladiatori 
întrucît îi obișnuiau pe spectatori cu moartea şi suferința. 

De-a lungul istoriei, bogatii şi-au creat, pentru propriul lor folos, o 
imagine stereotipată a sărăciei. „Una dintre trăsăturile inegalitätii, 
afirmă o anchetă recentă pe această temă, este că numeroase persoane 
care au mai mult de cîştigat pe seama ei nu sînt conştiente de acest fapt 

sau nu vor să se gîndească la asta.” Această indiferență derivă din 
convingerea înrădăcinată si instinctivă că săracii sînt o parte — chiar 
subumană — a ordinii naturale si stabilite a lumii (un fel de structură). 
În acelaşi timp, se consideră, în mod paradoxal, că săracii trebuie blamati 
chiar pentru condiţia lor (o conjunctură). Existenţa săracului într-o epocă 
de relativă bunăstare îi dădea filosofului John Locke (secolul al XVII-lea) 
convingerea că sărăcia nu provenea din ,putinätatea produselor alimen- 
tare” şi nici din „lipsa de ocupaţie”, ci dintr-o „relaxare a disciplinei” şi 
din „coruperea obiceiurilor”. 

Aşadar, crima, tarele mentale si fizice, ignoranta congenitală si fami- 
liile prea numeroase se încadrau în aspectele structurale si naturale ale 
sărăciei, peste care, în mintea bogatilor, se suprapunea corolarul inevitabil 
şi convenabil că, la urma urmei, săracii erau mulțumiți de soarta lor. 
Oricum, sărăcia conjuncturală a descurajat întotdeauna caritatea şi acti- 
vitätile de ajutorare, în virtutea prejudecätii potrivit căreia pe această 
cale apar acei pierde-vară, paraziți şi escroci care sfirsesc prin a provoca 
dezordini sociale şi politice. In comunităţile rurale din Europa preindus- 
trială, în ciuda recoltelor proaste si a foametei, se încetăţenise opinia că 
operele de întrajutorare îi îndemnau pe ţărani să dea năvală în centrele 
urbane. Oraşe precum Bergamo în secolul al XVI-lea sau Lyon în cel 
de-al XVII-lea îi excludeau de pe listele de caritate pe vagabonzi, emi- 
granti si străini. 

Nu conteazä dacä aceste stereotipuri corespund unor adeväruri, ci 
faptul că ele permiteau celor bogaţi să-şi savureze propria bunăstare. 

Prin urmare, nu ne surprinde că grecii şi romanii își reprezentau 
într-o manieră aproape identică tipologia structurală si conjuncturală a 
sărăciei. Aceste prejudecăţi, scrise de bogaţi pentru bogaţi, sînt cele mai 
răspînuite în izvoarele de care dispunem. Aristotel imaginează o societate 
ideală, în care săracii „să fie atît de asupriti încît să nu mai poată comanda, 
ci doar să se supună... un stat de sclavi şi de stăpîni” (Politica, 1266 b). 
Din moment ce munca şi proprietatea se excludeau reciproc, Platon îi 
descria atît pe sclavi, cît şi pe muncitorii săraci ca pe nişte fiinţe care 
nu erau stăpîne pe ele înseși si nici pe naturalele lor instincte animale 
(Republica, 590 c; cf. Scrisori, 7, 351 a). Potrivit lui Plotin, singura 
funcţie a lucrătorilor manuali era să producă obiectele necesare oamenilor 
virtuoşi. „Munca salariată — afirma Cicero — este sordidă şi nedemnă de 
un om onest” (Despre îndatoriri, 1, 150). În mestesugurile lucrătorilor nu 
exista nici frumuseţe, nici demnitate (Seneca, Scrisori, 88, 21). Prin 
urmare, era normal ca păturile de lucrători să fie sărace şi supuse tuturor 
viciilor. Frauda şi minciuna erau, în mod inevitabil, tipice pentru cei ce 
se dedau unei munci dezonorante (Cicero, Tusculane, 1, 1-25). „În sărăcie — 
spunea Seneca — e loc doar pentru un singur fel de virtute, aceea de a 
nu se lăsa încovoiaţi sau striviti de ea” (Despre viața fericită, 22). 

Totuşi, în pofida acestui mod înrădăcinat de a percepe sărăcia struc- 
turală şi în ciuda viziunii pesimiste asupra muncii, romanii nu s-au dat 
niciodată în lături de la a moraliza pe tema virtuţilor romantice ale 
muncilor grele — îndeobște ale muncilor cîmpului — si a vinovätiei săra- 
cului care nu era capabil de ele. „Munca toate învinse, scrie Vergilius, 

Stăruitoare şi-n dure-mboldind situaţii, nevoia” (Georgice, 1, 145). 
Iar Seneca afirmă că nu există virtute care să poată fi căpătată fără 
muncă (Despre viața fericită, 25, 5). Termenul latinesc iners, referitor la 
omul fără lucru, presupune lene, iar limbajul poeţilor si prozatorilor e 
bogat în asemenea epitete depreciative care se referă la sărăcia consi- 
derată „un rău murdar și josnic, înclinînd către crimă”. Auzim cum răsună 
dezaprobarea morală a sărăciei într-un graffito pompeian : „li urăsc pe 
săraci. Dacă cineva vrea ceva pe nimic, e nebun. Trebuie să plătească” 
(CIL 4, 9839 b). Un om sărac era automat considerat în tribunale un martor 
suspect, „întrucît sărăcia sa poate da de gîndit că urmăreşte vreun cîştig” 
(Digeste, 22, 5, 3). Aristotel ne furnizează şi un semnal al stereotipului 
modern al săracului, cu o sexualitate imprudentă si cu o familie nume- 
roasă, atunci cînd afirmă că „dacă prolificitätii nu i se pune nici o 
restricţie... sărăcia constituie rezultatul inevitabil” (Politica, 1265 b). 

Unul dintre izvoarele cele mai importante îl reprezintă Sallustius, 
istoricul şi omul politic din epoca Republicii tîrzii care a scris un mic 
tratat moral despre conspirația lui Catilina din anul 63 î.Cr. Opera sa 
ne dezvăluie o teamă si o ură patologică față de săraci, plină cum este 
de expresii precum „nebunia săracilor”, care „îi invidiază pe cei buni şi 
îi apreciază pe cei răi”, care „îi urăsc pe bătrîni” si „îşi urăsc propria lor 
condiţie”. El exprimă o manieră tipic romană de a concepe sărăcia con- 
juncturală, foarte asemănătoare cu cea a secolului al XVI-lea, combinînd 
un dezinteres total faţă de munca prost plătită cu groaza de neobräzarea 
şi amoralitatea criminală a plebei urbane: „Tineretul, care, la ţară, 
dusese o viață mizerabilă prin munca braţelor, ademenit de dările publice 
şi private, preferase trîndăvia trudnicelor strădanii... Nu trebuie să ne 
minunăm dar că oameni nevoiaşi, de o natură rea şi de ambiţii nemăr- 
ginite, aveau pentru stat aceeași consideraţie pe care o aveau pentru ei 
înşişi” (Conspirația lui Catilina, 37). 

În mod axiomatic, toate studiile moderne sînt de acord asupra faptului 
că sărăcia reprezintă o condiție mai ușor de descris decît de definit. Toate 
încercările de a o clasifica sînt arbitrare, relative şi întemeiate pe o scară 
de privatiuni schimbătoare. Filosoful utilitarist Jeremy Bentham (secolul 
al XIX-lea) definea sărăcia ca fiind „condiţia acelora care, cu scopul de 
a-şi asigura resursele de existenţă, sînt nevoiţi să recurgă la muncă”. 
Oricum, continuă el, sărăcia este „condiţia celor care, lipsiţi de proprie- 
tăţi..., sînt în acelaşi timp incapabili să muncească sau, dacă nu să 
muncească, să-și procure resursele de existenţă de care au nevoie”. Astăzi 
am putea respinge concepţia lui Bentham asupra muncii, inspirată după 
un elitarism social, chiar dacă am putea fi de acord cu descrierea sa 
economică a sărăciei. După cum am văzut, romanii ar fi acceptat cu 
ușurință această definiţie, adăugînd însă la termenul „incapabil” expresia 
„sau lipsit de voinţă”. 

Conceptul de nevoie si de necesitate este întemeiat pe această definiţie 
a sărăciei, şi chiar aici se complică problema. Abia în secolul XX am 
introdus concepte noi, precum cel de sărăcie relativă şi de minimum de 

subzistență, care s-au dovedit totuşi pe cît de discutabile, pe atît de 
arbitrare. Nu dispunem nici măcar de date ştiinţifice la care să putem 
recurge fără dubii în ceea ce priveşte compoziţia hranei minime necesare 
şi nevoile nutritionale ale individului, indicate într-un palier între 1.000 
şi 3.000 de calorii zilnic, însă depinzînd de tot soiul de variabile (muncă, 
climă, odihnă, activitate sexuală etc.). În realitate, afirmă un autorizat 
savant contemporan, „sărăcia e o judecată de valoare. Nu este ceva care 
să se poată verifica sau demonstra decît prin deductii sau prin indicii”. 
Vom putea ajunge vreodată să ne facem o idee despre identitatea si 
numărul săracilor la Roma? 

In primul rînd, trebuie să ţinem seama că sărăcia de masă era în 
societăţile antice, şi încă este, un fenomen cu precădere rural, rar docu- 
mentat. La oraș, un lucrător necalificat putea cîştiga circa trei sesterti 
pe zi. Un tabel epigrafic conținînd o listă de proprietari funciari, provenită 
de la Ligurii Baebiani, în zona Benevento, şi care îi excludea pe țăranii 
cei mai săraci, simplii salahori, înregistrează însă drept cel mai scăzut 
nivel de proprietate pe acela care aducea un venit de numai doi sesterti 
pe zi. Oricum, cercetarea noastră vizează doar sărăcia urbană, care e 
cunoscută mai bine, uneori mai extremă și în general mai dramatică, 
întrucît combină întreaga mizerie a vieţii de cetate cu spaimele politice 
şi sociale ale celor bogați. 

O metodă de a ne face o idee despre populaţia Romei constă în a o 
compara cu imaginea oferitä de alte oraşe, în epoci mai bine documentate. 
S-a calculat că, în Florenţa secolului al XIII-lea, 70% din familii aveau 
nevoi de consum superioare veniturilor, din motive structurale (de dimen- 
siune a familiei, copii, sex, vîrstă). Studiile aprofundate întreprinse între 
secolele al XV-lea şi al XVIII-lea asupra mai multor orașe ale Europei 
preindustriale, ca Norwich, Lyon, Toledo, arată că 4-8% dintre locuitori 
erau incapabili să-și cîştige existența (din cauza handicapurilor fizice, 
a vîrstei etc.); alți 20% zăceau într-o situaţie critică datorată fluctuatiei 
preţurilor şi nivelului scăzut al salariilor, în timp ce un procent de 30-40% 
era reprezentat de micii meşteşugari, micii funcţionari şi vînzători cu 
amănuntul, care, din cînd în cînd, din motive conjuncturale (familie, 
vîrstă, intervenţii legislative în domeniul comerțului, dizgrație personală), 
puteau cădea sub nivelul de subzistență. 

Desigur, în cazul Romei antice nu dispunem de statistici, avînd, prin 
urmare, numai o noțiune limitată şi vagă despre necesarul de subzistență. 
De exemplu, juristul Caius afirmă că, în opinia unora, termenul vivere 
se referea numai la mîncare, în timp ce alții vorbeau, de asemenea, de 
haine și de paie, din moment ce „fără aceste lucruri nu se poate trăi” 
(Digeste, 50, 16, 234, 2). Nu există nici o referire la locuinţă. Sallustius 
(Conspirația lui Catilina, 48) vorbeşte doar de hrană si veşminte ; Tacitus 
(Anale, 4, 30) se mulțumește să facă o vagă aluzie la „necesarul de viaţă”. 
Putem constata cît de arbitrare erau definițiile date sărăciei din mărturia 
lui Ioan Gură de Aur din Antiohia (secolul al IV-lea d.Cr.). El scrie că 
săracii care aveau nevoie de ajutor constituiau 10% din populaţie, dar că 
Biserica putea avea grijă de nu mai mult de o cincime din numărul 
săracilor, pe care o estima la circa 3.000 de persoane (PG 58, 630). 

Oricum, dacă examinăm distribuţia averii între bogaţi şi săraci în 
primul rînd din perspectiva categoriilor sociale şi juridice, problema ni 
se înfăţişează complicată prin prezenţa sclaviei. O estimare a numărului 
de sclavi care locuiau la oraş variază între o treime din populaţie (valoare 
probabil excesivă şi bazată pe o cifră atribuită cetăţii greceşti Pergam: 
Galenus, Anim. pass., 49) şi circa o zecime. Unii dintre acești sclavi, 
locuind în casele stăpînilor lor, se puteau considera destul de bine așezați 
şi hräniti faţă de standardul de viaţă al săracilor. În aceeași situaţie se 
aflau alţi sclavi, care lucrau ca mici artizani, independent de stăpînii lor 
sau de propriul peculium. Prin urmare, nu avem motive să considerăm 
că toţi sclavii erau la fel de „săraci”. Pe de altă parte, sclavii manifestau 
uneori — după cum vom vedea — o anumită solidaritate socială față de 
libertii săraci. 

Cea de-a doua categorie ce trebuie examinată este reprezentată de 
liberti, foşti sclavi cărora li se acordase libertatea. Mărturiile epigrafice 
funerare nu lasă dubii: principala categorie a plebei romane era identi- 
ficată socialmente cu libertii. Dar e un fapt de la sine înţeles, chiar dacă 
adesea uitat, că fiul unui libert, deși suporta dezavantajele derivate din 
prejudecățile sociale, era considerat un roman născut liber. Prin urmare, 
e cu atît mai demn de interes faptul că numărul libertilor pare să nu fi 
scăzut niciodată la Roma. Mărturiile epigrafice de care dispunem includ 
trei inscripţii ale libertilor pentru fiecare născut liber, însă în calcul nu 
intră indivizii prea săraci ca să-şi plătească un mormînt. Și în secolul 
al II-lea, cînd împăratul Traianus a oferit o subvenție de stat pentru 
încurajarea nașterilor din părinţi liberi, numărul de copii asistați nu s-a 
ridicat mai sus de 5.000, putin mai mult de 1% din familiile romane. 
Aşadar, dacă numărul sclavilor era reconstituit pe măsură ce predecesorii 
lor mureau sau erau eliberaţi şi dacă numărul libertilor rămînea con- 
stant, reiese că rata mortalităţii în rîndul sclavilor si al libertilor trebuia 
să fie foarte ridicată la oraș, confirmînd astfel nivelul lor scăzut de viaţă. 
Oricum, libertii, asemenea sclavilor, nu constituiau o clasă distinctă de 
săraci. Unii — despre care ne informează o serie de monumente funerare 
importante de la Roma, precum acela al brutarului Eurysaces de la Porta 
Maggiore — erau putred de bogaţi şi mîndri de meseria lor. Mulţi dintre 
cei care n-au lăsat nici o referire la meseria lor — circa o jumătate din 
pietrele tombale din epoca imperială — făceau parte probabil dintre 
oamenii săraci şi foarte săraci proveniţi din toate clasele sociale. 

Cea de-a treia categorie o reprezintă străinii, care erau, fără nici o 
îndoială, un grup foarte numeros: într-adevăr, Seneca afirmă că la Roma 
„locuiesc mai multi străini (peregrini) decît cetăţeni” (Consolare către 
mama sa Helvia, 6, 5), fapt greu de crezut, chiar dacă ei sînt incluşi în 
numărul sclavilor. Totuși, avem numeroase referiri la comunităţi ample 
de străini rezidenţi în cetate, dintre care unele numărau zeci de mii de 
indivizi : egipteni, sirieni, fenicieni și, mai ales, evrei. Potrivit unui topos 
al retoricii politice romane (recurent de-a lungul istoriei), emigranții 
străini ar fi fost principala cauză a instabilității în rîndul săracilor (cf., de 
exemplu, Herodianus, 7, 7, 1). Nu există însă nici un motiv să credem că 
străinii constituiau o categorie deosebit de săracă ; desigur, ei nu se bucurau 

de dările publice de grîu şi bani de care profita plebea înregistrată la 
Roma, dar e adevărat şi că mulţi străini locuiau la Roma numai temporar, 
ei apartinînd de multe ori unor asociaţii religioase şi comerciale cu averi 
în străinătate. Pe scurt, asemenea sclavilor si libertilor, străinii erau 
distribuiți în mod diferit între bogăţie şi sărăcie. 


În definitiv, putem fi siguri că toate categoriile de săraci au fost 
prezente în Roma antică, nici mai mult, nici mai puţin decît în oraşele 
europene de mai tîrziu si într-o proporţie cel putin identică, dacă nu mai 
mare. „Oricît de mare ar fi numărul săracilor”, scrie Seneca, vorbind în 
continuare, precum am văzut, într-o manieră tipică pentru cei bogaţi, 
„veţi observa că ei nu sînt nicidecum mai abätuti sau mai nelinistiti decît 
bogatii” (Consolare către mama sa Helvia, 12, 1). Cicero ne oferă şi o idee 
despre cum se putea face distincţia între săraci. „Dacă preluaţi apărarea 
unui om sărac (inops), care să fie oricum onest si drept — există vreo 
cîţiva în lume —, atunci toţi oamenii umili (humiles), care nu sînt necinstiti, 
vă vor privi ca pe un ajutător al lor” (Despre îndatoriri, 2, '70). De observat 
cuvîntul „oricum”, aşezat între cele două categorii, „săracii” si „umilii”. 
Seneca face referire şi la opes paene inopes — bogatii la limita mizeriei, 
care trebuie să bage bine de seamă la felul cum își organizează viaţa. 

Ne putem face o idee despre enorma diferenţă dintre bogaţi si săraci 
analizînd veniturile lor. Fără a-i lua în considerare pe cei lipsiţi de 
ocupație sau aflaţi în imposibilitatea de a munci, un muncitor necalificat 
cîştiga circa trei sesterti pe zi, aproximativ de două ori mai mult decît 
un soldat recrutat în armata lui Iulius Caesar. Dar Seneca ne arată că 
un contemporan al lui Caesar, Cato Minor, care a cîntat viaţa simplă, 
avea proprietăţi estimate la patru milioane de sesterti, care i-ar fi dat 
cam 550-650 de sesterti pe zi. Raportul e de circa 1 : 200. Iar averea lui Cato 
nici măcar nu era printre cele mai mari din cele cunoscute! La moartea 
lui Seneca, proprietăţile sale au fost evaluate la 300 de milioane de 
sesterti (Tacitus, Anale, 13, 42), iar la începutul epocii imperiale existau 
multe averi de ordinul a 100-200 de milioane. La sfîrşitul Imperiului, 
această concentrare a bogăției pare să fi sporit. Raportul diferenţial 
dintre un simplu legionar din armată, un centurion în vîrstă si un tribun 
din Senat era de circa 1: 66 : 400. Avem astfel o idee despre proporţiile 
superiorității claselor înalte chiar faţă de un centurion bine plătit, care 
putea aspira la rangul cavalerilor. 

n orice caz, nici una dintre aceste statistici nu-i include pe cei mai 
săraci, mizerabilii care nu dispuneau de nici un mijloc evident de între- 
tinere. Problema lexicului legat de sărăcie constă în a-i cunoaşte adevă- 
ratele sensuri. Îndeobste, el se referă la majoritatea celor care nu trăiesc 
în bunăstarea bogatilor, fără a ţine seama de cîstigurile lor. Cuvinte 
precum inopes (lipsiţi de resurse), egentes (nevoiaşi), pauperes (săraci), 
humiles (umili), abiecti (sărmani) erau folosite în mod imprecis — atri- 
buindu-li-se semnificaţii politice si sociale prin combinarea lor cu diferi- 
tele sinonime ale cuvîntului „plebei” — precum vulgus, turba, multitudo, 
ochlos (în greacă) sau, pur şi simplu, plebs. Acești termeni cäpätau cono- 
taţii diferite, după cum poporul se comporta violent sau conform legii. 

Unii dintre săracii care participau la răscoale trebuie să fi fost absolut 
mizerabili, iar bogatii romani înclinau să-i considere niște criminali. 

Insă n-avem cum ști cu siguranţă cît de implicată era plebea. 
De exemplu, istoricul roman Appianus (care scria în greacă) povesteşte 
cum, în răscoalele annonare din anul 40 î.Cr. împotriva tînărului preten- 
dent Octavianus, poporul a ameninţat cu incendierea caselor celor ce 
refuzau să participe la revoltă. Este evident că, în această fază, săracii 
erau cei care îi convingeau pe cei mai puţin săraci. Dar cînd trupele lui 
Octavianus i-au ucis pe cîțiva răsculați, soldaţii le-au luat acestora 
frumoasele lor veşminte, ajutaţi de „clasele criminale” (Războaiele civile, 
5, 67), care, cu acest prilej, păreau să nu fi fost niciodată de partea 
răsculaților. 

Din aceste exemple şi din altele putem trage trei concluzii în legătură 
cu definiţia „ săracului”. În primul rînd, orice sărăcie este relativă. Soldati- 
lor si ,criminalilor” säraci lipiti, vesmintele celor mai putin säraci li se 
păreau frumoase. Iuvenalis, care nu a încetat niciodată să se plîngă de 
propria sărăcie şi de aroganta scandaloasă a bogatilor, considera săracă 
o persoană care avea mai putin de 20 de mii de sesterti pe an (9, 140 
şi urm.). Această cifră coincidea cu nivelul de ‘venituri ce li se pretindea 
membrilor ordinului ecvestru, pe care noi îi includem în rîndurile boga- 
tilor, la o mare distanţă de muncitorul care cîştiga a douăzecea parte din 
această sumă. Oricum, conceptul de privatiune relativă, asociat cu nevoia 
absolută de a păstra un standard minim de viaţă în cazul aspirantilor la 
o poziţie sau la un statut face credibilă ideea unui „sărac” bogat, chiar 
dacă ea este înșelătoare. 

Cel de-al doilea punct este important, întrucît priveşte limbajul legat 
de sărăcie. Termenul pauperes şi sinonimele lui pot (şi trebuiau) să-i 
includă nu numai pe cei săraci lipiti şi pe cersetori, ci si pe indivizii a 
căror condiţie era relativ mai bună, precum artizanii şi negutätorii care, 
în comparaţie cu clasele celor bogaţi, ale proprietarilor, erau, desigur, 
săraci, în sensul că se aflau la marginea sărăciei conjuncturale, cum s-a 
spus în cazul Florenței secolului al XIII-lea. Dar, cum observă Seneca pe un 
ton de suficientä, aceştia nu se considerau neapărat nenorociti. Petronius 
imaginează un negustor de stofe (centonarius) care avea o căsuţă la ţară 
si era prieten intim cu un bărbat ce mostenise 30 de milioane de sesterti 
şi poseda o trupă de gladiatori (Satyricon, 45). Oricum, prin lege negus- 
torii de stofe erau, fără îndoială, nişte humiliores (Codicele lui Theodosius, 
14, 8, 2). În Pluton, comedia lui Aristofan, personajul Penia (Sărăcia) ține 
să nege că Ptochia (Cersetoria) ar fi soră cu ea. „Viaţa cersetorului, spune 
ea, constă în a trăi lipsit de toate cele, pe cînd aceea a săracului se 
desfăşoară frugală şi dăruită muncii, poate fără nimic de pus deoparte, 
însă cu siguranţă la adăpost de nevoi” (551-554). 

Si cuvîntul ptochia, care nu are un echivalent latin, ar putea fi folosit 
în sens relativ, cum se întîmplă în cazul lui Gorgias care, în Dyskolos 
(Morocänosul) al lui Menandru, se numeşte pe sine ptochos, deşi posedă 
o bucată de pămînt şi un sclav. „Să n-ai nimic nu-nseamnă sărăcie”, 
afirmă Martialis (11, 328). Cînd vrea să-şi închipuie cea mai rea sărăcie, 
el imaginează un sărman căruia nu i se îngăduie nici măcar tovărășia 

acelor cersetori care trăiesc pe sub poduri sau pe colina cersetorilor, 
Clivus Aricinus, la 24 de kilometri de Roma. Acesta trebuie să se milo- 
gească si pentru pîinea pe care ceilalți calici o azvîrlä la cîini. Iar în 
decembrie, lui, care nu are nici un adăpost, i se par norocosi cei ce au 
un mormînt sărăcăcios, pe cînd el moare ascultînd cum se adună în juru-i 
păsările şi cîinii ca să-i roadă ciolanele (10, 5). 

Oricît ar fi de exagerată, această imagine înfiorătoare slujește la a 
sublinia diferitele niveluri ale sărăciei, precum si faptul că nu exista o 
singură categorie de „săraci”. Fapt relevant, dacă examinăm modul în 
care bogatii reactionau dinaintea sărăciei. Din punctul lor de vedere, 
sărăcia era strîns legată de statutul social: nu întîmplător ordinele 
senatorial și ecvestru erau separate de mase prin niște niveluri minime 
de avere, exact invers decît se petrec lucrurile în secolul XX, care se 
arată mai atent la fundalul scării sociale, căutînd să stabilească o graniță 
între mizeria intolerabilă si o sărăcie suportabilă. 

Prin urmare, referitor la statutele sociale ale Romei antice, termenul 
„sărac” indica îndeobşte pe oricine nu aparţinea claselor dominante. 
Această distincţie a fost institutionalizatä în doctrina juridică din epoca 
imperială, prin împărțirea între honestiores (proprietarii în sens larg) şi 
humiliores (lucrătorii în general). Era o chestiune de importanţă politică 
şi de privilegiu. Pentru bogaţi era însă important, de asemenea, să separe 
şi săracii buni, „poporul”, de săracii răi, „gloata”. Am văzut deja cum 
Cicero pleda cauza săracilor în scopuri electorale. De bună seamă, nu era 
vorba de sclavi, de liberti sau de indivizi lipsiţi de cetăţenie, care aveau 
o putere electorală minimă sau nulă. Tribunul Drusus a izbutit să-i 
dezbine pe susținătorii lui Caius Gracchus în anul 123 î.Cr., propunînd 
ca „cei mai săraci” să fie incluși în legea coloniară în locul „cetăţenilor 
înzestrați cu mijloace” (Plutarh, Viaţa lui Caius Gracchus, 9). În epoca 
imperială, atunci cînd plebea şi-a pierdut puterea de vot nemijlocit, o 
problemă însemnată a claselor dominante era aceea de a afla unde să 
caute sprijin pentru manifestările politice. Este deci limpede că posibi- 
litatea de a fi clasati din punct economic şi social așa cum erau clasificate 
păturile mai înalte era inerentă şi condiţiei săracilor. Însă înainte de a 
examina acest aspect trebuie să studiem condiţiile reale de viaţă de la 
Roma si, de asemenea, modul de diferenţiere a săracilor. 

Sărăcia urbană și condiţiile de viaţă din orașe stimulau atenţia scrii- 
torilor şi teama celor bogaţi. Populaţia unei cetăţi poate spori enorm în 
perioadele de expansiune economică si catastrofal în perioadele de penurie. 
Pentru epoca dinaintea secolului al XVIII-lea, s-a calculat că recoltele 
proaste au avut urmări nefaste în oraşe cam la fiecare 4-5 ani. Un oraș 
precum Bergamo își putea tripla populaţia de săraci într-o singură noapte. 
In secolele al XVI-lea si al XVII-lea, numeroase oraşe europene, precum 
Londra, Marsilia, Lyon si Roma, şi-au sporit populația de două pînă la 
cinci ori. Aceste evenimente conjuncturale şi structurale au întrerupt 
relaţia de dependenţă rurală dintre ţăran şi feudal, conducînd, în secolele 
al XVI-lea si al XVII-lea, la o atenţie obsesivă a statelor faţă de controlul 
migraţiei săracilor, prin adoptarea unor legi aspre vizînd sărăcia şi printr-o 
serie de instituţii de asistenţă selectivă. 

Desigur, astfel de cauze şi efecte s-au înregistrat si în Roma antică, 
care a atins nişte dimensiuni cu adevărat extraordinare pentru acele 
vremuri. Rata sa de creștere la sfîrşitul Republicii si în epoca lui Augustus 
a fost foarte ridicată. S-a estimat că cetatea aproape că şi-a dublat 
dimensiunile între anii 130 şi 30 î.Cr., trecînd de la circa 400.000 la 
800.000 de locuitori, şi că a continuat să crească pînă la peste un milion 
la începutul Imperiului. Săracii de la ţară, care s-au înghesuit la Roma 
în căutare de mijloace de trai, erau de multe ori defavorizati nu din cauza 
recoltelor proaste si a datoriilor, ci şi a răspîndirii muncii sclavilor — care 
au atins numărul uluitor de trei milioane — achizitionati de cei mai 
bogaţi proprietari pentru a înlocui munca săracilor, inclusiv în exploa- 
tarea pămînturilor. Trebuie să fim însă atenţi şi să nu exagerăm numărul 
acestor ţărani expropriati care s-au stabilit definitiv la Roma. Structura 
populaţiei Romei şi numărul său mare de liberti, despre care am vorbit 
mai înainte, ne pun în gardă. Știm, de asemenea, că multi agricultori 
săraci au trecut la lucrul cu ziua sau la arendă, de care jurisprudenţa se 
ocupă frecvent începînd cu secolul I î.Cr. Multi dintre aceşti ţărani 
migratori treceau alternativ de la oraș la ţară, în funcţie de posibilităţile 
de lucru: pe vremea legii agrare din anul 133, susţinătorii urbani ai lui 
Caius Gracchus erau angajaţi în strîngerea recoltei. Lex Terentia Cassia 
din anul 73 î.Cr., care a instituit o listă „annonarie” probabil exclusiv 
pentru cetățenii născuţi liberi, a recunoscut numai 40.000 de beneficiari 
(120.000-160.000 dacă adăugăm nevestele si copiii). Aceştia reprezentau 
abia 15-20% din populaţia urbană ; evident, cea mai mare parte a acesteia 
nu era constituită din noii emigraţi de la ţară. Prin urmare, cea mai mare 
creştere a populaţiei se datora sclavilor, foştilor sclavi şi străinilor atrași 
la Roma de posibilităţile de lucru şi de comerţ. Atunci cînd se profila o 
penurie, sclavii si străinii erau primii loviți de expulzări sau de rationa- 
lizare (cf. Titus Livius, 4, 12; Cassius Dio, 55, 27). 

Nu e greu să ne închipuim suprapopularea şi mizeria cauzate de 
această creştere rapidă, dacă nu altcumva, măcar prin analogie cu cele 
petrecute în perioade mai recente în oraşe ca Londra sau Paris. 

S-a scris mult despre aşa-numitele slums de la Roma, casele de închi- 
riat (cenacula) si cvartalele de locuinţe däräpänate (insulae) în care 
locuiau romanii, ori despre strädutele înfundate cu prăvăliile mizerabile 
ale artizanilor (Martialis, 7, 61), murdare de noroi, bălegar si excremente 
omenești, despre frica necontenită de incendii, cărora le cădeau pradă 
uşoară porticurile lungi (maeniana) de lemn de la etajele superioare, 
unde puteai da mîna cu vecinul de-alături pe deasupra străzii (Martialis, 
1, 86), despre afumatele tabernae, unde încăierările şi prostituția erau la 
ordinea zilei. Nici un cititor al Satyriconului lui Petronius nu va putea 
uita paturile, negre de gîndaci, din taberna, în fața cărora privitorii 
ocazionali se uneau chefuind printre sfeşnice, frigări şi cîrlige de carne 
(95). Nu întîmplător, crima înflorea, si pînă si soldaţii se temeau să 
pătrundă în acel labirint de strädute (Herodianus, 7, 12, 5), a cărui 
lungime totală Plinius cel Bătrîn a estimat-o la circa 90 de kilometri 
(storia naturală, 3, 66). „Trăim într-un oraș, scrie Iuvenalis, ţinut pe 
picioare cu pari de nimic şi grinzi... clădirea stă mereu în suspensie ca 

“an pachet de cărţi... incendiile si panica nocturnă sînt fapte obișnuite” 
(3, 190). La sfîrşitul Republicii şi la începutul Imperiului, sînt atestate 
cinci incendii în douăzeci de ani şi nouă inundaţii ale Tibrului în patruzeci 
de ani. 

Ceea ce surprinde în condiţiile de viaţă ale romanilor este faptul că 
aceste neajunsuri ale străzilor — zarva, duhoarea si murdăria — erau 
împărtăşite de oameni destul de înstăriți sau chiar bogaţi. Seneca ne 
povestește că, deși era bogat, locuia într-un apartament orientat cu faţa 
spre nişte băi publice, astfel încît era victima, la fel cum i s-ar fi întîmplat 
şi dacă ar fi fost sărac, a vacarmului de zgomote şi de strigăte ale 
oamenilor veniţi la baie şi ale negustorilor, ca să nu mai vorbim de larma 
cărucioarelor, a instrumentiştilor si a tocilarilor din stradă, ca şi a 
tîmplarului care locuia mai sus, în aceeaşi insule (Scrisori, 56). Știm mai 
multe despre modul cum era alcătuită o insula la Ostia decît la Roma. 
Singurul exemplu roman limpede se află pe panta Capitoliului, actual- 
mente parțial sub treptele care duc la Santa Maria in Aracoeli. Insula 
Capitolina (sau Casa di Via Giulio Romano) cuprinde un „etaj nobil”, 
plasat deasupra atelierelor si prăvăliilor, unde apartamentele de mai 
multe camere sau domus erau destul de spatioase, putînd găzdui cam 
douăsprezece persoane. Exista o diferenţă evidentă față de micile cenacula 
sau cellae de la etajele superioare, care puteau găzdui chiar patruzeci si 
opt de persoane pe fiecare etaj, devenind din ce în ce mai mici pe măsură 
ce urcai. Între spaţiul ocupat de proprietarul unei domus bogate şi cel 
ocupat de cel mai sărac locatar al unei cella exista un raport de 1 la 20. 
Însă chiriaşii cei mai săraci trebuiau de multe ori să-şi împartă camerele 
lor minuscule, de zece metri pătraţi, cu trei sau mai multe persoane, 
pentru a reuși să plătească chiriile scumpe pretinse la Roma pentru o 
cämärutä — chirii echivalente cu trei sau patru sala.ii ale unui muncitor 
sărac. Cînd auzim vorbindu-se de şaisprezece persoane într-o cameră 
(Valerius Maximus, 4, 4, 8), înţelegem mai bine gradatiile sărăciei. 

Diferenţa dintre un senator si un tîmplar consta mai mult în strati- 
ficarea locuinţelor lor decît în izolarea pe suburbii sau cartiere, tipică 
pentru orașele moderne. Potrivit aşa-numitelor Regionarii, care, în secolul 
al IV-lea d.Cr., erau gazetele orașului, la Roma existau 1.790 de domus, 
faţă de 46.000 de insulae. Deşi probabil că cifrele nu pot prezenta încre- 
dere, din moment ce ar furniza un raport absurd de scăzut de locuitori 
pe insula, este probabil destul de adevărat că aşa-numitele domus ocupau 
o treime din spaţiul de locuit disponibil la Roma. 

Desigur, multi senatori trăiau în edificii care se numeau tot domus, 
cu toate că era vorba de palate sau, mai precis, de vile rurale înconjurate 
de grădini enorme. Numărul si strălucirea acestor resedinte au crescut 
cu repeziciune în epoca imperială (Plinius cel Bătrîn, Istoria naturală, 
36, 109). Dar la oraş existau si zone degradate, considerate insalubre şi, 
ca atare, evitate de bogaţi: zone precum Suburra, Argileto, Velabro şi 
Trastevere. Nu trebuie să uităm însă că multi dintre cei care erau cu 
adevărat săraci nu-şi puteau permite nici măcar să trăiască în la etajele 
de sus ale unei insula ori în pensiune într-o modestă taberna. După cum 
aflăm de la autori precum Martialis, aceştia supravietuiau gäsindu-si 

adăpost pe sub poduri, porticuri sau scări, în pivnițele unor insulae sau 
chiar în mausoleele din afara oraşului, care erau folosite, de asemenea, 
ca bordeluri şi latrine (Ulpianus, în Digeste, 47, 12, 3, 11). Cînd Tacitus 
îi descrie (sau îi imaginează) pe Fennii din ultima Germania, spune că 
aceştia trăiesc într-o foeda paupertas — cea mai neagră mizerie ce poate 
fi descrisă: nu au arme, nici cai, nici case, dorm pe pămînt, mănîncă 
ierburi şi se îmbracă cu piei. Totuşi, nu uită el să adauge, „se considerau 
mai norocoşi decît dacă ar fi trebuit să geamă pe cîmpuri, să trudească 
prin case, să-și supună averile lor sau ale altora sperantelor sau spai- 
melor” (Germania, 46). 

Insă adevărații nenorociti care trăiau la Roma sub nasul lui Tacitus 
nu aveau nimic romantic. Cu puţin noroc, puteau să-şi construiască 
tuguria, nişte barăci care alcătuiau un soi de bidonvilles, probabil la 
marginea oraşelor, uneori pe acoperişurile atelierelor sau rezemate de 
edificiile publice. Autorităţile le considerau un pericol continuu de incen- 
diu şi le-ar fi putut dărîma (Codicele lui Theodosius, 16, 39), dar tolerau 
să rămînă în picioare dacă nu deranjau pe nimeni sau dacă erau date cu 
chirie (Ulpianus, în Digeste, 43, 8, 2, 17). Cerşetorii de pe Clivus Aricinus, 
pe Via Appia, erau faimoşi pentru că se îngrămădeau lîngă Aricia, unde 
trăsurile bogatilor trebuiau să încetinească, şi-i speriau pe călători cu 
cererile lor agresive. Probabil că în oraş aceștia nu erau mai puţini decît 
cei care, potrivit lui Grigorie din Nyssa, trăiau la Constantinopol în 
secolul al IV-lea d.Cr. „Nu poţi evita să vezi pretutindeni o mînă întinsă 
ca să cerseascä. Aerul liber e locuinţa lor, casele lor sînt porticurile, 
colțurile străzilor şi locurile cele mai lăturalnice din pieţe” (PG 46, 457). 
Augustin le reproşa celor bogaţi disprețul faţă de săracii care zăceau pe 
pragurile caselor lor (Predici, 345, 1). Prin urmare, în casele de la Roma 
putem vedea oglindit spectrul care separa bogăţia de sărăcie: condiţiile 
care le ofereau potentatilor posibilitatea de a-i dezbina și stăpîni pe 
săraci. Aceleaşi contradicții pot fi reîntîlnite în alte aspecte ale vieţii : 
sănătate, alimentaţie, îmbrăcăminte, viaţă familială, moduri de a muri. 

Într-un oraş atît de întins, dincolo de orice planificare, situaţia igienică 
şi sanitară era precară şi rudimentară, în ciuda mitului că abundența 
apei le asigura romanilor sănătatea. Băile pe care atît bogatii, cît şi 
săracii obișnuiau să le frecventeze trebuie să fi răspîndit maladii oribile, 
care nu ţineau seama de statutul social sau de averea personală. De bună 
seamă, nu aceasta era opinia oamenilor vremii. În unele cazuri, bogatii 
puteau dispune de baia lor privată si de apă epurată (Seneca, Scrisori, 
86, 11). Cei mai puţin săraci se puteau izola de cei mai săraci, care erau 
bolnavi, şi de prostituate folosind băile cu rezervare (Martialis, 3, 93), iar 
un preţ de intrare modic era suficient pentru a-i lăsa pe din afară pe cei 
mai mizerabili. 

Bogatii puteau avea apă de la apeducte, pe cînd locuitorul sărac al 
unei insula trebuia să-şi aducă apa din lacus, fîntîni publice, care se 
puteau polua cu ușurință. O domus bogată putea avea latrine proprii, în 
timp ce săracii trebuiau să plătească pentru a avea acces la latrinele 
publice. Dar ei foloseau, de asemenea, oale de noapte şi urcioare pentru 
a urina, pe care muncitorii le puneau la colțurile străzilor, la dispoziţia 

tuturor. Nu există nici o îndoială că cei mai nenorociti își lăsau dejectiile 
pe unde puteau, de vreme ce reziduurile multora ajungeau direct în stradă, 
iar urcioarele pentru urinat se spărgeau (Martialis, 6, 93). Nimic nu 
dovedeşte faptul că exista vreun racord între case (chiar apartinînd 
bogatilor) şi canalele principale de scurgere, cloacae. Așadar, din mai 
multe puncte de vedere, bogatii riscau să se infecteze în aceeaşi măsură 
ca şi săracii. Insă în momentul cînd izbucneau epidemii sau'molime — aşa 
cum se întîmpla de multe ori —, bogatii aveau două avantaje: în primul 
rînd, dispuneau de mai multă hrană, fiind, prin urmare, mai rezistenți 
la bolile cauzate de proasta nutriţie; în al doilea rînd, se puteau feri de 
molipsire retrăgîndu-se în vilele lor de la ţară. În anul 183 d.Cr., în 
vreme ce la Roma mureau zilnic două mii de oameni — sträpunsi de cri- 
minali cu ace otrăvite, cel putin aşa se credea (era vorba de malarie?) -, 
împăratul si curtea sa locuiau în afara orașului, în villa de la Laurentum 
(Herodianus, 1, 12, 2; cf. Cassius Dio, 72, 14, 4). 

Totuşi, aşa cum arată acest ultim exemplu, bogatii nu se bucurau de 
mari avantaje faţă de săraci în ce privea sănătatea, căci se ştiau prea 
puţine lucruri despre bolile infecțioase si despre alimentaţie. 

Foametea ca unică sursă de mortalitate este amintită destul de rar 
de scriitorii romani, deşi crizele alimentare erau numeroase. Probabil că 
acesta este mai curînd un semn al lipsei de interes față de cei sărmani 
decît reflexul unei bune nutritii, în ansamblu. O excepţie o reprezintă un 
episod petrecut pe timpul războaielor civile, în anul 40 î.Cr., cînd Sextus 
Pompeius a întrerupt aprbvizonările cu grîu la Roma, provocînd „multe 
decese” (Cassius Dio, 48, 18, 1): Nu dispunem de alte detalii, însă putem 
presupune că aceste decese se înregistrau în rîndurile celor mai săraci. 
Livius ne oferă o idee despre disperarea săracilor atunci cînd povesteşte 
că, în anul 440 î.Cr., mulţi plebei au preferat să se sinucidă prin înec 
decît să lupte cu foamea (4, 12, 11). Ni se mai povestește că, la începutul 
aceluiași secol, săracii „cînd erau prea strîmtorati, supravietuiau hră- 
nindu-se cu ierburi şi rădăcini” (Dionisie din Halicarnas, 7, 8, 3). Chiar 
dacă autenticitatea celor mai vechi mărturii romane rămîne sub semnul 
îndoielii, autorii consideră plauzibile aceste amănunte, pe temeiul pro- 
priei lor experienţe. Este posibil ca foamea să nu fi constituit, cu excepţia 
cazului săracilor rămaşi în umbră, o cauză frecventă de mortalitate. 
Totuşi, cum ştia deja Galenus, medicul din Pergam, ea slăbea rezistența 
la boli. Desigur, din acest punct de vedere, cei bogaţi erau foarte avan- 
tajati, întrucît pămînturile lor produceau resurse de hrană la scară locală, 
iar averea le permitea să evite piaţa sau să facă față preţurilor ridicate. 
De asemenea, manevrînd oferta de grîu, clasele înalte (iar mai tîrziu 
împărații) au dispus de cea mai puternică armă de control politic din 
toată istoria Romei. ` 

Incă o dată, ca şi în cazul condiţiilor sanitare, avantajele de care se 
bucurau bogatii faţă de săraci nu erau numaidecît atît de impresionante 
cum şi-ar putea închipui cineva. Permitîndu-si să cumpere vin, cei bogaţi 
erau mai putin expuși infecțiilor decît cei săraci, care beau mai multă 
apă. Una dintre consecinţele aprovizionărilor publice cu grîu ieftin la 
sfîrşitul Republicii şi în timpul Imperiului a constituit-o mai ales creşterea 

cantităţii de vin cumpărat de către plebeii mai putin săraci. Însă vinul, 
care era băut cald sau fiert pînă cînd devenea un concentrat defrutum 
(must), era încălzit si îndulcit în oale îmbrăcate în plumb (Plinius cel 
Bătrîn, Istoria naturală, 14, 136), iar mai apoi băut în mici vase făcute 
dintr-un aliaj de cositor şi mercur, cu efecte dezastruoase asupra sănătăţii 
pe termen lung. De asemenea, bogatii își puteau cumpăra carne roșie, 
bogată în grăsimi, si pîine albă, într-o măsură mai mare decît săracii, a 
căror dietă de bază era alcătuită din pîine învechită (panis sordidus) şi 
din ulei de măsline. În consecinţă, săracii aveau o dietă mai puţin bogată 
în proteine, însă, pe de altă parte, absorbeau mai puţin colesterol. 
Un studiu recent, care avea ca subiect via Gordienilor, pe Via Praenestina, 
unde se ridica mausoleul unui om bogat în preajma mormintelor unei 
bazilici creştine din secolul al IV-lea d.Cr., a demonstrat prezenţa unui 
conţinut mai ridicat de zinc şi de plumb în oasele bogatilor. 

Nu trebuie însă să exagerăm. Trupurile găsite la Herculanum arată 
că localnicii erau mai înalți decît napoletanii din ziua de azi şi că nivelul 
general de sănătate tinînd de alimentaţie si de exerciţiile fizice era destul 
de bun. Desigur, acest fapt era mai putin valabil în cazul săracilor. 
Chiriile scumpe de la Roma reduceau capacitatea lor de cumpărare, 
inclusiv alimentară, determinînd o malnutriție cronică. Impärtelile publice 
de grîu, gratuite sau la pret scăzut, îmbunätäteau deci sănătatea plebeilor 
„buni”, însă nu le erau de nici un folos celor care, aflaţi deja sub nivelul 
de subzistență, nu îndeplineau condiţiile pentru a se bucura de ele. 

Cum observa Tacitus, sărăcia era definită nu numai prin obiceiuri, ci 
şi prin îmbrăcăminte. Potrivit lui Ammianus, să te îmbraci în zdrente 
reprezenta norma în afara Aquitaniei (15, 2, 2). Rämäsitele de haine care 
ne-au parvenit sînt în mod regulat acoperite de petice — iar acest lucru 
nu ne surprinde, din moment ce faptul de a dispune anual de o tunică 
şi o mantie, pe care Cato îl consideră potrivit pentru un sclav, era normal 
pentru cei cu venituri modeste. Totuși, cu toate că bogatii luau în rîs 
straiele simple ale săracilor (luvenalis, 3, 14, 7 şi urm.), celor foarte 
săraci acestea le păreau „frumoase” (cum s-a întîmplat în timpul răscoa- 
lelor din anul 40 î.Cr.). 

În aceste condiţii, moartea constituia o privelişte cotidiană, de unde 
şi împietrirea sensibilităţii. Cadavrele erau azvîrlite pe străzi, bolnavii 
erau lăsaţi să moară sub cerul liber, iar nou-näscutii erau abandonaţi pe 
grämezi de gunoi. Cîinii şi păsările îşi căutau hrana printre cadavre, 
sfisiindu-le în bucăţi. Suetonius relatează episodul cu un cîine vagabond 
care, odată, a pătruns în încăperea în care prînzea viitorul împărat 
Vespasianus, ducînd în gură mîna unui om (Viaţa lui Vespasianus, 5, 4). 
Să observăm că povestirea nu are scopul de a impresiona, ci de a vorbi 
de o prevestire. 

Totuși, şi în ce privește moartea, putem surprinde diferitele grade ale 
sărăciei. Descrierea vie pe care o face Lanciani descoperirii cimitirului 
republican de pe Esquilin atestă existenţa mai multor gropi de mormînt 
umplute la grămadă cu hoituri de animale, excremente, reziduuri şi oase 
omenești, de multe ori roase de animale. În apropiere au fost găsite 
celebrele pietre de hotar care aminteau ordinul pretorului : „Nu aruncaţi 

aici excremente sau cadavre”; pe unul dintre ele, cineva a adăugat acest 
graffito: ,Cärati-vä de aici căcatul sau o să vi-l înghiţiţi la loc” (CIL 6, 
31614-316115). În același loc, dincolo de Zidurile Serviene, exista o groapă 
comună care s-a apreciat că ar conţine 24.000 de trupuri, probabil victime 
ale unei epidemii. Acestea erau gropile de miseri, nenorocitii ale căror 
cadavre, povesteşte Horatius, erau culese de pe stradă de sclavii publici 
după ce fuseseră aruncate din cellae (Satire, 1, 8, 8-16). 

Dar acestea nu au fost singurele locuri cu morminte descoperite de 
Lanciani pe Esquilin. La o parte de duhoarea dezgustătoare a criptelor 
săracilor erau ordonatele columbaria si urnele cu cenuşa celor mai putin 
săraci. Aceștia aparțineau acelui gen de persoane care se reuneau în 
asociații funerare (collegia), despre care avem destule ştiri, culese din 
inscripţii. Erau oameni care se adunau uneori în funcţie de meserii, de 
pildă fierarii, negustorii de ţesături etc., alteori prin credința comună 
într-un zeu. Își construiau camerele tombale şi participau la felurite 
activităţi: prînzuri sau procesiuni funebre în cinstea altor membri. Apoi, 
erau sclavii şi servitorii de pe lîngă casă, pe care stăpînii îi primeau în 
camerele tombale ale familiei. În grădinile familiei lui Statilius, nu 
departe de Porta Maggiore, columbarium-ul conţinea 427 de inscripţii, 
dintre care 370 referitoare la libertii si sclavii lui Statilius Taurus, consul 
în anul 11 d.Cr., şi ai fiilor acestuia. Zeci de asemenea columbaria au fost 
descoperite la Roma, deşi majoritatea lor au fost din nou ascunse de 
dezvoltarea orașului. 

Cîteva aspecte referitoàre la asociaţiile de lucrători sînt semnificative 
în ceea ce priveşte diferenţierea socială. Aceste asociaţii îi excludeau pe 
cei mai săraci, din moment ce pretindeau o cotă de înscriere (care putea 
ajunge la o sută de sesterti, plus o amforă de vin) si o subscripţie lunară 
de cîțiva assi. Pe de altă parte, sclavii erau adesea admiși, ceea ce 
dovedeşte — încă o dată — faptul că sărăcia nu era clasificată în funcţie 
de statutele sociale. În sfîrşit, să notăm că așa-numitele collegia erau 
controlate de cei bogaţi. Patronii înstăriți erau incluși pe lista membrilor, 
putîndu-si exercita influenţa prin daruri. (0 asociaţie din Lanuvium a 
primit un donaţie de 15.000 de sesterti). Dar aceste collegia erau, de 
asemenea, riguros reglementate prin lege, în teorie, chiar dacă în practică 
nu se întîmpla întotdeauna astfel. 

Orice roman instruit putea să afle, citindu-l pe Cicero, cît de aproape 
fusese Roma de o primejdioasă revoluţie proletară în ultimul deceniu al 
Republicii, cînd Publius Clodius i-a organizat în collegia — incluzînd sclavi 
şi liberti, care aveau o putere de vot minimă sau nulă, însă puteau-purta 
arme — pe criminalii de stradă, cărora le-a oferit solidaritatea, folosindu-se 
de organizaţiile acestora pentru împărţelile gratuite de grîu. Aceștia erau 
săracii pe care Cicero îi numea „mercenari, ticăloși și nemernici” (Despre 
casă, 89), „o gloată nenorocită şi înfometată”, „drojdia murdară a cetăţii” 
(Către Atticus, 1, 16, 11). 

În groaza claselor de proprietari putem surprinde imagine fugară a 
puterii colective a săracilor, înainte ca aceasta să fie din nou acoperită 
de o uitare controlată. Împărații s-au convins că stătea în sarcina lor să 
supravegheze distribuțiile de grîu şi au încercat să reglementeze înscrierile 

în asociaţii (Digeste, 47, 22, 1). Refuzînd să recunoască o asociaţie a 
vigililor focului din Bitinia, Traianus a afirmat: „Societăţile de acest fel 
s-au făcut răspunzătoare de răscoale” (Plinius cel Tînăr, Scrisori, 10, 34). 
În pofida supravegherii, au continuat să se înregistreze explozii de violență 
în care erau implicate aceste collegia, cum s-a petrecut în circul lui 
Pompeius în anul 64 d.Cr. (Tacitus, Anale, 14-17). 

Si în viaţă, şi în moarte existau săraci buni si răi. Condiţiile de la 
Roma, fapt deloc surprinzător, aveau drept consecinţă un nivel general 
scăzut al sperantelor de viaţă: circa 25 de ani la naştere si 35 de ani 
pentru cei care treceau de vîrsta copilăriei. Însă nu trebuie să exagerăm 
“primejdiile oraşului idealizînd viaţa la ţară, din moment ce cifrele nu 
diferă semnificativ de cele ale primului sat medieval de la Frénouville, 
în Franţa. Ceea ce pare clar, din cîte am spus despre sclavi si liberti, este 
că populaţia Romei nu se reproducea, trebuind să fie continuu reîmpros- 
pătată din exterior. Cu alte cuvinte, cea mai mare parte a săracilor nu 
reușeau să-i întrețină pe cei cinci sau şase copii necesari pentru atingerea 
nivelului de stabilitate reproductivă. Cu toate că nu dispunem de date 
precise despre veniturile anuale într-un oraş ca Roma, ştim că în Parisul 
Evului Mediu sau la Milano în secolul al XVII-lea nici artizanii specia- 
lizati nu lucrau mai mult de 250 de zile pe an, iar de multe ori nici atît, 
atunci cînd sezoanele erau neprielnice sau cînd interveneau festivitățile 
religioase. La Roma, calendarul de la începutul Imperiului înregistra 
159 de zile de sărbătoare, număr ce avea să crească în veacurile următoare. 

Lucrătorul se întreținea printr-o „economie de expediente” şi dispunea 
de un capital foarte mic. La Lyon, în secolul al XVII-lea, inventarele 
notariale arată că bunurile familiale, precum uneltele sau mobilierul, 
chiar în cazul artizanilor specializaţi, aveau o valoare echivalentă cu 
cîstigurile pe circa şase săptămîni, fiind adesea sechestrate ca garantie a 
chiriei. Era imposibil ca săracii să dea viaţă unor familii mari, cum 
credea Maltus, în mod eronat. Un stereotip comun în ideea că bogatii 
proveneau din săraci. 

Sistemele prin intermediul cărora săracii îngrădeau nasterile si 
dimensiunile familiei sînt bine cunoscute. În afara prostitutiei si a contra- 
ceptiei, multi copii erau abandonaţi la naştere pe grămezile de stercus, 
de unde, uneori, puteau fi salvaţi şi făcuţi sclavi sub numele de Stercorius, 
Stercorosus etc. Constiinta faptului că unii dintre copiii lor pierduţi 
deveniseră sclavi a constituit, probabil, unul dintre motivele pentru care 
săracii şi sclavii trăiau în armonie. Un alt sistem, larg răspîndit în 
mediile sărace, consta în căsătoria bărbaţilor (nu şi a femeilor) aflaţi 
la o vîrstă înaintată. Eusebiu, istoric al Bisericii, aminteşte că, pe la 
jumătatea secolului al III-lea, mica biserică creștină de la Roma între- 
ţinea deja 1.500 de văduve şi nevoiaşi (Istoria bisericească, 6, 43, 11). 
Examinarea scheletelor unor femei ce trecuseră de patruzeci de ani, 
descoperite la Herculanum, pare să indice că acestea zămisliseră foarte 
puţini copii, însă este foarte discutabilă măsura în care ne putem bizui 
pe astfel de informaţii provenite din studierea oaselor. 

Această examinare a modului de a trăi si de a muri al săracilor arată, 
încă o dată, că sărăcia nu era o condiție omogenă, ci includea o gamă 

amplă de posibilități economice. Lucrul cel mai frapant îl reprezintă 
gradul extrem de mizerie al nivelurilor celor mai joase, care ne face să 
dăm uitării sărăcia relativă a majorităţii. Pentru romani, lucrurile stăteau 
exact invers. Seneca nu împărtăşea judecata filosofului grec Antipatros 
în ce priveşte sărăcia: „Ea nu este definită prin proprietate, ci prin 
absenţa acesteia... Nu înseamnă să ai putin, ci să nu ai mult” (Scrisori, 
87, 39-40). Diferenţa dintre modul de viaţă într-un vast palat de pe 
Aventin sau într-o baracă afumată și sufocantă din Suburra era incalcu- 
labilă, iar romanii bogaţi preferau să nu se gîndească la asta. Faptul care 
făcea această diferenţă tolerabilă şi manevrabilă din punct de vedere 
politic era prezenţa intermediară a plebeilor „buni”. Acum să vedem cum 
şi de ce aceştia din urmă își acceptau sărăcia lor relativă. 

Discuţiile academice moderne pe tema sărăciei îi opun pe cei care-i 
consideră pe săracii de la nivelurile cele mai joase produsul unui proces 
de autogenerare patologică si deci incurabilă, înzestrat cu o subcultură 
distinctă — o opinie devenită populară în anii '60 prin cartea lui Oscar Lewis 
The Children of Sánchez —, celor care privilegiază concepţia marxistă, 
structuralist-functionalistä a sărăciei ca parte integrantă a societăţii, 
necesară bogatilor, care, prin urmare, o perpetuează. Cu alte cuvinte, 
dezvoltarea muncii libere, ce şi-a avut rădăcinile istorice în declinul 
feudalismului si al societăţilor de patronat din Europa preindustrială, 
constituia, în opinia lui Marx, o „pauperizare latentă”, separată structural 
de întregul sistem, însă participînd la valorile acestuia. 

Între aceste două extreme există o poziţie de compromis: consimtind 
la normele şi valorile sistemului global, prin care sînt controlati, săracii 
ar elabora totuşi niște modele subculturale specifice, o „economie morală” 
constînd într-un soi de cod nescris, diferit de legile pămîntești, dar 
sensibil la justiţia naturală, atunci cînd este vorba, de pildă, de preţul 
pîinii, de comiterea vreunui mic furt sau de dreptul de a manifesta. 
Această opinie intermediară — sărăcia nu este nici naturală, nici cu totul 
structurală — e compatibilă cu conceptul lui Weber de „demnitate a 
statutului social” şi de „stil de viaţă”, centrată pe simboluri şi ritualuri. 
Ingrädirile raporturilor sociale în baza statutului social dezvoltă un 
„stigmat” al sărăciei, evidentiindu-i pe săracii „nedemni”, care adesea sînt 
identificați dintr-o perspectivă etnică (evrei, orientali etc.). Însă ceea ce 
contează din punct de vedere istoric este că aceste status symbols se 
întăresc atunci cînd mobilitatea socială creşte, iar sărăcimea este bîntuită 
de speranţe. Voința de mobilitate socială duce la împărtăşirea valorilor 
celor bogaţi, fracturînd faţada unei singure culturi a sărăciei şi întărind 
controlul social al potentatilor. 

Farmecul acestei teorii rezidă în capacitatea ei de a se potrivi cu 
documentaţia structurală si conjuncturală referitoare la istoria romană. 
Este bine cunoscut faptul că primii împărați au complicat condiţiile de 
apartenenţă la clasele senatorilor şi cavalerilor, prin intermediul unor 
norme si simboluri de status, tocmai în momentul cînd uzurparea acestor 
statute devenea din ce în ce mai sfruntată. Dezavantajele celor săraci în 
ceea ce priveşte legea şi-au aflat o confirmare formală în categoriile 
de statut desemnate ca honestiores (cei bogaţi) si humiliores (clasele 

inferioare), pentru care erau prevăzute pedepse diferenţiate. Umorul 
sarcastic din Satyricon-ul lui Petronius se îndrepta împotriva unui libert 
bogat, Trimalchio, care căuta să pozeze în proprietar de viţă aleasă. Însă 
expectativele lui 'Trimalchio nu erau compet vane. În cursul unei dez- 
bateri susținute în Senat, în anul 56 d.Cr., s-a recunoscut în mod limpede 
că „foarte multi cavaleri si numeroşi senatori aveau astfel de obîrsii” 
(Tacitus, Anale, 37, 27). 

Problemele claselor superioare au început o dată cu creşterea rapidă 
a Romei în ultimul secol al Republicii, cînd proprietarii de pămînturi 
şi-au pierdut controlul nemijlocit asupra lucrătorilor rurali, ca urmare a 
transferării acestora la oraş. Noua plebe urbană putea fi manevrată şi 
ademenită de orice om politic ambițios. Expansiunea imperială si bogä- 
tiile enorme au aprins speranţele romanilor de rînd si au provocat un 
mare aflux de străini, care s-au adăugat la populaţia deja crescîndă de 
liberti şi sclavi. Atunci cînd a creat metafora Orontelui care se varsă în 
Tibru, Iuvenalis avea în faţa ochilor această situație. Totuşi, el ştia prea 
bine că lucrul cel mai important îl constituia stigmatul statutului social. 
„Nefericita sărăcie nu are în sine nimic mai greu de îndurat decît că-i 
face pe oameni ţinta batjocurii” (3, 153-154). La începutul Imperiului, 
Roma a fost obsedată de aceste status symbols, titluri adoptate de cei 
bogaţi pentru a le arăta claselor inferioare care era, cu exactitate, locul 
lor în societate. În acest tip de mobilitate socială, afirmă un sociolog 
contemporan, „barierele sociale şi inhibitiile ce decurg din inegalitatea 
socială alterează în aceeași măsură personalitatea bogatilor şi pe aceea 
a săracilor. Banale diferenţe de accent, de limbaj, de vestimentaţie etc. 
capătă o importanţă absurdă, în timp ce disprețul faţă de cei lipsiţi de 
atractivitate socială se răspîndeşte”. 

„Rară e casa — spunea un scriitor roman anonim — în care un prieten 
modest să nu fie disprețuit ori un client umil să nu fie rău tratat” (Lauda 
lui Piso, 113 şi urm.). 

Această referire la clientes indică modul în care bogăţia se adapta la 
noile condiții ale metropolei romane. Pe timpul tulburărilor sociale şi 
politice din ultimul secol al Republicii, colonizarea a fost văzută ca o 
soluție posibilă. Cu umorul său populist, Cicero povesteşte o anecdotă: 
„Tribunul spuse că plebea urbană avea prea multă putere în stat si că 
trebuia să fie «asanată»: acesta e cuvîntul pe care l-a folosit, ca şi cum 
ar fi vorbit de apa de la cloacă, si nu de o clasă de cetăţeni adevăraţi” 
(Despre legea agrară, 2, 70). Iulius Caesar si Augustus s-au folosit pe larg 
de acest expedient pentru a face ordine în cetate. La Cartagina şi în alte 
colonii nord-africane, multe dintre primele inscripţii ce se pot referi la 
coloni aparţin, evident, unor liberti. Însă, în ansamblu, coloniile aveau 
nevoie de agricultori neciopliti. Țăranii care serviseră în armată si care 
căutau pămînt erau de preferat comparativ cu artizanii sau foştii sclavi. 

O armă mult mai puternică o reprezenta patronatul, legătură de 
dependență strict reciprocă, slăbită prin transformările agrare de la 
sfîrşitul Republicii. Însă, făcînd abstracție de legarea de pămînt, cei 
bogați si puternici mai aveau si alte mijloace pentru a întări dependența 
socială. Patronii romani încă mai puteau pretinde serviciile foştilor sclavi 

şi, cu toate că existau numeroase plîngeri că drepturile patronilor erau 
neglijate (cum s-a întîmplat în anul 56 d.Cr.: Tacitus, Anale, 13, 26), 
cazurile de lipsă de respect flagrantă erau considerate scandaloase din 
punct de vedere social şi se mărgineau probabil la libertii mai bogaţi. În 
realitate, putem fi siguri că patronii pretindeau în mod regulat prestările 
formale (operae) prevăzute de condiţiile de eliberare (manumissio: 
Modestinus, în Digeste, 38, 1, 31), chiar fără să ţină seama de regula 
nescrisă potrivit căreia un libert îi datora loialitate fostului său stăpîn. 

Dar patronatul era un raport mult mai profund, iar versurile lui 
Martialis şi ale lui Iuvenalis sînt pline de descrieri ale legăturilor nefor- 
male prin intermediul cărora un patron își putea supune clientul cel mai 
sărac. Patronii nu împărțeau daruri si merinde de dragul caritätii. Chiar 
dacă nu avem dovezi în acest sens, este rațional să ne gîndim că cea mai 
mare parte a clienţilor care umpleau atriumurile caselor celor bogaţi 
(dacă nu toţi) era alcătuită din săraci „respectabili”. Faptul că multi îşi 
efectuau salutatio de dimineaţă înainte să se ivească zorile ne face să 
presupunem că era vorba de artizani care urmau să înfrunte o zi de 
muncă. Multi bogaţi își închiriau o parte din domus-uri şi tabernae 
(Suetonius, Viaţa lui Nero, 37): chiar şi prostituatele şi gladiatorii trăiau 
în cellae care făceau parte din casele bogatilor si dădeau direct în stradă. 
Servitorii, libertii, clienţii şi sclavii puteau ocupa gratuit aşa-numitele 
cenacula (Ulpianus, în Digeste, 9, 3, 5, 1). Cîtă vreme legea îi favoriza pe 
stăpînii de insulae faţă de chiriaşi, se putea spune, desigur, că săracii 
întretineau raporturi bune cu proprietarii. 

După cum am văzut, patronatul din collegia le oferea bogatilor prilejul 
evergetismului (patronii distribuiau daruri şi merinde de dragul caritätii), 
al controlului social şi, dacă era necesar, al mobilizării politice. 

Era inevitabil ca bogatii, potentatii şi împăratul să folosească legă- 
turile de acest tip în scopuri politice. In anul 193, cînd Didius Iulianus 
şi-a manifestat aspiraţia la purpura imperială, a avut susţinerea unei 
„mari mulţimi de clienţi” (Herodianus, 2, 6, 10). Cu același prilej, 
Herodianus vorbeşte de oameni sărmani care alergau pe străzi să-i anunțe 
pe prietenii bogaţi si nobili despre asasinarea împăratului Commodus şi 
despre riscurile de care scăpaseră (2, 2, 3-5). Între anii 180 si 238 î.Cr., 
putem număra în jur de treizeci de prilejuri în care poporul a fost implicat 
în astfel de mişcări: multe dintre acestea, precum spectaculoasa cădere 
a favoritului împăratului, Cleandrus, au început ca răscoale cauzate de 
înfometare. În ciuda sarcasticei denigräri a lui Iuvenalis, potrivit căruia 
plebei romane nu-i păsa decît de panis et circenses, este limpede că în 
spatele revoltelor pentru grîu existau motive complexe. Astfel, în secolul 
al XVIII-lea, revoltele cauzate de înfometare izbucnite în Anglia într-o 
perioadă de creștere urbană rapidă au fost acţiuni populare considerate 
niște proteste legitime, care se puteau transforma în răscoale împotriva 
unor adversari nepopulari. În anul 353, tînărul Caesar Gallus a exploatat 
revolta cauzată de înfometare din Antiohia pentru a se descotorosi de 
guvernatorul Siriei, care a fost dat plebei ca să-l linşeze (Ammianus 
Marcellinus, 14, 7, 5 şi urm.). Însă acest episod este inserat în relatarea 
învălmăşelii de pretendenți la tron dezläntuite la moartea lui Constantin. 

Problema constă în a stabili pînă la ce punct aceste mișcări populare 
constituiau nişte manifestări „pre-politice” ale luptei de clasă a unor 
„rebeli primitivi”, cum cred unii istorici, sau, pur și simplu, mărturia 
modului în care bogatii îi controlau pe săraci. Desigur, numeroasele 
revolte pentru grîu care au izbucnit de-a lungul istoriei Romei, sau 
protestele împotriva taxelor din timpul domniei lui Caligula (Flavius 
Josephus, Antichităţi iudaice, 19, 24, 26), ori solicitarea de a pune capăt 
războaielor civile în anul 49 î.Cr. (Cassius Dio, 75, 4, 2-5) constituie 
mărturii ale unei acțiuni nemijlocite a poporului, considerată o parte 
legitimă a „economiei sale morale”, analoagă cu acea taxation populaire 
din Franţa secolului al XVIII-lea. Dar să ne amintim si că, în Anglia 
aceleiaşi perioade, mulțimile cumpărate au fost folosite masiv în revoltele 
numite church and king. şi organizate împotriva radicalilor dissenters. 

La Roma, aceste ambiguitäti erau obişnuite. Putem crede oare cu 
adevărat că „vorbele plebei” (vulgi sermones), în care deplîngerea morţii 
lui Germanicus, din anul 19 d.Cr., se suprapunea peste amintirea promi- 
siunii sale „de a restaura libertăţile poporului roman cu drepturi egale 
pentru toți” (Tacitus, Anale, 2, 82), reprezentau vocea autentică a săracilor 
care nu se bucuraseră niciodată de prea multă libertate? Herodianus 
afirmă în mod explicit că faimoasele răscoale din anul 235 împotriva 
împăratului Maximinus fuseseră „provocate de prietenii si familiarii lui 
Gordianus” (7, 10, 5). Nu poate fi însă neglijată nici ura poporului, care 
cu acel prilej s-a manifestat prin alungarea furioasă a pretorienilor. 
Cu toate că aceste răscoale sfirseau prin incendierea unei părți din oraş 
şi prin distrugerea proprietăţilor multor cetăţeni înstăriți, Herodianus 
comentează : „Dezastrul care se abate asupra celor bogaţi nu-i interesează 
pe oamenii de rînd (ochloi), ba chiar le poate face plăcere indivizilor 
nedemni şi răi, care îi invidiază pe cei puternici si înstăriți” (7, 3, 5). 

Prin urmare, distinctiile naturale din rîndurile săracilor, adăugate la 
rivalitätile politice dintre facțiunile bogatilor, împiedică practic identi- 
ficarea ratiunilor pur populare ale revoltelor politice provocate din afară. 
Astfel, după moartea lui Nero, în anul 69 î.Cr., Tacitus deosebește „partea 
responsabilă a poporului” (pars populi integra), legată de marile familii, 
împreună cu clienţii şi libertii celor ce fuseseră condamnați sau exilați, 
de «gloata» (plebs sordida) frecventatoare a circului şi teatrului, sclavii 
cei mai nedemni şi aceia care le devastau proprietăţile” (Istorii, 1, 4). 
Nu există însă elemente pentru a considera precisă această definiţie, din 
moment ce multe dintre ocaziile în care s-au înregistrat manevre politice 
şi- au avut originea tocmai la circ sau în teatru. Într-adevăr, Cicero afirmă 
că autentica vox populi se făcea auzită în timpul jocurilor şi luptelor de 
gladiatori (În apărarea lui Sextius, 106), iar demonstrațiile de la circ erau 
considerate ca fiind unul dintre drepturile cele mai naturale ale poporu- 
lui — „unde nu erau crutati nici împărații, nici cetăţenii” (Tertulianus, 
Despre spectacole, 16). Dar „aclamaţiile” populare puteau fi, si de multe 
ori chiar erau, orchestrate în scopuri politice de către anumite facţiuni 
aristocratice. În caz de reușită, ele urmau să fie considerate „răspun- 
zătoare”. Aşa s-a întîmplat în anul 190, cînd strigătele împotriva lui 
Cleandrus, conduse de o femeie si de un grup de copii tocmiti (Cassius 

Dio, 72, 13, 3), s-au transformat, în timpul curselor de cai, într-o răscoală 
urmată de căderea unui om urît de nobilime. 

Pe această ambiguitate se bazează modul în care bogatii îi percepeau pe 
săraci, ca şi răspunsul pe care-l dădeau acestui fenomen. În mentalitatea 
romană era înrădăcinată o viziune romantică asupra virtuţilor celor 
săraci, mai ales ale ţăranilor, ce provoca din partea moralistilor laude 
tipice, ritualuri ale primilor eroi, precum Fabritius, Cincinnatus şi Ennius 
(de exemplu, Cicero, Tusculane, 3, 44 şi 57). Stobaios, istoriograf bizantin, 
a cules un repertoriu de maxime literare edificatoare de tipul: „Nimeni 
nu-i mai fericit decît omul sărac”, „Săracul crede întotdeauna în zei”, 
„Foametea nu a creat niciodată adulter, şi nici lipsa banilor risipă”. După 
Seneca, o distracţie a bogatilor plictisiti era să trăiască la fel ca nişte 
săraci, în „mici cellae”, mîncînd frugal si dormind pe saltele de paie 
(Scrisori, 18, 7). Dar, adaugă el, asemenea bizarerii ocazionale nu le 
ofereau nici o idee despre modul în care miile de săraci si de sclavi 
înfruntau aceste privatiuni în fiecare zi. Chiar experimentul întreprins 
de Seneca însuşi, care a ţinut să trăiască două zile ca un țăran sărac, ne 
impresionează prea putin cînd citim că şi-a luat cu el foarte puţini sclavi — 
doar cîti au încăput într-un car — si că hrana lui era atît de simplă, încît 
pentru prepararea ei a fost nevoie de numai o oră (Scrisori, 87). Precum 
Maria Antoaneta, bogatii din toate epocile imitau viața de la ţară ca să 
mai scape de saloanele lor private. E 

Bogatii romani nu erau nici ei altfel. Insă valorile romantice ale 
acestui mit rural modifică în mod relevant sentimentele de dezgust şi 
teamă pe care le încercau față de mizeria si murdăria săracilor care 
stăteau la poarta lor. La fel ca în perioada marelui boom al urbanismului 
european, între secolele al XVI-lea şi al XVIII-lea, nobilii romani născoceau 
sisteme de asistenţă selectivă si institutionalizatä, pentru a-i separa pe 
săracii „merituoşi” de cei „nedemni”. Omul bogat „își va da o parte din 
avere celor buni ori celor pe care îi va putea face buni”, afirmă Seneca. 
„Insă unora nu le voi da, cu toate că sînt nevoiaşi, pentru că, şi dacă le-as 
da, tot nevoiaşi ar rămîne” (Despre viața fericită, 23, 5-24, 1). Săracii 
erau deosebiți cu acuratețe, iar caritatea (benignitas) era considerată un 
mijloc de a ţine în picioare dependenţa de patronat, cu scopul de a inculca 
valorile tradiționale de supunere respectuoasă celor în măsură de a servi. 
Caritatea trebuia îndreptată numai către „săracii demni”, scrie Cicero, 
folosind acelaşi limbaj pe care îl aplica şi celor pe care îi aproba din punct 
de vedere politic (Despre îndatoriri, 2, 54). Pericolele constau în coruperea 
săracilor sau în încurajarea mulțimilor turbulente şi trîndave, lucru care, 
potrivit multor scriitori din toate perioadele istoriei romane, începea în 
momentul în care grîul era distribuit gratuit sau ieftin (Appianus, 
Războaiele civile, 2, 120). „Să-i dai unui cerşetor înseamnă să-i faci un 
deserviciu” (Plautus, Trinummus, 339) era o maximă ce li se potrivea 
acelor bogaţi a căror atenţie se îndrepta nu înspre sărăcia în general — 
care era privită cu indiferenţă —, ci către marginalizarea sărăciei extreme 
ca formă a degenerării morale. 

Evergetismul, împărțirea ostentativă de bani şi servicii unor comu- 
nitäti sau grupuri de indivizi, nu era îndreptat în primul rînd către 

săraci, ci către cei mai putin bogaţi. Acest lucru le era foarte limpede 
patronilor romani, care erau „generoși în darurile lor nu atît dintr-o 
înclinaţie naturală, cît pentru că erau atrași de prestigiu; ei îşi doreau 
pur şi simplu să pară mărinimoși” (Cicero, Despre îndatoriri, 1, 44). 
Săracii ,selectionati”, sau chiar oamenii relativ înstăriți, primeau asis- 
tentä, iar prin acest fapt prestigiul social al patronului era evidenţiat. 
„Mîndria pentru propriile fapte bune constituie mobilul, si nu consecința”, 
scrie Plinius cel Bătrîn (Scrisori, 1, 8, 15), el însuşi notabil şi binefăcător 
în orașul său natal, Como. Numai rareori, de asemenea practici evergetice 
beneficiau şi sclavii sau străinii emigraţi iar aceasta se petrecea în 
cetăţile greceşti. De altfel, era puţin probabil ca cei foarte săraci să se 
preocupe să se prezinte la împărţelile publice de hrană si bani. La Sillyon, 
în Pisidia, banii li se împărțeau tuturor, de la magistraţii bogaţi la cei 
mai umili liberti sau necetäteni, însă într-o proporţie regresivă, lucru pe 
care azi îl percepem ca fiind ciudat, potrivit unui raport de cincizeci la 
unu în favoarea celor bogaţi (ILRP 3, 80, 1). 

Dată fiind această mentalitate a lui bono benefacito (cuvintele îi 
aparțin lui Cato cel Bătrîn), putem face cîteva observaţii cu privire la 
sistemul statal al aşa-numitelor alimenta, care s-a dezvoltat la Roma în 
secolul alll-lea d.Cr. pentru asistarea copiilor, si la așa-numitele 
frumentationes statale, care s-au statornicit în ultimul secol al Republicii, 
pentru a le furniza cetăţenilor grîu gratuit sau ieftin. Ambele sisteme au 
fost studiate pe larg, însă aici ne vom mărgini să le examinăm numai în 
ceea ce-i priveşte pe săraci. În primul rînd, nu avem dovezi că vreunul 
dintre aceste două sisteme ar fi fost gîndit — cu puţine excepţii — pentru 
cei sărmani. Ambele se limitau în mod explicit la căzul cetăţenilor. 
Cum știm cu certitudine din publicele frumentationes şi cum în mod 
plauzibil putem deduce din acele alimenta oferite de privaţi, chiar şi 
persoanele foarte bogate aveau dreptul să primească, cu toate că anecdota 
care ni-l înfățișează pe senatorul Lucius Piso stînd la coadă, în anul 
123 î.Cr., pentru cota sa ne face să ne gîndim că pentru cei bogaţi era 
degradant din punct de vedere social să beneficieze de patronatul statal 
(Cicero, Tusculane, 3, 48). Sistemul public de distribuire a grîului la 
Oxyrhynchos, în Egipt, în secolul al III-lea, despre care se consideră că 
l-ar oglindi pe cel de la Roma, prevedea că acei beneficiari care nu se 
născuseră din părinți liberi trebuiau să-şi dovedească dreptul de a fi 
incluşi pe liste prin prestarea unor servicii publice. Aceasta înseamnă că 
sectorul cel mai sărac al societăţii, chiar si atunci cînd era vorba de 
cetățeni, nu se putea aștepta în mod automat să profite de generozitatea 
statului, care se märginea la cei ce-şi puteau dovedi meritele. De asemenea, 
avem unele motive întemeiate să bănuim existenţa unei forme oarecare 
de selectare a celor autorizaţi să-şi treacă numele pe liste la Roma, cu 
toate că nu putem verifica dacă libertilor li se cerea să-şi dovedească 
meritele civile, așa cum se întîmpla în Egipt. Dar, atunci cînd Augustus 
a întărit aceste frumentationes, reducînd numărul beneficiarilor de la 
320.000 la 150.000-200.000, cei care au fost tăiaţi de pe listă erau aproape 
sigur liberti, fie şi pentru că reprezentau majoritatea aspirantilor. 

Aşadar, asistarea săracilor era doar întîmplătoare, ea nereprezentînd 
scopul acestor acte de generozitate. Finalitatea lor o constituia mai 
degrabă, așa cum arată planul pus în practică de către Traianus pentru 
hrănirea a 50.000 de copii de la Roma născuţi liberi, aceea de a îndesi 
rîndurile soldaţilor cetăţeni romani: un act frumos, dar inutil, de propa- 
gandă republicană, care mai servea, cum s-a observat, şi la reducerea 
dimensiunilor listelor de distribuţie (Plinius, Panegiricul, 28, 4-5). Era pe 
aceeaşi linie cu intenţia declarată a lui Augustus de a bloca toate distri- 
butiile gratuite de grîu, întrucît acestea încurajau emigrația rurală şi 
trîndăvia (Suetonius, Viaţa lui Augustus, 42): punctul de vedere stereo- 
tipic al aristocraților bogaţi. Augustus si Iulius Caesar au redus numărul 
beneficiarilor de la 350.000 la 150.000, cu toate că pînă la 250.000 de 
persoane erau asistate în mod intermitent prin darurile împăratului. 
Cum ştim, elitele preferă să fie ele însele protagonistele patronatului. 
Însă nu toţi săracii primeau hrană si bani. Existeñta înspăimîntătoare 
a săracilor, consecinţă a folosirii sclavilor în agricultură de către proprie- 
tarii de pămînturi înstăriți (serviciile sclavilor fiind solicitate şi în cetate), 
nu a făcut niciodată obiectul interesului. Singura intenţie a împăratului 
era să marginalizeze extremele „imorale” ale sărăciei. 

Din sursele de care dispunem este foarte dificil de înţeles ce gîndeau 
săracii despre bogaţi. Putem extrage cîteva elemente din funcționarea 
annonei. Augustus nu a abolit lista cu acea plebs frumentaria întrucît 
ştia că, mai devreme sau 'mai tîrziu, presiunea populară avea să deter- 
mine restabilirea acesteia. Însă nici un împărat nu a cutezat vreodată să 
neglijeze aprovizionările cu grîu ori să controleze preţul acestuia atunci 
cînd interveneau fluctuații. Revolta populară din anul 51 d.Cr., cînd 
Claudius a fost salvat de furia mulţimii în for, prin intervenţia gărzilor, 
a fost cauzată de vestile despre penuria de grîu (Tacitus, Anale, 12, 43; 
Suetonius, Viaţa lui Claudius, 18, 2): aceasta este una dintre numeroa- 
sele ocazii cînd ies la iveală „drepturile morale” exercitate de cei săraci. 
Împărații, care se proclamau cei dintîi patroni ai plebei, erau — cum am 
văzut — gata să-şi sacrifice guvernatorii şi favoriţii atunci cînd poporul 
protesta pentru manipularea preţurilor. Casa lui Simmachus tatăl din 
Trastevere a fost arsă de plebe în anul 364 d.Cr., pentru că se răspîndise 
zvonul că el refuza să vîndă vin la preţ redus (Ammianus, 27, 3, 4). 
Incendierea caselor, ca si corurile de ocări şi demonstrațiile zgomotoase 
din circ sau din alte locuri erau considerate manifestări ritualice ale 
voinţei poporului, întocmai ca în cazul așa-numitului charivari din amurgul 
Evului Mediu. Li se atribuia o valoare aproape ca de lege, iar unele 
personaje precum Publius Clodius (58 î.Cr.) ştiau cum să le utilizeze în 
scopuri politice. 

Hrana nu reprezenta singura temă din morala populară. Sentimentul 
popular al justiţiei nu avea o viziune atît de rigidă asupra legii, cum 
aveau cei bogaţi. În ciuda precautiilor luate de cei bogati pentru a-si 
proteja casele prin grilaje, portaluri si paznici care, în unele cazuri, erau 
prinși în lanţuri la intrare, era evident că sclavii n-ar fi apărat proprietatea 
stăpînului riscîndu-şi viaţa (Apuleius, Metamorfozele, 4, 9). Demonstratiile 

din teatru în favoarea lui Androclos, sclavul fugar, au izbutit să-l salveze 
(Aulus Gellius, 5, 14, 29), iar în anul 61 d.Cr. a avut loc o spectaculoasă, 
chiar dacă zadarnică, revoltă îndreptată împotriva executării în masă a 
sclavilor, urmată de uciderea stăpînului lor, Pedanius Secundus. Nu era 
vorba de un protest împotriva legii, ci de cererea unei îmblînziri a acesteia, 
căci Pedanius fusese un stăpîn foarte crud (Tacitus, Anale, 14, 42-43). 
Nu ştim cine au fost acei cetăţeni liberi care s-au răzvrătit; probabil că 
aparţineau aceleiaşi case. Este însă plauzibil ca săracii să fi simpatizat 
cu sclavii, din moment ce uneori ei se vindeau ca sclavi pe ei înşişi ori 
îşi vindeau copiii. ,Bogatii — a afirmat Anaximene — nu arată nici o milă 
pentru cei nefericiti, așa cum fac săracii. Numai teama pentru propria 
soartă le creează mila pentru nenorocirile altora.” Este semnificativ faptul 
că singura inscripţie precreştină care comemora un mort ca „iubitor al 
săracilor” îi aparținea unui libert grec, un negustor (ILRP 797). Nu este 
de mirare că, cu prilejul unui masacru public precum acela din anul 70 
d.Cr., săracii şi sclavii s-au răzvrătit împotriva stăpînilor lor bogaţi 
(Tacitus, Istorii, 4, 1). 

Solidaritatea dintre săraci era institutionalizatä — cum s-a văzut în 
legătură cu aşa-numitele collegia — prin organizaţii sociale şi religioase. 
Denumiri precum „prieteni constructori” (amici subaediani) sau „fraţi 
dulgheri” (fabri fratres) proclamă soliditatea acestor legături. Cei care 
lucrau în horrea Galbana, magaziile imperiale de pe Tibru, formau un 
sodalicium (ILS 3445). Zeii patroni erau venerati de asociaţiile de mese- 
riasi (de exemplu, Bacchus era venerat de asociaţia cîrciumarilor). Acest 
fapt se petrecea mai ales în cazul numeroaselor grupuri de străini stabilite 
în diferitele cartiere ale Romei, precum egiptenii de pe Cîmpul lui Marte, 
care îi adorau pe Isis şi Serapis. Știm de vastele ghetouri de evrei 
existente în diverse părți ale oraşului; în cel mai mare, situat în zona 
Trastevere, trăiau mai bine de 30.000 de oameni. Locurile de întrunire 
(stationes) ale comercianților străini mențineau aceste grupuri în contact 
cu ţările lor, încurajînd viaţa asociativă a grupurilor etnice. Astfel, într-o 
oarecare măsură, exista o cultură separată a săracilor. 

Totuşi, chiar acele collegia şi sodalicia, cuprinzînd, probabil, pînă la 
o treime din populaţia masculină a orașului, erau reglementate în mod 
formal prin lege si neformal prin expectativele lor sociale şi prin legăturile 
lor cu patronii bogaţi. Acestora din urmă li se păstra în mod deliberat 
un loc la evenimentele publice, cum erau serbările şi funeraliile (așa s-a 
întîmplat în anul 193 d.Cr.: Cassius Dio, 75, 4, 5-6), şi li se permitea să 
adreseze petiții împăratului. Chiar din această categorie de persoane, 
dintre care multe, în calitate de liberti, aveau obligaţii de serviciu perso- 
nale față de patronii lor, împăratul Augustus a recrutat așa-numiții 
Augustales, care, simbolic, se ocupau de cultul genius-ului împăratului. 
Acest cult era integrat în vechile culturi ale răscrucilor (compitales), în 
interiorul cartierelor (vici) organizate recent: să fii ales vicomagister 
constituia o onoare foarte rîvnită. Aceştia erau oamenii considerați a fi 
acea pars populi integra, „legată” (cum spune Tacitus) de casele bogatilor. 
Pe scurt, totul ne spune că, în pofida unei anumite subculturi morale a 
săracilor, bogatii izbuteau să-şi impună sistemul de valori în sectorul cel 

mai ambițios din punct de vedere social al plebei : astfel, solidaritatea din 
rîndurile săracilor ajungea să se frîngă. 

Tot din vremea lui Augustus datează si crearea cohortelor urbane, 
prima forţă de poliție orășenească si, într-o oarecare măsură, instituția 
pompierilor. Însă asemenea corpuri n-ar fi putut funcţiona cu adevărat 
în lipsa acestei forme de control social. Într-adevăr, după cum mărturisesc 
revoltele din anul 235 d.Cr. (chiar dacă în acest caz era vorba de pretorieni), 
soldaţii se temeau să intre pe strädutele unde erau cel mai vulnerabili. 
Se pare că la sfîrșitul Imperiului cohortele citadine dispăruseră cu totul, 
lăsînd în seama acelor collegia misiunea de a lupta împotriva incendiilor, 
iar magistratului, cu ai săi apparitores, pe aceea de a veghea asupra 
ordinii. În ciuda numeroaselor revolte din secolul al IV-lea, inclusiv 
ocaziile cu care a fost incendiată casa prefectului Urbei, prezenţa lor era 
rituală, iar acțiunea lor îngrădită, nici mai mult, nici mai puţin decît acel 
charivari de la sfîrşitul Republicii. Un semn al modului în care opera 
această formă de protecţie limitată ni-l oferă evenimentele din anul 
365 d.Cr., cînd — potrivit mărturiilor ce ne-au parvenit — prefectul Urbei, 
pe care plebs infima îl ura, a fost protejat fizic de ai săi „prieteni si 
vecini” (Ammianus, 27, 3, 8). Acest exemplu ne este de folos ca încheiere, 
întrucît arată în mod limpede faptul că săracii respectabili sprijineau 
ordinea socială, de pe urma căreia beneficiau prin intermediul actelor de 
patronat public si privat. „Osîndiţii acestei lumi”, adevărații săraci, nu 
aveau nici un ajutor asemănător. 

În mod intenţionat, nu am spus nimic despre creștinism, întrucît 
acesta a constituit numai o forţă marginală în cetatea Romei. Biserica de 
la începuturi a stabilit o opoziţie explicită între caritatea ei și limbajul 
obișnuit al evergetismului roman. „Milostenia” (eleemosyne), si nu „pres- 
tigiul” (philodoxia), era cea care motiva caritatea. Obiectivul explicit al 
Bisericii era „să vestesc săracilor Evanghelia” (Luca 4, 18), însă acelor 
săraci numiţi ptochoi, şi nu săracilor în general. Văduvele, orfanii, oamenii 
lipsiţi de un acoperiș si bolnavii, pe care Biserica îi ajuta, erau aproape 
ignorati de evergetismul roman : nu erau niște „săraci meritorii”. Această 
formă de caritate a exercitat o puternică atracţie în cetăţile din Imperiul 
tîrziu, constituind una dintre explicaţiile succesului creștinismului într-o 
vreme în care comunităţile civice se dezagregau. Împăratul Iulianus, care 
era păgîn, ne oferă o mărturie vie a eficacitätii acestor forme de asistenţă 
practicate în comunităţile creștine si evreiești. Scriindu-i marelui preot 
din Galatia, el a afirmat: „E o nenorocire că nici un evreu nu-i cerșetor 
si că nelegiuitii galileeni hrănesc poporul nostru, pe lîngă al lor, în timp 
ce poporului nostru îi lipsește, în mod limpede, asistenţa” (Scrisori, 49). 

Această „moralitate a vulnerabilitätii sociale”, cum a fost numită, 
reprezenta si un reflex al culturii sărăciei, răspîndită în clasele cele mai 
umile, de care s-a vorbit mai devreme. Mișcarea monastică i-a sfinţit în mod 
simbolic pe cei care munceau cu propriile braţe sau care trăiau din pomană. 
În definitiv, pentru o scurtă perioadă, creștinismul a atins ceea ce Gramsci 
avea să numească o viziune „contra-hegemonică” asupra lumii, care integra 
instituţiile Bisericii şi ale statului în ideologia populară. Care au fost 
succesul său real si efectul asupra näpästuitilor, aceasta e o altă poveste. 

BANDITUL 


Brent D. Shaw 


„Am fost şeful unei bande foarte cutezătoare si am pustiit în lung şi-n 
lat toată Macedonia. Eu sînt Hemus din Tracia, vestitul tîlhar, la al cărui 
nume provincii întregi tremură de spaimă. Tatăl meu a fost Thero, şi el 
un hot renumit. Hrănit cu sînge omenesc, crescut chiar în rîndurile bandei 
sale, eu am fost moștenitorul si rivalul vitejiei părintești.” 

Astfel se împăunează un bandit lovit de nenoroc, care-şi expune al său 
curriculum vitae membrilor noii bande căreia speră să i se alăture 
(Apuleius, Măgarul de aur, 7, 5)". Atunci cînd povesteşte această biografie 
imaginară, romancierul evidenţiază ceea ce resimte ca fiind trăsăturile 
esenţiale ale figurii tflharului : o tradiţie ereditară a hotiei, o „alteritate” 
barbară, afirmarea independenţei sale personale. Acest tip de tîlhar, 
înrădăcinat în societatea romană, banditul „izolat”, reprezintă tipul de 
hot în care se înscriu cea mai mare parte a banditilor din opinia comună 
a contemporaneitätii. Imaginea tipică a tîlharului prezentă în minţile 
noastre este aceea a şefului solitar, aflat în fruntea unei mici bande de 
simpli acoliti: Robin Hood, Louis Mandrin, Jesse James sau Salvatore 
Giuliano. 

Putem confrunta această figură a individului solitar aflat în căutarea 
unei activităţi de tip violent cu următoarea relatare a lui Plutarh, despre 
mult mai complicatele probleme abătute asupra Imperiului Roman în 
anii 80-50 î.Cr.: 


Iar puterea piraţilor a pornit mai întîi din Cilicia cu destulă îndrăzneală, 
dar trecînd pentru început neobservată, apoi în timpul războiului cu 
Mithridates [88-85 î.Cr.], avea mare prestigiu și curaj — pentru că se folosea 
de echipajele regești. Apoi, deoarece romanii se strînseseră, în războaiele 
civile, la porțile Romei, marea era fără de pază si îi împingea cîte putin şi-i 
mîna înainte, pînă i-a făcut să îndrăznească să atace nu numai grupuri de 
oameni, dar și insule și cetăţi care se aflau pe malul mării. Chiar și oameni 
puternici datorită averii, străluciți prin neamul lor si cu mare faimă pentru 
inteligența lor se dedau pirateriei și luau parte la jafuri, întrucît 
preocuparea aceasta le aducea chiar o oarecare faimă și prestigiu. 

Existau chiar multe depozite de corăbii piraterești în multe regiuni și 
frictorii înconjurate de ziduri, ba chiar flote întregi atacau, căci erau experi- 
mentati nu numai prin curajul echipelor, nu numai prin tehnica cîrmacilor, 
nu numai prin iuteala și sprinteneala corăbiilor pregătite pentru meseria 
lor proprie [...]. Aducînd foarte multe insulte romanilor, ei le prădau chiar 
drumurile, urcîndu-se de la mare și le jefuiau chiar acareturile apropiate [...]. 
Puterea aceasta a piraţilor se întinsese pe toată partea mării din jurul 


1. Apuleius, Măgarul de Aur, trad. rom. I. Teodorescu, Chișinău, 1990, 
pp. 216-217 (n.t.). 


BANDITUL 273 


nostru, încît devenise cu totul nenavigabilă și inaccesibilă pentru orice fel 
de negot (Plutarh, Viaţa lui Pompeius, 24, 1-4; 25, 1). 


Aici brigandajul a devenit ceva foarte diferit. S-a evoluat spre o ame- 
nintare asupra statului pe scară largă, o formă mai permanentă si colec- 
tivă de violenţă, provocată de anomalia coexistentei mai multor puteri 
statale în bazinul Mediteranei, fenomen care i-a permis şi i-a înlesnit 
înflorirea. 

In sfîrşit, putem așeza pirateria descrisă de Plutarh alături de relatarea 
istoricului Ammianus Marcellinus despre bandiții isaurici din perioada 
de sfîrşit a Imperiului: 


Căci isaurii, care erau obișnuiți cînd să fie liniștiți, cînd să aducă pretu- 
tindeni prăpădul cu incursiunile lor neașteptate, de la tîlhării rare și pe 
ascuns, pentru că lipsa de represalii le mărea și mai mult îndrăzneala, au 
ajuns la grave războaie. Manifestînd prin năvăliri repetate spirit dușmănos, 
erau revoltați peste măsură, cum spuneau ei, că niște prizonieri conationali 
de ai lor la Iconium, un oraș din Pisidia, în mod nemaipomenit au fost daţi 
fiarelor sălbatice în timpul unui spectacol în amfiteatru. [...] din munţi 
präpästiosi și neumblati, s-au aruncat ca un vîrtej asupra ținuturilor vecine 
cu marea. Strecurîndu-se pe căi ascunse și prin văi, așteptau sosirea nopţii — 
cînd luna era în primul sau ultimul pătrar și răspîndea o lumină slabă — 
pîndind mișcările de pe corăbii. [...] Astfel, fiindcă de aici încolo nu mai 
găseau nimic de pradă pe lîngă ţărmul lor, au părăsit ţinuturile de lîngă 
mare si au pătruns în Licaonia, vecină cu Isauria. Acolo, jefuind la drumul 
mare, se hrăneau pe seama călătorilor sau a locuitorilor provinciei. Această 
situaţie a întărîtat mînia soldaţilor de pază din multe municipii si posturi 
de pază de primprejur. Încercînd să respingă, după puterile lor, pe cei ce se 
strecurau uneori în cete, alteori împrăștiați, erau învinși de mulţimea acestora, 
care, născuţi si crescuţi pe înălțimile si coastele munților, îi atacau ca si cum 
ar fi fost la loc deschis, aruncînd de departe asupra lor săgeți si înspăi- 
mîntîndu-i cu strigăte fioroase (Ammianus Marcellinus, 14, 2, 1-5. 


Cînd Ammianus continuă, relatînd înregistrarea unor valuri masive 
de banditism în Isauria (ne aflăm în anii 350-370), reiese limpede că ceea 
ce descrie el este un adevărat fenomen istoric de lungă durată, un soi de 
autonomie regională pe care o etichetează ca fiind „banditism” sau 
latrocinium. În acest caz, autonomia regională se caracteriza prin brigan- 
dajul de masă în zonele muntoase din Isauria și Cilicia, în Anatolia 
sud-orientală. Era o zonă în care violenţa avea un caracter endemic, 
constituind o plagă care a lovit mereu Imperiul Roman, iar apoi pe cel 
bizantin. Prin urmare, Ammianus ne oferă un bun exemplu despre un tip 
de brigandaj care se situează la extrema opusă faţă de bandiții izolați si 
solitari din imaginarul popular: el ne informează despre existenţa unor 
întregi regiuni şi popoare care, din punctul de vedere al statului roman, 
erau considerate „de tîlhari”. Stăpînii de pe podișuri şi principii Isauriei 


2. Plutarh, Vieţi paralele IV, trad. rom. N.I. Barbu, Editura Științifică, București, 
1969, pp. 267-268 (n.t.). 

3. Ammianus Marcellinus, Istorie romană, trad. rom. David Popescu, Editura 
Ştiinţifică si Enciclopedică, București, 1982, pp. 48-49 (n.t.). 

erau, într-adevăr, nişte bandiți, însă de asemenea proporţii încît, în 
comparație cu ei, banditul izolat, precum acel Hemus din Tracia, ce 
reprezintă stereotipul nostru de tîlhar, deveneau nesemnificativi. 
Dar, dată fiind gama de posibilităţi pe care ne-o sugerează cele trei 
cazuri de brigandaj descrise de Apuleius, Plutarh şi Ammianus, se pune, 
în acest moment, problema unor definiţii. Ce anume, sau cine anume este 
un bandit? 

În primul rînd, banditismul e o formă de putere personală. De puţine 
ori s-a întîmplat ca unii bandiți să-și fi transformat puterea în niște 
forme de putere mai institutionalizate, ca aceea a unui stat. Însă câtă 
vreme bandiții rămîn bandiți, ei reprezintă o afirmare a insului, un soi 
de „protest individual”, cum s-a exprimat un istoric modern. Această 
putere individuală, bazată pe carismä, pe impresia stîrnită de înfăţişare, 
pe forţa brută si pe legăturile de tip personal (familiale, de prietenie sau 
clientelare) reprezintă, probabil, una dintre formele de putere originare 
pe care le-a cunoscut omul. Ca atare, ea este din punct de vedere atît 
logic, cît şi istoric, anterioară statului. Dacă ar fi examinate societăţile 
lipsite de stat, ca de pildă cele descrise în epica homerică, s-ar descoperi 
că în acel tip de societăţi această formă de putere constituie norma, fiind 
acceptată de toți membrii ca singurul mod de a se raporta unii la alții. 
Ba chiar nu exista nici o posibilitate ca ea să fi fost definită altfel de vreo 
altă formă de putere concurentă. Pentru a fi etichetat ca „inacceptabil”, 
banditismul trebuia să fie combătut de unele forme de putere institutio- 
nalizate, ca aceea a statului, care i se opuneau, tindeau să-l subordoneze, 
să-l îmblînzească şi, în ultimă instanţă, să-l elimine. În noua situaţie 
creată prin apariţia statului, formele de putere personală aflate în com- 
petiție au fost proscrise, unora dintre ele aplicîndu-li-se calificarea de 
ameninţări de întoarcere la anarhia prestatală. Prin urmare, din aceast 
punct de vedere, senzaţia era că, în gama tipurilor de putere posibile, 
rînduite potrivit importanţei si conţinutului lor etic, banditismul se situa 
pe poziția cea mai de jos. Sfîntul Augustin a exprimat astfel această 
concepţie: „O dată părăsită justiția, ce altceva sînt regatele, dacă nu 
niște mari bande de tîlhari? Si ce altceva sînt bandele de tîlhari, dacă 
nu nişte mici regate?” (Cetatea lui Dumnezeu, 4, 4). Însă acel „regat”, 
statul, trebuie întîi şi-ntîi să existe, înainte ca un gen corupt de putere, 
numit banditism, si un rol de delincvent, acela al banditului, să poată fi 
recunoscute ca atare. Oricum, privită dintr-o altă perspectivă, figura 
banditului îi poate oferi istoricului modern un bun indiciu al prizei mai 
mari sau mai mici a statului asupra ansamblului societăţii. Studiind 
bandiții din lumea romană, nu numai că se înţeleg mai multe lucruri 
despre „rămăşiţele arhaice” de putere personală din acest spaţiu, dar se 
înţelege mai bine însăși natura statului roman. 

În terminologia formală latină, bandiții erau îndeobşte numiţi latrones 
(la singular, latro), iar banditismul, latrocinium. În acea jumătate a 
lumii romane în care elitele sociale şi politice foloseau limba greacă în 
calitate de koine, termenii greceşti corespondenţi pentru a desemna 
bandiții şi brigandajul erau lestai (la singular, lestes) şi lesteia. Cum 

tocmai am spus, reperul cel mai vechi pentru acesti termeni îl constituia 
o formă de putere prestatalä, anarhia ce premersese, în istorie, naşterea 
statului. Acest fapt este exprimat, într-o formă simbolică, în naratiunile 
mitice despre întemeierea marilor comunități politice ateniană şi romană. 
În primul caz, Tezeu, întemeietorul legendar al Atenei, înfrînge nişte 
lestai înainte de a conduce marea unificare mitică (synoikismos) a Atticii, 
întemeierea statului atenian (Plutarh, Viața lui Tezeu, 6, 4; 10, 2). 
În cazul Romei, Romulus și Remus îşi abandonează rolul de păstori-tîlhari 
în procesul de întemeiere a noii cetăți (Livius, 1, 4, 9; 1, 5, 3; Eutropius, 
1, 1-3). 

Prin urmare, pentru gînditorii romani, problema era să înțeleagă 
prin intermediul cărui proces sau prin ce calități societăţile civilizate 
se distingeau de cele barbare. Cînd Cicero considera justiția valoarea 
etică fundamentală ce permitea ca societățile omenești să funcţioneze, 
admitea că pînă şi bandele delincventilor se supuneau „legilor generale” 
ale acesteia. În plus, el trasa o demarcaţie în mod limpede cantitativă 
între banditism si statalitate : „Fiind deci eficacitatea justiţiei în măsură 
să întărească şi să sporească pînă şi puterea tîlharilor, cît de mare ne 
vom gîndi că va fi puterea ei într-o ordine legală, juridică şi politică ?” 
(Despre îndatoriri, 2, 11, 40). Dar nu numai printr-o „justiţie mai mare” 
se deosebea statul de tîlhar. În viziunea lui Cicero, distanţa care îi 
separa era absolută din punct de vedere calitativ, ca atunci cînd îi punea 
lui Clodius, duşmanul său personal si politic, întrebarea retorică: „De 
fapt, ce este o cetăţenie? Orice adunătură de oameni, fie chiar și cruzi 
şi sălbatici ? Orice multime, fie chiar de sclavi fugari si de tîlhari adunaţi 
la un loc? Neîndoielnic, vei spune nu” (Paradoxurile istoricilor, 27). Apoi, 
oricît de mult ar pretinde justiţia un tratament impartial, exista o dife- 
rentä absolută între acest comportament simplu şi constituirea unui stat. 
Haosul puterii personale care nu se bizuia decît pe o etică de fair play 
pentru a realiza coeziunea socială este, pentru Cicero, caracteristic pentru 
absenţa oricărui fel de stat: altfel spus, normele stabilite prin acord în 
sînul unui grup de oameni „nu poartă numele de legi mai mult decît dacă 
niște tîlhari le-ar fi stabilit în bandele lor” (Despre legi, 2, 5, 13). 
Într-adevăr, dezvăluind artificialitatea culturii şi a normelor morale, s-ar 
ajunge la a recunoaşte că încă existau unele popoare „barbare” pentru 
care banditismul constituia o ocupaţie onorabilă. 

Dar, potrivit moralei dominante, cine se deda banditismului o făcea 
împotriva propriilor sale convingeri etice: dacă ar fi avut posibilitatea de 
a alege, banditul ar fi preferat să adune bunuri mai curînd „prin mijloace 
onorabile” decît jefuind. Potrivit afirmațiilor generale ale unei morale 
statale, nici chiar cel care fusese tîlhar toată viaţa nu mai trăia într-un 
spațiu etic separat de cel al restului oamenilor, supuși ai statelor. Mai 
precis, unii senatori moralişti, ca de pildă Seneca, exprimau ideea potrivit 
căreia simțul moral a ceea ce era „greșit” (si se specifică faptul că 
banditismul intră în această categorie) „face să strălucească lumina sa 
în sufletul fiecăruia, si chiar şi cei care nu o practică o văd” (Seneca, 
Despre beneficii, 4, 17, 4). O mamă dispretuitä si înfuriată face aceleași 

afirmaţii atunci cînd exclamă, reproşîndu-i fiului său: „Desigur, [...] 
după cele mai criminale acţiuni e firesc să speri nepedepsirea, cu toată 
mustrarea conştiinţei” (Metamorfozele, 7, 27)f. 

Ne putem da seama de fuziunea dintre o asertiune morală cu caracter 
general şi afirmaţiile de legitimitate politică dacă examinăm definiția 
propusă de legea romană pentru bandiți şi banditism. În partea rezervată 
definirii termenilor (De verborum significatione, „latrones”, 50, 16, 118), 
Digestele declară : ,Dusmanii (hostes) sînt aceia care ne-au declarat război 
sau cărora noi le-am declarat război. Toţi ceilalți sînt bandiți (latrones) 
sau tîlhari (praedones)’. 

Pentru istoricii moderni, problema e că termenii noştri moderni „bandit” 
şi „banditism” nu se suprapun peste această sumară definiție romană. 
Potrivit viziunii proprii romanilor, mult mai brutală şi mai rigidă decît 
a noastră, ori erai un stat legitim si recunoscut, în măsură să porți un 
război în toată legea (bellum) cu statul roman, ori erai un bandit. În acest 
fel, lumea se pomenea împărțită în nişte categorii mai riguroase decît ale 
noastre: din spectrul acestora lipseau nuanțele subtile ale violenţei 
nestatale. Legile sătești nescrise ale răzbunării, jafurile tribale, diferitele 
tipuri de revolte urbane (provocate de înfometare sau de motive reli- 
gioase) şi aşa mai departe nu sînt incluse ca atare în definiție. Cu toate 
că putem exclude aceste alte forme de violenţă din ceea ce considerăm 
a fi banditismul propriu-zis, trebuie să amintim că romanii nu făceau 
asemenea distincţii subtile. Noi sîntem cei care le facem. 


Am putea începe examinînd banditismul ca formă „izolată” şi minoră 
de violenţă, aşa cum ne apare exemplificat în povestea lui Hemus, tîlharul 
trac rămas fără ocupaţie din romanul lui Apuleius, citată la început. 
Acest banditism e o formă de violenţă personală, urmată cel mai adesea 
de mici grupuri (chiar dacă nu întotdeauna se întîmplă astfel) şi caracte- 
ristică pentru societăţile țărănești (dar si sub acest aspect există excepţii). 
Este un tip de subzistență parazitar, în care acumularea de bunuri si 
servicii depinde în mod nemijlocit de folosirea violenţei fizice şi a amenin- 
țărilor. Acest aspect al banditismului ca tip de „economie de violență” era 
larg recunoscut si în Antichitate. Atît Platon, cît si Aristotel recunoșteau 
în banditism — sau lesteia — una dintre formele cele mai obişnuite de 
comportament economic, un mod particular de a dobîndi bunuri, care era 
prezentat alături de agricultură, pescuit, păstorit sau vînătoare ca unul 
dintre „modurile de viaţă” (bioi) economice fundamentale ale omului 
(Aristotel, Politica, 1256 a-b). Platon are o atitudine mai moralistă (din 
punctul de vedere al statului, cum ne puteam aştepta), el clasificînd 
banditismul ca subtip al modului de viaţă întemeiat pe vînătoare, cenzu- 
rabil moral şi foarte diferit de activitatea cinegetică așa cum o exercitau 
aristocrații, călare şi avînd ca pradă niște patrupede (Platon, Legile, 7, 
824 d). Oricum, pentru multă vreme, natura exactă a legăturii dintre 
noul stat ce tocmai apărea, pe de o parte, si vechea lume arhaică, pe de 
alta, a rămas foarte neclară. O formă de organizare nu o excludea pe 


4. Apuleius, Metamorfozele, ed.cit., p. 236 (n.t.). 

cealaltă. De exemplu, potrivit „legilor” atribuite lui Solon (cca 594 î.Cr.), 
se pare că la Atena era perfect legală formarea unor „societăţi de pirați” 
cu scopul de a ataca alte cetăţi. Prin urmare, statul pe cale de a se naşte 
era foarte dispus să găzduiască în interiorul său zone de putere privată, 
în măsura în care violenţa exercitată de acestea era îndreptată împotriva 
altor comunități. Încă nu exista acel „monopol al forţei” weberian, atît de 
important pentru o definire modernă a banditismului. Astfel, istoricul 
Tucidide (1, 5), om al polis-ului şi, ca atare, ferm contrar banditismului, 
recunoştea că pe vremea sa existau comunităţi grecești unde pirateria 
reprezenta o îndeletnicire cu totul respectabilă care, departe de a fi 
ruşinoasă, aducea, dimpotrivă, o reputaţie vrednică de cinstire. 

Spre deosebire de aceste idei mai „moderate”, caracteristice pentru 
vechiul polis grecesc, principalele curente ideologice din Imperiul Roman 
aflat în faza de maximă strălucire, mai „dure”, nu luau deloc în conside- 
rare posibilitatea unei coexistente a puterii banditilor cu puterea statului, 
în pofida faptului că Cicero, de pildă, recunoștea că bandiții respectau 
unele dintre normele fundamentale ale comportamentului social: aveau 
propriile lor principii de justiţie, iar între ei proprietăţile şi sarcinile 
erau distribuite într-un mod asemănător cu sistemul aplicat în societatea 
civilă legitimă: 


„astfel fiindu-i eficacitatea [a justiției], încît nici măcar aceia care se 
nutresc din ticăloşii şi din crime n-ar putea trăi fără o părticică de justiţie. 
Într-adevăr, cine fură sdu răpește ceva cuiva din banda în care e si el tîlhar 
este alungat din ea. Iar cel numit căpetenia piraţilor este sau suspendat, 
sau părăsit de tovarășii săi dacă nu împarte prada în mod egal. Ba chiar 
se spune că ar exista si niște legi ale tîlharilor (leges latrorum), pe care ei 
le respectă si cărora li se supun. Astfel, pentru echitatea sa în împărțirea 
prăzii, tîlharul (latro) illiric Barduli [...] s-a ales cu o mare putere (Cicero, 
Despre îndatoriri, 2, 11, 40). 


Oricît de filosofice ar fi scopurile pentru care Cicero se serveşte de 
tîlharul Barduli, el nu a fost niciodată dispus nici măcar să ia în consi- 
derare o eventuală coprezentä a unei ,justitii tîlhăreşti” cu legea statului. 
Pentru senatorul roman, era vorba de două lucruri net diferite. 

Definirea banditului în viziunea proprie statului roman a avut o 
semnificație de dezprobare şi de condamnare atît de puternică, încît 
termenul „bandit” (latro) a putut fi folosit pe larg în desemnarea opozan- 
tilor politici, mai ales a dușmanilor aprigi, în faptele cărora putea fi 
recunoscut un gen de violenţă identificabilă ca o ameninţare de reîn- 
toarcere de la societatea civilă la haosul primordial. De pildă, se poate 
observa deosebirea netă, prezentă în lucrările lui Cicero, în domeniul 
lexicului referitor la banditism. În operele istorice si filosofice, cuvîntul 
este folosit pentru a desemna nişte bandiți „autentici”. În discursuri si 
în operele retorice, cuvintele latro, latrones şi latrocinium sînt în mod 
sistematic folosite pentru etichetarea celor mai primejdioşi adversari 
politici. De fapt, Cicero foloseşte cuvintele latro şi latrones pentru a 
defini puterea amenințătoare a unui număr limitat dintre dușmanii săi, 
şi anume pe cei mai de temut: Verres, Catilina, Clodius si Antonius. 

Altfel spus, aidoma altor romani instruiți şi cultivați, Cicero se putea 
folosi de termenul „bandit” ca de un mijloc eficient de condamnare a 
duşmanilor de moarte si de etichetare a acestora ca periculoși „destabili- 
zatori” ai statului. Acest obicei era frecvent în ultima perioadă republi- 
cană, în vremuri de tensiune politică şi de conflicte în sînul statului 
roman (de pildă în anii 63, 56 si 44-32 î.Cr.). Apelativul ,banditi” folosit 
pentru desemnarea adversarilor politici a continuat și mai tîrziu să fie 
folosit în mod obişnuit în elita romană dominantă, căpătînd o recurenţă 
aparte în acele perioade de criză politică în care autoritatea statului 
central a fost pusă în discuţie (de exemplu în anii 68-69 si 192-193 d.Cr., 
şi în perioada de criză a autorităţii centrale de după anul 238). Termenul 
latro a fost folosit în special pentru a-i eticheta pe concurenții la tronul 
imperial ca pe niște simpli ,pretendenti”, adică deținători ai unei puteri 
pur personale, si ca atare nelegitimă din punctul de vedere al statului. 
Astfel, Octavianus i-a taxat pe Antonius, Sextus Pompeius și acolitii 
acestora drept tîlhari şi pirați, iar Septimius Severus i-a condamnat pe 
Pescennius Nigro si Clodius Albinus ca latrones. 

Această exploatare politică a definiției şi imaginii banditismului ne 
spune multe despre perioadele de criză ale statului roman, însă, de bună 
seamă, aruncă prea puțină lumină asupra figurii banditilor. Din punctul 
de vedere al unui individ dedat banditismului sau pirateriei, activitatea 
sa era, probabil, concepută mai mult ca un aspect al personalității, ca un 
»Spatiu” în interiorul unei anumit stat şi al unei anumite societăți în care 
această formă specifică de putere personală putea exista. In unele cazuri, 
acest spațiu se putea situa în exterior, rămînînd însă în continuare legat 
de stat şi de societate. El putea consta într-o anumită regiune sau într-o 
zonă locuită de oameni „liberi” de controlul statului ori la care puteau 
accede persoane dornice să se elibereze de acesta. Să examinăm mai întîi 
cîteva dintre aceste spaţii fizice sau zone. Chiar la apogeul puterii 
Imperiului, în interiorul frontierelor, fie c” acestea erau reale sau conven- 
tionale, rămîneau zone care scăpau de sub controlul efectiv al statului. 
Principalul exemplu poate fi reprezentat de numeroase teritorii muntoase 
din țările de la Mediterana. În al doilea rînd, existau pădurile dese şi 
zonele mlăștinoase de nestrăbătut, care, chiar dacă uneori erau situate 
în preajma unui centru urban, aveau o poziție geografică de aşa natură 
încît împiedica pătrunderea efectivă a instituţiilor citadine. De pildă, 
asemenea caracteristici se întîlneau în munţii acoperiţi cu păduri dese si 
în marile mlaștini din apropierea oraşului Antiohia, în Siria, care au 
oferit un refugiu pentru bandele de tîlhari de-a lungul întregii perioade a 
Imperiului (Liebeschuetz). 

Asemenea insule de autonomie din interiorul frontierelor Imperiului pri- 
meau persoane care, neputînd fi dispuse într-un context statal, împărtă- 
şeau un anumit grad de independenţă. Pe lîngă toate acestea, date fiind 
structurile extrem de slabe ale poliţiei Imperiului, cu atît mai inconsis- 
tente la nivel local, chiar şi o pădurice, o mlaștină de mici dimensiuni sau 
un podiş nu prea întins puteau fi suficiente pentru a garanta un refugiu. 
În acea viziune, destul de rigidă, care consideră Imperiul un mozaic de 
comunităţi urbane dominînd zonele rurale înconjurătoare, ,spatiul” cel 

mai general care suporta această slabă dominație îl alcătuia tocmai 
întinderea amplă de cîmpie din afara oraşelor, mari şi mici, şi a satelor. 
Aceste zone întinse, caracterizate printr-o economie agricolă şi prin păsto- 
ritul transhumant, constituiau regiuni în care funcţionarii statului central 
erau rareori văzuţi, iar legea şi ordinea, în măsura în care existau, erau 
impuse în parte prin solidaritatea existentă între locuitori, în parte prin 
personalul aflat în serviciul proprietarilor de pämînturi. De aceea, zona 
rurală care împrejmuia un oraş era considerată o zonă periculoasă prin 
excelenţă. O călătorie căpăta adesea aspectul unor salturi continue de la 
o „insulă” la alta, cu grupuri de călători înfricosati care se deplasau 
urmînd un traseu ce nu se îndepărta prea mult de centrele urbane. Dar, 
chiar şi cu aceste precautii, primirea din orașul următor nu era întot- 
deauna previzibilă. Astfel, în romanul lui Apuleius, a cărui acţiune se 
petrece în cea de-a doua jumătate a secolului al II-lea d.Cr., o caravană 
de călători ce soseşte într-un sătuc este atacată cu brutalitate de locuitorii 
care, amägiti de întunericul de la apus, îi confundaseră cu nişte bandiți. 
Cu toate că fac zgomot cu trîmbiţe si cu alte instrumente si poartă torţe, 
călătorii se pomenesc cu niște cîini înräiti care se aruncă asupra lor, în 
timp ce locuitorii satului aruncă în ei cu pietre de pe acoperișurile caselor. 
Chiar şi atunci cînd devine evident că aceşti călători, răniți şi rupti în 
bătaie, nu sînt nişte bandiți, locuitorii, temători si neîncrezători, îi silesc 
să se tîrască pînă în satul următor (Măgarul de aur, 8, 16-18). Pericolul 
reprezentat de călătoriile în afara oraşelor a făcut loc practicii deplasării 
în caravane. Primejdiile pe trasee erau cauza unor scene de natură hazlie 
în provincii, unde unul dintre puţinele convoaie oficiale înarmate care 
străbăteau în mod regulat drumurile dintre centrele urbane, acela al 
guvernatorului cu suita sa, era însoţit de grupuri disparate de persoane 
care sperau să poată scăpa de primejdii strîngîndu-se în jurul căii salva- 
toare constituite de reprezentantul guvernului (Epictet, Diatribe, 4, 1, 94 
şi urm.). Nu-i de mirare că Sfîntul Paul se referă la banditism și la 
piraterie ca la unul dintre cele mai obişnuite pericole naturale, care, 
aidoma cutremurelor şi furtunilor de pe mare, ameninţă integritatea 
călătorului (Epistola a II-a către Corinteni 11, 26). El nu era singurul 
care se temea de asalturile banditilor ca de una dintre primejdiile obişnuite 
ce-l pîndeau pe călător, ci repeta pur şi simplu nişte afirmaţii în general 
considerate de la sine înţelese (cf. Seneca, Despre beneficii, 4, 35, 2). 

Prin urmare, zidurile orașelor nu marcau numai limita, sacră si insti- 
tutionalä, ce separa centrul urban de zona rurală care îl înconjura, ci 
constituiau si o apărare împotriva amenințărilor constante, chiar dacă 
nu de mare însemnătate, reprezentate de raidurile tîlharilor locali 
(Seneca, Despre beneficii, 6, 15, 8). În fiecare seară, cînd se închideau 
porţile, ele izolau satul de marea primejdiilor înconjurătoare, care deve- 
nea deosebit de amenințătoare pe timpul nopţii. Apoi, înăuntrul zidurilor, 
în fiecare casă, uşile erau închise si zävorîte pentru protecţia împotriva 
asalturilor tîlharilor locali (Apuleius, Măgarul de aur, 1, 11 şi 15). Ieşirea 
de bunăvoie din oraş pe timpul nopţii era considerată o nebunie sau chiar 
mai rău. În romanul lui Apuleius, un călător vrea să părăsească orașul 
pe neaşteptate, noaptea, și i se adresează paznicului porţii (ianitor), care 
îl previne: 

Cum, tu, ăla care vrei să pornesti noaptea la drum, nu ştii că drumurile 
sînt bîntuite de tîlhari? Ei, dar dacă, pe cît se pare, ai pe conștiință vreo 
crimă și ţii cu orice preţ să mori, eu n-am un cap de bostan și n-am chef 
să mor de dragul tău (Măgarul de aur, 1, 15%. 


Cum Apuleius lasă să se înțeleagă, pericolele implicite călătoriei erau 
generale: îi priveau si pe (sau poate în primul rînd pe) potentatii care 
îşi puteau permite gărzi personale si escorte înarmate. Se cunosc exemple 
de ,disparitii” ale unor persoane, chiar de cele mai înalte ranguri, în 
călătoriile dintre două mari oraşe. Plinius cel Tînăr semnalează un caz 
exemplar (Scrisori, 6, 25) într-o epistolă adresată prietenului Bebius 
Hispanus: 


Îmi scrii că Robustus, cavaler roman care se bucura de o mare consi- 
deratie, a călătorit pînă la Ocrioli [la nord de Roma, pe Flaminia] în 
toväräsia prietenului meu Atilius Scaurus și că mai apoi a dispărut; în 
consecinţă, îmi ceri să-l conving pe Scaurus să vină să ne indice, dacă este 
cu putinţă, vreo urmă pentru cercetările noastre. 

El va veni, însă mă tem că totul este de prisos. De fapt, înclin să cred 
că Robustus a nimerit în ceva asemănător cu ceea ce i s-a întîmplat com- 
patriotului meu Metilius Crispus. 


Plinius continuă spunînd că, într-o bună zi, Crispus părăsise Como 
împreună cu suita lui de sclavi și că nu se mai ştiuse nimic despre el. 

Situaţia nu s-a schimbat în epoca imperială, nici măcar pe reţeaua de 
drumuri ce porneau din capitală. În secolul al IV-lea, senatorul Quintus 
Aurelius Symmachus scria că, deși era prefect al oraşului, nu cuteza să 
se aventureze în afara zidurilor, întrucît drumurile erau bîntuite de 
tîlhari (Symmachus, Scrisori, 2, 22). Oricum, din mai multe puncte de 
vedere, în perioada de maximă strălucire a Imperiului, Roma şi celelalte 
oraşe italice erau în situaţia în care se găseau, de pildă, Roma însăşi 
şi Napoli în perioada dintre secolul al XVII-lea si jumătatea secolului 
al XIX-lea din epoca modernă. Lipsa unei rețele moderne de comunicaţii, 
iluminarea nocturnă deficitară, o administraţie locală discontinuă şi 
coruptă, o poliţie depășită de situaţie şi alte neajunsuri de acest fel 
încurajau, în zonele rurale, o stare de anarhie latentă, mai cu seamă pe 
timpul nopţii. 

Această tendinţă către anarhie era, de asemenea, un element constant 
care caracteriza raporturile stricte dintre oraş si sat în lumea romană. 
Acest fenomen era de așa natură încît, din cîmp deschis, violenţa părea 
să se infiltreze, în inima nopţii, pînă pe străzile oraşelor, chiar şi pe ale 
Romei. Să te deplasezi pe timpul nopţii prin capitală însemna să între- 
prinzi un itinerar al fricii, să risti îndoit (luvenalis, 10, 19-22): „Dacă 
treci la miez de noapte cu un vas de-argint pe stradă,/ Groază ţi-e să nu 
te-atingă o măciucă sau o spadă;/ Iar o trestie sub lună te-nfioarä, 
tremurînd !/ Cel sărac, cînd vede hoţul, îl salută fluierînd”$. Cum spune 


5. Apuleius, ed. cit., p. 44 (n.t.). 
6. Persius, luvenal, Martial, Satire şi epigrame, trad. rom. Tudor Măinescu si 
Alexandru Hodoș, Editura pentru Literatură, București, 1967, p. 190 (n.t.). 

Iuvenalis, să n-ai nimic la tine, să fii sărac, constituia unul dintre puţinele 
mijloace de protecție împotriva atacurilor banditilor. Această opinie este 
împărtăşită de călătorul lui Apuleius, care încearcă să-l convingă pe 
paznic să-l lase să iasă: „Unui drumet atît de sărac ca mine ce-ar putea 
să-i ia tîlharii ?” (Măgarul de aur, 1, 15). Însă chiar naratorul din roman 
este agresat de nişte tîlhari în toată puterea cuvîntului pe cînd încearcă, 
noaptea, să se întoarcă acasă prin centrul unui oraş. 

Desigur, există multe alte exemple de atitudini răspîndite în rîndurile 
cetăţenilor în legătură cu primejdiile omniprezente reprezentate de bandiți 
în zonele terestre sau maritime care nu erau supuse controlului nemijlocit 
al orașelor. Chiar dacă privim latrocinium-ul din punctul de vedere 
exprimat în textele produse în mediile din centrele urbane ale Imperiului, 
există indicaţii clare asupra faptului că banditismul era un fenomen 
răspîndit, ce caracteriza structura socială imperială. De exemplu, întîlnim 
în mod frecvent texte juridice conținînd afirmaţii precum: 


Dacă se întîmplă ceva din cauza vîrstei înaintate sau a unei boli, ori 
dacă ceva este scos cu forța de către bandiți sau în alte cazuri asemănătoare, 
cel care a luat lucrul cu împrumut nu trebuie considerat răspunzător [...] 
în caz de calamitate [...] sau de forță majoră, el nu va fi răspunzător ... 


sau: 


Dacă cineva este capturat de bandiți și consideră în mod eronat că este 
sclavul acestora ca și cum ar fi vorba de dușmani, nu poate în nici un caz 
institui un fideicomis (Digeste, 13, 6, 5, 4; 32, 1, pr.). 


Astfel de afirmaţii, la fel ca multe altele ce pot fi descoperite în 
codurile de legi, îi zugrăvesc pe bandiți asemenea unei calamitäti naturale, 
ca un cutremur sau ca o furtună pe mare care loveşte pe neașteptate. 
Întocmai ca orice forţă a naturii, bandiții puteau să întrerupă orice act 
civil în curs de întocmire la un moment dat, de la un contract de căsătorie 
la încheierea unei vînzări sau, lucru şi mai însemnat, la redactarea unui 
testament. Aceste teme revin mereu în izvoarele literare unde autorul 
ține să ofere o listă completă a exemplelor de calamitäti pe care oamenii 
sînt nevoiţi să le înfrunte : bandiții sînt adesea incluși printre alte dezastre 
naturale cum sînt molimele şi cutremurele (cf., de exemplu, Seneca, 
Consolare către Marcia, 18, 8). Posibilitatea de a muri sau de a suferi o 
pagubă într-un atac al banditilor era tratată ca un commune damnum, 
definiție echivalentă cu al nostru ,accident”. Paralelismul nu este tocmai 
deplasat. Atunci cînd Isus, într-una dintre parabolele sale (Luca 10, 25-37), 
povesteşte despre bunul samaritean, care se oprise să dea ajutor unei 
victime a unui atac al banditilor pe drumul dintre Ierusalim și Ierihon, 
el insistă asupra faptului că alți oameni care călătoreau pe acest drum 
însemnat si circulat treceau mai departe fără să-i dea nici o atenţie, 
reacționînd asemenea oamenilor de azi în fața unui accident de trafic 
obișnuit. Atunci cînd se ocupă de riscul personal implicit în actul de a 
face o favoare cuiva, Seneca invocă exemplul unei persoane care încearcă 
să ajute un om înconjurat de bandiți, chiar dacă ar putea să treacă mai 
departe, prefăcîndu-se că nu vede nimic (Seneca, Despre beneficii, 4, 12, 2). 

Întru confirmarea acestui sentiment de ameninţare generală si 
omniprezentă în zonele rurale, există si alte indicii ale morții si nesigu- 
rantei: de pildă, numărul destul de ridicat de epitafuri tombale în care 
se amintește cum răposatul a fost „ucis de bandiți” (interfectus a latronibus). 
Exemple tipice ne sînt oferite de piatra tombală ridicată în apropiere de 
Prizren, în Moesia superioară, de un anume Sita Dasipi pentru tatăl său, 
Scerviaedus Sitaes, „ucis de bandiți” (CIL 3, 8242), ori de descrierea mai 
elaborată dorită de Antonius Valentinus pentru tatăl său, care avea 
acelaşi nume si era ofiţer în legiunea a XIII-lea Gemina, „ucis de bandiți” 
pe un drum din Munţii lulieni, „într-un loc blestemat” (loco quod appellatur 
scelerata: ILS 2646, Aidusinna, lîngă Tergeste). Inscriptii similare se 
găsesc în cea mai mare parte a regiunilor Imperiului, reprezentînd un 
mic indiciu al unei amenințări mai generalizate. Acest sentiment uni- 
versal de primejdie devine şi mai explicit prin existenţa numeroaselor 
posturi de pază militare şi de frontieră supravegheate de unităţi ale 
armatei romane. În cazul sistemului de fortificaţii ridicate pentru pro- 
tectia accesului către versantul meridional al trecătoarei de la al-Qantara, 
în Numidia meridională, se declară explicit că funcţia lor o reprezintă 
„protejarea călătorilor pe acest drum” (CIL 8, 2494-2495). În inscripția 
gravată pe un post de pază militar situat la Intercisa, pe cursul mijlociu 
al Dunării, în Panonia, care face parte dintr-un sistem de apărare instalat 
de-a lungul frontierei pe timpul lui Commodus, găsim scris că servea la 
a garanta supravegherea de-a lungul fluviului, în nişte locuri „expuse 
raidurilor nocturne ale tîlharilor” (CIL 3, 3385). 

Prin urmare, nu degeaba se privea cu teamă către regiunile înde- 
părtate, neurbanizate tocmai pentru că erau îndepărtate, ca la nişte 
pămînturi ale banditilor. În zonele rurale existau anumite spaţii unde 
tendinţa către banditism era deosebit de dezvoltată, ca de pildă inaccesi- 
bilele regiuni montane sau mlaștinile, pe care le-am semnalat deja. 
Se credea că marile mlastini care se întindeau în delta Nilului şi în zonele 
dimprejur constituiau refugiul unor bandiți cunoscuți ca „bouarii” (boukoloi), 
personaje crude care controlau labirintul de canale ce brăzdau regiunea 
în lung şi-n lat. Ei se puteau ivi dintr-o dată de pe orice canal, eventual 
mascaţi, si să ucidă călătorii, pentru ca apoi să-i devoreze, ca niște 
canibali sălbatici (Cassius Dio, 72, 4). Aceste legende sînt catalogate 
destul de corect ca fiind un soi de „fantezie xenofobă”, povestiri care 
„trebuie citite pornind din punctul de vedere al fricii pe care romanii o 
încercau la Alexandria” (Winkler). Dar astfel de credinţe au rezistat pînă 
la sfîrşitul Antichității. Se credea că acești boukoloi populau un tärîm al 
nimănui, separat cu totul de societatea civilizată, caracterizat prin absenţa 
completă a acelei bune-credinte specifice unor relaţii sociale normale. 
La sfîrşitul secolului al IV-lea, Sfîntul Ieronim se referea la „acele locuri 
care se numesc «Bucolia», căci acolo nu se găseau creştini, ci doar o 
populaţie barbară şi feroce” (Viaţa lui Ilarion, 43). 

Oricum, mult mai vaste şi mai amenințătoare decît orice pämînturi 
mlăştinoase erau lungile lanţuri muntoase care străbat ţările de la 
Mediterana : Atlas, Pirineii si Alpii, Taurus si Antitaurus, munții Libanului. 

Conformatia acestor zone, reprezentînd o problemă chiar şi pentru 
comunicațiile moderne, făcea din ele o „altă lume”, aproape inaccesibilă 
ori de cîte ori romanii voiau să le supună sau să le ordoneze. 

Un bun exemplu, ales dintre altele posibile, îl reprezintă autonomia 
durabilă cu care o întreagă zonă de munte, cea a lanțurilor Taurus si 
Antitaurus, în partea de sud-est a Asiei Mici, cunoscută sub numele de 
Isauria (parte din provincia romană Cilicia), s-a putut lăuda de-a lungul 
întregii perioade imperiale. Nici unul dintre eforturile întreprinse de 
romani n-a izbutit vreodată să-i îmblînzească pe independentii, „marii 
oameni” din Isauria-Cilicia. Trupele romane au fost folosite pentru prima 
oară în regiune în perioada dintre anii 100 şi 50 î.Cr., împotriva unei 
piraterii puternice şi organizate care-şi avea baza pe coaste. La capătul 
acestei prime faze a represiunii se situează mărturia oculară a lui Cicero, 
guvernator al Ciliciei în anii 51-50 î.Cr. Cînd a ajuns în regiune, la 
poalele munților Taurus, în anul 51, Cicero i-a scris lui Celius Rufus că 
nu avea ştire despre evenimentele petrecute în afara ei, dat fiind că „prin 
aceste părți [...] toate veştile ajung cu mare încetineală, atît din cauza 
distanţei, cît şi pentru că locul este bîntuit de tîlhari” (Către prieteni, 2, 
9, 1). In toamna anului 51, Cicero a condus armata romană pe munții 
Alma Dagh (Amanus) pentru a reprima răspînditul brigandaj al „cilicie- 
nilor liberi”. Podişul constituia un refugiu şi pentru fugarii proveniţi din 
zona de cîmpie. Însă expedițiile lui Cicero, deşi au constituit adevărate 
modele de brutalitate, n-au obţinut prea multe rezultate. Cînd s-a întors 
în regiune, în vara anului 50 î.Cr., el a putut relata doar că banditismul 
era foarte puternic (Către prieteni, 2, 9, 1-2; 15, 1, 2-3; 15, 4; Către 
Atticus, 5, 20, 5; 6, 4, 1). Pentru a exercita un control, indiferent de 
natura sau gradul acestuia, romanii erau obligaţi să ajungă la o înţelegere 
cu stăpînii acelor platouri, precum Cleon din Gordios, Antipatros din 
Derbes şi Tarkondimoto din Amanus, care, în diferite faze ale carierei 
lor, au fost cu toţii etichetati ca bandiți sau recunoscuţi ca suverani 
legitimi şi aliaţi ai statului roman. 

Pe timp de pace, posibilităţile statului de a pune frîu brigandajului 
într-o regiune ca Isauria depindeau destul de mult de capacitatea sa de 
a îndeplini o acţiune de supraveghere adecvată la nivel local, unde 
identificarea banditilor era cea mai probabilă. Oricum, indiferent care ar 
fi fost trăsăturile acestei acţiuni de supraveghere, ea consta într-o combi- 
nație între evergetismul celor ce aparţineau municipiilor şi o desfăşurare 
masivă de forţe private. Ambele sisteme erau operante exclusiv în anumite 
arii bine determinate dimprejurul orașelor, majoritatea situate de-a lungul 
coastei mediteraneene, în Isauria sau ceva mai în interior, în puţinele văi 
fluviale mari. Așadar, intensitatea controlului pe care statul era în măsură 
să-l exercite asupra regiunilor de munte depindea în mod nemijlocit de 
gradul în care izbutea să-i supună pe „marii oameni” din munţi. În statul 
roman, în perioadele de colaps al puterii centrale, cum a fost cea mai 
mare parte a secolului al III-lea, acești bandiți, precum ,Lidianul” (Lydius) 
şi Palferius, sub împăratul Probus, la sfîrşitul deceniului 270-280 d.Cr., 
au apărut ca nişte figuri înzestrate cu o considerabilă putere personală. 

Pentru a-i ţine sub control, era necesară nici mai mult, nici mai putin 
decît intervenţia directă a împăratului şi armatelor sale (Zosimos, 1, 
69-70 ; Historia Augusta, Viaţa lui Probus, 16, 4-6). În ce priveşte perioada 
350- 380 d.Cr. (a se vedea începutul acestui eseu), relatările lui Marcellinus 
despre raidurile cu o rază largă de acțiune efectuate de bandiții care-și 
aveau baza în munţii Isauriei oglindesc pur şi simplu situația normală 
în această zonă de-a lungul întregii epoci în care ea a făcut parte din 
Imperiul Roman. 


O dată lămurită existenţa acestor „spaţii interstitiale” în interiorul 
puterii imperiale, se impune întrebarea : „Cine erau oamenii care pătrun- 
deau acolo, şi de ce o făceau ?”. Desigur, în rîndurile lor puteau fi întîlnite 
multe tipuri de persoane. Noi ne vom concentra însă asupra a două 
categorii importante şi caracteristice: soldaţii si păstorii. 

Primii constituie un excelent exemplu pentru faptul că frontiera care 
separă spaţiul statului de acela al banditilor era adesea fictivă, ea negă- 
sindu- -şi un corespondent exact în geografia reală. În acest caz, se punea 
numai problema legitimitätii puterii. Pe întreaga durată a vieții lor, 
soldații erau antrenați profesional pentru violență: ei erau cei care 
dețineau puterea asupra vieții si a morții. 

Chestiunea poate fi formulată în termeni foarte simpli: cu ce ocazii 
anume exercitau ei această putere în mod legitim? Soldatul de profesie 
era întotdeauna un potențial bandit. Doar confirmarea statului stabilea 
diferenţa. Prin urmare, putem începe prin a oferi cîteva exemple de 
soldaţi care au depășit în mod deliberat hotarul legitimitätii: veterani 
„corupţi” sau dezertori aflaţi în afara legii. Existenţa unor oameni antre- 
nati de-o viaţă să ucidă si care ar fi trebuit, la un moment dat, trimişi 
la odihnă nu era chiar o problemă nesemnificativă. Dacă li s-ar fi oferit 
un subsidiu adecvat si niște șanse rezonabile pentru viitor, se poate 
presupune că majoritatea veteranilor ar fi preferat să-și abandoneze 
ocupaţia şi să ducă în continuare o viaţă onestă. Însă în codurile de legi 
vedem, de pildă, că pentru ei erau prevăzute doar un număr restrîns de 
posibilităţi : cultivarea pămîntului sau investirea de bani în afaceri ,ono- 
rabile si oneste”. Oricum, chiar legile semnalează existenţa unor soldaţi 
care preferau să nu cedeze armele, întrucît anticipau că puteau cîştiga 
bine continuînd să-și folosească echipamentul militar, îndreptat de această 
dată în direcţia jafului. Legile vorbesc cu indignare despre soldaţi care 
preferau să devină bandiți „din simplă lene” (neglegentia vitae). De bună 
seamă, adevărul este că, ajunşi la vîrsta pensionării (sau siliţi să-şi 
părăsească serviciul mai devreme pe caz de boală), ei nu mai aveau 
puterea (sau voinţa) de a se dedica agriculturii ori nu deţineau destui 
bani ca să investească în „activități onorabile” (Codul lui Iustinian, 46, 3; 
Codul lui Theodosius, 7, 20, 7). Aceşti factori, la care se adăuga asprimea 
disciplinei din armată, au împins probabil nu puţini soldaţi să se lanseze 
într-o viaţă de brigandaj. 

O problemă cu mult mai mare, legată tot de soldaţi, era aceea a 
„dezertării forţate” în masă din cîmpul legalităţii, datorată caracterului 
schimbător al hotarelor puterii de stat. Această problemă era deosebit de 
evidentă pe timpul îndelungatelor perioade de război civil. La capătul 

unui astfel de conflict, una dintre facţiuni punea stăpînire pe puterea 
centrală legitimă. Desigur, noul guvern încerca să legitimeze cît mai 
multe unităţi din armata opozanților, însă aici exista întotdeauna un 
număr mare de soldaţi a căror integrare nu era atît de simplă ori care 
refuzau să se supună noilor stăpîni. Prin instalarea unui nou guvern 
central la Roma, aceste unităţi se pomeneau în general excluse din reţelele 
legale prin intermediul cărora soseau banii si proviziile, fiind astfel 
constrînse să se dedea banditismului pur si simplu pentru a supravieţui. 
Se poate spune că în acest mod se adeverea ,profetia”, ei însusindu-si cu 
adevărat epitetul de ,banditi”, care fusese folosit împotriva lor si a 
căpeteniilor lor pe timpul războiului civil. De pildă, acest epitet a fost 
folosit cu succes de către Octavianus împotriva forţelor lui Sextus 
Pompeius în timpul războaielor civile din anii 42-36 î.Cr. Mulţi dintre 
adepţii lui Sextus Pompeius au fost urmăriţi și capturați ca „tîlhari” și 
„piraţi”, sfirsindu-si zilele pe cruci sau în sclavie, lucru pe care Augustus 
avea să-l celebreze în ale sale Res Gestae (25, 1). Prin urmare, nu întîm- 
plător, în statul roman orice perioadă de dezordine sau de războaie civile 
a lăsat în urmă, ca trenă, un mare număr de bandiți. 

Prin urmare, intervalele care au urmat după anii 49 î.Cr., 44 î.Cr. si 
36 î.Cr., pînă la afirmarea autorităţii lui Octavianus asupra unor opozanți 
precum Sextus Pompeius, s-au caracterizat în Occident prin mari valuri 
de banditism. 


Roma și Italia erau pe față prădate de bande de tîlhari, iar aceste 
prădăciuni erau mai degrabă jafuri îndrăzneţe, decît furturi pe ascuns. 
Sabinus, ales de Cezar să limpezească această situaţie, i-a omorît pe foarte 
multi dintre cei pe care i-a prins si chiar în același an a restabilit pentru 
toată lumea o pace sigură. Din acel timp se spune că au rămas obiceiul 
străjilor de noapte si modul lor de organizare. Caesar a fost foarte mult 
lăudat pentru această îmbunătăţire a situației atît de rapidă si în afara 
tuturor așteptărilor”? (Appianus, Războaiele civile, 5, 132). 


Oricum, situația nu era atît de haotică pe cît ar vrea să ne facă să 
credem Appianus şi nici n-a fost rezolvată atît de rapid precum ar înclina 
să sugereze asertiunile sale hagiografice. Ceea ce se petrecea în realitate, 
aşa cum explică Suetonius (Viața lui Augustus, 32), este că în această 
perioadă autoritatea a cunoscut un asemenea proces de fragmentare, 
încît marii proprietari de pămînturi sau „seniorii” îşi afirmau propriile 
drepturi la putere, pe care le susțineau întretinînd echipe de oameni 
înarmaţi atît pentru a-şi apăra interesele, cît si pentru a profita de haos 
sporindu-şi averile (de pildă, folosind aceste echipe pentru a înrobi oameni 
liberi). Reprimarea banditismului, care urma după orice perioadă înde- 
lungată de război civil şi, ca o consecinţă, după dezintegrarea autorității 
centrale, pretindea, prin urmare, reafirmarea autorităţii statului asupra 
„seniorilor” independenţi şi a bandelor lor înarmate în egală măsură cu 
capturarea tîlharilor izolaţi. Este ceea ce au făcut Augustus şi Tiberius 
atunci cînd au interzis „formarea de grupuri” de oameni înarmaţi, redînd 


7. Appian, Războaiele civile, trad. rom. Florica Demetrescu, Editura Științifică, 
București, 1957, p. 451 (n.t.). 

libertatea tuturor persoanelor care fuseseră înrobite de aceştia, şi instalînd 
o serie de posturi de pază (stationes) întărite de unităţi ale armatei 
pentru garantarea securităţii (Suetonius, Viaţa lui Tiberius, 37, 1). Oricum, 
exista şi o altă cale. În anul 33 î.Cr., pentru a diminua violenţa socială 
în Italia, Octavianus a oferit în mod "oficial amnistierea personalităţilor 
locale vinovate de latrocinium. Dar nici în acest caz rezultatele nu se 
făceau simţite imediat sau, eventual, erau altele decît cele dorite : istoricul 
Cassius Dio (49, 43, 5) notează că amnistierea a fost luată de aceste 
personaje drept o autorizare de a-şi continua faptele tîlhäresti. 

În vreme ce exemplele oferite de soldaţi si de perioadele de război civil 
ilustrează cazul unor oameni care depăşesc o limită, devenind bandiți 
sau fiind recunoscuţi ca atare, din cauza frontierelor schimbătoare ale 
autorităţii de stat, cazul păstorilor exemplifică mai curînd un alt fenomen, 
mai constant printre cele ce stau la originea banditismului: existenţa 
unor întregi regiuni şi popoare care, prin însăşi poziţia lor geografică si 
prin modul de desfășurare a activităţii lor economice, se găseau la limita 
unei vieţi de brigandaj. Păstorii, de multe ori sclavi ai unor proprietari 
de pămînturi care se ocupau cu creşterea transhumantă a animalelor pe 
scară largă, trăiau în grupuri, departe de orașele mici sau mari ce 
reprezentau centrele de control ale autorității. În plus, o mare parte a 
anului se aflau pe drum cu turmele si, prin urmare, în afara controlului 
imediat al proprietarului, stăpînul lor. Dacă adăugăm această libertate 
de fapt a păstorilor la nevoia lor de a fi îndeajuns de robusti si de bine 
înarmaţi pentru a putea păzi turmele, rezultă o situaţie în care fiecare 
dintre ei putea scăpa destul de uşor de sub controlul stăpînului sau 
proprietarului (mai ușor, de pildă, decît un ţăran). O dată cucerită această 
independenţă, păstorul î îşi putea folosi însușirile fie pentru a o menține, 
fie pentru a trăi pe spinarea altora. În realitate, linia de demarcaţie 
dintre aceste două lucruri era trecută cu o asemenea uşurinţă, încît 
sclavii-păstori au constituit forța motrice a unora dintre cele mai mari 
revolte ale sclavilor consemnate în întreaga Antichitate, acelea care au 
avut loc în Italia meridională şi în Sicilia în ultimii patruzeci de ani ai 
secolului al II-lea î.Cr. Trecerea acestei linii de demarcaţie era atît de 
frecventă, încît identificarea păstor = latro a devenit foarte obișnuită în 
literatura romană. Știm, de pildă, că în secolele al IV-lea si al V-lea d.Cr. 
guvernul a fost silit să adopte măsuri extreme în încercarea de a îmblînzi 
brigandajul păstorilor din Italia meridională (Lucania, Picenum, Samnium, 
Apulia, Calabria). Păstorii erau loviți în principalul lor avantaj, specific 
pentru condiţia lor: libertatea: de mişcare. Tuturor, „cu excepţia sena- 
torilor şi înaltilor funcționari, administratori ai provinciilor, veterani, 
decurioni şi alți oameni aflați în serviciul militar în folosul împăratului”, 
le-a fost interzisă în mod explicit folosirea calului (Codul lui Theodosius, 
9, 30, 1; 9, 30, 4). Recunoscîndu-le locuitorilor acestor zone muntoase ale 
Italiei o înclinaţie înnăscută către brigandaj, aceste legi recomandau 
oricui să nu se descotoroseascä de copiii nedoriți încredințindu-i unor 
păstori. Se credea că rezultatul neîndoielnic avea să fie creşterea unei noi 
generaţii de bandiți (Codul lui Theodosius, 9, 31, 1). 


BANDITUL 287 


Ce putea face statul roman în fața pericolelor banditismului, 
-eprezentate atît de raidurile întreprinse asupra unor mici oraşe si sate 
din cîmpie, cît şi de ameninţarea mai consistentă venită dinspre munţi? 
De bună seamă, această problemă trebuie pusă în legătură cu aceea, 
mult mai amplă, a capacităţii şi voinţei statului roman de a face respectat 
acel monopol al violenţei pe care şi-l atribuise singur. La nivelul cel mai 
înalt, guvernatorii diferitelor provincii ale Imperiului erau văzuţi ca niște 
delegaţi ai statului pentru stabilirea unor condiţii de pace şi ordine, 
astfel încît tributurile să poată fi percepute, iar proprietăţile elitelor să 
fie protejate. Titlul din Digeste referitor la atribuţiile esenţiale ale guver- 
natorului de provincie lämureste bine acest punct: 


Atribuţia unui guvernator adevărat si serios este să vegheze asupra 
menţinerii păcii şi liniștii în provincia pe care o guvernează. Misiunea nu 
este dificilă dacă el este scrupulos în a-i elimina pe răufăcători si asiduu 
în a-i urmări pretutindeni. De fapt, el trebuie să-i urmărească pe profana- 
torii si jefuitorii de obiecte de cult (sacrilegi), pe bandiți (latrones), pe 
răpitori (plagiarii) şi pe hoţii de rînd (fures), pedepsindu-l pe fiecare după 
fărădelegea comisă. Apoi, el trebuie să folosească forţa împotriva complicilor 
(receptatores) fără de care banditul nu poate rămîne ascuns multă vreme 
(Digeste, 1, 18, 13). 


Textul acestei legi nu reprezenta numai o descriere a unui nou ideal; 
el expunea ceea ce se spera să se petreacă în practica reală a guvernării. 
În anul 60 î.Cr., Cicero i-a:scris o scrisoare fratelui său Quintus, guvernator 
în Asia, felicitîndu-l pentru buna guvernare şi specificînd că menţinerea 
ordinii în zonele rurale constituise o parte însemnată din rezultatele pe 
care le obținuse. În scrisoare, Cicero se referă mai cu seamă la reprimarea 
banditismului condusă de Quintus în regiunea Misia. în partea de nord- 
-vest a Asiei Mici (Cicero, Către fratele său Quintus, 1, 1, 25). 

Acest aspect practic al guvernării poate fi pus în legătură cu unele 
dintre indicaţiile cele mai amănunțite asupra liniei pe care un guvernator 
trebuia să o urmeze, exprimate în fragmentul din Digeste pe care tocmai 
l-am citat. În acest sens, una dintre cele mai serioase probleme era că 
guvernatorii de provincii se găseau în faţa unor situaţii de diverse tipuri, 
avînd la dispoziţie mijloace diferite. Guvernatorii unor regiuni puternic 
militarizate, cum era cazul Siriei, al Panoniei sau al provinciilor germanice, 
aveau sub comandă forte militare foarte mari, în vreme ce, de pildă, 
guvernatorii Panfiliei, Capadociei sau Ciliciei, care aveau misiunea de a 
ţine sub control vaste teritorii muntoase, se puteau bizui pe forte foarte 
reduse. Și contingenetele pe care le avea la dispoziţie guvernatorul Egiptului 
se puteau mărgini la una sau două legiuni, plus un anumit număr de 
forte de poliţie, însă conformatia geografică îi oferea un ajutor hotärîtor 
în acțiunea de supraveghere a unei populaţii în mare parte stabile şi 
concentrate în anumite zone. Guvernatorii care nu se puteau folosi de 
forte militare însemnate, cum era cazul Asiei, erau nevoiţi să caute alte 
mijloace. Un bun exemplu îl constituie un anume Iulius Senex, menţionat 
de Fronto în legătură cu iminenta sa plecare de la Roma către Asia, unde 
trebuia să îndeplinească funcţia de guvernator (Către Antoninus Pius, 8). 


288 OMUL ROMAN 


Scopul pentru care Fronto voia să-şi asigure serviciile lui Senex, un vechi 
prieten de-al său originar din Mauritania, era să se folosească de compe- 
tenta lui deosebită în calitate de „vînător de bandiți”. Acest fapt eviden- 
tiazä că în Imperiu găsim o deosebire destul de netă între regiunile sau 
provinciile în care stationau garnizoane foarte consistente si care puteau 
fi folosite de guvernator în operaţiuni de reprimare a banditilor, şi 
regiunile în care prezenţa armatei era slabă, unde guvernatorul trebuia 
să recurgă la „alte mijloace”. Rezultatul, oarecum paradoxal, al acestei 
dislocări aparte operate de puterea centrală este că, în multe dintre 
regiunile de frontieră așa-numite „periculoase”, unde armata era pre- 
gătită să respingă orice ameninţare „barbară”, apărarea ordinii publice 
era mai eficientă, iar controlul asupra banditismului mai eficace față de 
multe dintre provinciile „pacificate” şi de multe regiuni interioare ale 
Imperiului, inclusiv, fapt poate deconcertant, Italia însăşi (Millar). 
Aşadar, în slab înarmatele provincii interioare, capacitatea guver- 
natorului şi a comunităţilor locale de a face faţă raidurilor tîlharilor 
depindea în mod nemijlocit de intensitatea acțiunii polițienești desfäsu- 
rate pe plan local. Iar aceasta: putea, la rîndul ei, să varieze foarte mult. 
În strîmta vale a Nilului, spaţiu limitat, uniform, descoperit, cu nenumă- 
ratele comunități sătești mici, toate la fel, dispuse una în faţa alteia, 
o simplă acţiune a poliţiei putea fi mult mai eficientă decît, de pildă, 
în munţi şi în oraşele colinare ale Italiei. Între aceste două extreme 
se situează numeroasele mici comunităţi urbane tipice pentru „inima” 
Imperiului, anume oraşele din Asia Mică. Aici se poate spune că acțiunea 
politieneascä reprezenta, pentru orice oraş mai mare sau mai mic şi 
pentru zona înconjurătoare, o slabă strategie de apărare: o apărare care, 
în cel mai bun caz, izbutea să menţină ordinea în oraş. Asa-numitele 
phylakes şi paraphylakes (gărzi orăşeneşti) şi „irenarhii” („ofiţeri de pace”) 
constituiau, în fiecare oraș, o poliție locală. Orice corp municipal avea 
însă o organizare şi o jurisdicție locală: nu există vreo urmă a celui mai 
mic efort de coordonare întreprins de guvernator, ori a celei mai mici 
legături organice între diferitele forte de poliţie, ori dintre acestea si 
armată. Oraşele din partea occidentală a Imperiului se aflau cam în 
aceeaşi situaţie. Erau prevăzute cu viatores (patrule stradale) şi stationes 
(posturi de pază), avînd ca principală misiune controlul exceselor de 
violenţă şi turbulenţă în orașe. Mai existau si nocturni (gărzi de noapte) 
care, folosind sclavii din oraş ca întărire, patrulau pe străzile şi prin 
cartierele cele mai violente. Dar si aici era nevoie de multă solidaritate 
şi inițiativă din partea cetățenilor. În Satyricon-ul lui Petronius, la un 
furt se reacționează numai atunci cînd, în piaţa de mărfuri, se ridică 
strigătele femeilor : „Latrones, latrones !”. Într-un mod asemănător, cînd 
un sclav fuge, un nocturnus şi energumenii săi pornesc să-l caute în urma 
unor solicitări insistente ale păgubitului (Satyricon, 15-17; 21-22). În 
romanul lui Apuleius, nişte bandiți care se ocupă cu raidurile specifică 
faptul că solidaritatea locală, în special aceea oferită de vecini, constituie 
pentru ei, de regulă, cea mai mare amenințare. Într-adevăr, zarva şi 
strigătele vecinilor, urletele lor implorînd ajutor fuseseră cauza sfirsitului 

unuia dintre cei mai bravi capi ai tîlharilor (Măgarul de aur, 4, 10). 
Oricum, judecînd după sfaturile pe care Cicero i le dă fratelui său Quintus 
pe vremea ultimei sale guvernări în Asia (în anul 60 î.Cr.), a se bizui pe 
această poliţie municipală locală nu era pentru guvernator cea mai bună 
linie de urmat. Dacă avea nevoie de forte de încredere și eficiente în 
reprimare, guvernatorul trebuia să recurgă la serviciile unor gărzi private 
şi ale unor ucigași semiprofesionisti (diogmitai), ca aceia aflaţi în slujba 
marilor proprietari de pămînturi din regiune. Prezenţa acestor „vînători de 
bandiți”, cum era Iulius Senex în Mauritania, este înregistrată adesea în 
documentele pe care le avem la dispoziţie. În relatarea martiriului lui 
Policarp, petrecut în Asia Mică prin anul 150 d.Cr., citim despre o echipă 
de diogmitai („vînători”) condusă împotriva banditilor din partea locului 
de un irenarh (H. Musurillo, Acts of the Christian Martyrs, Oxford, 1972, 
pp. 6-7). Sau avem cazul specific al unui anume Aurelius Irenaios (,om 
al păcii”) din Cerepatai, în Lycia, care se lăuda în epitaful său că „ucisese 
multi bandiți”: era, cu siguranţă, unul dintre acei ucigași semiprofe- 
sionisti de care am vorbit (IGRR 4, 886). 

Ceea ce trebuie subliniat aici este pur si simplu că, în pofida aparen- 
telor sale de stat de o mărime fără precedent, Imperiul Roman ducea 
lipsă de orice formă de poliţie organizată la nivel central care să fi servit 
ca echivalent civil al dominării militare pe care o exercita. Pentru a opri 
marile valuri de brigandaj, statul trebuia să se bizuie fie pe inițiativa 
locală, fie pe folosirea armatei. Atunci cînd, pentru a face față unei serii 
de ameninţări din partea banditilor, cea de-a doua soluţie era impractica- 
bilă, guvernatorii unor povincii cu prezenţă militară slabă erau probabil, 
în mare parte, la cheremul sprijinului pe care izbuteau să-l găsească, 
indiferent dacă acesta venea din partea municipalităţii sau a unor 
personaje puternice. Atît codurile generale de legi, cît şi statutele mai 
specifice ale orașelor romane (colonii şi municipii) cuprind norme potrivit 
cărora oraşelor le revine responsabilitatea de a-i captura pe bandiți în 
teritoriile lor si de a-i preda guvernatorului provinciei (de exemplu, Codul 
lui Iustinian, 8, 40, 13, din 238/240 d.Cr., şi normele din Lex coloniae 
Genetivae Iuliae, 103). Un exemplu tipic al acestei situaţii este conţinut 
într-o scrisoare trimisă în anul 190 d.Cr. de împăratul Commodus locui- 
torilor oraşului Bubon, în Lycia de nord-vest: el le mulțumea pentru că 
puseseră mîna pe cîțiva bandiți din partea locului (în operaţiunea cu 
pricina, unii tîlhari fuseseră făcuţi prizonieri, iar alţii ucişi). Dar aceste 
drepturi nu erau acordate numai unor forme de organizare colectivă legal 
constituite, cum erau oraşele. Un alt element simptomatic pentru anver- 
gura pericolului şi slăbiciunea instrumentelor cu care Imperiul trebuia 
să-l înfrunte îl constituie numărul situaţiilor în care statul era dispus să 
delege aplicarea violenţei unor indivizi însărcinaţi să se ocupe, ei singuri, 
de bandiți. Juristii subliniau că era de datoria fiecăruia să-i vîneze pe 
bandiți si să le denunțe faptele autorităţilor locale si chiar că, în îndepli- 
nirea acestor îndatoriri civice, nimeni nu era supus legilor normale 
privitoare la agresiunea personală (iniuria) şi omucidere (Digeste, 9, 2, 7; 
Codul lui Iustinian, 3, 27, 1-2; 9, 16, 13). Astfel, deşi statul roman își 
afirma prin legi monopolul asupra violenţei, el era dispus, ba chiar 

constrîns, să recurgă cît de mult putea la această recunoaştere a puterii 
personale, justificînd-o ca „răzbunare publică” necesară pentru „pacea 
generală”. 

Există o a doua mare problemă privitoare la originea acelui banditism 
care era stimulat chiar de structura profundă a unui mare stat unitar 
precum Imperiul Roman. Dacă statul reclama pentru sine totalitatea 
puterii legitime, pe care apoi o împărțea între diferitii guvernatori ce 
administrau regiuni aflate sub autoritatea lor, el trebuia, în acelaşi timp, 
să împiedice conflictele dintre aceste puteri subordonate, ca şi posibilele 
ameninţări din partea acestora faţă de centru. Oricum, o regulă de bază 
o reprezenta interzicerea, impusă guvernatorilor în condiţii normale, de 
a deplasa forţele militare aflate în subordinea lor în afara hotarelor 
provinciei. Altfel, se cădea în ceea ce era desemnat ca fiind „trădare”. 
Aşadar, grupuri de oameni înarmaţi puteau spera să supravieţuiască si 
chiar să prospere pe acel pămînt al nimănui reprezentat de regiunile de 
frontieră, unde jurisdicția guvernatorului se afla sub semnul întrebării 
(și care, în orice caz, erau adesea niște terenuri imposibil de străbătut). 
Pentru a depăşi această dificultate structurală, determinată chiar de 
natură, statul roman a reacţionat, aşa cum au făcut-o apoi şi alte state, 
creînd unele funcţii speciale, conferite de către guvernul central, pentru 
lupta împotriva banditilor. Numărul mare de ofițeri speciali din armată 
cunoscuţi ca praefecti adversus latrones sau arcendibus latronibus 
(,prefecti în lupta împotriva banditilor”) reprezintă unul dintre cele mai 
bune indicii ale omniprezentei brigandajului în Imperiu. Acestora li se 
adăugau alte însărcinări speciale, ca aceea exercitată de un ofițer impe- 
rial care, „primind funcţia de procurator al Moesiei inferioare cu o sporire 
a retributiei si fiind în acelaşi timp pus în fruntea unor trupe selecţionate 
din legiuni, a fost trimis de împărat să dibuiască bandele de tîlhari de 
la hotarele Macedoniei și Traciei”. Această funcţie militară specială 
ilustrează tipul de puteri extraordinare necesare în lupta împotriva 
banditilor în spaţiile interstitiale, la hotarele dintre două jurisdicții 
imperiale: un plasament bine ales, care făcea ca extirparea lor să devină 
foarte anevoioasă. 

Tratamentul extraordinar pe care legea li-l rezerva banditilor pune 
problema modului în care statul îi clasifica în raport cu delincventii 
comuni. Aceştia din urmă erau consideraţi oameni liberi şi cetăţeni 
(ai Imperiului sau ai unei comunităţi oarecare din cadrul Imperiului) 
care, întrucît comiseseră un delict, erau pasibili de pedeapsa pe care 
statul le-o dădea potrivit legilor. Bandiţii erau văzuţi într-o lumină 
complet diferită. Personaje interstitiale, ei nu se supuneau dreptului 
civil, dar nu erau nici duşmani ai statului, ci reprezentau ceva inter- 
mediar. Acest fapt este cît se poate de limpede în legile care determinau 
statutul juridic al cetățenilor romani luaţi prizonieri în război. Dacă 
aceștia își pierdeau cetățenia, devenind prizonieri ai unui dușman al 
statului roman, pentru a o redobîndi trebuiau să se supună unei „întoarceri” 
rituale, după care redeveneau cetăţeni: acest act legal era cunoscut sub 
numele de postliminium. Legea stabileşte însă explicit că dacă cineva era 


BANDITUL 291 


capturat de bandiți nu era nevoie de acest postliminium : bandiții nu 
erau duşmani ai statului. Pe de altă parte, nu erau nici simpli delincventi. 
Toate acestea se deduc din legile asupra tratamentului şi pedepselor 
rezervate lor. Tîlharilor nu li se aplica nici una dintre normele de tutelă 
sau procedurale acordate în general inculpatilor obişnuiţi. Ofiterilor care 
îi capturau li se îngăduia să facă uz de tortură şi de forme violente de 
interogare, chiar si înainte ca bandiții prinşi să fie predati guvernatorului 
ce urma să-i judece. Genul de delicte pe care, de regulă, se credea că 
bandiții le comiteau (de pildă răpirea, furtul de vite, furtul însoţit de 
violenţă) îi făcea în mod automat, în ochii tuturor, pasibili de cea mai 
groaznică pedeapsă din statul roman (aşa-numitele summa supplicia) : 
erau sfisiati de fiare, arşi de vii sau crucificati. Pedepsele rezervate 
banditilor erau, printr-un consens general, o formă bine precizată de 
răzbunare a statului si de intimidare a societăţii. Bandiţii renumiţi 
într-un anumit teritoriu trebuiau executaţi, iar trupurile lor trase în 
ţeapă pe locul unde comiseseră cele mai multe delicte, astfel încît simpla 
vedere a cadavrelor în putrefacție să fie un mijloc psihologic care să-i facă 
pe oameni să renunţe la comiterea unor asemenea acte. Bărbaţi precum 
banditul sicilian Seluros, „fiul Etnei”, au fost executaţi în public, în 
arenele imperiale unde se desfăşurau luptele de gladiatori (Strabon, 6, 
2, 6). Mai e si cazul tîlharului care a trebuit să joace rolul banditului 
Laureolus într-o piesă intitulată Banditul crucificat şi care a fost ucis pe 
scenă, în cadrul a ceea ce a constituit o variatiune pe tema „divertis- 
mentul public ca lecție mbrală” (Suetonius, Viaţa lui Caligula, 57; cf. 
Iuvenalis, 8, 187-188, şi Flavius Josephus, Antichitäfi iudaice, 19, 94). 
Asemenea altor disidenti ce refuzau normele societăţii romane, meri- 
tîndu-si astfel calificarea ca delincventi absoluti (de exemplu creştinii), 
bandiții erau dati hrană animalelor sălbatice, într-o formă de moarte în 
public care îi pecetluia ca pe nişte oameni aparte. Cum se aminteşte în 
fragmentele din Ammianus citate la început, tocmai împotriva acestui 
tratament infamant s-au revoltat isaurii, declanşînd o adevărată ofensivă 
armată împotriva coloniei romane de la Iconium, pentru a răzbuna onoarea 
fraţilor lor. Complexul de modalităţi prin care statul roman reacționa 
împotriva banditilor, pentru a-i descoperi, captura şi pedepsi, îi situa pe 
tîlhari într-o categorie deosebită de aceea a duşmanilor statului, pe de 
o parte, şi de a delincventilor comuni, de cealaltă. 


Oricum, aceleaşi legi ne dezvăluie şi ceva din lumea în care se credea 
că trăiesc bandiții, din moment ce în indicaţiile privitoare la modul cum 
trebuiau capturați si pedepsiţi se regăsesc elemente specifice acestei 
lumi. Juristii romani afirmau că bandiții nu puteau acţiona fără o reţea 
mai răspîndită de susținători si că un guvernator nu putea spera să pună 
mîna pe ei fără ca mai înainte să fi lovit în acest substrat de complici, 
„fără de care banditul nu poate rămîne ascuns pentru multă vreme” 
(Digeste, 48, 13, 4, 2). In cuvintele acestor legi este implicită afirmarea 
fundamentală a ceea ce, în ultimă instanţă, constituia principalul mijloc 
prin care reprezentanţii statului îi capturau pe bandiți: trădarea. Care 
putea fi obținută prin promisiuni sau prin constrîngeri. 

Se considera că reţeaua locală de sprijin care permitea supraviețuirea 
banditilor era împărţită în două componente fundamentale : legăturile de 
rudenie ale banditului şi, în afara lor, mediul mai larg al comunităţii în 
care acesta trăia. Anumite legi stabileau pînă şi că în cazul legăturilor 
de sînge trebuia adoptat un comportament mai indulgent, întrucît rudele 
erau „prin natură” obligate să ofere ajutor banditilor (Digeste, 47, 16, 2). 
Oricum, atunci cînd loveau în aceste legături comunitare, comandanții 
militari romani erau destul de precauti, abtinîndu-se de la folosirea 
excesivă a forţei: unicul ei rezultat îl putea constitui stîrnirea duşmăniei 
populaţiei al cărei sprijin trebuiau să-l caute pentru a le lua banditilor 
suportul de care aveau nevoie în operațiunile lor (Codul lui Theodosius, 
9, 29, 2, 3; Codul lui Iustinian, 9, 39, 2, 3). Dacă era posibilă izolarea 
banditului în interiorul zonei sale de origine sau, şi mai bine, îndepăr- 
tarea lui forțată de aceasta, şansele guvernului, care acum acţiona la 
unison cu o populaţie devenită ostilă banditilor, sporeau considerabil. 
La sfîrşitul secolului al II-lea, medicul Galenus descrie tocmai un 
asemenea caz: 


Cu un alt prilej, am văzut scheletul unui bandit zăcînd pe marginea unei 
străzi ce urca. Banditul fusese ucis de niște călători care se apăraseră de 
un atac. Nici unul dintre locuitorii din zonă nu intenţiona să-l îngroape: 
dimpotrivă, îi urau pe bandiți, complăcîndu-se să-i vadă corpul lăsat în 
seama păsărilor, care în puţine zile l-au golit de carne, lăsînd scheletul 
pregătit pentru o eventuală lecţie de anatomie (Despre administraţiile ana- 
tomice, 1, 2). 


Legile romane exprimă şi opinia că, pentru a supravieţui, banditul 
trebuia neapărat să stabilească un anumit tip de contacte cu societatea 
normală. Unul dintre acestea, la care legile se referă în mod frecvent, 
este acela cu täinuitorul (receptator) — de o importanţă crucială, întrucît 
îi ajuta pe bandiți să scape de bunurile furate, le oferea provizii sau bani 
şi, neîndoielnic, le folosea ca sursă de informaţii. Legea este deosebit de 
clară asupra faptului că prinderea lor era de o importanţă fundamentală : 


Acești receptatores sînt niște oameni de cel mai rău soi, întrucît fără ei 
nici unul nu poate rămîne ascuns pentru multă vreme. Prin urmare, ei 
trebuie pedepsiţi întocmai ca bandiții înșiși. În afară de asta, oricine are 
posibilitatea de a captura niște bandiți si îi lasă să plece, după ce a primit 
de la ei o parte din pradă, trebuie tratat ca un receptator (Digeste, 47, 16, 1). 


Dar, dincolo de prezenţa unor „contacte locale”, există un aspect mai 
sinistru, care contribuie nu numai la explicarea naturii într-adevăr înră- 
dăcinate a brigandajului, ci şi a capacităţii banditilor de a supravieţui pe 
perioade îndelungate în pofida forţelor desfăşurate de stat si de oraşe 
pentru a-i hăitui. Acest aspect apare, mai curînd inconștient, în legi 
precum aceea a pedepsirii hotilor de vite, care specifică faptul că nu 
trebuie pedepsiţi numai oamenii obișnuiți, ci şi acei de un rang social 
înalt (de pildă, Digeste, 47, 14, 3, 3). 

Aceste mici aspecte ne dezvăluie o cu totul altă faţă a banditismului: 
raporturile nici pe departe ocazionale pe care unii bandiți, capabili de a 

acţiona cu succes mai multă vreme, le întretineau cu personaje puternice, 
mari proprietari de pămînturi si oameni bogaţi. Dacă o figură foarte 
vulnerabilă ca aceea a unui bandit care opera în spaţiile dominate de 
oraşele romane mari si mici supravietuia o bucată de vreme, toate indi- 
ciile ne fac să ne gîndim la o „cooptare” a acestuia de către potentatii 
locali. Legile se referă în mod repetat la bandiți care lucrau cu sprijinul 
latent (sau, de multe ori, manifest) al latifundiarilor sau al puternicilor 
magnați cetăţeni. Ele exprimă grija că statul trebuie să se bizuie pe 
forţele proprii, tocmai pentru a-i „împiedica pe potentati să protejeze 
criminali sau bandiți” (Codul lui Theodosius, 1, 29, 8). Alte legi fac 
referire la aceeaşi problemă, afirmînd complicitatea unor honestiores, 
persoane de rang social înalt, în operaţiuni ale banditilor. Legile, mai cu 
seamă cele dinspre sfîrşitul Imperiului, îi ameninţă în mod constant cu 
pedepse pe marii proprietari de pămînturi sau pe agenţii acestora în 
cazul în care oferă unor bandiți ospitalitate pe terenurile lor ori acordă 
protecţie unor indivizi ,violenti” (a se vedea, din multele exemple, Codul 
lui Theodosius, 9, 29, 1-2; Codul lui Iustinian, 9, 39, 2). De fapt, există 
o întreagă serie de dovezi ce atestă existența unor legături de tip clien- 
telar bine structurate între domini romani și tîlhari. Acestea merg de la 
sfîrşitul secolului al II-lea î.Cr., cu comportamentul latifundiarilor în 
marile revolte ale sclavilor (în care implicarea pästorilor-banditi a fost 
foarte amplă), pînă în secolele al IV-lea şi al V-lea d.Cr. Acei domini le 
ofereau ,protectie” banditilor, care, în schimb, prestau pentru ei servicii 
ca gărzi private. Insă implicarea elitelor locale în fenomenul bandi- 
tismului nu se caracteriza printr-un raport de tip univoc: raportul era 
reciproc, presupunînd o participare activă. Certäretul cetățean bogat si 
violent din romanul lui Apuleius, tînărul si „nobilul” Thrasyllus, care 
întreținea legături permanente cu tîlharii din partea locului, iar uneori 
îi însoțea în raidurile lor (Măgarul de aur, 8, 2 şi urm.), nu este, cu 
siguranţă, o simplă anomalie, rod al imaginaţiei scriitorului. 

Această legătură deosebită se explică în parte prin realitatea economică 
aspră, din cauza căreia, asemenea tuturor, bandiții trebuiau să producă 
pentru a supravieţui. Ei incarnau una dintre cele mai primitive forme de 
acumulare, pe care Aristotel a calificat-o ca un soi de „mod de producție 
banditesc”. La fel ca suveranii, bandiții trăiau ca paraziți, susträgînd 
bunuri de la alţii. Modalitätile de sustragere mergeau de la raiduri — 
care, la rîndul lor, cuprindeau atît micile incursiuni, cît şi atacurile de 
mai mare anvergură, în care bandiții puneau mîna pe orice puteau căra — 
pînă la pretenţii pe termen lung, sistematizate şi institutionalizate sub 
forma unui „tribut” ridicat din buzunarele locuitorilor si ale călătorilor, 
în general în schimbul ,protectiei” (Strabon, 16, 1, 27; Ammianus 
Marcellinus, 28, 2, 11 şi urm.). Furtul includea sechestrarea de oameni 
şi animale. Răpirea în scop de extorcare, eveniment dramatic prin însăşi 
natura sa, a constituit o temă preferată a romancierilor şi îi privea pe 
toţi, de la micii proprietari de pămînturi pînă la însuși Iulius Caesar. 
Corpul omenesc putea fi tratat pur şi simplu ca o marfă oarecare, ce 
putea fi revîndută pe pieţele de sclavi din bazinul Mediteranei. În cele 
două roluri, de agenţi înarmaţi si de negustori de carne umană, bandiții 

depindeau în mare măsură de sprijinul si de cererea pieţei. La o scară 
mai redusă, răpirile, sursă principală de profituri pentru bandele mici, 
furnizau, printre alte sortimente de carne umană, tinerele sclave care 
ajungeau în bordelurile sordide din marile oraşe (Apuleius, Măgarul de 
aur, 7, 10). În ce priveşte comerţul pe scară vastă, piraţii din Mediterana 
au devenit, în prima jumătate a secolului I d.Cr., parte integrantă a 
traficului care aproviziona pieţele din Italia cu sute de mii de sclavi. Prin 
urmare, reprimarea banditismului implica probleme contradictorii, nu 
întotdeauna lesne de rezolvat la toate nivelurile guvernării, cum a fost 
cazul „comenzii nelimitate” (imperium infinitum) acordate lui Pompeius 
în anii 67-66 î.Cr., prin care Roma a izbutit, în sfîrşit, să înfrîngă pirateria 
din Mediterana. Oricum, împrejurările particulare, conjunctura politică 
prin care elita politică a.Romei s-a văzut pusă în situația de a acorda 
puteri extraordinare unui singur om pentru a înfrunta amenințările 
tîlharilor si piraţilor, erau ceva rar. Mult mai adesea, funcţionarii locali 
ai statului roman trebuiau să se descurce prin „înţelegeri locale” la care 
se ajungea prin „tratative” cu bandiții. 


Nici una dintre descrierile ce ne-au parvenit prin intermediul izvoa- 
relor, oricît de amănunțite, privitoare la ideea pe care oamenii o aveau 
despre bandiți, evaluarea acţiunilor lor şi diferitele măsuri luate în ce-i 
privea, nu ne spune mare lucru despre acei bărbaţi şi acele femei care 
erau tîlharii. Era vorba de niște persoane care, prin opţiune sau prin 
constrîngere, pătrundeau sau trăiau într-un spațiu marginalizat si con- 
damnat de stat şi de societatea civilă. Societăţile banditilor, atît acelea 
compuse din cîțiva indivizi, cît şi bandele mai numeroase, care atingeau 
uneori proporţiile unor popoare sau comunităţi întregi, se caracterizau 
în general prin absenţa tuturor acelor genuri „elevate” de comunicare 
constituite de scriere sau, în orice caz, de folosirea simbolurilor grafice. 
Din cîte ştim, nu ni s-a păstrat nici un cuvînt scris de un bandit. Situaţia 
mărturiilor de care dispunem în această problemă e mai rea decît aceea 
a altor grupuri marginale din lumea romană, întrucît cel puţin cîteva 
femei, cîțiva ţărani, sclavi si liberti (puţini, într-adevăr) ne-au lăsat cîteva 
amintiri despre ei înşişi. Tot ce detinem sînt ideile altor persoane asupra 
banditilor, mergînd de la aridele digresiuni filosofice ale lui Cicero sau 
Seneca, pînă la definițiile rigide ale juristilor sau folosirea metaforică a 
termenilor referitori la banditism de către poeţi, oameni politici şi mora- 
lişti. Oricum, cea mai completă imagine exterioară a banditilor ce ni s-a 
păstrat ne-o oferă povestirile „fabuloase” despre ei: descrierile conţinute 
în naratiunile preluate de istorici sau povestirile, mai întinse și mai 
elaborate, cuprinse în romanele greceşti si romane. 

Veridicitatea vieţii bandiţilor, aşa cum este ea prezentată în aceste 
povestiri, este destul de anevoie de definit dintr-un punct de vedere strict 
istoric. Se poate spune că romanele și povestirile inserate în ele aveau 
cel puţin două tipuri de funcţii, pe două niveluri distincte. Autorii lor 
erau literati cultivați apartinînd elitei culturale a lumii greco-romane. 
Apuleius, nord-african din colonia Madaura, a scris Măgarul de aur, 

probabil între anii 160 si 180, împins si de reflectiile sale asupra 
„metamorfozei” şi a magiei. Mult mai puţine ştim despre Heliodoros si 
Achilleus Tatios, ceilalți mari romancieri în ale căror opere întîlnim 
episoade referitoare la viaţa banditilor. Primul dintre ei, născut la Emesa, 
în Siria, scrie probabil în anii de după 230, părînd să fie bine pus la 
curent cu o mare parte a tradiţiei literare elenistice. De asemenea, 
Achilleus Tatios, grec născut la Alexandria, activ probabil către sfîrşitul 
secolului al III-lea, dezvăluie un bogat background în domeniile retoricii 
clasice şi ştiinţei dreptului. Pe lîngă funcția de divertisment, aceste 
romane intenționau şi să informeze, oricît de subtil si de indirect, îndrep- 
tînd. atenţia cititorilor asupra conflictului dintre valorile şi obiceiurile 
populare şi acelea ale elitei. 

De bună seamă, în aceste povestiri, perceperea realităţii trecea prin 
filtrul unei culturi si al unei educatii aristocrate, printr-o lentilă care, 
neîndoielnic, deforma această „realitate”. Tot ceea ce privea o condiţie 
socială joasă, „aservirea”, reclama o coloratură sistematic umoristică și 
caricaturală şi o localizare ce se îndepărta de realitatea prezentă, pentru 
a se îndrepta către zonele fabulosului şi basmului. Pe de altă parte, 
probabil că aceşti romancieri au venit în contact cu tradiţia orală de 
origine populară (sau, poate, cu acea parte a ei care fusese transcrisă), 
ceea ce i-ar fi pus în postura de a relata anumite „adevăruri” despre 
obisnuintele banditilor şi despre realităţile vieţii lor. Dar, chiar si așa, 
există diferite grade de „realitate”. Heliodoros în ale sale Etiopice şi 
Achilleus Tatiqs în Leucippa şi Clitofon prezintă versiuni foarte roman- 
tate ale vieţii banditilor, strîns legate de convențiile literare greco- 
-alexandrine. Apuleius însă, în Măgarul de aur, deşi s-a întors la modelele 
greceşti anterioare (printre care Măgarul lui Lucian), era totodată moşte- 
nitorul unei tradiţii latineşti mai realiste, ce decurgea din farsa italică 
originară, din satiră si din parodie (un exemplu al acestei tradiţii îl 
reprezintă Satyriconul lui Petronius). Oricum, lăsînd deoparte elaboratele 
discuţii asupra tipurilor de realitate prezente la Apuleius ori asupra 
existenţei unor influenţe ale „vieţii reale” asupra operei lui, putem spune 
că el reprezintă sursa cea mai apropiată de realităţile obiective ale vieții 
si organizării banditilor. Deși acest roman ar fi putut să îndeplinească 
funcţia de a oferi o lecturä/auditie de divertisment, incluzînd teme derivate 
din cultura populară şi orală, nu putem neglija cel de-al doilea nivel 
functional al său: reflectia asupra idealurilor proprii claselor superioare 
şi implicarea cititorului în categoriile sale. Așadar, romanul era o formă 
de ideologie. Pe lîngă faptul că reprezentau o distorsiune studiată a reali- 
tätilor banditismului, povestirile despre bandiți ale unor autori precum 
Apuleius serveau, prin folosirea conştientă a parodiei şi a altor expediente 
literare asemănătoare, şi la a evidenția răsturnarea ordinii sociale corecte, 
a adevăratei justitii si a adevăratei puteri (acelea ale statului), tocmai 
cu scopul de a stabiliza, în cele din urmă, ordinea existentă. 

In analizarea acestor romane şi a părților din cuprinsul lor dedicate 
banditismului, ne găsim în faţa unui amestec bine studiat de „realitate” 
si interpretare. Să luăm, de pildă, apariţia bruscă a banditilor care 
întreprind un raid. O bandă care porneşte la atac, iar apoi se întoarce 

la bază după jaf este descrisă aproape invariabil pe un fundal nocturn. 
De pildă, pătrunderea în bogata casă a lui Demohares este prevăzută de 
bandiți pentru o noapte fără lună tocmai pentru că atunci toată lumea 
doarme profund: ne aflăm la ceasul cel mai prielnic hotilor (Măgarul de 
aur, 4, 18; cf. 4, 9). Atacul în care Lucius, naratorul din roman, de-atunci 
transformat într-un măgar, este capturat de bandiți are loc pe timp de 
noapte, cînd tîlharii dau buzna în casă cu torţe şi cu spadele strălucitoare 
(3, 27-28). În zilele următoare, călătoria de întoarcere a banditilor cu 
prada este planificată cu grijă, astfel încît să aibă loc întotdeauna noaptea 
(4, 4). Cînd usa baricadată cedează cu bufnet, trezindu-l dintr-o dată pe 
Aristomene în inima nopţii, primul lucru la care acesta se gîndeşte este 
că dau năvală bandiții (1, 11). Date fiind celelalte dovezi ale unor întîm- 
plări asemănătoare în lumea romană, ca și ale unor fapte comparabile 
din epoca modernă, nu avem motive să ne îndoim că multe dintre incursiu- 
nile banditilor, mai ales asupra unor sate şi grupuri de case izolate, erau 
într-adevăr efectuate sub aripa protectoare a nopţii. Însă, din cauza 
identificării, profund înrădăcinate, a nopţii cu întunericul şi cu moartea, 
interpretarea care vede în bandiți mult mai mult decît un grup de prădă- 
tori o pune în umbră pe cealaltă, potrivit căreia ei sînt nişte simple figuri 
de delincventi. 

Identificarea banditilor cu fantomele si cu moartea era tenace; ca 
atare, ei dobîndeau un aspect deosebit de înspăimîntător. Nu întîmplător 
evenimentul prin definiţie apocaliptic pentru creştini, Ziua Judecăţii, ar 
fi trebuit să vină „ca un hot noaptea” (Epistola întîi către Tesaloniceni a 
lui Pavel, 5, 2-4; Epistola a doua a lui Petru, 4, 15; Apocalipsa lui Ioan, 
3, 3; 16, 15, care insistă pe tema „întunericului” nopţii). Sau, să luăm 
scena de deschidere a romanului lui Heliodoros, Etiopicele, unde întîlnim 
o fată frumoasă, singura supraviețuitoare a unui masacru sävîrsit de 
bandiți într-un loc neprecizat pe malurile mediteraneene ale deltei Nilului. 
Ea îşi ridică privirea şi zăreşte cîţiva oameni înarmaţi îndreptîndu-se 
spre ea. Este uimită dintr-o dată de „culoarea stranie a pielii lor” şi de 
„înfățișarea care îi arăta a fi ceea ce erau”. Dar, pe măsură ce înaintează, 
fata se zăpăceşte: sînt oare fantomele morţilor care zac primprejur, 
întoarse la viață? „Iar dacă sînteti vii — spune ea — [...] duceti o viaţă de 
tîlhari” (Etiopicele, 1, 3, 1 şi urm.). Dar această confuzie nu dispărea, şi 
se credea cu tărie că nu puţini bandiți exploatau teama generală, deghi- 
zîndu-se deliberat în spectre pentru ca incursiunile lor nocturne neastep- 
tate să devină şi mai îngrozitoare. 

Ideile compozite pe care ni le înfăţişează romanele trebuie interpretate 
ca fiind în măsură să îmbrace semnificaţii divergente. Putem porni de la 
o întrebare simplă: cine ajungea bandit? În romane apare tema persoa- 
nelor silite să se dedea banditismului întrucît societatea civilă le res- 
pingea ori le persecuta. Un bun exemplu ni-l oferă Tiamis, căpetenia 
tîlharilor din Etiopicele lui Heliodoros. Acesta „nu avea o inimă barbară”, 
ba chiar avea „ceva blînd”, întrucît aparţinea unei familii de condiţie 
înaltă. Devenise bandit numai pentru că fusese nevoit să ducă o viaţă în 
afara legii. Potrivit cuvintelor sale: 

Eu, cum știți, fiind fiul preotului de la Memphis si rămas lipsit de 
sacerdotiu după ce tatăl meu s-a retras, întrucît, împotriva oricărui drept, 
fratele meu a uzurpat această funcţie, m-am refugiat pe lîngă voi cu scopul 
de a mă răzbuna (Etiopicele, 1, 19, 4). 


Cele două teme ale constrîngerii, prin necesitate și prin dorința perso- 
nală de răzbunare, se regăsesc şi în alte izvoare. În romanul lui Apuleius, 
un alt punct de vedere ne este oferit de un membru al unei bande, care 
propune o campanie de recrutare. El ia în considerare două posibile surse 
de mînă de lucru. În primul rînd, în cadrul generic al populaţiei, există 
oameni ce pot fi înrolați prin recurgerea la ameninţări ori prin promisiuni 
de remunerare atractive și există săracii, care de regulă sînt văzuţi ca 
o sursă pentru bande. În credinţa banditului, atunci cînd săracii vor 
vedea cîstigurile provenite din brigandaj, vor fi mai mult decît mulţumiţi 
să lase în urmă condiţia lor joasă şi aservitä şi mai mult decît fericiţi să 
capete o poziţie nouă, din care vor „putea să aibă astfel o putere asemănă- 
toare cu aceea a unui rege”, făcînd parte dintr-o bandă. Apoi, banditul 
prezintă un nou recrut pe care el însuși l-a adus în bandă pentru a fi 
cercetat: un om de obîrşie nobilă, tînăr si robust. Noul sosit în tabăra 
banditilor le oferă acestora o versiune orală a carierei sale de delincvent, 
după care membrii bandei îl cercetează pe noul recrut, alegîndu-l în 
unanimitate ca nouă căpetenie a lor (Măgarul de aur, 7, 4-5). Chiar 
tinînd seama de parodia recrutării în armata romană, această scenă 
oferă o versiune plauzibilă a candidaţilor probabili la brigandaj: cei ce 
erau nevoiţi, cei ce erau atraşi de cîstiguri, cei ce erau împinși de mizerie 
şi cei ce duceau deja o viaţă de bandiți. 

Sărăcia ca mobil important e atestată şi de izvoarele rabinice : „Orice 
om are datoria de a-şi învăţa fiul o meserie; cine nu-l învaţă o meserie 
îl învaţă să devină un bandit” (Midrash, Tract. B. Kidd 29 a). În același 
registru, iată-i şi pe tîlharii lui Apuleius, dintre care unul îi explică 
victimei unei răpiri: „Sărăcia ne-a silit la această meserie” (Măgarul de 
aur, 4, 23). La cealaltă extremă găsim modul de viaţă ereditar al celor 
ce trăiau în regiunile sau în sînul popoarelor „de bandiți” cuprinse în 
Imperiu. Acest aspect este subliniat în acel curriculum vitae tipic al 
banditului Hemus din Tracia, citat la început. Aici experienţa de lucru, 
mediul şi rezultatele obţinute sînt subliniate la fel cum ar putea fi în 
cazul oricărei alte slujbe „normale”. Însă Hemus insistă mult şi asupra 
tradiţiei ereditare: se născuse şi crescuse printre bandiți, iar tatăl său 
era un tîlhar celebru. 

O dată acceptaţi de ceilalți membri ai bandei, recrutii proveniţi din 
afară își făceau intrarea într-o altă lume: Această oglindă a societăţii 
civile, observă Sfîntul Augustin, era văzută ca o parodie a ei în miniatură. 
Rareori sînt specificate dimensiunile reale ale unei bande, dar se presu- 
pune că ele sînt nişte lumi aparte relativ mici. Cele două bande descrise 
de Heliodoros în desfăşurarea expedițiilor sînt prea putin numeroase, 
una avînd zece membri, iar cealaltă în jur de treizeci (Etiopicele, 1, 3). 
Grupurile care ies din peșteră pentru a efectua raidurile descrise de 
Apuleius sînt la fel de reduse, nenumărînd mai bine de o duzină de 

persoane. Oricum, aceste mici bande trimise să efectueze incursiunile 
erau uneori segmente ale unei comunităţi mai ample, complexul comuni- 
tätii de bandiți din care proveneau. Cea mai detaliată descriere a uneia 
dintre aceste comunităţi, pe care o găsim la Heliodoros, se referă la 
tărîmul tîlharilor numit de egipteni boukolia. Această „ţară a turmelor” 
era situată dincolo de o creastă muntoasă, unde apele Nilului formau un 
lac adînc, înconjurat din toate părţile de mlaștini întinse. Aici säläsluiau 
egiptenii „din tagma bandiţilor”: mai precis, aici era comunitatea lor 
politică, cu casele lor, cu nevestele şi copiii. Fiecare dintre boukoloi ţinea 
la acest pămînt ca la propria cetate (patria). Acest tărîm îndepărtat, 
izolat de restul lumii prin „zidul” constituit de canalele care îl înconjurau, 
era, de asemenea, un refugiu pentru cei ce abandonau societatea civilă 
cu dorinţa precisă de a începe o viaţă de bandit (Etiopicele, 1, 5, 1 şi 1, 
6, 1 şi urm.). Pe de altă parte, Apuleius ne oferă o descriere potrivită cu 
celălalt mediu tipic pentru bandiți, ascunzătoarea din munţi: un refugiu 
în caverne, într-o zonă inaccesibilă, avînd un post de observaţie construit 
pe vîrful unui munte si un izvor canalizat, astfel încît să poată potoli 
setea turmelor din valea de dedesubt (Măgarul de aur, 4, 6). 

Genul de societate în care intra viitorul bandit, si în care multi trăiau 
deja, este prezentat de romancier ca o critică mascată a inegalitätilor 
absurde din societatea „normală”. Totuşi, în același timp, descrierea 
oglindește într-o manieră veridică practicile curente într-o lume dominată 
de o formă pur personală de putere. În primul sens, societatea banditilor 
e reprezentată ca o răsturnare a societăţii „normale”: în ea, lucrul cel 
mai important este participarea cu drepturi egale a tuturor membrilor, 
care se simt pe ‘aceeasi poziție si primesc același tratament si aceeaşi 
retributie. Societatea banditilor apărea, dacă nu cu adevărat „demo- 
cratică”, foarte egalitară. Astfel, de pildă, pentru a hotărî cine trebuia să 
execute munci sau să-i servească pe ceilalţi, se folosea mijlocul democratic 
al tragerii la sorţi (Apuleius, Măgarul de aur, 4, 8). Această repartizare 
egalitară a puterii este evidentă nu numai în atribuirea rolurilor, în 
transportarea şi împărțirea prăzii, ci şi în modul în care bandiții se 
comportă unii cu alţii în calitate de commilitones şi de „fraţi” (fratres). 
Toate aceste idealuri sînt destul de bine exprimate într-un discurs ţinut 
de căpetenia tîlharilor, Tiamis, în faţa oamenilor săi: 


Voi ati găsit că merit să vă comand, și pînă acum m-am purtat astfel 
încît, din multele prăzi împărţite, să nu-mi dau mie mai mult decît celorlalți. 
Ci, în aceste împărţeli, mi-a plăcut întotdeauna egalitatea, iar la vînzarea 
prizonierilor am pus cîstigul laolaltă, încredinţat că, dacă cineva vrea să 
comande cu demnitate, trebuie să ia asupră-i cele mai mari poveri si neplă- 
ceri şi să ia parte, în egală măsură cu ceilalți, la profiturile scoase. Apoi, 
dintre oamenii luaţi prizonieri, i-am înrolat în armata noastră pe cei care, 
prin puterea lor fizică, lăsau să se creadă că aveau să fie de folos, vînzîndu-i 
pe cei mai slabi. Nu le-am ultragiat pe femei. Ci acelora născute din sînge 
nobil le-am redat libertatea, fie că au plătit-o, fie pentru că am fost mișcat 
şi înduioșat de soarta lor. Iar pe cele de condiţie joasă, pe care nu atît capti- 
vitatea, cît mai degrabă obisnuinta le silea la sclavie, vi le-am dat întot- 
deauna fiecăruia dintre voi, să vă slujească (Heliodoros, Etiopicele, 1, 19, 4-6). 

Tiamis continuă subliniind (într-o manieră care-l aminteşte pe 
Agamemnon din Iliada) că ar fi putut pune stăpînire pe fata în chestiune 
considerînd-o pur şi simplu o parte din prada care îi revenea, dar că 
dorea să obţină consensul general al bandei şi să o primească, într-un fel, 
ca de un dar pe la propriii săi prieteni (philoi). 

Totuşi, societatea banditilor punea mare pret pe afirmarea forţei 
personale şi a caracterului individual. Ceea ce-i frapa mai mult pe oamenii 
care trăiau în „societatea normală” era tocmai acest element distinctiv 
al modului de viaţă banditesc. În gesturile banditilor, în felul lor de a se 
îmbrăca, de a vorbi, de a poza se vădeau semnele apartenenţei la o altă 
rasă. Pentru privitorul străin, cum se vede din romane, acest aspect era 
în acelaşi timp seducător şi amenintätor. Modul de viaţă al tîlharului era 
văzut ca fiind caracterizat de o insolentä calculată. Plutarh exprimă cea 
mai mare indignare faţă de pirați nu atunci cînd se referă la atacurile 
lor înarmate (care nu erau, cu siguranță, mai rele decît ale oricărui alt 
dușman), ci la comportamentul lor insolent, întrucît acesta suna ca un 
refuz evident al oricărei idei de moralitate universală: 


Acest fapt a fost cel mai insultător. Într-adevăr, ori de cîte ori cineva era 
prins si striga că este roman și-și spunea numele, ei se prefăceau că sînt 
foarte impresionați și că se tem, își băteau coapsele și-i cădeau la picioare, 
implorîndu-l să-i ierte. Cetăţeanul roman se lăsa convins, văzîndu-i umili 
si rugători, după aceea unii îl descältau, iar alţii îl înfășurau cu toga, ca 
să fie mai bine recunoscut. După ce îl ironizau multă vreme si se săturau 
de a-l batjocori, în cele din urmă aruncau în mijlocul mării o scară şi-i 
porunceau să se coboare în apă și să plece în pace (Plutarh, Viaţa lui 
Pompeius, 24, 4%. 


Oricum, pentru niște oameni ca Plutarh, mai mult decît acest compor- 
tament obraznic, picătura care făcea să se reverse paharul o constituia 
faptul că piraţii îmbrăcau veşminte tipätoare, se fäleau cu armele lor 
decorate şi se distrau: 


[...] ci mai mult decît atît, prin teama pe care o inspirau, căci erau 
vătămători prin belșugul și mîndria lor, pentru că își făceau un renume 
prin prădăciuni făcute și se făleau cu micile catarge de aur de la spatele 
corăbiei, cu pînze de purpură, cu vîsle care aveau capetele late de argint. 
Flaute, psalmi si betii pe întreg țărmul mării... (Viaţa lui Pompeius, 24, 2). 


O societate de bandiți apărea ca egalitară tocmai întrucît era lipsită 
de norme stabilite, de instrumentele guvernării si de legea formală. 
Dimpotrivă, ea se întemeia pe consensul tuturor, pe echilibrul dintre 
forţele voinţei colective, pe de o parte, şi ale energiei fizice şi autorității 
fiecărui membru al bandei, pe de alta. Pe de-o parte, amicitia personală 
şi camaraderia care îi legau pe membrii societăţii de bandiți erau văzute 
ca un ideal de tip practic; de cealaltă parte, aspectul mai primejdios al 
acestui acord era că, pentru a-și menţine coeziunea internă, societatea 
lor trebuia să depindă exclusiv de aceste legături, supuse în permanență 


8. Ed.cit., pp. 267-268 (nut.). 
9. Idem, p. 267 (n.t.). 

riscului de a se dizolva sub presiunile exterioare. Cum observă Heliodoros 
(Etiopicele, 1, 32, 4), „printre tîlhari, banul este mai prețuit decît viața, 
iar numele prieteniei (philia) şi al rudeniei (syngheneia) se mărgineşte 
doar la cîştig”. Această opinie este împărtăşită de Apuleius, care afirmă: 
„Eu însă cred că tîlharii, cel puţin aceia dintre ei care se pretind cu 
judecată, nu trebuie să pună nimic mai presus de cîştig, nici chiar 
răzbunarea” (Măgarul de aur, 7, 9). Bandiţii sînt reprezentaţi mereu 
încleştaţi cu forțele centrifuge care operează în societatea lor. Principala 
armă la care puteau apela împotriva acestei ameninţări continue a 
haosului era să acorde o importanţă extraordinară loialității personale 
față de „camarazii de arme” din propria bandă. Ei nu-şi părăseau nicio- 
dată tovarășii răniți: îi salvau sau îi ucideau. Chiar atunci cînd cădeau 
într-o cursă, nu se predau.niciodată. În Măgarul de aur (4, 21), Apuleius 
ne oferă un caz exemplar. Un băiat ce aparţinea unei bande, îmbrăcat cu 
o blană de urs, fusese capturat în cursul unui raid care se terminase 
cumplit. Rănit în mai multe rînduri, sfisiat de muscäturile cîinilor, el 
continuă să joace rolul „ursului”, neträdîndu-si tovarășii. Moare ca un erou. 
Banditii mai erau uniţi și prin strînse legături de prietenie personală 
ritualizată, pecetluită prin sărutări ritualice, jurăminte, strîngeri de „mîna 
dreaptă”, ca şi de cultul lor particular închinat zeului Marte, pe care 
romancierul îl numeşte „ocrotitor al banditilor si al gladiatorilor” (4, 22; 
7, 5). Oricum, mai presus de toate acestea, într-un sistem întemeiat doar 
pe puterea personală, plutea ameninţarea perpetuă a trădării. Nu întîm- 
plător acest aspect se alătură afirmației, prezentă în lege, potrivit căreia 
calea trădării era o cale normală de capturare a banditilor. În romanul 
lui Heliodoros, cînd bandiții se pomenesc dintr-o dată atacați în bîrlogul 
lor din mlaștini, căpetenia, Tiamis, priveşte în jur cäutîndu-si loctiitorul 
şi, nevăzîndu-l, primul gînd care îi vine e că acesta l-a trădat si că acum 
conduce atacul (Etiopicele, 1, 30, 1). lar cînd Lucius, transformat în 
măgar, este luat de bandiți, el se roagă să nu fie preschimbat la loc în 
om, întrucît în acest caz bandiții ar fi bănuit o trădare si l-ar fi ucis pe 
dată (Apuleius, Măgarul de aur, 3, 19). 

Pe scurt, în ambele romane, ca şi în alte surse mai apropiate de 
realitatea faptelor, bandiții nu erau doar identificaţi cu „cealaltă față” a 
ordinii existente, cu fantomele si spiritele nopții; ei aveau forme proprii 
de religiozitate şi de cult, fie că era vorba de cultul rezervat lui Marte 
de bandiții descriși în Măgarul de aur ori de cele mai sinistre ritualuri 
sîngeroase si de sacrificiile omeneşti atribuite acelor boukoloi de către 
Achilleus Tatios si Heliodoros. Se considera că acei latrones răsturnau si 
profanau dinadins practicile religioase normale, aşa cum spune Plutarh 
despre pirați: „Dintre cetăţile care mai înainte erau invulnerabile si 
inaccesibile, s-au avîntat si au atacat [...] templele [...]. Apoi ei înşişi 
aduceau anumite sacrificii străine în Olimpia şi săvîrşeau anumite iniţieri 
mistice” (Plutarh, Viața lui Pompeius, 24, 3). Asemănător e comporta- 
mentul pe care istoricul Polybios i-l atribuie piratului Dikaiarchos, care, 
aflat în serviciul lui Filip al V-lea, monarhul elenistic al Macedoniei, a 
fost autorul unor jafuri şi pustiiri la Marea Egee : „Oriunde ancora corabia 
sa pentru noapte, el punea să fie înălțate două altare: unul dedicat 

Nelegiuirii, iar celălalt Impietätii. Pe ele sacrifica si venera cele două 
fiinţe ca si cum ar fi fost nişte zeități” (Polybios, 18, 54, 10). Poate că este 
exagerat să atribuim acestor forme răsturnate de credinţă calificarea de 
forme „grave” de cult şi de comportament. Toate însă, inclusiv sacrificiile 
omeneşti cele mai groaznice si mutilările, sînt clar atestate şi în cazul 
ritualurilor banditilor din secolul XX : ele reprezintă o elaborare conştientă 
a unor forme întoarse cu susul în jos ale religiei „normale”, urmărind, 
printre altele, să garanteze protecţia si succesul banditului. Este un 
exemplu ulterior al uzurpării, maimutäririi, întoarcerii pe dos a puterii 
oficiale de către bandit. 

La sfîrşitul Antichității, printr-o convergenţă de tip maniheist, bandiții 
au ajuns să fie identificaţi cu diavolii si cu forțele demonice, operînd prin 
nişte metamorfoze înfiorătoare, care, pentru a fi exorcizate, aveau nevoie 
de puterile supranaturale ale unui sfînt, precum Sfîntul Conon din Isauria, 
ori de puterile spirituale emanate de sanctuarul Sfintei Tecla, tot din 
Isauria. Chiar dacă se folosea de puteri divine pentru a-i înfrînge pe 
bandiţii-demoni, Sfîntul Conon se comporta, din alte puncte de vedere, 
la fel cum procedase marele Pompeius pentru a-i supune pe pirați, într-o 
epocă mult anterioară : îi învăţa să cultive pămîntul şi le dădea o reşe- 
dintä fixă. 

Astfel, se povestea că, în timpul unei călătorii prin Alpi, Sfîntul Martin 
din Tours se rătăcise, căzînd în mîna unor bandiți. Căpetenia lor credea 
că Martin era îngrozit că-și va pierde viaţa. Acesta însă se ţinea cît se 
poate de ferm si de sigur în credința sa în Dumnezeu, propoväduind 
cuvîntul Domnului. Povesteste hagiograful său, Sulpicius Severus (Viaţa 
lui Martin, 5): „Ce mai încoace si încolo? Tîlharul a crezut si, asezîndu-se 
în urma lui Martin, îl conduse la drumul bun, cerîndu-i să se roage lui 
Dumnezeu pentru el”. Oricum, vieţile acestor sfinţi, povestirea faptelor 
lor au rădăcini şi în literatura populară de la începutul Imperiului, folosind 
într-un mod asemănător temele presupuselor legături dintre bandiți, 
moartea şi apariţiile spectrale. Astfel, în Viaţa lui Martin (11), Sulpicius 
Severus narează istoria unuia dintre miracolele înfăptuite de eroul său. 
În zona rurală de lîngă Tours exista un „loc sfînt”, probabil legat de un 
martir creştin local. Era un loc de o înrădăcinată ,superstitie” pentru oame- 
nii din partea locului si de mare consideraţie pentru „opinia poporului”. 
Totuşi, Martin avea îndoielile sale asupra legitimitätii acelui cult: 


Într-o zi, luînd cu el cîţiva fraţi, se duse la faţa locului. Apoi, ridicat 
chiar pe mormînt, i se adresă Domnului, rugîndu-l să-i dezvăluie cine fusese 
îngropat acolo și ce merite avusese. Atunci, întorcîndu-se către stînga, văzu 
înălțîndu-se lîngă el o umbră mizerabilă, amenințătoare. El îi porunci să-și 
spună numele și meritele. Ea își spuse numele, mărturisindu-și crima. 
Fusese un tîlhar, executat pentru nelegiuirile sale, pe care poporul îl celebra 
din greșeală. Nu avea nimic de-a face cu martirii, căci aceștia locuiau în 
slavă, pe cînd el, în osîndă. 


Martin a poruncit ca altarul să fie îndepărtat si astfel, potrivit lui 
Sulpicius, i-a scăpat pe oamenii acelei regiuni de o credință falsă si 
superstitioasä. 

Revenind într-un mediu complet diferit, însă rămînînd în materie de 
„integrare” alături de populaţie si de credinţele sale, chiar potrivit descrie- 
rilor prezente în romanele „păgîne”, bandiții întrețin legături şi contacte 
sistematice cu societatea „normală”. La Heliodoros găsim povestea pesca- 
rului în stare să indice momentul în care pirații aveau să atace. Întrebat 
despre proveniența informațiilor sale, el replică: „Le sînt cunoscut dato- 
rită meseriei mele şi, procurîndu-le hrană, cîştig de la ei mai mult decît 
de la alţii”, şi continuă afirmînd că le furniza piraţilor informaţii despre 
circulaţia corăbiilor în zonă (Etiopicele, 5, 20, 4-7). Astfel, bandiții din 
romanul lui Apuleius, după ce străbătuseră îndelung tărîmuri nelocuite, 
într-unul dintre raidurile lor, ajung în cele din urmă într-un sătuc unde 
se află cîţiva bătrîni pe care îi ,cunosteau” şi cu care erau „prieteni”. 
Sînt primiţi cu särutäri ritualice şi cu îmbrăţișări, schimbă cu ţăranii 
informaţii importante, li se oferă găzduire. În schimb, bandiții împart 
prada cu locuitorii sătucului (Măgarul de aur, 4, 1). Aceste observaţii 
confirmă afirmaţiile cuprinse în codurile romane asupra importanţei 
cruciale a legăturilor banditilor cu rudele şi alți intermediari, de pildă 
„tăinuitorii”. 

Oricum, povestirile despre bandiți cuprinse în romane au, în mod 
limpede, o semnificaţie ce depăşeşte aceste amănunte plauzibile din viaţa 
tîlharilor. Ele mai privesc, dintr-o perspectivă coerentă, natura puterii si 
contrastul dintre cei doi poli, al justiţiei si al legitimitätii, în exercitarea 
acestei puteri. Astfel, un şef de bandă cum este Tiamis al lui Heliodoros 
e descris ca fiind „regal” în comportament, dar si drept, loial si nepärti- 
nitor faţă de ceilalți membri ai bandei. Aşadar, într-un anumit sens, 
aceste povestiri prezintă un model de societate echitabilă, în care regele 
cel drept e un model de nepărtinire, nu cu mult deasupra condiţiei acelui 
primus inter pares dintr-o formă de guvernare democratică. Apoi, nu ne 
poate surprinde că modelele de societăţi în miniatură din aceste povestiri 
despre bandiți apar si în cadrul operelor, de tip mai grav, ale istoricilor. 
Ele se puteau folosi de episoade istorice ale banditismului cu scopul de 
a ilustra, într-o manieră simbolică, confruntarea dintre tipurile legitime 
de putere şi cele nelegitime. Să luăm, de pildă, cazul uzurpatorului 
Septimius Severus, care a pus stăpînire pe tronul imperial al Romei 
printr-o lovitură de stat în anul 193 d.Cr. Pentru a- si consolida aspiratiile 
de putere, el s-a fälit cä va lupta ,oriunde se gäsea orice formä de 
banditism” (Historia Augusta, Viaţa lui Septimius Severus, 18, 6). Însä, 
pe cînd încă nu era împărat, ci guvernator al Siriei, i s-a întîmplat ceva 
ce a prevestit ascensiunea sa către tronul imperial: 


Un anume bandit, numit Claudius, ce înfăptuise raiduri de jaf în Iudeea 
si Siria şi era căutat cu zel de guvernator, s-a înfățișat într-o zi înaintea 
lui Severus înveșmîntat ca un tribun militar, însoţit de o escortă de oameni 
călare. L-a salutat pe Severus sărutîndu-l. Dar n-a fost descoperit, iar mai 
apoi n-a fost prins niciodată (Cassius Dio, 75, 2, 4). 


Istoricii puteau recurge la asemenea scene nu numai pentru a semnala 
natura ambiguă a unor astfel de contacte, ci si pentru a indica normali- 
zarea acestora. Astfel, acelaşi istoric, Dio Cassius, povesteşte că, pe 
timpul domniei lui Augustus, 

în Spania prospera un bandit pe numele său Caracopta: Augustus era atît 
de indignat în ce-l privea, încît a oferit un premiu de un milion de sesterti 
celui care l-ar fi capturat viu. Dar mai apoi, atunci cînd banditul i s-a 
predat de bunăvoie, împăratul nu numai că nu i-a făcut nici un rău, ci l-a 


făcut si mai bogat, dîndu-i totalul general al impozitului direct (Cassius 
Dio, 56, 43, 3). 


Cu alte cuvinte, în loc să se păstreze o stare de ostilitate, s-a înregistrat 
chiar o răsturnare a raporturilor cu banditul de odinioară, căruia împă- 
ratul, dăruindu-i censul minim prevăzut pentru a accede la un rang 
superior, i-a garantat un statut social egal cu acela al unui senator 
roman. 

În acest sens, materialul cel mai surprinzător ni-l oferă povestirile 
despre bandiți cuprinse în istorisirile lui Herodianus şi ale lui Cassius 
Dio, care povestesc amănunţit istoriile banditilor Iulius Maternus si, 
respectiv, Bulla Felix. 

Iulius Maternus a început ca militar de carieră în serviciul armatei 
romane din Gallia, după jumătatea secolului al II-lea d.Cr. Intr-o zi, 
puţin după anul 180, el a dezertat. Succesele primelor sale raiduri de 
jefuire au atras în banda sa numeroși bărbaţi (Herodianus, 1, 10 şi urm.) 
Atunci Maternus a fost în stare să-și sporească şi mai mult numărul 
recrutilor, promitînd o „împărţire egală” a prăzii. Jafurile sale ajungeau 
pretutindeni în provinciile galice. Printr-un procedeu caracteristic, el 
dădea de perete porțile temnitelor, eliberîndu-i pe condamnaţi, „nepăsător 
de vinile lor” — cum notează, criticîndu-l, Herodianus. Această „nebunie” 
a început să lovească Gallia întreagă, iar apoi Spania. Oricum, în această 
istorie nu se expune atît o simplă relatare a acțiunilor banditesti ale lui 
Maternus, cît reacția împăratului Commodus. Herodianus povestește că, 
înştiinţat de succesele lui Maternus, Commodus a avut un acces de mînie 
incontrolabilă, expediind apoi guvernatorilor din provincii misive amenin- 
tätoare în care le poruncea să-și facă datoria. Cei trei guvernatori în 
chestiune nu erau alții decît aceiaşi care aveau să-şi dispute tronul 
imperial după asasinarea lui Commodus: Pescennius Nigro, Clodius Albinus 
şi Septimius Severus. Este evident că motivul esenţial al introducerii de 
către Herodianus a respectivei povestiri în acest moment al naraţiunii îl 
constituia tocmai contrapunerea formelor legitime ale puterii şi a celor 
nelegitime, deoarece în chiar acest fragment istoricul îi pune pe Iulius 
Maternus şi pe oamenii săi să plece pe neaşteptate de la bazele lor din 
Gallia, cu intenţia de a da o lovitură în inima Imperiului si a intra în 
Roma. Maternus, spune Herodianus, plănuia să se instaleze pe tronul 
imperial. Dar, în ultima clipă, potrivit unui laitmotiv tipic al povestirilor 
despre bandiți, el a fost trădat de oamenii săi, întrucît, spune Herodianus, 
„aceştia preferau un împărat legitim unui tîlhar tiranic”. Maternus si 
ciracii lui au fost arestaţi si executaţi. Pentru moment, adevăratul împărat 
era în siguranţă, însă precaritatea domniei sale fusese dezvăluită, înflo- 
rind sugestia, destul de vizibilă, că împăratul nu era mult mai bun decît 
un tîlhar tiranic. 

Nu este o coincidenţă istoriografică faptul că si Cassius Dio, în acea 
parte din lucrarea sa care se referă la Septimius Severus, folosește o 

povestire despre bandiți pentru a produce un efect, sub multe aspecte, 
identic. Septimius Severus reuşise să urce pe tron în anul 193 d.Cr., după 
îndelungate şi aspre lupte intestine, care îngenuncheaseră statul roman. 
Dar preluarea puterii de către el rămînea îndoielnică din punctul de 
vedere al legitimitätii, avînd nevoie de o justificare. Banditul căruia 
Septimius Severus a trebuit să-i ceară socoteală purta numele Bulla 
Felix („fericitul”). Sîntem înstiintati de faptul că Bulla era în fruntea 
unei bande care a ajuns să cuprindă mai bine de şase sute de oameni si 
că a jefuit Italia vreme de mai bine de doi ani, chiar sub nasul noului 
împărat (în jurul anului 205 d.Cr.). Deşi urmărit de nişte forte puternice 
trimise de împărat, Bulla „nu era niciodată văzut cînd era văzut, nici 
descoperit cînd era descoperit, si nici prins cînd era prins” (Cassius Dio, 
77, 10 şi urm.). Faptul că scăpa mereu era atribuit abilității superioare 
a banditului si inteligenţei sale superioare, care îi permiteau, ca în cazul 
personajului clasic al înşelătorului, să depăşească prin şiretenie o forță 
mai mare decît a lui. Povestirea se caracterizează prin prezenţa unor 
episoade semnificative pentru abilitatea lui Bulla de a depăşi în inteli- 
gentä şi capacitate strategică împiedicatele forte „greoaie” ale statului, 
ca şi pentru folosirea ingenioasă a deghizărilor, de pildă atunci cînd joacă 
rolul unui ofiţer din armată, scotîndu-i pe cîțiva dintre oamenii săi din 
temniţă, unde fuseseră duși după ce fuseseră prinşi, sub motiv că avea 
nevoie de ei pentru diferite munci: prin această stratagemă iscusită, el 
izbutește să-i elibereze. Recurgînd tot la înșelăciune, el a reuşit să-l 
captureze chiar pe ofițerul însărcinat de împărat să-l aresteze, după care 
a înscenat un fals proces, un exemplu sugestiv de răsturnare teatrală: 
Bulla se înveșmîntează ca un magistrat roman, instalîndu-se într-un 
tribunal pentru a-l judeca pe centurion, care apare în faţa lui cu capul 
ras ca un infractor de rînd, pentru a asculta sentinţa. Ei bine, care a fost 
sentința? ,Du-le stăpînilor tăi — spune Bulla — acest mesaj. Spune-le să 
le dea de mîncare sclavilor lor, aşa încît să nu mai fie siliţi să înceapă 
o viaţă de bandiți.” În cele din urmă, Septimius Severus a izbutit să-l 
prindă pe Bulla prin intermediul unui individ care, adoptînd o veche 
tactică, s-a folosit de o femeie care mai apoi l-a trădat pe bandit. Bulla 
a fost luat prizonier nu într-o ciocnire armată, ci printr-o infiltrare pe 
furis, care l-a surprins dormind în bîrlogul său de tîlhar. 

Sfirsitul lui Bulla si al bandei sale constituie finalul scontat al poves- 
tirii. Pentru istoricul modern, el poate folosi ca prilej de a-şi pune întrebări 
asupra distribuţiei puterii în Imperiu si asupra rolului împăratului, pe 
scara ierarhică, ca distribuitor al dreptăţii. Bulla a fost dat hrană fiarelor 
din circ, trebuind deci să sufere una dintre pedepsele supreme, pe care 
statul le rezerva celor mai înräiti delincventi. Banda sa de șase sute de 
oameni a fost repede dizolvată si împrăștiată, consecinţă a faptului că, 
desigur, coeziunea ei depindea în mare măsură de autoritatea personală 
a căpeteniei. Oricum, istorisirea conţine o scenă finală de o mare însem- 
nătate pentru felul în care înţelegem noi fenomenul banditismului. 
Tîlharul Bulla este dus în faţa celui care era braţul drept al împăratului, 
prefectul pretoriului Papinianus. În această întrevedere, istoricul ne 
povesteşte că s-a petrecut următorul schimb de replici. Adresîndu-se lui 

Bulla, Papinianus a întrebat: „De ce te-ai făcut bandit ?”. Bulla, privindu-l, 
a replicat: „De ce te-ai făcut prefect al pretoriului ?”. 

Răspunsul limpede, ascuns sub pojghita acestor întrebări retorice, era 
că amîndoi aceşti bărbaţi reprezentau un produs al unei unice puteri 
fundamentale. În ordinea socială a Romei, cîştigurile învingătorului pro- 
veneau în întregime din buzunarul celui care pierdea. Pe această scenă 
atît de intens politizată, personajul tîlharului era util atît claselor sociale 
ale învingătorilor, cît şi acelora reprezentate de pierzători. Pentru elită, 
banditul putea fi exploatat ca figură opusă celei a împăratului, ca un 
simbol al puterii nelegitime dus pînă la forma sa extremă. In acest fel, 
pe umerii împăratului cădea misiunea de a demonstra că este un „bun 
suveran” (bonus imperator), şi nu un dictator despotic si violent (tyrannus). 
Tîlharul era imaginea speculară negativă a împăratului, imaginea a ceea 
ce acesta n-ar fi trebuit să fie. Astfel, în povestirile despre bandiți ale 
istoricilor, tîlharul, fie că era Claudius, Caracopta, Bulla Felix sau Iulius 
Maternus, putea fi așezat în opoziţie directă cu împăratul: Atunci cînd 
tîlharul izbutea să-i scape acestuia, o făcea recurgînd la inteligenţă si la 
viclenie, depäsindu-i în şiretenie pe împărat si pe agenții lui şi dovedind 
în acest chip slăbiciunea puterii „legitime”. Banditul incarna darurile 
curajului, energiei sexuale, onestitätii spontane si ale unei justitii care, 
deşi „nelegitimă”, era modelul după care se măsura puterea personală în 
feluritele sale aspecte (și pentru care se credea că împăratul trebuia să 
constituie exemplul). În povestirile orale de origine populară legate, pe 
cît se pare, de naratiuni &crise ale istoricilor si romancierilor din clasele 
înalte, figura banditului putea fi folosită pentru a exprima diferite opinii 
despre distribuţia puterii în Imperiu. Astfel, schimbul de replici dintre 
Bulla Felix şi Papinianus putea fi citit în moduri cu totul diferite şi chiar 
opuse. 

Noua ideologie de masă a creștinismului a avut şi ea ocazia să-şi 
însuşească povestirile despre bandiți, de care s-a folosit în propriul 
discurs, începînd cu povestirile referitoare la originea sa, cu acel anti-rege 
sau messia, crucificat de puterea romană și avînd pe cruce, la dreapta 
si la stînga, doi tîlhari, unul căindu-se, iar celălalt încăpăţînîndu-se să 
rămînă neîmblînzit (Luca 29, 33-43 şi pasajele corespunzătoare din cele- 
lalte Evanghelii). Producţia literară a „vieţilor” sfinţilor tinde să perpe- 
tueze aceeași dihotomie, după cum dovedesc din plin povestirile despre 
Sfîntul Conon, Sfînta Tecla şi Sfîntul Martin. 

Acest inexorabil dezechilibru al puterii, cu ciocnirea dură dintre mani- 
festările ei „personale” şi ,institutionale”, a crescut în interiorul structurii 
Imperiului Roman. În perioadele de conflict, marcate de condiţiile de 
haos în care se zbătea puterea statului central la nivel local (de multe 
ori, aceasta se petrecea pe timpul generaţiei imediat următoare pătrun- 
derii romane), oameni proveniţi de la marginile societăţii, precum spanio- 
lul Viriatus în anii 150-139 î.Cr. sau africanul Tacfarinas pe vremea lui 
Tiberius, au fost în măsură să urce pe scara puterii locale, devenind nişte 
pericole, chiar dacă de mici dimensiuni, pentru puterea romană, înainte 
de a fi etichetati ca tîlhari şi de a suferi o reprimare brutală. Dar statul 
roman era slab si predispus la perioade de sciziuni bruşte (de pildă, 

„războaie civile”), în care acest proces de eliminare a banditilor nu mai 
funcţiona. Ceea ce avea să reprezinte punctul forte al aparatului represiv 
de stat, forțele armate, ajungea adesea, în mod paradoxal, să constituie 
veriga cea mai slabă a acestuia. „Sfatul lui Mecena” către împăratul 
Augustus (în realitate compus la începutul secolului al III-lea de istoricul 
Cassius Dio, 57, 27, 4) ne oferă o descriere colorată a tipului de oameni 
care, gîndea el, trebuiau înrolați în armată, şi anume cei înzestrați cu o 
mare forţă fizică și aflaţi în mizerie : cu alte cuvinte, aceiași oameni care 
aveau un viitor probabil de bandiți. Istoricul evidenţiază și caracterul 
imperceptibil al liniei de demarcaţie dintre aceste două categorii de 
oameni. Cînd Septimius Severus s-a hotărît să alcătuiască garda preto- 
riană cu legionari proveniţi din provincii, nu din Italia, Dio afirmă că 
„a devenit cît se poate de limpede că, procedînd astfel, el a stricat 
tineretul Italiei, care s-a dedat banditismului si luptelor de gladiatori în 
loc să servească în armată”. Oricum, în aparenţă, noii soldaţi ai gărzii 
care şi-au făcut atunci apariţia în cetate nu se deosebeau cu mult de 
tîlhari : „...a umplut oraşele cu o mulţime promiscuä de soldaţi, cu înfăţi- 
sare fioroasă si înspăimîntători cînd îi ascultai” (Cassius Dio, 75, 5-6). 
Dar o mare parte din recrutarea armatei romane din acea perioadă, mai 
ales în ceea ce priveşte formațiunile auxiliare, pare să fi fost determinată 
de un criteriu foarte precis : încorporarea populațiilor violente si sălbatice, 
cum erau maurii din munții Atlas si iturii din Liban, care altminteri 
puteau forma focare de brigandaj în interiorul Imperiului. Potrivit unor 
izvoare, împărați precum Marcus Aurelius ar fi încorporat cu anumite 
prilejuri (în acest caz, în Dardania și Dalmația) de-a dreptul bandiți 
(Historia Augusta, Viața lui Marcus, 21, 2, 7). 

Intr-o vreme în care puterea statului central şi autoritatea statală 
erau în esenţă färîmitate, prea puţine lucruri se puteau face pentru a-i 
împiedica pe anumiţi potentati locali, pe care în alte situaţii, şi cu succes, 
statul îi condamnase ca bandiți, să profite de destrămarea structurii 
statale. Un exemplu de astfel de situaţie ni-l oferă cariera lui Maximinus 
Tracul, la începutul așa-numitei „crize a secolului al III-lea”, cu putin 
înainte de anul 240 d.Cr. 


În primii ani ai tinereţii a fost păstor şi s-a distins printre cei de-o vîrstă 
cu el prin curajul cu care îi înfrunta pe tîlhari, apărîndu-i pe ai săi de 
incursiunile acestora, însă foarte curînd a intrat în armată, servind în 
cavalerie. Era un bărbat cu un trup impunător, faimos printre toți soldaţii 
pentru curajul său. De o frumuseţe bărbătească, era însă grosolan în purtări, 
mojic, arogant, dispretuitor, si totuși nu lipsit de un puternic simț al drep- 
tätii (Historia Augusta, Viaţa celor doi Maximini, 2, 1). 


Un bărbat care, în alte împrejurări, ar fi suferit reprimarea statului 
ori ar fi fost absorbit pentru totdeauna în armată acum ajungea împărat 
al Romei. Desigur, nu acesta este modul în care ajungeau la tron împă- 
ratii normali, aceia care durau pentru multă vreme. Dar, cu toate că 
soarta unui „bandit care a făcut carieră” precum Maximinus putea fi 
efemeră, ea era la fel de reprezentativă pentru structura politică a 
Imperiului Roman ca si aceea a lui Augustus sau Constantin. Exemplele 

de tîlhari-oameni politici care au fost în stare să-și legitimeze propria 
putere se repetă foarte des, mai cu seamă în perioada de colaps a 
Imperiului, după jumătatea secolului al V-lea, cînd tîlhari isaurieni 
precum Zenon au putut ajunge generali, consuli şi chiar împărați. 

Oricum, asemenea tuturor banditilor care n-au cunoscut niciodată 
vreo „ascensiune” si care reprezintă cvasitotalitatea tîlharilor definiti ca 
atarg în raport cu existenţa Imperiului, ei nu ne-au lăsat nici o amintire 
a gîndurilor lor, a sperantelor si revendicărilor, a punctelor lor de vedere 
asupra acelor reţele ale puterii care constituiau Imperiul la vremea 
respectivă. Nu există nici o îndoială că imaginea pe care ei au proiectat-o 
în minţile oamenilor de rînd a devenit o parte a credințelor populare, a 
„mitologiei” cotidiene, dacă vrem, asemenea celor referitoare la divini- 
tätile locale sau la demoni. 

Sfîntul Martin poate să fi avut succes în eliberarea țăranilor de lîngă 
Tours de o „falsă credinţă” ce consta în cultul unui bandit confundat cu 
un sfînt. Acest episod atestă însă prezenţa viguroasă a unei credinţe 
populare, a unor „opinii comune” şi „superstiții locale” adînc înrădăcinate 
atît în comportamentul ţăranilor din regiune, cît şi în acela al liderilor 
lor religioși, preoţi şi clerici, o credinţă care, pentru a fi eradicată, a avut 
nevoie nici mai mult, nici mai puţin decît de intervenţia Domnului Nostru 
şi a sfîntului său slujitor. Oricum, aşa cum s-a întîmplat şi cu realităţile 
aspre ale vieții tîlharilor, cu acțiunile lor care stau în spatele acelui cult, 
ele au fost umbrite pentru totdeauna de deformările tendentioase si de 
täcerile producţiei literare a Antichității. Cum erau în realitate acei 
bărbaţi şi acele femei e un lucru menit a rămîne pentru totdeauna 
învăluit în mit. 

Capitolul 12 


»„HUMANITAS”: ROMANI ȘI NU 


Paul Veyne 


Cititorul să nu se neliniștească: asemenea lui, nici autorul nu se 
încrede în cuvîntul humanitas, deoarece este vag si elogiativ în acelaşi 
timp. Desemnează făpturile omeneşti care sînt demne de numele de om 
întrucît nu sînt nici barbare, nici inumane, nici inculte. Humanitas 
înseamnă cultură literară, virtute a omeniei si stare de civilizaţie. Prin 
urmare, misiunea noasträ.va fi aceea de a ne întreba ce era omul roman 
sau, mai degrabă, ce înţelegea el prin civilizaţie şi ce trăsături au deosebit 
civilizaţia romană (sau mai curînd greco-romană) de alte mari civilizaţii. 
Sînt însă toți oamenii umani? Sclavul şi barbarul sînt oameni? Da şi nu: 
umanitatea şi omenirea sînt oare acelaşi lucru ? Ce părere aveau romanii 
despre propriul lor imperialism? A fost gîndirea antică universalistä ? 
A proclamat ea unitatea speciei omeneşti ? 

Să ne eliberăm grabnic de studiul cuvîntului. Acest termen, humanitas, 
a servit iniţial la redarea cuvîntului grecesc paideia : „În Grecia au fost 
descoperite humanitas, literele și cultivarea plantelor”, a scris Plinius cel 
Tînăr (Scrisori, 8, 24, 2). Umanitatea îl deosebeşte pe omul civilizat de 
sălbaticul care trăieşte din cules; îl mai deosebeşte si pe omul instruit 
(şi, mai general, pe omul bine crescut și dintr-o familie bună, pepaideumenos) 
de persoanele necioplite şi de membrii prea putin instruiți ai clasei de 
proprietari care, prin incultura lor, nu fac onoare tagmei căreia îi aparţin. 
Apoi, humanitas corespunde şi unui alt cuvînt grecesc, philantropia : 
calitatea unui om care nu era nici dur, nici îngîmfat, care făcea mai mult 
decît strictul pe care ar fi fost drept să-l facă şi care nu pretindea tot ce 
i se datora. De pildă, în textele juridice, umanitatea unui judecător sau 
a împăratului se manifestă prin favoruri personale, prevederi de clementä 
sau gratieri fiscale (aşa cum era odinioară „filantropia” suveranilor ele- 
nistici). Toţi oamenii aparțin speciei omeneşti, însă, cum se vede, unii 
sînt mai umani decît alţii: ei nu trăiesc ca animalele sălbatice, nu sînt 
inumani sau chiar sînt impregnati de ceea ce într-o zi se vor numi studiile 
umaniste. 

Prin urmare, humanitas este mai curînd un merit decît o trăsătură 
universală. Cînd e un merit al unui individ, conferă o nuanţă de blîndete 
justiţiei obişnuite ori temperează rigoarea acesteia (Cicero, Către Atticus, 
4, 6, 1). Cînd e un merit al unei întregi societăţi, reprezintă o îmbogăţire 
a simplităţii primitive: toți oamenii mănîncă şi muncesc, însă nu toți 
descoperă artele, tehnicile, literele. Acestor articulaţii li se adaugă un 
progres interior al indivizilor. Sălbaticii sînt în același timp prea rigizi 
şi insuficient de rigizi : ei nu dăruiesc nimic umanităţii, dar nu pot rezista 
instinctelor. Humanitas înmoaie această duritate, în vreme ce legea 
impune disciplina (Cicero, În apărarea lui Celius, 11, 26; unde humanitas 

atque leges stă în opoziţie cu silvestris coitio). Rămîne însă o îngrijorare : 
oare această umanizare n-o fi producînd efeminarea (Caesar, Războiul cu 
galii, 1, 1, 3)? Înmuind sufletele, civilizaţia le släbeste si le pregăteşte 
pentru sclavie (Tacitus, Agricola, 21, 3; cf. Istorii, 4, 64). 

Oricum, indiferent dacă e văzută ca un progres ori ca un prilej de 
îngrijorare, humanitas corespunde cu ceea ce noi înşine încă numim 
civilizație: o modificare interioară a omului şi, în acelaşi timp, o exten- 
siune a acţiunii omenești asupra lumii exterioare : cetăţi, case de piatră, 
edificii publice, agricultură, studiul elocintei (Tacitus, Agricola, 21, 1-2). 
Aşadar, asemenea plantelor, fiinţele omeneşti există sub două forme: 
unii trăiesc în starea de sălbăticie, iar ceilalți devin mai buni prin cultură 
(Caesar, Războiul cu galii, 1, 1, 3; Cicero, Despre scopuri, 5, 19, 54; 
Tusculane, 2, 5, 13). Acesta este marele salt de care au beneficiat unele 
popoare: au descoperit civilizaţia (Vitruvius, 2 pref. 5). Imperiul greco- 
-roman, cu cele trei milioane și jumătate de kilometri pătraţi ale sale, e 
o ihsulă de civilizaţie înconjurată de barbari (Strabon, sfîrşitul cărţii a 
şasea); păgînul Celsus (citat de Origen, Contra lui Celsus, 8, 68, în 
PL 11, p. 1620) le semnalează creştinilor următorul fapt: dacă regimul 
imperial s-ar präbusi, lumea ar cădea pradă unor barbari cruzi și ignoranti. 
Sfîntul catolic Optatus îl va semnala donatistilor, schismaticii revoltați 
împotriva sfintului împărat: „Statul nu este în Biserică, ci dimpotrivă, 
Biserica este în Stat, anume în Imperiul Roman; aici sînt sfintele sacer- 
dotii si pudoarea fecioarelor închinate Domnului, lucruri ce nu există în 
rîndul barbarilor, iar dacă ar exista, nu s-ar afla în siguranţă” (Schisma 
lui Donatus, 2, 3 în PL, 11, p. 1000 A). 

Trebuie, prin urmare, să credem că, în afara popoarelor elene sau 
elenizate, nu exista decît ignoranță sau sălbăticie? Greco-romanii, care 
nu erau nici mai naivi, nici mai etnocentrici decît media, nu erau întot- 
deauna siguri de acest fapt. Atunci cînd erau nemulţumiţi de ei înșiși, 
se întrebau dacă nu cumva numai barbarii îşi păstraseră puritatea si 
vigoarea originare. Imperiul este civilizat sau decadent? Ei oscilau între 
ipoteza unei sălbăticii orginare şi aceea a unei autenticitäti originare. Se 
mai întrebau dacă omenirea primitivă trăise într-o stare de ignoranță 
sau dacă, dimpotrivă, nu deținuse darul adevăratei filosofii, care mai 
apoi fusese uitată sau alterată. Anumite popoare foarte vechi (egipteni, 
indieni, etiopieni, caldeeni şi evrei) păstraseră o înţelepciune şi o religie 
foarte arhaice, în care, pentru a te instrui, era nevoie de rafinament (cum 
au procedat Apollonios din Tyana, lamblichos si multi alţii). Întrucît 
civilizaţia nu este făcută din invenţii, ci din descoperiri, unde anume se 
descoperă ceva? La străini, atunci cînd ei cunosc ceea ce noi nu știm, sau 
în natura însăşi? 

Prin urmare, ideea că anticii fac descoperiri şi aceea a trecerii către 
civilizaţie sînt foarte diferite de ideea contemporană de progres. Trebuie 
evitată o viziune modernă în lectura epicureanului Lucretius, care este 
considerat în mod eronat un fel de precursor al concepţiei noastre despre 
progres ; ideile lui Lucretius nu sînt diferite de cele ale lui Platon sau ale 
stoicilor. Descoperirile civilizaţiei nu revelează o ordine a culturii ce vine 
să se suprapună peste natură, permițîndu-i omului să se descätuseze de 

fatalitatea ei. Dimpotrivă, sînt prefigurate în natură ; descoperirea umană 
a limbajului apare prin imitarea cîntecului păsărilor. De fapt, trebuie să 
se ştie că tainele naturii sînt bine ascunse: ele nu sînt dezvăluite decît 
puţin cîte puţin, nu pot fi descoperite decît treptat, încet-încet, pedetentim 
progrediens, cum spune Lucretius. Această gradualitate dovedeşte mai 
curînd slăbiciunea decît puterea geniului omenesc. Si astfel, cum constată 
cu tristeţe Seneca, rămîn multe alte lucruri ce vor fi descoperite doar în 
viitor. 

Sînt aceste descoperiri treptate un adevărat „progres” pentru care 
omenirea trebuie să se felicite, așa cum a făcut-o secolul al XIX-lea? 
Da si nu: din ele decurg si lucruri bune, si lucruri rele. Sălbaticii mureau 
de foame, spune Lucretius, iar oamenii civilizati mor de indigestie. Dar 
mai e ceva: dacă gînditorul e prost dispus, el declară că ceea ce se 
numeşte civilizaţie ar trebui mai curînd să se numească decadentä. Ideea 
modernă de progres implică noţiunile de cultură (opusă naturii), invenţie 
(opusă descoperirii) şi viitor luminos. Vom reveni altundeva asupra inova- 
tiilor tehnologice si a realizărilor inginerilor antici. 


Civilizati în bine şi în rău, locuitorii Imperiului Roman știu că lumea 
e largă şi că ei nu sînt singurii civilizati. Negustorii merg în insule 
îndepărtate, Taprobane (Ceylon) sau laba (Jawa); ei laudă obiceiurile 
chinezilor şi Marele lor Zid : această naţiune, atît de îndepărtată încît era 
inofensivă, stîrnea impresii pozitive. Seneca nu excludea nicidecum 
posibilitatea ca, într-o zi, o corabie călătorind către Vest să descopere un 
continent necunoscut... (Medeea, 374). 

Descoperim aici contradictia internă pe care o implică ideea de lume, 
de omenire considerată global. Romanii ştiau că frontiera răsăriteană a 
Imperiului lor nu ajungea pînă la jumătatea acelei insule gigantice care, 
pentru ştiinţa vremii, constituia ansamblul pămînturilor nescufundate. 
Dar, în același timp, ei se mîndreau că dominau lumea, iar grecii le 
repetau de multă vreme că pămîntul locuit căzuse în întregime sub 
stăpînirea lor (C. Nicolet). Această contradicţie există dintotdeauna. Ceea 
ce îndeobşte se numeşte lume sau omenire nu este decît acea oikoumene, 
adică orizontul uman în centrul căruia crede că se află orice civilizaţie 
şi pe care îl poate explora cu privirea. De fapt, cînd ne gîndim la întreaga 
omenire, o putem privi sub două perspective aproape opuse : ori ajungem 
să considerăm omenirea în totalitatea ei, ca si cum am ţine globul într-o 
mînă, ori o privim dintr-o perspectivă etnocentrică. Prima viziune este 
universalistă şi adevărată, însă abstractă şi rece, în timp ce a doua este 
parţială, însă emotivă şi pasională, întrucît acea mică parte din lume al 
cărei centru îl reprezentăm ne interesează mai mult decît tot restul 
omenirii (din acest motiv, descoperirea Americii sau a omenirii pre- 
istorice, care a tulburat viziunea universalistă, i-a frapat pe oamenii 
vremii mult mai puţin decît s-ar putea presupune). 

O contradicție asemănătoare se regăsește în ideea pe care gîndirea 
antică şi-o făcea asupra speciei omenești: în teorie, se știa că omenirea 
este una singură, însă nu se dorea să se ştie acest lucru. Din ce epocă 
se ştia ? De cînd cred oamenii că aparţin cu toţii unei singure specii, fie 

că sînt greci sau barbari, oameni liberi sau sclavi? Filologia clasică a 
construit un întreg roman hagiografic pe temeiul acestei întrebări: ea îi 
exaltă pe Cicero sau pe Seneca întrucît au vorbit de „societatea comună 
a speciei omeneşti” (Cicero, Despre scopuri, 3, 19, 62), îi laudă pe stoici 
pentru aşa-zisul lor universalism, afirmă uneori că înainte de aceşti 
filosofi grecii îi considerau pe sclav și pe barbar neoameni, vede în 
faimoasa frază „homo sum, humani nihil a me alienum puto” una dintre 
cele mai mari cuceriri ale istoriei. 

In realitate, descoperirea unităţii speciei omeneşti este anterioară 
stoicilor cu circa patru milioane de ani. Ea datează din epoca primilor 
hominizi, întrucît toate animalele superioare se pot recunoaşte ca apar- 
tinînd speciilor lor respective: o pisică o recunoaşte pe alta ca pe un 
semen și ştie că un cîine face parte din altă specie. Dar a-l recunoaște 
pe Adam ca părinte al tuturor oamenilor e ceva, iar extragerea unor 
consecinţe practice altceva. „Prietenia [...] este, se pare, un instinct 
natural, şi asta nu numai la oameni, ci şi la păsări şi la majoritatea 
animalelor ; natura a inoculat acest sentiment reciproc la indivizii aceleiaşi 
specii”, scrie Aristotel (Etica nicomahică, 1155a 19; cf. Seneca, Către 
Lucilius, 95, 53), adăugînd că „se poate observa, de altfel, chiar şi în 
timpul călătoriilor, cum între orice om şi alt om se pot trezi afinități şi 
legături de prietenie”!. Probabil că Aristotel se gîndeşte la curiozitatea 
care împinge pe oricine înspre unele ciudätenii trecătoare şi la legile 
ospitalităţii. Cine ar refuza să-i arate drumul unui călător? Cum spune 
Cicero (Despre îndatoriri, 1, 16, 562), un om nu refuză să-i dea apă altuia 
dacă ea curge abundent, şi nici focul, dacă i-l poate da fără ca mai apoi 
să-i lipsească lui însuşi. Prin urmare, virtutea umanităţii este naturală, 
însă comportamentul oamenilor obişnuiţi se încadrează între niște limite 
restrînse sau nu e altceva decît un „înveliș ideologic”. În ce-i priveşte pe 
filosofi, vom încerca să precizăm ce loc atribuie ei unităţii speciei omenești 
şi ce concluzii trag din acest fapt. 

Pentru a simplifica, să luăm exemplul sclaviei, care, mai mult decît 
oricare altul, contrazice sensul pe care îl acordăm azi omeniei şi unității 
speciei umane. La drept vorbind, Platon si Aristotel sînt la fel de univer- 
salisti ca si stoicii. Evident, nici unul dintre ei nu nega faptul că barbarii 
şi sclavii erau fiinţe bipede, lipsite de pene, care aparțineau speciei 
omeneşti. Pe de altă parte însă, ei constatau, ca și noi, că indivizii nu 
deţin capacităţi înnăscute identice. Problema lor va fi aceea de a hotărî 
dacă este mai importantă natura comună sau inegalitatea indivizilor (se 
va vedea că pentru noi, oamenii moderni, problema e complet diferită). 
Pentru Platon si Aristotel, o organizare socială dreaptă se bazează pe 
inegalităţi: sclavii, care sînt nişte indivizi dotați mediocru (pentru a 
constata acest fapt ajunge să-i priveşti), nu sînt buni decît ca să mun- 
cească si să se supună. Mai mult decît să justifice societatea (despre care 
nu gîndesc lucruri mari), stoicii îşi propun să-i deschidă individului calea 
fericirii şi a virtuţii. Ei propovăduiesc ideea că natura este bine făcută: 


1. Aristotel, Etica nicomahică, trad. rom. Stella Petecel, IRI, București, 1998, 
p. 167 (n.t.). 

deşi capacităţile fizice şi psihice sînt inegale, ea le-a oferit în mod egal 
tuturor indivizilor posibilitatea de a accede în chip fericit la virtute. Iar 
fiecare o va atinge dacă își îndeplineşte funcţia în locul pe care Fortuna 
i l-a atribuit. Dacă e împărat, va îndeplini cu onoare misiunea de împărat, 
iar dacă e sclav, rolul său va fi acela de sclav. (In acelaşi mod, pentru 
Sfîntul Pavel, toți oamenii au un suflet nemuritor si toţi se pot mîntui 
dacă se poartă bine; prin urmare, sclavul să fie virtuos, să i se supună 
stăpînului). Pentru stoici, sclavia nu este naturală, întrucît singura 
distincţie naturală e aceea dintre înţelepţi și „nebuni”: adevăratul sclav 
e omul liber nevirtuos, întrucît este aservit propriilor sale pasiuni. 
Ca atare, universalismul stoic ajunge practic în acelaşi punct cu Platon 
şi Aristotel. 

Această incapacitate a celor mai mari gînditori de a se distanţa de 
realitatea istorică a sclaviei ne apare, la prima vedere, de neînțeles. 
Pentru a o înţelege, trebuie să ne dăm seama că noi avem o concepţie 
foarte originală asupra universalismului (este vorba, probabil, de una 
dintre cele mai mari cuceriri ale gîndirii umane). Să ne întoarcem la 
Aristotel. El a scris de multe ori că sclavii sînt oameni, dar că sclavia e 
naturală (cu excepţia cazului nedrept al unor oameni născuţi liberi şi de 
naţionalitate greacă, vînduţi ca sclavi după ce orașul lor a fost luat de 
dușmani). Ca o regulă generală, te naşti menit de la natură sclaviei. In 
opinia lui Aristotel, dovada e atît de evidentă, încît se mulţumeşte doar 
cu o semnalare. Printre alte indicii, „natura înclină să facă astfel încît 
trupurile sclavilor să difere de acelea ale oamenilor liberi; ea îi face 
vigurosi şi potriviti pentru muncile joase, care sînt necesare ; în schimb, 
oamenii liberi sînt zvelti şi incapabili de asemenea misiuni” (Aristotel, 
Politica, 1254 b 25, si în general cap. 1, 3-7; pentru caracterul omenesc 
al sclavilor, 1254 a, 15-16; pentru caracterul congenital — physei — vrednic 
de dispreţ al muncitorului manual, cf. Platon, Republica, 590 c). Sclavii 
se nasc vigurosi si umili. Această regulă naturală comportă excepţii, 
întrucît se poate întîmpla ca un fiu de sclav să se nască cu un trup slab 
şi cu un suflet nobil, după cum se poate întîmpla ca nişte oameni buni 
să nu zămislească oameni buni, căci se ştie că legile naturii sînt doar 
tendenţiale ; ele se aplică în majoritatea cazurilor, si nu întotdeauna 
(Aristotel, Politica, 1254 b 27: este doctrina „lucrurilor care se petrec de 
cele mai multe ori”). 

Se vede cum a procedat Aristotel: el are în faţa ochilor nişte sclavi 
care sînt nişte sărmani, fiind incapabil să perceapă natura socială a 
condiţiei lor si să le intuiască geneza. Vede acești oameni vigurosi, umili 
si ignoranti si nu-i vine ideea că aservirea si disprețul i-au înjosit şi i-au 
abrutizat. Ideea că nu te nasti sclav, femeie sau cerşetor, ci că devii astfel 
prin societate, nu se va dezvolta înainte de secolul al XIX-lea. In plus, 
Aristotel gîndeşte pe genuri și specii, nefiind sensibil la indivizi. 

Așadar, două sînt lucrurile care ne fac să considerăm inacceptabilă 
sclavia. Primul — care constă în învăţătura noastră despre drepturile 
omului — neagă inegalitätile de drept dintre indivizi ; fiecare om posedă 
unele drepturi considerate fundamentale ; aceste drepturi exclud imediat 
sclavia, iar posedarea lor nu depinde de capacităţile individuale. Al doilea 

constă într-o ipoteză sociologică, care neagă inegalitätile de fapt dintre 
grupuri: sexele, rasele şi clasele au virtual aceleaşi capacități medii 
pentru anumite prestații considerate fundamentale ; acolo unde există o 
inferioritate colectivă, aceasta nu este înnăscută, ci se datorează sociali- 
zării sau poverii trecutului. Idealul ar fi ca fiecărui individ să i se acorde 
şansele sale. Originea acestei ipoteze şi a acestui ideal rezidă probabil 
în reflectia istorică şi sociologică a secolului nostru. Unele indicii sociale 
şi istorice sugerează, într-adevăr, că grupurile sînt virtual egale în între- 
prinderile lor. Aristotel însă considera legitimă sclavia, măsura drepturile 
fundamentale în funcţie de capacităţile individuale şi credea în caracterul 
înnăscut al incapacitätilor colective. 

Pentru moderni, universalismul stoic rămîne surprinzător de timid, si 
vom vedea cum această timiditate: dezvăluie limitele întregii gîndiri 
antice. De ce sînt oamenii egali numai prin virtute? Cum se face că 
stoicii n-au observat că o societate sclavagistă este nedreaptă? Pentru că 
„virtutea” — pe care ei o defineau într-un mod cu totul aparte — e singura 
care ne permite să trăim potrivit acelor modalităţi pe care finalitatea 
naturală le-a prevăzut pentru specia omenească. Această virtute e o 
facultate pe care „natura” (într-un sens aproape biologic) le-a dăruit-o 
reprezentanţilor speciei omeneşti, aşa cum animalelor le-a oferit instincte 
necesare supravieţuirii lor şi a speciei lor. Dacă ne gîndim bine, gîndirea 
antică se orientează în mod spontan către „natură” şi „cosmos” (fizic). 
Dimpotrivă, perspectiva sa nu e centrată, ca a noastră, pe dimensiuni ce 
ne par mai apropiate: „societatea” și „istoria”. Ca atare, atunci cînd 
această gîndire devine mai cutezătoare, fiind în măsură să vadă mai 
departe de Cetate, aşa cum o concep Platon şi Aristotel, cu constituția 
ei sclavagistă, ceea ce percepe nu este societatea, ci natura şi destinul 
cosmic. Potrivit doctrinei stoicilor, fatalitatea este atotputernică atît în 
cosmosul fizic si biologic, cît şi în timpul istoric. Era fatal, spuneau ei, 
ca Cypselos să domnească în Corint, ca o anumită bătălie navală să aibă 
loc, ca Socrate să moară, iar Cato să meargă în Senat în cutare zi. 
Fortuna şi pura întîmplare există numai pentru că noi ignorăm cauzele. 
Stoicii afirmă şi că totul e providential (dintre stoici, Cleanthes este 
singurul care atribuie răul viciilor noastre şi nu unui zeu); răul nu este 
decît o contrapondere inevitabilă a binelui. Cu preţul cîtorva sofisme, 
stoicii împacă această fatalitate şi această providentä cu libertatea omului 
(proairesis). Dar, imediat ce fixează aceste principii, ei uită să mai extragă 
consecinţele din punct de vedere istoric. Cînd oferă exemple pentru provi- 
denta divină, ei le iau din natură si din antropologia generală: natura 
schimbă anotimpurile pentru ca noi să putem semăna și secera, să culti- 
văm pămîntul şi să-l umanizăm graţie mîinilor şi descoperirilor noastre. 
Cînd Seneca şi ceilalți stoici vorbesc despre istoria politică, ei văd în 
aceasta lupta virtuţii individuale şi a Fortunei (numai Lucanus se va 
întreba de ce zeul a dorit victoria lui Caesar asupra lui Cato). Teodiceea 
stoică justifică existenţa suferințelor fizice, a seismelor sau a naufra- 
gierii corăbiilor cu călători, dar pare să uite dramele istorice: ele sînt în 
afara perspectivei sale. Dacă nu în teorie, cel puţin în practică toţi stoicii 
gîndesc precum Cleanthes. 

Să continuăm să examinăm stoicismul din punctul de vedere al acestor 
incertitudini revelatoare. Nimeni nu ignoră faptul că stoicii se consideră 
cetăţeni nu ai unei cetăţi omeneşti, ci ai cosmosului : ei sînt „cosmopoliţi”. 
Aceasta înseamnă că ei se consideră, din punct de vedere politic, cetăţeni 
ai întregii lumi? Nu: cosmosul e o ordine a fenomenelor fizice, teatru 
natural al tuturor oamenilor, greci sau barbari (cf., de exemplu, Seneca, 
Consolarea către Marcia, 18, 1). Cît despre destin, acesta guvernează 
indivizii, nu cetăţile şi grupurile. Dacă un om este exilat la barbari, el 
va regăsi în acel mediu acelaşi soare, aceleași anotimpuri, acelaşi instinct 
de a se interesa de propriii săi copii şi de propriii săi concetăţeni : sclav 
sau liber, își va face acolo datoria. Natura ne-a dăruit instinctul de a ne 
ajuta aproapele luînd parte la îndatoririle publice. De aici nu decurge nici 
un program politic precis. Să presupunem însă că o cetate străină deran- 
jează Roma (întrucît unele popoare sînt „duşmanii noştri”: cf. Seneca, 
Către Lucilius, 110, 14, care se gîndeşte la parti şi la drumul mätäsii). 
Ei bine, fiecare îşi va face datoria si va lupta pentru concetätenii săi, iar 
această virtute naturală îi va caracteriza pe oamenii din ambele tabere: 
„Există la fel de multă virtute în asediatorul curajos si în asediatul 
neînduplecat. Scipio a fost mare pentru că a asediat Numantia și i-a 
împins pe invincibilii spanioli la a-şi da moartea cu mîinile lor. Nu mai 
putin mare a fost curajul asediatilor care au înţeles că nu au nimic de 
pierdut atunci cînd moartea este iminentă şi şi-au dat duhul strîngînd 
la inimă independenţa neamului lor” (Seneca, Către Lucilius, 66, 13). 
Universalismul si internationalismul nu sînt totuna. 

Aristotel îi considera pe barbari meniti prin naștere să fie colonizați de 
greci. Lui Platon nu-i păsa de barbari. Stoicii dovedesc mai multă umani- 
tate şi mai puţine prejudecăţi etnocentrice, însă rezultatul final al univer- 
salismului lor nu este cu mult diferit. Ei nu s-au gîndit niciodată să 
unifice umanitatea din punct de vedere politic. Li se face o onoare prea 
mare atunci cînd în doctrina lor se vede ideologia imperiilor „universale” 
al lui Alexandru sau al Romei, care aveau un universalism oarecum 
destinat cuceririi. Cetatea cosmică nu a justificat şi nici nu a condamnat 
aceste cuceriri, iar Seneca îl consideră pe Alexandru un nebun mînat de 
turbarea jefuirii şi a devastării. Linia frontierelor nu e înscrisă în cosmos, 
care constituie o ordine a lucrurilor naturale. Plutarh îl salută pe Alexandru 
ca pe cuceritorul care a realizat prin fapte ceea ce stoicii se mărginiseră 
să propovăduiască. Cum se vede, acest fidel supus al Imperiului Roman este 
cît se poate de dispus să legitimeze şi să idealizeze regimul politic existent 
(Plutarh, Virtutea lui Alexandru, 1, 6, Opere morale, 329 a). Dacă termenul 
„ideologie” slujește la ceva, atunci poate sluji la desemnarea acestui tip 
de gîndire pilduitoare. Însă nu prin ideologie au putut marile filosofii 
antice să-și concentreze atenţia asupra criticii sociologice si istorice. Fapt 
este că nici oamenii şi nici chiar filosofii nu pot gîndi cum și cînd vor. 

Să-i lăsăm pe filosofi: încă n-a venit vremea în care cuvintele legate 
de umanitate sau de drepturile universale să urnească realitatea. 
În mentalitatea colectivă, morala cotidiană e locul unde se pot observa 
unele manifestări ale noţiunii de humanitas, care apare, în Grecia seco- 
lului al IV-lea, sub numele de philantropia. Aceste manifestări sînt foarte 

sensibile, însă prea puţin eficiente. Ele au influenţat mai mult conştiinţa 
de sine şi vocabularul decît comportamentele. Imperialismul roman şi 
ororile războiului grecesc şi roman vor constitui „bancul de încercare”, 
întrucît oamenii se mîndreau că în acest domeniu dăduseră măsura 
umanităţii. 

Ca oricare altă societate, Grecia a cunoscut şi a practicat dintot- 
deauna unele comportamente pline de omenie, însă a ştiut să dea un 
nume acestei virtuţi abia foarte tîrziu. Ea cinstea milostenia, blîndetea, 
bunăvoința. La Homer, omul venit să implore ceva, oaspetele si chiar 
cerşetorul trebuie trataţi cu omenie. Spiritul cavaleresc ezită între resen- 
timent (mînia lui Ahile) şi uitarea ofenselor. Să ne gîndim la înduioşarea 
pentru Priam, motivată de faptul că toţi oamenii împărtăşesc nenoro- 
cirea : Ahile îl plînge pe tatăl său, care va muri curînd, în faţa lui Priam, 
care-şi plînge fiul ucis de Ahile. 

„Grecia si Persia locuiesc două țări diferite şi luptă între ele. Totuşi, 
sînt surori de același sînge”, scrie Eschil (Perșii, 181). Cuvîntul „barbar” 
nu indică o specie vie diferită de eleni. E un termen de dispreţ xenofob 
pe care-l regăsim la orice popor pentru a-i indica pe cei ce îi sînt străini. 
Mai ales în secolul al IV-lea î.Cr., acest dispreţ se va transforma într-o 
teorie politică, aceea a superiorității naţiunii grecești asupra Marelui 
Rege, un rival în acelaşi timp autoritar şi neputincios cu care cetăţile 
greceşti se aliază împotriva altor cetăţi, cum vor proceda principii creştini 
cu sultanul, cu toate că aşteptau cu nerăbdare să fie înlocuit de urmași 
şi propovăduiau cruciada împotriva lui. 

Insă, deasupra acestor doctrine pasionate, o înţelepciune vecină cu 
obiectivitatea ştia bine că punctul de vedere al fiecărui om e aidoma cu 
acela al aproapelui său si că fiecare om își apără cu egoism partea. 
Aceasta este nepărtinirea angajată a lui Homer faţă de ahei şi troieni. 
Poate că ea a servit drept model pentru ceea ce poate fi considerată o altă 
cucerire a gîndirii umane : impartialitatea politică a lui Tucidide faţă de 
atenieni şi peloponesiaci. Totuşi, impartialitatea şi umanitatea nu sînt 
totuna. Înainte de a-i masacra pe cetăţenii Melosului, atenienii le amintesc 
că dreptatea şi mila sînt străine de politică şi că melii le-ar rezerva ate- 
nienilor aceeaşi soartă, dacă ar avea puterea s-o facă (Tucidide, 5, 105, 2). 
Aşa se explică lacrimile pe care Scipio le varsă asupra Cartaginei în flăcări : 
„Acelaşi lucru se poate întîmpla într-o zi la Roma” (Polybios, 38, 21; 
a se compara cu atitudinea lui Marcellus în faţa Siracusei, în interpre- 
tarea putin umană pe care ne-o oferă Livius, 25, 24, 11: Marcellus plîngea 
din cauza regretului de a vedea dispărînd o cetate atît de frumoasă, si 
pentru bucuria victoriei). Aceste lacrimi sînt străine de humanitas şi, în 
ciuda celor spuse, de stoicism. Emotia lor egoistă e aceea a lui Publilius 
Sirul: „Ceea ce i se întîmplă unui om i se poate întîmpla altuia” (citat 
de Seneca, Liniştea sufletului, 11, 1 şi Consolarea către Marcia, 9, 5; 
tema răsturnării sorții străbate întreaga scrisoare a lui Seneca despre 
sclavi, Către Lucilius, 47). 

Omenia ca virtute e alcătuită din milostenie, blîndeţe, afabilitate, sim- 
plitate, interes pentru soarta altuia. Însă, în cursul secolului al IV-lea î.Cr., 
apare un cuvînt nou, philantropia, care cuprinde toate aceste comportamente 

într-o atitudine generală faţă de ceilalți: era unul dintre acele cuvinte 
compuse abstracte care pe atunci începeau să se înmulțească o dată cu 
progresul abstractiei filosofice (cuvîntul „filoelen”, fiind mai vechi, i-a 
servit probabil drept model). Această philantropia, pe'care o putem numi 
prin cuvîntul latin humanitas, constă în a avea o atitudine prietenoasă 
faţă de toţi oamenii, si nu numai faţă de prietenii politici. Nu trebuie să 
presupunem că acest neologism corespunde unei transformări a relaţiilor 
politice ori a raporturilor sociale. Umanitatea este atitudinea reciprocă 
pe care o au burghezii din Menandru. Umanitate este evergetismul, dar 
acesta este de asemenea, şi mai ales, o atitudine a regilor. Acest cuvînt 
indică mai mult un progres al reflectiei asupra moralei si conştiinţei de 
sine decît o prefacere a regulilor etice: în secolul al IV-lea există un 
număr mai mare de idei rafinate, iar oamenii au învăţat mai bine să se 
comenteze pe sine. Același lucru îl vom spune despre Roma din vremea 
lui Cicero, cînd humanitas a devenit atitudinea la modă. La Roma, ca si 
în Grecia cu trei veacuri mai înainte, neologismul e mai puţin semnificativ 
prin originea sa, oricare ar fi aceasta, decît prin consecinţele sale: el 
sistematizează ideea unei atitudini şi, ca atare, atitudinea însăși. Indicä 
un rol, care însă va fi jucat numai pînă la un punct. Epoca elenistică si 
ultimul secol al Republicii au reprezentat era bunelor sentimente. 
Această atitudine, dacă ar fi fost dusă pînă la capăt, ar fi putut 
deveni, ca în cazul caritätii creştine, un program vast: Seneca îl trasează 
pe larg (Către Lucilius, 88, 30; cf. Stoicorum veterum fragmenta, III, 
n. 292, Crisippus?): să faci bine altora, să le fmpärtäsesti suferinţele, să 
nu-i tratezi în mod tiranic pe locuitorii provinciilor Imperiului... Dar cine 
umblă după mai multi iepuri... Nu toţi oamenii pot fi tratați amical 
oricînd. Practicarea acestei virtuţi va ocupa un spaţiu marginal. Oamenii 
vor fi umani în raporturile cotidiene de politeţe şi în micile acţiuni puţin 
ilicite. Atitudinea se reduce la un simplu simptom, care indică faptul că, 
în adîncul său, cineva are un caracter plin de omenie şi că s-ar arăta mai 
uman decît este, dacă forţa lucrurilor nu l-ar împiedica. Modernitatea 
anilor ciceronieni pretinde ca propria humanitas să se manifeste nu prin 
nişte aere de Cato cel Bătrîn, iubind literele greceşti, şi nu stigmatizînd 
continuu decadenta, imitîndu-l mai curînd pe Xenofon decît stilul sever al 
lui Tucidide, păstrînd aceeaşi deferentä pe care o mențin între ei inter- 
locutorii din dialogurile lui Cicero. La limită, cineva va fi filantrop dacă 
suportă cu uşurinţă îngrămădeala la băi sau la Olimpia, dacă iubeşte 
mulţimea propriilor semeni (Epictet, Diatribe, 4, 4, 27 şi urm. ; cf. 1, 6, 26). 
Prin urmare, umanitatea e o artă din lumea bună, o delicateţe a 
privirilor reciproce. Un om politic trebuie să facă o politică gravă, însă 
„în împrejurările cotidiene” trebuie să aibă nişte maniere filantropice, nu 
grosolane şi îngîmfate (Isocrate, Despre schimb, 131-133). Acesta e adevă- 
ratul sens al celebrei zicale Homo sum... Să ne amintim contextul: un 
burghez care vrea să-i facă un bine altui burghez, prieten cu el, şi care 
îl vede trudindu-se să-și lucreze pămîntul cu mîna lui îi sugerează să-şi 
procure cîţiva sclavi. Spre a se justifica pentru faptul că se amestecă în 
treburile altuia, îi spune că, fiind un om ca si el, îi pasă de soarta 
aproapelui său (Terentius, Heautontimoroumenos, 77). Prin urmare, invocă 

umanitatea pentru a se scuza. Într-o altă comedie (Plautus, Trinummus, 44), 
un cetățean bogat o cere de nevastă pe sora unui om de condiţie modestă. 
Acesta se gîndeşte că primul vrea să-şi bată joc de el si că cererea nu e 
serioasă. „De ce să-mi bat joc de tine? — răspunde bogatul. Eu sînt om, 
tu eşti om.” Aceasta înseamnă să se renunţe într-un mod elegant la 
propria superioritate. În aceste mici dialoguri, humanitas nu face obiectul 
conversatiei : ea serveşte la a defini poziţiile respective ale interlocutorilor 
înainte de începerea tratativelor serioase. E un enunţ „pragmatic” (în sensul 
„lingvisticii pragmatice” actuale). Un om face cît altul, însă nu poţi fi 
interlocutorul oricui. „Burghezii” noştri n-ar fi cutezat să-i vorbească 
astfel unui rege, după cum n-ar fi tolerat ca un sclav de-al lor să recurgă 
la acest argument. 

Umanitatea nu se exprimă doar în manierele elegante sau în argumen- 
tare. Ea are şi efecte trenante: de pildă, interzice un comportament mai 
dur cu sclavii. În acest sens avem scrisoarea lui Seneca despre modul de 
a se purta cu sclavii, care nu trebuie trataţi „în chip inuman” (Către 
Lucilius, 47, 5). În acelaşi fel se va proceda cu învinşii, dacă este posibil. 
Agesilaos al lui Xenofon, portret semnificativ în mai multe privinţe, ne 
spune că acest erou spartan le cerea soldaților săi „să nu-i pedepsească 
pe prizonierii de război ca pe nişte criminali, ci să-i trateze ca pe niște 
făpturi omeneşti, întrucît asta erau”. Prin această filantropie el îşi cîştiga 
o supunere rapidă din partea învinşilor (1, 21-22; de altfel, Agesilaos se 
mâîndreşte, în vechea manieră, că poate să facă la fel de mult rău atît 
dușmanilor, cît şi prietenilor). Atunci, cum să nu ne gîndim la un pasaj 
deopotrivă faimos şi sinistru din testamentul politic al lui Augustus: 
„Am preferat să las în viață popoarele străine ce puteau fi crutate cu 
toată siguranţa, mai degrabă decît să le stîrpesc” (Res Gestae, 3, 2: 
„externae gentis, quibus tuto ignosci potuit, conse. vare quam excidere 
malui”. Trebuie să zăbovim îndelung asupra acestui pasaj. 


Nu ne putem închipui nimic mai groaznic decît aceste cîteva rînduri, 
cu zîmbetul lor feroce şi îngăduitor. Ele sînt pe deplin conştiente de jocul 
pe care-l stabilesc cu cititorul, simțindu-se sigure de coniventa poporului 
si a potentatilor romani care le vor citi. Au fost date spre a fi citite si 
supuşilor Imperiului, pentru ca aceştia să audă că dreptul stăpînilor 
trecea peste capul lor. Ele nu arată numai că Augustus era foarte sigur 
pe dreptul său de viaţă și de moarte colectivă asupra oricărui popor care 
nu era al său: sînt menite să-l facă si pe acesta să ştie. Dacă Augustus 
se mîndreşte că renuntase adesea la dreptul său din umanitarism, o face 
pentru a arăta că îşi păstrează acest drept, pe care îl va exercita din nou 
atunci cînd va considera oportun. Astfel de cuvinte sînt mult mai mult 
decît o „informaţie de ameninţare”, precum informaţiile din epoca noastră 
atomică : ele constituie afirmarea unei conştiinţe limpezi, care înspăimîntă 
mai mult decît ameninţarea însăși. Si grecii distrugeau cetăţi străine 
fără să stea pe gînduri si fără remuşcări : era dreptul obişnuit al războiului. 
Tucidide justifică această furie în numele unei rationalitäti politice comune 
tuturor oamenilor, inclusiv victimelor. Și grecii considerau filantropică 
voinţa de a nu distruge. Însă nu-i vedem niciodată afirmîndu-și dreptul 

pe tonul lui Augustus. Acest ton transformă dreptul într-un privilegiu al 
stăpînului, care domneşte fiindcă este cine este. Era nevoie de un popor- 
-rege pentru a cuteza să o facă. 

Vechiul Orient si Roma arhaică își distrugeau duşmanii, iar analele 
lor se complăceau în enumerarea masacrelor. Mai precis, Roma si Orientul 
aveau două politici privitoare la o colectivitate învinsă : suprimarea sau, 
dimpotrivă, dintr-un calcul interesat, primirea în propria colectivitate, cu 
scopul măririi acesteia. Cicero va afirma într-o zi (fără dreptate) că cea 
de-a doua soluţie este singura la care Roma recursese vreodată şi va 
atribui fenomenul caracterului primitor şi uman al Romai ancestrale 
(Despre îndatoriri, 1, 11, 35). În realitate, în acea epocă, Roma nu era 
interesată de humanitas. De aceasta se va interesa Augustus: de două 
secole propovăduiau grecii că fnvinsii trebuiau trataţi astfel. 

Războiul grecesc şi cel roman sînt mai crude decît războaiele ce se vor 
purta în Evul Mediu şi în secolul al XIX-lea. O comunitate luptă împotriva 
altei comunităţi fără să facă deosebirea dintre militari şi civili. Duşmanul 
e un nelegiuit ce trebuie combătut întrucît ne-a făcut o nedreptate si 
continuă să ne-o facă luptînd. E un vinovat care e pedepsit (să ne amintim 
de Augustus şi de Agesilaos). Chiar la sfîrşitul Eneidei, piosul Enea, care 
se pregătea să-l crute pe comandantul dușman învins, îl ucide pedep- 
sindu-l pentru că îl omorîse în luptă dreaptă pe tînărul Pallas. Potrivit 
legilor războiului, învingătorul putea, dacă voia, să-i vîndă ca sclavi pe toţi 
locuitorii unei cetăţi ocupate (Polybios, 2, 58, 9-10; cf. şi 5, 11 şi 18, 3-4). 
Uneori, toţi civilii sau o parte dintre ei erau ucişi, sub pretextul, adevărat 
sau fals, al represaliilor. Acestei atrocități romanii îi adăugau şi altele. 
Una dintre legile lor era că o cetate ce nu se preda înainte ca prima 
lovitură de berbece să fi izbit în ziduri avea să fie dată pe mîna soldaţilor, 
cu porunca de a masacra toate făpturile vii.pe care le întîlneau în calea lor. 
Legea era aplicată într-un mod atît de ritualic, încît Polybios, care a 
asistat la scene de acest gen, povesteşte despre Cartagina: „Scopul lor 
era, pe cît se pare, acela de a înspăimînta; cînd romanii ocupă o cetate, 
se văd adesea nu numai oamenii cu capetele tăiate, ci şi cîinii tăiaţi în 
două şi alte animale făcute bucăţi” (Polybios, 10, 15, 5; Cicero, Despre 
îndatoriri, 1, 11, 35: „quamvis murum aries percusserit”). Însă Roma mai 
agravează şi într-o altă privinţă ororile războiului elenistic: scara distru- 
gerilor de cetăți. Nimicirea Cartaginei si a Corintului au scandalizat. 
Numai Alexandru cutezase să elimine o mare cetate istorică, Teba. 

In schimb, în anul 221, regele Antigonos Doson, după ce eliminase la 
Sellasia puterea lacedemoniană și devenise stăpîn al cetăţii, „i-a tratat 
pe spartani cu mărinimie si omenie” (Polybios, 2, 70, 1): cetatea lor n-a 
fost distrusă, cum nu fusese nici Atena în 404. Polybios îi împrumută 
aceeaşi maximă romanului Flamininus: războiul trebuie dus cu curaj si 
mînie, însă victoria trebuie folosită cu mărinimie, blîndete si omenie 
(Polybios, 18, 37, 7 — unde se precizează că Flamininus avea un al doilea 
motiv, mai politic, de a lăsa în viaţă regatul Macedoniei : aceasta constituia 
un bastion împotriva tracilor şi galatenilor ; Roma acţionează ca o putere 
imperială, răspunzătoare de ordinea lumii). Era o noutate. Prin inter- 
mediul vastelor sale lecturi, Plutarh rezumă impresia produsă asupra 

lumii elenistice de intrarea Romei în politica grecească: „Străinii aveau 
despre romani părerea că sînt aprigi în a porni războiul şi înfricoşători 
în lupta corp la corp şi că nu dau pilde de blîndete si de omenie”? (Viaţa 
lui Marcellus, 20, 11). 

Dar ei încep deja să ofere âcest exemplu si dobîndesc limbajul bunelor 
sentimente. Roma era de multă vreme o societate impregnată de elenism 
în civilizaţia materială, în religie şi în universul mitologic, asemenea 
cetăților etrusce, Ciprului şi multor alte regiuni mediteraneene. Politic, 
însă, Italia si Mediterana orientală erau două lumi diferite, fără nici o 
legătură între ele. Amestecul brusc al Romei în problemele greceşti, după 
victoria asupra lui Hannibal, poate părea la fel de surprinzător ca ames- 
tecul Statelor Unite în afacerile statelor europene, cu care nu aveau nici 
o înţelegere şi de care nu se interesaseră niciodată. Însă o mare putere 
nu prea suportă ca o mare partidă să se joace în lipsa ei pe scena 
internaţională. Iată-i, prin urmare, pe romani jucînd un rol activ, chiar 
de prim-plan, în diplomaţia elenistică. E nevoie ca tradiţiile si limbajul 
acesteia să fie asimilate, iar manierele elegante ale marii civilizaţii 
internaţionale, aceea elenistică, să fie învăţate. În anul 188, Scipionii 
oferă în limba greacă unei cetăţi din Ionia asigurarea că vor avea pentru 
ea „toată bunăvoința posibilă”. Scribul lor grec a redactat scrisoarea 
într-un stil desăvîrşit : Scipionii se exprimă ca regi filantropi (Dittenberger, 
Sylloge, 618). 

Acum e nevoie de omenie şi în raporturile cu regii. Potrivit ritualului 
militar roman, căpetenia duşmană învinsă trebuia strangulată în temniță, 
în timpul triumfului, în momentul cînd carul triumfătorului sosea la 
Capitoliu. Vercingetorix şi Simon bar-Gioras, care i s-au predat cu o mare 
ceremonie lui Caesar şi lui Titus, vor fi ucişi în acest chip (Cassius Dio, 
40, 41, 3 şi 43, 19, 4; Flavius Josephus, Războiul împotriva iudeilor, 6, 
9, 4, 434; 7, 2, 2, 36; 7, 5, 6, 153-155; Cicero, Despre pedepse, 30, 77: 
„Victis vitae finem”). Capul lui Decebal, care prevăzuse acest final, sin- 
ucigîndu-se, avea să-i fie dus în mod solemn lui Traianus. Dar aceştia 
erau nişte barbari. Ce aveau să facă romanii cu primul rege civilizat care 
avea să le cadă în mînă după înfrîngere? L-au cruțat: după Pidna, 
Perseus nu a fost ucis. Senatul a hotărît să fie întemnițat la Alba, pentru 
a păstra reputaţia echităţii romane (Livius, 45, 42, 43, cf. Diodor, 31, 9). 
Insă, întrucît prada făcea parte din legile războiului, Epirul fusese lăsat 
în seama armatei victorioase, care a jefuit şaptezeci de cetăţi şi a înrobit 
mai bine de 150 000 de oameni. Mărimea distrugerilor a îngrozit lumea 
întreagă (Polybios, 30, 15; Livius, 45, 34, 6; cf. Plutarh, Viaţa lui Paulus 
Aemilius, 29). 

Spiritul de humanitas în comportamentul războinic este tratat cu 
eleganţă de Cicero, care înfrumuseteazä cu el un patriotism roman ce nu 
poate fi zdruncinat de nici o îndoială. Nu trebuie pornit războiul, scrie 
el, pînă ce nu s-au epuizat posibilităţile de negociere. Singurele războaie 
drepte sînt acelea prin care cineva se apără de nedreptatea unui dușman. 
Nu trebuie distrusă cetatea duşmană, în afara cazului în care merită a fi 


2 Ed.cit., II, p. 392 (n.t.). 

pedepsită. Aşa au procedat mereu strămoşii noştri. Distrugerea Cartaginei 
si a Numantiei au fost represalii drepte. „Aş fi preferat să nu fi fost 
distrus si Corintul”, dar siguranţa strategică a Romei o reclama (Despre 
îndatoriri, 1, 11, 35; Legea agrară, 2, 32, 87). Dacă o cetate se predă, ea 
va fi crutatä, chiar dacă berbecele i-a atins deja zidurile. Trebuie pedepsiţi 
numai cei răspunzători, iar masa populaţiei trebuie lăsată în viaţă (Despre 
îndatoriri, 1, 11, 35; 1, 24, 82). Aici, Cicero face apologia politicii romane, 
oferindu-ne o versiune a acesteia edulcorată prin omisiune. Cum îi şade 
bine unui autor cultivat şi uman, el formulează şi unul sau două sfaturi 
umanitare, exprimă si un anumit regret, dar fără să insiste si, mai ales, 
fără a-şi dezminti patria. Sfaturile sînt tocmai dovada că un roman poate 
fi uman. Regretul dovedeşte că romanii — care sînt umani — au distrus 
Corintul numai pentru că nu puteau face altfel. 

Caesar a pus să li se taie mîinile ultimilor apărători ai independenţei 
Galliei întrucît avea nevoie să dea un exemplu. Indurarea sa era înde- 
ajuns de cunoscută pentru a nu fi pusă la îndoială (Caesar, Războiul 
împotriva galilor, 8, 44, 1). El se putea lăuda că le crutase viaţa supra- 
vietuitorilor nervi din Brabant, că nu le jefuise satele şi că nu le stersese 
frontierele. Venetii din Morbihan au fost vînduţi ca sclavi drept repre- 
salii : barbarii trebuiau învăţaţi să respecte soliile (Caesar, Războiul împo- 
triva galilor, 2, 28, 3; 3, 16, 4). Caesar se arată nemilos numai cu barbarii 
rebeli sau perfizi. Invinsii din Alesia au fost vînduti sclavi, ca pradă de 
război. Principiul era ca duşmanul împotriva căruia se lupta pentru prima 
dată să fie lăsat în viaţă (3, 16, 4; Polybios, 18, 37, 1). Nu este şi cazul 
unui rebel care se încäpätîneazä să se apere. Se pare că romanii, scrie 
Montesquieu, presupuneau că ajungea ca aceştia să fi auzit vorbindu-se 
despre ei ca să se supună. 

Trebuie declarate numai războaie drepte. Potrivit unui alt capitol din 
testamentul său politic, Augustus nu a dus război nedrept împotriva nici 
unui popor. Cînd Republica îi atacase pe dalmati şi adusese Cartagina 
la disperare, ea se îngrijise, scrie Polybios (32, 13, 9; 36, 2, 1), să „caute 
niște pretexte onorabile în ochii lumii externe”. Se pare că Caesar cucerise 
Gallia numai printr-o întîmplare : dacă e să-i dăm crezare, el n-ar fi făcut 
altceva decît să lege între ele mai multe acţiuni diferite, al căror scop 
comun era apărarea Romei si a aliaţilor ei în Gallia (Războiul împotriva 
galilor, 3, 28, 1). Scopul meu nu este acela de a stigmatiza diferenţa 
dintre fapte şi vorbe, care există în orice epocă, ci de a arăta caracterul 
unilateral si solipsist al politicii externe a Romei. Căci pacea si războiul 
dintre națiuni nu prezintă o raționalitate invariabilă de-a lungul secolelor. 
Ideea unei pluralitäti de naţiuni înzestrate cu drepturi egale le era 
străină romanilor. 

Una e războiul declarat pe drept, si alta e purtarea acelui război. 
Aceasta ţine numai de utilitatea strategică, de profiturile reprezentate 
de pradă sau de aplicarea sistematică a terorii. Cînd se lupta împotriva 
barbarilor, de obicei se incendiau satele si se ucideau toţi oamenii întîlniți 
în cale. În toamna anului 14 d.Cr., Germannicus trece Westfalia prin foc 
şi sabie. Pe o rază de o sută de kilometri, el incendiazä și masacrează 
fără să ţină cont de vîrstă si de sex (Tacitus, Anale, 1, 51, 1). După 

trecerea lui, numele poporului care locuia în regiune, marsii, a dispărut 
din istorie. Cînd se lupta împotriva unor popoare civilizate, existau cetăți 
ce trebuiau incendiate pentru înspăimîntarea duşmanului. Capitala 
Armeniei, Artaxata, la poalele muntelui Ararat, a ars de două ori la un 
secol distanță. Sub Lucius Verus, bogata cetate comercială a imperiului 
partilor, Seleucia, pe Tigru, a fost distrusă ca pildă. Sub Septimius 
Severus, cealaltă cetate partă, Ctesiphon, a fost rasă de pe faţa pămîn- 
tului. Femeile şi copiii au fost vînduţi ca sclavi. Nu se ştie ce s-a întîmplat 
cu bărbaţii (Cassius Dio, 76, 9; Herodianus, 3, 9, 11). 

Există o altă problemă pe care soarta le-o rezervă învinșilor. E frumos 
ca ei să fie trataţi cu omenie. Trebuie să se presupună că rebelii au fost 
deja îndeajuns de pedepsiţi pentru ca acum să devină rezonabili (Flavius 
Josephus, Războiul împotriva iudeilor, 6, 6, 2, 324). Acestea sînt senti- 
mentele lui Titus în faţa Ierusalimului: el varsă lacrimi dinaintea ororilor 
războiului. Însă nu va fi învinuit de pedepsirea unui duşman ce recidi- 
vează. Într-o scenă dramatică, Titus în persoană le explică asediatilor cä 
vor fi trataţi cu o asprime extremă (6, 6, 2, 328). Un veac mai tîrziu, 
columna lui Marcus Aurelius înfăţişează secolelor şi cerului scene haluci- 
nante de masacrare a barbarilor: lungi şiruri de oameni încătuşaţi care 
sînt decapitati, colibe incendiate, femei şi copii înrobiţi, cărora sculptorul 
le-a redat chipurile suferinde. Eu nu cred că acest patetism exprimă o 
umanizare, o nouă sensibilitate. Trebuie, mai curînd, să recunoaştem în 
el afirmarea triumfală a forței Romei, care îi zdrobeste pe învinși într-o 
pedepsire dreaptă. Dar există și ceva popular, plăcerea morbidă pe care 
ne-o produc filmele de război, unde se amestecă blîndetea unei compasiuni 
lipsite de consecinţe şi un sadism lipsit de remuşcări. Ca expresie politică, 
columna lui Marcus Aurelius arată punctul de vedere roman. Ca operă 
de artă, ea pune în scenă două vechi forţe, teroarea şi mila, propunîndu-se 
atît din punctul de vedere al masacratorilor, cît şi din acela al masacra- 
ţilor, ca în Iliada. Umanism imaginar. 

Acest sadism popular contrastează cu arta greco-romană din epocile 
precedente, care fusese discretă în privința atrocităților şi care avea 
bunul-gust de a nu arăta chipul zdrobit. Reliefurile de la Templul augustaic 
din Afrodisia mărturisesc încă acest stil elegant. Insă statuia ecvestră a 
lui Marcus Aurelius, aflată astăzi în piaţa Capitoliului, călca în picioare 
un barbar învins, cum se întîmpla adesea în arta triumfalistă din Egipt, 
Asiria şi, de asemenea, din Antichitatea tîrzie. 

Aceste masacrări ale barbarilor care ameninţă integritatea Imperiului 
se petrec în epoca imperială în care, cu puţine excepţii, nu se mai fac 
cuceriri; „statul roman a ajuns atît de sătul de glorie, încît vrea să se 
bucure de pace chiar şi popoarele străine” (cuvintele lui Claudius, în 
Tacitus, Anale, 12, 11). Imperiul se consideră a fi singurul stat existent 
pe lume, identificîndu-se cu lumea civilizată, umanizată. Tacitus are 
grijă să-i califice pe parti drept barbari. Cuvîntul şi-a schimbat sensul. 
Nu-i mai indică pe „străini”, oricine ar fi ei : aceşti străini sînt ,sälbaticii” 
ale căror valuri lovesc în bastioanele Imperiului, care se confundă cu 

civilizatia elenicä mondialä. Grecul Filon, care se gîndeste la cuceririle 
lui Augustus în Alpi si în Iliria, scrie că principele „i-a elenizat pe 
barbarii din regiunile în care acest lucru trebuia făcut, mărind Grecia cu 
numeroase Grecii noi” (Filon din Alexandria, Solia câtre Caius, 147, 
Aelius Aristides, Elogiul Romei, 63). Constiinta împăcată a masacra- 
torilor de pe columna lui Marcus Aurelius e aceea a apărătorilor civili- 
zatiei în fața barbarilor, ale căror veşminte si fel de a-şi purta părul 
diferă de ale noastre. 

Mai dificil de înţeles e imperialismul din epoca republicană, cucerirea 
lumii. Prea puţin contează aici o explicaţie verosimilă a acestui impe- 
rialism. Să ne întrebăm, mai curînd, ce motive întemeiate îşi atribuiau 
romanii. La urma urmei, fiinţele omeneşti cred în umanitate, arătînd 
oarece pudoare înaintea ei. Dar această pudoare nu apare nicidecum în 
textele din epoca republicană. Se pare că Roma şi-a trăit cucerirea ca pe 
un dat. Alte societăţi au reclamat o civilizaţie superioară faţă de rasele 
inferioare, datoria lor de a le proteja, o cruciadă în favoarea unei religii 
sau a unui principiu politic, o misiune de a instaura domnia ordinii și 
păcii între popoare etc. Roma republicană nu se fäleste că e un popor de 
extracţie superioară, conducător firesc al popoarelor plebee. Nu-şi atribuie 
altă superioritate în afara celei privitoare la arme și la strălucirea 
victoriilor, adică faptul în sine de a fi cucerit. Nu se justifică, precum 
Tucidide, într-un plan general, afirmînd că, dacă ar fi putut, toate popoa- 
rele ar fi preferat mai curînd să aibă.sclavi decît să se supună ca sclavi. 
Nu se scuză spunînd că, pentru toate naţiunile, egoismul national e un 
egoism sacru. Nu spune nimic, textele latine sînt mute. Are dreptate să 
tacă: Roma domneşte întrucît e poporul-rege. Iar un rege nu are legiti- 
mitate universală, ci domnește pentru că este cine este. El este superior 
pentru că este regele, nu este rege în virtutea vreunei superioritäti de 
merit ori din raţiuni de utilitate colectivă. 

Mai exact, sub Republică, justificarea ideologică — pentru că, oricum, 
exista una — nu se referea la dreptul Romei de a comanda, ci la cinstea 
cu care îşi exercita comanda. Într-o operă tîrzie (Despre îndatoriri, 2, 7, 
26-28; 30), Cicero îl stigmatizeazä pe Caesar si războaiele sale (desigur, 
nu războiul împotriva galilor, ci acela civil): atunci, Caesar i-a oprimat 
nu doar pe localnicii rurali, ci şi pe marsiliezi, cei mai vechi şi mai fideli 
„aliaţi” ai Romei. Acum, spune Cicero, a-i oprima pe aliaţi sau pe supuşi 
înseamnă a distruge dominaţia romană: Sparta şi-a pierdut dominaţia 
întrucît dominaţia ei era nedreaptă. Aceste cuvinte nu vor să spună că, 
în principiu, era nedrept ca Sparta să fi avut o dominație, ci că își 
exercita dominaţia într-o manieră nedreaptă, lucrul care a cauzat pier- 
derea acesteia. Cicero este într-atît de pătruns de ideea că Roma are 
dreptul de a domni, încît, cu deplină bunä-credintä, confundă două lucruri : 
exercitarea corectă a unei autorităţi şi dreptul de a exista al acestei 
autorităţi. Imaginati-vä o discuţie între un capitalist şi un marxist. 
Marxistul ar spune că pătura stăpînitoare nu se justifică nici printr-o 
autoritate înnăscută, nici prin utilitatea comună, şi că-i nedrept să existe 
un salariat. Capitalistul şi-ar închipui că-l potoleste răspunzînd că el își 
plătește în mod cinstit salariaţii si că îi tratează omeneste. Inainte de 

abuzurile din ultimii cincizeci de ani — continuă Cicero — Imperiul nostru 
se menținea graţie beneficiilor noastre, ne tratam supuşii cu echitate si 
bunä-credintä, iar Senatul proteja independenţa statelor străine amenin- 
tate de vecinii lor: mai mult decît deținători ai unui imperiu, eram 
stăpînii (patrocinium) lumii întregi. 

Întrucît poporul roman e un popor-rege, raporturile sale cu supușii 
sau cu străinii sînt un patrocinium. Nu sînt raporturi cu parteneri egali, 
potrivit unor regule formale, ci relaţii personale, inegale si neformale: 
unui rege nu i se atribuie o normă, ci lumea se încrede în buna sa 
credinţă şi în omenia sa. lată de ce Roma concepe relaţiile internaţionale 
pe baza analogiei cu clientela, care nu are altă lege decît buna-credintä 
a stăpînului. Dacă străinul, în ce-l priveşte, nu se comportă ca un client 
loial, el va deveni un rebel, un vinovat. 

Sînt obligat să simplific ca să prescurtez. Roma nu ignora buna- 
-credintä în relaţiile internationale. Căpetenia romană care atacase un 
popor străin fără acordul Senatului putea fi predată poporului respectiv. 
Cato a propus Senatului să-l predea pe Caesar germanilor, pe care acesta 
îi atacase pe nedrept. Totuşi, faptul nu dovedeşte că Roma avea, în 
sensul general şi modern al expresiei, ideea unor relații juridice între 
naţiuni, ci doar că identifica un mijloc de a se sustrage propriilor respon- 
sabilitäti într-o anumită împrejurare. Întrucît Hostilius Mancinus înche- 
iase în chip las un armistițiu cu asediatii din Numantia, Senatul, care 
voia războiul, a încălcat tratatul, predîndu-l pe Mancinus numantinilor. 

Seninătatea cu care Roma își practică imperialismul e de înţeles: e 
greu să ai o conştiinţă încărcată cînd te simţi constructor şi stăpîn al 
celui mai monumental imperiu care a existat vreodată. Istoria dovedeşte 
că imperialismul constituie un comportament normal: cînd privim către 
trecut, ceea ce ne frapează sînt imperiile de odinioară : născocitorul impe- 
riilor a fost Ninus, regele Asiriei, cel dintîi care a întreprins un război 
de cucerire (Iustinus, 1, 1, 5-7; cf. Augustin, Cetatea lui Dumnezeu, 4, 6). 

Faţă de un monument atît de indiscutabil ca Imperiul, faptele dusma- 
nilor Romei constituie doar o agitaţie furioasă şi inferioară. Istoricii 
latini, care nu ignorau relele ce se spuneau despre Roma în exterior, nu 
încercau nici o stînjeneală în a relata aceste critici. Dimpotrivă, făceau 
din ele subiecte de bravură. „Romanii, îl pun ei să spună pe regele 
Mithridates, nu au decît o rațiune, si o au de multă vreme, pentru a duce 
război cu toate popoarele, cu toate statele, cu toate regatele fără excepţie: 
dorinţa lor fără margini de putere şi de bogăţie” ; „aceşti jefuitori ai lumii 
întregi, spune Calcagus, regele britanilor, dau numele mincinos de imperiu 
furtului, masacrului şi răpirii; să facă dintr-o ţară un pustiu, iată ce 
înţeleg ei prin pacificare” (Tacitus, Agricola, 30 ; însuşi Tacitus se bucură 
de cucerire, arătînd mai departe aviditatea cu care bretonii învinşi adoptă 
civilizaţia, romana humanitas). Cititorul din secolul XX se minunează de 
aceste texte. Tentat să-i dea dreptate lui Calcagus şi lui Mithridates, nu 
i se pare cu putinţă ca un scriitor latin să pună în gura lor aceste critici 
fără să fie sensibil la ele şi fără să-l încerce vreun sentiment de vinovăţie. 
Acest cititor se înșală: scriitorul relatează criticile numai pentru a arăta 
pînă la ce punct poate ajunge mînia isterică a duşmanilor patriei sale. 

În ochii săi, Mithridates, care îi tratează pe romani ca pe niște tîlhari 
imperialisti, e un monstru de perfidie şi de cruzime. Discursul său e 
întesat de minciuni: Mithridates nu avea nici măcar frontiere comune cu 
Roma : el s-a ciocnit cu ea întrucît voia să pună stäpînire pe nişte popoare 
independente, învecinate cu el. Senatul, campion al libertăţii, a luat 
apărarea acestora din urmă. În ochii romanilor, adevăratul imperialist 
şi agresor e Mithridates. Începînd din acea zi, ura împotriva Romei a 
devenit singura sa rațiune de a trăi: vreme de patruzeci şi şase de ani, 
va încerca să asasineze Imperiul. Isteria dușmanilor Romei poate ajunge, 
literalmente, pînă la antropofagie. Pe timpul unui asediu la Alesia, 
imediat ce proviziile au început să le lipsească asediatilor, o căpetenie a 
galilor a stigmatizat turbarea cuceritoare a Romei, propunînd să se 
mănînce carne de om. „Astfel le vom lăsa un exemplu admirabil nepoților 
noştri”, a adăugat el (aceeaşi fantomă a antropofagiei în Appianus, Războiul 
din Spania, 96 şi Flavius Josephus, Războiul împotriva iudeilor, 6, 3, 4, 
201-219 ; faptul dovedeşte pînă unde ajung încăpăţînarea si isteria rebe- 
lilor: ei preferă să-și mänînce fiii mai degrabă decît să se predea). 

Departe de aceste patimi inumane, romanii îşi guvernează monu- 
mentul cu omenie și se mîndresc cu aceasta. În anul 60, Cicero îi trimite 
o scrisoare plină de sfaturi fratelui său, guvernator în Asia. Datoria unei 
căpetenii, îi scrie el, este de a-i face cît mai fericiţi cu putinţă pe cei pe 
care îi guvernează. Trebuie să se arate plin de humanitas, nu trebuie să 
fie nici trufas, nici crud, cu atît mai mult cu cît nu cîrmuieste asupra unui 
popor barbar şi inuman, ci asupra unor greci: omenia lui este să le redea 
acea humanitas sau civilizaţia ai cărei inifiatori au fost. Oare nu şi-a 
consacrat noul guvernator anii tinereţii si studiilor acestei humanitas, 
culturii ? Provincia sa va trăi în concordie dacă, în fiecare cetate, clasa 
superioară de optimates va fi la putere (Către fratele său Quintus, 1, 1, 
24-25, 27-29 : pentru primatul acestor optimates cf. Despre stat, 1, 27, 43). 
Un veac şi jumătate mai tîrziu, Plinius cel Tînăr îi scrie unui guvernator 
din Baetica şi, în timp ce aparent îl felicită pentru ceea ce face, îl mustră 
elegant că nu o face (Scrisori, 9, 5). Acest guvernator își tratează oamenii 
pe care îi administrează cu multă familiaritate sau humanitas, însă pare 
să fi uitat că partea principală a acestei humanitas o reprezintă respectul 
si că el ar trebui să respecte în primul rînd inegalitätile dintre clasele 
sociale, nu să niveleze totul. Cincizeci de ani mai tîrziu, un grec din Asia, 
Aelius Aristides, îl va felicita pe guvernatorul roman pentru că stiuse 
să-și trateze supușii din Imperiu cu philantropia si fermitate în egală 
măsură. Între epoca lui Cicero și aceea a lui Aelius Aristides, raporturile 
dintre Roma și supuși (sau mai curînd clasa conducătoare) se schim- 
baseră. Nu aveţi nevoie să menţineţi garnizoane în imperiul vostru, scrie 
Aristides : „Pretutindeni, oamenii cei mai însemnați și mai puternici își 
tin cetatea supusă vouă” (Elogiul Romei, 66; cf. 57; 64). 


Adevărata unitate administrativă a Imperiului Roman o constituia 
cetatea. Această cetate era autonomă, sub autoritatea notabilitätilor sale. 
Sentimentele politice erau pentru afacerile locale de o atractivitate irezis- 
tibilă, dar se alăturau unei supuneri resemnate față de puterile îndepărtate 

care guvernau Imperiul, al căror reprezentant era temutul guvernator al 
provinciei. Pretutindeni exista un aer de mare arhitectură. Guvernul 
central îi punea pe notabili la putere nu atît din solidaritate de clasă, cît 
pentru că acesta era mijlocul cel mai simplu de a ţine Imperiul supus 
într-un mod paşnic. Cînd Roma constată supunerea provinciilor pe care 
le-a cucerit, ea descoperă că avusese o misiune: să facă să domnească 
pacea, paci imponere morem (Vergilius, Eneida, 6, 852; cu comentariul 
lui E. Norden, Aeneis Buch VI, p. 335, care citează numeroase texte 
paralele, sustinînd lectura paci în loc de pacis). Ceea ce odinioară fusese 
perceput ca fiind privilegiul personal al poporului-rege îi apărea lui 
Vergilius ca fiind o misiune de interes general, care autoriza Roma să-i 
extermine pe refractari şi să-i crute doar pe cei ce se plecau. 

Continuarea întregii istorii, pînă la extinderea nationalitätii romane 
la toţi oamenii liberi din Imperiu, în anul 212 d.Cr., este bine cunoscută. 
Cu mîndrie de proprietar, puterea centrală încearcă să-și facă dominaţia 
să prospere şi să vegheze la binele oamenilor pe care îi guvernează. 
Trebuie secate mlaștinile, este nevoie de o politică agrară etc. Încetul cu 
încetul, provinciile nu-i mai apar ca nişte posesiuni externe: ele sînt 
parte integrantă a Imperiului, iar Italia însăşi devine treptat cea dintîi 
dintre provincii. Se trece de la o hegemonie „colonială” la un stat cen- 
tralizat. In ce-i priveşte, încet-încet, provincialii încetează să-l mai pri- 
vească pe împărat ca pe un stăpîn de neam străin, supunîndu-i-se ca unui 
suveran legitim. Dion din Prusa, patriot grec, mînat de ură xenofobă 
împotriva etniei romane, îi îndeamnă pe greci să-şi recîstige demnitatea ; 
dar, în același timp, propovăduiește supunerea față de stăpînul legitim, 
împăratul, care se află deasupra diferenţelor etnice. Această evoluţie 
spirituală este de ordin psihologic (obisnuinta de a trăi sub acelaşi stăpîn) 
şi nişte simple simboluri au fost suficiente pentru a o nutri și consolida. 
Mi se pare că nu s-a acordat destulă importanță semnificației revolu- 
tionare pe care au avut-o lungile călătorii ale lui Hadrianus prin imperiul 
său. Faptul ca un suveran să părăsească Italia în loc să meargă la război 
la frontiere era fără precedent (cu excepţia lui Nero). Astfel, prezența 
principelui la Roma constituia dovada că în Imperiu era pace. Hadrianus, 
în schimb, a încetat practic să aibă Italia ca patrie si Roma drept capitală. 
El și-a petrecut cam o jumătate din timpul domniei în provincii. Ne putem 
închipui impresia stîrnită de această opțiune. Pentru a-şi confirma inten- 
tiile, împăratul a pus să se bată o serie monetară revoluţionară, a cărei 
față era împodobită cu figuri alegorice ale diferitelor provincii. Erau 
aceleași alegorii care, sculptate în marmură, vegheau în templul său, 
„Hadrianeul” din Roma. De asemenea, succesorul său, Antoninus, a pus 
să se bată o serie de monede dedicate provinciilor: 

Această unificare morală se desfășura în jurul unui ideal de civilizaţie. 
Sub Augustus, cînd războaiele civile au încetat, oamenii vremii au desco- 
perit că lumea atinsese un nivel de prosperitate necunoscut pînă la acea 
dată, iar gîndirea lor s-a articulat în jurul ideii unui ieri barbar şi a unui 
astăzi civilizat. Odinioară femeile munceau cu mîinile lor, ca slujnice 
si täränci (Columella, 12, pref. 4-5). Lumea nu se spăla si putea. 
Era considerat luxos ceea ce astăzi ar părea grosolan (Seneca, Către 

Lucilius, 86, 8 şi 12). În aceste impresii exista ceva adevărat. Potrivit 
unor economiști, „produsul naţional”, dacă e cotat la 20 pentru cele mai 
bogate două sau trei ţări ale lumii actuale, putea varia numai între 2 si 
3 înainte de secolul al XVIII-lea, iar această mică diferenţă era suficientă 
pentru a distinge Atena lui Pericle, unde casele erau din pămînt uscat, 
de Roma lui Augustus ori de Versailles (pe la 1700, nivelu de trai din 
India era comparabil cu cel din Anglia). In ochii noştri, Imperiul Roman 
era o societate în care oamenii umblau desculți (Seneca, Către Lucilius, 
87, 4) şi unde o provincie era considerată prosperă atunci cînd ţăranii nu 
se îmbrăcau în zdrente (Ammianus, 15, 12, 2), iar casele erau acoperite 
cu ţigle (Strabon, 13, 1, 27). Singura provincie unde nu mai existau fiare 
sîngeroase era Creta (Plutarh, De utilitate ex inimicis capienda, 1, Opere 
morale, 86 C). Insă, în ochii unui contemporan al lui Augustus, un progres 
început cu un mileniu înainte (Varro, Agricultura, 3, 1, 4) dusese la 
rafinamentul vremurilor sale, mulțumită unor descoperiri tehnologice 
înscrise în cărți (Vitruvius, 7, pref. 1). Acum, pacea si prosperitatea se 
întindeau în întregul Imperiu, căci inclusiv regiunile încă barbare ale 
acestuia erau în curs de civilizare. După ce Augustus a pacificat Asturiile, 
barbarii au deprins simţul comunităţii umane si philantropia, în vreme 
ce galii narbonezi plăteau profesori de retorică (Strabon, 4, 1, 5, p. 181 
şi 3, 3, 8, p. 155). Ultima publicaţie a unui poet în vogă era exportată 
de îndată pînă la capătul lumii, în Britania, ori la Vienna, în Gallia 
Narbonensis (Martialis, 7, 88, 2 şi 11, 3, 5). 

Această prosperitate face din Imperiul greco-roman o unitate de 
civilizaţie, în opoziţie cu barbarii. Roma republicană, acel popor care 
avusese cultura unui alt popor, Grecia, nu simtise această cultură ca 
fiind străină, ci ca fiind civilizaţia pur si simplu. La fel, în Imperiu şi în 
afara frontierelor lui, civilizaţia greco-romană era civilizaţia însăși. 
Nu se romaniza nimic şi nu se eleniza nimic: totul se civiliza. Cînd, în 
anii 69-70 d.Cr., principele gal Iulius Sabinus încearcă să-şi constituie în 
Gallia un regat independent, revoltîndu-se împotriva Romei, el îşi ia 
titlul de Caesar, la fel ca atunci cînd, pe la 1950, şefii insurectiilor 
coloniale își luau titlul de colonel sau de preşedinte, împrumutat de la 
vechea metropolă (Tacitus, Istorii, 4, 67, 1; Cassius Dio, 66, 3, 1 şi 16,1). 
Puterea centrală nu încerca să romanizeze (chiar dacă ar fi vrut, cum ar 
fi putut s-o facă ?): provincialii se romanizau în mod spontan. Puterea 
centrală aplauda şi consfințea juridic întemeierea unor noi cetăţi. 
De fapt, cetatea era considerată cadrul natural al unei vieţi civilizate; 
sistemul politic al cetăţii era de-acum la fel de obişnuit în Italia centrală 
ca şi în Grecia: la naşterea ei, Roma e un polis autentic. Civilizaţia în 
chestiune, greacă si romană, fără deosebire (Irod cel Mare îşi dovedeşte 
devotamentul față de Roma întemeind o cetate grecească, pe care o 
numește Cezareea), pătrunde mai mult sau mai puţin adînc, în funcţie 
de regiuni si de clasele sociale. Pretinsa rezistenţă la romanizare se 
reduce (cu unele excepţii) la un fapt pur negativ : o pătrundere mai mică 
a civilizaţiei. Se alcătuieşte o categorie ,internationalä” de funcţionari, 
juriști, medici, filosofi, a cărei adevărată naţionalitate e imperială, chiar 
dacă vorbesc greaca și sînt născuţi la Pergam, la Alexandria sau, precum 

Favorinus, la Arles. Simţul unei comunităţi de civilizaţie face ca Grecia 
să imite obiceiurile învingătorului, în acelaşi fel în care Roma o imitase. 
Rosalia constituie un rit occidental introdus în Orient, iar sărbătorile lui 
Cronos s-au remodelat după Saturnalii. În vreme ce Roma, Cartagina 
sau chiar Vienna (în Gallia — n.t.) adoptă întrecerile greceşti (în secolul 
al III-lea, Roma îi va face concurenţă Olimpiei în acest domeniu), Orientul 
grecesc adoptă gladiatorii şi cursele de la Circ. 

Ne putem plînge de limitele acestei civilizaţii (ea presupunea pretu- 
tindeni un om de bună credinţă, care să aibă un patrimoniu, şi îl excludea 
pe evreu, pe creştin sau pe manihean), dar îi şi putem admira libertatea 
de acces (fapt adevărat şi în cazul civilizaţiei elenistice: cf. o celebră 
epigramă a lui Meleagru din Gadara, Antologia palatina, 7, 417). Romanii 
sînt nişte empirici care nu se comportă ca niște ideologi convinşi. Ei îl 
naturalizează pe străin şi pe libert mai lesne decît grecii, care rămîneau 
credincioşi principiilor lor mărginite (să ne amintim scrisoarea lui Filip 
al V-lea trimisă la Larissa IG 2, 517; Dittenberger, Sylloge, 543). La 
drept vorbind, acest aparent liberalism se explică prin puterea legăturilor 
clientelare: patronul impune corpului de cetăţeni admiterea libertului 
său si a străinului pe care îl protejează. În general, dreptul roman 
sacrifică prea puţin pe altarul umanităţii. El rămîne prea riguros faţă de 
cei slabi si de datornici, iar istoricii mai putin suspiciosi vorbesc de o 
Jurisprudentä de clasă”. O excepţie o constituie regula de „înlesnire a 
libertăţii”: dacă un stăpîn îşi eliberează sclavii prin testament, iar ter- 
menii acestuia sînt ambigui, judecătorul „va urma interpretarea cea mai 
umană” (Ulpianus, Digeste, 34, 5, 11, 1: „humaniorem sententiam sequi 
oportet”). Această regulă, rămasă ca un detaliu izolat, se explică prin 
morala comună: era considerat omeneşte ca un stăpîn să fie indulgent 
față de sclavii săi, fără a fi considerat nedrept dacă nu era (un ritual al 
vieţii cotidiene presupunea, de pildă, ca un stăpîn să intervină pe lîngă 
un altul pentru a-i cere să nu pedepsească un sclav: Petronius, Satyricon, 
30, 7-11; Plaut, Amphitryo, 540; Comedia măgarilor, 431; Ovidius, Arta 
iubirii, 2, 287; Digeste, 31, 1, 17, 4 şi 21, 1, 43, 1; să observăm cum, în 
Satyricon, 71, 1, Trimalchio se felicită că-şi eliberează sclavii, întrucît 
„Şi sclavii sînt oameni”; „aminteşte-ţi că sclavii sînt oameni” se spune în 
Disticha Catonis, 4, 44). 

In pofida legendelor ce încă îl învăluie si a nobilelor principii ale lui 
Cicero (Cicero, Despre legi, 1, 10, 20; Despre scopuri, 3, 19, 62-65 ; Despre 
îndatoriri, 1, 7, 20), dreptul roman nu face concesii nici măcar dreptului 
natural, căruia se mulţumeşte să-i exalte numele. „În ce privește dreptul 
natural, toţi oamenii sînt egali”, scrie Ulpianus, însă în rîndul următor 
anulează acest principiu (Ulpianus, Digeste, 50, 17, 32). Juriştii nu 
preţuiesc defel dreptul natural. Primele pagini din Digeste constituie 
doar o faţadă nobilă, desprinsă din corpul edificiului: acest corp e un 
drept pur pozitiv. Incestul este interzis nu pentru că e potrivnic naturii, 
ci numai fiindcă legea îl interzice. 

Rämîne faptul că civilizaţia romană, care a fost la fel de nedreaptă şi 
de crudă ca multe altele, face, mai mult decît celelalte, impresia „turis- 
tică” a unei societăţi liberale, deschise, senine. Ignoră ordinea morală, 

rasismul şi sectarismul religios. Înainte de legislaţia lui Constantin (care 
pare mai mult plebee decît creștină), doar cîţiva tirani, printre care 
Domitianus, au ţinut să impună domnia ordinii morale. Rareori au cedat 
împărații tentatiei confuciene de a-şi măsura puterea după moralitatea 
indivizilor. Ei nu au luat politica drept spaţiul în care să impună un ideal 
de morală individuală. Aristocratismul roman se dizolvă în liberalism. 
Distinctiile dintre rase nu contau. Antoninii descindeau din coloni romani 
din Hispania, sau din indigeni naturalizati ? Nu se mai puneau asemenea 
întrebări. Septimius Severus, a cărui domnie marchează apogeul teri- 
torial, demografic, economic şi juridic al Imperiului, era un african ai 
cărui strămoşi nu vorbeau latina ; bunicul său era magistrat cartaginez... 
Să nu încheiem gîndindu-ne la o revanșă a lui Hannibal. Cuvintele 
„roman”, „latin” sau „străin” (peregrinus) indicau un status, nu o origine 
etnică. Nu se făcea nici o deosebire între cetăţenii romani de origine 
italică şi cei de origine provincială. Deosebirile etnice contau atît de 
putin pentru romani, încît la sfîrşitul Antichității ei nu au simţit nimic 
nefiresc în a-şi recruta soldaţii şi generalii din rîndul germanicilor. 

Nici religia nu constituia o barieră. Spre deosebire de creştinătate şi 
de Islam, Imperiul păgîn nu se deosebea de barbari prin credinţele lui. 
Zeii tuturor oamenilor, civilizati sau barbari, erau adevăraţi, ori erau 
aceiaşi sub nume diferite, aşa cum un stejar e pretutindeni un stejar: 
Jupiter se traduce în greacă prin Zeus, iar în celtică prin Taranis. Imperiul 
păgîn era o societate desacralizată. Toată lumea era pioasă sau redevenea 
astfel, însă legislatorul nu impunea nici cea mai mică obligaţie religioasă, 
cu excepția respectării zilelor de sărbătoare. Este tocmai ceea ce Sfîntul 
Augustin, într-o pagină unde examinează sistemul imperial cu multă 
detaşare, îi reproşează acestei civilizaţii: era lacomă de cuceriri, aspră 
cu săracii, întemeiată pe legături clientelare. Nu-i păsa decît de pace, 
prosperitate şi plăceri : împărații săi erau cu totul indiferenți la moralitatea 
supușilor si la mîntuirea lor (Augustin, Cetatea lui Dumnezeu, 2, 20). 

Deci, acestea erau aparențele: o religie tolerantă, o civilizaţie deschisă, 
pe care cea mai mare parte a etniilor reunite în Imperiu se grăbesc să 
o adopte (atunci cînd, ca în cazul grecilor, nu o posedau deja). Ceva larg 
omenesc şi universalist, cel puţin în intenţii. Dar vai, era doar o aparenţă: 
toleranța păgînismului se explică în primul rînd prin dificultatea de a 
pune la încercare o religie prea puţin structurată, iar rapiditatea de 
adopţie a civilizaţiei greco-romane nu a constituit decît o fericită contin- 
gentä de ordin administrativ: sistemul cetăților în calitate de cadru de 
bază. Pe acest fundal, civilizaţia greco-romană era la fel de intolerantă 
şi exclusivistă ca şi celelalte civilizaţii: în acest sens, creştinii au avut 
de suferit o experienţă crudă. 

Aparenta toleranţă a păgînismului nu înseamnă nicidecum indiferenţă 
(masele populare au rămas întotdeauna pioase; cît despre oamenii de 
cultură, ca şi în vremea noastră, nevoia unei dovezi îi caracteriza pe 
necredincioşi şi pe sceptici, nu pe credincioşi). Însă păgînismul nu oferea 
nici un element hotărîtor pe baza căruia un individ să fie numit ateu. 
Nu exista o Biserică faţă de care să se declare supuşi, nu existau dogme 
teologice de profesat, nici profesiuni de credință de recitat (așa încît 

manifestările de ateism constituiau dovezi de prost-gust, nu delicte), nu 
exista un Dumnezeu gelos: căruia toată lumea să-i fie credincioasă, nici 
rituri obligatorii (ceremoniile cultului public erau nişte sărbători populare 
la care omul lua parte din plăcere: te puteai abtine să participi fără să 
suporţi consecinţe). Autoritarismul şi exclusivismul dulceag al cresti- 
nismului nu otrăviseră încă atmosfera. 

Dar, dacă nu te limitai la a neglija anumite detalii ale păgînismului 
şi mergeai pînă acolo încît să-l respingi în bloc si să adopti o religie 
ireconciliabilă cu el, atunci reacția păgînă devenea violentă: civilizaţia 
greco-romană era ferm hotărîtă să rămînă închisă în diferenţa ei. Acesta 
este adevăratul motiv al persecutării creştinismului şi maniheismului. 
Decît să evocăm niște fapte prea bine cunoscute, să vorbim mai bine 
despre un incident în care a fost implicat un filosof stoic. În anul 66 d.Cr., 
sub Nero, senatorul stoic Traseas a fost acuzat că era în secret opozant 
al împăratului, că se abtinea de la orice act public, că practica o rezistență 
pasivă; lucru şi mai grav, a fost acuzat că era separatist, că evita 
societatea omenească, ocolind „forurile, teatrele, templele”. Fora, theatra, 
templa: iată, în trei cuvinte, acel „way of life” roman, si iată de ce 
creştinii vor fi detestati. 

Aceasta era civilizaţia la care se aculturaseră toate etniile Imperiului 
(inclusiv dinastia irodiană şi saducheii). În zilele noastre, dimpotrivă, 
accesul dificil la tehnologiile şi valorile occidentale, deși acestea sînt 
foarte seducătoare, suscită violentele reacţii de respingere şi de integra- 
lism pe care le cunoaştem bine. De ce această diferență ? Explicaţia ne-o 
oferă „teorema lui Tocqueville”: un grup omenesc adoptă valorile unei 
civilizaţii străine cu condiţia ca, după conversiune, să nu se trezească pe 
treapta cea mai de jos a acestei civilizaţii. O căpetenie a pieilor-rosii, 
scria Tocqueville, va prefera să moară în gloria sa apusă si în nobila sa 
mizerie decît să se pomenească pe treapta de jos a societăţii albilor. 

Dar această teoremă nu se aplică la Imperiul Roman, unde cetatea, 
acest self-government local, constituia circumscripţia administrativă de 
bază. Un sat barbar care se romaniza sau se eleniza nu se pomenea, din 
acest motiv, pe ultima treaptă a societăţii greco-romane. Dimpotrivă, 
devenea o cetate greco-romană în toată puterea cuvîntului. Un trib african 
sau lycian care se urbaniza nu se pomenea pe ultima treaptă a societăţii 
imperiale. Devenea una dintre celulele constitutive ale civilizaţiei mon- 
diale din acele vremuri. 

